
Capitolul I – Consideraţii generale privind structura autorităţii judecătoreşti şi cadrul legal de funcţionare a sistemului judiciar în România
I.1. Structura şi modul de organizare şi funcţionare a instanţelor judecătoreşti

Principiile, structura şi modul de organizare a sistemului judiciar român sunt consacrate în Constituţia României şi în Legea nr. 304/2004 privind organizarea judiciară, republicată, cu modificările şi completările ulterioare.

Titlul III din Constituţia României este consacrat autorităţii judecătoreşti, formată din Înalta Curte de Casaţie şi Justiţie, celelalte instanţe judecătoreşti stabilite de lege, Ministerul Public şi Consiliul Superior al Magistraturii, fiecare cu atribuţii proprii, stabilite prin normele constituţionale şi prin alte dispoziţii legale. 

Justiţia se realizează în România prin instanţele judecătoreşti, organizate într-o structură piramidală, puterea judecătorească fiind exercitată de Înalta Curte de Casaţie şi Justiţie şi de celelalte instanţe judecătoreşti stabilite de lege, potrivit prevederilor art. 126 din Constituţia României şi art. 1 din Legea nr. 304/2004 privind organizarea judiciară, republicată, cu modificările şi completările ulterioare.

Organizarea şi funcţionarea sistemului judiciar din România sunt reglementate prin Legea nr. 304/2004 privind organizarea judiciară, republicată, cu modificările şi completările ulterioare. În conformitate cu prevederile acestui act normativ, justiţia se înfăptuieşte în numele legii, este unică, imparţială şi egală pentru toţi şi se realizează prin următoarele instanţe judecătoreşti: Înalta Curte de Casaţie şi Justiţie, curţile de apel, tribunalele, tribunalele specializate şi judecătoriile.

La vârful structurii piramidale a instanţelor judecătoreşti se află Înalta Curte de Casaţie şi Justiţie, compunerea şi regulile de funcţionare ale instanţei supreme fiind stabilite prin lege organică.

Conform dispoziţiilor art. 18 din Legea nr. 304/2004 privind organizarea judiciară, republicată, cu modificările şi completările ulterioare, în România funcţionează o singură instanţă supremă, denumită Înalta Curte de Casaţie şi Justiţie, cu personalitate juridică şi cu sediul în capitala ţării. Înalta Curte de Casaţie şi Justiţie este instanţa supremă în ierarhia instanţelor judecătoreşti din România şi are, în principal, competenţa de a judeca recursul în casaţie şi de a asigura interpretarea şi aplicarea unitară a legii de către celelalte instanţe judecătoreşti. 

Înalta Curte de Casaţie şi Justiţie este organizată în 4 secţii – Secţia civilă şi de proprietate intelectuală, Secţia penală, Secţia comercială, Secţia de contencios administrativ şi fiscal, Completul de 9 judecători şi Secţiile Unite, fiecare având o competenţă proprie, stabilită prin lege.

Înalta Curte de Casaţie şi Justiţie este condusă de un preşedinte, ajutat de un vicepreşedinte şi 4 preşedinţi de secţie.

În structura Înaltei curţi de Casaţie şi Justiţie intră Cancelaria, direcţii, servicii şi birouri.
Următorul nivel al sistemului judiciar este asigurat de curţile de apel, instanţe cu personalitate juridică, în circumscripţia cărora funcţionează mai multe tribunale şi tribunale specializate.

Curţile de apel sunt în număr de 16, 15 civile şi Curtea Militară de Apel, iar circumscripţiile şi localităţile de reşedinţă ale curţilor de apel sunt stabilite în Anexa 1 la Legea nr. 304/2004, republicată, cu modificările şi completările ulterioare. Potrivit acestui act normativ, în România funcţionează curţi de apel în localităţile Alba Iulia, Piteşti, Bacău, Oradea, Suceava, Braşov, Bucureşti, Cluj, Constanţa, Craiova, Galaţi, Iaşi, Târgu Mureş, Ploieşti, Timişoara, fiecare având în circumscripţie de la 2 până la 5 judeţe.

În cadrul curţilor de apel funcţionează secţii sau, după caz, complete specializate pentru cauze civile, cauze penale, cauze comerciale, cauze cu minori şi de familie, cauze de contencios administrativ şi fiscal, cauze privind conflicte de muncă şi asigurări sociale, precum şi, în raport cu natura şi numărul cauzelor, secţii maritime şi fluviale (la Curţile de Apel Constanţa şi Galaţi) sau pentru alte materii.

Curţile de apel sunt conduse de câte un preşedinte ajutat de unul sau mai mulţi vicepreşedinţi.

Curţile de apel judecă atât în primă instanţă, cât şi ca instanţe de control judiciar pentru instanţele ierarhic inferioare din circumscripţia lor administrativ teritorială.

Tribunalele constituie cea de a treia verigă din sistemul instanţelor judecătoreşti, fiind instanţe cu personalitate juridică organizate la nivelul fiecărui judeţ şi al municipiului Bucureşti. Prin lege au fost înfiinţate 42 de tribunale.

În cadrul tribunalelor funcţionează secţii sau, după caz, complete specializate pentru cauze civile, cauze penale, cauze comerciale, cauze cu minori şi familie, cauze de contencios administrativ şi fiscal, cauze privind conflictele de muncă şi asigurări sociale, precum şi, în raport cu natura şi numărul cauzelor, secţii maritime şi fluviale sau pentru alte materii.

Tribunalele sunt conduse de un preşedinte, care poate fi ajutat de 1-2 vicepreşedinţi. Ele judecă în materiile ce le sunt date în competenţă prin lege, atât în primă instanţă, cât şi ca instanţe de control judiciar pentru hotărârile pronunţate de judecătorii.

La baza sistemului judiciar se află judecătoriile, cu competenţă generală de soluţionare a litigiilor. Judecătoriile sunt instanţe fără personalitate juridică, organizate în judeţe şi în sectoarele municipiului Bucureşti, iar localităţile care fac parte din circumscripţia judecătoriilor sunt stabilite prin hotărâre a Guvernului, la propunerea ministrului justiţiei, cu avizul Consiliului Superior al Magistraturii. În prezent, localităţile care fac parte din circumscripţia fiecărei judecătorii sunt prevăzute în Hotărârea Guvernului nr. 337/1993, cu modificările şi completările ulterioare.

Prin lege au fost înfiinţate 188 de judecătorii, dintre care 6 în mediul rural, iar restul în mediul urban. Judecătoriile din fiecare judeţ sau, după caz,  din municipiul Bucureşti sunt cuprinse în circumscripţia tribunalelor.

În raport cu numărul şi natura cauzelor, în cadrul judecătoriilor se pot înfiinţa secţii sau complete specializate. Înfiinţarea acestora este obligatorie în materia cauzelor cu minori şi de familie, precum şi în materia fondului funciar.

Judecătoriile sunt conduse de un preşedinte, care poate fi ajutat de un vicepreşedinte.

Instanţele militare sunt organizate în tribunale militare, Tribunalul Militar Teritorial Bucureşti şi Curtea Militară de Apel.  

Tribunalele militare funcţionează în municipiile Bucureşti, Cluj-Napoca, Iaşi şi Timişoara, iar Tribunalul Militar Teritorial şi Curtea Militară de Apel, în municipiul Bucureşti.
I.2. Structura şi modul de organizare şi funcţionare a Ministerului Public

Ministerul Public este independent în relaţiile cu celelalte autorităţi şi îşi exercită atribuţiile numai în temeiul legii şi pentru asigurarea respectării acesteia.

În activitatea judiciară, Ministerul Public reprezintă interesele generale ale societăţii şi apără ordinea de drept, precum şi drepturile şi libertăţile cetăţenilor. Acesta îşi exercită atribuţiile prin procurori constituiţi în parchete, în condiţiile legii.

Titlul III din Legea nr. 304/2004 privind organizarea judiciară, republicată, cu modificările şi completările ulterioare este consacrat Ministerului Public, reglementând organizarea şi atribuţiile Ministerului Public, precum şi organizarea parchetelor civile şi militare.

Procurorii îşi desfăşoară activitatea în baza principiilor legalităţii, imparţialităţii şi controlului ierarhic, sub autoritatea ministrului justiţiei.

Parchetele funcţionează pe lângă instanţele de judecată, conduc şi supraveghează activitatea de cercetare penală a poliţiei judiciare, în condiţiile legii.

În cadrul Ministerului Public funcţionează Parchetul de pe lângă Înalta Curte de Casaţie şi Justiţie, parchetele de pe lângă curţile de apel, tribunale, tribunale pentru minori şi familie şi judecătorii, precum şi parchetele militare.

Parchetul de pe lângă Înalta Curte de Casaţie şi Justiţie coordonează activitatea parchetelor din subordine, are personalitate juridică şi este condus de un procuror general, ajutat de un prim-adjunct, un adjunct şi trei consilieri.

Parchetul de pe lângă Înalta Curte de Casaţie şi Justiţie are în structură Secţia de urmărire penală şi criminalistică, Secţia judiciară, Secţia de resurse umane şi documentare, Secţia parchetelor militare.

Prin Legea nr. 54/2006 de aprobare a Ordonanţei de Urgenţă a Guvernului nr. 134/2005 pentru modificarea şi completarea Ordonanţei de Urgenţă a Guvernului nr. 43/2002, în cadrul Parchetului de pe lângă Înalta Curte de Casaţie şi Justiţie a fost înfiinţată Direcţia Naţională Anticorupţie, prin reorganizarea Parchetului Naţional Anticorupţie, ca structură cu personalitate juridică proprie, specializată în combaterea infracţiunilor de corupţie, condusă de un procuror şef, ajutat de un procuror şef adjunct. 

În cadrul Parchetului de pe lângă Înalta Curte de Casaţie şi Justiţie funcţionează şi Direcţia de Investigare a Infracţiunilor de Criminalitate Organizată şi Terorism, ca structură specializată în combaterea criminalităţii organizate şi terorismului, condusă de un procuror-şef, ajutat de un procuror şef adjunct şi coordonată de procurorul general al Parchetului de pe lângă Înalta Curte de Casaţie şi Justiţie, potrivit Legii nr. 508/2004, cu modificările şi completările ulterioare. 

Parchetele au sediul în localităţile în care îşi au sediul instanţele pe lângă care funcţionează şi au aceeaşi circumscripţie cu acestea. Parchetele de pe lângă curţile de apel şi parchetele de pe lângă tribunale au personalitate juridică.

Parchetele de pe lângă curţile de apel sunt conduse de procurori generali, iar parchetele de pe lângă tribunale, tribunale pentru minori şi familie şi judecătorii sunt conduse de prim-procurori.

În prezent, la nivelul întregii ţări există 15 parchete pe lângă curţi de apel, care au în subordine 41 parchete de pe lângă tribunale, la care se adaugă Parchetul de pe lângă Curtea Militară de Apel şi Parchetul Militar de pe lângă Tribunalul Militar Teritorial, prevăzute prin lege, iar începând cu data de 01.02.2005, prin Ordinul nr. 83/C/2005 al Ministrului Justiţiei s-a înfiinţat Parchetul de pe lângă Tribunalul pentru Minori şi Familie cu sediul în Braşov.

Potrivit dispoziţiilor art. 140 din Legea nr. 304/2004, republicată, cu modificările şi completările ulterioare, prin Regulamentul de ordine interioară al parchetelor se stabilesc: organizarea administrativă a Parchetului de pe lângă Înalta Curte de Casaţie şi Justiţie, a Parchetului Naţional Anticorupţie, a parchetelor de pe lângă curţile de apel, tribunale, tribunale pentru minori şi familie şi judecătorii; atribuţiile procurorilor generali, prim-procurorilor şi ale adjuncţilor acestora, ale procurorilor inspectori, ale procurorilor şefi şi ale procurorilor, precum şi ale celorlalte categorii de personal; organizarea şi modul de desfăşurare a activităţii colegiilor de conducere ale parchetelor şi a adunărilor generale ale procurorilor; ierarhia funcţiilor administrative din cadrul Ministerului Public; modul de organizare, funcţionarea şi atribuţiile compartimentelor auxiliare de specialitate ale parchetelor; modul de organizare, funcţionarea şi atribuţiile departamentului economico-financiar şi administrativ din cadrul parchetelor.

Regulamentul de ordine interioară se aprobă prin ordin al ministrului justiţiei, la propunerea procurorului general al Parchetului de pe lângă Înalta Curte de Casaţie şi Justiţie sau, după caz, a procurorului general al Parchetului Naţional Anticorupţie, cu avizul Consiliului Superior al Magistraturii.

Potrivit Regulamentului de ordine interioară a parchetelor, parchetele de pe lângă curţile de apel sunt conduse de procurori generali, ajutaţi de 1 sau 2 procurori generali adjuncţi, conform numărului stabilit prin hotărâre a Consiliului Superior al Magistraturii, la propunerea procurorului general al Parchetului de pe lângă Înalta Curte de Casaţie şi Justiţie.

Parchetele de pe lângă curţile de apel au în structură o Secţie de urmărire penală, o Secţie judiciară, o Secţie pentru minori şi familie. La Parchetul de pe lângă Curtea de Apel Bucureşti funcţionează şi o Secţie de proceduri, iar la Parchetul de pe lângă Curţile de Apel Constanţa şi Galaţi câte o Secţie maritimă şi fluvială.

Secţiile, serviciile şi birourile sunt conduse de procurori şefi.

Parchetele de pe lângă tribunale sunt conduse de prim-procurori, ajutaţi de 1 sau, după caz, 2 prim-procurori adjuncţi, în funcţie de volumul de activitate. La Parchetul de lângă Tribunalul Bucureşti, prim-procurorul este ajutat de 1-3 prim-procurori adjuncţi.

În cadrul parchetelor de pe lângă tribunale funcţionează o Secţie de urmărire penală, o Secţie judiciară, iar la Parchetul de pe lângă Tribunalul Bucureşti şi o Secţie de supraveghere a urmăririi penale. La Parchetele de pe lângă Tribunalele Constanţa şi Galaţi funcţionează şi câte o Secţie maritimă şi fluvială.

Secţiile, serviciile şi birourile sunt conduse de procurori şefi.

Parchetele de pe lângă judecătorii sunt conduse de prim-procurori ajutaţi, în cazul unităţilor mari, de prim-procurori adjuncţi.

La parchetele de pe lângă judecătorii, în raport cu natura şi numărul cauzelor, pot funcţiona secţii maritime şi fluviale, asemenea secţii fiind prevăzute prin Regulamentul de ordine interioară a parchetelor la parchetele de pe lângă judecătoriile Constanţa şi Galaţi. 

Conform dispoziţiilor art. 98 şi următoarele din Legea nr. 304/2004, republicată, cu modificările şi completările ulterioare, pe lângă fiecare tribunal militar funcţionează un parchet militar. Pe lângă Tribunalul Militar Teritorial funcţionează Parchetul Militar de pe lângă Tribunalul Militar Teritorial, iar pe lângă Curtea Militară de Apel funcţionează Parchetul Militar de pe lângă Curtea Militară de Apel.

Instanţele militare şi parchetele militare au, fiecare, statut de unitate militară, cu indicativ propriu. Parchetele militare sunt conduse de un prim-procuror militar ajutat de un prim-procuror militar adjunct. Parchetul Militar de pe lângă Curtea de Apel Bucureşti este condus de un procuror general militar, ajutat de un procuror general militar adjunct. 

În cadrul Parchetului de pe lângă Înalta Curte de Casaţie şi Justiţie funcţionează o secţie militară care efectuează, potrivit Codului de procedură penală, urmărirea penală în cauzele privind infracţiuni săvârşite de mareşali, amirali şi generali, a căror competenţă de judecată revine Secţiei penale a Înaltei Curţi de Casaţie şi Justiţie.

În cadrul Parchetului Militar de pe lângă Curtea Militară de Apel Bucureşti şi în cadrul Parchetului Militar de pe lângă Tribunalul Militar Teritorial Bucureşti funcţionează câte o Secţie de urmărire penală şi câte o Secţie judiciară.

I.3. Rolul constituţional al Consiliului Superior al Magistraturii

Potrivit art. 133 alin. (1) din Constituţia României, Consiliul Superior al Magistraturii este garantul independenţei justiţiei, calitate în care are îndatorirea constituţională şi legală de a veghea la asigurarea condiţiilor necesare pentru buna funcţionare a justiţiei.

Pentru a-şi îndeplini rolul de garant al independenţei justiţiei, Legea fundamentală stabileşte atribuţiile Consiliul Superior al Magistraturii şi creează temeiul constituţional pentru completarea acestora cu alte atribuţii stabilite prin legea sa organică.

Legea nr. 317/2004 privind Consiliul Superior al Magistraturii, republicată, cu modificările şi completările ulterioare urmăreşte, în principal, stabilirea Consiliului Superior al Magistraturii ca unic for cu atribuţii în domeniul carierei judecătorilor şi procurorilor, asigurarea reprezentării în Consiliul Superior al Magistraturii a judecătorilor şi procurorilor de la instanţele şi parchetele de toate gradele, asigurarea eficienţei activităţii Consiliul Superior al Magistraturii prin reglementarea detaliată a atribuţiilor Plenului şi Secţiilor, precum şi a statului membrilor Consiliul Superior al Magistraturii, consolidarea autonomiei Consiliul Superior al Magistraturii prin asigurarea unui aparat propriu şi a unui buget propriu.

Atribuţiile legale ale Consiliul Superior al Magistraturii, atât cele exercitate de Plen, cât şi cele exercitate de secţii, pot fi grupate în trei categorii – atribuţii de natură administrativă referitoare atât la cariera judecătorilor şi procurorilor, cât şi la organizarea instanţelor şi parchetelor, atribuţii de natură judiciară care vizează soluţionarea acţiunilor disciplinare exercitate împotriva judecătorilor şi procurorilor şi atribuţii de natură normativă constând în adoptarea regulamentelor prevăzute de lege şi în avizarea proiectelor de acte normative care au legătură cu activitatea autorităţii judecătoreşti.

Misiunea de garant al independenţei justiţiei conferită Consiliul Superior al Magistraturii de către legiuitorul constituant este îndeplinită, în primul rând, prin exercitarea numeroaselor atribuţii referitoare la cariera judecătorilor şi procurorilor.

În acest sens, Plenul Consiliul Superior al Magistraturii are ca principale atribuţii, în esenţă, apărarea independenţei, imparţialităţii şi reputaţiei profesionale a judecătorilor şi procurorilor, asigurarea respectării legii şi a criteriilor de competenţă şi etică profesională în desfăşurarea carierei judecătorilor şi procurorilor – numirea şi eliberarea din funcţie a judecătorilor şi procurorilor stagiari, formularea şi înaintarea către Preşedintele României a propunerilor de numire în funcţiile de judecător şi procuror, promovarea judecătorilor şi procurorilor în funcţii de execuţie, coordonarea activităţii de admitere în magistratură, evaluare şi formare profesională a judecătorilor şi procurorilor, numirea în funcţii de conducere a judecătorilor şi procurorilor, delegarea, detaşarea şi transferul judecătorilor şi procurorilor, formularea şi înaintarea către Preşedintele României a propunerilor de numire şi revocare din funcţie a preşedintelui, vicepreşedintelui şi preşedinţilor de secţii a Înaltei Curţi de Casaţie şi Justiţie, formularea şi înaintarea către Preşedintele României a propunerilor referitoare la conferirea de distincţii pentru judecători şi procurori, suspendarea din funcţie a judecătorilor şi procurorilor, formularea şi înaintarea către Preşedintele României a propunerilor de eliberare din funcţie a judecătorilor şi procurorilor, în cazurile prevăzute de lege.

O altă atribuţie pe care legiuitorul constituant a prevăzut-o în sarcina Consiliului Superior al Magistraturii, atribuţie esenţială în calitatea sa de garant al independenţei justiţiei, este cea referitoare la îndeplinirea, prin secţiile sale, a rolului de instanţă de judecată în domeniul răspunderii disciplinare a judecătorilor şi procurorilor, potrivit procedurii stabilite prin Legea nr. 317/2004, republicată, cu modificările ulterioare.

În ceea ce priveşte atribuţiile de natură normativă exercitate de Consiliul Superior al Magistraturii în calitatea sa de garant al independenţei justiţiei, acestea constau, aşa cum am precizat, în adoptarea regulamentelor prevăzute de lege (legislaţie secundară) şi în avizarea proiectele de acte normative ce privesc activitatea autorităţii judecătoreşti.

În principiu, în sfera de cuprindere a actelor normative „ce privesc activitatea autorităţii judecătoreşti” intră cele referitoare la cariera şi statutul judecătorilor şi procurorilor, la admiterea în magistratură, evaluarea, formarea şi examenele magistraţilor şi asimilaţilor acestora şi magistraţilor-asistenţi, la statutul juridic al asistenţilor judiciari şi al personalului auxiliar de specialitate de la instanţe şi de la parchetele de pe lângă acestea, la exercitarea funcţiilor specifice acestor categorii de personal, la organizarea şi funcţionarea instanţelor şi a parchetelor, precum şi la întreaga activitate desfăşurată de Consiliul Superior al Magistraturii potrivit atribuţiilor constituţionale şi legale conferite şi la orice alte activităţi desfăşurate de judecători, procurori, asimilaţii acestora, magistraţi-asistenţi, asistenţi judiciari sau de personalul auxiliar de specialitate, chiar dacă nu au legătură cu atribuţiile specifice acestor funcţii. 

Trebuie subliniat că, în cadrul activităţii de avizare, Consiliul Superior al Magistraturii avizează şi proiectele de regulamente şi ordine care se aprobă de ministrul justiţiei, în cazurile prevăzute de lege.

Precizăm că, deşi Constituţia nu-i recunoaşte dreptul de iniţiativă legislativă în domeniul său de activitate, Consiliul Superior al Magistraturii are posibilitatea de a sesiza ministrul justiţiei cu privire la necesitatea iniţierii sau modificării unor acte normative în domeniul justiţiei.

Analizând atribuţiile legale ale Consiliul Superior al Magistraturii, se poate ajunge la concluzia că, într-o mare măsură, cadrul legislativ actual permite Consiliul Superior al Magistraturii să îndeplinească rolul constituţional de garant al independenţei justiţiei.

I.4. Organizarea statului potrivit principiului separaţiei şi echilibrului puterilor. Raporturile Autorităţii Judecătoreşti cu Legislativul. Raporturile Autorităţii Judecătoreşti cu Executivul

Constituţia României instituie ca principiu fundamental al organizării de stat, separaţia şi echilibrul puterilor – legislativă, executivă şi judecătorească – în cadrul democraţiei constituţionale.

De-a lungul istoriei, conceptul de „separaţie a puterilor”, ridicat la rangul de principiu constituţional, a cunoscut o evoluţie importantă, pornind de la ideea iniţială a unei delimitări stricte a celor trei componente ale autorităţii de stat – legislativă, executivă şi judecătorească - şi ajungând, în prezent, la ideea de echilibru, manifestat prin mecanisme de interferenţă - interdependenţă, control reciproc, colaborare - în limitele atribuţiilor constituţionale, în scopul realizării interesului public.

Independenţa justiţiei constituie una dintre valorile fundamentale ale statului de drept, fiind de datoria puterii legislative şi puterii executive să recunoască şi să apere această valoare, conferind sistemului judiciar, prin intermediul pârghiilor constituţionale şi legale, o independenţă efectivă.

Respectarea drepturilor şi libertăţilor fundamentale ale cetăţenilor, asigurarea independenţei justiţiei, precum şi apărarea celorlalte valori fundamentale ale unei societăţi democratice presupun cu necesitate colaborarea eficientă a tuturor celor trei puteri ale statului, conform competenţelor specifice ale acestora, astfel cum sunt acestea trasate prin ecuaţia constituţională a separaţiei şi echilibrului puterilor.


Recunoaşterea şi apărarea în mod efectiv a valorilor statului de drept, la baza căruia stă independenţa justiţiei, reprezintă o obligaţie comună a tuturor celor trei puteri ale statului, Executivul şi Legislativul fiind datoare nu doar să recunoască formal independenţa sistemului judiciar, dar să-i confere un caracter efectiv prin mijloace şi măsuri adecvate care se situează în sfera atribuţiilor lor constituţionale.

Capitolul IV din cadrul Titlului III din Constituţia României este consacrat autorităţii judecătoreşti, formată din Înalta Curte de Casaţie şi Justiţie, celelalte instanţe judecătoreşti stabilite de lege, Ministerul Public şi Consiliul Superior al Magistraturii, fiecare cu atribuţii proprii, stabilite prin normele constituţionale şi prin alte dispoziţii legale. 

Raporturile autorităţii judecătoreşti reprezentate de Consiliul Superior al Magistraturii cu autoritatea legislativă – Parlamentul României, se manifestă, în principal, în trei modalităţi.

Potrivit Constituţiei României şi Legii nr. 317/2004, republicată, cu modificările şi completările ulterioare, dintre cei 19 membri ai Consiliul Superior al Magistraturii, 2 sunt reprezentanţi ai societăţii civile, specialişti în domeniul dreptului, care se bucură de înaltă reputaţie profesională şi morală. Membrii Consiliul Superior al Magistraturii reprezentaţi ai societăţii civile sunt aleşi de Senatul României dintre candidaţii propuşi de organizaţiile profesionale ale juriştilor, consiliile profesionale ale facultăţilor de drept acreditate, precum şi asociaţiile şi fundaţiile care au ca obiectiv apărarea drepturilor omului.

Potrivit aceloraşi acte normative, Senatul verifică dacă au fost respectate dispoziţiile legale cu privire la alegerea judecătorilor şi procurorilor în funcţiile de membri ai Consiliul Superior al Magistraturii, în cadrul adunărilor generale ale magistraţilor şi validează lista acestora. Validarea poate fi refuzată de Senat numai în cazul în care se constată că s-a încălcat legea în procedura alegerii şi numai dacă această încălcare a influenţat rezultatul alegerilor.

Consiliul Superior al Magistraturii elaborează anual un raport prind activitatea proprie şi un raport privind starea justiţiei, rapoarte pe care le prezintă Camerelor reunite ale Parlamentului României şi le publică în Monitorul Oficial al României şi pe pagina sa de internet.

În ceea ce priveşte raporturile autorităţii judecătoreşti cu Executivul, acestea se manifestă, în primul rând, prin numirea şi eliberarea din funcţie prin decret prezidenţial, la propunerea Consiliului Superior al Magistraturii, de către Preşedintele României, care face parte din autoritatea executivă, a judecătorilor şi procurorilor (cu excepţia celor stagiari). În acelaşi mod, Preşedintele României numeşte magistraţii,  în anumite funcţii de conducere la Înalta Curte de Casaţie şi Justiţie, Parchetul de pe lângă Înalta Curte de Casaţie şi Justiţie, Direcţia Naţională Anticorupţie şi Direcţia de Investigare a Infracţiunilor de Criminalitate Organizată şi Terorism.

O altă formă de manifestare a raporturilor dintre autoritatea judecătorească şi autoritatea executivă este aceea a controlului de legalitate pe care instanţele de contencios administrativ îl exercită asupra actelor administrative emise de autorităţile administraţiei publice centrale şi locale, inclusiv unele acte ale Guvernului (hotărâri de Guvern). Astfel, potrivit Legii contenciosului administrativ nr. 554/2004, cu modificările şi completările ulterioare, orice persoană vătămată într-un drept sau interes legitim printr-un act administrativ emis cu încălcarea legii sau prin refuzul autorităţii de a emite un asemenea act, are dreptul de se adresa instanţei de contencios administrativ care poate dispune, după caz, anularea actului emis cu încălcarea dispoziţiilor legale sau obligarea autorităţii de a-l emite .

Potrivit dispoziţiilor art. 38 alin. (3) din Legea nr. 317/2004 privind Consiliul Superior al Magistraturii, republicată, cu modificările ulterioare, Plenul Consiliul Superior al Magistraturii avizează proiectele de acte normative ce privesc activitatea autorităţii judecătoreşti.

Tot astfel, conform prevederilor art. 38 alin. (4) din Legea nr. 317/2004, republicată, cu modificările ulterioare, Plenul Consiliul Superior al Magistraturii avizează proiectele de regulamente şi ordine care se aprobă de ministrul justiţiei, în cazurile prevăzute de lege.

Atribuţia Consiliul Superior al Magistraturii de avizare a proiectelor de acte normative care au legătură cu activitatea autorităţii judecătoreşti reprezintă o formă de exprimare a raporturilor dintre autoritatea judecătorească şi autoritatea legislativă, pe de o parte, precum şi a raporturilor dintre autoritatea judecătorească şi autoritatea executivă, pe de altă parte. 

Avem în vedere faptul că proiectele de acte normative ce privesc activitatea autorităţii judecătoreşti pot fi iniţiate atât de deputaţi şi senatori (propuneri legislative care ulterior devin proiecte de legi), cât şi de Guvern.

De principiu, dacă legea nu prevede altfel, avizul Consiliului Superior al Magistraturii este consultativ. Aceasta nu înseamnă că iniţiatorul unui act normativ ce priveşte activitatea autorităţii judecătoreşti are facultatea de a solicita sau nu avizul Consiliului Superior al Magistraturii, întrucât avizarea actelor normative, ca regulă generală, reprezintă o etapă obligatorie a procesului de elaborare a actelor normative, a cărei nerespectare conduce la întreruperea şi reluarea procedurii de adoptare a acestora.

Facultatea iniţiatorului în astfel de situaţii se referă la posibilitatea acestuia de a ţine seama sau nu de observaţiile şi propunerile Consiliului Superior al Magistraturii chiar şi ipoteza în care avizul este negativ.

Funcţia de mediere între puterile statului a fost conferită de legiuitorul constituant Preşedintelui României, scopul exercitării acesteia fiind acela de a veghea la respectarea Constituţiei şi la buna funcţionare a autorităţilor publice.

I.5. Factori de risc privind independenţa şi funcţionalitatea sistemului judiciar

I.5.1. Starea de subfinanţare şi lipsa de autonomie financiară a justiţiei

Independenţa magistratului, ca şi independenţa justiţiei, trebuie să se manifeste în raport cu toate celelalte instituţii, persoane sau grupuri de interese care încearcă sau ar putea încerca să influenţeze într-un anumit fel rezultatul actului de justiţie.

Or, una dintre cele mai importante garanţii ale independenţei justiţiei se constituie tocmai în autonomia şi siguranţa financiară a sistemului judiciar, acest aspect condiţionând buna exercitare a rolului său constituţional de către sistemul judiciar, atât în ipostaza sa de putere în stat, cât şi în aceea de serviciu public.

Redobândirea încrederii publice în justiţie, ca fundament indispensabil menţinerii unui statut de independenţă reală a acesteia, poate fi realizată numai prin implicarea instituţiilor sistemului, precum şi a corpului magistraţilor, în creşterea calităţii actului de justiţie, reducerea duratei procedurilor, facilitarea informării şi liberului acces al cetăţenilor la justiţie. 
În rezolvarea unora dintre aceste probleme, sistemul judiciar are nevoie de sprijinul celorlalte puteri ale statului, un sistem judiciar eficient presupunând în primul rând legi clare, dar şi o finanţare corespunzătoare. 

Din punct de vedere practic, considerăm că se evidenţiază trei aspecte principale în care se poate transpune această garanţie:

· asigurarea posibilităţii sistemului judiciar de a se autoadministra din punct de vedere financiar, ceea ce presupune ca execuţia bugetară pentru instanţele judecătoreşti să fie coordonată de către un organism aparţinând autorităţii judecătoreşti sau, în orice caz, autonom faţă de Executiv;

· asigurarea resurselor materiale necesare bunei funcţionări a justiţiei ca serviciu public;

· asigurarea independenţei individuale a magistraţilor şi sub aspect financiar, prin salarizarea acestora pe baza unor criterii obiective, stabilite prin lege, spre a se afla la adăpost de puterea discreţionară a Executivului şi la un nivel al indemnizaţiei care să ia în considerare importanţa socială a funcţiei exercitate, riscurile inerente acesteia şi regimul incompatibilităţilor şi interdicţiilor la care sunt supuşi magistraţii.

Modul de alocare şi de administrare a bugetului instanţelor prezintă impact asupra modului de funcţionare a fiecărei instanţe şi condiţionează, până la urmă, buna îndeplinire a rolului acesteia.

Or, în România, în prezent se poate vorbi despre o subfinanţare cronică a sistemului judiciar, sedii total necorespunzătoare de instanţe şi condiţii improprii desfăşurării activităţii, refuzul sistematic al puterii executive de a aloca fonduri în vederea redimensionării schemelor de personal, raportat la volumul de activitate.

Se impune şi precizarea că raportarea fondurilor alocate justiţiei se face la numărul de locuitori, premisă falsă pentru fundamentarea bugetului, având în vedere normele procedurale aplicabile în România, în special faptul că toate probele se administrează în faţa instanţei, neexistând etape premergătoare. Deşi instituţia medierii este consacrată normativ, scopul degrevării instanţelor de judecată nu a fost atins întrucât în practică nu se apelează la mediere, în condiţiile în care nu există o informare juridică corespunzătoare a populaţiei.

Alte inconveniente constau în insuficienţa personalului auxiliar, astfel încât, pe lângă activitatea de judecată desfăşurată de magistraţi, aceştia exercită şi multe alte atribuţii administrative sau de altă natură, aspecte care au efect negativ asupra eficienţei şi calităţii actului de justiţie.

În fiecare an sistemul judiciar s-a confruntat cu condiţii precare de finanţare, iar diminuarea – prin Ordonanţa de Urgenţă a Guvernului nr. 34/2009 cu privire la rectificarea bugetară pe anul 2009 şi reglementarea unor măsuri financiar fiscale - a bugetului Ministerului Justiţiei şi Libertăţilor Cetăţeneşti – care asigură bugetele curţilor de apel, ale tribunalelor, ale tribunalelor specializate şi ale judecătoriilor – a amplificat riscurile legate de perturbarea gravă a activităţii judiciare, prin subfinanţarea acesteia, mai ales că nici bugetele aprobate iniţial nu asigurau, într-o măsură satisfăcătoare, necesităţile legate de funcţionarea sistemului. Tabloul negativ al subfinanţării sistemului judiciar a fost completat şi de trecerea la bugetele locale a sumelor provenind din taxele judiciare de timbru, realizată prin Legea nr. 76/2009 pentru aprobarea Ordonanţei de urgenţă a Guvernului nr. 75/2008 privind stabilirea de măsuri pentru soluţionarea unor aspecte financiare în sistemul justiţiei.  

Subfinanţarea sistemului afectează grav independenţa acestuia şi subminează rolul constituţional al Consiliului Superior al Magistraturii.

Dincolo de realităţile social-economice, dificultăţile financiare prezentate au fost determinate şi de acţiuni concrete ale Guvernului României, ca autoritate executivă, prin care a fost nesocotit şi rolul Consiliului Superior al Magistraturii de garant al independenţei justiţiei.

Astfel, potrivit art. 136 din Legea nr. 304/2004 privind organizarea judiciară, în forma adoptată la data de 28.06.2004, începând cu data de 1 ianuarie 2008, atribuţiile Ministerului Justiţiei şi Libertăţilor Cetăţeneşti referitoare la gestionarea bugetului curţilor de apel, al tribunalelor, al tribunalelor specializate şi al judecătoriilor trebuia să fie preluate de Înalta Curte de Casaţie şi Justiţie.

Ulterior însă, în locul unor măsuri prin care să asigure posibilitatea aplicării acestei dispoziţii legale, Guvernul a prorogat succesiv acest termen, mai întâi până la data de 1 ianuarie 2009, prin art. V din Ordonanţa de Urgenţă a Guvernului nr. 100/2007 pentru modificarea şi completarea unor acte normative în domeniul justiţiei, ulterior până la data de 1 ianuarie 2010, prin art. 2 din Ordonanţa de Urgenţă a Guvernului nr. 137/2008 pentru prorogarea unor termene, iar la finalul anului 2009 şi tot prin ordonanţă de urgenţă, termenul a fost din nou prorogat la 1 ianuarie 2011. 

Având în vedere că independenţa justiţiei presupune şi independenţa financiară, iar amânarea preluării bugetelor instanţelor de către Înalta Curte de Casaţie şi Justiţie este de natură a perpetua o imixtiune a Executivului în activitatea autorităţii judecătoreşti, cu consecinţe nefavorabile asupra bunei funcţionării a acesteia, Consiliul Superior al Magistraturii a insistat, inclusiv în cadrul procedurilor de avizare, pentru punerea în aplicare a dispoziţiei respective din Legea nr.303/2004.
 O altă cauză a situaţiei financiare precare a sistemului judiciar o reprezintă ignorarea Consiliului Superior al Magistraturii de către Guvern în procesul de adoptare a unora dintre actele normative bugetare.

În temeiul art.132 alin. (5) din Legea nr. 304/2004 privind organizarea judiciară, republicată, cu modificările şi completările ulterioare, bugetele curţilor de apel şi instanţelor din circumscripţia acestora, sunt supuse avizului conform al Consiliului Superior al Magistraturii.

Firesc, acelaşi regim trebuie să îl urmeze şi orice proiect de rectificare a acestor bugete.

În pofida acestor dispoziţii legale imperative, mai multe acte normative care au reglementat şi bugetele curţilor de apel şi instanţelor din circumscripţia acestora nu au fost supuse de-a lungul timpului avizului Consiliului Superior al Magistraturii.

Astfel, nu a fost supus avizului Consiliului proiectul Legii bugetului de stat pe anul 2008 nr. 388/2007.

De asemenea, nu au fost supuse avizului Consiliului următoarele acte normative de rectificare bugetară adoptate de Guvern:

· Ordonanţele de Urgenţă ale Guvernului nr. 66/2005 şi nr. 154/2005, ambele cu privire la rectificarea bugetului de stat pe anul 2005;

· Ordonanţele de Urgenţă ale Guvernului nr. 32/2006, nr. 52/2006 şi nr. 89/2006, precum şi Ordonanţa Guvernului nr. 46/2006, toate cu privire la rectificarea bugetului de stat pe anul 2006;

· Ordonanţele de Urgenţă ale Guvernului nr. 78/2007, nr. 88/2007 şi nr. 134/2007, toate cu privire la rectificarea bugetului de stat pe anul 2007;

· Ordonanţele de Urgenţă ale Guvernului nr. 25/2008, nr. 112/2008 şi nr. 186/2008, precum şi Ordonanţa Guvernului nr. 18/2008, toate cu privire la rectificarea bugetului de stat pe anul 2008;

· Ordonanţa de Urgenţă a Guvernului nr. 34/2009 cu privire la rectificarea bugetară pe anul 2009 şi reglementarea unor măsuri financiar fiscale.

Referitor la natura atribuţiei de avizare a acestei categorii de acte normative - ca de altfel şi în privinţa atribuţiei de avizare a proiectelor de acte normative care privesc activitatea autorităţii judecătoreşti, consacrată de art. 38 din Legea nr. 317/2004 privind Consiliul Superior al Magistraturii, republicată, cu modificările şi completările ulterioare, se impun următoarele precizări:

Art. 133 – 134 din Constituţia României, republicată definesc rolul, structura şi atribuţiile Consiliului Superior al Magistraturii, ca parte a autorităţii judecătoreşti, statuând rolul Consiliului de garant al independenţei justiţiei.

În realizarea rolului său constituţional, Consiliul Superior al Magistraturii îndeplineşte atribuţiile stabilite în sarcina sa de Legea fundamentală, respectiv numirea în funcţie a judecătorilor şi procurorilor, cu excepţia celor stagiari, precum şi îndeplinirea rolului de instanţă de judecată, prin secţiile sale, în domeniul răspunderii disciplinare a judecătorilor şi procurorilor, potrivit procedurii stabilite prin legea sa organică.

Aceste atribuţii sunt completate de art. 134 alin. (4) din Legea fundamentală care prevede: „Consiliul Superior al Magistraturii îndeplineşte şi alte atribuţii stabilite prin legea sa organică, în realizarea rolului său de garant al independenţei justiţiei”.

Una dintre aceste atribuţii este tocmai cea prevăzută de art.132 alin. (5) din Legea nr. 304/2004, republicată, cu modificările şi completările ulterioare.

Din perspectiva art. 134 alin. (4) din Constituţia României, republicată, este evident că avizarea de către Consiliul Superior al Magistraturii a proiectelor bugetelor curţilor de apel şi instanţelor din circumscripţia acestora este o componentă importantă a garantării independenţei justiţiei. Acest fapt este unul firesc, în condiţiile în care independenţa justiţiei nu poate fi concepută decât în condiţiile asigurării corespunzătoare a resurselor materiale necesare funcţionării acesteia. 

În acelaşi timp, subfinanţarea sistemului judiciar - în condiţiile prorogării repetate, prin ordonanţe de urgenţă adoptate de Guvern, a termenului de preluare a bugetului curţilor de apel, al tribunalelor, al tribunalelor specializate şi al judecătoriilor de către Înalta Curte de Casaţie şi Justiţie şi a nesolicitării avizului conform al Consiliului Superior al Magistraturii asupra unora dintre actele normative de adoptare a bugetului şi de rectificare bugetară – afectează grav şi principiul constituţional al accesului liber la justiţie, consacrat de art. 21 din Legea fundamentală.

Nu se poate vorbi de asigurarea liberului acces la justiţie, a dreptului părţilor la un proces echitabil şi la soluţionarea cauzelor într-un termen rezonabil, în condiţiile în care autoritatea judecătorească este împiedicată să funcţioneze din cauza neasigurării resurselor materiale.

Din aceste considerente, apreciem că administrarea efectivă a bugetului instanţelor judecătoreşti, cel puţin în stadiul actual de dezvoltare a societăţii româneşti, trebuie să revină unui organ independent de executiv, din interiorul sistemului judiciar, cu o coparticipare activă a instanţelor judecătoreşti în procesul decizional, fiind esenţial ca previziunile bugetare să se realizeze pe baza unor criterii obiective, precum schemele de personal, volumul de activitate, numărul populaţiei din circumscripţia fiecărei instanţe, precum şi unii indicatori de performanţă.

I.5.2. Lipsa de previzibilitate şi stabilitate a aspectelor privind statutul judecătorilor şi procurorilor

La fel de importante sunt şi garanţiile care susţin independenţa individuală a judecătorilor sau procurorilor, ţinând în principal de statutul acestora. 

Astfel, modul de numire, durata mandatului limitată doar de împlinirea vârstei de pensionare, administrarea sistemului de evaluare şi a celui disciplinar de către Consiliul Superior al Magistraturii, organism inclus de Constituţie în autoritatea judecătorească şi, la rândul său, independent faţă de celelalte puteri ale statului şi, în special, principiile inamovibilităţii judecătorilor şi stabilităţii procurorilor constituie aspectele practice în care se transpune independenţa judecătorilor şi, în limitele impuse de controlul ierarhic, procurorilor, garantând libertatea acestora de a-şi îndeplini rolul social cu bună-credinţă, identificând, interpretând şi aplicând normele legale relevante la situaţiile de fapt deduse judecăţii.

„Carta europeană cu privire la statutul judecătorilor” prevede că statutul acestora tinde să asigure competenţa, independenţa şi imparţialitatea la care orice persoană se aşteaptă în mod legitim, excluzând orice procedură care ar putea periclita încrederea în aceste valori, urmărind ridicarea nivelului garanţiilor în diferite state europene.

Un aspect de natură să contribuie la realizarea efectivă a independenţei justiţiei şi a judecătorilor îl reprezintă măsurile instituţionale luate de stat „pentru asigurarea unui statut, a unei remuneraţii şi a unei pensii adecvate pentru magistraţi,  precum şi a garantării prin lege a acestora” (Curtea Constituţională, Decizia nr. 20 din 2 februarie 2000, publicată în Monitorul Oficial, Partea I, nr. 72 din 18.02.2000).

În acelaşi sens sunt şi prevederile art. 11 din „Principiile fundamentale privind independenţa magistraţilor”, document adoptat la cel de al VII-lea Congres al Naţiunilor Unite pentru prevenirea crimei şi tratamentul delincvenţilor (Milano, 26 august 1985), în conformitate cu care „durata mandatului judecătorilor, independenţa acestora, siguranţa lor, remuneraţia corespunzătoare, condiţiile de muncă, pensiile şi vârsta de pensionare sunt în mod adecvat garantate prin lege.”

„Recomandarea nr. R (94) 12 cu privire la independenţa, eficacitatea şi rolul judecătorilor”, adoptată la 13 octombrie 1994 de Comitetul Miniştrilor al Consiliului European, subliniind importanţa independenţei judecătorilor în scopul întăririi preeminenţei dreptului în statele democratice şi în considerarea art. 6 din Convenţia pentru apărarea drepturilor omului şi a libertăţilor fundamentale, precum şi a „Principiilor fundamentale (ale Organizaţiei Naţiunilor unite) privind independenţa magistraturii”, anterior menţionate, a stabilit printre alte importante măsuri pe care statele membre urmează să le adopte, şi pe aceea „de a veghea ca statutul şi remuneraţia judecătorilor să fie pe măsura demnităţii profesiei lor şi a responsabilităţilor pe care şi le asumă”.

De asemenea, potrivit paragrafului 6.4 din „Carta europeană privind statutul judecătorilor”, adoptată în anul 1998 „în mod special, statutul garantează judecătorului sau judecătoarei care a împlinit vârsta legală pentru încetarea funcţiei, după ce a exercitat-o ca profesie o perioadă determinată, plata unei pensii al cărui nivel trebuie să fie cât mai apropiat posibil de acela al ultimei remuneraţii primite pentru activitatea jurisdicţională”. 

Necesitatea remunerării magistraţilor la un nivel corespunzător este prevăzută  şi la paragraful nr. 6.1 din Cartă, „Exercitarea ca profesie a funcţiei de judecător implică remunerarea acestuia la un nivel stabilit în aşa fel încât să-l ferească de presiuni care să-i afecteze independenţa şi imparţialitatea.” 

O dispoziţie comparabilă este prevăzută în Recomandarea 2000(19) asupra rolului Ministerului Public în sistemul justiţiei penale: „Legea oferă garanţii pentru exercitarea acestor funcţii, condiţii rezonabile de remunerare şi o pensie conform misiunilor exercitate”

Curtea Constituţională a României, examinând documentele internaţionale şi europene menţionate cu prilejul soluţionării sesizării Curţii Supreme de Justiţie cu privire la neconstituţionalitatea art. 41 alin. (2) şi a art. 198 din Legea nr. 19/2000 privind sistemul public de pensii şi alte drepturi de asigurări sociale, materializată în Decizia nr. 20 din 2 februarie 2000, a reţinut „preocuparea organismelor care le-au adoptat de a se promova independenţa şi imparţialitatea judecătorilor, ţinând seama că judecătorii se pronunţă asupra vieţii, libertăţilor, drepturilor, îndatoririlor şi bunurilor cetăţeneşti. În acest context, o importanţă deosebită o au măsurile preconizate pentru asigurarea unui statut, a unei remuneraţii şi a pensiei adecvate pentru magistraţi, precum şi a garantării prin lege a acestora. De asemenea, Curtea Constituţională constată că în toate aceste documente principiile şi măsurile stabilite cu privire la statutul şi drepturile magistraţilor sunt puse în relaţie directă cu prevederile art. 10 din Declaraţia Universală a Drepturilor Omului şi cu cele ale art. 6 din Convenţia pentru apărarea drepturilor omului şi a libertăţilor fundamentale, referitoare la dreptul fundamental al oricărei persoane de a fi judecată de un tribunal competent, independent şi imparţial, stabilit prin lege”.

Integrarea României în Uniunea Europeană, crearea unor noi raporturi interinstituţionale şi interumane în interiorul Ţărilor Comunitare determină integrarea legislaţiei naţionale de pensii în sistemele de securitate socială cuprinse în legislaţia comunitară.

Pilonul al II-lea, guvernat de Directiva nr. 86/378/CCE privind aplicarea principiului egalităţii de tratament între femei şi bărbaţi în schemele ocupaţionale de securitate socială, modificată prin Directiva nr. 96/97/CE, acoperă schemele ocupaţionale (profesionale), reglementate prin legi speciale aplicabile magistraţilor, militarilor, poliţiştilor, diplomaţilor şi altor categorii de salariaţi bugetari.

În acest sens, prin Decizia nr. 20 din 2 februarie 2000, publicată în Monitorul Oficial al României, Partea I, nr. 72 din 18.02.2000, Curtea Constituţională a României, analizând sesizarea Secţiilor unite ale Curţii Supreme de Justiţie referitoare la neconstituţionalitatea art. 41 alin. (2) din Legea nr. 19/2000 privind sistemul public de pensii şi alte drepturi de asigurări sociale şi a dispoziţiilor art. 198 din aceeaşi lege, a statuat că abrogarea reglementărilor legale referitoare la pensia de serviciu pentru magistraţi este contrară şi „exigenţelor actuale pe care importante documente internaţionale le exprimă în mod direct cu privire la drepturile magistraţilor, în considerarea importanţei rolului acestora în apărarea statului de drept” şi „contravine şi principiului stabilit prin art. 123 alin. (2) din Constituţie”.

Rezultă, aşadar, cerinţa internaţională şi constituţională, de păstrare a reglementărilor speciale în materie de pensii pentru magistraţi.

Este de precizat faptul că prin Legea nr. 96/2008 pentru aprobarea Ordonanţei de urgenţă a Guvernului nr. 100/2007, în acord cu Directiva nr. 86/378/CCE, modificată prin Directiva nr. 96/97/CE, în ceea ce priveşte sistemul de pensii aplicabile magistraţilor a fost înlăturată orice discriminare, în cadrul acestui sistem, între femei şi bărbaţi, inclusiv în ceea ce priveşte vârsta de pensionare.
În viitorul sistem public de pensii va trebui să se regăsească sistemul de securitate socială european guvernat de Directiva nr. 86/378/CCE privind aplicarea principiului egalităţii de tratament între femei şi bărbaţi în sistemele ocupaţionale de securitate socială, modificat prin Directiva nr. 96/97/CE aplicabil magistraţilor şi militarilor. 

Acest sistem presupune menţinerea legilor speciale pentru diferite categorii de personal. 

I.5.3. Cauzele protestului magistraţilor şi rezoluţiile adoptate de adunările generale ale acestora

Consecinţele subfinanţării sistemului judiciar au determinat 80 de adunări generale ale instanţelor, de comun acord cu asociaţiile profesionale ale judecătorilor, să analizeze efectele subfinanţării sistemului financiar după rectificarea bugetară, concluziile acestor analize fiind concretizate în adoptarea unei rezoluţii privind starea financiară şi situaţia administrativă a instanţelor judecătoreşti şi a parchetelor de pe lângă acestea.

Asociaţiile profesionale ale procurorilor au fost solidare cu demersul adunărilor generale ale instanţelor, pe care l-au susţinut în totalitate.

Consiliul Superior al Magistraturii , în şedinţa extraordinară din data de 23 aprilie 2009, analizând starea de subfinanţare a sistemului judiciar şi-a însuşit principiile Rezoluţiei privind starea financiară şi situaţia administrativă a instanţelor judecătoreşti şi a parchetelor  de pe lângă acestea, prin care s-a solicitat:

· asigurarea independenţei efective a sistemului judiciar prin administrarea bugetului instanţelor judecătoreşti de către Înalta Curte de Casaţie şi Justiţie;

· înlăturarea discrepanţelor şi discriminărilor privind salarizarea magistraţilor şi a personalului auxiliar;

· readucerea la bugetele instanţelor judecătoreşti şi parchetelor a sumelor provenite din taxele judiciare de timbru şi timbru judiciar;

· respectarea principiului universal al independenţei judecătorilor şi procurorilor prin garantarea unui statut stabil şi predictibil din punct de vedere material, cu respectarea standardelor internaţionale în materie;

· stabilirea unui prag minim de cel puţin 1% din produsul intern brut pentru bugetul instanţelor judecătoreşti şi al parchetelor.

Pentru implementarea Rezoluţiei privind starea financiară şi situaţia administrativă a instanţelor judecătoreşti, Consiliul Superior al Magistraturii, conform competenţelor, a întreprins următoarele acţiuni şi măsuri:

· preşedintele Consiliului Superior al Magistraturii, în temeiul art. 146 lit. e) din Constituţia României, republicată, şi ale art. 34-36 din Legea nr. 47/1992 privind organizarea şi funcţionarea Curţii Constituţionale, republicată, a sesizat Curtea Constituţională pentru soluţionarea conflictului juridic de natură constituţională între puterea judecătorească şi celelalte puteri ale statului, având în vedere nerespectarea dispoziţiilor legale privind avizul conform la adoptarea şi rectificarea bugetului de stat, precum şi lipsa avizelor Consiliului Superior al Magistraturii în adoptarea, modificarea şi completarea mai multor acte normative care vizează activitatea în domeniul justiţiei.

· convocarea adunărilor generale ale instanţelor judecătoreşti şi ale parchetelor de pe lângă acestea, în perioada 24 – 29 aprilie 2009, pentru a se pronunţa cu privire la textul Rezoluţiei;

· informarea Preşedintelui României, primului–ministru al Guvernului României, preşedintelui Senatului, preşedintelui Camerei Deputaţilor, ministrului Finanţelor Publice şi ministrului Justiţiei şi Libertăţilor Cetăţeneşti asupra Rezoluţiei adoptate de adunările generale ale instanţelor, precum şi asupra sesizării Curţii Constituţionale pentru soluţionarea conflictului juridic de natură constituţională dintre puterea judecătorească şi celelalte puteri ale statului, având în vedere nerespectarea dispoziţiilor legale privind avizul conform la adoptarea şi rectificarea bugetului de stat, precum şi lipsa avizelor în adoptarea, modificarea şi completarea mai multor acte normative care vizează activitatea în domeniul justiţiei;

· sesizarea ministrului Finanţelor Publice asupra luării măsurilor stabilite în şedinţa Plenului Consiliului Superior al Magistraturii din data de 11 iunie 2009, referitoare la suplimentarea fondurilor care ar putea alimenta bugetele instanţelor judecătoreşti. 

Poziţia fermă şi fără echivoc a Consiliului Superior al Magistraturii referitoare la deteriorarea continuă a situaţiei resurselor financiare alocate sistemului judiciar a fost exprimată într-o scrisoare deschisă publicată pe site-ul Consiliului Superior al Magistraturii.

Capitolul II – Analiză de sistem – Aspecte cantitative
II.1. Analiza statistică a activităţii Înaltei Curţi de Casaţie şi Justiţie în anul 2009

Potrivit legii, Înalta Curte de Casaţie şi Justiţie, care asigură interpretarea şi aplicarea unitară a legii de către celelalte instanţe judecătoreşti, este organizată în 4 secţii - Secţia civilă şi de proprietate intelectuală, Secţia penală, Secţia comercială, Secţia de contencios administrativ şi fiscal -, Completul de 9 judecători şi Secţiile Unite, fiecare având competenţă proprie.

În perioada 1 ianuarie 2009- 31 decembrie 2009 s-au aflat pe rolul Înaltei Curţi de Casaţie şi Justiţie un număr de 39786 dosare, faţă de 39241 cauze în anul 2008.

Volumul de activitate pe secţii s-a prezentat astfel:

· Secţia civilă şi de proprietate intelectuală - 16807 dosare, din care 7866 cauze noi şi 8941 stoc din anul anterior;

· Secţia penală - 7921 dosare, din care 6574 dosare noi şi 1347 stoc din anul anterior;

· Secţia comercială - 5413 dosare, din care 3298 dosare noi şi 2115 stoc din anul anterior;

· Secţia de contencios administrativ şi fiscal - 8376 dosare, din care 6038 dosare noi intrate şi 2338 stoc din anul anterior; 

· Completul de 9 judecători - 1192 cauze, din care 953 cauze noi şi 239 dosare preluate din anul precedent;

· Secţiile Unite - 38 dosare, din care 26 dosare nou intrate şi 12 dosare preluate din anul precedent.

Distribuţia volumului de activitate pe secţii la nivelul Î.C.C.J.

Din totalul cauzelor aflate pe rolul Înaltei Curţi de Casaţie şi Justiţie au fost soluţionate 27188 de cauze dintre care:

· recursuri: 18569

· fonduri: 948

· strămutări: 5004
· conflicte de competenţă: 510

· contestaţii: 947

· revizuiri: 803

· recuzări: 23

· alte cauze: 384

Au fost pronunţate 38 de decizii de soluţionare a recursurilor declarate în interesul legii din 38 de recursuri în interesul legii declarate.

Durata medie de soluţionare a cauzelor la nivelul Înaltei Curţi de Casaţie şi Justiţie, în anul 2009, este reflectată în tabelul şi graficul de mai jos: 
	NATURA CAUZELOR
	până în

2 luni
	între

2-4 luni
	între

4-6 luni
	peste 

6  luni
	T O T A L

	R e c u r s u r i
	2792
	3618
	5419
	6740
	18.569

	Fonduri
	469
	320
	100
	59
	948

	Strămutări
	1645
	407
	2206
	737
	5004

	Conflicte de competenţă
	180
	136
	126
	68
	510

	Contestaţii
	176
	242
	231
	298
	947

	Revizuiri
	174
	126
	224
	279
	803

	Recuzări
	21
	-
	2
	-
	23

	Alte cauze
	102
	50
	188
	44
	384

	T O T A L
	5568
	4899
	8496
	8225
	27188



[image: image2.emf]0% 20% 40% 60% 80% 100%

Durata de soluţionare

Sub 2 luni

2-4 luni

4-6 luni

peste 6 luni


În perioada de referinţă, operativitatea la nivelul instanţei supreme a fost de 68,33 % .

Operativitatea pe secţii este redată în tabelul de mai jos:

	                        Secţia
	            Nivelul operativităţii

	Secţia penală
	82,22 %

	Secţia civilă şi de proprietate intelectuală
	61, 23 %

	Secţia de  contencios administrativ şi fiscal
	71,06 %

	Secţia comercială
	62, 20 %

	Secţiile Unite - Completul de 9 judecători
	83, 84 %


II.2. Analiza statistică a activităţii Parchetului de pe lângă Înalta Curte de Casaţie şi Justiţie în anul 2009 (Structura centrală, DNA, DIICOT)

Realizarea unui sistem judiciar independent, imparţial, credibil şi eficient reprezintă o condiţie necesară pentru supremaţia legii şi a principiilor statului de drept. 

Măsurile de consolidare a independenţei sistemului judiciar trebuie să ducă nu numai la afirmarea principiului separaţiei puterilor în stat, dar şi la aplicarea acestuia in practică.

Potrivit dispoziţiilor constituţionale, Ministerul Public reprezintă, în activitatea judiciară, interesele generale ale societăţii şi apără ordinea de drept, precum şi drepturile şi libertăţile cetăţenilor.

Ministerul Public îşi exercită atribuţiile prin procurori constituiţi în parchete, în condiţiile legii.

Parchetele funcţionează pe lângă instanţele de judecată, conduc şi supraveghează activitatea de cercetare penală a poliţiei judiciare.

Procurorii îşi desfăşoară activitatea potrivit principiului legalităţii, al imparţialităţii şi al controlului ierarhic.

Parchetul de pe lângă Înalta Curte de Casaţie şi Justiţie coordonează activitatea parchetelor din subordine şi este condus de un procuror general ajutat de un prim-adjunct, un adjunct şi trei consilieri.

Parchetul de pe lângă Înalta Curte de Casaţie şi Justiţie are următoarea structură: 

· Secţia de urmărire penală şi criminalistică;

· Secţia judiciară;

· Secţia parchetelor militare;

· Secţia de resurse umane şi documentare;

· Departamentul economico-financiar şi administrativ;

· Servicii şi birouri independente.

De asemenea, în Parchetul de pe lângă Înalta Curte de Casaţie şi Justiţie funcţionează:

Direcţia Naţională Anticorupţie, înfiinţată prin Ordonanţa de Urgenţă a Guvernului  nr. 43/2002, cu modificările şi completările ulterioare, ca structură cu personalitate juridică proprie, specializată în combaterea infracţiunilor de corupţie.

Direcţia de Investigare a Infracţiunilor de Criminalitate Organizată şi Terorism, înfiinţată prin Legea nr. 508/2004, cu modificările şi completările ulterioare, ca structură cu personalitate juridică proprie, specializată în combaterea criminalităţii organizate şi terorismului.

II.2.1. Activitatea de urmărire penală şi criminalistică

Secţia de urmărire penală şi criminalistică funcţionează, potrivit Statului de funcţii şi de personal al Parchetului de pe lângă Înalta Curte de Casaţie şi Justiţie aprobat prin Ordinul nr.1047/C/25.04.2007 al ministrului justiţiei.

Obiective avute în vedere la începutul anului 2009 :
· Soluţionarea dosarelor în limitele unor parametri de calitate ridicaţi;

· Creşterea operativităţii soluţionării cauzelor penale şi a plângerilor;

· Verificarea modului în care se desfăşoară activităţile de grefă şi secretariat;

· Preluarea unor dosare complexe, conform art. 209 alin. 41  lit. d) din Codul de procedură penală;

· Organizarea eficientă a activităţii manageriale. 

Managementul organizaţional 
În cadrul Secţiei de urmărire penală şi criminalistică funcţionează, conform organigramei aprobată prin Regulamentul de ordine interioară al parchetelor, două servicii şi patru birouri, respectiv:

· Serviciul de urmărire penală,  cu două birouri:

· Biroul de urmărire penală; 

· Biroul de criminalistică;

· Serviciul pentru coordonarea activităţii Ministerului Public în domeniul drepturilor de proprietate intelectuală, cu două birouri:

· Biroul de combatere a infracţiunilor în domeniul drepturilor de proprietate intelectuală;

· Biroul pentru coordonarea activităţii în domeniul drepturilor de proprietate intelectuală.

Fiecărui procuror şef de compartiment i s-au stabilit în mod detaliat atribuţiile în vederea eficientizării activităţii de conducere. 

Pentru eficientizarea activităţii, conducerea secţiei a dispus organizarea unor şedinţe săptămânale, cu participarea şefilor de birouri şi de servicii, urmărindu-se luarea măsurilor pentru soluţionarea problemelor apărute în activitate.

De asemenea, au fost efectuate controale operativ curente atât de către procurorul şef secţie, cât şi de procurorul şef serviciu de urmărire penală, fiind vizaţi în mod deosebit procurorii care soluţionează cu întârziere dosarele şi lucrările repartizate, luându-se măsuri pentru soluţionarea cu celeritate a cauzelor.

Analiza statistică a activităţii secţiei de urmărire penală şi criminalistică
În cursul anului 2009 au fost soluţionate 1745 cauze penale (faţă de 1702 în 2008),  din care în 57 (faţă de 33 în 2008) au fost emise rechizitorii, în 75 au fost adoptate soluţii de scoatere de sub urmărire penală din care 53 cu aplicarea art. 181 din Codul penal, în două cauze s-a dispus încetarea urmăririi penale, în 1195 s-a dispus neînceperea urmăririi penale, iar 416 au fost declinate spre competentă soluţionare altor unităţi de parchet.
În anul 2009 au fost înregistrate 2 achitări definitive (faţă de 7 în anul 2008), toate fiind pronunţate în dosare în care sesizarea instanţei s-a făcut în perioada 2005 – 2006. 

În perioada analizată s-a dispus de către instanţă restituirea unei cauze penale.

Au fost infirmate un număr de 36 de soluţii de netrimitere în judecată, din care 22 au fost infirmări totale şi 14 au fost infirmări parţiale, comparativ cu anul 2008 când s-au înregistrat 30 de infirmări.

La finele anului 2009 au rămas nesoluţionate 683 cauze penale din care 250 cauze mai vechi de 1 an de la sesizare (39 fiind preluate) şi 74 mai vechi de 6 luni de la începerea urmăririi penale (59 fiind preluate).

Se poate remarca faptul că în anul 2009 a crescut semnificativ numărul cauzelor care s-au finalizat cu trimitere în judecată faţă de anul 2008.

Serviciul de urmărire penală

a) Biroul de urmărire penală cuprinde atât procurorii care efectuează urmărirea penală în cauzele şi condiţiile prevăzute de lege, cât şi procurorii anume desemnaţi.

 În cursul anului 2009 din numărul total prevăzut în statul de funcţii doar 23 procurori (în medie) au efectuat urmărirea penală proprie aceştia soluţionând un număr de 1614 dosare penale, din care 44 prin trimitere în judecată.

Totodată, acelaşi număr de procurori a soluţionat şi un număr de  1371 plângeri (generale).

Trebuie avute, de asemenea, în vedere complexitatea cauzelor de soluţionat – cu deosebire a celor preluate în condiţiile art.209 alin.41 din Codul de procedură penală, precum şi fluctuaţia de personal, ceea ce a determinat 13 redistribuiri succesive de dosare (fiind redistribuite peste 250 de dosare).
Cauzele penale au fost repartizate echilibrat, potrivit principiului specializării şi în raport de experienţa profesională în domeniul specific de activitate.

Durata de soluţionare a cauzelor a fost influenţată de factori obiectivi, între care menţionăm:

· lipsa de cooperare a persoanelor vătămate, respectiv a petenţilor;

· dificultatea obţinerii dosarelor de la instanţele de judecată;

· lipsa unor condiţii corespunzătoare pentru desfăşurarea activităţii de anchetă;

· fluctuaţia de personal cu consecinţa redistribuirii dosarelor;

· lipsa poliţiei judiciare, fiind singura structură de urmărire penală din Ministerul Public care desfăşoară o astfel de activitate fără a avea la dispoziţie ofiţeri de poliţie.

Ca factori subiectivi, menţionăm ritmul lent de lucru al unor procurori şi lăsarea unor cauze în mod nejustificat în nelucrare, aspecte care vor fi tratate cu mai multă exigenţă, luându-se în calcul şi posibilitatea sesizării Consiliului Superior al Magistraturii.

O altă categorie de procurori care-şi desfăşoară activitatea în cadrul Biroului de urmărire penală o reprezintă procurorii anume desemnaţi de procurorul general al Parchetului de pe lângă Înalta Curte de Casaţie şi Justiţie

În cursul anului 2009 au fost înregistrate 1593 lucrări din care au fost  soluţionate 1490, reprezentând plângeri, conflicte de competenţă, cereri de recuzare, interpelări, verificări efectuate potrivit art. 65 alin. 3 din Legea nr. 304/2004, plângeri împotriva soluţiilor de netrimitere în judecată, precum şi împotriva actelor şi măsurilor de urmărire penală dispuse de procurori.

În temeiul art. 65 alin. 3 din Legea nr. 304/2004 au fost exercitate 40 de activităţi de control la nivelul unităţilor de parchet aflate în subordine, constând în: verificarea legalităţii actelor şi măsurilor de urmărire penală, precum şi a soluţiilor de netrimitere în judecată adoptate de procurorii din subordine, verificarea aspectelor de tergiversare a cercetărilor în cauzele penale, precum şi verificarea altor aspecte sesizate de petiţionari sau de mass-media referitoare la cauze penale aflate în lucru la procurori.

Un atribut al procurorilor desemnaţi îl reprezintă examinarea şi soluţionarea plângerilor împotriva soluţiilor dispuse la nivelul Secţiei de urmărire penală şi criminalistică, precum şi a plângerilor împotriva măsurilor luate sau actelor efectuate de procurorii generali ai parchetelor de pe lângă curţile de apel.

Astfel, în cursul anului 2009, au fost înregistrate 1141 plângeri şi soluţionate 1086.

Din cele 639 plângeri contra soluţiei, 621 au fost plângeri contra soluţiilor dispuse la nivelul Secţiei de urmărire penală şi criminalistică.

Majoritatea plângerilor analizate au fost respinse ca neîntemeiate, iar   33 de soluţii au fost infirmate.

De asemenea, au fost redactate 37 proiecte de soluţionare a plângerilor împotriva soluţiilor, actelor sau măsurilor de urmărire penală dispuse de procurorii generali ai parchetelor de pe lângă curţile de apel, proiectele fiind însuşite de conducerea Parchetului de pe lângă Înalta Curte de Casaţie şi Justiţie.

O activitate importantă a procurorilor anume desemnaţi o reprezintă examinarea şi soluţionarea conflictelor de competenţă între unităţile de parchet, inclusiv cele intervenite între Direcţia de Investigare a Infracţiunilor de Criminalitate Organizată şi Terorism, Direcţia Naţională Anticorupţie şi celelalte unităţi de parchet, în cursul anului 2009 fiind soluţionate 358 astfel de conflicte negative de competenţă.

În anul 2009, au mai fost soluţionate 9 interpelări parlamentare şi 26 de cereri de recuzare a procurorilor generali ai parchetelor de pe lângă curţile de apel, precum şi a procurorilor din cadrul Secţiei de urmărire penală şi criminalistică.

Lucrările au fost repartizate în mod echilibrat, conform împărţirii parchetelor de pe lângă curţile de apel pe procurori, fiecare procuror anume desemnat soluţionând în medie 173 lucrări.

Lucrările au fost soluţionate cu respectarea termenelor procedurale, precum şi a celor stabilite de conducerea Secţiei de urmărire penală şi criminalistică sau de conducerea Parchetului de pe lângă Înalta Curte de Casaţie şi Justiţie, fiecare procuror folosind eficient timpul de lucru şi stabilind priorităţile.

În redactarea şi motivarea lucrărilor, procurorii au pus accent pe exprimarea clară, pe acurateţea raţionamentului juridic.
Biroul de criminalistică

Procurorii din cadrul biroului au derulat activităţi de urmărire penală, conform dosarelor repartizate de procurorul şef secţie, fiind soluţionate dosare de mare importanţă şi complexitate.

Procurorii au organizat evidenţa centralizată a cauzelor privind infracţiunile săvârşite cu intenţie care au avut ca urmare moartea unor persoane, aflate în evidenţa cauzelor cu autori neidentificaţi, de pe întreg teritoriul ţării.

Conform Ordinului nr. 32/2009 al procurorului general al Parchetului de pe lângă Înalta Curte de Casaţie şi Justiţie s-au derulat activităţi menite să îmbunătăţească performanţele în domeniul criminalistic. Amintim aici doar un element, şi anume crearea aşa numitului fond documentar virtual, care cuprinde toate soluţiile de trimitere în judecată dispuse în cauzele în care urmărirea penală a fost efectuată de procurorii criminalişti din ţară, fond la care au acces toţi procurorii, prin conectarea la reţeaua INTRANET.


Cu sprijinul şi sub directa îndrumare a conducerii Parchetului de pe lângă Înalta Curte de Casaţie şi Justiţie, a fost organizat în cursul anului 2009, un seminar, cu tema „Implementarea Ordinului nr. 32/2009 al procurorului general al Parchetului de pe lângă Înalta Curte de Casaţie şi Justiţie, privind organizarea şi desfăşurarea activităţii de criminalistică în cadrul Ministerului Public şi a Ordinului comun al procurorului general şi al Ministerului Administraţiei şi Internelor nr.1754/2009, respectiv nr.182/2009 privind procedura cercetării la faţa locului”, la care au participat toţi procurorii criminalişti de la nivelul parchetelor de pe lângă tribunale, seminar care a avut loc la Piatra Neamţ în perioada 23-26 septembrie 2009. 

În cursul anului 2009, procurorii din cadrul biroului au soluţionat un număr de 41 dosare penale, dintre care:

· 11 prin rechizitoriu (la fel ca în anul 2008);

·   3 prin cu scoatere de sub urmărire penală;

· 19 prin neînceperea urmăririi penale;

·   8 prin declinare de competenţă.

La sfârşitul anului 2009 au rămas în lucru la procurori un număr de 56 dosare penale (faţă de 52 în anul 2008).

De remarcat este faptul că cele 11 dosare în care s-au adoptat  rechizitorii au avut ca obiect infracţiuni grave împotriva vieţii în care autorii au operat într-un mod deosebit, fapt ce a determinat crearea unor dificultăţi în identificarea acestora şi apoi în efectuarea anchetei.

Este vorba despre dosare având ca obiect dublu sau triplu asasinat ori privind fapte comise de persoane care au mai săvârşit infracţiunea de omor.

În cursul anului 2009 au fost soluţionate 26 plângeri, din cele 40 înregistrate, precum şi 193 lucrări (informări, cereri de preluare, denunţuri, etc.).

În cursul anului 2009 aportul celor doi tehnicieni criminalişti, din cadrul Biroului de criminalistică, s-a concretizat în efectuarea a 430 (faţă de 328 în 2008) lucrări practice de laborator (procesare video şi audio prin decriptare şi transcriere, executarea unor fotografii judiciare în activităţi de cercetare la faţa locului, întocmirea unor planşe cu fotografii judiciar – operative, prezentarea pentru recunoaştere, audierea unor persoane şi înregistrarea acestei activităţi în formele prevăzute de lege, etc.). Tehnicienii criminalişti au asigurat realizarea tuturor activităţilor solicitate de procuror, atât din cadrul secţiei, cât şi din alte structuri ale Parchetului de pe lângă Înalta Curte de Casaţie şi Justiţie (de exemplu Direcţia de Investigare  a Infracţiunilor de Criminalitate şi Terorism), fie în laboratorul de criminalistică, fie în sala de consiliu.
Serviciul pentru coordonarea activităţii Ministerului Public în domeniul drepturilor de proprietate intelectuală

Atribuţiile principale ale serviciului sunt, conform regulamentului, combaterea contrafacerii şi pirateriei şi coordonarea activităţii parchetelor din teritoriu precum şi a instituţiilor implicate în protecţia drepturilor de proprietate intelectuală pentru eficientizarea combaterii criminalităţii în domeniu.

În cursul anului 2009 procurorii din cadrul serviciului au soluţionat un număr total de 90 cauze din care 2 au fost finalizate prin rechizitoriu, 53 prin soluţii de scoatere de sub urmărire penală, din care 43 cu aplicarea art. 181 din Codul penal, 27 prin soluţii de neîncepere a urmăririi penale, 8 prin declinare şi conexare, rămânând în stoc un număr de 8 dosare. Au fost soluţionate şi 694 lucrări specifice Biroului de coordonare.
În conformitate cu priorităţile stabilite de conducerea Secţiei de urmărire penală şi criminalistică obiectivele serviciului pentru anul 2009 au vizat, în principal, îmbunătăţirea activităţii procurorilor de investigare şi soluţionare a dosarelor ce au ca obiect infracţiuni în domeniul drepturilor de proprietate intelectuală, precum şi atingerea rezultatelor propuse prin Programul PHARE 2005, „Întărirea capacităţii instituţionale a României de protejare a drepturilor de proprietate intelectuală şi industrială”.
Biroul pentru combaterea infracţiunilor în domeniul drepturilor de proprietate intelectuală a avut drept obiectiv principal pentru anul 2009 dezvoltarea activităţii operative a biroului, eficientizarea soluţionării dosarelor, soluţionarea cauzelor complexe cu impact asupra practicii judiciare a parchetelor în domeniul proprietăţii intelectuale, urmărind uniformizarea acesteia, exercitarea rolului activ în desfăşurarea colaborării cu titularii de drepturi în vederea  îmbunătăţirii calităţii actului de justiţie. 

Sub aspectul modalităţii de lucru trebuie remarcat faptul că în toate aceste dosare urmărirea penală s-a efectuat de către procuror, potrivit art.209 alin. 3 din Codul de procedură penală, doar anumite activităţi specifice fiind efectuate de către ofiţerii de poliţie delegaţi să le aducă la îndeplinire. 

Din monitorizarea cauzelor complexe cu privire la stadiul soluţionării dosarelor şi a măsurilor dispuse în vederea aplicării legislaţiei în domeniu au fost identificate dosare care au fost preluate în vederea soluţionării.

Biroul pentru coordonarea activităţii în domeniul drepturilor de proprietate intelectuală a urmărit realizarea următoarelor obiective :

1. Continuarea procesului de îmbunătăţire a aplicării legislaţiei în domeniu, obiectiv care are drept ţinte aplicarea unitară a legislaţiei în acest domeniu şi soluţionarea cu operativitate a cauzelor privind astfel de infracţiuni .

2. Îmbunătăţirea cooperării între instituţiile de stat cu atribuţii în aplicarea drepturilor de proprietate intelectuală şi titularii de drepturi.

3. Asigurarea transparenţei activităţii Ministerului Public în domeniu.

Pentru îndeplinirea acestor obiective continuarea procesului de specializare a procurorilor desemnaţi a constituit o prioritate. 

Ca urmare a prelucrării analizei soluţiilor dispuse în semestru II 2008 şi analizate de procurorii biroului de coordonare în 2009, s-a constatat nelegalitatea şi s-a dispus infirmarea unui număr de 20 soluţii.

Pe baza hotărârilor judecătoreşti transmise de către procurorii desemnaţi în baza ordinului privind circuitul informaţional a fost realizat în semestrul I 2009 un buletin al Jurisprudenţei.

 De asemenea, cele 5 întâlniri ale Grupului de Lucru pe Probleme de Proprietate Intelectuală organizate în acest an au fost de natură să îmbunătăţească cooperarea între instituţiile de stat cu atribuţii în aplicarea drepturilor de proprietate intelectuală şi titularii de drepturi.

II.2.2. Activitatea judiciară
Potrivit Capitolului IV din Regulamentul de ordine interioară a parchetelor, activitatea Secţiei judiciare se desfăşoară prin Serviciul judiciar penal şi Serviciul judiciar civil.

Serviciul judiciar penal
Activitatea Serviciului judiciar penal s-a desfăşurat pe patru componente de bază, respectiv:

· Soluţionarea memoriilor în cauzele penale.

· Identificarea şi soluţionarea propunerilor pentru recurs în interesul legii.

· Asigurarea pregătirii şi participării procurorilor la judecarea cauzelor la Înalta Curte de Casaţie şi Justiţie şi Curtea Constituţională.

· Coordonarea activităţii judiciare.
 Activitatea de examinare şi soluţionare a memoriilor în cauzele penale

În cursul anului 2009, s-au înregistrat 963 memorii prin care petiţionarii solicitau, în principal, promovarea unui recurs în anulare, cale extraordinară de atac care a fost desfiinţată prin Legea nr. 576/2004 de modificare a Codului de procedură penală.

Comparativ cu anul 2008, în care s-au înregistrat 831 de memorii, se observă o creştere cu 132 memorii, reprezentând 15,88%.

Acestea se adaugă la cele 19 rămase nesoluţionate din anul 2008, totalizând 982 lucrări.

Din acest total au fost soluţionate 961, rămânând 21, comparativ cu anul 2008 în care s-au soluţionat 866 rămânând 19, ceea ce reprezintă o diferenţă de 95 memorii, respectiv o creştere cu 10,96%.

O componentă a activităţii de examinare a memoriilor o constituie soluţionarea cererilor de reducere a termenelor de reabilitare judecătorească de către procurorul general, conform art. 135 alin. 2 din Codul penal.

În perioada analizată au fost soluţionate 6 astfel de cereri faţă de 14 în cursul anului 2008 reprezentând o scădere de 57,14%.

În cadrul acestui tip de activitate au continuat să fie soluţionate pe fond (prin analiza dosarului şi formularea concluziilor) cereri de revizuire a hotărârilor având ca obiect art. 2781 din Codul de procedură penală, respectiv art. 67 alin. 8 şi următoarele din Legea nr. 302/2004, modificată prin Legea nr. 224/2006, Ordonanţa de urgenţă a Guvernului nr. 103/2006 şi Legea nr. 222/2008.

Au fost soluţionate 13 astfel de cauze, dintre care 11 în materia art. 2781 din Codul de procedură penală şi 2 cauze în materia art. 67 din Legea nr. 302/2004.

Activitatea de identificare şi soluţionare a propunerilor pentru recurs în interesul legii
În cadrul Serviciului judiciar penal s-au aflat în studiu 40 propuneri pentru recurs în interesul legii, faţă de 69 în anul 2008. Din acestea au fost soluţionate 32 propuneri din care 16 prin proiecte de recurs în interesul legii şi 16 prin referate de închidere, comparativ cu anul 2008 în care s-au soluţionat 55 din care 28 prin proiecte de recurs în interesul legii şi 27 prin referate de închidere.

Se observă o scădere a proiectelor de recurs în interesul legii promovate faţă de 2008 cu 42,85%.

Din recursurile în interesul legii aflate pe rolul instanţei supreme s-au judecat în anul 2009 (indiferent de data promovării) un număr de 23, fiind admise 19 şi respinse 4.

Astfel, procentul de admisibilitate a fost în anul 2009 de 78,94% faţă de 100% în anul 2008.

 Asigurarea pregătirii şi participării procurorilor la şedinţele de judecată ale Înaltei Curţi de Casaţie şi Justiţie şi Curţii Constituţionale

Procurorii de şedinţă din cadrul Biroului de reprezentare s-au confruntat în anul 2009 cu un volum considerabil de cauze, participând la 299 şedinţe de judecată faţă de 272 în anul 2008, după cum urmează:

·  276 la Secţia penală faţă de 247 în 2008;

·  8 la Secţiile Unite faţă de 9 în 2008;

· 15 la Completul de 9 judecători faţă de 16 în 2008, 

cu 12.230 dosare aflate pe rol faţă de 11.273 în 2008.

Au fost puse concluzii în fond şi recurs în 7382 de dosare faţă de 7211 de dosare în 2008, cu 171 cauze mai mult, ceea ce reprezintă o creştere cu 2,37%.

De asemenea în anul 2009 au fost formulate concluzii în 591 cauze privind verificarea din oficiu a legalităţii arestării preventive, faţă de 442 cauze în 2008, ceea ce reprezintă o creştere cu 33,71%.

Cele 7382 cauze judecate au fost structurate astfel:

· 2804 au reprezentat cauze judecate în fond;

· 4578 judecate în recurs. 

Din recursurile judecate, un număr de 409 au fost declarate de procuror iar 4169 de părţi.

Comparativ cu aceeaşi perioadă a anului 2008 în care recursurile declarate de părţi şi judecate au fost 3862, în anul 2009 numărul acestora a fost cu 307 mai mare, reprezentând o creştere cu 7,94%, iar cele declarate de procuror şi judecate în 2009, respectiv 409, au fost cu 39 mai puţine decât în 2008 când s-au înregistrat 448, reprezentând o scădere cu 8,70%.

Din recursurile declarate de procuror şi judecate, instanţa supremă a admis 243 (comparativ cu 264 în 2008), a respins 166 (comparativ cu 184 în 2008) iar 5 au fost retrase (comparativ cu 2) în anul precedent.

Făcând o comparaţie cu anul 2008 se poate observa că în anul 2009 recursurile declarate de procuror şi admise au scăzut cu 21 (7,95%) şi, de asemenea, au scăzut cele respinse cu 18 (9,78%).

De asemenea, procurorii Biroului de reprezentare au declarat 1 recurs în dosarele judecate în fond la Înalta Curte de Casaţie şi Justiţie, faţă de 9 în anul precedent, deci cu 8 recursuri mai puţin, reprezentând 88,88%.

Înalta Curte de Casaţie şi Justiţie a judecat în anul 2009, 5 recursuri, din care a admis 4 şi a respins 1, comparativ cu anul precedent când a judecat 9, admiţând 8 şi respingând 1. Procentul de admisibilitate a fost cu 8,88% mai mic decât în 2008.

Serviciul judiciar penal a asigurat participarea procurorilor la 51 şedinţe de judecată ale Curţii Constituţionale în care au fost soluţionate excepţii de neconstituţionalitate, punând concluzii în 429 cauze din cele 444 aflate pe rol, faţă de 2008 când au participat la 49 de şedinţe de judecată şi au pus concluzii în 447 de cauze din cele 476 aflate pe rol. Se observă o scădere cu 4,02% a cauzelor în care s-au pus concluzii în 2009.

Participarea procurorilor în şedinţele de judecată s-a concretizat şi prin verificarea din oficiu a legalităţii arestării preventive, în 591 de cauze, faţă de 442 în anul anterior, reprezentând o creştere cu 149 de cauze, adică 33,71%.

Activitatea de coordonare şi îndrumare judiciar penală

Activitatea de îndrumare s-a concretizat în principal prin întocmirea unor note observatorii prin care s-a cerut atenţionarea procurorilor asupra carenţelor constatate în activitatea acestora.

Astfel, în 13 cauze s-au întocmit note observatorii care au vizat diferite aspecte de nelegalitate.

O atenţie deosebită s-a acordat examinării cauzelor cu inculpaţi arestaţi, faţă de care s-au pronunţat soluţii definitive de achitare, respectiv de restituire.

Din evidenţele întocmite de Serviciul judiciar penal rezultă că în anul 2009 s-au înregistrat 37 de cauze cu 47 inculpaţi arestaţi în care s-au pronunţat soluţii de achitare şi 12 cauze cu 24 inculpaţi arestaţi în care instanţele au pronunţat soluţii de restituire.

Serviciul judiciar civil
Activitatea de examinare şi soluţionare a memoriilor primite de la diverşi petiţionari
La începutul perioadei de referinţă erau restante un număr de 6 memorii, în cursul anului 2009 fiind înregistrate 983 de memorii noi.

Din totalul de 989 de lucrări, au fost soluţionate 980, din care 181 prin referate şi 799 prin rezoluţii, rămânând restante, la sfârşitul perioadei de referinţă, 9 lucrări.

Comparativ cu anul 2008, se constată o scădere a volumului de activitate în acest domeniu cu 1,59 %, în ceea ce priveşte memoriile de soluţionat şi cu 1,90 %, în ceea ce priveşte lucrările soluţionate.

 Activitatea de examinare a problemelor de drept care au primit o rezolvare neunitară din partea instanţelor de judecată, în vederea promovării recursului în interesul legii
La începutul perioadei de referinţă, erau restante 21 de lucrări având ca obiect memorii şi sesizări pentru promovarea recursului în interesul legii. 

În cursul anului 2009 au fost înregistrate 56 de propuneri de recurs în interesul legii.  

Din totalul de 77 lucrări, au fost soluţionate 60, din care în 18 de lucrări s-au întocmit proiecte de recurs în interesul legii, în 3 lucrări au fost întocmite puncte de vedere (cu privire la Sesizările Colegiilor de conducere ale curţilor de apel, adresate instanţei supreme), iar 39 de lucrări au fost închise prin referate, constatându-se că nu sunt îndeplinite condiţiile prevăzute de art. 329 din Codul de procedură civilă, pentru promovarea recursului în interesul legii.

Aşadar, la sfârşitul perioadei de referinţă erau restante 17 lucrări având ca obiect propuneri de recursuri în interesul legii.
În perioada de referinţă, au fost înaintate la Înalta Curte de Casaţie şi Justiţie, 9 recursuri în interesul legii şi 2 puncte de vedere cu privire la sesizările Colegiilor de conducere ale Curţilor de Apel Bucureşti şi Craiova.

Dintre cele 9 recursuri în interesul legii, 4 au fost promovate la sesizarea Ministrului Justiţiei, 2 recursuri în interesul legii au fost declarate urmare sesizării Curţii de Conturi a României, iar 3 recursuri în interesul legii au fost declarate urmare sesizărilor formulate de Colegiile de Conducere ale Curţilor de Apel Piteşti şi Craiova.

Înalta Curte de Casaţie şi Justiţie - Secţiile Unite a soluţionat, în cursul anului 2009 (indiferent de data declarării lor), 12 recursuri în interesul legii, declarate de Procurorul General din care 7 au fost admise, iar 5 au fost respinse constatându-se un procent de admisibilitate de 58,33 %.

Cu privire la 3 sesizări de recurs în interesul legii, formulate de Colegiile de conducere ale Curţilor de Apel Cluj, Craiova şi Bucureşti, procurorul general al Parchetului de pe lângă Înalta Curte de Casaţie şi Justiţie a formulat puncte de vedere, prin care, în urma verificării jurisprudenţei, a apreciat că nu sunt îndeplinite condiţiile prevăzute de art. 329 din Codul de procedură civilă, iar  instanţa supremă a pronunţat, în perioada de referinţă, soluţii de respingere.   

Comparativ cu anul 2008, se constată o scădere a tuturor indicatorilor statistici pe acest sector de activitate, cu 21,42 %, în ceea ce priveşte numărul total de lucrări de soluţionat având acest obiect. În schimb, activitatea de sesizare a instanţei supreme cu recursuri în interesul legii şi puncte de vedere formulate de procurorul general a rămas constantă.

Totodată, comparativ cu anul 2008, se constată o scădere a procentului de admisibilitate a recursurilor în interesul legii, de la 100%, la 58,33 %.

Activitatea de reprezentare la Înalta Curte de Casaţie şi Justiţie
În anul 2009, procurorii de şedinţă din cadrul Biroului de reprezentare al Serviciului judiciar civil au participat la 418 şedinţe de judecată la Înalta Curte de Casaţie şi Justiţie, într-un număr de 4606 cauze şi au formulat concluzii în 4177 de cauze.
Comparativ cu anul 2008, se constată o scădere a volumului de activitate în acest domeniu, cu 9,70 %, în ceea ce priveşte numărul total de participări şi cu 14,05 %, în ceea ce priveşte numărul cauzelor judecate. 

În perioada de referinţă, Secţia judiciară – Serviciul judiciar civil a declarat 1 recurs împotriva unei hotărâri judecătoreşti pronunţată în primă instanţă de Curtea de Apel Bucureşti şi o contestaţie în anulare împotriva unei hotărâri judecătoreşti pronunţată în recurs de Secţia Civilă şi de Proprietate Intelectuală a instanţei supreme. 

Înalta Curte de Casaţie şi Justiţie a soluţionat, în perioada de referinţă, indiferent de data declarării acestora, un recurs promovat de Secţia judiciară – Serviciul judiciar civil, care a fost respins şi o contestaţie în anulare promovată de acelaşi serviciu, care a fost admisă. 
Activitatea de îndrumare şi control a parchetelor de pe lângă curţile de apel şi tribunale s-a concretizat prin întocmirea unui număr de 4 note observatorii şi prin comunicarea unor referate întocmite de procurorii din cadrul acestui serviciu în urma analizării cauzelor având ca obiect acţiuni formulate în temeiul art. 504 din Codul de procedura penală.

Activitatea de reprezentare la Curtea Constituţională 

În perioada de referinţă, procurorii din cadrul Serviciului judiciar civil au participat la 76 şedinţe de judecată la Curtea Constituţională, într-un număr de 5890 cauze şi au formulat concluzii în 5824  cauze.

Comparativ cu anul 2008, se constată o creştere cu 198,98 % a numărului total de participări şi cu 205,08 % a numărului de cauze judecate.

II.2.3. Activitatea Secţiei parchetelor militare

Secţia parchetelor militare funcţionează în cadrul  Parchetului de pe lângă Înalta Curte de Casaţie şi Justiţie şi îndeplineşte atribuţiile în legătură cu activitatea de urmărire penală şi supravegherea cercetării penale efectuate de organele de cercetare penală speciale ale Ministerului Apărării Naţionale şi celorlalte structuri militare, precum şi  participarea la şedinţele de judecată, în cauzele de competenţa instanţelor militare, potrivit legii.

Secţia este organizată în două servicii, respectiv Serviciul de urmărire penală şi judiciar şi Serviciul  de organizare, mobilizare, resurse umane, economico-financiar şi administrativ. Totodată, în cadrul secţiei funcţionează şi un compartiment (birou) de documente clasificate.  

În cursul anului 2009, s-a efectuat urmărire penală proprie în 136 dosare (33 rămase din anul 2008  şi 103 înregistrate în cursul anului 2009).
Au fost soluţionate 109 dosare penale, din care în 50 s-au dispus soluţii de declinare sau conexare.  
Totodată, au fost rezolvate 3.355 plângeri, memorii, cereri şi alte lucrări de competenţa secţiei, precum şi lucrările specifice asigurării financiar-contabile şi administrative, lucrări a căror cuantificare este greu de realizat datorită numărului şi diversităţii acestora.
Serviciul de urmărire penală 

În cadrul acestui serviciu, au fost soluţionate  59 de dosare penale, iar 50 de dosare au fost declinate sau conexate. Soluţiile dispuse în aceste dosare au fost: 2 rechizitorii, 2 soluţii de scoatere de sub urmărire penală, 2 soluţii de clasare, 52 de soluţii de neîncepere a urmăririi penale şi 1 soluţie de încetare a urmăririi penale. 

A fost infirmată soluţia şi reluate cercetările într-un singur dosar al secţiei, care a fost soluţionat ulterior prin neînceperea urmăririi penale. Au fost soluţionate 230 de plângeri şi memorii  referitoare la activitatea de urmărire penală a secţiei, dintre acestea 125 fiind admise.

Au mai fost soluţionate 380 de cereri referitoare la cauze penale.

Serviciul a asigurat participarea la şedinţele de judecată ale Înaltei Curţi de Casaţie şi Justiţie, Secţia penală şi Completul de 9 Judecători în 5 cauze penale şi s-au soluţionat 45 de memorii, cereri şi alte lucrări referitoare la activitatea judiciară. 

Comparativ cu anul 2008, se constată o uşoară scădere a principalilor indicatori privind volumul de activitate, respectiv scăderea de la 150 la 136  a dosarelor de soluţionat, de la 70 la 59 a dosarelor soluţionate, de la 780 la 380 a cererilor referitoare la cauze penale şi de la 57 la 45 a cererilor referitoare la activitatea judiciară. Pe acest fond este de remarcat faptul că spre deosebire de anul trecut, când nu s-a întocmit nici un rechizitoriu, anul acesta au fost dispuse două soluţii de trimitere în judecată, una dintre acestea privind 11 inculpaţi, dintre care 7 arestaţi.

Serviciul de organizare, mobilizare, resurse umane şi economico-financiar şi administrativ

În cadrul acestui serviciu au fost efectuate 1118 lucrări specifice carierei de militar şi personal civil al Ministerului Apărării  Naţionale, respectiv 503 lucrări specifice carierei de magistrat şi personal auxiliar de specialitate.

Serviciul a asigurat şi activitatea de documentare, analiză şi sinteză la nivelul Secţiei parchetelor militare. 

Biroul economico-financiar, contabilitate şi administrativ a efectuat activităţile ce decurg din calitatea de ordonator terţiar de credite a secţiei, pentru întregul sistem al parchetelor militare. 

Compartimentul documente clasificate a efectuat lucrările impuse de protecţia informaţiilor clasificate, conform reglementărilor specifice în acest domeniu, ale Ministerului Public şi Ministerului Apărării Naţionale. Totodată, au fost efectuate demersurile necesare pentru eliberarea autorizaţiilor de acces la informaţii clasificate pentru Secţia parchetelor militare şi parchetele din subordine. Pe lângă aceste activităţi, compartimentul s-a ocupat şi de gestionarea armamentului unităţii şi îndeplinirea activităţilor  în legătură cu arhiva.

În sectorul de urmărire penală proprie indicele de operativitate a fost de aproximativ 6 luni, reprezentând durata medie de soluţionare a cauzelor penale la nivelul Secţiei. 

De menţionat că toate dosarele penale au fost fie instrumentate de către procuror, fie cercetările au fost completate de către procuror în cazurile când primele investigaţii s-au făcut de către alte organe. 

Lucrările din sectorul judiciar şi control, organizare, personal s-au înscris în termenele stabilite prin lege sau de conducere a unităţii, durata medie de soluţionare fiind de aproximativ 1 lună.

Operativitatea pe procuror - se înscrie, în general, în aprecierile prezentate  la indicele general de operativitate.

Depăşirea în unele cauze a termenului de 6 luni de la sesizare a fost determinată, în principal, de complexitatea şi volumul mare de activităţi de urmărire penală impuse, în acest sens putând fi exemplificate dosarele privind Revoluţia din Decembrie 1989. Nu poate fi trecută însă cu vederea  nici existenţa unor factori subiectivi, cum ar fi organizarea necorespunzătoare a  timpului de anchetă  sau greutăţi în colaborarea cu  apărătorii celor cercetaţi (invocarea de către apărători a unor motive care au dus la temporizarea urmăririi penale) şi cu experţii (întârzieri la depunerea rapoartelor de expertiză).
În activitatea secţiei în anul 2009 nu au existat cazuri de achitare de către instanţa a vreunei persoane trimise în judecată anterior şi nici cazuri de restituire a dosarelor pentru refacerea urmăririi penale sau a actului de sesizare.

Totodată, s-a înregistrat o singură infirmare a unei soluţii, dispusă de către procurorul militar şef al Secţiei parchetelor militare.

Obiectivele anului 2010 sunt, în principal, reorganizarea sistemului parchetelor militare din punct de vedere structural, pentru a se realiza o corelare a volumului de activitate cu distribuirea în teritoriu a resurselor umane în scopul creşterii eficienţei activităţii desfăşurate, precum şi o mai bună organizare a activităţii de urmărire penală, aspectele legate de dotarea materială a parchetelor militare (pentru care, aşa cum s-a arătat, Secţia este ordonator de credite) şi definitivarea implementării sistemului de informatizare judiciară (atât prin dotarea tehnică necesară, cât şi prin încadrarea cu personal  de specialitate).


II.2.4. Activitatea de analiză, studii, documentare, criminologie şi statistică judiciară
În cadrul Secţiei de resurse umane şi documentare funcţionează Serviciul de documentare şi statistică judiciară, având în componenţă Biroul de documentare, Biroul de statistică judiciară şi Biblioteca.

In anul 2009, în cadrul serviciului au fost soluţionate 1730 lucrări, din care 178 note de studiu pe probleme din toate domeniile dreptului.

In anul 2009 au fost editate încă 4 numere din Revista "Pro-lege" într-un tiraj de 720 exemplare.

In cuprinsul revistei au fost publicate articole pe teme de drept comparat, organizarea şi funcţionarea parchetelor şi alte teme de stringentă actualitate rezultând din activitatea parchetelor.

Totodată, au fost formulate observaţii în legătură cu unele proiecte de acte normative, dintre care amintim: proiectul Legii privind responsabilitatea procurorului; la proiectul Codului civil;  proiectul Legii de modificare a Codului de procedură penală şi a Legii de executare a pedepselor.

In anul 2009, activitatea de documentare juridică a vizat: dreptul penal şi procedura penală, jurisprudenţa CEDO.

În acest sens, a fost reactualizat Repertoriul de jurisprudenţă în materie penală şi de procedură penală şi s-au continuat lucrările la elaborarea Ghidului pentru activitatea de urmărire penală.     

În ceea ce priveşte activitatea referitoare la protecţia minorilor, în anul 2009 a fost întocmită analiza activităţii parchetelor în cauzele cu minori potrivit tematicii stabilite prin ordinul procurorului general al Parchetului de pe lângă Înalta Curte de Casaţie şi Justiţie.

De asemenea, un procuror din cadrul serviciului a participat la grupul de lucru organizat de Autoritatea Naţională pentru Protecţia Drepturilor Copilului, în vederea îmbunătăţirii justiţiei pentru minori.

În anul 2009 s-a încheiat un protocol între Parchetul de pe lângă Înalta Curte de Casaţie şi Justiţie, Autoritatea Naţională pentru Protecţia Drepturilor Copilului, Ministerul Justiţiei şi Libertăţilor Cetăţeneşti, Ministerului Administraţiei si Internelor, Consiliul Superior al Magistraturii privind organizarea a 7 conferinţe pe tema justiţiei pentru minori în perioada 2009 – 2010.

 In cadrul activităţii de criminologie, în anul 2009 au fost examinate 1168 de lucrări privind infracţiunile de omor, viol urmat de moartea victimei şi tâlhărie urmată de moartea victimei.

După prelucrarea datelor şi studierea practicii şi legislaţiei în legătură cu activitatea criminologică s-a procedat la întocmirea analizei criminologice pe anul 2008 şi 2009.

In ceea ce priveşte activitatea de statistică judiciară, în anul de referinţă au fost exercitate atribuţiile stabilite de Regulament şi ordinele procurorului general relative la: centralizarea, prelucrarea şi arhivarea datelor statistice privind activitatea parchetelor.

II.2.5. Gestionarea resurselor umane

Compartimentul funcţional din cadrul Parchetului de pe lângă Înalta Curte de Casaţie şi Justiţie care a asigurat gestionarea resurselor umane este Biroul de organizare şi resurse umane.

În anul 2009, în cadrul biroului au fost soluţionate un număr de 6541 lucrări, fiind emise 3099 de ordine şi decizii ale procurorului general al Parchetului de pe lângă Înalta Curte de Casaţie şi Justiţie.
II.2.6. Activitatea de cooperare judiciară internaţională, relaţii internaţionale şi programe
Serviciul de cooperare judiciară internaţională, relaţii internaţionale şi programe şi-a desfăşurat activitatea în cursul anului 2009, având următoarea structură:

· Biroul de relaţii internaţionale şi programe, altele decât Programele PHARE;

· Biroul de cooperare judiciară internaţională.

Activităţile desfăşurate de Serviciul de cooperare judiciară internaţională, relaţii internaţionale şi programe au urmărit realizarea obiectivelor prioritare prevăzute în Strategiile naţionale de reformă a sistemului judiciar şi de combatere a criminalităţii organizate, în planurile de acţiune aferente acestora, în cuprinsul rapoartelor de monitorizare ale Comisiei Europene precum şi în celelalte documente ale Uniunii Europene. 

În cursul anului 2009, procurorii din cadrul Serviciului de cooperare judiciară internaţională, relaţii internaţionale şi programe au soluţionat 1727 lucrări din care 671 la Biroul de relaţii internaţionale şi programe, altele decât Programele PHARE şi 1056 la Biroul de cooperare judiciară internaţională  (566 cereri de comisii rogatorii internaţionale, 243 cereri de transfer de proceduri în materie penală, 102 cereri de comunicări de acte, 145 alte lucrări specifice).

Procurorii din cadrul Serviciului de cooperare judiciară internaţională, relaţii internaţionale şi programe, potrivit competenţelor specifice care le revin, au organizat şi asigurat desfăşurarea în bune condiţiuni 15 întâlniri oficiale pe care procurorul general al Parchetului de pe lângă Înalta Curte de Casaţie şi Justiţie, le-a avut, în cursul anului 2009, la Bucureşti, cu  omologi din alte ţări şi cu înalţi reprezentanţi ai unor autorităţi judiciare, organisme internaţionale şi organizaţii nonguvernamentale străine,     4 din aceste întâlniri având loc în perioada Summit-ului (convorbiri bilaterale cu procurorii generali din Republica Chile, Republica Armenia, Republica Islamică Iran şi Serbia).

O altă componentă majoră a activităţii desfăşurată de Serviciul de cooperare judiciară internaţională, relaţii internaţionale şi programe a reprezentat-o urmărirea derulării, în bune condiţiuni, a programelor de cooperare internaţională existente
.

În perioada 23 - 25 martie 2009 s-au desfăşurat la Bucureşti, în organizarea Ministerului Public, lucrările celui de-al Treilea Summit Mondial al Procurorilor Generali si Procurorilor Şefi, reunind participanţi din 112 state si 14 organizaţii internaţionale active in domeniul justiţiei penale.

Prin tematica prezentata si dezbaterile purtate de-a lungul celor doua zile, Summit-ul organizat la Bucureşti este considerat a fi cel mai valoros si orientat către acţiuni concrete in viitor.

Având în vedere experienţa acumulată cu ocazia organizării Summit-ului şi ofertei adresate de promotorii Forumului Internaţional al Procurorilor, au fost demarate procedurile privind organizarea celei de-a treisprezecea ediţii a acestui eveniment, care va avea loc la Bucureşti în cursul lunii octombrie 2010. În acest sens, între altele, au avut deja loc două întâlniri la nivel înalt între conducerea Ministerului Public cu conducerea Parchetului General al Landului Saxonia, Germania. 

II.2.7. Activitatea de informare publică şi relaţiile cu mass-media

În cursul anului 2009, activitatea Biroului de informare publică şi relaţii cu presa a avut ca scop principal mediatizarea cât mai obiectivă a muncii desfăşurate de procurori în vederea creşterii gradului de încredere a cetăţeanului în sistemul judiciar românesc.

Acest deziderat constituie materializarea unei nevoi resimţită chiar din interiorul sistemului şi tradusă într-un obiectiv prioritar precum cel de îmbunătăţire a imaginii sistemului judiciar prin transpunerea cât mai corectă a eforturilor depuse de magistraţi pentru ridicarea calităţii actului de justiţie. 

Biroul de informare publică şi relaţii cu presa, structură autonomă, aflată sub directa coordonare a procurorului general al Parchetului de pe lângă Înalta Curte de Casaţie şi Justiţie şi-a centrat preocuparea pe realizarea unei comunicări unitare la nivelul tuturor unităţilor de parchet din ţară, prin iniţierea şi susţinerea unor consultări acordate purtătorilor de cuvânt sau la iniţiativa unor conducători de parchete din teritoriu. 

Ca indicatori statistici, pentru perioada de referinţă prezintă relevanţă pentru activitatea biroului numărul de lucrări aflat într-o continuă creştere (1115 faţă de 664 în 2008), în condiţiile în care pe parcursul anului anterior numărul membrilor biroului s-a redus la jumătate.

Pe parcursul anului anterior s-a înregistrat o creştere importantă a numărului de solicitări formulate de jurnalişti în temeiul Legii nr. 544/2001, numărul acestora fiind de 268, faţă de 187 înregistrate în anul 2008.

Totodată, a cunoscut o curbă ascendentă şi numărul solicitărilor primite de la cetăţeni sau diferite instituţii publice sau private, formulate prin invocarea aceluiaşi temei legal (de la 110 în 2008, la 167 în 2009). 

Accesul cetăţenilor la informaţiile de interes public vizând activitatea judiciară a fost asigurat în condiţiile şi în termenele prevăzute de Legea nr. 544/2001 privind liberul acces la informaţiile de interes public, cu respectarea a normelor de protecţie a datelor cu caracter personal.
II.2.8. Activitatea în domeniul tehnologiei informaţiei
În anul 2009, Direcţia de exploatare a tehnologiei informaţiei a  continuat şi dezvoltat procesul de informatizare a parchetelor. Astfel, principalele aspecte ale activităţii desfăşurate au fost următoarele
:

- Dotarea cu tehnică de calcul

A fost desfăşurată şi finalizată componenta de achiziţie a Programului PHARE 2006, derulat, împreună cu Ministerul Justiţiei şi Libertăţilor Cetăţeneşti ca Autoritate de implementare. Prin acest program Ministerul Public a beneficiat de  60 servere, 1135 computere, 31 SAN-uri, 69 UPS-uri, 202 notebook-uri, 250 imprimante A4 reţea, 30 imprimante A4 color, 23 scannere A4 şi 142 module de curs pentru specialiştii IT.

- Asigurarea infrastructurii de comunicaţie

În prezent, dintr-un număr de 238 unităţi de parchet funcţionale sunt incluse în sistemul de comunicaţii 236, deci toate cu excepţia Parchetului de pe lângă Judecătoria Cornetu care, din motive legate de sediul impropriu în care îşi desfăşoară activitatea, nu deţine o reţea locală de comunicaţie şi Parchetului de pe lângă Tribunalul Ilfov care a intrat în funcţiune pe data de  1 noiembrie  2009.

- Implementarea de sisteme şi programe informatice

- Dezvoltarea sistemului ECRIS prin Programul PHARE 2004

- Dezvoltarea Sistemului de arhivare Electronică (SAE)

- Participarea la proiectul Eurojust - EPOC III

- Realizarea sistemului informatic destinat proprietăţii intelectuale (DPI)

- Realizarea sistemului de videoconferinţă

- Proiectul finanţat de Banca Mondială privind realizarea unui sistem integrat de management a resurselor – RMS

Ministerul Public a participat la derularea proiectului cu o echipă formată din informaticieni, specialişti în resurse umane şi în domeniul economic, alături de celelalte instituţii din sistemul judiciar.

II.2.9. Activitatea Unităţii de implementare a programelor Phare

În anul 2009, la nivelul Ministerului Public a continuat implementarea proiectelor PHARE începute anterior aderării României la Uniunea Europeană sau programate în acea perioadă, precum şi a proiectelor din cadrul programului „Facilitatea de Tranziţie”, „Justiţia penală” şi „Hercule”.


PROGRAMUL PHARE  Ministerul Public  - Autoritate de implementare 

Proiect PHARE 2006/018 – 147.01.04 „Continuarea consolidării capacităţii instituţionale a Ministerului Public, în special în domeniul luptei împotriva criminalităţii organizate şi a terorismului” - Asistenţă tehnică şi componentă de achiziţii de bunuri.
Obiectiv: asigurarea independenţei, profesionalismului şi eficienţei sistemului judiciar din România, urmărindu-se întărirea capacităţii Ministerului Public de a lupta împotriva criminalităţii organizate şi a terorismului.

Proiectul PHARE RO 2005/017-553.01.04.08 - „Continuarea procesului de informatizare a sistemului judiciar”- Sistemul de arhivare electronică (SAE)

Obiectiv: Continuarea procesului de informatizare a sistemului judiciar

Rezultate:
a) componenta de hardware: au fost livrate şi instalate la sediul fiecărui beneficiar următoarele componente de infrastructură hardware necesare SAE: scanner color A3, server, UPS, echipament de stocare externă, discuri UDO,

 b) componenta de software: urmează să fie instalată aplicaţia software care să permită scanarea dosarelor şi a altor documente  specifice activităţilor instituţiilor beneficiare, arhivarea acestora, şi posibilitatea de integrare sau relaţionare cu alte aplicaţii software existente sau viitoare,

c) componenta de training - instruirea la nivelul fiecărei locaţii beneficiare a 2 administratori şi 10 utilizatori finali ai aplicaţiei.

Proiectul PHARE RO 2006/018-147.01.04.10.01 - “Continuarea informatizării sistemului judiciar – I şi II”

Obiectiv: informatizarea sistemului judiciar

Rezultate aşteptate: 

a) Pentru proiectul Continuarea informatizării sistemului judiciar – I: continuarea procesului de informatizare a sistemului judiciar prin consolidarea infrastructurii IT existente la nivelul sediilor instituţiilor 

b) Pentru Continuarea informatizării sistemului judiciar – II: pregătirea personalului de specialitate informatică în vederea asigurării creşterii profesionalismului acestuia, uniformizării structurilor de reţele locale, îmbunătăţirii performanţei şi sporirii gradului de securizare a acestora.

Proiectul PHARE 2006/018-147.03.17 „Dezvoltarea sistemului instituţional în ceea ce priveşte prevenirea şi lupta împotriva spălării banilor şi finanţării activităţilor de terorism”

Obiectiv: Sistemul de management al cazurilor urmăreşte dezvoltarea unei soluţii pentru ca acesta să poată fi folosit atât de procurori din cadrul Parchetul de pe lângă Înalta Curte de Casaţie şi Justiţie, cât şi de IGPR, SRI şi alte instituţii competente în baza Legii nr. 656/2002

Rezultate: sistemul de management al cazurilor va permite ca modalitate de lucru transmiterea on-line a sesizărilor şi analizelor financiare pe care ONPCSB le întocmeşte ca urmare a rapoartelor de tranzacţii suspecte primite de la entităţile raportoare, conform Legii nr. 656/2002.

PROGRAMUL FACILITATEA DE TRANZIŢIE – Ministerul Public – Autoritate de implementare

Proiectul FT 2007/19343.01.02 - Întărirea capacităţii instituţionale a Ministerului Public - Twinning Light
Obiectiv:  O mai bună aplicare a legii la nivelul unităţilor teritoriale ale Ministerului Public. 

Rezultate: Formarea profesională a unui număr de 200 procurori din cadrul parchetelor de pe lângă tribunale şi judecătorii în domenii precum: instrumente de cooperare internaţională, tehnici investigative, metode şi practici de colectare, stocare,  procesare şi folosire a informaţiilor pentru următoarele categorii de infracţiuni:  infracţiunile prevăzute de articolul  32 din Decizia cadru privind mandatul european de arestare, infracţiuni legate de violenţa în familie şi justiţia pentru minori. 

Proiectul FT 2007/19343.01.03 - Întărirea capacităţii instituţiilor din România de a lupta împotriva criminalităţii informatice  -  Twinning Light şi achiziţie de bunuri

Obiectiv:  Îmbunătăţirea capacităţii agenţiilor de aplicare a legii de a combate criminalitatea informatică, în conformitate cu obligaţiile ce decurg din statutul de membru al Uniunii Europene.  

Rezultate propuse: 

· Formarea profesională a unui număr de 100 procurori şi poliţişti în tehnici de investigare a infracţiunilor de criminalitate informatică; 

· Elaborarea unui manual privind metodologii şi proceduri de lucru pentru realizarea investigaţiilor în cauzele de criminalitate informatică;

· Achiziţia de aplicaţii software pentru realizarea de investigaţii în mediul cibernetic.

Proiectul FT 2007/19343.01.04 - Întărirea capacităţii operaţionale a agenţiilor de aplicare a legii din România de a combate infracţiunile economico-financiare -  Twinning Light

Obiectiv: Eficientizarea luptei împotriva criminalităţii economico – financiare.

Rezultate:

· Raport asupra necesarului de formare

· Curricula de formare 

· 4  sesiuni de formare a câte 5 zile pe tema criminalităţii economico-financiare  pentru 70 specialişti (30 procurori, 20 judecători, 10 poliţişti şi 10 experţi) 

· 70 specialişti au participat la cursuri de formare de formatori

· Manual comun de anchetă.

Proiect FT 2007/19343.01.09 - Întărirea capacităţii investigative a Direcţiei Naţionale Anticorupţie – Twinning

Obiectiv:  Îmbunătăţirea capacităţii investigative a DNA.

Rezultate: 

· Redactarea unor ghiduri de bune practici în pentru descoperirea şi Investigare  infracţiunilor din zona pieţelor de capital, paradisurilor fiscale, asigurărilor, evaluărilor de bunuri, privatizare, răspunderea persoanelor juridice, sistemelor informatice. 

· Formarea profesională a unui număr de 60 de judecători şi 30 procurori în vederea consolidării şi diseminării ghidurilor de bune practici. 

PROGRAMUL JUSTIŢIA PENALĂ (proiecte contractate şi implementate la nivelul PÎCCJ )

În cursul anului 2008, Ministerul Public a aplicat pentru alte două proiecte, ambele aprobate de CE în septembrie 2008. Aceste două proiecte, JLS/2008/JPEN/028 Punerea la dispoziţia procurorilor a mijloacelor necesare de a combate activităţile infracţionale  şi JLS/2008/JPEN/029 Îmbunătăţirea cunoştinţelor şi abilităţilor procurorilor români şi bulgari în aplicarea instrumentelor de cooperare judiciară internaţională, au fost implementate în cursul anului 2009.  

· JLS/2008/JPEN/028 Punerea la dispoziţia procurorilor a mijloacelor necesare de a combate activităţile infracţionale -  grant direct acordat de CE

Obiectiv:  Îmbunătăţirea substanţială a colaborării pe viitor între  Parchetul de pe lângă Înalta Curte de Casaţie şi Justiţie, Parchetul General din Spania şi Parchetul General din Italia 

Rezultate: 

· 20 de procurori vor fi capabili să comunice cu partenerii lor din Italia (10 procurori) şi Spania (10 procurori) dată fiind organizarea a cursuri de limbi străine pe parcursul primelor 4 luni de implementare a proiectului

· formarea profesională a 20 de procurori români, a 10 procurori italieni şi a 10 procurori spanioli în cadrul a trei ateliere de lucru în ceea ce priveşte folosirea instrumentelor de cooperare judiciară internaţională 

· elaborarea unui raport final şi a unui manual de proceduri în domeniul tehnicilor de investigaţie moderne ce a fost tradus in limbile română, italiană şi spaniolă pentru a putea fi folosit de drept instrument de lucru de către procurorii din cele trei state.
· JLS/2008/JPEN/029 Îmbunătăţirea cunoştinţelor şi abilităţilor procurorilor români şi bulgari în aplicarea instrumentelor de cooperare judiciară internaţională - grant direct acordat de CE
Obiectiv: Îmbunătăţirea cunoştinţelor procurorilor români şi bulgari în aplicarea instrumentelor de cooperare judiciară internaţională

Rezultate aşteptate: 

· Învăţarea de către 60 de procurori români şi bulgari a limbii engleze pentru a facilita astfel comunicarea cu partenerii lor din celelalte state membre ale UE, dar şi cu cei din cadrul altor organizaţii internaţionale de profil.

· elaborarea unor rapoarte în ceea ce priveşte instrumentele de cooperare judiciară internaţională ce urmează a fi diseminate procurorilor din România și Bulgaria
HERCULE – grant direct acordat direct de Comisia Europeană – proiect contractat şi implementat la nivelul Direcţiei Naţionale Anticorupţie.

UIP a Direcţiei Naţionale Anticorupţie a efectuat formalităţile necesare pentru redactarea unei propuneri de proiect în cadrul programului HERCULE, finanţat de Comisia Europeana şi gestionat de OLAF.

Propunerea de proiect a fost acceptată, contractul încheindu-se  în primul trimestru al anului 2009.

Obiectivul proiectului: achiziţionarea de echipamente de înregistrare audio video, echipamente de transmitere şi recepţie precum şi aplicaţii software necesare Serviciului Tehnic al Direcţiei Naţionale Anticorupţie.

II.2.10. Gestionarea resurselor materiale

Bugetul alocat pentru Ministerul Public pe anul 2009 a fost în sumă de 568.930 mii lei, din care 560.266 mii lei de la bugetul de stat şi 8.664 mii lei  fonduri externe nerambursabile.

Fondurile aprobate la sursa Buget de stat în valoare de 560.266 mii lei, sunt prezentate în următoarea structură:

	-
	468.862 
	-
	Cheltuieli de personal

	-
	53.238
	-
	Bunuri şi servicii

	-
	176
	-
	Dobânzi pentru operaţiunile de leasing (achiziţii tehnică de calcul)

	-
	716
	-
	Alte transferuri(contribuţia naţională pentru proiecte comunitare şi PHARE

	-
	9.899
	-
	Asistenţă socială

	-
	27.375
	-
	Active nefinanciare


În ceea ce priveşte fondurile aprobate la titlul Active nefinanciare, acestea au fost utilizate pentru îndeplinirea următoarelor obiective cuprinse în programul de investiţii al instituţiei pe anul 2009:

· derularea a 9 lucrări de investiţii în anul 2009, din care una a fost finalizată, în anul 2010 vor fi continuate lucrările la celelalte 8 obiective de investiţii;

· derularea lucrărilor de reparaţii capitale la un număr de 12 sedii, din care au fost finalizate 5, iar cele 7 vor fi continuate în anul 2010;

·  achiziţia de autoturisme pentru Direcţia Naţională Anticorupţie şi Direcţia de Investigare a Infracţiunilor de Criminalitate şi Terorism  până la data intrării în vigoare a Ordonanţei nr. 34/2009;

· achitarea ratelor de leasing financiar pentru tehnica de calcul destinată informatizării parchetelor din subordinea Ministerului Public, ultima rată urmând a fi achitată în luna martie 2010.

Referitor la proiectele cu finanţare externă nerambursabilă, în cursul anului 2009 au fost derulate şi implementate 7 proiecte, din care 4 au fost finalizate şi 3 sunt în curs implementare şi plată în anul 2010.

II.2.11. Activitatea Direcţiei Naţionale Anticorupţie

Direcţia Naţională Anticorupţie, structură specializată a Parchetului de pe lângă Înalta Curte de Casaţie şi Justiţie, şi-a desfăşurat activitatea în anul 2009, potrivit dispoziţiilor Ordonanţei de Urgenţă a Guvernului nr. 43/2002, cu modificările şi completările ulterioare, cauzele fiind instrumentate în echipe complexe procuror – poliţist - specialist. S-a remarcat faptul că stabilitatea legislativă referitoare la organizarea şi competenţa direcţiei (care nu au suferit modificări din anul 2006) a determinat creşterea cu circa jumătate a cauzelor aflate în cercetare, de la  3319 în anul 2007 la 4866. În abordarea  fenomenului infracţional a continuat să fie acordată atenţie soluţionării cu celeritate a cauzelor clasice de corupţie (fiind sesizate instanţele cu comiterea unui număr de 202 astfel de infracţiuni), a celor asimilate infracţiunilor de corupţie (fiind emise rechizitorii privind comiterea a 203 astfel de infracţiuni), a abordării corupţiei la nivel mediu şi înalt (fiind trimise în judecată 113 persoane care au ocupat funcţii de conducere, control, demnităţi publice ori alte funcţii importante), precum şi instrumentării unor cauze complexe prin valoarea prejudiciului cauzat, numărul persoanelor implicate în comiterea infracţiunilor ori multitudinea faptelor penale comise.

În concret, în anul 2009, Direcţia Naţională Anticorupţie a avut de soluţionat 4866 de cauze penale (faţă de 3.959 în anul 2008), în creştere cu 22,91%, din care a soluţionat 2642, reprezentând o creştere cu 14,7%  comparativ cu 2302 cauze penale soluţionate în anul 2008 şi au rămas de soluţionat 2.224 de cauze, inclusiv cauzele cu autor necunoscut (7).

Dintre acestea, în 1871 au fost dispuse soluţii pe fondul cauzei, în creştere cu 15,2% faţă de anul precedent, iar în 771 s-a dispus declinarea competenţei ori conexarea dosarelor.

La sfârşitul perioadei se aflau în curs de cercetare penală 12 învinuiţi şi inculpaţi arestaţi preventiv, comparativ cu 3 în anul 2008. 

Din cele 1.871 de cauze soluţionate pe fond, în 168 s-a dispus trimiterea în judecată a 552 de inculpaţi, iar în 1703 au fost date soluţii de scoatere de sub urmărire penală, de încetare a urmăririi penale ori de neîncepere a urmăririi penale (din care în  24 cauze au fost aplicate dispoziţiile art.181 din Codul penal faţă de 1219 învinuiţi). 

Prin 168 de rechizitorii (faţă de 163 în anul 2008) au fost trimişi în judecată 552 de inculpaţi, din care 81 în stare de arest preventiv (faţă de 683 inculpaţi, din care  65 în stare de arest preventiv, în anul 2008), iar alţi 22 inculpaţi au fost cercetaţi în stare de arest preventiv şi trimişi în judecată în stare de libertate. 

Se constată o creştere cu 3% a numărului rechizitoriilor şi o creştere cu 24,6% a numărului inculpaţilor care au fost trimişi în judecată în stare de arest preventiv, ceea ce evidenţiază îmbunătăţirea şi din punct de vedere calitativ nu doar cantitativ a activităţii, faptele cu care au fost sesizate instanţele de judecată fiind apreciate ca prezentând o gravitate sporită, ce a justificat luarea de către judecător a acestei măsuri preventive în cazul a 18,6% din inculpaţii deferiţi instanţei.

Au fost deduse judecăţii un număr de 1.097 infracţiuni, a căror structură se prezintă în principal după cum urmează::

· 695 - infracţiuni prevăzute în Legea nr.78/2000, din care:
· 202 - infracţiuni de corupţie:

·   78 - luare de mită 

·    38 - dare de mită 

·    64 - trafic de influenţă

· 22 - infracţiuni prevăzute de art.61 din Legea nr.78/2000

· 203 - infracţiuni asimilate infracţiunilor de corupţie:

· 167 - abuz în serviciu contra intereselor publice (prevăzute art.132 din Legea nr.78/2000)

·  19 - stabilire a unor valori diminuate a bunurilor 

·  2 - efectuare de operaţiuni financiare incompatibile cu funcţia

·  5 - folosire de informaţii ce nu sunt destinate publicităţii

·  3 - folosire a influenţei sau autorităţii

·  4   - şantaj

·  3 - obţinere de foloase necuvenite de către persoane cu funcţii de control

· 223 - infracţiuni în legătură directă cu infracţiunile de corupţie: 

·  5 - tăinuire a bunurilor sau favorizare a persoanelor

·   26   - asociere în vederea săvârşirii de infracţiuni

· 152  - fals şi uz de fals 

·   9 - abuz în serviciu contra intereselor publice (prevăzute de art. 17 lit. d din Legea nr. 78/2000)

·   19 - spălare a banilor 

·   10 – infracţiuni prevăzute de Legea nr.87/1994 privind combaterea evaziunii fiscale

· 2 – infracţiuni de folosire a creditului sau bunurilor societăţii, prevăzute de art.17 lit. h) din Legea nr.78/2000 raportat la art.272 pct.2 din Legea  nr. 31/1990 
· 67 - infracţiuni împotriva intereselor financiare ale Comunităţilor Europene

· 149 - infracţiuni prevăzute în alte legi speciale, din care:

· 62 – evaziune fiscală

· 37 – iniţiere, constituire, aderare sau sprijinire a unui grup infracţional organizat

·   9 – spălare de bani

·    21 – cod vamal

·   8 – legea contabilităţii

·   4 – cod fiscal

· 253 - infracţiuni prevăzute în Codul penal, din care:

· 24 – abuz în serviciu contra intereselor publice

· 54 – înşelăciune

· 29 – fals intelectual

· 35 – fals în înscrisuri sub semnătură privată

· 24 – uz de fals

· 5 – asociere pentru săvârşirea de infracţiuni

· 28 – mărturie mincinoasă.
Prejudiciul total reţinut prin rechizitorii este de peste 295 milioane lei  şi peste 131 milioane euro, iar valoarea măsurilor asigurătorii este de peste 114 milioane lei.
Dintre cei 552 inculpaţi trimişi în judecată, majoritatea sunt bărbaţi (474), au vârste cuprinse între 21 – 54 ani (457) şi provin din mediul urban (481). De asemenea, 355 inculpaţi au studii superioare, 6 sunt cetăţeni străini, 1 inculpat este persoană juridică (societate comercială), 24 sunt recidivişti şi 33 au antecedente penale.

Este de menţionat că, din cei 552 inculpaţi trimişi în judecată, 9 erau demnitari (1 prim-ministru, 1 ministru, 2 deputaţi, 1 director al unui serviciu de informaţii cu rang de secretar de stat, 2 subprefecţi, 1 preşedinte al unei agenţii a statului cu rang de secretar de stat, 1 preşedinte al ONPCSB),  3 magistraţi (2 procurori şi 1 judecător), 7 avocaţi, 1 notar public, 39 poliţişti, 14 lucrători vamali, 8 comisari din Garda Financiară, 34 de jandarmi, 10 primari, 4 viceprimari, 1 preşedinte de partid, 1 contraamiral comandant de flotă, 4 cadre ale unui serviciu de informaţii. 

S-a menţinut o pondere importantă a cauzelor complexe, aspect relevat de cercetarea şi trimiterea în judecată a 244 persoane care au ocupat funcţii de conducere, control, demnităţi publice ori alte funcţii importante, de valoarea însemnată a prejudiciului cauzat reţinut în actul de inculpare, precum şi de cercetarea cauzelor în care au fost implicate un număr mare de persoane, relevant fiind că prin 168 de rechizitorii au fost trimişi în judecată 552 de inculpaţi, iar în 24 cauze au fost aplicate sancţiuni administrative, faţă de 1219 inculpaţi.

Nu au fost înregistrate cazuri de învinuiţi sau inculpaţi arestaţi preventiv, faţă de care să se fi dispus soluţii de netrimitere în judecată. 

În raport de complexitatea cauzelor, operativitatea soluţionării acestora a fost bună, din cele 1.871 de dosare soluţionate, în 343 de dosare fiind depăşit termenul de 1 an de la prima sesizare (ce reprezintă 18% din total), indicator ce a înregistrat o îmbunătăţire evidentă, în anul 2008 fiind de 30%.

Din cele 2.224 de cauze rămase nesoluţionate, 978 sunt mai vechi de 1 an de la sesizare, înregistrându-se o creştere cu 4% faţă de raportul acestor cauze în anul 2008 şi 113 mai vechi de 6 luni de la data începerii urmăririi penale, reprezentând o scădere cu 5% faţă de valoarea acestui indicator statistic în anul anterior.

Analizând evoluţia principalilor indicatori de evaluare a calităţii actului de urmărire penală se constată că rezultatele obţinute în anul 2009 sunt pozitive, întrucât a scăzut numărul cauzelor în care soluţia a fost infirmată ori s-a dispus redeschiderea urmăririi penale, fiind infirmate soluţiile dispuse în 22 de dosare, comparativ cu  38 dosare în anul 2008 şi redeschisă urmărirea penală în 6 cauze, faţă de 5 cauze în anul anterior. Propriu-zis cauzele în care urmare controlului ierarhic ori a celui realizat de instanţele de judecată soluţiile au fost infirmate ori redeschise reprezintă 1% din totalul cauzelor soluţionate, comparativ cu anul 2008 când reprezenta 2,5%. 

De asemenea, în anul 2009 au fost pronunţate, un număr de 80 hotărâri definitive de condamnare, privind 131 inculpaţi (faţă de 63 de hotărâri definitive, privind 97 inculpaţi, în anul 2008), iar prin 7 hotărâri definitive s-a dispus achitarea unui număr de 22 de inculpaţi (comparativ cu 23 în anul 2008), la care se adaugă  6 hotărâri prin care alţi 12 inculpaţi au fost achitaţi ca urmare a dezincriminării faptelor (comparativ cu 27 în anul 2008). Prin 5 din aceste hotărâri  au fost dispuse atât soluţii de condamnare cât şi de achitare.

Prin hotărâri definitive a fost dispusă restituirea unui număr de 3 cauze la procuror (comparativ cu 6 în anul 2008), din care 1 ca urmare a deciziei Curţii Constituţionale  privind art.172 din Codul de procedură penală.

Se constată astfel că, din cele 91 hotărâri rămase definitive, un procent de circa 88% sunt hotărâri de condamnare a inculpaţilor, iar doar 5,4 % sunt hotărâri prin care s-a dispus achitarea pe alte temeiuri decât dezincriminarea faptelor şi 3% cauze în care s-a dispus restituirea.

Procurorii au participat la judecarea unui număr de 1943 cauze (faţă de 1600 de cauze penale în anul 2008), din care la 765 cauze (comparativ cu 860 în 2008) au participat procurorii din cadrul structurii centrale.

În urma verificării  unui număr de 1943 hotărâri penale (1.600 în anul 2007), au fost declarate 297 apeluri şi recursuri privind 658 inculpaţi (faţă de 277 căi de atac privind 594 de inculpaţi, în anul 2008), reprezentând o creştere de 6,8%.
Au fost retrase 7 recursuri declarate de procuror, privind 29 inculpaţi întrucât, prin decizia nr. 9 din 9.02.2009 pronunţată de Înalta Curte de Casaţie şi Justiţie – Secţiile Unite, a fost admis recursul în interesul legii şi s-a stabilit că încheierea prin care se dispune suspendarea cauzei, în conformitate cu art.303 alin.6 din Codul  de procedură penală, nu este supusă  căii de atac a recursului.

În anul 2009, au fost soluţionate 291 apeluri şi recursuri declarate de procuror, privind 652 inculpaţi (faţă de 250 privind 521 inculpaţi, în anul 2008), dintre care au fost admise 181 privind 438 inculpaţi (faţă de 132 privind  295 inculpaţi, în anul 2008). Prin urmare, a crescut cu 16,4% numărul apelurilor şi recursurilor judecate şi cu 37% numărul celor admise, procentul de admisibilitate crescând de la 52,8% în anul 2008 la 62,2% în anul 2009.

Creditele bugetare deschise pe anul  2009 au fost în sumă de 59.647.230 lei (comparativ cu 70.713.045 lei în anul 2008), din care s-au utilizat 58.551.274 lei, rezultând  o  execuţie  bugetară  de 98,26 % (având în vedere că include şi suma de 873.072 lei, destinată organizării şi constatării infracţiunilor flagrante de corupţie, la dispoziţia procurorului şef al direcţiei, sumă care nu se regăseşte în plăţile efective, deoarece nu poate fi utilizată pentru altă destinaţie).

Din punctul de vedere al situaţie încadrării cu personal, la finele anului 2009, în cadrul Direcţiei Naţionale Anticorupţie procentul de ocupare a posturilor era de 86,7%  (comparativ cu 90% în anul 2008), respectiv de 89%, dacă avem în vedere şi persoanele delegate (comparativ cu 91,3% în anul 2008). Deficitul semnificativ se înregistrează în ce priveşte numărul de procurori, gradul de ocupare a posturilor fiind în scădere de la 79,3% (respectiv 83,4% cu cei delegaţi) la 73,1% (respectiv 81,4% cu cei delegaţi), precum şi în ce priveşte numărul de specialişti de la 96,2% în anul 2008 la 89%. 

În concluzie, în condiţiile reducerii numărului personalului direcţiei şi a fondurilor alocate, se remarcă faptul că activitatea a înregistrat importante creşteri cantitative şi calitative reliefate în principal prin:

· Creşterea numărului de cauze aflate în cercetarea Direcţiei Naţionale Anticorupţie cu circa 23%, precum şi a celor soluţionate pe fond cu circa 15%, concomitent cu scăderea cu 42% a infirmărilor şi redeschiderilor de urmărire penală şi scăderea cu 34,4% a cauzelor nesoluţionate mai vechi de 6 luni de la începerea urmăririi penale.

· Sporirea numărului de rechizitorii, cu 3%, dar şi menţinerea importanţei cauzelor cu care au fost sesizate instanţele având în vedere că, deşi a scăzut cu circa 19% numărul inculpaţilor trimişi în judecată, a crescut cu circa 25% numărul inculpaţilor ce au fost trimişi în judecată în stare de arest preventiv, de la 65 la 81. În fapt, numărul inculpaţilor trimişi în judecată faţă de care a fost luată această măsură preventivă în cursul urmăririi penale a fost de 103, reprezentând  18,6% din numărul inculpaţilor trimişi în judecată. 

· Creşterea cu 35,5% a numărului persoanelor condamnate prin hotărâri definitive, de la 97 la 131, concomitent cu  reducerea cu 32% a numărului inculpaţilor achitaţi prin hotărâri definitive.

· Majorarea cu 37% a numărului apelurilor şi recursurilor admise de la 250 la 291, precum şi a celor declarate de la 277 la 297 .

II.2.12. Activitatea Direcţiei de investigare a infracţiunilor de criminalitate organizată şi terorism

Activitatea Direcţiei de Investigare a Infracţiunilor de Criminalitate Organizată şi Terorism - singura unitate din cadrul Ministerului Public specializată în combaterea criminalităţii organizate - s-a desfăşurat în cursul anului 2009 cu o structură de personal care se prezintă astfel:

· procurori – din totalul de 230 posturi prevăzute au fost ocupate 193, posturi vacante 37;

· personal auxiliar şi administrativ – posturi prevăzute 200, ocupate 188, vacante 12;

· specialişti – posturi prevăzute 40, ocupate 21 (din care 2 posturi ocupate temporar prin detaşare), vacante 19.

Completarea schemelor de personal a constituit o prioritate a conducerii Direcţiei de Investigare a Infracţiunilor de Criminalitate Organizată şi Terorism, lucru care a fost posibil prin organizarea a două interviuri în lunile mai şi octombrie 2009.

Chiar şi în condiţiile unui deficit important de personal operativ, la care se adaugă şi faptul că prin Ordinul nr. 238/2008 al Procurorului General al României, procurorii Direcţiei de Investigare  a Infracţiunilor de Criminalitate şi Terorism asigură şi faza judecării cauzelor proprii şi a măsurilor preventive dispuse în aceste cauze, activitatea Direcţiei de Investigare  a Infracţiunilor de Criminalitate şi Terorism s-a menţinut la parametrii calitativi şi cantitativi ai anilor precedenţi, ceea ce a permis ca  priorităţile stabilite pentru anul 2009 să fie realizate în mare măsură.

Acest lucru a fost posibil şi prin aceea că, începând cu data de 1 iunie 2009, prin publicarea în Monitorul Oficial nr. 367, a intrat în vigoare Regulamentul de organizare şi funcţionare a  Direcţiei de Investigare  a Infracţiunilor de Criminalitate şi Terorism, fapt ce a permis comasarea activităţii serviciilor şi birourilor teritoriale din reşedinţele de judeţ, ceea ce a dat posibilitatea asigurării unei specializări a procurorilor din teritoriu, similare celei de la nivelul structurii centrale.

Prin aceleaşi mijloace s-a creat şi posibilitatea ca la nivelul Serviciului Teritorial Bucureşti să se înfiinţeze Biroul de combatere a traficului ilicit de droguri, structură cu atribuţii exclusive în materia combaterii traficului şi consumului de  droguri la nivelul municipiului Bucureşti, zonă cu cea mai importantă cazuistică pe acest segment infracţional.

Anul 2009 s-a caracterizat prin obţinerea unor rezultate importante în materia luptei antidrog, cu efecte directe asupra traficului şi consumului intern de droguri, perioadă în care, într-o singură cauză s-a procedat la confiscarea cantităţii de 1.204 kg. cocaină, în valoarea totală de peste 120 milioane Euro.

De asemenea, în cursul aceleiaşi perioade s-a pus accent pe combaterea infracţiunilor contra siguranţei statului, reuşindu-se în premieră Investigare  judiciară şi trimiterea în judecată a mai multor inculpaţi pentru săvârşirea infracţiunilor de trădare şi spionaj, fapte prevăzute  de art. 155, 157, 159 din Codul penal.

Combaterea fenomenului de criminalitate organizată s-a realizat şi în acest an prin destructurarea celor mai importante reţele infracţionale organizate de la nivelul fiecărui judeţ şi a municipiului Bucureşti, în urma unor acţiuni ample, cu efect descurajant în mediile infracţionale şi care au vizat destructurarea integrală a acestora şi nu soluţionarea unor cazuri izolate, de o complexitate minimă.

Aspectele cantitative ale activităţii

În anul 2009 numărul cauzelor de soluţionat a fost de 13520.

Dintre acestea, au fost soluţionate 7038 de cauze din care 5194 cauze finalizate, la care se adaugă 1844 cauze declinate sau conexate, ceea ce raportat la cele 5134 de cauze soluţionate în cursul anului 2008 reprezintă o creştere de 0,01%.

Stocul de dosare înregistrat la finele anului 2009 a scăzut de  la 6522 cauze la 6482 cauze.

Din totalul cauzelor soluţionate în care au fost cercetate 12.996 persoane, s-au întocmit rechizitorii în 739 cauze (747 rechizitorii întocmite în anul 2008) dispunându-se trimiterea în judecată a 2304 inculpaţi din care 1181 în stare de arest preventiv, comparativ cu anul 2008 când au fost trimişi în judecată 2412 inculpaţi, din care 1011 arestaţi preventiv, ceea ce reprezintă o scădere de 4,5 %.

În 1771 cauze s-au aplicat sancţiuni administrative, iar în alte 2684  s-au adoptat soluţii de neurmărire penală. 

Situaţia statistică pentru principalele categorii de infracţiuni se prezintă după cum urmează:

Trafic ilicit de droguri

În anul 2009, la nivelul Direcţiei de Investigare a Infracţiunilor de Criminalitate Organizată şi Terorism, au fost soluţionate în această materie 2906 de cauze comparativ cu anul 2008 când au fost soluţionate 2575 cauze.

Din totalul cauzelor soluţionate, în 411 de cauze au fost  întocmite rechizitorii dispunându-se trimiterea în judecată a 976 de inculpaţi, din care 632 în stare de arest preventiv ceea ce comparativ cu cele 395 de rechizitorii întocmite în cursul anului 2008 reprezintă o creştere de 4,05 %.

În ceea ce priveşte cantităţile de droguri confiscate în cursul anului 2009, creşterile sunt de asemenea, semnificative, după cum urmează: 

Droguri de mare risc:




· 1.368,86 kg. (cocaină, heroină);

· 21.284 comprimate MDMA – Ecstasy;

· 315 timbre LSD.

Droguri de risc:

· 265,0963 kg. (cannabis, rezină de cannabis);

· 2.751 comprimate şi fiole.

Comparativ cu cantităţile de droguri confiscate în cursul anului 2008, trebuie subliniat faptul că acestea au crescut cu aproximativ 400%. 

Valoarea totală a drogurilor ridicate în vederea confiscării se ridică la suma de aproximativ 167 milioane Euro.

Traficul de persoane şi traficul de migranţi

În anul de referinţă, în materia traficului de persoane, au fost soluţionate  527 cauze, ceea ce reprezintă o scădere în comparaţie cu anul 2008 (616 cauze). Dintre acestea au fost soluţionate prin rechizitoriu 101 cauze cu 262 de inculpaţi din care 116 arestaţi preventiv.

Numărul victimelor traficate în vederea exploatării a fost de 712 dintre care 148 minori.

În privinţa infracţiunii de trafic de migranţi, au fost  soluţionate 20 de cauze din care cu rechizitoriu 7, dispunându-se trimiterea în judecată a 32 de inculpaţi dintre care 19 în stare de arest preventiv.

Criminalitatea informatică şi infracţiuni cu cărţi de credit

În anul 2009,  au fost soluţionate 357 de cauze, ceea ce reprezintă o creştere cu 5 %  faţă de anul 2008 când au fost soluţionate 340 cauze. 

Dintre acestea au fost soluţionate cu rechizitoriu 77 cauze, dispunându-se trimiterea în judecată a 200 inculpaţi din care 72 arestaţi.

Infracţiuni economice

În anul 2009,  au fost soluţionate 364 de cauze, ceea ce reprezintă o creştere cu 243 % faţă de anul 2008 când au fost soluţionate 106 cauze. 

Dintre acestea au fost soluţionate cu rechizitoriu 51 cauze, dispunându-se trimiterea în judecată a 155 inculpaţi din care 31 arestaţi.

Infracţiunea de spălare a banilor

În anul 2009,  au fost soluţionate 280 de cauze, ceea ce reprezintă o creştere cu 48,15 %  faţă de anul 2008 când au fost soluţionate 189 cauze. 

Dintre acestea au fost soluţionate cu rechizitoriu 5 cauze, dispunându-se trimiterea în judecată a 29 inculpaţi din care 9 arestaţi.

Infracţiunea de fals de monedă sau alte valori

În cursul anului 2009 au fost soluţionate 150 cauze faţă de 148 de cauze în anul 2008, ceea ce reprezintă o  creştere cu 1,35 %.

Prin rechizitoriu a fost soluţionată o cauză, dispunându-se trimiterea în judecată a unui număr de 3 inculpaţi, toţi  3 în stare de arest preventiv. 

Infracţiuni de terorism şi de finanţare a terorismului

În cursul anului 2009 au fost soluţionate 38 cauze privind infracţiuni de terorism faţă de 223 de cauze în anul 2008, dispunându-se soluţii de neîncepere a urmăririi penale.

Nu au fost înregistrate sau soluţionate cauze privind finanţarea terorismului.

Activitatea judiciară

În cursul anului 2009, procurorii Direcţiei de Investigare  a Infracţiunilor de Criminalitate şi Terorism  au participat la judecarea a 16.173 de cauze.

În cauzele penale au fost declarate 514 apeluri şi recursuri.
În concluzie, activitatea Direcţiei de Investigare a Infracţiunilor de Criminalitate Organizată şi Terorism în cursul anului 2009 s-a înscris în media calitativă şi cantitativă a anilor precedenţi;  elementul de plus valoare constatat se referă la rezultatele deosebite obţinute în materia confiscării drogurilor de mare risc, valoarea de comercializare a acestora în rândul consumatorilor, fiind de aprox. 167 milioane Euro.
II.3. Analiza statistică a activităţii celorlalte instanţe judecătoreşti în anul 2009

II.3.1. Volumul de activitate

II.3.1.1. Volumul total de activitate
În perioada de referinţă, exceptând instanţele militare şi Înalta Curte de Casaţie şi Justiţie care vor fi analizate distinct, la nivelul întregii ţări au funcţionat un număr de 179 judecătorii, 41 de tribunale, 4 tribunale specializate – Tribunalul pentru Minori şi Familie Braşov, Tribunalul Comercial Cluj, Tribunalul Comercial Argeş şi Tribunalul Comercial Mureş – precum şi 15 curţi de apel, care au înregistrat un volum total de activitate de 2.383.770 cauze, cu 381.025 dosare mai mult (19%) decât în anul precedent.

Evoluţia volumului de activitate al instanţelor judecătoreşti 2005 – 2009

Evoluţia numărului de cauze soluţionate de instanţe

II.3.1.2. Activitatea la nivelul judecătoriilor

Dintre cele 188 de judecătorii înfiinţate prin lege, un număr de 9 instanţe, respectiv Bocşa, Cernavodă, Băneasa, Bechet, Comana, Sângeorgiu de Pădure, Scorniceşti, Urlaţi şi Jimbolia nu au funcţionat în cursul perioadei de referinţă. 

Cele 179 judecătorii care au funcţionat în cursul anului 2009, au înregistrat în cursul perioadei de referinţă un volum total de 1.562.582 cauze, cuprinzând dosarele rulate, adică stocul existent la 31 decembrie 2008, la care se adaugă dosarele nou intrate.

Volumul de activitate în perioada analizată a crescut faţă de anul 2008, cu un număr de 341.575 cauze (reprezentând 28%).

În funcţie de volumul de activitate, judecătoriile pot fi grupate astfel:

· instanţe cu volum situat sub 3.000 cauze – 54;
· instanţe cu volum cuprins între 3.000 - 5.000 cauze – 40;
· instanţe cu volum cuprins între 5.000-10.000 cauze - 43; 
· instanţe cu volum cuprins între 10.000-15.000 cauze - 11;

· instanţe cu volum cuprins între 15.000-20.000 cauze - 9;

· instanţe cu volum cuprins între 20.000-30.000 cauze - 12;
· instanţe cu un volum de peste 30.000 cauze - 10.
Volumul de activitate al judecătoriilor – situaţie comparativă

Se observă, în raport de situaţia existentă în anul 2008, creşterea numărului instanţelor al căror volum de activitate a depăşit 30.000 cauze(de la 5 la 10), a celor al căror volum de activitate a depăşit 20.000 de dosare (de la 7 la 12) dar şi o creştere a numărului celorlalte instanţe cu volum important de activitate (între 5 şi 10.000 dosare). În mod evident, au scăzut totodată  instanţele cu volum mai redus de activitate (sub 3.000 cauze) de la 69 în anul 2008 la 54 în perioada de referinţă a anului 2009. 

	Instanţa
	Volum de activitate în anul 2009
	Volum de activitate în anul 2008
	Volum de activitate în anul 2007

	Judecătoria Constanţa
	59.624
	48.093
	38.764

	Judecătoria Sectorului 1 Bucureşti
	57.009
	30.906
	30.054

	Judecătoria Iaşi 
	45.612
	33.667
	35.094

	Judecătoria Craiova
	42.091
	35.848
	36.411

	Judecătoria Timişoara
	41.479
	30.669
	27.422

	Judecătoria Cluj Napoca
	41.027
	27639
	23.502

	Judecătoria Sectorului 3 Bucureşti
	38.960
	22.928
	21.078

	Judecătoria Braşov
	38.208
	27.176
	25.509

	Judecătoria Galaţi
	35.533
	22.233
	22.265

	Judecătoria Sectorului 2 Bucureşti
	33.296
	19.949
	18.112


Din cele 10 instanţe  menţionate în tabelul de mai sus, majoritatea s-au situat constant în ultimii ani în fruntea instanţelor cu volum mare de activitate. Mai mult, în anul 2009, 6 dintre acestea au înregistrat chiar peste 40.000 de cauze (Judecătoria Cluj-Napoca, Judecătoria Timişoara, Judecătoria Craiova, Judecătoria Iaşi, Judecătoria Constanţa şi Judecătoria Sectorului 1 Bucureşti).  

 În acelaşi timp, se menţine o situaţie deosebită în cazul Judecătoriilor Agnita, Întorsura Buzăului şi Şomcuţa Mare, care au înregistrat atât în anii 2007 şi 2008, cât şi în perioada de referinţă 2009 cel mai mic volum de activitate. Pentru toate aceste instanţe  situaţia a fost identică şi la nivelul anului 2006 iar în ceea ce priveşte Judecătoria Şomcuţa Mare chiar şi la nivelul anului 2005. 

De altfel, aproximativ aceleaşi instanţe au avut un volum redus de activitate în perioada 2007 – 2009:

	Instanţa
	Volum de activitate în anul 2009
	Volum de activitate în anul 2008
	Volum de activitate în anul 2007

	Judecătoria Agnita
	749
	822
	871

	Judecătoria Intorsura Buzaului
	968
	1.080
	989

	Judecătoria Bozovici
	1.032
	1.184
	1.085

	Judecătoria Somcuta Mare
	1.085
	963
	813

	Judecătoria Faget
	1.137
	1.247
	1.157

	Judecătoria Murgeni
	1.179
	1.084
	1.083

	Judecătoria Insuratei
	1.224
	1.241
	1.090

	Judecătoria Moldova - Noua
	1.244
	1.106
	1.235

	Judecătoria Podul Turcului
	1.328
	1.355
	1.270

	Judecătoria Harsova
	1.371
	1.042
	1.309

	Judecătoria Saliste
	1.426
	1.331
	1.247


Comparativ cu anul precedent, se constată o scădere de activitate  moderată pentru un număr de 26 de instanţe. Cele mai mari reduceri ale volumului de activitate au avut loc pentru următoarele instanţe:

·  Judecătoria Bolintin Vale (-798 dosare) – 6.045 cauze în anul 2009 faţă de 6.843  cauze în anul 2008;

·  Judecătoria Târgu Cărbuneşti ( - 660 dosare)  –  6.898 faşă de 7.558 cauze; 

·  Judecătoria Gherla ( - 652 dosare)  –  5.085 cauze faţă de 5.735 cauze;

·  Judecătoria Răcari ( - 623 dosare)  – 5.287 cauze faţă de 5.910 cauze.

În cazul unui număr de 153 de instanţe a avut loc o creştere a volumului de activitate, dintre aceste instanţe o creştere  importantă a numărului de dosare faţă de anul precedent înregistrând următoarele: 
	Judecătoria
	Volum 2009
	Volum 2008
	Diferenţă

	 Targu Mures
	21.636
	16.630
	5.006

	 Ramnicu Valcea
	18.652
	13.622
	5.030

	 Ploiesti
	29.177
	23.915
	5.262

	 Botosani
	21.030
	15.570
	5.460

	 Craiova
	42.091
	35.848
	6.243

	 Sibiu
	20.504
	13.776
	6.728

	 Pitesti
	25.177
	16.724
	8.453

	 Sectorul 6
	23.374
	13.728
	9.646

	 Sectorul 4
	25.085
	14.634
	10.451

	 Oradea
	26.836
	16.116
	10.720

	 Timisoara
	41.479
	30.669
	10.810

	 Brosov
	38.208
	27.176
	11.032

	 Constanta
	59.624
	48.093
	11.531

	 Iasi
	45.612
	33.667
	11.945

	 Galati
	35.533
	22.233
	13.300

	 Sectorul 2
	33.296
	19.949
	13.347

	 Cluj Napoca
	41.027
	27.639
	13.388

	 Sectorul 3
	38.960
	21.928
	17.032

	 Sectorul 1
	57.009
	30.906
	26.103


Dintre cele 1.562.582 cauze rulate în cursul anul 2009  a fost soluţionat un număr de 1.139.481 cauze, ceea ce reprezintă 72,9%. În cursul anului 2008 procentul a fost de 74,1% iar în anul 2007 acesta s-a ridicat la 75,5%.

În consecinţă, în perioada de referinţă, a rămas un stoc de 423.101 cauze, stoc ce include însă şi cauzele suspendate
 şi care au fost, la nivelul judecătoriilor, în număr de 77.500.

II.3.1.3.  
Activitatea la nivelul tribunalelor

În întreaga ţară sunt prevăzute 42 tribunale civile, dintre care funcţionează în prezent 41
, 4 tribunale specializate (Tribunalul pentru Minori şi Familie Braşov, Tribunalul Comercial Cluj, Tribunalul Comercial Mureş, Tribunalul Comercial Argeş), precum şi Tribunalul Militar Teritorial Bucureşti.

În total, la nivelul celor 41 tribunale şi al celor 4 instanţe specializate, a fost înregistrat un număr de 648.836 cauze, comparativ cu 616.547 cauze câte au fost înregistrate în anul 2008, 586.274 dosare câte au fost înregistrate în anul 2007  şi 584.428 dosare în anul 2006.                                                                                                                                                                                                                      

Aşadar, volumul de activitate în perioada analizată este mai mare ca cel din perioada imediat anterioară, creşterea fiind de  30.289 dosare.
Raportat la volumul de activitate al tribunalelor, acestea pot fi grupate astfel:

· instanţe cu un volum situat sub 5.000 cauze - 1;

· instanţe cu un volum cuprins între 5.000 -10.000 cauze-15;

· instanţe cu un volum cuprins între 10.000 -15.000 cauze-11;

· instanţe cu un volum cuprins între 15.000 -20.000 cauze-8;

· instanţe cu un volum cuprins între 20.000 -30.000 cauze-4;

· instanţe cu un volum de peste 30.000 cauze - 2.
Volumul de activitate al tribunalelor – situaţie comparativă

Se evidenţiază 2 tribunale cu un volum foarte mare de activitate faţă de toate celelalte, şi anume Tribunalul Bucureşti cu un număr de 105.968 cauze şi Tribunalul Dolj cu 35.091 cauze, aceste instanţe înregistrând şi în anii 2008 respectiv 2007 cel mai mare volum de activitate în raport cu celelalte instanţe de acelaşi grad.

Dintre instanţele cu volum redus de activitate exemplificăm Tribunalul Covasna – 3.962 cauze (menţionat şi în rapoartele pe anii 2006 , 2007 şi 2008),  Tribunalul Tulcea – 6.084 cauze, Tribunalul Călăraşi – 6.105 cauze, precum şi Tribunalul Sălaj  cu 6.380 cauze. 

Comparativ cu anul precedent, se constată o creştere semnificativă de activitate în cazul Tribunalului Bucureşti, unde s-au înregistrat în anul 2009 cu 7.606 cauze mai mult decât în anul 2008 (în anul 2008 creşterea a fost de 9.169 cauze faţă de anul 2007, iar in anul 2007 de 7.367 cauze faţă de 2006), Tribunalului Mehedinţi – cu 5.406 cauze mai mult (de la 18.114 cauze la 23.520 cauze),  Tribunalului Constanţa – cu 4.507 cauze mai mult ( de la 25.006 cauze la 29.513 cauze),  Tribunalului Cluj – cu 3.751 cauze mai mult (de la 11.011 cauze la 14.762 cauze), Tribunalului Dolj – cu 3.372 cauze mai mult (de la 31.719 cauze la 35.091 cauze) şi Tribunalului Bihor – cu 3.185 cauze mai mult (de la 15.351 cauze la 18.536 cauze). 

Din totalul celor 41 de tribunale,  30 de instanţe au înregistrat un volum mai mare de activitate decât în anul 2008 în timp ce 10 dintre acestea au înregistrat un volum de activitate inferior.

În cazul unei singure  instanţe s-a înregistrat o scădere mai importantă a volumului de activitate faţă de anul precedent şi anume la nivelul Tribunalului Gorj - cu 10.233 cauze mai puţin (de la 30.209 de cauze la 19.976). Printre tribunalele cu o scădere mai importantă a volumului de activitate menţionăm următoarele : Tribunalul Hunedoara cu  2.074 cauze mai puţin (de la 17.416 de cauze la 15.342 cauze), Tribunalul Teleorman cu 1.727 cauze mai puţin (de la 10.148 de cauze la 8.421 cauze) şi Tribunalul Olt cu  1.624 cauze mai puţin (de la 11.011 de cauze la 9.368 cauze ).
Din cele 646.836 cauze rulate în cursul anului 2009, a fost soluţionate un număr de 460.724 cauze (71,2%), rămânând un stoc de 186.112 dosare, stoc care include însă şi dosarele suspendate, care au fost în perioada de referinţă în număr de 33.377. 

II.3.1.4. 
Activitatea la nivelul tribunalelor specializate

Evidenţiate distinct, tribunalele specializate au funcţionat cu un număr total de 29 de judecători, dintr-o schemă prevăzută de 30 de posturi, având un volum de activitate, în anul 2009 de 15.814 cauze, mai mare  decât în anul 2008 cu 2.364 de dosare:

· Tribunalul pentru Minori şi Familie Braşov – 1.543 cauze faţă de 1.531 cauze în 2008 şi 1.615 cauze în 2007;

· Tribunalul Comercial Argeş – 3.013 cauze faţă de  2.325 cauze în 2008 şi  2.295 cauze în 2007;

· Tribunalul Comercial Cluj – 7.762 cauze faţă de 5.456 cauze în anul 2008 şi 7.162 cauze în 2007;

· Tribunalul Comercial Mureş - 3.496 cauze faţă de 3.138 cauze în anul 2008 şi 2.152 cauze în anul 2007.

Din cele 15.814 cauze au fost soluţionate 10.633 dosare (67,2%), rămânând în stoc 5.181 cauze, din care 482 au fost suspendate.

II.3.1.5.  Activitatea la nivelul curţilor de apel

În perioada de referinţă, volumul de activitate al celor 15 curţi de apel civile care funcţionează în România, a fost de 174.352 cauze, cuprinzând cauze în fond, apel şi recurs,  faţă de 165.191 în anul 2008 (o creştere de 5,5%) şi 149.270 cauze înregistrate în cursul anului 2007 (creştere de 10,7%) respectiv de 158.090 cauze înregistrate în cursul anului 2006.

Prin raportare la volumul de activitate, curţile de apel pot fi grupate astfel:

· instanţe cu un volum de activitate situat sub 7.000 cauze - 5;
· instanţe cu un volum de activitate cuprins între 7.000 – 15.000 cauze – 8;
· instanţe cu un volum de activitate situat peste 15.000 de cauze – 2.

Volumul de activitate al curţilor de apel – situaţie comparativă

Se evidenţiază două curţi de apel cu un număr foarte mare de activitate faţă de celelalte, şi anume Curtea de Apel Bucureşti cu 46.492 cauze şi Curtea de Apel Craiova cu 24.424 cauze, aflate în aceeaşi poziţie şi în anii anteriori.

La polul opus se află Curtea de Apel Bacău care a înregistrat la nivelul anului 2009 cel mai mic volum de activitate, respectiv 5.801 cauze şi Curtea de Apel Târgu Mureş cu un volum de activitate de 5.280 dosare (în anul 2007, cele două instanţe ocupau aceleaşi două poziţii finale). 

Din cele 15 curţi de apel, patru au înregistrat o scădere a volumului de activitate şi anume Curtea de Apel Ploieşti, cu 469 cauze mai puţin (de la 9.722 cauze la 9.253),Curtea de Apel Craiova, cu 430 cauze mai puţin ( de la 24.854 cauze  la 24.424 cauze ), Curtea de Apel Timişoara, cu 259 cauze mai puţin ( de la 12.868 cauze la 12.609 cauze) şi Curtea de Apel Braşov, cu 33 cauze mai puţin (de la 6.038  cauze la 6.005 cauze), în timp ce restul de 11 instanţe au înregistrat un volum superior de activitate, dintre acestea remarcându-se Curtea de Apel Bucureşti, cu 4.533 cauze mai mult (de la  41.959 cauze la 46.492 cauze), Curtea de Apel Alba Iulia,  cu 1.159 cauze mai mult (de la 7.774 cauze la 8.933 cauze) şi Curtea de Apel Bacău cu 941 cauze mai mult (de la 4.860 cauze la 5.801 cauze).

· Din cele 174.352 cauze înregistrate pe rolul curţilor de apel în perioada de referinţă 2009, au fost soluţionate 138.436 cauze (79,4%), rămânând un stoc de 35.916 cauze, stoc ce include însă şi cauzele suspendate, care au fost în număr de 8.404  la data de 31.12.2009. 

II.3.1.6. Volumul de activitate pe materii

În ansamblul cauzelor deduse judecăţii în anul 2009, 275.091 cauze au fost înregistrate în materie penală  şi 2.108.679 dosare în materie civilă, în sens larg.

În anul 2008, numărul cauzelor în materie penală a fost de 274.019 cauze (292.457 cauze în 2007 şi 404.039 în anul 2006), iar al celor în materie civilă de 1.728.726 (1.595.070 în anul 2007 şi 1.685.308  în anul 2006).

În perioada de referinţă, repartizarea cauzelor pe nivele de jurisdicţie a fost următoarea:

· în materie penală, 162.612 cauze au fost repartizate la judecătorii, 84.310 cauze la tribunale şi 28.169 la curţile de apel;

· în materie civilă, 1.399.970 cauze au fost repartizate la judecătorii, 562.526 cauze la tribunale şi 146.183 cauze la curţile de apel.

Pe principalele domenii, distribuirea cauzelor civile în anul 2009 se prezintă astfel: 

· la nivelul judecătoriilor:

a) numărul total al litigiilor izvorând din raporturi juridice civile a fost de 326.827 cauze, din care 213.518 reprezintă acţiuni patrimoniale (65,3%), iar din acestea 72.881 cauze privesc dreptul de proprietate şi alte drepturi reale (34,1% din total litigii patrimoniale) şi succesiuni  49.382 cauze (23,1% din totalul litigiilor patrimoniale); 

b) numărul litigiilor comerciale a fost de 280.463 cauze (20% din totalul cauzelor civile);

c) în materiile privind dreptul familiei şi al persoanei, numărul cauzelor a fost de 161.021 (11,5% din totalul cauzelor civile);

d) în materia fondului funciar  numărul cauzelor a fost de  43.098 (3% din totalul cauzelor civile);

e) numărul plângerilor, sesizărilor şi contestaţiilor a fost de 239.244 cauze, ceea ce reprezintă 17 % din totalul acţiunilor în materie civilă. 

· la nivelul tribunalelor:

a) numărul total al litigiilor izvorând din raporturi juridice civile a fost de 94.022 cauze (16,7% din totalul cauzelor civile), din care 57.238 reprezintă acţiuni patrimoniale (60.8% din cauzele privind raporturi juridice civile), iar 19.123 din acestea privesc dreptul de proprietate şi alte drepturi reale (20,3 % din acţiunile patrimoniale); 

b) numărul litigiilor comerciale a fost de 189.566 cauze (33,7%) din totalul cauzelor civile, din care 63.810 litigii în baza Legii nr. 85/2006 privind procedura insolvenţei (33,6% din totalul litigiilor comerciale);  

c) în materiile privind dreptul familiei şi al persoanei numărul cauzelor este de 29.608 (5,3% din totalul cauzelor civile), din care plasament – 11.238 dosare şi adopţii – 4.219 dosare; 

d) în materia dreptului muncii şi asigurărilor sociale, numărul cauzelor a fost de 103.878 (18,5 % din totalul cauzelor civile);

e)  în materia contenciosului administrativ şi fiscal, numărul cauzelor a fost de 109.835 (19,5%  din totalul cauzelor civile).

· la nivelul curţilor de apel:

a) numărul total al litigiilor izvorând din raporturi juridice civile a fost de 17.503 cauze (12% din totalul litigiilor civile), din care 10.332 reprezintă acţiuni patrimoniale (59% din litigiile izvorâte din raporturi juridice civile), din acestea 8.423 cauze privesc dreptul de proprietate şi alte drepturi reale (81,5% din acţiunile patrimoniale); 

b) numărul litigiilor comerciale a fost de 27.116 cauze (18,5% din totalul cauzelor civile);

c) în materiile privind dreptul familiei şi al persoanei, numărul cauzelor este de 2.750 (2% din totalul cauzelor civile), din care plasament – 268 dosare şi adopţii 79 dosare; 

d) în materia dreptului muncii şi asigurărilor sociale, numărul cauzelor a fost de 44.306 (30,3 % din totalul cauzelor civile);

e) în materia contenciosului administrativ şi fiscal, numărul cauzelor a fost de 42.181 (28,9%  din totalul cauzelor civile);

f)  în materia proprietăţii intelectuale, numărul cauzelor a fost de 326.

II.3.2.  Operativitatea
 

Numărul cauzelor soluţionate în anul 2009 a fost de 1.738.641, ceea ce reprezintă o creştere cu 16,1% faţă de  numărul de cauze soluţionate în anul 2008 (1.497.095), constituind o creştere cu 44.144 dosare (3%) faţă de anul 2007, an în care numărul total al dosarelor soluţionate a fost de 1.452.951, dar în scădere totuşi faţă de anul 2006, când numărul total al dosarelor soluţionate a fost de 1.707.357. În procente, operativitatea
 s-a situat la 76,79% în anul 2009,  79,13% în anul 2008, 81% în anul 2007 şi 85,1% în anul 2006.

Numărul dosarelor nesoluţionate rămase în stoc la sfârşitul anului 2009 a fost de  645.129 faţă de 505.650 în 2008 şi de 434.576 existente la sfârşitul anului 2007.

Operativitatea la nivelul instanţelor

II.3.2.1. Operativitatea la nivelul judecătoriilor

Din cele 1.562.582 cauze rulate în cursul anului 2009 au fost soluţionate 1.139.481 dosare, rămânând în consecinţă un stoc de 432.101 cauze, stoc ce include şi cauzele suspendate în număr de  77.500.

În procente, operativitatea a fost de 76,73% (faţă de 79,18 % în anul 2008, 79,99% în anul 2007 şi 85,1% în 2006), 118 judecătorii situându-se peste media pe ţară , sensibil egal cu numărul judecătoriilor cu operativitate peste medie  în anii 2008 şi 2007. 

Comparativ, în anul 2008, din cele 1.221.007 cauze rulate în cursul anului a fost soluţionat un număr total de 904.959 cauze, rămânând deci un stoc de 316.048 dosare, stoc care a inclus şi cauzele suspendate în număr de  78.137. 

Instanţa cu operativitatea cea mai mare a fost în anul 2009 Judecătoria Calafat (97,24%), care a avut şi în anul 2008 cea mai mare operativitate (97,43%); o operativitate foarte mare au înregistrat de asemenea şi Judecătoriile Ineu (94,52%), Turnu Măgurele (93,24%), Gurahonţ (93,05%) şi Lieşti (95,07%). În schimb, cu cea mai mică operativitate a fost înregistrată la Judecătoria Sectorul 1 Bucureşti  (57,67%); o operativitate mică au avut de asemenea şi Judecătoriile Lugoj (60,71% ) şi Salonta (60,94%), aceeaşi ca şi în anii 2008 şi 2007. 

II.3.2.2. Operativitatea la tribunale

Din cele 646.836 cauze rulate în cursul anului 2009, a fost soluţionate un număr de 460.724 cauze, rămânând un stoc de 186.112 dosare, care includ însă şi cauzele suspendate, în număr de 33.859. 

În procente, operativitatea s-a situat la 75,16 % faţă de 78,05% în anul 2008, 81,59% în anii 2007 şi 2006), 21 tribunale poziţionându-se peste acest procent. 

Comparativ, în anul 2008, dintre cele 616.547 cauze rulate a fost soluţionat un număr de 460.229 cauze, rămânând un stoc de 156.318 cauze, care include însă şi cauzele suspendate, în număr de 26.923. 

Instanţa cu operativitatea cea mai mare a fost în anul 2009  Tribunalul Mehedinţi (90,51%); o operativitate foarte mare au înregistrat de asemenea Tribunalele Ialomiţa (90,32%), Cluj (88,85%) şi Gorj (88,84%). În schimb, cu cea mai mică operativitate a fost înregistrat Tribunalul Botoşani  (64,37%).

II.3.2.3. Operativitatea la tribunalele specializate

Din cele 15.814 cauze rulate în cursul anului 2009 au fost soluţionate un număr de 10.633, rămânând un stoc de 5.181 cauze, care includ însă şi cauzele suspendate, în număr de 482. 

În procente, operativitatea se prezintă astfel:
	Instanţa
	Volum
	Soluţionate
	Suspendate
	Operativitate

	Tribunalul pentru Minori şi Familie Braşov
	1.543
	1.253
	41
	83,42%

	Tribunalul Comercial Argeş
	3.013
	1.645
	163
	57,72%

	Tribunalul Comercial Cluj
	7.762
	5.709
	142
	74,92%

	Tribunalul Comercial Mureş
	3.496
	2.026
	136
	60,30%

	Total
	15.814
	10.633
	482
	69,35%


II.3.2.4. Operativitatea la curţile de apel 

Din cele 174.352 cauze înregistrate pe rolul curţilor de apel în anul 2009, au fost soluţionate 138.436 dosare, rămânând un stoc de 35.916 cauze, stoc ce include însă şi cauzele suspendate, în număr de 8.404 dosare.

În procente, operativitatea a fost de 83,42% în anul 2009 (faţă de  82,79% în 2008  86,45% în 2007 respectiv 87,3% în 2006), 11 curţi de apel situându-se peste acest procent. 

Comparativ, în anul 2008, din cele 165.191 cauze înregistrate pe rolul curţilor de apel, au fost soluţionate 131.907, rămânând un stoc de 33.284 cauze, stoc ce include însă şi pe cele suspendate, în număr de 5.870 cauze la data de 31.12.2007.

Instanţa cu operativitatea cea mai mare a fost în anul 2009 Curtea de Apel Bacău (89,29% şi 88,40% în 2008); o operativitate foarte mare au înregistrat şi Curţile de Apel Oradea (89,06%) şi Constanţa (88,69%). În schimb, cu cea mai scăzută operativitate a fost înregistrată de Curtea de Apel Bucureşti (76,11%  şi 75,15% în anul 2008), această curte de apel având însă o situaţie specială datorită dimensiunii, ariei teritoriale şi împrejurării că înregistrează un volum de activitate disproporţionat faţă de celelalte curţi de apel. 
II.3.3. Încărcătura pe judecător

Precizări terminologice

Ca indice statistic, încărcătura pe judecător poate fi examinată fie în forma încărcăturii efective pe judecător, fie ca încărcătură per post de judecător prevăzut în schema de personal.

Încărcătura efectivă pe judecător reflectă numărul de dosare pe care l-a avut de soluţionat un judecător în perioada de referinţă şi se calculează prin raportarea numărului total de dosare la numărul judecătorilor care au funcţionat efectiv la o instanţă (excluzând deci magistraţii aflaţi în concediu de creştere a copilului în vârstă de până la 2 ani, pe cei aflaţi în concediu fără plată, concediu medical sau care au fost suspendaţi, detaşaţi, delegaţi ori, din diferite alte motive, nu au activat la instanţa respectivă). Numărul de judecători care au funcţionat efectiv la o instanţă se determină ca medie anuală, luându-se în considerare durata perioadelor în care unii magistraţi nu au desfăşurat, în fapt, pe parcursul anului activitate de judecată datorită motivelor arătate. 

Încărcătura pe schemă se determină prin raportarea volumului de activitate la numărul total de posturi prevăzut în statele de funcţii ale instanţelor.

II.3.3.1. Încărcătura la nivelul judecătoriilor 

În perioada de referinţă s-a înregistrat o încărcătură a cauzelor/judecător/schemă completă de 725 cauze faţă de 567 în anul 2008 (în creştere cu 25,8% faţă de anul 2008) şi o încărcătură efectivă/judecător de 915 cauze (creştere cu aproximativ 44,8%).

Din cele 179 de judecătorii, 58 instanţe au înregistrat în anul 2009 o încărcătură efectivă a cauzelor pe judecător situată peste media naţională, reprezentând 32,4% din totalul instanţelor de acest grad.

Totodată se constată faptul că 47 de judecătorii au avut o încărcătură pe schemă pe judecător, peste media pe ţară, ceea ce reprezintă aproximativ 26,3%.

În anul 2008 s-a înregistrat o încărcătură a cauzelor/judecător/schemă de 567 cauze şi o încărcătură efectivă/judecător de 632 dosare în timp ce în anul 2007 s-a înregistrat o încărcătură a cauzelor/judecător/schemă de 535 cauze şi o încărcătură efectivă/judecător de 625 dosare.

Se constată că nu s-a produs o schimbare majoră în ceea ce priveşte numărul instanţelor care au avut o încărcătură efectivă peste media naţională, numărul acestor instanţe scăzând în perioada de referinţă de la 70 de judecătorii în 2008, la 58 de judecătorii în 2009. Instanţele ce au înregistrat în perioada de raportare cea mai mare încărcătură/judecător  sunt următoarele:

	Instanta
	Cauze/judecator

	Judecătoria Lieşti
	2.499

	Judecătoria Pucioasa
	1.653

	Judecătoria Sectorului 1 Bucureşti
	1.584

	Judecătoria Şimleul Sivaniei
	1.548

	Judecătoria Constanţa
	1.529

	Judecătoria Bistriţa
	1.488

	Judecătoria Galaţi
	1.481


Trebuie menţionată situaţia deosebită cu care se confruntă Judecătoria Lieşti  care, la finalul anului 2009, funcţiona cu un singur post de judecător ocupat, dintr-o schemă prevăzută de 2 posturi. Celelalte 3 instanţe au înregistrat de asemenea un număr redus de posturi ocupate. 

Se remarcă totodată, următoarele instanţe cu un volum de activitate/judecător redus, în comparaţie cu media naţională: 
	Instanţa
	Cauze/judecător
	Posturi pe schemă
	Posturi ocupate efectiv

	Judecătoria Agnita
	250
	4
	3

	Judecătoria Răducăneni
	289
	5
	5

	Judecătoria Insurăţei
	306
	4
	4

	Judecătoria Întorsura Buzăului
	323
	3
	3

	Judecătoria Gurahonţ
	337
	4
	4

	Judecătoria Bozovici
	344
	3
	3

	Judecătoria Sălişte
	357
	4
	4

	Judecătoria Orşova
	359
	5
	5

	Judecătoria Făget
	379
	4
	3


	Judecătoria Avrig
	384
	5
	5

	Judecătoria Făurei
	408
	5
	4


Aşa cum rezultă din situaţia prezentată mai sus, majoritatea acestor instanţe funcţionează cu schema complet ocupată, însă o analiză asupra oportunităţii reevaluării schemelor de judecători denotă faptul că o eventuală reducere a acestora în unele cazuri ar avea consecinţe negative asupra principiului repartizării aleatorii a cauzelor, precum şi asupra principiului specializării magistraţilor.

 În ceea ce priveşte încărcătura/judecător/schemă, în perioada de referinţă s-au evidenţiat ca instanţe excesiv de încărcate, Judecătoria Lieşti (1250 cauze pe schemă), Judecătoria Galaţi (1.146 cauze pe schemă), Judecătoria Cluj Napoca (1.140 cauze pe schemă), Judecătoria Constanţa (1.125 cauze pe schemă) şi Judecătoria Giurgiu (1.114 cauze pe schemă).

II.3.3.2. Încărcătura la nivelul tribunalelor

În prealabil, trebuie precizat că pentru calcularea acestui indicator statistic a fost avut în vedere nu numai numărul de cauze ce a revenit spre soluţionare instanţelor de acest grad, ci şi specificul tribunalelor de a fi atât instanţe de fond cât şi de control judiciar ( judecând deopotrivă în apel şi recurs)
. 

Astfel, pentru a analiza volumul de activitate al unui judecător s-a ţinut cont de împrejurarea că în apel cauzele sunt judecate de un complet format din doi judecători, iar în recurs de un complet format din trei judecători. 

În anul 2009 s-a înregistrat o încărcătură medie efectivă/judecător de 860 cauze (creştere cu 7,5%) şi o încărcătură a cauzelor/schemă de 742 cauze (creştere cu 5,2%), faţă de anul precedent când s-a înregistrat o medie a cauzelor ce au revenit fiecărui judecător de  800 dosare şi o încărcătură pe schemă de  705 dosare.

Din cele 41 de tribunale civile, 22 au înregistrat în perioada analizată o încărcătură peste media naţională, ceea ce reprezintă 53,6 % din totalul instanţelor de acest grad. 

Se remarcă din acest punct de vedere Tribunalul Vaslui, cu o încărcătură/judecător de 1.395 de  cauze, Tribunalul Constanţa cu o încărcătură de 1.224 de cauze şi Tribunalul Bihor cu 1.219 dosare pe judecător. 

Dintre instanţele cu încărcătură redusă pe judecător se remarcă Tribunalul Călăraşi, care a înregistrat un număr de 517 cauze/judecător, Tribunalul Caraş-Severin cu 549 cauze, Tribunalul Sibiu cu 553 cauze şi Tribunalul Brăila cu 572 dosare/judecător (Tribunalele Călăraşi şi Bistriţa Brăila fiind nominalizate în aceleaşi condiţii şi în rapoartele pe anii 2008). 

Din cele 41 de tribunale, 16 instanţe au înregistrat în perioada de referinţă o încărcătură pe schemă pe judecător situată peste media pe ţară, reprezentând 39% din totalul instanţelor de acest grad.

II.3.3.3. Încărcătura la nivelul tribunalelor specializate

La nivelul celor patru tribunale specializate s-a reţinut următoarea situaţie:

	Instanţa
	Încărcătura pe schemă
	Încărcătura pe judecător

	Tribunalul pentru minori şi familie Braşov
	405
	486

	Tribunalul comercial Argeş
	445
	445

	Tribunalul comercial Cluj
	1.144
	1.144

	Tribunalul comercial Mureş
	476
	476


II.3.3.4. Încărcătura la nivelul curţilor de apel

Trebuie menţionat faptul că pentru calcularea indicatorului statistic referitor la încărcătura de cauze/judecător şi în cazul curţilor de apel s-a ţinut cont de împrejurarea că aceste instanţe judecă atât în fond, cât şi în apel şi recurs.

Astfel, în anul 2009 s-a înregistrat o încărcătură medie pe judecător de 671 cauze faţă de anii 2008 şi 2007, când s-a înregistrat o încărcătură medie efectivă/judecător de 595 respectiv 549 dosare.

Din totalul celor 15 curţi de apel, 7 instanţe au înregistrat o încărcătură mai mare decât media naţională, pe primul loc situându-se Curtea de Apel Craiova cu 913 dosare, urmată de Curtea de Apel Timişoara cu 764 dosare, Curtea de Apel Constanţa cu 746 dosare, Curtea de Apel Oradea cu 709 dosare pe judecător şi Curtea de Apel Bucureşti cu 691 cauze pe judecător (Curtea de Apel Craiova, Curtea de Apel Timişoara, Curtea de Apel Constanţa  şi Curtea de Apel Bucureşti evidenţiind o încărcătură asemănătoare şi în anii anteriori). 

Cel mai mic nivel de cauze pe judecător l-a înregistrat Curtea de Apel Piteşti – 514 dosare pe judecător , aceeaşi poziţie ocupând-o şi în anul 2008 (cu 386 dosare pe judecător).

În ceea ce priveşte încărcătura/schemă, în anul 2009 aceasta a fost de 607 cauze, un număr de 6 instanţe de acest grad înregistrând o încărcătură mai mare decât media naţională (Curtea de apel Craiova - 856 cauze, Curtea de Apel Constanţa - 746 cauze,  Curtea de Apel Timişoara – 686 cauze, Curtea de Apel Alba Iulia – 633 cauze, Curtea de Apel Bucureşti – 621 cauze şi Curtea de Apel Galaţi – 621 cauze pe schemă).

II.4. Analiza statistică a activităţii instanţelor militare în anul 2009

II.4.1. Tribunalele militare
În România funcţionează în prezent 4 tribunale militare – în Timişoara, Cluj, Iaşi şi Bucureşti – care au înregistrat în anul 2009 un volum total de 400 dosare (cuprinzând dosarele rulate, adică stocul existent la 31 decembrie 2008 la care se adaugă dosarele nou intrate), în creştere cu 129 dosare (47,6%) faţă de anul 2008 (271 cauze).

Sub aspectul operativităţii, din totalul celor 400 dosare rulate au fost soluţionate 372 dosare, rămânând un stoc de 28 de dosare care s-au reportat în anul 2010, operativitatea fiind de 93% mai mare cu 5,2% faţă de anul 2008 (87,8%). 

	Instanţa
	Volum  2007
	Volum 2008
	Volum 2009
	Soluţionate 2009
	Operativitatea 2009

	Tribunalul Militar Timişoara
	55
	79
	53
	53
	100%

	Tribunalul Militar Cluj
	64
	60
	55
	47
	85,45%

	Tribunalul Militar Iaşi
	55
	52
	33
	29
	87,87%

	Tribunalul Militar Bucureşti
	80
	80
	259
	243
	93,82%

	Total
	254
	271
	400
	372
	93,0%


În ceea ce priveşte situaţia încărcăturii la nivelul tribunalelor militare, atât sub aspectul încărcăturii efective pe judecător, cât şi a încărcăturii raportate la numărul de posturi de judecător prevăzut în schemă, situaţia se prezintă după cum urmează:

	Instanţa
	Cauze/judecător
	Cauze/schemă

	T.M. Timişoara
	27
	18

	T.M. Cluj
	28
	14

	T.M. Iaşi
	11
	8

	T.M. Bucureşti
	86
	65


II.4.2. Tribunalul Militar Teritorial Bucureşti

La nivelul Tribunalului Militar Teritorial Bucureşti au fost înregistrate în perioada de referinţă un volum total de 137 dosare în scădere faţă de 2009 de la 164 dosare, raportat la un număr de 2 judecători care îşi desfăşoară activitatea la această instanţă, dintr-o schemă de 6 posturi.

Din totalul celor 137 de cauze rulate au fost soluţionate 119 dosare, rămânând un stoc de 18 de dosare care s-au reportat în anul 2010. 

În ceea ce priveşte încărcătura pe judecător în cursul perioadei de referinţă, aceasta a fost de numai 134 de dosare pe judecător , iar încărcătura pe schemă de 45 cauze.

Operativitate la nivelul acestei instanţe a fost de 86,9%.

II.4.3. Curtea Militară de Apel Bucureşti

În perioada de referinţă, Curtea Militară de Apel a funcţionat cu un număr de 6 judecători dintr-o schemă prevăzută de 6 posturi şi a avut un volum de activitate de 73 de dosare, cu 6 dosare mai puţin decât în anul 2008, din care au fost soluţionate 60 de cauze.

Curtea Militară de Apel a avut în perioada de raportare o încărcătură de 31 dosare/judecător şi tot atâtea  dosare/judecător/schemă. 

Curtea Militară de Apel a înregistrat o operativitate de 82,2%.

II.5. Analiza statistică a activităţii celorlalte unităţi de parchet în anul 2009

II.5.1. Volumul de activitate

II.5.1.1. Volumul total de activitate

La calcularea volumului total de lucrări au fost avute în vedere pe de o parte cauzele penale existente la începutul anului, cele înregistrate pe parcursul perioadei de referinţă, cauzele penale şi civile judecate cu participarea procurorului în şedinţele de judecată, iar pe de altă parte hotărârile judecătoreşti verificate în vederea exercitării căilor de atac în materie penală şi civilă, apelurile şi recursurile declarate în cauzele penale şi civile, sesizările, reclamaţiile, plângerile, numărul participărilor în şedinţele de judecată în cauzele penale şi civile, recursurile declarate în interesul legii, activitatea procurorului la Curtea Constituţională precum şi alte tipuri de lucrări de  soluţionat. 

Cauzele penale de soluţionat cuprind acele dosare soluţionate prin rechizitoriu, prin neînceperea urmăririi penale (N.U.P.), încetarea urmăririi penale (I.U.P.), scoaterea de sub urmărire penală (S.U.P.), scoaterea de sub urmărire penală cu aplicarea prevederilor art. 181 din Codul penal, cauzele penale declinate, suspendate, conexate, ori cele rămase nesoluţionate la sfârşitul perioadei de raportare, inclusiv cauzele cu autori neidentificaţi.

Parchetele desfăşoară însă şi alte activităţi care nu sunt cuprinse în evidenţele statistice precum: cererile de recuzare, cauzele penale studiate în vederea confirmării începerii urmăririi penale, cele analizate având autori neidentificaţi, notele de îndrumare date în cauzele aflate în curs de cercetare la organele de cercetare penală, analize, verificări etc. 

Prezenta analiză include nu numai lucrările întocmite de procurorii care au ocupat funcţii de execuţie, ci şi pe cele efectuate de procurorii încadraţi pe funcţii de conducere.

În perioada de referinţă, la nivelul întregii ţări au funcţionat un număr de 179 parchete pe lângă judecătorii, 41 parchete pe lângă tribunale (un parchet specializat – Parchetul de pe lângă Tribunalul pentru Minori şi Familie Braşov) şi 15 parchete pe lângă curţile de apel, toate înregistrând un volum total de activitate de 2.986.375 lucrări (2.761.698 lucrări în anul 2008 şi 2.509.739 în anul 2007), dintre care 1.356.939 dosare penale (1.193.614 dosare penale în 2008 şi 1.053.691 în anul 2007), incluzând şi volumul de activitate al Parchetului de pe lângă Înalta Curte de Casaţie şi Justiţie şi al parchetelor militare. Numărul total de procurori în schemă a fost de 2864, din care 3 consilieri ai Prim-procurorului General al P.I.C.C.J, în timp ce numărul efectiv al procurorilor a fost de 2266. 

II.5.1.2. Activitatea la nivelul parchetelor de pe lângă judecătorii

În perioada de referinţă, la nivelul întregii ţări au funcţionat un număr de 179 parchete pe lângă judecătorii, care au înregistrat un volum de activitate de 2.146.513 lucrări, din care 1.249.594 dosare, repartizate unui număr de 1050 de procurori. 

Volumul de activitate al acestor unităţi a crescut în anul 2009 faţă de anul precedent  cu 175.904 lucrări (8,9%), dintre care 149.915 reprezintă dosare penale (15%). 

În funcţie de volumul de activitate, parchetele de pe lângă judecătorii se pot clasifica astfel:

· unităţi cu volum mai mic de 3.000 lucrări: 20;

· unităţi cu volum cuprins între 3.000 – 5.000 lucrări: 45


· unităţi cu volum cuprins între 5.000 – 10.000 lucrări: 56;

· unităţi cu volum cuprins între 10.000 – 15.000 lucrări: 16;
· unităţi cu volum cuprins între 15.000 – 20.000 lucrări: 10;
· unităţi cu volum cuprins între 20.000 – 30.000 lucrări: 13;
· unităţi cu un volum de peste 30.000 lucrări: 19.

Comparativ cu anul 2007 şi 2008 volumul de activitate  al parchetelor de pe lângă judecătorii  cu privire la lucrări se prezintă grafic astfel:

În funcţie de numărul dosarelor penale, parchetele de pe lângă judecătorii se pot clasifica astfel:

· unităţi cu volum mai mic de 3.000 dosare:  87 (94 în anul 2008);

· unităţi cu volum cuprins între 3.000 – 5.000 dosare: 29;


· unităţi cu volum cuprins între 5.000 – 10.000 dosare: 31;

· unităţi cu volum cuprins între 10.000 – 15.000 dosare: 12;
· unităţi cu volum cuprins între 15.000 – 20.000 dosare: 5;
· unităţi cu volum cuprins între 20.000 – 30.000 dosare: 5;
· unităţi cu un volum de peste 30.000 dosare: 10 (7 în anul 2008).

Volumul de activitate al parchetelor de pe lângă judecătorii  cu privire la dosarele penale se prezintă grafic astfel:

Se observă astfel că, în anul 2009 au existat 19 unităţi de parchet ce au înregistrat un volum de activitate de peste 30.000 de lucrări şi un număr de 13 unităţi cu un volum de activitate cuprins între 20.000 şi 30.000 de lucrări, spre deosebire de anul 2008 când 18 unităţi de parchet au înregistrat peste 30.000 de lucrări şi  numai 11  un volum de activitate de peste 20.000 de lucrări (creşterea este şi mai importantă în raport cu perioada 2007 şi 2006).

Concluzionând, situaţia se prezintă astfel:

	Volum de activitate - total lucrări
	2009
	2008
	2007
	2006

	sub 3.000 lucrări
	20 unităţi de parchet
	25 unităţi de parchet
	22 unităţi de parchet
	54 unităţi de parchet

	între 3.000 - 5.000 lucrări
	45 unităţi de parchet
	51 unităţi de parchet
	56 unităţi de parchet
	42 unităţi de parchet

	între 5.000-10.000 lucrări
	56 unităţi de parchet
	52 unităţi de parchet
	49 unităţi de parchet
	41 unităţi de parchet

	între 10.000-15.000 lucrări
	16 unităţi de parchet
	14 unităţi de parchet
	17 unităţi de parchet
	13 unităţi de parchet

	între 15.000-20.000 lucrări
	10 unităţi de parchet
	8 unităţi de parchet
	8 unităţi de parchet
	8 unităţi de parchet

	între 20.000-30.000 lucrări
	13 unităţi de parchet
	11 unităţi de parchet
	10 unităţi de parchet
	8 unităţi de parchet

	peste 30.000 lucrări
	19 unităţi de parchet
	18 unităţi de parchet
	16 unităţi de parchet
	12 unităţi de parchet


	Volum de activitate - dosare
	2009
	2008
	2007
	2006

	sub 3.000 dosare
	87 unităţi de parchet
	94 unităţi de parchet
	95 unităţi de parchet
	107 unităţi de parchet

	între 3.000 - 5.000 dosare
	29 unităţi de parchet
	27 unităţi de parchet
	29 unităţi de parchet
	28 unităţi de parchet

	între 5.000-10.000 dosare
	31 unităţi de parchet
	30 unităţi de parchet
	30 unităţi de parchet
	22 unităţi de parchet

	între 10.000-15.000 dosare
	12 unităţi de parchet
	10 unităţi de parchet
	7 unităţi de parchet
	6 unităţi de 

parchet

	între 15.000-20.000 dosare
	5 unităţi de parchet
	4 unităţi de parchet
	4 unităţi de parchet
	7 unităţi de 

parchet

	între 20.000-30.000 dosare
	5 unităţi de parchet
	7 unităţi de parchet
	11 unităţi de parchet
	8 unităţi de 

parchet

	peste 30.000 dosare
	10 unităţi de parchet
	7 unităţi de parchet
	2 unităţi de parchet
	0


Faţă de anul 2008 (şi mai ales faţă de anii 2007 şi 2006) s-a constatat o creştere în anul 2009 a unităţilor cu un volum  mare de activitate raportat la numărul de dosare penale. Astfel, s-au înregistrat 10 parchete care au avut un volum de activitate mai mare de 30.000 de dosare penale, din care 3 unităţi de parchete cu un volum de dosare chiar mai mare de 40.000 de cauze (Parchetul de pe lângă Judecătoria Braşov (43.503 dosare), Parchetul de pe lângă Judecătoria Sectorului 2 (45.327 dosare)  şi Parchetul de pe lângă Judecătoria Sectorului 1 (51.403 dosare). 

In categoria parchetelor care au înregistrat o creştere semnificativă de activitate în anul 2009 raportat exclusiv la numărul de dosare penale comparativ cu anul 2008, se regăsesc: Parchetul de pe lângă Judecătoria Sectorului 2 Bucureşti  cu 7.709 dosare mai mult în 2009  (45.327 dosare faţă de 37.618 dosare în 2008), Parchetul de pe lângă Judecătoria Sectorului 1 Bucureşti  cu 7.543 dosare mai mult în anul 2009  (51.403 dosare  faţă de 43.860 dosare în 2008), Parchetul de pe lângă Judecătoria Sectorului 4 Bucureşti  cu 7.324 dosare mai mult în 2009 (35.620 dosare faţă de 28.296 în anul 2008), Parchetul de pe lângă Judecătoria Cluj-Napoca  cu 6.166 dosare mai mult în anul 2009 (39.804 dosare faţă de 33.638 în anul 2008), Parchetul de pe lângă Judecătoria Braşov  cu 5.862 dosare mai mult in 2009 (43.503 dosare faţă de 37.641 dosare  in anul 2008).

Scăderi importante ale volumului de dosare penale s-au înregistrat la nivelul Parchetului de pe lângă Judecătoria Sectorului 6 Bucureşti - cu 2.442 mai puţine dosare  (de la 27.865 în 2008 la 25.423 in 2009 şi la nivelul Parchetului de pe lângă Judecătoria Galaţi - cu 788 mai puţine dosare (de la 17.922 dosare de soluţionat în anul 2008, la 17.134 în anul 2009). 

 Din totalul de 2.146.513 lucrări de soluţionat înregistrate la aceste unităţi de parchet, au fost soluţionate un număr de 1.320.817 (61,5%) cu 4,2% mai puţin decât în anul 2008, cifră la care se adaugă şi lucrările declinate, conexate ori suspendate, şi care au fost în număr de 101.052. 

Din totalul de 1.249.594 dosare penale de soluţionat, au fost soluţionate în anul 2009 441.605 dosare (35,3%), cu 5% mai puţin decât în anul 2008, la care se adaugă şi 88.434 cauze declinate, conexate sau suspendate.

II.5.1.3. Activitatea la nivelul parchetelor de pe lângă tribunale

La nivelul celor 41 parchete de pe lângă tribunale  a fost înregistrat un volum de activitate de 503.651 lucrări, din care 65.608 dosare penale, repartizate unui număr de 497 de procurori.

Comparativ, în anul 2008 au fost înregistrate spre soluţionare 502.099 lucrări, din care 56.835 dosare (cu 0,3% mai puţine lucrări şi cu 15,4% mai puţine dosare), iar în anul 2007 a fost înregistrat spre soluţionare un  număr de 541.252 lucrări din care 55.494 dosare – (cu 7,9% mai multe lucrări şi cu 2% mai puţine dosare faţă de anul 2008).

În funcţie de volumul de dosare penale, aceste unităţi de parchet se pot grupa astfel:

· unităţi cu un volum situat sub 1.000 dosare: 16 (21 în anul precedent);

· unităţi cu un volum cuprins între 1.000 – 3.000 dosare: 20;

· unităţi cu un volum de peste 3.000 dosare: 5 (4 în anul precedent).

Volumul de activitate al parchetelor de pe lângă tribunale – situaţie comparativă privind dosarele penale:

Cu un volum ridicat de activitate se remarcă şi în prezent Parchetul de pe lângă Tribunalul Bucureşti, care a înregistrat în perioada de referinţă un volum de lucrări de 60.215,  dintre care 9.029 dosare penale, în scădere faţă de anul precedent cu 3.304 lucrări şi în creştere cu 1.220 dosare penale (unitatea a fost menţionată în aceleaşi condiţii şi în rapoartele statistice anterioare). În ordine descrescătoare a volumului de activitate, prin prisma numărului cauzelor penale, Parchetul de pe lângă Tribunalul Bucureşti a fost secondat de Parchetul de pe lângă Tribunalul Constanţa cu 4.180 dosare, Parchetul de pe lângă Tribunalul Timişoara cu 3.935 dosare, Parchetul de pe lângă Tribunalul Iaşi cu 3.667 cauze penale şi Parchetul de pe lângă Tribunalul Vrancea cu 3.828 cauze penale (primele 4 parchete au fost menţionate în aceleaşi condiţii şi în rapoartele statistice anterioare). 

Putem exemplifica drept unităţi care au înregistrat creşteri importante ale volumului de activitate în anul 2009 comparativ cu perioada precedentă, după cum urmează: Parchetul de pe lângă Tribunalul Braşov cu 1.297 dosare mai mult (de la 1.111 dosare în 2008 la 2.408 dosare în 2009), Parchetul de pe lângă Tribunalul Bucureşti cu 1.220 dosare mai mult ( de la 7.809 dosare în 2008 la 9.029 dosare în 2009), Parchetul de pe lângă Tribunalul Vrancea  cu 950 dosare mai mult ( de la 2.878 dosare în 2008 la 3.828 dosare de la 2009, etc.

O scădere semnificativă a numărului de dosare penale în anul 2008 s-a înregistrat în cazul Parchetului de pe lângă Tribunalul Iaşi, cu 472 dosare mai puţin decât în anul 2008 (de la 4.139 dosare la 3.667), Parchetului de pe lângă Tribunalul Sălaj  cu 388 dosare mai puţin (de la 1.207 dosare la 819 dosare), Parchetului de pe lângă Tribunalul Cluj cu 317 dosare mai puţin ( de la 2.493 dosare la 2.176 dosare)  şi al Parchetului de pe lângă Tribunalul Satu Mare  cu 205 dosare mai puţin (de la 713 dosare la 508 dosare). 

Din totalul de 503.651 lucrări de soluţionat (dintre care 65.608 dosare penale) înregistrate la aceste unităţi de parchet, au fost soluţionate un număr de 461.506, (din care 34.606 dosare penale), exceptând lucrările declinate, conexate sau suspendate, ce au fost în număr de 18.389 (din care 8.142 dosare penale). Procentul lucrărilor soluţionate a fost determinat la 91,6% respectiv 52,7% pentru dosare spre deosebire de anul 2008, când procentul  lucrărilor soluţionate a fost de 92,3% în timp ce acela al soluţionării cauzelor penale a fost de 54%.

II.5.1.4. Activitatea la nivelul Parchetului de pe lângă Tribunalul pentru cauze cu minori şi de familie Braşov

La nivelul unicului parchet specializat existent în prezent în această materie la nivel naţional, s-au înregistrat în anul 2009, 3.311 lucrări, din care 441 dosare penale, comparativ cu anul 2008 când a înregistrat 3.549  lucrări, dintre care 257  dosare penale; în anul 2009 au fost soluţionate 3.163 de lucrări, din care 378 dosare penale, iar in anul 2008  au fost soluţionate un număr de 3.340 lucrări respectiv 196 dosare penale. În acelaşi timp, numărul de procurori activi care operează la nivelul Parchetului de pe lângă Tribunalul Specializat pentru Minori şi Familie Braşov a fost de 3 persoane dintr-o schemă totală de 4 posturi.

II.5.1.5. Activitatea la nivelul parchetelor de pe lângă curţile de apel

Cele 15 parchete de pe lângă curţile de apel au înregistrat spre soluţionare în perioada de referinţă un număr de 160.669  lucrări, dintre acestea 19.700 constituind dosare penale, repartizate unui număr de 223 de procurori.

Faţă de aceeaşi perioadă a anului trecut, activitatea parchetelor de acest rang a crescut în ceea ce priveşte numărul de lucrări cu 7.865 (5,14%), crescând pe de altă parte cu 5.776 şi numărul cauzelor penale (41,5%).

În funcţie de volumul total de activitate, parchetele de pe lângă curţile de apel se pot grupa astfel:

· unităţi cu un volum cuprins între 5.000 – 10.000 lucrări: 10;

· unităţi cu un volum situat peste 10.000 lucrări: 5 (repartizare identică cu cea a anului 2008).


Volumul de activitate al parchetelor de pe lângă curţile de apel privind numărul de lucrări – situaţie comparativă:

În funcţie de volumul dosarelor penale, parchetele de pe lângă curţile de apel se pot grupa astfel:

· unităţi cu volum mai mic de 500 dosare 2 (4 în anul 2008);

· unităţi cu un volum cuprins între 500 şi 1.000 dosare: 5;

· unităţi cu un volum situat peste 1.000 dosare: 8 (4 în anul 2008).


Volumul de activitate privind numărul de dosare penale al parchetelor de pe lângă curţile de apel – situaţie comparativă:

Cel mai mare număr de lucrări de soluţionat în anul 2008 a fost înregistrat de către Parchetul de pe lângă Curtea de Apel Bucureşti (34.181 lucrări), urmat de Parchetul de pe lângă Curtea de Apel Alba Iulia cu un volum de lucrări de 15.102 şi Parchetul de pe lângă Curtea de Apel Ploieşti cu un volum de lucrări de 13.010 (ordine identică şi în anii 2008 şi 2007, iar primele două poziţii şi în anul 2006). 

Parchetele cu  cel mai mare volum de dosare au fost Parchetul de pe lângă Curtea de Apel Bucureşti cu 4.189 dosare, cu 1.049 dosare mai mult decât în anul 2008, (ocupând prima poziţie şi în anul 2008), urmat de  Parchetul de pe lângă Curtea  de Apel Braşov cu 2.015 dosare , cu 1.564 dosare mai mult decât în anul 2008 , Parchetul de pe lângă Curtea de Apel Bacău cu 1.690 dosare, cu 235 dosare mai mult decât în anul 2008,  Parchetul de pe lângă Curtea  de Apel Galaţi cu 1.428 dosare, cu 708 dosare mai mult decât în perioada anterioară, etc.

La polul opus s-au aflat Parchetul de pe lângă Curtea de Apel Târgu Mureş cu un număr de numai 325 dosare şi Parchetul de pe lângă Curtea de Apel Cluj cu 499 cauze.
Din totalul celor 160.669 lucrări de soluţionat înregistrate la aceste unităţi de parchet în anul 2009, au fost soluţionate 149.126 reprezentând 92,8%, în scădere cu 0,7% faţă de 2008; în acelaşi timp, au fost înregistrate 19.700 cauze  penale de soluţionat, fiind soluţionat un număr de  11.922 (60,5%) - o creştere de 0,2% faţă de perioada anterioară, exceptând lucrările declinate, conexate sau suspendate, ce au fost în număr de 6.137 (din care 2.649 dosare penale). 

II.5.1.6. Volumul de activitate pe materii
Principalele activităţi la nivelul parchetelor privesc urmărirea penală proprie, supravegherea cercetării penale şi activitatea judiciară, rezolvarea sesizărilor şi plângerilor,  precum şi audienţele acordate de procurori justiţiabililor.

Din totalul de 66.082 cauze de soluţionat la activitatea de urmărire penală proprie, au fost soluţionate 33.670 dosare, din care 3.444 prin rechizitoriu şi 24.238 prin soluţii de netrimitere în judecată. Numărul total al inculpaţilor trimişi în judecată a fost de 6.504, din care un număr de 2.382  în stare de arest preventiv. 

La numărul cauzelor soluţionate se adaugă şi 9.425 dosare cu alte tipuri de soluţii pronunţate (declinate, conexate, suspendate etc.).

În cadrul activităţii de supraveghere a cercetărilor penale, din totalul de 1.290.857 cauze  a fost definitivat un număr de 463.449 dosare, din care 34.665 prin rechizitoriu şi 292.796 prin netrimitere  în judecată
. Au fost de asemenea trimişi în judecată un număr de 43.239 inculpaţi, din care 4.602 în stare de arest preventiv. 

La numărul cauzelor soluţionate se adaugă şi 93.167 dosare cu alte tipuri de soluţii pronunţate (declinate, conexate, suspendate etc.).

În cadrul activităţii judiciare, procurorii au participat la judecarea unui număr de 248.875 cauze, din acestea 208.264 fiind cauze penale, respectiv 40.611 cauze civile.

În vederea exercitării căilor de atac a fost verificat un număr de 251.327 hotărâri, dintre acestea 203.910 fiind hotărâri penale şi 47.417 hotărâri ce privesc cauzele civile.

Numărul apelurilor şi recursurilor declarate de procuror a fost de 10.369, din care 9.986 în cauze penale şi 383 în cauze civile.

Din numărul total al apelurilor şi recursurilor declarate, au fost soluţionate de către instanţele de judecată în cursul anului 2009, indiferent de perioada declarării, un număr de 9.160 apeluri şi recursuri, din care 8.958 în cauzele penale şi 202 în cauzele civile. Au primit soluţie de  admitere 5.990 apeluri şi recursuri în cauze penale şi 134 în cauze civile; soluţii de respingere s-au pronunţat în cadrul a 2.924 apeluri şi recursuri în cauze penale şi în 68 de cauze civile. Procentul de admisibilitate a fost stabilit la 66,9% în cauze penale respectiv la 66,3% în cele civile.


[image: image17.emf]Activitatea parchetelor in 2009 pe materii

71,0%

3,6%

25,4%

urmarire penala

proprie

supravegherea

cercetarilor penale

activitate judiciara


Numărul cauzelor penale judecate de către Înalta Curte de Casaţie şi Justiţie  cu participarea procurorului a fost de 12.015.

Au fost verificate, în vederea exercitării căilor de atac, un număr de 4.824  hotărâri în cursul anului 2009 fiind declarat un singur recurs împotriva hotărârilor penale pronunţate în primă instanţă de  Înalta Curte de Casaţie şi Justiţie. Au fost soluţionate şi admise 4 recursuri în cadrul perioadei de referinţă.

Au fost declarate de asemenea 27 de recursuri în interesul legii,  din care 4 au fost declarate de către Ministerul Justiţiei iar 14 prin sesizare din oficiu.

Procentul de admisibilitate a recursului în interesul legii în cauze penale a fost de 68,4% , din 38 de recursuri soluţionate fiind admise 26.

În cursul anului 2009 a fost soluţionat un număr de 99.704 sesizări şi plângeri din totalul de 142.517, fiind trimise la organele competente 35.354 de plângeri.

II.5.2. Operativitatea 

Numărul lucrărilor soluţionate în anul 2009 la nivelul tuturor parchetelor a fost de 2.083.742, comparativ cu 2008 când au fost soluţionate 1.901.611 şi cu 1.869.674 în anul 2007, reprezentând o creştere de 9,6% faţă de 2008 şi cu 1,7% în 2008 faţă de 2007. La numărul lucrărilor soluţionate se adaugă totodată şi 137.946 lucrări declinate, conexate sau suspendate. Numărul dosarelor penale soluţionate a fost de 497.119 în anul 2009 , în creştere cu 3,1% faţă de anul 2008 şi cu o creştere de 6,7% în 2008  faţă de anul 2007. De asemenea, la numărul dosarelor soluţionate se adaugă 102.592 cauze declinate, conexate sau suspendate.

În procente, operativitatea înregistrată în anul 2009 a fost de 73,2% pentru lucrări (mai mică cu 2,3% faţă de 2008, când a fost de  75,5%) respectiv de 39,6% pentru dosare (faţă de  44,17% în anul 2008).

II.5.2.1. Operativitatea la nivelul parchetelor de pe lângă judecătorii 

Dintre cele 2.146.513 lucrări de soluţionat, în cursul anului 2009 au fost soluţionate un număr de 1.320.817, la care se adaugă un număr de 101.052  lucrări declinate, conexate, suspendate. Din totalul lucrărilor, numărul de dosare de soluţionat a fost de 1.249.594, soluţionate fiind 441.605 cauze, dintre care 88.434 primind soluţii de declinare, conexare sau suspendare.

Procentual, operativitatea înregistrată a fost de 66,24% raportat la numărul de lucrări, respectiv 42,42% raportat la numărul de  dosare.

În ceea ce priveşte lucrările, din totalul parchetelor de pe lângă judecătorii, un număr de 41 de unităţi au înregistrat procente ale operativităţii sub media naţională, iar 138 peste această medie. Operativitatea cea mai mare a fost obţinută la Parchetul de pe lângă Judecătoria Agnita, cu 95,6% (situaţie asemănătoare cu cea a anilor precedenţi, când aceeaşi unitate a înregistrat un procent de 96,7% în anul 2008 şi 98,5% în 2007); la polul opus se află Parchetul de pe lângă Judecătoria Sectorului 2 Bucureşti cu 36,02% urmat de Parchetul de pe lângă Judecătoria Cluj Napoca cu 36,88% operativitate, precum şi Parchetul de pe lângă Judecătoria Sectorului 3 Bucureşti cu 39,58 %.

Sub aspectul numărului de dosare, din totalul parchetelor de pe lângă judecătorii, 38 au înregistrat o operativitate sub media naţională şi 141 peste această medie. Se remarcă Parchetul de pe lângă Judecătoria Mediaş cu operativitatea cea mai mare (de 82,87%), urmat de Parchetul de pe lângă Judecătoria Agnita cu 81,97%, Parchetul de pe lângă Judecătoria Moineşti cu 81,24%. La polul opus se afla Parchetul de pe lângă Judecătoria Cluj Napoca cu cea mai mică operativitate de 22,43% (17,8% în anul precedent), urmat de Parchetul de pe lângă Judecătoria Tg. Mureş cu 23,78% şi Parchetul de pe lângă Judecătoria Sectorului 1 Bucureşti cu 23,98%.

Media naţională a cauzelor penale soluţionate pe procuror la nivelul parchetelor de pe lângă judecătorii s-a situat la 421 dosare penale.

Sub această medie se situează un număr de 102 parchete de pe lângă judecătorii, dintre care 32 înregistrează un volum de activitate cuprins între 132 şi 300 dosare pe procuror iar 70 dintre acestea între 300 şi 421 cauze pe procuror. În acelaşi timp, menţionăm unele unităţi de parchet care au înregistrat un număr mare de dosare pe procuror: Parchetul de pe lângă Judecătoria Sectorului 6 Bucureşti - 827, Parchetul de pe lângă Judecătoria Sebeş – 739, Parchetul de pe lângă Judecătoria Lieşti – 969 şi Parchetul de pe lângă Judecătoria Moineşti – 670 dosare pe procuror.

II.5.2.2. Operativitatea la nivelul parchetelor de pe lângă tribunale

Dintre cele 503.651 lucrări de soluţionat în cursul anului 2009, au fost soluţionate la nivelul parchetelor de pe lângă tribunale un număr de 461.506, la care se adaugă 18.389 lucrări declinate, conexate, suspendate. Din totalul numărului de lucrări, a fost înregistrat un număr de 65.608 dosare penale, din rândul cărora fiind soluţionate 34.606 dosare, adăugându-se şi 8.142 cauze declinate, conexate, suspendate.

 În procente, operativitatea generală a fost determinată la 95,28 % pentru lucrări respectiv la 65,16 % pentru dosare penale.

Din totalul parchetelor de pe lângă tribunale, un număr de 13 unităţi s-au situat sub media operativităţii pe ţară în ceea ce priveşte numărul de  lucrări, însă majoritatea acestora au înregistrat în acelaşi timp o operativitate de peste 90 % (excepţie fac Parchetul de pe lângă Tribunalul Bistriţa Năsăud cu 87,3% operativitate şi Parchetul de pe lângă Tribunalul Timiş cu 89,16% operativitate). 

În ceea ce priveşte operativitatea calculată în raport de numărul de dosare, 12 parchete s-au situat sub nivelul acestei operativităţi generale. Cea mai mare operativitate a înregistrat-o Parchetul de pe lângă Tribunalul Caraş-Severin, cu 86,62%, iar cea mai mică a fost obţinută de Parchetul de pe lângă Tribunalul Iaşi, cu 47,67%.

Media pe ţară înregistrată la nivelul parchetelor de pe lângă tribunale a cauzelor penale soluţionate pe procuror  a fost de 69 dosare.
Sub această medie  se situează un număr de 12 de unităţi ale parchetelor de pe lângă tribunale, cea mai mica medie a având-o Parchetul de pe lângă Tribunalul Maramureş cu 49 dosare soluţionate pe procuror, în timp ce 29 dintre acestea se situează peste respectiva medie; cea mai mare media a înregistrat-o Parchetul de pe lângă Tribunalul Vrancea cu 244 dosare soluţionate pe procuror. 

II.5.2.3. Operativitatea la nivelul Parchetului de pe lângă Tribunalul pentru minori şi familie Braşov

 Din cele 3.311 lucrări aflate pe rol în anul 2009 au fost soluţionate 3.163 (98,52%),  fiind declinate, conexate ori suspendate alte 99 lucrări. În ceea ce priveşte dosarele penale, dintre cele 441 dosare aflate în lucru au fost finalizate 378 (90,02%), 19 dosare fiind declinate, conexate respectiv suspendate.  Numărul mediu de cauze soluţionate a fost de 126 de dosare pe procuror

II.5.2.4. Operativitatea la nivelul parchetelor de pe lângă curţile de apel

În anul 2009, din totalul de 160.669 lucrări de soluţionat (din care 19.700 dosare penale), parchetele de pe lângă curţile de apel  au soluţionat un număr de 149.126 lucrări (11.922 dosare penale), la care se adaugă 6.137 lucrări (din care 2.649 dosare penale) declinate, conexate sau suspendate.

Procentual, operativitatea generală a fost de 96,64% în ceea ce priveşte numărul de  lucrări şi de 73,96% raportat la numărul de dosare.

Media pe ţară a cauzelor penale soluţionate a fost de 53 dosare pe procuror în anul 2009.

Sub această medie naţională se situează 8 parchete de pe lângă curţile de apel,  în timp ce 7 unităţi au înregistrat o depăşire a acestei medii (spre exemplu, Parchetul de pe lângă Curtea de Apel Bacău cu 107 dosare soluţionate pe procuror, Parchetul de pe lângă Curtea de Apel Braşov cu 95 dosare pe procuror). La polul opus se află Parchetul de pe lângă Curtea de Apel Tg Mureş cu numai 31 dosare soluţionate pe procuror în anul 2009, aceeaşi unitate de parchet având 15 cauze soluţionate pe procuror în 2008 şi 18 cauze soluţionate pe procuror în anul 2007.

II.5.3. Încărcătura pe procuror

Acest indicator statistic reflectă numărul de lucrări/dosare pe care un procuror le-a avut spre soluţionare în intervalul de timp şi se determină concret prin raportarea numărului total de lucrări/dosare de soluţionat din perioada de referinţă la numărul total de procurori. Trebuie precizat faptul că pentru calcularea acestui indicator statistic se au în vedere posturile efectiv ocupate, aşa cum au fost acestea comunicate de către Parchetul de pe lângă Înalta Curte de Casaţie şi Justiţie.

II.5.3.1. Încărcătura la nivelul parchetelor de pe lângă judecătorii

a) sub aspectul numărului de lucrări

La sfârşitul perioadei de referinţă, la nivelul parchetelor de pe lângă judecătorii, a fost stabilită o medie naţională de lucrări  pe procuror de 2.044. 

 În  raport de acest aspect, 35 unităţi de parchet au înregistrat o medie de lucrări pe procuror mai mare decât media naţională, în timp ce 144 dintre acestea au contabilizat o medie de lucrări pe procuror inferioară.

Media naţională de lucrări pe procuror a crescut cu 7,1% faţă de anul 2008, când la rândul său a crescut cu 7,8 % faţă de anul 2007, şi s-a ridicat la un număr de 2.044 lucrări. În perioada de referinţă s-a remarcat o unitate de parchet (6 în anul 2008 şi 4 în anul 2007) care au înregistrat o încărcătură/procuror mai mare decât dublul mediei naţionale de lucrări: 

	Parchetul de pe lângă Judecătoria:
	Media naţională de lucrări pe procuror 
	Media de lucrări pe procuror
	Diferenţă

	Gherla
	2.044
	4.006
	1.962


Este de menţionat faptul  că unitatea de parchet nu au avut schema de procurori complet ocupată în perioada de referinţă, funcţionând cu 3 procurori dintr-o schemă de 5 posturi.

Trebuie evidenţiată distinct situaţia a 57 parchete de acest rang care, nici în situaţia ocupării integrale a schemei prevăzute, nu ar înregistra o încărcătură/procuror sub media naţională de lucrări/schemă (1604 lucrări):

	Nr. crt.
	Parchetul de pe lângă judecătoria
	Media de lucrări/procuror
	Media de lucrări/schemă completă

	1. 1
	ADJUD
	2.478
	1.652

	2. 2
	SECT.5 BUCURESTI
	2.190
	1.664

	3. 3
	DEJ
	2.220
	1.665

	4. 4
	HOREZU
	2.502
	1.668

	5. 5
	VINJU-MARE
	2.788
	1.673

	6. 6
	CURTEA DE ARGES
	2.237
	1.678

	7. 7
	ARAD
	1.799
	1.693

	8. 8
	RADAUTI
	2.413
	1.724

	9. 9
	BIRLAD
	2.873
	1.724

	10. 
	BOLINTIN-VALE
	2.300
	1.725

	11. 
	ORASTIE
	2.597
	1.731

	12. 
	DARABANI
	2.629
	1.752

	13. 
	SECT.2 BUCURESTI
	2.400
	1.760

	14. 
	MIERCUREA-CIUC
	2.200
	1.760

	15. 
	RM.VALCEA
	2.296
	1.766

	16. 
	BISTRITA
	2.038
	1.784

	17. 
	CIMPENI
	1.789
	1.789

	18. 
	VASLUI
	2.303
	1.791

	19. 
	RACARI
	1.792
	1.792

	20. 
	TG.NEAMT
	1.819
	1.819

	21. 
	PITESTI
	2.343
	1.822

	22. 
	ALBA-IULIA
	2.054
	1.826

	23. 
	ORADEA
	2.317
	1.829

	24. 
	TG.JIU
	2.143
	1.837

	25. 
	TIMISOARA
	2.858
	1.837

	26. 
	BRAD
	2.760
	1.840

	27. 
	SATU MARE
	3.417
	1.840

	28. 
	SIBIU
	2.422
	1.863

	29. 
	ZARNESTI
	1.872
	1.872

	30. 
	PLOIESTI
	2.297
	1.880

	31. 
	GALATI
	2.634
	1.881

	32. 
	SECT.4 BUCURESTI
	2.481
	1.885

	33. 
	SECT.1 BUCURESTI
	2.677
	1.912

	34. 
	BRAILA
	2.493
	1.918

	35. 
	DEVA
	2.473
	1.923

	36. 
	FOCSANI
	2.940
	1.960

	37. 
	SAVENI
	2.959
	1.972

	38. 
	CONSTANTA
	3.001
	2.001

	39. 
	CLUJ-NAPOCA
	2.578
	2.041

	40. 
	IASI
	2.407
	2.050

	41. 
	TARGOVISTE
	2.739
	2.054

	42. 
	TG.MURES
	2.742
	2.057

	43. 
	GIURGIU
	2.891
	2103

	44. 
	DROBETA-TR.SEVERIN
	2.852
	2.139

	45. 
	BUZAU
	2.677
	2.141

	46. 
	MORENI
	3.250
	2.166

	47. 
	TULCEA
	2.408
	2.167

	48. 
	DOROHOI
	2.234
	2.234

	49. 
	BACAU
	2.952
	2.257

	50. 
	PUCIOASA
	2.276
	2.276

	51. 
	CRAIOVA
	2.480
	2.372

	52. 
	BRASOV
	3.123
	2.373

	53. 
	GHERLA
	4.006
	2.404

	54. 
	SEBES
	3.626
	2.417

	55. 
	BOTOSANI
	2.659
	2.438

	56. 
	AIUD
	3.185
	2.548

	57. 
	CAREI
	3.951
	2.634


De asemenea, în perioada de referinţă, mai multe  parchete au înregistrat o încărcătură/procuror situată cu mult sub media naţională de lucrări: Parchetul de pe lângă Judecătoria Gurahonţ – 459  lucrări (beneficiază de o schemă complet ocupată); Parchetul de pe lângă Judecătoria Sălişte – 488  lucrări (având schema completă); Parchetul de pe lângă Judecătoria Întorsura Buzăului – 494 lucrări (având schema completă), Parchetul de pe lângă Judecătoria Făget  - 571 lucrări (având schema completă) Parchetul de pe lângă Judecătoria  Bozovici  - 651 lucrări (prin ocuparea schemei s-ar ajunge la numai 434 lucrări penale pe procuror); Parchetul de pe lângă Judecătoria Somcuţa Mare  - 695 lucrări (prin ocuparea schemei s-ar ajunge la numai 463 lucrări penale pe procuror), Parchetul de pe lângă Judecătoria Însurăţei – 774 lucrări (având schema completă) Parchetul de pe lângă Judecătoria Salonta – 819  lucrări (având schema completă), etc.

b) sub aspectul numărului de dosare

La sfârşitul perioadei de referinţă, la nivelul parchetelor de pe lângă judecătorii, a fost stabilită o medie naţională de dosare penale pe procuror de 1.190 faţă de 1.065 în 2008 (creştere de 11,7%) şi faţă de 947 anul 2007 respectiv 834 în anul 2006.

În  raport de acest reper, 40 unităţi de parchet au fost înregistrate ca având o medie de dosare pe procuror mai mare decât media naţională, iar 139 unităţi de parchet ca având o medie de dosare pe procuror inferioară acesteia.

În perioada de referinţă s-a remarcat o unitate de parchet care au înregistrat o încărcătură/procuror aproape de dublul mediei naţionale de dosare (Parchetul de pe lângă Judecătoria Braşov cu 2.290 dosare pe procuror) şi alte 4 parchete cu o încărcătura pe procuror foarte mare.

	Unitatea
	Media naţională de dosare pe procuror 
	Media de dosare pe procuror
	Diferenţă

	P.J.  Braşov
	1.190
	2.290
	1.100

	P.J.  Timişoara
	1.190
	2.104
	914

	P.J.  Cluj - Napoca
	1.190
	2.095
	905


	P.J. Sectorul 2 Bucureşti
	1.190
	2.060
	870

	P.J. Sectorul 1 Bucureşti
	1.190
	2.050
	866


Trebuie evidenţiată distinct şi situaţia a 37 parchete de acest rang care, nici în situaţia ocupării integrale a schemei prevăzute, nu ar înregistra o încărcătură/procuror sub media naţională de dosare penale/schemă (934):

	Nr.
	Parchetul de pe lângă judecătoria
	Media de dosare/procuror
	Media de dosare/schemă completă

	1
	CARACAL
	937
	937

	2
	SECT.6 BUCURESTI
	1.495
	942

	3
	CALARASI
	1.699
	944

	4
	REGHIN
	1.330
	950

	5
	RADUCANENI
	1.280
	960

	6
	ZALAU
	1.443
	962

	7
	ARAD
	1.027
	967

	8
	TULCEA
	1.098
	988

	9
	CAREI
	1.488
	992

	10
	SIMLEU-SILVANIEI
	992
	992

	11
	ALBA-IULIA
	1.121
	996

	12
	SATU MARE
	1.873
	1.009

	13
	BUZAU
	1.265
	1.012

	14
	CORNETU
	1.222
	1.018

	15
	LEHLIU-GARA
	1.359
	1.020

	16
	BIRLAD
	1.709
	1.025

	17
	SEBES
	1.576
	1.050

	18
	RM.VALCEA
	1.376
	1.059

	19
	HOREZU
	1.600
	1.067

	20
	BACAU
	1.408
	1.076

	21
	PITESTI
	1.390
	1.081

	22
	GIURGIU
	1.527
	1.110

	23
	PLOIESTI
	1.415
	1.158

	24
	TARGOVISTE
	1.598
	1.199

	25
	CRAIOVA
	1.286
	1.230

	26
	ORADEA
	1.562
	1.234

	27
	CONSTANTA
	1.865
	1.244

	28
	IASI
	1.500
	1.278

	59
	SECT.3 BUCURESTI
	1.927
	1.329

	30
	TIMISOARA
	2.104
	1.353

	31
	TG.MURES
	1.822
	1.367

	32
	SECT.5 BUCURESTI
	1.813
	1.378

	33
	SECT.4 BUCURESTI
	1.875
	1.425

	34
	SECT.1 BUCURESTI
	2.056
	1.469

	35
	SECT.2 BUCURESTI
	2.060
	1.511

	36
	CLUJ-NAPOCA
	2.095
	1.659

	37
	BRASOV
	2.290
	1.740


De asemenea, în perioada de referinţă, mai multe  parchete au avut o încărcătură/procuror situată cu mult sub media naţională de dosare: Parchetul de pe lângă Judecătoria Săliştea – 222  dosare (având schema completă - unitate menţionată şi în raportul pe anul 2008) ); Parchetul de pe lângă Judecătoria Întorsura Buzăului  – 235  dosare (având schema completă - unitate menţionată şi în raportul pe anul 2008))– Parchetul de pe lângă Judecătoria Bozovici – 244 dosare (iar în ipoteza funcţionării cu o schemă completă ar înregistra numai 162 dosare penale pe procuror – unitate menţionată şi în raportul pe anul 2008); Parchetul de pe lângă Judecătoria Făget – 247  dosare (având schema complet ocupată - unitate menţionată şi în raportul pe anul 2008); Parchetul de pe lângă Judecătoria Gurahonţ – 264  dosare – ( având schema complet ocupată); Parchetul de pe lângă Judecătoria Baia de Aramă – 287  dosare (având schema complet ocupat
II.5.3.2. Încărcătura la nivelul parchetelor de pe lângă tribunale

a) sub aspectul numărului de lucrări

La nivelul parchetelor de pe lângă tribunale, a fost stabilită o medie naţională de lucrări pe procuror de 1.007, faţă de 964 lucrări în 2008.

În raport cu acest aspect, 19 unităţi de parchet au înregistrat o medie de lucrări  mai mare decât media naţională, iar 22 dintre acestea au contabilizat o medie pe procuror inferioară acesteia.

Media naţională de 1.007 lucrări pe procuror este superioară celei din 2008 cu 48 de lucrări în timp ce media din anul 2008 a fost inferioară celei determinate  în anul 2007, când media generală a fost de 1.147 lucrări. În anul 2006, această medie a fost de numai 785 de lucrări pe procuror.

 În perioada de referinţă, s-au remarcat ca având cea mai mare încărcătură de lucrări pe procuror, în raport de media naţională, următoarele unităţi: Parchetul de pe lângă Tribunalul Prahova (1.872 lucrări), Parchetul de pe lângă Tribunalul Neamţ (1.829 lucrări), Parchetul de pe lângă Tribunalul Giurgiu (1.659 lucrări), Parchetul de pe lângă Tribunalul Alba (1.533 lucrări), Parchetul de pe lângă Tribunalul Galaţi (1.499 lucrări) şi Parchetul de pe lângă Tribunalul Constanţa (1.457 lucrări).

Media de lucrări prin raportare la posturile din schema completă de procurori a fost de  781 (792 în 2008 şi 852 în anul 2007).

În ipoteza ocupării integrale a posturilor prevăzute pe schemă, toate cele 6 unităţi de parchet sus-menţionate, ar înregistra în continuare o încărcătură de lucrări/procuror mai mare faţă de media naţională de lucrări/procuror, respectiv: Parchetul de pe lângă Tribunalul Prahova (1.170 lucrări), Parchetul de pe lângă Tribunalul Neamţ (1.341 lucrări), Parchetul de pe lângă Tribunalul Giurgiu (828 lucrări), Parchetul de pe lângă Tribunalul Alba (1.062 lucrări), Parchetul de pe lângă Tribunalul Galaţi (789 lucrări) şi Parchetul de pe lângă Tribunalul Constanţa (1.014 lucrări).

O încărcătură mai mică de lucrări pe procuror a fost înregistrată în acest an (ca şi în anii 2007 şi 2008 în principiu) de Parchetul de pe lângă Tribunalul Sălaj, care a înregistrat un număr de 347 de lucrări/procuror, Parchetul de pe lângă Tribunalul Covasna (357 lucrări) şi Parchetul de pe lângă Tribunalul Călăraşi (448 lucrări). De menţionat, că aceste parchete nu au schema complet ocupată.

b) sub aspectul numărului de dosare

La nivelul parchetelor de pe lângă tribunale, a fost stabilită o medie naţională de dosare penale pe procuror de 131 cauze faţă de 109 cauze în 2008 , 117 cauze în anul 2007 şi 159 cauze în anul 2006.

În raport de această încărcătură, 18 unităţi de parchet au înregistrat o medie de dosare pe procuror mai mare decât media naţională, în timp ce  23 unităţi de parchet au avut o medie inferioară acesteia.

În anul 2009 s-au remarcat ca având cea mai mare încărcătură de dosare pe procuror, în raport de media naţională, următoarele unităţi: Parchetul de pe lângă Tribunalul Vrancea (319 dosare), Parchetul de pe lângă Tribunalul Constanţa (261 dosare), Parchetul de pe lângă Tribunalul Brăila (239 dosare), Parchetul de pe lângă Tribunalul Timiş (231 dosare), Parchetul de pe lângă Tribunalul Giurgiu (227 dosare), Parchetul de pe lângă Tribunalul Braşov (185 dosare)  şi Parchetul de pe lângă Tribunalul Bihor (183 dosare).  


Media de dosare penale raportată la posturile din schema prevăzută de procurori a fost de  102 dosare , faţă de 90 dosare penale/procuror în anul 2008

Cele şapte unităţi de parchet sus-menţionate ar putea înregistra şi în ipoteza ocupării integrale a posturilor prevăzute pe schemă, o încărcătură de dosare penale/procuror mai mare decât media naţională de dosare pe procuror, respectiv: Parchetul de pe lângă Tribunalul Vrancea (273 dosare), Parchetul de pe lângă Tribunalul Constanţa (182 dosare), Parchetul de pe lângă Tribunalul Brăila (154 dosare), Parchetul de pe lângă Tribunalul Timiş  (219 dosare), Parchetul de pe lângă Tribunalul Giurgiu (114 dosare), Parchetul de pe lângă Tribunalul Braşov (151 dosare)  şi Parchetul de pe lângă Tribunalul Bihor (118 dosare).  


Încărcătura cea mai mică de dosare pe procuror a fost înregistrată de Parchetul de pe lângă Tribunalul Teleorman care a contabilizat un număr de 41 de dosare penale/procuror, Parchetul de pe lângă Tribunalul Caraş - Severin (51 dosare), Parchetul de pe lângă Tribunalul Olt (57 dosare), Parchetul de pe lângă Tribunalul Covasna (61 dosare) şi Parchetul de pe lângă Tribunalul Călăraşi (61 dosare/procuror). În anul 2008, Parchetele de pe lângă Tribunalele Teleorman, Călaraşi şi Olt au avut de asemenea o încărcătură foarte mică pe procuror. 

II.5.3.3. Încărcătura la nivelul Parchetului de pe lângă Tribunalul specializat pentru cauze cu minori şi de familie Braşov

Activitatea Parchetului de pe lângă Tribunalul pentru Minori şi Familie Braşov a contabilizat ca medie un număr de 1.104  lucrări de soluţionat pe procuror respectiv un număr de 147 dosare penale pe procuror, funcţionând aşa cum am mai menţionat, cu un număr 3 procurori dintr-o schemă totală de 4 posturi. În ipoteza  ocupării integrale a  celor 4 posturi, unitatea ar fi înregistrat 828 de lucrări pe procuror respectiv 110 de dosare penale pe procuror (ambele peste nivelul mediei naţionale stabilită pentru celelalte parchete de pe lângă tribunale).

II.5.3.4. Încărcătura la nivelul parchetelor de pe lângă curţile de apel

a) sub aspectul numărului de lucrări

La nivelul parchetelor de pe lângă curţile de apel, a fost stabilită o medie naţională de lucrări pe procuror de 720 dosare faţă de 717 dosare în 2008 (o creştere de 0,4% ), cu 16,62% mai mică decât în anul 2007 dar cu 13% mai mare decât în anul 2006.

În raport de această medie, 4 unităţi de parchet au înregistrat o medie de lucrări pe procuror mai mare decât media naţională, iar 11 unităţi au contabilizat o medie  mai mică decât aceasta.

În perioada de raportare, cea mai mare încărcătură a fost obţinută la Parchetul de pe lângă Curtea de Apel Alba Iulia, care a înregistrat un număr de 1.259 lucrări pe procuror, Parchetul de pe lângă Curtea de Apel Ploieşti, cu un număr de 1.183 lucrări pe procuror , Parchetul de pe lângă Curtea de Apel Constanţa cu un număr de 795 dosare pe procuror şi Parchetul de pe lângă Curtea de Apel Craiova cu un număr de 760  lucrări pe procuror.

La polul opus s-au situat Parchetul de pe lângă Curtea de Apel Bacău cu 534 lucrări pe procuror, Parchetul de pe lângă Curtea de Apel Suceava cu 547 lucrări pe procuror, Parchetul de pe lângă Curtea de Apel Oradea cu 559  lucrări şi Parchetul de pe lângă Curtea de Apel Piteşti cu numai 560 lucrări pe procuror (unităţi care au funcţionat cu schemele pentru procurori incomplet ocupate, cu excepţia Parchetului de pe lângă Curtea de Apel Bacău care are schema complet ocupată). 

b) sub aspectul numărului de dosare

La nivelul parchetelor de pe lângă curţile de apel, a fost stabilită o medie naţională de dosare penale pe procuror de 88, cu 35,4% mai mare decât în anul 2008, când au fost 65 de dosare pe procuror, şi cu 6,5% mai mare decât în anul 2007.

În raport de această medie, 6 unităţi de parchet au înregistrat o medie de dosare penale pe procuror mai mare decât media naţională, iar 9 unităţi au avut o medie de dosare penale pe procuror situată sub această medie.

În anul 2009, cea mai mare încărcătură a fost înregistrată de către Parchetul de pe lângă Curtea de Apel Braşov, cu un număr de 168 dosare penale pe procuror, Parchetul de pe lângă Curtea de Apel Ploieşti cu un număr de 126 dosare penale pe procuror, Parchetul de pe lângă Curtea de Apel Bacău, cu un număr de 121 dosare penale pe procuror, Parchetul de pe lângă Curtea de Apel Constanţa, care a înregistrat un număr de 119 dosare penale pe procuror. 

La celălalt pol, în anul 2009 s-au situat Parchetul de pe lângă Curtea de Apel Tg Mureş cu numai 41 dosare penale pe procuror , Parchetul de pe lângă Curtea de Apel Cluj, de asemenea cu 41 dosare penale pe procuror şi Parchetul de pe lângă Curtea de Apel Suceava cu 61 dosare penale pe procuror (unităţi care au funcţionat cu schemele incomplet ocupate).

În ipoteza în care la parchetele de pe lângă Curţile de Apel ar fi ocupate integral  posturile  vacante de procuror  s-ar obţine o încărcătură medie de numai 98 dosare pe procuror  faţă de 56 dosare penale pe procuror în 2008.

II.6. Analiza statistică a activităţii parchetelor militare în anul 2009

În prezent, în România funcţionează un număr de 6 parchete militare: Parchetul Militar de pe lângă Curtea Militară de Apel, Parchetul Militar de pe lângă Tribunalul Militar Teritorial, Parchetul Militar de pe lângă Tribunalul Militar Timişoara, Parchetul Militar de pe lângă Tribunalul Militar Cluj, Parchetul Militar de pe lângă Tribunalul Militar Iaşi şi Parchetul Militar de pe lângă Tribunalul Militar Bucureşti.

Referitor la activitatea parchetelor militare, trebuie precizat că aceasta trebuie privită din punctul de vedere al unor unităţi de parchet specializate, dată fiind competenţa strictă, deferită de lege.

II.6.1. Parchetele militare de pe lângă tribunalele militare

În anul 2009, volumul de activitate al celor 4 parchete de pe lângă tribunalele militare s-a situat la 14.134 lucrări din care 870 dosare penale în creştere faţă de 2008 când a avut un volum de 7.090 lucrări respectiv 742 cauze. Din acestea au fost soluţionate un număr de 13.383 de lucrări şi 382 dosare penale, înregistrând o operativitate la lucrări de 94,7% , iar la dosare de 43,9%.

Parchetul Militar de pe lângă Tribunalul Militar Bucureşti a înregistrat un volum de activitate de 2.349 de lucrări din care 248 dosare penale în creştere faţă de 2008 când a avut un volum de 2.132 lucrări, din care 245 dosare penale. Totodată au fost soluţionate 2.082 lucrări  din care  77 dosare, operativitatea situându-se la un procent de 86,6% pentru lucrări respectiv de 31,0% pentru dosare.
Parchetul Militar de pe lângă Tribunalul Militar Cluj a înregistrat un volum de activitate de 2.439 lucrări, din care 249 dosare penale în creştere faţă de anul 2008 când au avut un volum de  1.532 lucrări, din care 193 cauze penale. Au fost soluţionate în perioada de referinţă 2.285 lucrări şi 125 dosare penale .

Operativitatea pentru această unitate s-a situat la 93,7% în ceea ce priveşte numărul de lucrări respectiv 50,2% în cazul dosarelor.
Parchetul Militar de pe lângă Tribunalul Militar Iaşi a înregistrat un volum de activitate de 8.337 lucrări , din care 172 dosare penale, în creştere faţă de anul 2008 , când au avut spre soluţionare un număr de 2.667 lucrări, din care 164 dosare penale. Au fost soluţionate în anul 2009, 8.184 lucrări din care 67 dosare penale, operativitatea situându-se la 97,7% pentru lucrări şi 39,0% pentru dosare în 2009.
În fine, Parchetul Militar de pe lângă Tribunalul Militar Timişoara a înregistrat un volum de activitate de 1.009 lucrări , din care 201 dosare penale, în creştere faţă de anul precedent , când a avut de soluţionat un numaăr de 759 lucrări, din care 140 dosare penale. Au fost soluţionate de către această unitate  872 lucrări, din care 113 dosare penale, operativitatea situându-se la 86,4% pentru lucrări şi 56,2% pentru dosare în anul 2009, faţă de 85,63% pentru lucrări şi 60,71% pentru cauzele penale în 2008.

Pentru aceste unităţi de parchet, situaţia încărcăturii/procuror se prezentat astfel:

	Unitatea
	Media de  lucrări  pe procuror 2007
	    Media de  dosare  pe procuror

2007
	     Media de  lucrări  pe procuror

2008
	     Media de  dosare  pe procuror

2008
	Media de  lucrări  pe procuror 2009
	    Media de  dosare  pe procuror

2009

	Parchetul Militar de pe lângă Tribunalul Militar Timişoara
	80
	13
	69
	13
	113
	22

	Parchetul Militar de pe lângă Tribunalul Militar Cluj
	62
	11
	139
	18
	244
	25

	Parchetul Militar de pe lângă Tribunalul Militar Iaşi
	     147
	27
	381
	23
	1390
	29

	Parchetul Militar de pe lângă Tribunalul Militar Bucureşti
	    107
	       18
	178
	20
	470
	50


În situaţia ocupării integrale a schemei de procurori, încărcătura s-ar prezenta după cum urmează:

	Unitatea
	Media de  lucrări  pe procuror 2009
	    Media de  dosare  pe procuror

2009

	Parchetul Militar de pe lângă Tribunalul Militar Timişoara
	92
	18

	Parchetul Militar de pe lângă Tribunalul Militar Cluj
	136
	14

	Parchetul Militar de pe lângă Tribunalul Militar Iaşi
	834
	17

	Parchetul Militar de pe lângă Tribunalul Militar Bucureşti
	131
	14


II.6.2. Parchetul militar de pe lângă Tribunalul Militar Teritorial

Parchetul Militar de pe lângă Tribunalul Militar Teritorial Bucureşti a înregistrat un volum de activitate în anul 2009 de 1.847 lucrări, din care 204 dosare penale, în scădere faţă de anul precedent , când a avut spre soluţionare un număr de  2.697 lucrări, din care 690 dosare penale. Au fost soluţionate 1.766 de lucrări, din care 145 de dosare penale, operativitatea fiind stabilită la 95,6% pentru lucrări respectiv 71,1% pentru dosare, faţă de 92,8% pentru lucrări respectiv 75,07% pentru dosare în anul 2008.

Sub aspectul încărcăturii/procuror situaţia se prezintă astfel:

	Unitatea
	Media de  lucrări  pe procuror 2007
	    Media de  dosare  pe procuror

      2007
	    Media de  lucrări  pe procuror

   2008
	   Media de  dosare  pe procuror

    2008
	Media de  lucrări  pe procuror 2009
	    Media de  dosare  pe procuror

   2009

	Parchetul Militar de pe lângă Tribunalul Militar Teritorial
	275
	67
	270
	69
	264
	29


 În situaţia ocupării integrale a schemei, încărcătura pe procuror s-ar reduce considerabil,  la 168 de lucrări de soluţionat şi 19 dosare de soluţionat pe procuror.

II.6.3. Parchetul militar de pe lângă Curtea Militară de Apel

În perioada de referinţă, Parchetul Militar de pe lângă Curtea Militară de Apel Bucureşti a înregistrat un volum de activitate de 1.326 de lucrări, din care 20 de dosare penale, în scădere faţă de 2008, când a avut un volum de 4.870 lucrări, din care 1.411 dosare penale. 

Numărul de lucrări soluţionate a fost de 1.300, reprezentând o operativitate de 98,0% faţă de 99,44% în anul precedent. De asemenea, numărul dosarelor soluţionate a fost de 10, ceea ce reprezintă operativitate de 50,0%. 

Sub aspectul încărcăturii/procuror, situaţia pentru această unitate de parchet se prezintă după cum urmează:

	Unitatea
	Media de  lucrări  pe procuror 2007
	    Media de  dosare  pe procuror

     2007
	    Media de  lucrări  pe procuror

     2008
	   Media de  dosare  pe procuror

2008
	Media de  lucrări  pe procuror 2009
	    Media de  dosare  pe procuror

     2009

	Parchetul Militar de pe lângă Curtea Militară de Apel
	714
	357
	974
	282
	332
	5


În situaţia ocupării integrale a schemei, încărcătura/procuror s-ar reduce considerabil, încărcătura de lucrări pe procuror ar fi de 121 de lucrări şi 2 dosare penale pentru un procuror.

II.7. Criminalitatea în date statistice

II.7.1. Date generale privind persoanele trimise în judecată

În anul 2009, procurorii au trimis în judecată  49.743 inculpaţi, faţă de 45.073 în anul 2008 (înregistrându-se o creştere  cu 10,4%), din care minori 3.926 , faţă de 4.140 în anul 2008 (în scădere cu 5,2%).

S-au aplicat sancţiuni administrative, în temeiul art. 181 şi art. 91 din Codul penal unui număr de 131.670 învinuiţi (în scădere cu 0,1% faţă de 2008).

II.7.1.1. Statistica trimiterilor în judecată după criteriul teritorial

Media inculpaţilor trimişi în judecată la 100.000 locuitori a fost de 232 faţă de 210 în anul 2008 (creştere cu 10,4%), şi de 222 în perioada de comparaţie a anului 2007 (scădere cu 5,4% faţă de anul 2008).

Sub media naţională s-au situat parchetele din raza teritorială a următoarelor şapte Curţi de Apel: Piteşti (157 inculpaţi), Bucureşti (165 inculpaţi), Ploieşti (171 inculpaţi), Suceava (194 inculpaţi ), Oradea (193 inculpaţi ) şi Tg Mureş (215 inculpaţi ). În anul 2008, cinci din cele şase curţi de apel s-au aflat de asemenea sub media naţională şi anume: Piteşti,  Bucureşti, Oradea, Suceava şi Ploieşti.

Peste media naţională s-au situat parchetele din circumscripţiile a nouă curţi de apel: Braşov (234 inculpaţi ), Bacău (234 inculpaţi), Timişoara (238 inculpaţi ), Craiova (239 inculpaţi ), Constanţa (250 inculpaţi ), Iaşi (251 inculpaţi), Cluj (252 inculpaţi), Alba Iulia (274 inculpaţi) şi Galaţi (287 inculpaţi).

II.7.1.2. Statistica trimiterilor în judecată după criterii ţinând de persoana inculpatului  

Din cei 49.743  inculpaţi, 46.997 sunt de sex masculin reprezentând 94,5% şi 2.746 de sex feminin, respectiv 5,5%.

Din totalul inculpaţilor trimişi în judecată, 3.926 sunt minori, faţă de 4.140 în perioada anterioară (scădere  cu 5,2%).

Ponderea minorilor în totalul trimişilor în judecată a fost de 7,9% în anul 2009 , faţă de 9,2% în anul 2008 (în creştere cu 1,3%) şi faţă de 9,6 % în anul 2007 (scădere cu aproximativ 0,4% faţă de anul 2008).

II.7.1.3. Statistica trimiterilor în judecată pe categorii de infracţiuni

Dinamica celor mai importante categorii de infracţiuni: infracţiuni contra persoanei 9.980 (20,1%); infracţiuni contra patrimoniului 17.245 (34,7%); infracţiuni care aduc atingere unor relaţii privind convieţuirea socială 1.883 (3,8%); infracţiuni prevăzute de legile speciale 18.895 (38,0%); alte tipuri de infracţiuni (3,4%) .

Infracţiuni contra persoanei          

Au fost trimişi în judecată  9.980 inculpaţi faţă de 9.516 în anul 2008 şi 9.926 în anul 2007, dintre care:
a) Infracţiuni de omor – 943 inculpaţi (în scădere cu 9,5% faţă de anul anterior când s-au înregistrat 986 inculpaţi), faţă de 1.027 inculpaţi în anul 2007;

b) Accidente mortale de circulaţie – 654 inculpaţi (în creştere cu 7,9% faţă de anul 2008 când au fost înregistraţi 606 inculpaţi) şi faţă de 627 în anul 2007;

c) Infracţiunea de vătămare corporală gravă - au fost trimişi în judecată 583 inculpaţi faţă de 575 inculpaţi în 2008 şi faţă de 655 inculpaţi în anul 2007;

d) Infracţiunea de loviri cauzatoare de moarte - au fost trimişi în judecată 98 inculpaţi  faţă de 81 inculpaţi în anul 2008 şi faţă de 125 inculpaţi în perioada 2007;

e) Infracţiunea de viol - au fost trimişi în judecată 540 inculpaţi faţă de 532 inculpaţi în 2008 şi faţă de  559 în perioada 2007.

Infracţiuni contra patrimoniului

Au fost trimişi în judecată 17.245 inculpaţi în anul 2009 faţă de 16.447 de inculpaţi în anul 2008 şi  de 18.476 inculpaţi în 2007, din care:
a) Infracţiunea de furt - au fost trimişi în judecată 11.655 inculpaţi faţă de 11.302 inculpaţi în anul 2008 şi faţă de 13.347  inculpaţi în perioada 2007;

b) Infracţiunea de tâlhărie - au fost trimişi în judecată 2.761 inculpaţi comparativ cu 2.379 inculpaţi în anul 2008 şi cu 2.262 inculpaţi în 2007;

c) Infracţiunea de înşelăciune - au fost trimişi în judecată 1.065 inculpaţi comparativ cu 1.755 inculpaţi în anul 2008 şi  cu 1.635 inculpaţi în anul 2007; 

d) Infracţiunea de delapidare - au fost trimişi în judecată  416 inculpaţi faţă de 354 inculpaţi în anul 2008 şi  faţă de  381 inculpaţi  în 2007;

e) Infracţiunea de distrugere - au fost  trimişi în judecată 608 inculpaţi faţă de 506 inculpaţi în 2008 şi faţă de 589 inculpaţi în 2007.

 Infracţiuni de corupţie

Au fost trimişi în judecată 662 inculpaţi faţă de 698 inculpaţi în anul 2008 şi  faţă de 541 inculpaţi în anul 2007.

Din totalul celor 662 inculpaţi, 383 au fost trimişi în judecată de către Direcţia Naţională Anticorupţie, pentru infracţiuni prevăzute de Legea nr. 78/2000, faţă de 518 inculpaţi în 2008 şi de 292 inculpaţi  în anul 2007.

În ceea ce priveşte infracţiunile de corupţie, excluzând activitatea Direcţiei Naţionale Anticorupţie, situaţia se prezintă astfel - cele 279 de infracţiuni, se pot împărţi astfel:   

a) Infracţiunea de luare de mită - au fost trimişi în judecată 70 inculpaţi faţă de 37 inculpaţi în anul 2008 şi faţă de 68 inculpaţi în 2007;

b) Infracţiunea de dare de mită - au fost trimişi în judecată 67 inculpaţi faţă de 62 inculpaţi în 2008 şi  faţă de 97 inculpaţi  în anul 2007;

c) Infracţiunea de trafic de influenţă - au fost trimişi în judecată 58 inculpaţi faţă de 54 inculpaţi în anul 2008 şi  faţă de 59 inculpaţi în anul 2007;

d) Infracţiunea de primire de foloase necuvenite –  nu a fost trimis în judecată nici un inculpat  faţă de 2 inculpaţi în 2008 şi faţă de o persoană  în anul 2007;

e) Infracţiuni prevăzute de legea nr. 78/2000 – au fost trimişi în judecată 84 inculpaţi faţă de 25 inculpaţi în 2008 şi 24 inculpaţi în 2007.

Alte infracţiuni

a) Infracţiunea de trafic de droguri şi substanţe toxice - au fost trimişi în judecată, 979 inculpaţi  faţă de 895 inculpaţi în 2008 şi  faţă de 736 inculpaţi în anul 2007;

b) Infracţiunea de evaziune fiscală - au fost trimişi în judecată 493 inculpaţi comparativ cu 361 inculpaţi în 2008 şi  cu 386 inculpaţi  în anul 2007;

c) Infracţiunea de prostituţie - au fost trimişi în judecată 44 inculpaţi  spre deosebire de 65 inculpaţi în anul 2008 şi de 127 inculpaţi în 2007;

d) Infracţiunea de proxenetism - au fost trimişi în judecată 46 inculpaţi la fel ca şi în anul 2008 , în anul 2007 fiind trimise în judecată numai 47 de persoane;

e) Infracţiunea de contrabandă - au fost trimişi în judecată 123 inculpaţi faţă de 78 inculpaţi în anul 2008 şi de 73 inculpaţi  în 2007;

f) Infracţiunea de ultraj - au fost trimişi în judecată 407 inculpaţi faţă de 269 inculpaţi în 2008 şi  faţă de 220 inculpaţi  în anul 2007;

g) Infracţiunea de trafic de persoane - au fost trimişi în judecată 262 inculpaţi  comparativ cu  333 inculpaţi anul 2008 şi  cu 411 inculpaţi  în 2007;

h) Infracţiuni privind spălarea banilor – au fost trimişi în judecată  38 inculpaţi  faţă de 42  inculpaţi în anul 2008 şi  faţă de 65  în 2007;

i) Infracţiuni la regimul circulaţiei pe drumurile publice – au fost trimişi în judecată 13.365 inculpaţi  faţă de 10.896 inculpaţi în 2008 şi  faţă de 9.988 inculpaţi în 2007;

j) Infracţiuni prevăzute de Codul silvic - au fost trimişi în judecată 1.152 inculpaţi  faţă de 612  inculpaţi în 2008 şi faţă de 1.249 inculpaţi în 2007. 

k) Infracţiuni de criminalitate organizată – au fost trimişi în judecată 643 inculpaţi  faţă de 693 inculpaţi în anul 2008 şi  faţă de 423 inculpaţi în anul 2007;

II.7.2. Date generale privind persoanele condamnate definitiv
 

În anul 2009 au fost condamnate definitiv 34.226 persoane, cu 2.569 mai puţin faţă de anul 2008 când au fost condamnate definitiv 36.795 persoane. Din totalul condamnaţilor, 33.683 persoane au fost condamnate în calitate de autori, 20 ca instigatori şi 523 în calitate de complici ai săvârşirii unor infracţiuni. 

Dacă se urmăreşte evoluţia criminalităţii exprimată prin acest indicator, se poate spune că fenomenul infracţional se menţine la un nivel ridicat, însă, în comparaţie cu anul 2007, numărul persoanelor condamnate înregistrează o scădere destul de accentuată. 

Indicele de criminalitate la suta de mii de locuitori a fost în medie de 159. Cel mai mic indice de criminalitate – 74 a fost înregistrat în judeţul Giurgiu, iar cel mai mare – 266 în judeţul Vrancea. În anul 2008, acelaşi judeţ a fost înregistrat ca având cel mai mic indice de criminalitate, în timp ce cea mai mare cifră a fost înregistrată pentru judeţul Arad. 

II.7.2.1. Criminalitatea în teritoriu

Indicele de criminalitate variază de la un judeţ la altul. Există  21 judeţe cu un indice de criminalitate mult superior mediei pe ţară, cum sunt: Vrancea - cu 266 persoane condamnate definitiv la 100.000 mii de locuitori, Hunedoara - cu 264 persoane, Galaţi - cu 241 persoane, Vaslui –  cu 233 persoane, Brăila  - cu 225 persoane şi Arad – cu 219 persoane.

 În 20 judeţe, indicele de criminalitate este mai mic decât media naţională; astfel, în judeţul Giurgiu au fost condamnate definitiv 74 persoane la 100.000 locuitori, în judeţul Vâlcea au fost condamnate 88 persoane, în judeţul Argeş - 93 persoane, în judeţul Dâmboviţa -  98 persoane, în judeţul Teleorman – 104 persoane şi în judeţul Timiş au fost condamnate 108 persoane la 100.000 locuitori. Se menţin aceleaşi judeţe cu un indice de criminalitate scăzut, la fel ca şi în perioada de referinţă anterioară.

În municipiul Bucureşti, la o populaţie de peste 1.944.226 de locuitori,  indicele de criminalitate este de 124 persoane la suta de mii de locuitori (la limita inferioară). 

II.7.2.2. Criminalitatea în funcţie de criterii privind persoana condamnată

· În funcţie de sex şi vârstă

Din totalul de 34.226 persoane condamnate definitiv, 32.404 sunt de sex masculin şi 1.822 de sex feminin. Numărul persoanelor majore condamnate a fost de 31.191, din care 3.234 tineri între 18-20 ani. Numărul minorilor condamnaţi definitiv este de 3.035
. 
· În funcţie de locul unde a fost săvârşită infracţiunea

Un număr de 19.335 persoane condamnate definitiv au săvârşit infracţiunile în municipii şi oraşe, reprezentând 55,5% din totalul condamnaţilor. 

· În funcţie de antecedentele penale

Din totalul persoanelor condamnate definitiv în anul 2009, 4.401 condamnaţi au fost recidivişti şi 3.035 au înregistrat antecedente penale. 

· În funcţie de studii

Din totalul de 34.226 persoane condamnate în anul 2009, 4.415 (12,9%) sunt persoane fără studii, 4.938 (14,4 %) au studii primare, 10.881 (31,8%) - studii gimnaziale, 12.724 (37,2 %) - studii liceale şi profesionale şi 1.268 (3,7 %) - studii superioare. 

· În funcţie de ocupaţie

Din totalul condamnaţilor definitiv în anul 2009, 21.036 persoane nu aveau nici o ocupaţie (61,5%), 311 deţineau funcţii de conducere, 280 erau funcţionari publici, 489 lucrători în comerţ, 5.431 muncitori, 759 întreprinzători particulari  un procuror şi 5.919 au fost înregistraţi ca având alte ocupaţii. 

· Alte date statistice referitoare la condamnaţi

Din totalul condamnaţilor definitiv în anul 2009, 554 sunt cetăţeni străini, 29 au comis  infracţiuni contra persoanei, 15 contra patrimoniului, 6 persoane au comis infracţiuni care aduc atingere unor activităţi de interes public,  44 persoane au comis infracţiuni de fals, 455 persoane - alte infracţiuni prevăzute de Codul penal şi legi speciale.

În perioada de referinţă, 7.264 condamnaţi au comis mai multe infracţiuni aflate în concurs.    
II.7.2.3. Criminalitatea pe categorii de infracţiuni

· Infracţiuni contra persoanei

În anul 2009 au fost condamnate definitiv pentru astfel de infracţiuni 6.460 persoane  faţă de  7.246 persoane în anul 2008, cu 2.949 mai puţine decât în anul 2007, când au fost condamnate definitiv 10.195 persoane. Din totalul celor 6.460 condamnaţi definitiv, 6.099 au fost majori respectiv 361 minori.

Cu toate acestea, raportat la anul 2008, în anul 2009 se constată, în principiu, că numărul condamnaţilor este sensibil egal pentru unele infracţiuni contra persoanei, de natură gravă, astfel: condamnaţi pentru infracţiunea de omor -  în anul 2009 – 463 condamnaţi faţă de 449  în anul 2008; condamnaţi pentru infracţiunea de ucidere din culpă – 575 în anul 2009, faţă de 599 în anul 2008; condamnaţi pentru lovituri cauzatoare de moarte – 91 în 2009 faţă de 93 în anul 2008; condamnaţi pentru infracţiunea de viol – 386 în 2009 faţă de 416 în anul 2008.

· Infracţiuni contra patrimoniului

În acest grup de infracţiuni se au în vedere furtul, tâlhăria, înşelăciunea , delapidarea şi tăinuirea. 

În perioada analizată au fost condamnate definitiv 12.691 persoane, cu 2.146 mai puţin decât în anul 2008, când au fost condamnate 14.837 persoane. Din cei 12.691 condamnaţi definitiv, 10.299 au fost majori şi 2.392 minori.

Pe infracţiuni, situaţia se prezintă astfel: furt – 9.047 persoane condamnate în anul 2009 (7.156 majori şi 1.891 minori) faţă de 10.678 persoane în 2008  şi faţă de 14.433 persoane condamnate în anul 2007; tâlhărie – 1.170 persoane condamnate în anul 2009 (1.315 majori şi 465 minori ) faţă de 1.895 condamnaţi  în anul 2008 şi  faţă de 2.398 condamnaţi în anul 2007; înşelăciune – 1.039 persoane condamnate în 2009 (1.036 majori şi 3 minori) faţă de 1.329 condamnaţi  în anul 2008 şi faţă de 1.292 condamnaţi  în anul 2007; delapidare – 247 persoane condamnate (toţi majori) faţă de 314 condamnaţi în anul 2008 (toţi majori) şi faţă de 393 în anul 2007, tăinuire -  50 condamnaţi (42 majori şi 8 minori) faţă de 91 condamnaţi  în anul 2008 şi faţă de 150 în anul 2007. 

· Infracţiuni contra autorităţii

Numărul condamnaţilor definitiv pentru astfel de infracţiuni a fost de 190 persoane în 2009  faţă de  196 persoane în 2008 şi  faţă de 224 în anul 2007, din care: condamnaţi pentru ultraj – 172 persoane în anul 2009, 186 persoane  în anul 2008, şi 204 persoane în anul 2007.

· Infracţiuni care aduc atingere unor activităţi de interes public sau altor activităţi reglementate de lege

În anul 2009 au fost condamnate 447 persoane (437 majori şi 10 minori) faţă de  546 persoane condamnate în 2008 pentru comiterea unor astfel de infracţiuni comparativ cu 656  în anul 2007, din care: 49 condamnaţi pentru infracţiunea de luare de mită (toţi majori) în anul 2009, faţă de 62 condamnaţi în anul 2008 şi faţă de 87 condamnaţi în anul 2007; 45 condamnaţi pentru infracţiunea de dare de mită în 2009 (44 majori şi un minor) faţă de 58 condamnaţi în anul 2008 şi  faţă de 89 condamnaţi în anul 2007; 31 condamnaţi pentru infracţiunea de trafic de influenţă în 2009 (toţi majori),  faţă de 48 condamnaţi în anul 2008 şi faţă de 61 persoane în anul 2007; un condamnat pentru infracţiunea de primire de foloase necuvenite în anul 2009 comparativ cu 4 condamnaţi în anul 2008 şi  cu o singură persoană în anul 2007; 74 condamnaţi pentru infracţiunea de mărturie mincinoasă în anul 2009 comparativ cu 52 condamnaţi în anul 2008 şi cu 86 de persoane în anul 2007; 66 condamnaţi în 2009 pentru infracţiunea de nerespectarea hotărârilor judecătoreşti comparativ cu 108 condamnaţi în anul 2008 respectiv 93 în anul 2007. 

· Infracţiuni de fals

În anul 2009 au fost condamnate 485 persoane (482 majori şi 3 minori) faţă de 628 de persoane în anul 2008 şi  faţă de 748 în anul 2007, din care: pentru infracţiunea de fals în înscrisuri,  446 de condamnaţi în anul 2009, 571 în anul 2008 respectiv 686 în anul 2007; pentru infracţiunea de fals intelectual  27 condamnaţi în anul 2009 faţă de 29 condamnaţi în anul 2008 şi 49 în anul 2007. 

· Infracţiuni la regimul stabilit de lege pentru anumite activităţi economice

În anul 2009 au fost condamnate 4 persoane faţă  10 persoane în anul 2008 pentru săvârşirea unor infracţiuni la regimul stabilit pentru anumite activităţi economice 

· Infracţiuni care aduc atingere unor relaţii privind convieţuirea socială

Numărul condamnaţilor definitiv în anul 2009 pentru săvârşirea unor astfel de infracţiuni a fost de 1.012 persoane (987 majori şi 25 minori), faţă de 1.240 persoane în anul 2008 respectiv de 1.861 persoane în anul 2007, dintre care: pentru infracţiunea de abandon de familie s-au înregistrat 476 condamnaţi în anul 2009 faţă de 636 în anul 2008 şi de 880 în anul 2007; pentru infracţiunea de ultraj contra bunelor moravuri au fost înregistrate 372 persoane condamnate (355 majori şi 17 minori) în anul 2009, comparativ cu 384 condamnaţi în anul 2008, respectiv de 555 în anul 2007; pentru infracţiunea de prostituţie 36 de persoane au fost condamnate (32 majori şi 4 minori) în anul 2009 comparativ cu 74 de condamnaţi  în anul 2008 şi 147 în anul 2007; pentru infracţiunea de proxenetism au fost înregistrate 39 de persoane condamnate (38 majori şi un minor) în perioada de referinţă 2009, faţă de 50 de condamnaţi în perioada similară 2008 respectiv 56 în anul 2007. 

· Infracţiuni privind faptele de corupţie

Numărul persoanelor condamnate definitiv în anul 2009 pentru infracţiunea de luare de mită (art. 254 c.p.) a fost de 49, faţă de 62 de persoane în anul 2008; în mod asemănător, pentru infracţiunea de dare de mită (art.255 c.p.) numărul condamnaţilor definitiv a scăzut în anul 2009 faţă de 2008 respectiv faţă de anul 2007: 45 de persoane condamnate în anul 2009, 58 în 2008 si 89 persoane condamnate în anul 2007; în ceea ce priveşte infracţiunea de primire de foloase necuvenite (art.256 c.p.), în anul 2009 s-a înregistrat o scădere faţă de nivelul anului 2008, de la 4 persoane condamnate la o singură persoană condamnată; numărul condamnaţilor definitiv în anul 2009 pentru infracţiunea de trafic de influenţă (art. 257 c.p.) a fost de 31 persoane, comparativ cu 48 de persoane condamnate în anul 2008; în fine, pentru infracţiunile de corupţie prevăzute de Legea 78/2008 referitoare la prevenirea, descoperirea şi sancţionarea faptelor de corupţie (privită în mod exclusiv), în anul 2009 au fost condamnate definitiv 60 de persoane, în timp ce în anul 2008 numărul acestora a fost de 41.

· Alte infracţiuni prevăzute în legi speciale

În anul 2009, au fost condamnate definitiv 12.935 persoane pentru alte infracţiuni decât cele nominalizate mai sus, prevăzute în legi speciale (12.696 majori şi 239 minori), faţă de 12.092 persoane condamnate în anul 2008. Cele 12.935 de persoane condamnate definitiv sunt repartizate pe categorii de infracţiuni după cum urmează: 803 persoane condamnate pentru infracţiuni prevăzute în Codul silvic (745 majori şi 49 minori) faţă de 782 în anul 2008; 10.012 condamnaţi definitiv pentru infracţiuni privind siguranţa circulaţiei pe drumurile publice (9.877 majori şi 135 minori) faţă de numai 9.042 condamnaţi în anul 2008; 210 condamnaţi (toţi majori) pentru infracţiunea de evaziune fiscală, comparativ cu 238 condamnaţi la nivelul anului 2008; 60 de persoane condamnate definitiv pentru săvârşirea unor infracţiuni prevăzute în Legea nr.78/2000 pentru prevenirea, descoperirea şi sancţionarea faptelor de corupţie (toţi majori), în timp ce, la nivelul anului 2008 au fost înregistraţi numai 41 de condamnaţi definitiv; 676 condamnaţi (648 majori şi 28 minori) în anul 2009 pentru săvârşirea unor infracţiuni prevăzute în Legea nr.143/2000 privind combaterea traficului şi consumului ilicit de droguri, comparativ cu 454 persoane condamnate definitiv la nivelul anului 2008; 183  condamnaţi definitiv (177 majori şi 6 minori) pentru infracţiuni prevăzute în Legea nr.678/2001 privind prevenirea şi combaterea traficului de persoane,  faţă de 187 condamnaţi în anul 2008; 387 persoane condamnate (380 majori şi 7 minori) pentru săvârşirea unor infracţiuni prevăzute în O.U.G. nr.105/2001 privind frontiera de stat a României, înregistrându-se o scădere semnificativă în raport cu cei 684 condamnaţi definitiv în anul 2008; 2 condamnaţi majori pentru săvârşirea unor infracţiuni prevăzute în Legea nr.656/2002 pentru prevenirea şi sancţionarea spălării banilor, comparativ cu un număr de 4 condamnaţi în anul 2008. 

II.7.3. Date privind infractorii minori

În ţara noastră se remarcă o prezenţă îngrijorătoare a fenomenului delicvenţei juvenile, accentul trebuind a fi pus pe prevenirea săvârşirii de infracţiuni de către minori, prin politici adecvate, nu numai cu caracter penal, dar mai ales social, şi care să implice întreaga societate în procesul de formare a personalităţii minorilor, în vederea adoptării de către aceştia a unui comportament conform cu normele juridice şi sociale actuale.

Un pas important în direcţia combaterii infracţionalităţii la minori a fost făcut prin adoptarea Legii nr. 272/2004 privind protecţia si promovarea drepturilor copilului, act normativ care reprezintă cadrul legal privind respectarea, promovarea şi garantarea drepturilor acestuia. În practică este însă necesară punerea în aplicare, măcar în parte, a programelor europene de prevenire şi combatere a delincvenţei juvenile şi de reinserţie normală în societate a delincvenţilor şi a victimelor infracţiunilor, întreaga activitate impunându-se a fi guvernată de principiile directoare trasate prin tratatele şi convenţiile internaţionale referitoare la protecţia drepturilor minorilor.

 Activitatea de prevenire şi combatere a delicvenţei juvenile a constituit şi constituie o preocupare permanentă de politică penală a statelor moderne în general şi a statelor membre U.E., în particular. Fenomenul infracţional în rândul minorilor ridică probleme specifice de prevenire şi de combatere, din cauza unei multitudini de factori care conduc la adoptarea unui comportament infracţional de către minori - segment al populaţiei deosebit de vulnerabil, aflat în etapa formării personalităţii, uşor influenţabil şi receptiv la stimulii externi (pozitivi sau negativi).

Din totalul de 3.035 condamnaţi definitiv minori în anul 2009, 2.859 sunt de sex masculin şi 176 de sex feminin. Se observă că s-a înregistrat o scădere faţă de numărul condamnaţilor definitiv minori înregistraţi în anul 2008 (3.625 persoane). 

Distribuirea acestora pe tipuri de infracţiuni se prezintă după cum urmează: 

	Inculpaţi şi condamnaţi definitiv în anul 2009 - minori

	

	Infracţiunea
	Inculpaţi trimişi în judecată 
	Condamnaţi definitiv 

	Infracţiuni contra persoanei, din care:
	490
	361

	  -  omor
	57
	20

	  - omor calificat
	16
	14

	  - omor deosebit de grav
	11
	9

	  - loviri sau alte violenţe
	155
	79

	  - vătămare corporală
	76
	54

	  - vătămare corporală gravă
	36
	26

	  - lovituri cauzatoare de moarte - accidente de circulaţie
	4
	6

	  - viol
	66
	56

	  - act sexual cu o minoră
	19
	21

	Infracţiuni contra patrimoniului, din care:
	3086
	2392

	  - furt art. 208,209,210
	2288
	1892

	  - tâlhărie
	748
	465

	Infracţiuni contra autorităţilor
	12
	5

	Infracţiuni care aduc atingere unor activităţi de interes public reglementate prin lege, din care:
	21
	10

	  -mărturie mincinoasă
	12
	3

	Infracţiunile de fals
	4
	3

	Infracţiuni la regimul stabilit pentru anumite activităţi economice
	0
	0

	Infracţiuni care aduc atingere unor relaţii privind convieţuirea socială, din care :
	35
	25

	  - ultrajul contra bunelor moravuri
	23
	17

	Infracţiuni prevăzute de legi speciale, din care:
	278
	239

	  - infracţiuni la regimul circulaţiei pe drumurile publice 
	158
	135

	  - trafic de persoane (Legile  678/2001 şi 252/2002)
	9
	6

	  - trafic de droguri (Legea 143/2000)
	13
	28

	  - infracţiuni privind dreptul de autor (Legea 8/1996)
	3
	2

	  - infracţiuni de criminalitate informatică (Lg. 161/2003)
	5
	0

	TOTAL
	3.926
	3.035

Din totalul persoanelor minore condamnate definitiv pentru diverse tipuri de infracţiuni în cursul anului 2009, au primit soluţii de condamnare cu privare de libertate un număr de 783 persoane, reprezentând 25,8% din totalul condamnaţilor, restul de 2.252 (74,2%) beneficiind de pedepse neprivative de libertate, după cum urmează: pedeapsa amenzii penale - 61 minori, suspendarea condiţionată a executării pedepsei - 1.474 minori, suspendare executării pedepsei sub supraveghere - 257 minori, în timp ce măsuri educative au fost aplicate faţă de 460 minori.

II.7.4. Structura pedepselor

Din interpretarea datelor statisticii judiciare referitoare la structura pedepselor aplicate de către instanţele judecătoreşti în anul 2009 rezultă că, din totalul de 31.191 condamnaţi definitiv majori, pentru 9.759 inculpaţi s-a pronunţat condamnarea la pedeapsa închisorii cu executarea pedepsei în penitenciar, ceea ce reprezintă un procent de 31,3% din numărul total al condamnaţilor.

 Pentru 17.962 condamnaţi la pedeapsa închisorii, instanţele au dispus suspendarea condiţionată a executării pedepsei, ceea ce reprezintă 57,6% din numărul total al condamnaţilor majori. De asemenea, pentru 1.389 persoane (4,5%)  s-a dispus suspendarea executării pedepsei sub supraveghere. De asemenea, au fost condamnate la pedeapsa închisorii cu executare la locul de muncă 6 inculpaţi (0,02%), în timp ce 2.075 inculpaţi (6,7%) au fost condamnaţi la pedeapsa amenzii penale. 

În raport de durata pedepsei cu închisoarea, predominantă este pedeapsa închisorii cuprinsă între 1-5 ani – 6.346 persoane, ceea ce reprezintă 65,0% din totalul condamnaţilor la pedeapsa închisorii. 

Un număr de 4 infractori au fost condamnaţi la pedeapsa detenţiunii pe viaţă, iar 194 inculpaţi la pedepse de peste 15 ani închisoare. 

În 2.075 cazuri, pedeapsa aplicată a constituit-o amenda penală. 

În anul 2009 au fost condamnaţi definitiv 3.035 minori, din care 783 la pedeapsa închisorii cu executare în regim de detenţie (25,8%) iar 61 la pedeapsa amenzii penale (2%). Instanţele au dispus suspendarea condiţionată a executării pedepsei faţă de 1.474 minori (48,6%) iar suspendarea executării pedepsei sub supraveghere în 257 cazuri (8,5%). 

În 460 cazuri au fost dispuse măsuri educative (15,2%), din care: pentru 145 minori delincvenţi a fost aplicată măsura educativă a mustrării, pentru 157 a fost aplicată pedeapsa liberării supravegheate, 154 minori au fost internaţi în centre de reeducare în timp ce 4 persoane au fost internate într-un centru medical-educativ.

II.7.5. Date generale privind victimele infracţiunilor

La nivelul anului 2009 a fost înregistrat un număr total de 14.678 victime ale  diverselor infracţiuni, repartizate după cum urmează:

Victime  ale infracţiunilor în anul 2009

	Denumire infracţiune
	Victime
	Majori
	Minori

	Infracţiuni contra persoanei din care:
	8.922
	8.215
	707

	Lovirea sau alte violente
	2.779
	2.704
	75

	Viol
	466
	242
	224

	Infracţiuni contra patrimoniului
	2.735
	2.513
	222

	Infracţiuni contra autorităţii
	367
	366
	1

	Infracţiuni care aduc atingere unor activităţi de interes public, din care:
	82
	79
	3

	Infracţiuni de serviciu
	11
	11
	0

	Infracţiuni la regimul stabilit pentru anumite activităţi economice
	1
	1
	0

	Infracţiuni care aduc atingere unor relaţii privind convieţuirea socială,din care:
	1.705
	464
	1.241

	Abandonul de familie
	1.269
	80
	1.189

	Proxenetism
	36
	30
	6

	Alte infracţiuni prevăzute de Codul penal si legi speciale
	866
	702
	164

	Infracţiuni prevăzute de Legea 678/2001 si 252/2002
	705
	548
	157

	Total General
	14.678
	12.342
	2.339


Din totalul victimelor, 2.339 au fost persoane minore.

Violenţa în familie

În anul 2009 s-au înregistrat 456 inculpaţi trimişi în judecată pentru astfel de infracţiuni, adică 3 % din totalul inculpaţilor trimişi în judecată.

Atrage atenţia numărul mare de infracţiuni grave comise între membrii familiei (omor, viol, vătămare corporală şi vătămare corporală gravă), ceea ce impune cu necesitate acţiuni de prevenire din partea autorităţilor şi a organizaţiilor neguvernamentale.

Infracţiunile de violenţă intrafamilială săvârşite au avut următoarele consecinţe :

Părinţi victime :

· 101 victime ale infracţiunilor contra persoanei, dintre care :



43 victime ale infracţiunii de omor, dintre care :



40 victimei ale omorului faptă consumată;

· 5 victime ale lovirilor sau vătămărilor cauzatoare de moarte;

· 12 victime ale vătămării corporale şi vătămării corporale grave;

· 29 victime ale lovirilor sau altor violenţe;

Soţi victime :

· 181 victime ale infracţiunilor contra persoanei, dintre care :



65 victime ale omorului, dintre care :



18 victime ale omorului faptă consumată

· - 83  victime ale lovirilor sau altor violenţe

· - 7 victime ale lovirilor sau vătămărilor cauzatoare de moarte;

Copii, victime ale părinţilor :

· 113 victime ale infracţiunilor contra persoanei (82 minori), dintre care:



25 victime ale omorului (11 minori) dintre care:



8 victime ale omorului faptă consumată (5 minori);

· 26 victime ale violului (23 minori);

· 30 victime ale relelor tratamente aplicate minorilor;

· 5 victime ale nerespectării măsurilor privind încredinţarea minorului;

· 22 victime ale lovirilor sau altor violenţe (15 minori);

· 1.135 victime ale abandonului de familie (1.122 minori).

Capitolul III – Analiza calitativă a sistemului judiciar
III.1. Efectele principalelor modificări legislative operate în cursul anului 2009 asupra actului de justiţie şi asupra competenţelor de soluţionare a diferitelor tipuri de acţiuni în justiţie. Principalele modificări introduse prin noile Coduri – Civil şi Penal
În anul 2009 au fost adoptate o serie de acte normative care au modificat atât statutul judecătorilor şi procurorilor, cât şi anumite aspecte care au legătură cu sistemul judiciar în general.

Cele mai relevante acte normative pentru sistemul judiciar, adoptate în cursul anului 2009 sunt Codul Civil şi Codul Penal.  
Pe lângă acestea, se cuvin a fi menţionate Ordonanţa de urgenţă a Guvernului nr. 59/2009 pentru modificarea Legii nr. 303/2004 privind statutul judecătorilor şi procurorilor şi pentru modificarea şi completarea Legii nr. 317/2004 privind Consiliul Superior al Magistraturii, Ordonanţa de urgenţă a Guvernului nr. 116/2009 pentru instituirea unor măsuri privind activitatea de înregistrare în registrul comerţului, Legea nr. 276/2009 privind aprobarea Ordonanţei de urgenţă a Guvernului nr. 212/2008 pentru modificarea şi completarea Legii nr. 146/1997 privind taxele judiciare de timbru, Legea nr. 277/2009 privind aprobarea Ordonanţei de urgenţă a Guvernului nr. 173/2008 pentru modificarea şi completarea Legii nr. 85/2006 privind procedura insolvenţei şi pentru modificarea lit. c) a art. 6 din Legea nr. 146/1997 privind taxele judiciare de timbru, acte normative care, deşi nu cuprind modificări ample, au determinat în practică dificultăţi de interpretare şi aplicare.

Referitor la cele două coduri noi – Codul Civil şi Codul Penal – adoptate în anul 2009 – nu se poate vorbi despre un impact asupra actului de justiţie şi asupra competenţelor de soluţionare a diferitelor tipuri de acţiuni în justiţie, câtă vreme nu au intrat în vigoare, dar pot fi analizate în cele ce urmează principalele elemente de noutate introduse prin cele două acte normative.

Noul Cod Civil, adoptat în anul 2009, publicat în Monitorul Oficial al României, Partea I, nr. 511 din data de 24 iulie 2009, se doreşte a fi un instrument modern de reglementare a aspectelor fundamentale ale existenţei individuale şi sociale, adaptat normelor de terminologie actuale. 
Actul normativ cuprinde o serie de modificări importante în raport de legislaţia actuală,  în ceea ce priveşte reglementarea unor instituţii de drept civil.

Se remarcă o regândire a regulilor generale privind patrimoniul persoanelor fizice şi juridice, urmare reglementării în Cartea a III-a, „Despre Bunuri” a conceptelor de „patrimoniu fiduciar” şi „administrare a patrimoniului altuia”. Astfel, s-a prevăzut că, prin excepţie de la regula unicităţii patrimoniului, în cazul maselor patrimoniale de afectaţiune este posibilă divizarea patrimoniului, caz în care transferul drepturilor şi obligaţiilor dintr-o masă patrimonială în alta se poate face cu respectarea condiţiilor prevăzute de lege şi fără a prejudicia drepturile asupra fiecărei mase patrimoniale. Actele de transfer al bunurilor dintr-o masă în alta sunt concepute ca acte de administrare internă, iar nu de înstrăinare.

În ceea ce priveşte reglementarea persoanei fizice, pot fi menţionate următoarele elemente de noutate:

· perfecţionarea regimului lipsei capacităţii de exerciţiu, prin enumerarea exemplificativă a persoanelor lipsite de capacitatea de exerciţiu; precizarea actelor care pot fi făcute singur de către cel incapabil; recunoaşterea expresă a dreptului reprezentantului legal să facă singur astfel de acte, afară de cazul în care prin lege s-ar dispune altfel;

· recunoaşterea dreptului ocrotitorului legal al minorului cu capacitate restrânsă de exerciţiu de a ataca cu acţiunea în nulitate actele făcute de minor fără încuviinţarea sa, în scopul de a se asigura o protecţie reală a copilului;

· includerea unor reglementări specifice referitoare la ocrotirea drepturilor la viaţă, la sănătate şi integritate, a dreptului la viaţa privată şi la demnitatea persoanei, precum şi la respectul memoriei persoanei decedate;

· consacrarea dreptului la domiciliu şi reşedinţă, a unicităţii domiciliului şi reşedinţei; proiectul defineşte atât domiciliul (locul unde persoana îşi are principala aşezare, în vederea exercitării drepturilor sale civile), cât şi reşedinţa (locul unde persoana îşi are locuinţa obişnuită), inclusiv modalitatea de stabilire şi schimbare a domiciliului şi reşedinţei; 

· revizuirea dispoziţiilor referitoare la dovada stării civile;

· reglementarea tutelei dative şi instituirea curatelei dative şi în cazul capabililor.

Referitor la instituţia „persoanei juridice”, se  acordă o atenţie specială problemelor legate de constituirea valabilă a persoanelor juridice, respectiv de nulitatea persoanei juridice (cazurile de nulitate, regimul şi efectele nulităţii atât pentru persoana juridică neregulat constituită, cât şi faţă de terţi). 

 Ca noutate absolută pentru un cod civil român, Cartea I cuprinde şi un titlu special referitor la protecţia drepturilor personal-nepatrimoniale prin mijloace juridice specifice. 

În ceea ce priveşte familia, noul Cod civil cuprinde o reglementare adaptată a realităţilor sociale, ca evoluţie firească a acesteia în timp, introducând o serie de noutăţi ce vizează fie modificări ale soluţiilor actuale, fie recunoaşterea legislativă a unor situaţii de fapt, care, în prezent, nu există din punct de vedere juridic. 


Ca noutate absolută, Titlul al II-lea reglementează următoarele aspecte: logodna, locuinţa familiei, alegerea regimului matrimonial – posibilitatea  de a alege între regimul comunităţii legale, cel al comunităţii convenţionale sau cel al separaţiei de bunuri, posibilitatea de a încheia convenţii matrimoniale, divorţul pe cale administrativă.

În ceea ce priveşte Titlul al III-lea, „Rudenia”, elementele de noutate sunt următoarele: lărgirea sferei subiectelor care pot fi titulare ale acţiunii în tăgada paternităţii, reglementarea reproducerii umane asistată medical cu terţ donator, reglementarea detaliată a condiţiilor de fond, efectelor şi încetării adopţiei. 

În noul cod, dreptul de proprietate privată şi dreptul de proprietate publică au fost reglementate în mod coerent, în titluri distincte. Pe temeiul dreptului de proprietate privată şi al dreptului de proprietate publică, au fost reglementate toate celelalte drepturi reale principale: dreptul de uzufruct, dreptul de uz, dreptul de abitaţie, dreptul de servitute, dreptul de superficie, dreptul de administrare, dreptul de concesiune şi dreptul de folosinţă gratuită.

Noul cod introduce în dreptul civil român instituţia  fiduciei, concept cu o aplicare foarte largă în sistemul de drept anglo-saxon, care a fost preluat în dreptul continental în unele sisteme juridice naţionale. 

Pentru prima oară în legislaţia românească au fost introduse reglementări generale privind administrarea bunurilor altuia. Aceste reglementări se vor aplica în fiecare situaţie în care nu există reglementări speciale privitoare la administrarea bunurilor unei alte persoane, precum şi în completarea eventualelor reglementări speciale. 

Titlul al VII-lea, „Cartea funciară”, adoptând sistemul Decretului-lege nr. 115/1938, care a funcţionat în Transilvania, Banat şi nordul Moldovei înainte de punerea în aplicare a Legii cadastrului şi a publicităţii imobiliare nr. 7/1996, stabileşte caracterul constitutiv al înscrierii constituirilor sau strămutărilor drepturilor reale asupra imobilelor. Astfel, drepturile reale asupra imobilelor, supuse înscrierii potrivit legii, se vor dobândi, atât între părţi, cât şi faţă de terţi, numai prin înscrierea în cartea funciară, în temeiul acordului de voinţe al părţilor. 

În materie de moşteniri, cu titlu de noutate, au fost reglementate cazurile de nedemnitate absolută şi nedemnitate judiciară, efectele nedemnităţii, precum şi faptul că aceste efecte pot fi înlăturate prin manifestarea expresă a voinţei defunctului. În privinţa reprezentării succesorale s-a urmărit, pe de o parte, să se consacre expres unele reguli deduse până acum numai pe cale de interpretare doctrinară şi jurisprudenţială, iar, pe de altă parte, să se dea o reglementare unitară acestei materii.

În materia donaţiilor, dintre cauzele de revocare, s-a eliminat, ca inutilă şi inadecvată, revocarea de drept a donaţiilor pentru survenire de copii. Din aceleaşi raţiuni, au fost simplificate formalităţile în cazul donaţiilor între soţi.

În privinţa viciilor de consimţământ, noutăţile pe care le aduce noua reglementare sunt semnificative. Astfel, urmând modelul legislaţiilor moderne şi al Principiilor Unidroit, numai eroarea esenţială va deschide calea unei acţiuni în anularea contractului. 

Dispoziţiile care privesc efectele contractului conţin soluţii inovatoare, dintre care amintim: strămutarea riscului în contractele translative de proprietate odată cu predarea bunului, reglementarea expresă a impreviziunii şi a denunţării unilaterale ca modalitate de încetare a oricărui tip de contract încheiat pe durată nedeterminată. 

În materia răspunderii civile delictuale, s-au inclus unele soluţii consacrate în doctrină şi jurisprudenţă, cum ar fi: răspunderea pentru vătămarea unui interes, iar nu numai a unui drept subiectiv, răspunderea în cazul neîndeplinirii unei activităţi impuse de lege sau de ordinul superiorului, extinderea răspunderii comitentului pentru fapta prepusului, definirea pazei juridice ş.a.

Ca urmare a eliminării dualismului cod civil - cod comercial, s-a impus includerea în codul civil a cât mai multor contracte, inclusiv a celor considerate ca fiind apanajul exclusiv al comercianţilor – contractul de transport, de agenţie, de intermediere, antrepriză, contractul de report, de furnizare, contractul de depozit hotelier, contracte bancare.

În ceea ce priveşte ipoteca, noul cod are în vedere unificarea şi completarea soluţiilor actuale din Codul civil şi din Titlul VI al Legii nr.99/1999 privind unele măsuri pentru accelerarea reformei economice, prevăzând, ca noutate, că şi bunurile mobile pot face obiectul unei ipoteci. Totodată, se dispune că, în materie imobiliară, este posibilă constituirea ipotecii asupra unei universalităţi de bunuri imobile.

 Prin derogare de la regula accesorium sequitur principale, în materia garanţiilor ipotecare, prescripţia dreptului la acţiune privind creanţa principală nu atrage şi stingerea dreptului la acţiunea ipotecară. În acest din urmă caz, creditorul ipotecar va putea urmări, în condiţiile legii, doar bunurile mobile sau imobile ipotecate, însă numai în limita valorii acestor bunuri. 

În vederea adaptării dispoziţiilor în materie de prescripţie la cerinţele economiei de piaţă, se prevede, după modelul legislaţiilor moderne, posibilitatea părţilor ca, în limitele şi condiţiile prevăzute de lege, să modifice durata termenelor de prescripţie ori să modifice cursul prescripţiei extinctive. 

De asemenea, se mai are în vedere instituirea unui nou caz de suspendare a prescripţiei extinctive foarte util în practică, şi anume cazul negocierilor purtate în scopul rezolvării pe cale amiabilă a neînţelegerilor dintre părţi. 

Cât priveşte efectul prescripţiei extinctive, stingerea dreptului material la acţiune nu poate fi invocată din oficiu de către organul de jurisdicţie, ci numai de către partea interesată

În materia dreptului internaţional privat, noul Cod civil reglementează, ca instituţie nouă, „înlăturarea excepţională a legii aplicabile”, care permite judecătorului, în mod excepţional, să stabilească legea aplicabilă cea mai adecvată în speţă, independent de norma conflictuală în materie. Această metodă de determinare a legii aplicabile nu va fi  însă permisă când părţile au ales legea aplicabilă, în temeiul autonomiei de voinţă, precum şi în unele materii în care normele conflictuale au un caracter imperativ (starea şi capacitatea civilă a persoanei). 

 De asemenea, în ceea ce priveşte punctele de legătură pentru determinarea legii naţionale, alături de cetăţenie, s-a optat pentru înlocuirea noţiunilor de domiciliu şi, respectiv, reşedinţă, cu noţiunea de „reşedinţă obişnuită”, frecvent utilizată în dreptul comparat, în convenţiile internaţionale  şi în dreptul comunitar. 

În ceea ce priveşte soluţionarea conflictelor de legi în diferite materii, se prevăd soluţii noi, de natură să asigure compatibilitatea dreptului internaţional privat român cu dreptul comunitar, precum şi cu cele mai recente reglementări adoptate în cadrul Conferinţei de drept internaţional privat de la Haga. 

În esenţă, se observă că noul Cod civil promovează o concepţie monistă de reglementare a raporturilor de drept privat, un singur act normativ încorporând totalitatea reglementărilor privitoare la persoane, relaţiile de familie, relaţiile comerciale, precum şi dispoziţiile de drept internaţional privat. 

Imperativul adoptării unui nou Cod civil a fost determinat de necesitatea unificării normelor care guvernează raporturile de drept privat, în contextul în care la momentul actual anumite materii sunt reglementate prin norme separate, ce au suferit modificări numeroase.
Adoptarea unui nou Cod civil este importantă în contextul angajamentelor asumate de România în cadrul Mecanismului de cooperare şi verificare, având în vedere că, din perspectiva Comisiei Europene, actele normative de reformare a sistemului judiciar trebuie să răspundă necesităţii unui cadru legislativ modern, să reprezinte un răspuns coerent şi articulat la nevoia de reformare a instituţiilor şi a mecanismelor fundamentale ce ţin de substanţa relaţiilor socioeconomice.

Noul Cod penal, adoptat în anul 2009, publicat în Monitorul Oficial al României, Partea I, nr. 510 din data de 24 iulie 2009  urmăreşte, pe de o parte, valorificarea tradiţiei legislaţiei penale române, iar pe de altă parte, racordarea la curentele de reglementare actuale ale unor sisteme juridice de referinţă în dreptul penal european.
În cele ce urmează, vom prezenta pe scurt, care sunt, în esenţă, elementele de noutate introduse prin noul Cod penal.

În reglementarea aplicării obligatorii a legii penale mai favorabile au fost aduse o serie de modificări, menite a înlătura dificultăţile de aplicare a textului. În acest sens, ipoteza măsurilor educative a primit o reglementare distinctă, ele fiind sancţiuni principale şi neputând fi asimilate pedepselor complementare. De asemenea, s-a avut în vedere că legea mai favorabilă intervenită după condamnarea definitivă se apreciază în primul rând prin raportare la sancţiunea principală, chiar dacă pedeapsa complementară sau măsura de siguranţă ar fi mai severă, astfel că pedepsele complementare din legea veche care au corespondent în legea nouă se execută în conţinutul şi limitele prevăzute de aceasta

În reglementarea principiului personalităţii, a fost introdusă cerinţa dublei incriminări, cerută de majoritatea doctrinei române şi urmând unui model acceptat de majoritatea legislaţiilor europene, dar s-a considerat oportună limitarea acesteia la situaţia infracţiunilor de gravitate mică şi medie, sancţionate de lege cu închisoarea de cel mult 10 ani

Noua formulare a principiului universalităţii circumscrie mai exact sfera sa de incidenţă, limitând-o la situaţiile în care intervenţia legii penale române se impune în considerarea unor angajamente asumate în plan internaţional. Astfel, competenţa universală a legii penale române va interveni în două ipoteze: cazul infracţiunilor pe care România s-a angajat să le reprime în temeiul unei convenţii internaţionale; cazul în care s-a refuzat extrădarea, când principiul aut dedere aut judicare impune statului solicitat să instrumenteze cauza.

În privinţa legitimei apărări, au fost avute în vedere atât  opiniile exprimate în doctrină cât şi experienţa altor legislaţii  şi s-a renunţat la condiţia pericolului grav generat de atac, gravitatea acestuia şi a acţiunilor comise pentru înlăturarea sa fiind apreciate pe terenul proporţionalităţii.

Se observă un tratament penal mai sever, dar în acelaşi timp realist comparativ cu cel consacrat de Codul penal în vigoare. Modificarea se justifică ţinând seama de statisticile existente care demonstrează că în majoritatea cazurilor instanţele nu procedează la adăugarea sporului, astfel că în realitate sistemul cumulului juridic cu spor facultativ a funcţionat în fapt ca un veritabil cumul prin absorbţie. 

În materia tratamentului sancţionator al recidivei, reglementarea a fost simplificată, recurgându-se la un cumul aritmetic în cazul recidivei postcondamnatorii, respectiv la majorarea legală a limitelor speciale de pedeapsă cu jumătate  în cazul recidivei postexecutorii. 

Noua reglementare a categoriilor de pedeapsă începe cu pedepsele principale, continuă cu pedepsele accesorii şi se încheie cu pedepsele complementare, iar ca elemente de noutate, în categoria pedepselor complementare a fost diversificat conţinutul pedepsei interzicerii unor drepturi şi a fost introdusă o nouă pedeapsă constând în afişarea sau publicarea hotărârii definitive de condamnare. 

În noul Cod penal pedeapsa amenzii cunoaşte o nouă reglementare, dar şi o sferă de aplicare semnificativ lărgită faţă de codul penal în vigoare, prin creşterea numărului infracţiunilor ori a variantelor acestora pentru care amenda poate fi aplicată ca pedeapsă unică, dar mai cu seamă ca pedeapsă alternativă la pedeapsa închisorii

În scopul realizării unei cât mai bune evaluări a gravităţii infracţiunii comise şi a periculozităţii infractorului, au fost reglementate criteriile generale de individualizare a pedepsei pe baza cărora judecătorul să poată obţine o imagine clară asupra semnificaţiei sociale a infracţiunii comise şi a persoanei infractorului. În plus, se instituie obligativitatea prezentării motivelor de fapt avute în vedere în procesul de individualizare pentru a se putea observa modul în care acestea se reflectă în rezultatul evaluării. 

În materia circumstanţelor atenuante, a fost înlăturată circumstanţa privitoare la conduita bună a infractorului anterior săvârşirii infracţiunii, rămânând ca o asemenea împrejurare să fie avută în vedere în cadrul criteriilor generale de individualizare a pedepsei. De asemenea a fost eliminată circumstanţa atenuantă motivată de conduita ulterioară comiterii faptei, constând în prezentarea infractorului în faţa autorităţii, comportarea sinceră în cursul procesului, înlesnirea descoperirii ori arestării participanţilor.

În privinţa circumstanţelor agravante, principala modificare constă în renunţarea la categoria circumstanţelor agravante judiciare întrucât, ţinând seama de modul imprecis al reglementării şi de efectul asupra răspunderii penale, textul se situează la limita principiului previzibilităţii legii.

Renunţarea la aplicarea pedepsei constă în dreptul recunoscut instanţei de judecată de a renunţa definitiv la stabilirea şi aplicarea unei pedepse pentru o persoană găsită vinovată de comiterea unei infracţiuni, pentru îndreptarea căreia, ţinând seama de infracţiunea săvârşită, de persoana infractorului şi de conduita avută de acesta anterior şi ulterior comiterii faptei, este suficientă aplicarea unui avertisment, deoarece stabilirea, aplicarea sau executarea unei pedepse ar risca să producă mai mult rău decât să ajute la recuperarea inculpatului.
Amânarea aplicării pedepsei constă în stabilirea unei pedepse pentru o persoană găsită vinovată de săvârşirea unei infracţiuni şi amânarea temporară a aplicării acesteia, atunci când pedeapsa concret stabilită este amenda sau închisoarea de cel mult 2 ani iar instanţa apreciază, ţinând seama de persoana infractorului şi de conduita avută de acesta anterior şi ulterior comiterii infracţiunii, că în raport cu situaţia personală a inculpatului, aplicarea imediată a unei pedepse nu este necesară, dar se impune supravegherea conduitei sale pentru o perioadă fixă de 2 ani. 

În ceea ce priveşte partea specială, sub aspectul sistematizării, s-a renunţat la structura codurilor penale anterioare, fiind reglementate mai întâi infracţiunile care aduc atingere persoanei şi drepturilor acesteia şi abia după aceea infracţiunile care aduc atingere atributelor statului,  această structură regăsindu-se la majoritatea codurilor europene.

În cazul infracţiunilor contra vieţii, semnalăm ca element de noutate o singură formă agravată a infracţiunii de omor – omorul calificat – care regrupează atât elementele circumstanţiale agravante ale omorului deosebit de grav din actuala reglementare, cât şi o parte din cele ale omorului calificat.

A fost de asemenea expres reglementată infracţiunea de ucidere la cererea victimei, ca o formă atenuată a omorului. 

Reglementarea distinctă a infracţiunilor comise asupra membrilor de familie, care nu constituie altceva decât forme agravate sau atenuate ale unor infracţiuni contra vieţii sau integrităţii corporale, s-a impus în vederea eliminării lacunelor şi incoerenţelor datorate modificărilor succesive ale codului penal în vigoare. 

Capitolul consacrat infracţiunilor împotriva libertăţii şi integrităţii sexuale a fost complet revizuit, pe baza unei noi concepţii în acord cu soluţiile diferitelor coduri europene în materie, privind relaţiile dintre infracţiunile înscrise în aceasta categorie.

A fost incriminată ca faptă distinctă violarea sediului profesional, dat fiind că, potrivit jurisprudenţei Curţii Europene a Drepturilor Omului, şi sediul persoanei juridice sau sediul profesional al persoanei fizice beneficiază de protecţia conferită de art. 8 din Convenţie

O altă incriminare nouă este violarea confidenţialităţii datelor cu caracter personal, textul urmărind să asigure protecţia acestor date, a căror manipulare sau divulgare poate, potrivit jurisprudenţei Curţii Europene a Drepturilor Omului, să aducă atingere dreptului la viaţă privată, ocrotit de art.8

În categoria faptele contra patrimoniului care se săvârşesc prin nesocotirea încrederii, a fost introdusă o nouă incriminare, abuzul de încredere prin fraudarea creditorilor. Infracţiunea se poate comise în două modalităţi, fie prin fapta debitorului de a înstrăina, ascunde, deteriora sau  distruge, în tot sau în parte, valori ori bunuri din patrimoniul său ori de a invoca acte sau datorii fictive în scopul fraudării creditorilor, fie prin achiziţionarea de bunuri ori servicii, debitorul ştiind cu certitudine la momentul încheierii tranzacţiei că nu va putea plăti şi producând astfel o pagubă creditorului. 

Noile incriminări referitoare la înşelăciunea privind asigurările, deturnarea licitaţiilor publice şi exploatarea patrimonială a unei persoane vulnerabile îşi găsesc justificarea în realitatea socială, căci ele vin să sancţioneze fapte care au devenit din ce în ce mai frecvente în ultimii ani.

Au fost identificate şi incriminate o serie de fapte evidenţiate şi în practica judiciară, care pot afecta semnificativ activitatea de înfăptuire a justiţiei precum: obstrucţionarea justiţiei, influenţarea declaraţiilor, răzbunarea pentru ajutorul dat justiţiei, presiuni asupra justiţiei, compromiterea intereselor justiţiei, încălcarea solemnităţii şedinţei, ultrajul judiciar, asistenţa şi reprezentarea neloială  sau neexecutarea sancţiunilor penale.

 Uzurparea funcţiei este o incriminare nouă, autorul  fiind un funcţionar public care îndeplineşte un act ce excede atribuţiunilor de serviciu sau continuă să exercite funcţia publică, dar alta decât cea care implică exerciţiul autorităţii de stat.

O altă incriminare nou introdusă este falsificarea unei înregistrări tehnice. În condiţiile în care în viaţa socială contemporană tot mai multe documente atestând o anumită împrejurare şi care pot produce efecte juridice sunt eliberate automat, fără intervenţia nemijlocită a unui funcţionar, se impune o protecţie penală a veridicităţii acestor atestări, în condiţiile în care falsificarea lor nu poate fi încadrată pe baza textelor existente.

Camăta a fost readusă în sfera ilicitului penal, întrucât realitatea a demonstrat că prin săvârşirea acestui gen de fapte, ce pot aduce mari venituri, se eludează legislaţia fiscală, dar se pot produce şi consecinţe, grave, pentru interesele unei persoane.

Se remarcă incriminarea distinctă a faptei de comercializare de produse alterate, respectiv alimente, băuturi, carne sau produse din carne, medicamente, cunoscând că sunt alterate şi vătămătoare sănătăţii, cu precizarea că, în ipoteza în care, prin falsificarea de alimente sau produse ori comercializarea de produse alterate, s-au produs vătămări ori aceste fapte au avut ca urmare moartea unei persoane, s-a adoptat soluţia concursului de infracţiuni şi nu a unor infracţiuni complexe.

În urma ratificării de către România a Convenţiei Consiliului Europei privind lupta împotriva traficului de fiinţe umane, a fost introdusă şi o incriminare nouă, folosirea serviciilor care fac obiectul exploatării unei persoane traficate. 

În capitolul  consacrat infracţiunilor contra familiei, a fost inclusă, în plus faţă de incriminările existente astăzi, o incriminare nouă – împiedicarea accesului la învăţământul general obligatoriu.

În ansamblu, se poate spune că obiectivele urmărite de noul Cod penal sunt următoarele: crearea unui cadru legislativ coerent în materie penală, cu evitarea suprapunerilor inutile de norme în vigoare existente în actualul Cod penal şi în legile speciale,  simplificarea reglementărilor de drept substanţial, menită să faciliteze aplicarea lor unitară şi cu celeritate în activitatea organelor judiciare, asigurarea satisfacerii exigenţelor decurgând din principiile fundamentale ale dreptului penal consacrate de Constitu

 HYPERLINK "javascript:OpenDocumentView(45273,%20751693);" ie şi de pactele şi tratatele privitoare la drepturile fundamentale ale omului, la care România este parte, transpunerea în cadrul legislativ penal naţional a reglementărilor adoptate la nivelul Uniunii Europene,  armonizarea dreptului penal material român cu sistemele celorlalte state membre ale Uniunii Europene.
Ordonanţa de urgenţă a Guvernului nr. 59/2009 pentru modificarea Legii nr. 303/2004 privind statutul judecătorilor şi procurorilor şi pentru modificarea şi completarea Legii nr. 317/2004 privind Consiliul Superior al Magistraturii

Modificările aduse de actul normativ vizează procedura disciplinară, statutul inspectorilor judiciari şi prelungirea perioadei maxime pe care se poate dispune delegarea judecătorilor şi procurorilor.

Soluţiile legislative în ceea ce priveşte Legea nr. 317/2004, republicată, sunt, în cea mai mare măsură, conform propunerilor formulate de Consiliului Superior al Magistraturii, propuneri care, urmare a celor stabilite în şedinţa Plenului din data de 26 martie 2009, au fost înaintate Ministerului Justiţiei şi Libertăţilor Cetăţeneşti, cu unele diferenţe, atât în ceea ce priveşte aşezarea textelor, cât şi în ceea ce priveşte conţinutul, diferenţe care urmează a fi evidenţiate la analizarea proiectului pe articole.


La art. 45 alin. (4), se observă că, spre deosebire de forma propusă de Consiliul Superior al Magistraturii, se precizează că membrii comisiilor de disciplină nu pot desfăşura pe perioada mandatului decât activitate specifică acestei calităţi.

La alin. (5) al aceluiaşi articol, referitor la numirea de către Plenul Consiliului Superior al Magistraturii a membrilor comisiilor de disciplină şi a membrilor supleanţi, constatăm că, spre deosebire de forma propusă, s-a eliminat textul „după consultarea inspectorului şef al Inspecţiei judiciare” 

La acelaşi alineat, se constată că posibilitatea reînvestirii membrilor comisiilor de disciplină şi a membrilor supleanţi este limitată la o singură dată, în timp ce, în forma propusă de Consiliul Superior al Magistraturii se prevedea posibilitatea reînvestirii, fără a se limita numărul de mandate.

Apreciem că, având în vedere faptul că mandatul membrilor comisiilor de disciplină şi a membrilor supleanţi este scurt – 1 an – ar trebui ca posibilitatea reînvestirii să nu fie limitată la o singură dată, fiind preferabilă varianta propusă  de Consiliul Superior al Magistraturii, întrucât permite membrilor comisiilor de disciplină care au desfăşurat o activitate foarte bună să păstreze această calitate mai mult de 2 ani, prin reînvestiri succesive.

În plus, se observă că la art. 46 alin. (13)  este inserată o prevedere care nu a fost propusă de Consiliul Superior al Magistraturii – posibilitatea persoanei interesate sau a inspectorului judiciar care a efectuat cercetarea de a contesta la secţia corespunzătoare soluţia de clasare dispusă de comisia de disciplină în cazul în care consideră că nu se justifică exercitarea acţiunii disciplinare.

Soluţia are ca efect supraîncărcarea secţiilor Consiliului Superior al Magistraturii cu contestaţii împotriva rezoluţiilor de clasare şi a generat dificultăţi majore de aplicare, care au determinat formularea solicitării de abrogare a alin. (13) al art. 46.

La art. 53 alin. (1) modificarea constă în înlocuirea sintagmei „membrii aleşi ai Consiliului Superior al Magistraturii” cu sintagma „membrii Consiliului Superior al Magistraturii care au calitatea de judecător sau procuror”.  

Apreciem că modificarea este justificată, având în vedere că, în mod eronat, în actuala reglementare se vorbeşte despre membrii aleşi, categorie în care sunt incluşi şi membrii Consiliului Superior al Magistraturii, reprezentanţi ai societăţii civile.

Alin. (2) face trimitere la dispoziţiile art. 45-47 referitoare la procedura disciplinară, în sensul că acestea se aplică în mod corespunzător şi membrilor Consiliului Superior al Magistraturii.

Modificarea este justificată, având în vedere necesitatea unei reglementări unitare în ceea ce priveşte procedura disciplinară, ceea ce presupune ca modificările aduse procedurii disciplinare să fie aplicabile şi în situaţiile în care persoana faţă de care se desfăşoară această procedură este un judecător sau procuror membru al Consiliului Superior al Magistraturii.

În ceea ce priveşte abrogarea art. 54, care în prezent reglementează procedura disciplinară în situaţia în care persoana faţă de care se desfăşoară această procedură este un judecător sau procuror membru al Consiliului Superior al Magistraturii, aceasta este impusă de modificările aduse acestei proceduri şi de norma de trimitere de la art. 53 alin. (2), fiind valabile argumentele de la punctul precedent. 

Cu toate acestea, apreciem că articolul nu ar fi trebuit abrogat în întregime, fiind necesar să se menţină actualul alineat (7), în forma propusă de Consiliul Superior al Magistraturii, în sensul că membrul Consiliului Superior al Magistraturii faţă de care se exercită acţiunea disciplinară nu participă în calitate de membru ales la lucrările secţiei în care se judecă acţiunea disciplinară.
La art. 61, alineatul (3), se observă că, deşi în propunerea de modificare formulată de Consiliul Superior al Magistraturii era menţinută şi teza a doua care permite ocuparea funcţiei de inspector şi de judecători sau procurori detaşaţi, în varianta adoptată, unica modalitate de ocupare a acestei funcţii este numirea pe un mandat de 6 ani.

Apreciem că alineatul (3) ar fi trebuit să rămână în varianta propusă, păstrându-se detaşarea ca modalitate excepţională de ocupare a funcţiei de inspector, având în vedere că această variantă permite ocuparea funcţiilor vacante în ipoteza în care, urmare a concursului organizat, nu se pot ocupa toate posturile. 

O altă diferenţă în raport de forma propusă de Consiliul Superior al Magistraturii se observă la alin. (33) al art. 61 care face trimitere la dispoziţiile art. 45-47 referitoare la procedura disciplinară, în sensul că acestea se aplică în mod corespunzător şi inspectorilor.

Modificarea este justificată, având în vedere necesitatea unei reglementări unitare în ceea ce priveşte procedura disciplinară, ceea ce presupune ca modificările aduse procedurii disciplinare să fie aplicabile şi în situaţiile în care persoana faţă de care se desfăşoară această procedură este un inspector, ţinând cont că inspectorii îşi păstrează statutul de judecător sau procuror.

La art. II care cuprinde dispoziţii tranzitorii referitoare la inspectorii în funcţie ai Inspecţiei judiciare, se observă că, faţa de varianta Consiliului Superior al Magistraturii, a fost eliminată posibilitatea de a opta pentru continuarea activităţii pe perioada detaşării.

Apreciem că ar fi trebuit menţinută varianta propusă, având în vedere şi propunerea de menţinere a detaşării ca modalitate excepţională de ocupare a funcţiei de inspector, pentru argumentele arătate.

În plus, având în vedere că în prezent, funcţiile de inspector sunt ocupate de judecători şi procurori detaşaţi, ar fi trebuit avută în vedere necesitatea respectării regulii previzibilităţii normei juridice. Chiar dacă pentru viitor s-a înlăturat posibilitatea de ocupare a funcţiei de inspector prin detaşare, având în vedere că, anterior intrării în vigoare a modificării, posturile au fost ocupate în acest mod, iar cei care le-au ocupat nu puteau să prevadă modificările în ceea ce priveşte statutul inspectorilor, ar fi fost firesc să aibă dreptul să îşi continue activitatea ca judecători şi procurori detaşaţi.

La art. III s-au modificat alin. (6), (7) şi (8) ale art. 57 din Legea nr. 303/2004, republicată, în sensul prelungirii perioadei delegării în funcţii de execuţie a judecătorilor şi procurorilor de la cel mult 90 de zile la cel mult 6 luni. 
Ordonanţa de urgenţă a Guvernului nr. 116/2009 pentru instituirea unor măsuri privind activitatea de înregistrare în registrul comerţului 

Potrivit acestui act normativ temporar, competenţa de soluţionare a cererilor de înregistrare în registrul comerţului şi, după caz, a altor cereri aflate în competenţa de soluţionare a judecătorului delegat, pe o perioadă de maximum 6 luni de la data intrării în vigoare, aparţine directorului oficiului registrului comerţului de pe lângă tribunal şi/sau persoanei sau persoanelor desemnate de către directorul general al Oficiului Naţional al Registrului Comerţului. 

Această măsură provizorie de degrevare a judecătorilor trebuie să fie urmată de degrevarea definitivă de aceste atribuţii prin adoptarea proiectului de lege privind înfiinţarea, organizarea şi funcţionarea profesiei de registrator comercial, în termen de 6 luni de la intrarea în vigoare a Ordonanţei de urgenţă a Guvernului nr. 116/2009.

Trebuie precizat că prin Decizia nr. 1636 din data de 10 decembrie 2009, publicată în Monitorul Oficial al României, Partea I, din data de 20 ianuarie 2010, Legea pentru modificarea şi completarea Legii camerelor de comerţ din România nr. 335/2007 şi a Legii nr. 26/1990 privind registrul comerţului a fost declarată neconstituţională. În considerentele deciziei s-a reţinut, printre altele, că transferul atribuţiilor de înregistrare a societăţilor comerciale din competenţa unui judecător delegat în competenţa unei organizaţii neguvernamentale, fie ea şi de utilitate publică, nu este o măsură de natură să contribuie la întărirea controlului asupra obiectului de activitate al societăţilor comerciale, acest fapt putând afecta mediul de afaceri, în sensul în care garanţiile de independenţă, de respectare a legii şi interesului public necesare desfăşurării activităţii sunt îndepărtate.

 Legea nr. 276/2009 privind aprobarea Ordonanţei de urgenţă a Guvernului nr. 212/2008 pentru modificarea şi completarea Legii nr. 146/1997 privind taxele judiciare de timbru

Actul normativ a aprobat cu modificări şi completări Ordonanţa de urgenţă a Guvernului nr. 212/2008. Pe lângă modificările ce vizează modul de calcul al taxelor judiciare de timbru, au fost avute în vedere şi unele modificări care au în vedere modul de plată al acestora, fiind prevăzută şi posibilitatea de achitare prin intermediul unităţilor bancare.

O altă modificare se referă la scutirea de taxă judiciară de timbru a cererilor pentru înregistrarea asociaţiilor de proprietari, de locatari sau mixte, adresate judecătoriei.

În fine, un alt element de noutate introdus de acest act normativ constă în prevederea potrivit căreia hotărârile judecătoreşti irevocabile se comunică părţilor, prevedere care este în contradicţie cu dispoziţia art. 266 din Codul de procedură civilă, în conformitate cu care hotărârea se comunică părţilor, în copie, în cazul când aceasta este necesară pentru curgerea termenului de exercitare a apelului sau recursului.

Trebuie precizat că ulterior, a fost iniţiat un Proiect de Ordonanţă de urgenţă a Guvernului pentru abrogarea acestei ultime prevederi referitoare la comunicarea hotărârilor irevocabile, proiect avizat favorabil de Plenul Consiliului Superior al Magistraturii, care a sesizat, încă de la data publicării actului normativ în Monitorul Oficial al României, că aplicarea acestei dispoziţii poate avea consecinţe nefavorabile asupra funcţionării sistemului judiciar.
 Legea nr. 277/2009 privind aprobarea Ordonanţei de urgenţă a Guvernului nr. 173/2008 pentru modificarea şi completarea Legii nr. 85/2006 privind procedura insolvenţei şi pentru modificarea lit. c) a art. 6 din Legea nr. 146/1997 privind taxele judiciare de timbru

Actul normativ modifică dispoziţiile legale referitoare la citare şi la comunicarea actelor de procedură, în sensul că, persoanele împotriva cărora se va deschide o acţiune potrivit dispoziţiilor legii, ulterior deschiderii procedurii insolvenţei, vor beneficia de  o primă comunicare a actelor de procedură, potrivit Codului de procedură civilă, potrivit celor reţinute în cuprinsul Deciziei nr. 1137 din 4 decembrie 2007 a Curţii Constituţionale.

Se instituie o nouă excepţie de la regula citării părţilor prin Buletinul insolvenţei în cazul soluţionării recursurilor împotriva hotărârilor pronunţate de judecătorul sindic.

Alte modificări vizează reglementarea expresă a drepturilor adunării creditorilor în situaţia în care numărul mic al creditorilor nu permite formarea unui comitet, extinderea termenului de comunicare a votului prin corespondenţă, crearea posibilităţii reprezentării salariaţilor de către un singur delegat, amplificarea rolului persoanei care a declanşat procedura în desemnarea administratorului judiciar sau lichidatorului provizoriu.

Trebuie făcută precizarea că ultimele acte normative adoptate în materie de insolvenţă au generat dificultăţi de interpretare şi aplicare, ceea ce a determinat instanţele judecătoreşti ca, prin intermediul secţiilor specializate, să formuleze propuneri de modificare şi completare a Legii nr. 85/2006 şi să solicite Consiliul Superior al Magistraturii sesizarea ministrului justiţiei şi libertăţilor cetăţeneşti în vederea iniţierii unui proiect de act normativ în acest sens.

Referitor la efectele modificărilor legislative din cursul anului 2009 asupra actului de justiţie, opinia majoritară la nivelul instanţelor judecătoreşti a fost aceea că modificările legislative survenite au avut mai degrabă o influenţă negativă asupra actului de justiţie (56%). Există însă curţi de apel care au răspuns în sensul că influenţa este mai degrabă pozitivă (38%). Opinia minoritară este în sensul că influenţa actelor normative adoptate este negativă (6%). 

În ceea ce priveşte parchetele, opinia majoritară asupra modificărilor legislative survenite în cursul anului 2009 este în sensul că acestea au avut o influenţă mai degrabă negativă (67%). Unele parchete au considerat că influenţa asupra actului de justiţie a fost mai degrabă pozitivă (28%). S-a exprimat şi opinia minoritară, în sensul că influenţa actelor normative este pozitivă (6%).

Instanţele judecătoreşti şi parchetele au indicat unele măsuri de ordin legislativ care ar trebui adoptate în vederea îmbunătăţirii activităţii, cum ar fi:

· eliminarea obligativităţii suspendării judecăţii în cazul excepţiilor de neconstituţionalitate;
· modificări legislative privind soluţionarea cererilor de încuviinţare executare silită;
· intrarea în vigoare a dispoziţiilor din Codul de procedură civilă referitoare la administrarea probelor prin avocaţi; 

· abrogarea procedurii concilierii directe în materie comercială; 
· modificarea statutului magistratului în ceea ce priveşte normarea muncii;

· respectarea cu stricteţe a dispoziţiilor art. 115 alin. 4 din Constituţie, în sensul limitării adoptării de ordonanţe de urgenţă care au devenit, în anul 2009, regula în materia legiferării; 

· simplificarea şi reducerea duratei procedurilor;  

· intensificarea luptei împotriva corupţiei; 

· adoptarea de norme juridice care să conducă la o degrevare efectivă a judecătorilor şi procurorilor de atribuţii non-judiciare; 

· modificarea competenţei materiale; 

· eliminarea inadvertenţelor şi a reglementărilor echivoce din procedura insolvenţei; 

· modificări privind modul de finanţare a instanţelor şi trecerea bugetului de la Ministerul Justiţiei la Înalta curte de Casaţie şi Justiţie sau la Consiliul Superior al Magistraturii; 

· o legislaţie mai coerentă; normarea muncii şi plata drepturilor salariale restante; 

· sancţiunea abuzului de drept; 

· măsuri legislative pentru a se asigura independenţa financiară a instanţelor ; 

· reaşezarea competenţelor instanţelor judecătoreşti ; 

· desfiinţarea instanţelor nefuncţionale; 

· consolidarea autonomiei curţilor de apel în domeniul gestionării resurselor umane pentru personalul auxiliar al instanţelor;

· eliminarea formalismului procedural; 

· modificări în domeniul arestării preventive; 

· o modificare a cadrului şi modului de desfăşurare a şedinţelor de judecată cu consecinţa diminuării numărului  de cauze şi  repartizarea  echilibrată a acestora în funcţie de complexitatea lor pe fiecare judecător;

· modificarea Regulamentului de ordine interioară al instanţelor judecătoreşti; 

· introducerea obligativităţii medierii pentru anumite tipuri de cauze;  

· extinderea atribuţiilor grefierilor cu studii superioare prin preluarea unor activităţi îndeplinite de judecători
· modificarea Codului civil, Codului Penal, Codului de Procedură Civilă şi Codului de Procedură Penală; 

· modificarea legislaţiei în domeniul insolvenţei;

· extinderea competenţei instanţelor şi parchetelor militare la toate infracţiunile săvârşite de militari, indiferent de legătura lor de serviciu;
· abrogarea art. III din Legea nr. 276/2009 de aprobare a OUG nr. 212/2008 de modificare a legii taxei de timbru;

· îmbunătăţirea activităţii de expertiză fiscala;
· majorarea termenelor legale de soluţionare a unor cauze, majorarea termenelor de redactare a hotărârilor judecătoreşti;

· taxa judiciara de timbru şi timbrul judiciar să se constituie ca fonduri exclusiv pentru finanţarea justiţiei;

· medierea-existenţa unui filtru funcţional în activitatea de judecată;

· modificarea compunerii completelor de litigii de muncă la un singur judecător;
· eliminarea efectuării urmăririi proprii de către procuror în condiţiile lipsei de personal;

· trecerea poliţiei judiciare în subordinea parchetului ; 
· adoptarea noului cod penal şi de procedură penală;
· modificarea prevederilor privind promovarea în funcţii de conducere şi de execuţie;

· modificarea dispoziţiilor codului de procedură penală referitor la competenţa materială, teritorială şi după calitatea persoanei.
· urmărirea infracţiunilor contra patrimoniului la plângerea prealabilă;

· modificarea art. 45 din codul de procedură civilă;
· sistematizarea legislaţiei penale şi simplificarea procedurii în faza de urmărire penală;
· extinderea principiului disponibilităţii;
· adoptarea unor soluţii legislative care să conducă la ocuparea rapidă a locurilor vacante;
· majorarea duratei reţinerii;
· reglementarea riguroasă a mandatelor de aducere, a percheziţiei în cadrul infracţiunilor flagrante;
· reducerea competenţei parchetelor de pe lângă judecătorii;
· revenirea structurilor specializate (DIICOT şi DNA) în structura parchetelor ordinare, cu efect asupra competenţei materiale, evitându-se declinările / disjungerile ce duc la întârzieri în soluţionarea dosarelor;
· eliminarea situaţiilor de modificare a legislaţiei penale şi procesual penale prin  ordonanţă de urgenţă.
III.2. Principalele direcţii de acţiune actualizate ale Consiliului Superior al Magistraturii, ca urmare a Raportului Comisiei Europene dat publicităţii la 22 iulie 2009, aprobate de Plenul Consiliului Superior al Magistraturii, prin Hotărârea nr. 1421/10 septembrie 2009
Iniţierea acestor direcţii de acţiune s-a concentrat exclusiv pe problemele monitorizate de Comisie in cadrul Mecanismului de Cooperare si Verificare, stabilit încă din luna decembrie 2006 şi răspunde recomandărilor formulate de Comisia Europeana în cadrul raportului din 22 iulie 2009. Acestea au la bază nevoile sistemului judiciar, pe care Consiliul le-a identificat ca prioritare în cadrul activităţilor ce vor urma. Astfel, s-au menţinut şi adaptat nevoilor actuale cele cinci direcţii:

· Îmbunătăţirea politicii de resurse umane, a organizării instanţelor şi parchetelor şi a pregătirii profesionale a magistraţilor;

· Accelerarea mecanismelor care pot influenţa unificarea practicii judiciare la nivel naţional;

· Inspecţia Judiciară -  Întărirea rolului CSM de instanţă disciplinară pentru magistraţi şi creşterea eficienţei activităţii în acest domeniu;

· Creşterea transparenţei actului de justiţie;

· Lupta împotriva corupţiei.

Îmbunătăţirea politicii de resurse umane - s-au avut în vedere concursurile şi examenele pentru ocuparea a noi posturi de judecători şi procurori, în special prin organizarea unui nou concurs de admitere în magistratură pentru ocuparea a 120 de posturi vacante, destinat candidaţilor care au o vechime juridică de cel puţin 5 ani, în condiţiile prevăzute de art. 33 din Legea nr. 303/2004, republicată, cu modificările şi completările ulterioare. S-a avut în vedere, de asemenea, numirea a 60 de judecători stagiari şi a 95 de procurori stagiari, ce urmează a absolvi cursurile Institutului Naţional al Magistraturii în luna iunie 2010. Pe baza statisticilor anului 2009 şi a previziunilor pentru anul următor, în luna decembrie 2009, CSM a stabilit adoptarea calendarul concursurilor şi examenelor pentru 2010, adaptat nevoilor de recrutare, în contextul actual al ieşirilor masive din sistem, datorate, în principal, cererilor de pensionare ale magistraţilor.

Modalităţile de recrutare de noi magistraţi trebuie dublate de masuri destinate stopării ieşirilor din sistem. Astfel, prin Hotărârea nr. 1421/2009, Plenul Consiliului are în vedere înaintarea unei propuneri legislative pentru modificarea Legii nr. 303/2004, republicată, cu modificările şi completările ulterioare, în sensul limitării sferei persoanelor care pot solicita pensionarea anticipată doar la persoanele care au deţinut numai calitatea de judecător sau procuror cel puţin 25 de ani. Se circumscrie aceluiaşi scop şi măsura stabilita cu caracter permanent, de analizare riguroasa a cererilor de detaşare, în raport de criterii precum: volumul de activitate al instanţei/parchetului de unde provine magistratul, încărcătura de dosare per judecător sau procuror la aceasta unitate, precum şi opinia exprimată a acestei unităţi. În paralel, acolo unde va fi nevoie, Consiliul va aprecia necesitatea apelării la fondul de rezervă pentru ocuparea posturilor temporar vacante.

Consiliul va avea în vedere echilibrarea schemelor de personal în raport de volumul de activitate al instanţelor şi parchetelor. Prima etapă de redistribuire a posturilor vacante din sistem, încheiată în luna aprilie 2009, va fi continuată cu o nouă analiză ce va fundamenta noi propuneri de redistribuire, într-o a doua etapă, programată pentru luna aprilie 2010. Principiul de bază va fi cel al degrevării instanţelor şi parchetelor cu volum mare de activitate, prin preluarea unor posturi vacante din schemele de personal ale unităţilor cu volum mai redus de activitate. Pentru asigurarea eficienţei în planul organizării şi funcţionarii instanţelor si parchetelor, după intrarea în vigoare a codurilor de procedură, se va avea în vedere încă de pe acum participarea reprezentanţilor Consiliului la elaborarea studiului de impact al celor două coduri de procedură, demers iniţiat de Ministerul Justiţiei în cadrul unui program derulat cu Banca Mondială.
Transferul sarcinilor administrative de la judecători la grefieri este în continuare o prioritate. În acest sens, se vor avansa propuneri de modificare a legislaţiei primare şi secundare pentru a reglementa o nouă instituţie, cea a grefierului-asistent. De asemenea, un caracter de noutate va avea şi instituţia managerului de instanţă, care se află în prezent în faza derulării unui program pilot, finanţat din fonduri Phare şi implementat de Ministerul Justiţiei. 

Formarea profesională continuă a magistraţilor se va orienta în anul următor, în special, pe domenii legate de însuşirea noilor prevederi ale codurilor civil şi penal, precum şi a normelor de procedură ce urmează a fi reglementate prin noile coduri de procedură civilă şi penală; se va pune accentul în continuare pe organizarea seminariilor pentru unificarea practicii judiciare, atât la nivel centralizat, cât, în special, la nivel descentralizat, în cadrul instanţelor şi parchetelor.

Analizarea primului proces de evaluare profesională a judecătorilor şi procurorilor şi formularea unor propuneri de îmbunătăţire a cadrului legislativ şi organizatoric privind evaluarea. Pornind de la criticile formulate în raport referitoare la procentul ridicat al magistraţilor care au obţinut calificativul „foarte bine”, Consiliul a supus analizei, în cadrul unui atelier de lucru, cu participare internaţională, principalele modele europene de evaluare reglementate în sistemul judiciar al altor state. Se vor avea în vedere atât evaluarea individuală, cât şi cea a sistemului, privit ca întreg, punându-se astfel în discuţie îmbunătăţirea cadrului legislativ în această materie. 

Unificarea practicii judiciare. Vor continua întâlnirile regulate de discutare la nivel descentralizat a problemelor de practică neunitară, urmate de analizarea şi discutarea acestora la nivel centralizat, în cadrul întâlnirilor trimestriale organizate de Consiliul Superior al Magistraturii. Pentru un suport tehnic de specialitate, se va apela la expertiza Fundaţiei Germane IRZ, prin intermediul căreia, începând cu luna august 2009, se va derula, pe o durata de 12 luni, un program care îşi propune realizarea următoarelor rezultate: - elaborarea de propuneri de măsuri legislative şi de altă natură menite să contribuie la interpretarea şi aplicarea unitară a legii de către instanţe, în acord cu cele mai bune practici ale Uniunii Europene;- elaborarea unei metodologii privind o abordare unitară de soluţionare a cauzelor şi iniţierea diseminării metodologiei în cadrul sistemului judiciar;- identificarea a cel puţin 10 domenii ale dreptului în care lipsa unei jurisprudenţe unitare şi consecvente este resimţită cu mai mare stringenţă, urmată de organizarea de seminarii de formare profesională în aceste domenii de drept şi realizarea unor culegeri de jurisprudenţă, care vor fi folosite şi ca suport de curs pentru auditorii INM.

Întărirea rolului CSM de instanţa disciplinară pentru magistraţi şi creşterea eficienţei activităţii în acest domeniu reprezintă o altă direcţie de acţiune şi vizează recrutarea inspectorilor judiciari pentru ocuparea posturilor vacante, cu respectarea criteriului de reprezentativitate regională. Ca elemente de noutate, urmare a criticilor formulate de Comisia Europeana, Hotărârea Plenului nr. 1241/2009 conţine măsuri de îmbunătăţire şi unificare a activităţii desfăşurate de inspectori, prin prevederea actualizării vechilor ghiduri ale Inspecţiei Judiciare, sub forma unei Metodologii şi organizarea întâlnirilor la nivelul Inspecţiei Judiciare pentru analiza soluţiilor date de inspectori. Pentru mai multa transparenţă în activitatea Inspecţiei Judiciare, se va elabora o culegere de practică disciplinară pentru anii 2007-2009 şi se va adopta şi publica un calendar al controalelor şi verificărilor pentru anul 2010. 

Implementarea Strategiei de Comunicare a CSM pentru sistemul judiciar şi continuarea dezvoltării portalului de jurisprudenţa naţionala „Jurindex”, până la finalizarea în 2011 a acestei baze de date.

Lupta împotriva corupţiei va fi susţinută de Consiliu, în baza atribuţiilor legale ce-i revin, prin asigurarea resurselor umane necesare DNA, prin pregătirea profesională corespunzătoare a judecătorilor şi procurorilor în acest domeniu, în special prin intermediul INM şi prin luarea măsurilor corespunzătoare pe baza Studiului asupra modului de individualizare a pedepselor în cazurile de corupţie.
III.3.   Indici de calitate a activităţii judiciare

III.3.1.   Indici de calitate a activităţii instanţelor judecătoreşti 
A. Repartizarea aleatorie a cauzelor
Introducerea sistemului de repartizare aleatorie a cauzelor la nivelul instanţelor judecătoreşti a fost determinată de intenţia creării unor garanţii suplimentare pentru asigurarea imparţialităţii şi transparenţei în realizarea actului de justiţie, acesta fiind considerat o modalitate obiectivă de distribuire a dosarelor spre soluţionare.

Sistemul de distribuire aleatorie în sistem informatic este la acest moment obligatoriu la nivelul tuturor instanţelor de judecată. 

Deşi sistemul a fost deja implementat de aproximativ 4 ani, funcţionarea acestuia nu a ajuns încă la parametrii optimi, aplicaţia informatică producând în continuare apariţia unor dezechilibre între completele de judecată sub aspectul complexităţii şi numărului cauzelor repartizate.

Totodată, au fost semnalate, inclusiv în mass-media, unele vulnerabilităţi ale sistemului, care conduc la o anumită predictibilitate a modului de repartizare în unele situaţii.

Toate aceste neajunsuri se intenţionează prin intermediul aplicaţiei Ecris 4, care se află în faza finală de dezvoltare şi testare. 

În ceea ce priveşte opinia instanţelor referitoare la principala vulnerabilitate a sistemului de repartizare aleatorie a cauzelor prin aplicaţia ECRIS, precizăm că, potrivit  răspunsurilor la chestionarul pentru colectarea datelor necesare redactării prezentului raport, rezultă următoarele:

- se înregistrează deficienţe legate de algoritmul de repartizare a cauzelor, repartizare neechilibrată, neţinându-se cont de gradul de complexitate al acestora;

- aplicaţia nu ţine cont de dosarele vechi, volumul de activitate total al judecătorului într-o anumită perioadă de timp;

- nu se poate identifica situaţia în care aceeaşi acţiune/cerere a fost introdusă de mai multe ori, cu consecinţa eludării repartizării aleatorii;

- se observă creşterea artificială a numărului de dosare prin imposibilitatea sistemului de a permite repartizarea multiplă, în sistem aleatoriu a unui dosar  având acelaşi  număr de înregistrare.

Aşa cum am arătat mai sus, eventualele dezechilibre între completele de judecată urmează a fi eliminate prin regândirea modulului de repartizare din cadrul aplicaţiei Ecris 4. În ceea ce priveşte stocul de dosare, aplicaţia a fost special creată pentru a ignora dosarele aflate pe rog, echilibrarea completelor ţinând seama exclusiv de cauzele noi intrate.

În legătură cu aspectul referitor la creşterea artificială a numărului de dosare, Ministerul Justiţiei, în colaborare cu Consiliul Superior al Magistraturii, încă din vara anului 2009, a realizat modificarea aplicaţiei Ecris 3 în sensul de a permite repartizarea aleatorie a unei cauze la infinit, sub acelaşi număr unic. Urmează ca această modificare să fie implementată odată cu rectificarea corespunzătoare a Regulamentului de ordine interioară a instanţelor judecătoreşti.
 Monitorizarea activităţii de repartizare aleatorie a cauzelor

 Modalitatea de funcţionare a sistemul de distribuire aleatorie a cauzelor şi respectarea principiului continuităţii completului de judecată în soluţionarea acestora, a reprezentat o preocupare constantă în activitatea de control a Inspecţiei judiciare, constituind obiectiv al verificărilor în cadrul controalelor vizând eficienţa managerială.

În anul 2009, prin Hotărârea nr. 664/2009,  Secţia pentru judecători a Consiliului Superior al Magistraturii a hotărât efectuarea de către Inspecţia Judiciară a unui control tematic la toate instanţele judecătoreşti, fără deplasarea inspectorilor în teritoriu, privind modul de repartizare aleatorie a cauzelor în sistemul informatizat, precum şi verificarea posibilelor metode de eludare a acestuia, semnalate atât de petiţionari cât şi de mass-media. 

Verificările au avut ca suport date preluate din bazele de date ale instanţelor, s-au efectuat prin sondaj şi au evidenţiat faptul că la toate instanţele, în general, au fost respectate dispoziţiile regulamentare privind repartizarea aleatorie a cauzelor. 

De regulă, pentru modificările aduse repartizării aleatorii evidenţiate în programul informatic s-au întocmit procese verbale în conformitate cu prevederile art. 95 alin.(9) şi (10) din Regulamentul de ordine interioară al instanţelor judecătoreşti, excepţiile fiind menţionate punctual în cuprinsul raportului întocmit, însă nu s-a constatat existenţa unor elemente exterioare care să conducă la concluzia existenţei unor erori cu premeditare.

În privinţa activităţii de ştergere a termenelor acordate automat prin sistemul informatic, au fost identificate pe baza rapoartelor informatice situaţii în care a avut loc această operaţiune tehnică, ea survenind ca urmare a unor cauze multiple, atât umane, cât şi tehnice, precum: cauza a fost repartizată aleatoriu, deşi trebuia ca acesta să revină la completul iniţial învestit, întrucât dosarele au fost trimise spre rejudecare acestuia; dosare disjunse ori dosare repartizate unui complet fără specializarea necesară naturii cauzei respective; erori materiale de preselectare al obiectului; din eroare au fost deschise complete; erori ce provin în situaţiile loturilor de dosare; stabilirea greşită a unor complete de judecată în zile în care nu erau fixate termene de judecată; configurarea greşită la planificarea anuală fără a se observa că unele zile sunt stabilite, prin dispoziţii legale, că sunt nelucrătoare. Şi cu privire la acest tip de intervenţie în sistemul informatic s-a constatat că instanţele, de regulă, întocmesc procese verbale prin care menţionează cauza acestor intervenţii şi, de asemenea, nu s-a constatat existenţa unor elemente exterioare care să conducă la concluzia existenţei unor erori cu premeditare.

Verificările efectuate în privinţa modificării tipului de termen utilizat în procedura de repartizare aleatorie au avut la dispoziţie raportul tehnic în care au fost selectate dosarele, în care, pe parcursul anului 2009, au fost utilizate alte tipuri de termene decât cele asociate în prezent obiectelor, identificându-se trei tipuri de practici ale instanţelor: practica asocierii manuale a intervalului de repartizare, pentru fiecare dosar în parte; practica folosirii acelor termene asociate obiectelor; sistemul mixt, o combinaţie a celor două practici menţionate anterior;

De asemenea, s-au constatat situaţii de necorelare a datei înregistrării cu data repartizării la mare parte dintre instanţe, cele mai mari diferenţe existând, de regulă, în cazul în care în privinţa unui dosar au fost efectuate mai multe operaţiuni de repartizare, după ştergerea termenului. 

De asemenea, au fost relativ frecvente şi situaţiile de necorelare dintre data formării dosarului şi data introducerii lui în sistem, ceea ce poate avea drept cauze fie crearea cu întârziere a dosarului în sistem informatizat, fie modificarea datei reale de introducere a cererii, fiind efectuate verificări în consecinţă. 

Au fost constatate şi situaţii în care data formării dosarului este ulterioară datei introducerii lui în sistemul informatic 

În ambele situaţii menţionate, repartizarea aleatorie este afectată, intervalul de repartizare raportându-se la data formării dosarului .

La momentul analizei, instrumentele informatice utilizate n-au oferit posibilitatea identificării certe a unor situaţii de introducere repetată a unor cereri de chemare în judecată, urmate de renunţarea la judecată în vederea dirijării cauzei la un anumit complet, însă această modalitate există ca posibilitate. Având în vedere că accesul la justiţie nu poate fi limitat, pentru evitarea posibilităţii de eludare a repartizării aleatorie prin folosirea acestei metode este necesar ca sistemul ECRIS să fie îmbunătăţit, prin includerea unor cerinţe funcţionale, atribuţie de competenţa Ministerului Justiţiei şi Libertăţilor Cetăţeneşti – Direcţia IT.

De asemenea, în urma analizei datelor existente în sistemul ECRIS la nivelul instanţelor, s-a identificat faptul că există şi situaţii la nivelul unor instanţe în care părţile au fost introduse după repartizarea dosarului, (justificarea fiind volumul mare de activitate), modalitate de lucru ce ar putea reprezenta o posibilitate de eludare a sistemului de repartizare aleatorie. 

Faţă de constatările menţionate, Inspecţia Judiciară a formulat propuneri care să conducă la uniformizarea practicilor administrative ale instanţelor privind repartizarea aleatorie a cauzelor prin sistemul „ECRIS”, care impun fie modificări ale aplicaţiei „ECRIS”, atribuţie de competenţa Ministerului Justiţiei şi Libertăţilor Cetăţeneşti, fie completarea Regulamentului de ordine interioară a instanţelor judecătoreşti.

Secţia pentru judecători a Consiliului Superior al Magistraturii prin Hotărârea nr.1176 din 16.12.2009 a aprobat Raportul privind controlul tematic pe distribuirea aleatorie a cauzelor prin sistemul informatic ECRIS şi a dispus  comunicarea acestuia tuturor instanţelor în vederea unificării practicii în activitatea de repartizare aleatorie a cauzelor. De asemenea, Secţia pentru judecători a decis:  

· menţinerea controlului de acces la aplicaţia ECRIS  pentru Inspecţia Judiciară, în vederea accesării aplicaţiei direct din sediul acesteia, în vederea efectuării unor verificări eficiente;

· înaintarea actului de control Direcţiei legislaţie, documentare şi  contencios pentru analiză în cadrul Comisiei Juridice a Consiliului Superior al Magistraturii, în vederea efectuării de propuneri privind modificarea dispoziţiilor Regulamentului de ordine interioară al instanţelor judecătoreşti, în raport de constatările din cuprinsul Raportului; 

· totodată, a decis că este necesară inserarea unor dispoziţii în Regulamentul de ordine interioară al instanţelor judecătoreşti pentru personalul IT din cadrul instanţelor, care să reglementeze operaţiile de intervenţie autorizate în sistemul ECRIS şi sesizarea Ministerului Justiţiei şi Libertăţilor Cetăţeneşti cu privire la modificările aplicaţiei ECRIS.

B. Date privind durata de soluţionare a cauzelor
Potrivit art. 6 alin. 1 din Convenţia europeană pentru apărarea drepturilor omului şi a libertăţilor fundamentale, orice persoană are dreptul la judecarea în mod echitabil (…) şi într-un termen rezonabil a cauzei sale (…).

Acelaşi principiu este prevăzut şi de art. 21 alin. 3 din Constituţia României.
Aspecte statistice

Din cele 1.139.481 cauze soluţionate la nivelul judecătoriilor în perioada de referinţă, un număr de 129.593 cauze au fost soluţionate în materie penală şi 1.009.888 cauze în materie civilă (cuprinzând toate materiile civile). 

Marea majoritate a cauzelor penale, respectiv 117.193  (90,4%) au fost soluţionate în mai puţin de 6 luni; 6.947 cauze (7,7%) au fost soluţionate într-un interval de 6–12 luni, 2.088 cauze (1,6%) au fost soluţionate într-un termen de 1–2 ani şi 343 cauze (0,3%) au fost finalizate într-un termen mai mare de 2 ani.

În ceea ce priveşte cauzele civile, dintr-un total de 848.017 de dosare (exceptând plângerile şi contestaţiile care au fost în număr de 161.871 şi au avut un termen de soluţionare situat sub 6 luni), 534.501 cauze (84,53%) au fost soluţionate într-un termen cuprins între 0 - 6 luni, 55.509 dosare (8,78%) au fost soluţionate într-un interval de 6 – 12 luni, 34.891 cauze (5,52%) au fost soluţionate într-un interval de 1 – 2 ani iar restul de 7.455 dosare(1,18%),  într-un termen mai mare de 2 ani.

La nivelul tribunalelor, din cele 254.501 cauze soluţionate în fond, în materie civilă, 215.811 cauze (84,79%)  au fost soluţionate într-o perioadă cuprinsă între 0 – 6 luni, 25.762 cauze (10,12%)  au fost soluţionate într-un interval cuprins între 6–12 luni, în 9.194 cazuri (3,61%) au fost pronunţate soluţii într-o perioadă cuprinsă între 1 –2 ani, iar 3.734 dosare (1,46%) au fost soluţionate într-un termen mai mare de 2 ani.

Activitatea desfăşurată de tribunale şi evidenţiată anterior cuprinde şi acţiunile ce privesc procedura insolvenţei. În această materie au primit soluţie finală 26.542 cauze, după cum urmează: 12.203 dosare (45,97%) au fost soluţionate într-o perioadă cuprinsă între 0 – 6 luni, 7.013 (26,42%) într-o perioadă de 6–12 luni, 4.850 cauze (18,27%) într-un interval de 1–2 ani şi 2.476 dosare (9,32%) au avut o durată de soluţionare mai mare de 2 ani
.  

În materie penală, în fond, au fost soluţionate 29.837 de dosare, în majoritatea cauzelor, respectiv în 28.320 dosare (94,91%) fiind pronunţate hotărâri într-un termen ce nu a depăşit 6 luni, 1.116 dosare (3,74%) au fost soluţionate într-un interval de 6 –12 luni, 327 (1,10%)  într-un interval de 1–2 ani şi 74 cauze (0,25%) într-un termen mai mare de 2 ani.

În apel, cauzele civile au fost soluţionate preponderent într-o perioadă ce nu a depăşit 6 luni. Astfel, dintr-un total de 19.799 cauze civile ce au fost soluţionate în apel, într-un număr de 15.078 dosare (76,16%), s-au pronunţat soluţii în mai puţin de 6 luni; 3.449 cauze (17,42%) au fost soluţionate într-un interval de 6 – 12 luni, 961 (4,85%) într-un interval de 1 – 2 ani şi 311 dosare (1,57%) într-un termen mai mare de 2 ani.

Cauzele penale au primit soluţie finală după cum urmează: 11.175 dosare (87,22%) au fost soluţionate într-o perioadă cuprinsă între 0–6 luni, 1.368 cauze (10,68%) într-o perioadă de 6–12 luni, 238 (1,86%) într-un interval de 1–2 ani şi 32 cauze (0,25%) au avut o durată de soluţionare mai mare de 2 ani.  

În recurs, dintr-un număr de 112.751 cauze civile soluţionate, tribunalele au pronunţat decizii irevocabile într-un termen ce nu a depăşit 6 luni în 102.282 cauze (90,71%), într-un termen cuprins între 6 – 12 luni în 8.991 cauze (7,97%), într-un termen cuprins între 1 – 2 ani în 1.235 cauze (1,1%), în timp ce 225 dosare (0,22%) fiind soluţionate într-o perioadă mai mare de 2 ani.

Dintr-un număr total de 31.023 cauze penale soluţionate în recurs, tribunalele au pronunţat decizii definitive într-un termen ce nu a depăşit 6 luni în 30.479 cauze (98,25%), într-un termen cuprins între 6 – 12 luni în 497 cauze (1,60%) iar într-un termen cuprins între 1 – 2 ani în 47cauze (0,15%).

La nivelul curţilor de apel, dintre cele 15.335 cauze soluţionate în fond, în materie civilă, 13.709 cauze (89,40%) au fost soluţionate într-o perioadă cuprinsă între 0 – 6 luni, 1.166 cauze (7,60%) au fost soluţionate într-un interval cuprins între 6 – 12 luni, în 373 cauze (2,43%) au fost pronunţate soluţii într-o perioadă cuprinsă între 1 – 2 ani, iar 87 cauze (0,57%) au fost soluţionate în mai mult de 2 ani.

În materie penală, curţile de apel s-au pronunţat în 3.630 dosare, în majoritatea cauzelor, respectiv în 3.462 dosare (95,37%) fiind pronunţate hotărâri într-un termen ce nu a depăşit 6 luni, 145 dosare (3,99%) au fost soluţionate într-un interval de 6 – 12 luni şi 23 dosare (0,63%) într-un interval de 1 – 2 ani.

În apel, cauzele civile au fost soluţionate preponderent într-o perioadă ce nu a depăşit 6 luni. Astfel dint-un total de 8.240 cauze civile ce au fost repartizate, într-un număr de 6.845 dosare (83,07%) s-au pronunţat soluţii finale în mai puţin de 6 luni; 1.022 cauze (12,40%) au fost soluţionate într-un interval de 6 – 12 luni, 235 cauze (2,85%) într-un interval de 1 – 2 ani şi 138 cauze (167%) au fost soluţionate într-un termen mai mare de 2 ani.

Cauzele penale au fost soluţionate după cum urmează: 2.284 cauze (91,36%) într-o perioadă cuprinsă între 0 – 6 luni, 181 cauze (7,24%) într-o perioadă de 6 – 12 luni, 32 cauze (1,28%) într-un interval de 1 – 2 ani şi 3 cauze (0,12%) au avut o durată de soluţionare mai mare de 2 ani.  


[image: image34.emf]Durata de soluţionare a cauzelor la curţi de apel in apel , 

comparativ 2008/2009

2551

175

22

2

2284

181

32

3

8140

835

299

74

6845

1022

235

138

0-6

luni

6-12

luni

1-2 anipeste

2 ani

2009 0-6

luni

6-12

luni

1-2 anipeste

2 ani

civil

penal


În recurs, dintr-un număr de 90.054 cauze civile soluţionate, curţile de apel au pronunţat decizii irevocabile într-un termen ce nu a depăşit 6 luni în 86.477 cauze (96,03%), într-un termen cuprins între 6 – 12 luni în 2.811 cauze (3,12%), într-un termen cuprins între 1 – 2 ani în 951 cauze (0,66%), 175 dosare (0,19%) fiind soluţionate în mai mult de 2 ani.

Dintr-un număr de 18.677 cauze penale soluţionate, curţile de apel au pronunţat decizii definitive într-un termen ce nu a depăşit 6 luni în 18.298 cauze (97,97%), într-un termen cuprins între 6 – 12 luni în 368 de cauze (1,97%), într-un termen cuprins între 1 – 2 ani în 11 cauze (0,06%), nici o cauză nefiind soluţionată în mai mult de 2 ani.

Situaţia stocului de dosare rămas pe rolul instanţelor judecătoreşti la 31.12.2009

La nivelul celor 179 judecătorii care funcţionează în prezent, s-a înregistrat la finele  anului 2009, un volum total de 423.101 cauze (în care sunt incluse şi cauzele suspendate), din care 312.709 cauze civile, 77.373 plângeri şi contestaţii şi 33.019 cauze penale. 

Dintre cauzele civile aflate în stoc la sfârşitul anului, un număr de 158.015 au o vechime (de la data înregistrării) de până la 6 luni (50,5%), 68.068 cauze au o vechime cuprinsă între 6  - 12 luni (21,8%), 20.594 cauze au o durată  mai mare de 1 an (6,6%), iar judecata a  66.032 cauze (21,1%) a fost suspendată. 

Cauzele privind plângerile şi contestaţiile sunt defalcate astfel : 54.274 cauze cu o vechime cuprinsă între 0 – 6 luni (70,1%) , intre 6 – 12 luni 10.253 cauze (8,8%), 1.378 (1,8%)  cauze peste 1 an vechime şi 11.468 cauze au fost suspendate (14,8%).

Cauzele penale în mare parte au o vechime cuprinsă între 0 – 6 luni – 26.041 cauze (78,9%),  5.190 cauze au vechime de 6 luni – 1 an (15,7%), iar mai vechi de un an au fost înregistrate 1.788 dosare (5,4%). 

 La nivelul tribunalelor civile care funcţionează în România, au rămas de soluţionat un număr de 175.475 cauze (în fond 129.474 cauze, în apel 10.293 cauze şi în recurs 35.708 dosare), care le conţin şi pe cele suspendate. Cauze civile sunt în număr de 175.475, iar cele penale în număr de 10.637.

Totalul cauzelor civile aflate în faza judecăţii în fond rămase de soluţionat este de 129.474, cu următoarea repartizare: 92.206 cauze fond civil (exclusiv cauzele de insolvenţă), din care 56.295 dosare între 0-6 luni (61,05%), 9.185 cauze între 6 – 12 luni (9,96%), 3.396 peste 12 luni (3.68%) şi 23.330 cauze suspendate (25,30%); cauzele privind insolvenţa  sunt în număr de 37.268, din care: 13.947 cauze cu o durată cuprinsă între 0 – 6 luni (37,42%), 10.795 cauze cu durata cuprinsă între 6- 12 luni (28,97%), 6.922 cu o vechime cuprinsă între 1-2 ani (18,57%) şi 4.646 cauze mai vechi de 2 ani (12,47%); 958 dintre aceste cauze sunt suspendate (2,57%).

În ceea ce priveşte cauzele penale judecate în fond, au fost înregistrate 4.766 dosare dintre care 3.833 dosare cu o vechime intre 0-6 luni (80,42%), 549 dosare  între 6 – 12 luni (11,52%) şi 384 cauze (8,06%) cu o durată de peste un an.

Dintre cauzele civile judecate în apel, la tribunale a rămas un stoc de 10.293 cauze, acestea fiind repartizate astfel : 5.709 cauze cu o vechime cuprinsă între 0 – 6 luni (55,46%), 1.310 cauze cu o vechime cuprinsă între 6 – 12 luni (12,73%), 561 (5,45%) au vechime de peste un an şi 2.713 cauze suspendate (26,36%). Dintre cauzele penale aflate în apel  a rămas un stoc de 3.356 cauze, defalcate astfel: cauze cu o vechime cuprinsă între 0 -6 luni – 2.745 (81,79%), 499 cauze cu o vechime cuprinsă între 6-12 luni ( 14,87%) şi  112 cauze mai vechi de 1 an (3,34%).

În materie civilă, în recurs se aflau în stoc la 31 decembrie 2009, 35.708 cauze, cu următoarea defalcare : 0-6 luni – 25.344 cauze (70,98%), 6-12 luni - 3.154 cauze (8,83%), peste un an - 352 cauze (0,99%) şi suspendate 6.858 cauze (19,21%). În materie penală în recurs a rămas la finalul anului un stoc de 2.515 cauze, din care 2.341 cauze cu durata cuprinsă între 0-6 luni (93,08%), 163 cauze cu durata între 6- 12 luni ( 6,48%) şi 11 cauze cu o vechime mai mare de un an (0,44%).

La nivelul curţilor de apel civile care funcţionează în România, au rămas de soluţionat 35.916 cauze, dintre care în fond 6.661 dosare, în apel 4.340 cauze şi în recurs 24.915 cauze (care le conţin şi pe cele suspendate). Cauze civile sunt în număr de 32.554 iar cele penale în număr de  3.362.

În materie civilă - fond au fost înregistrate 6.068 cauze, cu următoarea repartizare: 3.335 cauze între 0-6 luni (54,96%), 1.608 cauze între 6 – 12 luni (26,50%), 255 cauze mai vechi de un an (4,20%)  şi 870 cauze suspendate (14,34%).

În materie penală - fond au fost înregistrate 593 cauze, dintre care majoritatea au o vechime cuprinsă între 0 şi 6 luni, respectiv 547 cauze (92,24%),  25 cauze între 6 – 12 luni (4,22%) şi 21 cauze (3,54%) cu o vechime de peste un an.

În materie civilă - apel, la curţile de apel  a rămas un stoc de 3.626 cauze, repartizate astfel: 1.497 cauze cu o vechime cuprinsă între 0 – 6 luni (41,29%), 803 cauze cu o vechime cuprinsă între 6 – 12 luni (22,15%), 219 cauze (6,04%) cu o vechime de peste un an şi 1.107 dosare suspendate (30,53%), iar pentru apel penal a rămas un stoc de 714 cauze, dintre care cu o vechime cuprinsă între 0 -6 luni sunt înregistrate 581 dosare (81,37%), 98 cauze au o vechime cuprinsă între 6-12 luni (13,73%)  iar 35 cu o vechime mai mare  de 1 an (4,90%).

În materie civilă, în recurs, se regăseau în stoc la 31 decembrie 2009, 22.860 cauze, cu următoarea defalcare : 0-6 luni – 15.188 cauze (66,44%), 6-12 luni - 1.104 dosare (4,83%),  peste un an - 141 cauze (0,62%) iar suspendate - 1.104 cauze (28,11%). În materie penală, pentru acelaşi stadiu procesual, a rămas un stoc de 2.055 cauze, dintre care 1.937 cauze cu durata cuprinsă între 0-6 luni (94,26%), 107 cauze cu durata între 6- 12 luni  (5,21%) şi 11 mai vechi de un an (0,54%).

Pentru a cunoaşte percepţia instanţelor asupra duratei de soluţionare a cauzelor, prin chestionarul pentru colectarea datelor necesare raportului s-a solicitat instanţelor să-şi exprime opinia cu privire la următoarele aspecte:

· care au fost modificările legislative operate în cursul anului 2009 care au provocat/este de aşteptat să provoace reducerea duratei de soluţionare a cauzelor în materia respectivă;

· care au fost modificările legislative operate în cursul anului 2009 care au provocat/este de aşteptat să provoace creşterea duratei de soluţionare a cauzelor în materia respectivă;

· care sunt cauzele de care depinde diminuarea timpului necesar soluţionării cauzelor;

· dacă actuala durată medie de soluţionare a cauzelor la nivelul instanţei în care funcţionează este rezonabilă, în funcţie de condiţiile concrete de funcţionare a sistemului judiciar şi, în particular, a instanţei;

· să indice care sunt factorii care apreciază că influenţează, în cea mai mare măsură, în mod negativ, durata de soluţionare a cauzelor la nivelul instanţei. 
Centralizând răspunsurile transmise rezultă următoarele: 

· referitor la modificările legislative operate în cursul anului 2009, care au provocat sau este de aşteptat să provoace reducerea duratei de soluţionare a cauzelor, o parte dintre respondenţi nu a indicat astfel de modificări, unii au apreciat că acestea nu există, în timp ce alţii au considerat că sunt relevante următoarele: modificarea art. 131 alin. 1 din Legea nr. 85/2006 privind procedura insolvenţei, modificarea Secţiunii a 8-a din O.U.G. nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, modificarea procedurii achiziţiilor publice, modificarea alin. 2¹ al art. 23 din Legea nr. 146/1997 privind taxele judiciare de timbru, cu privire la restituirea taxei judiciare de timbru în condiţiile încheierii tranzacţiei la prima zi de înfăţişare;

· în ceea ce priveşte principalele modificări legislative care au provocat sau este de aşteptat să provoace creşterea duratei de soluţionare a cauzelor în materia respectivă, răspunsurile instanţelor au vizat: modificarea Legii nr. 146/1997 privind taxele judiciare de timbru, care stabileşte taxe excesive la partaje şi imposibilitatea părţilor de a suporta această sarcină până la primul termen de judecată acordat, modificările succesive ale normelor de competenţă în soluţionarea conflictelor de muncă, modificarea articolului 373 ind. 1 Cod de procedură civilă prin O.U.G. nr. 42/2009, modificarea Legii nr. 85/2006 privind procedura insolvenţei;

· majoritatea instanţelor au apreciat că, în cea mai mare măsură. diminuarea duratei de soluţionare a cauzelor depinde, în principal, de modificări legislative, un procent mai mic dintre cei intervievaţi considerând că aceasta este influenţată de măsuri administrative luate la nivelul instanţei (monitorizarea dosarelor restante, buna gestiune a resurselor umane şi materiale disponibile etc.) şi numai instanţele din circumscripţia unei singure curţi de apel au apreciat majoritar că diminuarea sus menţionată ar putea fi determinată de măsuri administrative luate la nivel central (spre exemplu: modificări aduse Regulamentului de ordine interioară al instanţelor judecătoreşti, emiterea de noi reglementări de către CSM, dezvoltarea programului de preluare a unor atribuţii non-judiciare ale
judecătorilor de către grefieri, controale tematice ale Inspecţiei judiciare etc.)

· în unanimitate, respondenţii au considerat că durata medie de soluţionare a cauzelor este, în principiu rezonabilă, în funcţie de condiţiile concrete de funcţionare a sistemului judiciar şi, în particular, a instanţelor respective;

· aproximativ 94% dintre instanţe au învederat că durata de soluţionare a cauzelor este influenţată negativ de factori obiectivi (spre exemplu - modificări legislative, precum schimbările în
materie de competenţă, condiţiile materiale - lipsa sălilor de şedinţă pentru programarea mai
multor complete, supraîncărcarea instanţei, existenţa a numeroase posturi de judecător sau
personal auxiliar vacante în schema instanţei etc);

· alte instanţe au considerat că durata de soluţionare a cauzelor este influenţată negativ de factori ţinând de conduita procesuală necorespunzătoare a părţilor/avocaţilor lor (cereri nejustificate şi repetate de amânare a cauzei, lipsa nejustificată a apărătorului la termen; formularea unor cereri de recuzare neîntemeiate, lipsa ambelor părţi la judecarea cauzei, fără a se solicita judecarea şi în lipsă, cu consecinţa suspendării cauzei etc.)

C. Ponderea atacabilităţii hotărârilor
. Indicele de desfiinţare
(ponderea desfiinţării modificării/desfiinţării hotărârilor judecătoreşti în căile de atac).

La nivelul celor 179 judecătorii care funcţionează în prezent, s-a înregistrat în cursul anului 2009, un volum total de 1.562.582 cauze (cuprinzând cauzele rulate, adică stocul existent la 31 decembrie 2008 la care se adaugă dosarele nou intrate), din care au fost soluţionate  un număr de 1.139.481 dosare.

Dintre dosarele soluţionate de judecătorii, au fost atacate cu apel sau, după caz, cu recurs la tribunal, 181.226 cauze. Rezultă astfel că ponderea atacabilităţii hotărârilor pronunţate de judecătorii în fond a fost de 15,9%
 . Comparativ, la nivelul anului 2008, au fost soluţionate un număr de 904.959 cauze, din care 178.620 au fost atacate cu apel sau recurs la tribunal, ceea ce a condus la o pondere a atacabilităţii hotărârilor de 19,7%. Se poate observa că procentul justiţiabililor nemulţumiţi de hotărârile pronunţate de judecătorii este relativ acelaşi, gradului de insatisfacţie a acestora reprezentând un aspect îngrijorător, întrucât conduce la creşterea duratei de soluţionare a cauzelor şi a întârzierii valorificării drepturilor recunoscute prin hotărâri judecătoreşti. Această situaţie are cauze multiple, dintre care au caracter preponderent: lipsa unei practici judiciare unitare la nivelul instanţelor de grade diferite, ceea ce reduce previzibilitatea jurisprudenţei, atât pentru părţi, cât şi pentru avocaţii lor, încercarea de a tergiversa executarea anumitor obligaţii, favorizată în procedura română de existenţa, ca regulă, a dublului grad de jurisdicţie, lipsa unor soluţii alternative concrete de soluţionare a conflictelor, dar şi gradul redus de satisfacţie faţă de calitatea în general a actului de justiţie.

 Din totalul de 180.339 hotărâri pronunţate de tribunale în căile de atac au fost pronunţate soluţii de admitere în 53.909 cauze (29,9%), ponderea schimbării hotărârilor fiind de 4,7 % (faţă de totalul de 1.139.483 cauze soluţionate). După cum se poate însă observa, în cea mai mare măsură nemulţumirile justiţiabililor nu au fost confirmate de instanţele care au soluţionat căile de atac.

Distinct pe materii, ponderea schimbării hotărârilor a fost de 4,34% în ceea ce priveşte cauzele civile şi 7,8 % în ceea ce priveşte cauzele penale.

 La nivelul tribunalelor civile care funcţionează în România, au fost soluţionate în cursul anului 2009, în fond şi apel, 274.300 cauze.

Dintre aceste cauze, 100.924 dosare au fost atacate cu apel sau, după caz, cu recurs la curţile de apel, ponderea atacabilităţii hotărârilor fiind de 36,8%, la fel cu cea din anul 2008, dar mai mare decât cea din anul 2007 când s-a înregistrat un procent de atacabilitate a hotărârilor de 33,4%. 

Din totalul apelurilor şi recursurilor soluţionate de curţile de apel în anul 2009, respectiv 103.560 cauze, un număr de 32.478 apeluri şi recursuri au fost admise (31,4%). 

Raportat la numărul total de cauze soluţionate de tribunale, rezultă un indice de desfiinţare de 11,8%. 

Totodată, în anul 2009 Înalta Curte de Casaţie şi Justiţie a soluţionat un număr de 18.569 recursuri declarate împotriva hotărârilor pronunţate de curţile de apel în fond sau în apel, din care au fost admise un număr de 3.205 dosare (17,26%). 

Raportat la numărul total al cauzelor soluţionate de Curţile de Apel, rezultă un indice de desfiinţare de numai 2,5 % (număr hotărâri de admitere a recursurilor raportat la număr total hotărâri pronunţate de curţile de apel). 

Judecătorii Tribunale Curţi de Apel


Potrivit răspunsurilor date de instanţe la chestionarul pentru colectarea datelor necesare redactării prezentului raport, principalele cauze care au provocat desfiinţarea hotărârilor judecătoreşti în căile de atac se încadrează în următoarele categorii: casarea hotărârii de fond pe elemente de apreciere (individualizarea pedepsei, însă în interiorul limitelor impuse de lege, stabilirea modalităţii de executare etc.), interpretarea greşită a legii de către completul de judecată de la instanţa inferioară într-o chestiune de practică neunitară sau cu privire la care în doctrină subzistă interpretări diferite şi netemeinicia hotărârii de fond, cauzată de aprecierea greşită a probelor/neadministrarea întregului material probatoriu care se impunea în cauză de către completul de la instanţa inferioară.

În opinia celor intervievaţi o altă cauză ar fi netemeinicia hotărârii de fond, provocată de lipsa de diligenţă a părţii în administrarea cauzei (ignorarea obligaţiilor procedurale, nepropunerea sau nefurnizarea de mijloace de probă pertinente), dar şi netemeinicia hotărârii de fond, datorată administrării în calea de atac a unor probe noi, neavute în vedere la fond, fără culpa judecătorului. Un număr mai mic de respondenţi a apreciat că desfiinţarea hotărârilor judecătoreşti în căile de atac a fost determinată de apariţia, după pronunţarea hotărârii de fond, a unei decizii privind soluţionarea unui recurs în interesul legii, a unei decizii de neconstituţionalitate sau a unei decizii a Curţii Europene a Drepturilor Omului etc. prin care se impune o soluţie contrară; de nelegalitatea hotărârii de fond, ca urmare a încălcării unor condiţii de formă (spre exemplu, nesemnarea minutei de către judecătorul de fond, lipsa încheierii de amânare a pronunţării în cauză etc.), precum şi de interpretarea greşită a legii de către completul de la instanţa inferioară, deşi, cu privire la aspectele în cauză, practica judiciară era unitară, ori s-a pronunţat un recurs în interesul legii, iar în doctrină nu există opinii divergente.

Ca măsură în scopul unificării practicii judiciare, art. 261 din Regulamentul de ordine interioară al instanţelor judecătoreşti, aprobat prin Hotărârea nr. 387/2005 a Plenului Consiliului Superior al Magistraturii, prevede că la nivelul fiecărei secţii sau, după caz, al fiecărei instanţe, acolo unde nu sunt organizate secţii, se organizează întâlniri lunare ale judecătorilor, în care vor fi discutate problemele de drept care au condus la pronunţarea unor soluţii diferite. 

Potrivit răspunsurilor instanţelor la chestionar, la un număr semnificativ de instanţe (75%) au avut loc, în cursul anului 2009, cu o frecvenţă cel puţin lunară, întâlniri ale judecătorilor din cadrul acestora în vederea dezbaterii motivelor de casare şi a stabilirii măsurilor adecvate care se impun, în vederea diminuării numărului de hotărâri judecătoreşti desfiinţate în căile de atac. Un număr mai redus de instanţe (25%) a învederat că au fost organizate astfel de întâlniri cu o frecvenţă relativ trimestrială.

III.3.2. Indici de calitate a activităţii parchetelor

A. Modul de repartizare a cauzelor 

În conformitate cu dispoziţiile art. 95 alin. 3 din Legea nr. 304/2004 conducătorul fiecărui parchet repartizează dosarele procurorilor, ţinând cont de specializarea acestora şi în conformitate cu dispoziţiile art. 73 pct. 34 şi art. 82 pct. 23 din Regulamentul de ordine interioară al parchetelor, aprobat prin Ordinul Ministrului Justiţiei nr. 529/C/21.02. 2007 dosarele se repartizează procurorilor ţinând cont, în principal de următoarele criterii: specializarea, aptitudinile, experienţa, numărul de dosare aflate în lucru şi gradul lor de complexitate, specificul fiecărui caz în parte, cazurile de incompatibilitate şi conflict de interese, precum şi alte situaţii deosebite.

În urma evaluării răspunsurilor procurorilor la chestionarul pentru colectarea datelor necesare raportului, în procent de 94% opinia parchetelor a fost aceea că repartizarea cauzelor se realizează după criterii de natură obiectivă.
În cazul unei unităţi de parchet (Parchetul de pe lângă Curtea de Apel Constanţa) răspunsul a fost că repartizarea cauzelor se realizează prin tragerea la sorţi a sectoarelor de supraveghere.

Alte criterii avute în vedere la repartizarea cauzelor, în cadrul parchetelor, altele decât cele prevăzute de lege şi regulamente se referă la principiul continuităţii în soluţionarea cauzelor, la sectorizarea activităţii în compartimente de urmărire penală, supravegherea urmăririi penale şi judiciare, în funcţie de zona supravegheată, specializarea, experienţa şi pregătirea procurorului, volumul de activitate al parchetului, încărcătura pe procuror, complexitatea cauzelor, repartiţia pe formaţiuni şi posturi de poliţie, gradul de ocupare a schemelor de personal.

B. Date privind durata de soluţionare a cauzelor
Se impune luarea în considerare sub acest aspect a specificului activităţii parchetelor, care face dificilă circumscrierea cu exactitate a noţiunii de „cauză aflată pe rolul parchetelor”, precum şi împrejurarea că „soluţionarea” unei cauze la nivelul parchetelor este o noţiune relativă, cât timp de cele mai multe ori finalizarea cauzei se face prin emiterea rechizitoriului, care presupune de fapt continuarea procedurii judiciare în faţa instanţei. De asemenea, soluţiile „definitive”, spre exemplu neînceperea/scoaterea de sub urmărire penală, pot fi infirmate potrivit legii sau atacate prin plângere în faţa instanţei.

Începând cu anul 2007, la nivelul datelor statistice prelucrate de parchete se calculează cu exactitate durata cauzelor, datele aferente perioadei de referinţă-anul 2009 fiind relevate în cadrul tabelului următor:

Durata estimativă de soluţionare a cauzelor la nivelul parchetelor

	Unitatea
	Total cauze soluţionate
	Până în 6 luni de la sesizare (fără cauze cu A.N.)
	Peste  6 luni de la sesizare (fără cauze cu A.N.)
	Peste 1 an  de la sesizare (fără cauze cu A.N.)
	Peste 2 an  de la sesizare (fără cauze cu A.N.)
	După împlinirea termenului de prescripţie (fără cauze cu A.N.)

	Parchetele de pe lângă judecătorii
	441.605
	340.411
	62.229
	29.452
	9.122
	391

	Parchetele de pe lângă Tribunale
	34.606
	23.348
	5.327
	3.478
	2.346
	107

	Parchetele de pe lângă curţile de apel
	11.922
	7.646
	1.939
	1.430
	833
	74

Opinia parchetelor cu privire la durata de soluţionare a cauzelor poate fi sintetizată (pe baza chestionarelor pentru colectarea datelor necesare întocmirii prezentului raport), astfel:

· 50% dintre parchete au apreciat că prin modificările legislative operate în cursul anului 2009 s-a provocat creşterea duratei de soluţionare a cauzelor;

· diminuarea duratei de soluţionare a cauzelor depinde, în principal, de modul în care fiecare procuror „administrează” cauzele care îi sunt repartizate (25%), de măsuri administrative luate la nivelul parchetului – monitorizarea dosarelor restante, buna gestionare a resurselor umane şi materiale disponibile (6%), de măsuri administrative, luate la nivel central (spre exemplu: modificări aduse Regulamentului de ordine interioară al parchetelor, emitere de noi regulamente de către Consiliul Superior al Magistraturii, dezvoltarea programului de preluare a unor atribuţii non-judiciare ale magistraţilor de către grefieri, controale tematice ale Inspecţiei Judiciare) (19%).

· cvasitotalitatea parchetelor au apreciat că actuală durată medie de soluţionare a cauzelor la nivelul parchetelor, este rezonabilă în funcţie de condiţiile concrete de funcţionare a sistemului judiciar şi, în particular ale parchetului unde îşi desfăşoară activitatea;

· factorii care influenţează în ceea mai mare măsură, în mod negativ, durata de soluţionare a cauzelor la nivelul parchetului sunt factori obiectivi – modificări legislative, precum schimbările în materie de competenţă, condiţiile materiale – supraîncărcarea parchetului, existenţa a numeroase posturi de procuror sau personal auxiliar vacante în schema de personal a parchetului (88%), factori imputabili altor participanţi la procedura judiciară – experţi, medici legişti (neefectuarea/nedepunerea raportului de expertiză, formularea unor rapoarte de expertiză necorespunzătoare, etc.) (6%), factori ţinând de conduita procesuală necorespunzătoare a părţilor, avocaţilor (cereri nejustificate şi repetate, lipsa nejustificată a apărătorului, formulare unor cereri de refuzare neîntemeiate, etc.) (6%). 


C. Ponderea cauzelor restituite definitiv de către instanţele de judecată în vederea refacerii sau completării urmăririi penale şi ponderea  inculpaţilor achitaţi definitiv din totalul trimişilor în judecată

La nivelul parchetelor, principalii indici calitativi privind activitatea desfăşurată, din punct de vedere statistic, se referă la numărul şi ponderea inculpaţilor achitaţi în mod definitiv de către instanţele de judecată, precum şi la numărul şi ponderea cauzelor restituite de instanţe în vederea refacerii sau completării urmăririi penale.

Sub primul aspect, în cursul anului 2009 au fost trimişi în judecată 49.743 de inculpaţi, dintre care au fost achitaţi definitiv de către instanţele de judecată un număr de 818 ( rezultând o pondere a inculpaţilor achitaţi definitiv din totalul inculpaţilor trimişi în judecată de 1,6%, comparativ cu 2,6% în anul 2008). Pentru obţinerea unui rezultat relevant, din numărul total al inculpaţilor achitaţi se impune a fi dedus cel al inculpaţilor achitaţi definitiv ca urmare a aplicării art.181 din Codul penal, respectiv ca urmare a împrejurării că fapta săvârşită, deşi de natură penală, nu prezintă gradul de pericol social al unei infracţiuni
. În cursul anului 2009 au fost achitaţi pentru acest motiv 319 inculpaţi, rămânând un număr de 499 inculpaţi care au fost achitaţi definitiv pentru una dintre celelalte cauze prevăzute de lege (rezultând o pondere în totalul achitaţilor definitiv de 1%).

În ipoteza particulară a cauzelor pentru care urmărirea penală se face obligatoriu de către procuror (urmărire penală proprie) au fost achitaţi definitiv 138 de inculpaţi, dintre care 35 în temeiul art.181 Cod penal.

În cursul anului 2009 au fost restituite definitiv de către instanţele de judecată, în vederea refacerii sau completării urmăririi penale, un număr de 93 de cauze din totalul de 38.109 cauze soluţionate prin rechizitoriu ( 0,24%, comparativ cu 0,4% în anul 2008), dintre acestea, 22 de cauze privind cazuri de urmărire penală proprie.

În urma evaluării răspunsurilor date de procurori la chestionarul pentru colectarea datelor necesare redactării prezentului raport, principalele cauze pentru care au fost înregistrate soluţii de restituire şi achitare definitivă au fost: aprecierea  diferită a pericolului social al faptei de către instanţa care a pronunţat soluţia, faţă de aprecierea procurorului şi netemeinicia soluţiei datorată administrării, în faza de judecată, a unor probe noi, fără culpa procurorului.

Un punctaj mai redus, dar semnificativ, a fost obţinut de cauze referitoare la nelegalitatea soluţiei, ca urmare a încălcării unor condiţii de formă, interpretarea greşită a legii de către procuror, într-o chestiune de practică neunitară sau cu privire la care în doctrină subzistă interpretări diferite , apariţia după trimiterea în judecată a unei decizii privind soluţionarea unui recurs în interesul legii, a unei decizii de neconstituţionalitate sau a unei decizii a Curţii Europene a Drepturilor Omului etc. prin care se impune o soluţie contrară , netemeinicia soluţiei datorată aprecierii greşite a probelor de către procuror, sau a omisiunii procurorului de a administra toate probele necesare.

Cele mai frecvente cauze pentru infirmările de soluţie au fost: aprecierea diferită a pericolului social al faptei, insuficienţa probatorului administrat, evaluarea greşită a probelor, nelegalitatea soluţiilor procurorilor, aprecierea diferită a probelor, interpretarea greşită a legii, neadministrarea unor probe utile şi pertinente.

Cauzele frecvente pentru admiterea plângerilor împotriva soluţiilor procurorilor au fost cele privind interpretarea diferită a probelor făcute de procuror  şi instanţă, suplimentarea probatoriului de către părţi, în instanţă, acte de cercetare incomplete, nepronunţarea asupra tuturor faptelor sesizate şi asupra tuturor făptuitorilor.

În vederea dezbaterii motivelor de restituire şi achitare, de admitere a plângerilor împotriva soluţiilor procurorilor şi a infirmărilor, precum şi a stabilirii măsurilor adecvate care se impun în vederea diminuării numărului acestora au avut loc întruniri ale colectivelor de procurori, cu o frecvenţă cel puţin lunară în cazul a 75% dintre parchete şi cu o frecvenţă cel puţin trimestrială în cazul a 25 % dintre parchete.

III.4. Măsuri pentru unificarea practicii judiciare

III.4.1. Rolul fundamental al Înaltei Curţi de Casaţie şi Justiţie în unificarea practicii judiciare. Recursul în interesul legii
Una dintre principalele deficienţe cu care se confruntă sistemul judiciar român, cu incidenţă asupra calităţii actului de justiţie şi a credibilităţii justiţiei, este practica judiciară neunitară. 
Interpretarea şi aplicarea unitară a legilor pe întreg teritoriul ţării de către instanţele de judecată constituie premisa esenţială pentru realizarea actului de justiţie la parametrii de calitate şi de eficienţă care să asigure garantarea securităţii juridice a persoanelor şi bunurilor acestora.

Instabilitatea şi incoerenţa legislativă, modificările la intervale de timp foarte scurte a unor legi, necorelarea actelor normative şi a instituţiilor de drept fundamentale, adoptarea unor reglementări conjuncturale, elaborarea de acte normative incomplete şi contradictorii reprezintă vulnerabilităţile cele mai grave ale sistemului nostru judiciar, generatoare de practică judiciară neunitară.

Activitatea de înfăptuire a justiţiei presupune interpretarea şi aplicarea legilor de către instanţele judecătoreşti în cauzele deduse judecăţii. Calitatea actului de înfăptuire a justiţiei depinde de interpretarea şi aplicarea corectă a legii într-un cadru unitar, care presupune existenţa unei practici judiciare unitare.

În conformitate cu prevederile art. 126 alin. (3) din Constituţia României, „Înalta Curte de Casaţie şi Justiţie asigură interpretarea şi aplicarea unitară a legii de către celelalte instanţe judecătoreşti, potrivit competenţei sale.”

În prezent principala modalitate de unificare a jurisprudenţei o constituie recursul în interesul legii reglementat de dispoziţiile art. 329 din Codul de procedură civilă (în materie civilă) şi de art. 4142 din Codul de procedură penală( în materie penală).

Astfel, potrivit art. 329 din Codul de procedură civilă,  procurorul general al Parchetului de pe lângă Înalta Curte de Casaţie şi Justiţie, din oficiu sau la cererea ministrului justiţiei, precum şi colegiile de conducere ale curţilor de apel au dreptul, pentru a se asigura interpretarea şi aplicarea unitară a legii pe întreg teritoriul României, să ceară Înaltei Curţi de Casaţie şi Justiţie să se pronunţe asupra chestiunilor de drept care au fost soluţionate diferit de instanţele judecătoreşti.

Deciziile prin care se soluţionează sesizările se pronunţă de Secţiile Unite ale Înaltei Curţi de Casaţie şi Justiţie şi se publică în Monitorul Oficial al României, Partea I.

Soluţiile se pronunţă numai în interesul legii, nu au efect asupra hotărârilor judecătoreşti examinate şi nici cu privire la situaţia părţilor din acele procese. Dezlegarea dată problemelor de drept judecate este obligatorie pentru instanţe.

Potrivit art. 4142 din Codul de procedură penală, procurorul general al Parchetului de pe lângă Înalta Curte de Casaţie şi Justiţie, direct, sau ministrul justiţiei, prin intermediul procurorului general al Parchetului de pe lângă Înalta Curte de Casaţie şi Justiţie, precum şi colegiile de conducere ale curţilor de apel şi ale parchetelor de pe lângă acestea au obligaţia, pentru a asigura interpretarea şi aplicarea unitară a legilor penale şi de procedură penală pe întreg teritoriul ţării, să ceară Înaltei Curţi de Casaţie şi Justiţie să se pronunţe asupra chestiunilor de drept care au primit o soluţionare diferită din partea instanţelor judecătoreşti.

Aşadar, se poate constata că în timp ce în materie civilă, colegiile de conducere ale curţilor de apel au dreptul de a sesiza Înalta Curte de Casaţie şi Justiţie cu chestiuni de drept care au primit o soluţionare diferită din partea instanţelor judecătoreşti, în materie penală, colegiile de conducere ale curţilor de apel şi ale parchetelor de pe lângă curţile de apel au obligaţia de a proceda în acest mod, soluţia legislativă introdusă prin Legea nr. 356/2006 – fiind o măsură în sprijinul unificării practicii judiciare.

Cererile de recurs în interesul legii se soluţionează de Secţiile Unite ale Înaltei Curţi de Casaţie şi Justiţie, care se pronunţă prin decizie. Deciziile se publică în Monitorul Oficial al României, Partea I, precum şi pe pagina de internet a Înaltei Curţi de Casaţie şi Justiţie. Acestea se aduc la cunoştinţă instanţelor şi de Ministerul Justiţiei.

De lege lata, este reglementată şi situaţia în care o secţie a Înaltei Curţi de Casaţie şi Justiţie consideră că este necesar să revină asupra propriei jurisprudenţe.

Astfel, potrivit dispoziţiilor art. 26 din Legea nr. 304/2004, republicată, cu modificările şi completările ulterioare, dacă o secţie a Înaltei Curţi de Casaţie şi Justiţie consideră că este necesar să revină asupra propriei jurisprudenţe, întrerupe judecata şi sesizează Secţiile Unite ale Înaltei Curţi de Casaţie şi Justiţie, care judecă cu citarea părţilor din dosarul a cărui judecată a fost întreruptă. După ce Secţiile Unite s-au pronunţat asupra sesizării privind schimbarea jurisprudenţei, judecata continuă.

În cursul anului 2009 Înalta Curte de Casaţie şi Justiţie constituită în Secţii Unite a soluţionat un număr de 38 de recursuri în interesul legii, din care 26 admise şi 12 respinse.   

Prin deciziile adoptate în interesul legii, Secţiile Unite au rezolvat probleme de drept în domeniul dreptului penal, al celui civil, comercial şi în materia contenciosului administrativ şi fiscal, reuşind să imprime coordonate cu caracter îndrumător în chestiuni de principiu soluţionate neunitar de către instanţele judecătoreşti.
Prezentarea pe scurt a problemelor de drept examinate prin deciziile de recurs în interesul legii

Decizia nr. 1 din 19 ianuarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

În aplicarea dispoziţiilor art. 278 alin. 2 şi 3 şi art. 2781 alin. 1 şi alin. 2 teza a II-a din Codul de procedură penală, organul judiciar competent să soluţioneze plângerea împotriva rezoluţiei sau ordonanţei prim-procurorului, prin care s-a infirmat rezoluţia sau ordonanţa procurorului de netrimitere în judecată şi s-a dat aceeaşi sau altă soluţie de netrimitere în judecată, pentru alte motive sau pentru unele din motivele invocate de petent, este procurorul ierarhic superior.

Numai în situaţia în care, la rândul său, procurorul ierarhic superior, astfel sesizat, a respins plângerea şi a menţinut soluţia prim-procurorului sau nu a soluţionat plângerea, în termenul legal, prevăzut în art. 277 Cod procedură penală, persoana vătămată, precum şi orice alte persoane ale căror interese legitime sunt afectate, se pot adresa cu plângere instanţei de judecată.

Decizia nr. 2 din 19 ianuarie 2009 

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că: În aplicarea dispoziţiilor art. 290 alin. 1 teza I din Codul de procedură penală stabileşte că, în cazul judecării cererilor de liberare provizorie sub control judiciar, şedinţa de judecată este publică.
Decizia nr. 3 din 19 ianuarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Termenul de reabilitare judecătorească se socoteşte în raport de pedeapsa cea mai grea ce intră în componenţa pedepsei rezultante ca urmare a cumulului juridic sau aritmetic.

Decizia nr. 4 din 19 ianuarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Dispoziţiile art. 3741 din Codul de procedură civilă, raportate la art. 61 din Legea nr. 58/1934 şi respectiv art. 53 din Legea nr. 59/1934, se interpretează în sensul că, biletul la ordin, cambia şi cecul se învestesc cu formulă executorie pentru a fi puse în executare.

Decizia nr. 5 din 19 ianuarie 2009

Secţiile Unite ale Înaltei Curţi de Casaţie şi Justiţie au respins sesizarea formulată prin recursul în interesul legii declarat de Colegiul de Conducere al Curţii de Apel Cluj, cu privire la aplicarea dispoziţiilor art. 11 alin. 2 teza I din Legea nr. 85/2006 privind procedura insolvenţei, republicată, constatând că în practica instanţelor nu s-au ivit soluţionări diferite în această materie.

Decizia nr. 6 din 19 ianuarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Dispoziţiile art. 728 raportate la art. 774, art. 775, art. 777 şi art. 896 din Codul civil şi ale art. 3 din Decretul nr. 167/1958 privitor la prescripţia extinctivă, republicat, se interpretează în sensul că:

 Cererile privind lichidarea pretenţiilor referitoare la cheltuielile de înmormântare şi respectarea tradiţiilor religioase ce compun pasivul succesoral sunt prescriptibile în termenul general de prescripţie atât în situaţiile în care sunt formulate în cadrul acţiunii de ieşire din indiviziune cât şi atunci când sunt formulate pe cale separată.

Decizia nr. 7 din 9 februarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

În aplicarea dispoziţiilor art. 1602 alin. 1 teza ultimă şi art. 1604 alin. 1 teza ultimă din Codul de procedură penală, cererile de liberare provizorie sub control judiciar sau pe cauţiune sunt admisibile în ipoteza săvârşirii infracţiunii prevăzute de art. 7 alin. 1 din Legea nr. 39/2003, dacă pedeapsa prevăzută de lege pentru infracţiunea cea mai gravă care intră în scopul grupului infracţional organizat nu depăşeşte 18 ani.

Decizia nr. 8 din 9 februarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Dispoziţiile art. 3859 alin. 1 pct. 18 din Codul de procedură penală se interpretează sensul că sunt incidente şi în ipoteza recurării hotărârilor pronunţate în apel, pentru motivul greşitei aplicări a art. 181 din Codul penal sau, dimpotrivă, al neaplicării acestei dispoziţii legale.

Decizia nr. 9 din 9 februarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Dispoziţiile art. 303 alin. 6 din Codul de procedură penală se interpretează în sensul că:

Încheierea prin care instanţa a admis cererea de sesizare a Curţii Constituţionale şi a dispus suspendarea judecăţii, până la soluţionarea excepţiei de neconstituţionalitate, nu este supusă căii de atac a recursului.

Decizia nr. 10 din 9 februarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

În aplicarea dispoziţiilor art. 391 alin. 1 din Codul de procedură penală examinarea admisibilităţii în principiu a contestaţiei în anulare, fără citarea părţilor, nu încalcă dreptul acestora la un proces echitabil, consacrat prin art. 6 din Convenţia Europeană a Drepturilor Omului.

Decizia nr. 11 din 9 februarie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Dispoziţiile art. 49 alin. 4 din Codul de procedură penală se interpretează în sensul că, nu există incompatibilitate a persoanei care a efectuat urmărirea penală, în ipoteza trimiterii cauzei la procuror în vederea redeschiderii urmăririi penale, prevăzută de art. 2781 alin. 8 lit. b cu referire la art. 273 alin. 11 din Codul de procedură penală.

Decizia nr. 12 din 16 martie 2009

Secţiile Unite ale Înaltei Curţi de Casaţie şi Justiţie au respins sesizarea formulată de Colegiul de conducere al Curţii de Apel Craiova cu privire la interpretarea şi aplicarea dispoziţiilor art. 2 alin. 1, art. 3 lit. a1, art. 13 şi art. 14 din Legea nr. 146/1997 privind taxele judiciare de timbru, coroborate cu dispoziţiile art. 6 alin. 1 lit. b şi alin. 2, art. 8 şi art. 11 din Normele Metodologice pentru aplicarea Legii nr. 146/1997, aprobate prin Ordinul nr. 760/C din 22 aprilie 1999 al Ministrului Justiţiei, referitor la modalitatea de stabilire a taxei judiciare de timbru datorate pentru cererile şi acţiunile având ca obiect anularea/constatarea nulităţii absolute, rezilierea/rezoluţiunea unor acte juridice patrimoniale, atât în situaţia în care nu se formulează capătul de cerere accesoriu privind restabilirea situaţiei anterioare/restituirea prestaţiilor efectuate, cât şi în ipoteza în care este formulat acest petit accesoriu.
Decizia nr. 13 din 16 martie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de procurorul general al Parchetului de pe lângă Înalta Curte de Casaţie şi Justiţie cu privire la interpretarea şi aplicarea dispoziţiilor art. 129 alin. 6 din Codul de procedură civilă, referitor la posibilitatea instanţelor de judecată învestite cu soluţionarea acţiunii în rezoluţiunea sau declararea nulităţii unor acte juridice translative sau constitutive de drepturi, de a dispune, din  oficiu, restabilirea situaţiei anterioare ori repunerea părţilor în situaţia anterioară.
Decizia nr. 14 din 16 martie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de procurorul general al Parchetului de pe lângă Înalta Curte de Casaţie şi Justiţie cu privire la interpretarea şi aplicarea dispoziţiilor art. 299 raportate la prevederile art. 377 din Codul de procedură civilă, referitor la admisibilitatea recursului împotriva unei decizii pronunţate de tribunal, în recurs, dacă aceasta este rezultatul unei greşite calificări a căii de atac exercitate.
Decizia nr. 15 din 6 aprilie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Interpretând dispoziţiile art. 278 alin. 3 şi art. 2781 alin. 2 din Codul de procedură penală, sub aspectul naturii juridice a termenelor, stabileşte că acestea sunt termene de decădere.

Decizia nr. 16 din 6 aprilie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie, cu privire la incidenţa dispoziţiilor art. 397 – 399 din Codul de procedură penală în ipoteza soluţionării cererilor de revizuire a hotărârilor judecătoreşti având ca obiect plângeri împotriva rezoluţiilor sau ordonanţelor procurorului de netrimitere în judecată.  
Decizia nr. 17 din 15 iunie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

În aplicarea dispoziţiilor art. 2781 din Codul de procedură penală soluţiile de netrimitere în judecată dispuse prin rechizitoriu nu pot fi atacate cu plângere direct la instanţă.

În cazul în care este sesizată cu o astfel de plângere, instanţa o va trimite organului judiciar competent, conform art. 2781 alin. 13 din Codul de procedură penală, în vederea parcurgerii etapelor prevăzute de art. 278 din acelaşi cod.

Decizia nr. 18 din 15 iunie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie cu privire la stabilirea obligaţiei suportării cheltuielilor judiciare în cazul respingerii de către instanţă a sesizării Biroului de executări penale de înlocuire a pedepsei amenzii cu pedeapsa închisorii, conform art. 631 din Codul penal coroborat cu art. 4491 din Codul de procedură penală.

Decizia nr. 19 din 15 iunie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie, în vederea interpretării şi aplicării unitare a dispoziţiilor art. 454 alin. 2 fraza a II-a din Codul de procedură penală privind obligaţia verificării periodice a subzistenţei cauzei care a determinat amânarea/întreruperea executării pedepsei (art. 457 alin. 21 din acelaşi cod), întemeiate pe dispoziţiile art. 453 alin. 1 lit. a sau art. 455 alin. 1 din Codul de procedură penală.

Decizia nr. 20 din 21 septembrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

   În interpretarea şi aplicarea unitară a dispoziţiilor art. 31 alin. 1 lit. „c” şi „d” din Legea nr. 188/1999 privind statutul funcţionarilor publici, republicată, stabilesc că în lipsa unei cuantificări legale nu se pot acorda pe calea judecătorească drepturile salariale constând în suplimentul postului şi suplimentul corespunzător treptei de salarizare.

Decizia nr. 21 din 12 octombrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Procurorul din cadrul Direcţiei de Investigare a Infracţiunilor de Criminalitate Organizată şi Terorism poate exercita calea ordinară de atac împotriva hotărârii pronunţate de instanţa de judecată într-o cauză de competenţa direcţiei, în condiţiile în care, la judecată, a participat un procuror de la parchetul de pe lângă instanţa competentă.

Decizia nr. 22 din 12 octombrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

În interpretarea şi aplicarea unitară a dispoziţiilor art. 18 din Legea nr. 302/2004 privind cooperarea judiciară internaţională în materie penală se stabileşte că durata arestului la domiciliu, executat în străinătate, măsură preventivă privativă de libertate, în accepţiunea art. 5 din Convenţia Europeană pentru Apărarea Drepturilor Omului şi a Libertăţilor Fundamentale, trebuie luată în calcul în cadrul procedurii penale române şi dedusă din  durata închisorii aplicate de instanţele române.

Decizia nr. 23 din 12 octombrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

În interpretarea art. 146 din Legea nr. 302/2004 privind cooperarea judiciară internaţională în materie penală, se stabileşte că instanţa, în soluţionarea unei cereri având ca obiect conversiunea condamnării, trebuie să observe dacă felul pedepsei aplicate pentru concursul de infracţiuni sau durata acesteia este incompatibilă cu legislaţia română, fără a putea înlocui modalitatea de stabilire a pedepsei rezultante pe calea cumulului aritmetic, dispusă prin hotărârea statului de condamnare, cu aceea a cumulului juridic prevăzut de Codul penal român.
Decizia nr. 24 din 12 octombrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Sentinţa prin care instanţa, sesizată direct prin cerere de revizuire, se desesizează şi trimite cauza procurorului competent conform art. 397 alin. 1 din Codul de procedură penală, poate fi atacată cu recurs.

Decizia nr. 25 din 12 octombrie 2009
Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:
În interpretarea dispoziţiilor art. 60 alin. 1 din Codul penal, se stabileşte că pentru a putea beneficia de liberare condiţionată, condamnatul care nu a fost sau nu mai este folosit la muncă din cauza stării sănătăţii sau din alte cauze trebuie să execute efectiv, fracţia întreagă, prevăzută de art. 59 alin. 1, respectiv art. 591 alin. 1 din Codul penal.

Decizia nr. 26 din 12 octombrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

În interpretarea şi aplicarea unitară a dispoziţiilor art. 184 alin. 41 din Codul penal şi art. 87 alin. 1 din O.U.G. nr. 195/2002 privind circulaţia pe drumurile publice, republicată, se stabileşte că:

Fapta conducătorului de autovehicul sau tramvai, care a produs o vătămare corporală din culpă constituie, după cum urmează:

1. În cazul în care conducătorul de autovehicul sau tramvai este concomitent, atât în stare de ebrietate, cât şi cu o îmbibaţie alcoolică peste limita legală, se va reţine concurs real între infracţiunea prevăzută de art. 184 alin. 41 din Codul penal şi cea prevăzută de art. 87 alin. 1 din O.U.G. nr. 195/2002 privind circulaţia pe drumurile publice, republicată;

2. În cazul în care conducătorul de autovehicul sau tramvai se află în stare de ebrietate fără însă a avea o îmbibaţie alcoolică peste limita legală, fapta sa constituie infracţiunea unică prevăzută de art. 184 alin. 41 din Codul penal.

3. În cazul în care conducătorul de autovehicul sau tramvai nu se află în stare de ebrietate, dar are o îmbibaţie alcoolică peste limita legală, există o pluralitate de infracţiuni sub forma concursului real între infracţiunea prevăzută de art. 184 alin. 3 din Codul penal şi art. 87 alin. 1 din O.U.G. nr. 195/2002 sau între art. 184 alin. 4 din Codul penal şi art. 87 alin. 1 din O.U.G. nr. 195/2002.

Decizia nr. 27 din 12 octombrie 2009

S-a respins propunerea de promovare a unui recurs în interesul legii în legătură cu aplicarea dispoziţiilor art. 3 alin. 1 din O.U.G. nr. 27/2006 privind salarizarea şi alte drepturi ale judecătorilor, procurorilor şi altor categorii de personal din sistemul justiţiei formulată de Curtea de Apel Bucureşti – Secţia a VIII a contencios administrativ şi fiscal, înaintată de Preşedintele Curţii de Apel Bucureşti, în lipsa sesizării Secţiilor Unite în condiţiile art. 329 din Codul procedură civilă.

Decizia nr. 28 din 12 octombrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au stabilit că:

Prima de concediu prevăzută de art. 35 alin. 2 din Legea nr. 188/1999 privind statutul funcţionarilor publici, republicată, cu modificările şi completările ulterioare, nu se acordă controlorilor financiari (în prezent auditori publici externi) şi celorlalte categorii de personal contractual care îşi desfăşoară activitatea în cadrul Curţii de Conturi.

Decizia nr. 29 din 16 noiembrie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie în legătură cu angajarea răspunderii juridice civile a asigurătorului în procesul penal în ipoteza asigurării obligatorii de răspundere civilă pentru prejudicii produse prin accidente de autovehicule.
Decizia nr. 30 din 16 noiembrie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie şi sesizarea Colegiului de conducere al Curţii de Apel Craiova cu privire la stabilirea şi recalcularea pensiilor din sistemul public provenite din fostul sistem al asigurărilor sociale de stat, referitor la posibilitatea luării în considerare a formelor de retribuire obţinute în acord global, prevăzute de art. 12 alin. (1) lit. a) din Legea nr. 57/1974 privind retribuirea după cantitatea şi calitatea muncii.

S-a reţinut că prevederile art. 164 alin. (1), (2) şi (3) din Legea nr. 19/2000 şi cele ale OUG nr. 4/2005 sunt lipsite de echivoc, astfel încât nu suntem în prezenţa unei neclarităţi de reglementare care să determine pronunţarea unor soluţii diferite de către instanţele judecătoreşti.
Decizia nr. 31 din 16 noiembrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au decis că:

În interpretarea şi aplicarea unitară a dispoziţiilor art. 30 alin. (3) teza I din Legea nr. 51/1995 pentru organizarea şi exercitarea profesiei de avocat, republicată, se stabileşte că au caracter de titlu executoriu şi contractele de asistenţă juridică încheiate anterior intrării în vigoare a Legii nr. 255/2004 privind modificarea şi completarea Legii nr. 51/1995.

În interpretarea şi aplicarea unitară a prevederilor art. 30 alin. (3) teza a II-a din Legea nr. 51/1995, republicată, raportat la art. 3741 din codul de procedură civilă, se stabileşte că, deşi contractele de asistenţă juridică au caracter de titlu executoriu conferit prin lege, pot fi puse în executare silită numai dacă au fost învestite cu formulă executorie.

Decizia nr. 32 din 16 noiembrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au decis că:

În interpretarea şi aplicarea unitară a dispoziţiilor art. 1 alin. (1) lit. a) din Decretul-Lege nr. 118/1990, republicat, cu modificările şi completările ulterioare, se stabileşte că:

Persoanele condamnate definitiv pentru infracţiunile contra capacităţii de apărare a ţării, prevăzute de art. 334 şi art. 354 din codul penal, săvârşite din motive de conştiinţă, nu pot beneficia de drepturile acordate pentru persoanele persecutate din motive politice. 

Decizia nr. 33 din 16 noiembrie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie şi sesizarea Colegiului de conducere al Curţii de Apel Craiova, cu privire la aplicarea, începând cu data de 1 ianuarie 2007, a dispoziţiilor art. 40 din Contractul colectiv de muncă nr. 2895/21 din 29 decembrie 2006 unic la nivel naţional pe anii 2007-2010, la stabilirea drepturilor salariale cuvenite personalului din învăţământul preuniversitar, precum şi la data de la care coeficienţii de multiplicare utilizaţi pentru calculul drepturilor salariale ale personalului didactic şi didactic auxiliar din învăţământul preuniversitar se majorează la valoarea prevăzută de Legea nr. 220/2007 pentru aprobarea OG nr. 11/2007.

S-a reţinut că prin recursul în interesul legii se asigură interpretarea şi aplicarea unitară a legii şi nu a unor prevederi ale contractului colectiv de muncă la nivel naţional.

În ceea ce priveşte aplicarea dispoziţiilor Legii nr. 220/2007 s-a reţinut că nu este susceptibil de interpretare momentul intrării în vigoare a legii, atât timp cât este determinat după regulile prevăzute de art. 78 din Constituţia României.
Decizia nr. 34 din 14 decembrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie şi sesizările Colegiului de conducere al Parchetului de pe lângă Curtea de Apel Bucureşti,  au decis că:

1) Curtea de Apel Bucureşti este instanţa competentă exclusiv, teritorial şi material, să soluţioneze procedura de schimbare a condamnării, procedură care are loc după transferarea persoanei condamnate, în condiţiile art. 146 alin. (3) din Legea nr. 302/2004.

2) Instanţa competentă să soluţioneze cererea de contopire a pedepselor aplicate de instanţele naţionale cu pedepsele aplicate de instanţele străine, prin hotărâri recunoscute de Curtea de Apel Bucureşti, în cadrul procedurii transferării persoanei condamnate este instanţa corespunzătoare instanţei de executare a ultimei hotărâri, în a cărei circumscripţie se află locul de deţinere a persoanei condamnate.

În cazul în care ultima hotărâre definitivă a fost pronunţată de o instanţă străină, competenţa de a judeca cererea de modificare a pedepsei revine instanţei corespunzătoare celei care, potrivit legii române, ar fi judecat cauza în primă instanţă şi în a cărei circumscripţie se află locul de deţinere a persoanei condamnate. 

Decizia nr. 35 din 14 decembrie 2009

Secţiile Unite ale Înaltei Curţi de Casaţie şi Justiţie, admiţând sesizarea cu recurs în interesul legii formulată de Colegiul de conducere al Parchetului de pe lângă Curtea de Apel Bucureşti,  au decis că:

Se stabileşte că recursul declarat împotriva unei hotărâri prin care a fost soluţionată calea de atac a apelului, deşi recursul era singura cale de atac ce putea fi exercitată împotriva hotărârii primei instanţe, este admisibil, potrivit dispoziţiilor art. 3851 lit. e) din Codul de procedură penală, fiind incidente cazurile de casare prevăzute de art. 3859 alin. (1) pct. 3 şi 11 din Codul de procedură penală.
Decizia nr. 36 din 14 decembrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie şi sesizarea Colegiului de conducere al Parchetului de pe lângă Curtea de Apel Bucureşti,  au decis că:

Se stabileşte că cererile repetate de revizuire şi respectiv contestaţie la executare sunt inadmisibile, dacă există identitate de persoane, de temei legal, de motive şi apărări invocate în soluţionarea acestora.

Decizia nr. 37 din 14 decembrie 2009

Secţiile Unite ale Înaltei Curţi de Casaţie şi Justiţie, admiţând recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie,  au decis că:

Dispoziţiile art. 13 raportat la art. 47 din Legea nr. 138/1999 privind salarizarea şi alte drepturi ale personalului militar din instituţiile publice de apărare naţională, ordine publică şi siguranţă naţională, precum şţi acordarea unor drepturi salariale personalului civil din aceste instituţii, se interpretează în sensul că indemnizaţia de dispozitiv lunară în cuantum de 25% din salariul de bază, prevăzută de art. 13 din acest act normativ, se acordă funcţionarilor publici şi personalului contractual care îşi desfăşoară activitatea în cadrul Ministerului Administraţiei şi Internelor şi în instituţiile publice din subordinea ministerului, precum şi personalului care îşi desfăşoară activitatea în serviciile comunitare din subordinea consiliilor locale şi a prefecturilor care au beneficiat de acest drept salarial şi înainte de transfer sau detaşare din cadrul fostului Minister de Interne

Decizia nr. 38 din 14 decembrie 2009

Secţiile Unite ale Înaltei Curţi de Casaţie şi Justiţie au respins recursul în interesul legii declarat de către procurorul general al Parchetului de pe lângă Înalta Curte de Casaţie şi Justiţie cu privire la interpretarea şi aplicarea dispoziţiilor art. 17 alin. (1) din Legea nr. 94/1992 privind organizarea şi funcţionarea Curţii de Conturi, republicată, coroborate cu dispoziţiile art. 1 şi art. 2 alin. (1) şi (11) din Legea nr. 490/2004 privind stimularea financiară a personalului care gestionează fonduri comunitare, cu modificările şi completările ulterioare, în referire la admisibilitatea majorării cu 75% a indemnizaţiilor lunare pentru auditorii publici externi din cadrul Curţii de Conturi a României.

S-a constatat că textele propuse spre interpretare sunt clare, nefiind susceptibile de interpretare.
III.4.2. Alte măsuri de unificare a practicii judiciare la nivel central

Comisia „Unificarea practicii judiciare” a fost înfiinţată prin Hotărârea Plenului Consiliului Superior al Magistraturii nr.116/31.01.2008, odată cu celelalte comisii care funcţionează la nivelul Consiliului Superior al Magistraturii, prin reorganizarea vechilor grupuri de lucru. 
Comisia „Unificarea practicii judiciare” din cadrul Consiliului a monitorizat în mod constatat problemele de drept în care instanţele de judecată au pronunţat pentru aceleaşi fapte sentinţe diferite, le-a analizat şi a căutat soluţii pentru îndreptarea acestor situaţii, ştiut fiind că practica neunitară a atras României critici atât din partea unor justiţiabili, cât şi din partea Uniunii Europene.

În acest context, activitatea Comisiei de unificare a practicii judiciare constă în principal în examinarea problemelor semnalate de instanţele de judecată în ceea ce priveşte aplicarea neunitară a legii. 

Aşa fiind, în anul 2009 Comisia şi-a continuat activitatea de identificare şi examinare a cazurilor de practică neunitară la nivel naţional. Comisia a centralizat problemele de drept semnalate  de către instanţele de judecată, a întocmit un material centralizat, l-a transmis tuturor curţilor de apel, şi a invitat preşedinţii de secţii de la curţile de apel să participe la întâlniri trimestriale  în cadrul cărora au fost dezbătute problemele de drept semnalate. La aceste întâlniri au fost invitaţi să participe şi preşedinţii de secţii de la Înalta Curte de Casaţie şi Justiţie, reprezentanţi ai Parchetului de pe lângă Înalta Curte de Casaţie şi Justiţie şi reprezentanţi ai Institutului Naţional al Magistraturii. În cadrul dezbaterilor care au loc în cadrul acestor întâlniri, s-au conturat modalităţi de interpretare ale problemelor puse în discuţie, iar pentru cazurile în care s-a considerat că se impune promovarea unui recurs în interesul legii, materialele discutate au fost supuse atenţiei reprezentanţilor Parchetului de pe lângă Înalta Curte de Casaţie şi Justiţie, în vederea analizării oportunităţii promovării recursului în interesul legii.  

Minutele în care sunt consemnate problemele de drept examinate sunt publicate pe site-ul Consiliului Superior al Magistraturii.
Programul de activitate a fost aprobat în şedinţa Comisiei din data de 05 februarie 2009. Acesta a inclus următoarele activităţi: 

· continuarea întâlnirilor trimestriale începute în anul 2007 dintre membrii Comisiei şi preşedinţii de secţii de la Înalta Curte de Casaţie şi Justiţie, reprezentanţii Parchetului de pe lângă Înalta Curte de Casaţie şi Justiţie, preşedinţii de secţii de la curţile de apel pentru discutarea problemelor de practică neunitară apărute la nivelul instanţelor;

· continuarea întâlnirilor, în teritoriu, dintre colectivele de lucru formate la nivelul Consiliului Superior al Magistraturii şi magistraţi, ocazie cu care vor fi discutate şi aspecte legate de unificarea practicii;

· începerea şi derularea proiectului de twinning privind unificarea practicii judiciare în colaborare cu Fundaţia germană IRZ, finanţat în cadrul programului Facilitatea de Tranziţie; 

· continuarea consultărilor dintre membrii Comisiei cu reprezentanţii Uniunii Naţionale a Barourilor din România, Uniunii Naţionale a Notarilor Publici şi Uniunii Naţionale a Executorilor Judecătoreşti pentru discutarea cazurilor semnalate de aceste categorii profesionale în cadrul activităţilor lor curente;
· monitorizarea şi semnalarea cazurilor de practică neunitară la nivel naţional în baza contribuţiilor primite de la instanţe;

· discutarea, în cadrul unor întâlniri periodice a membrilor Comisiei, a tuturor problemelor de practică neunitară cu care Comisia este sesizată de către conducerea Consiliului Superior al Magistraturii;

· monitorizarea întâlnirilor organizate de Înalta Curte de Casaţie şi Justiţie cu judecătorii din cadrul celorlalte instanţe, pentru discutarea problemelor de practică neunitară;

· monitorizarea  la nivelul Comisiei a publicării deciziilor relevante ale Înaltei Curte de Casaţie şi Justiţie, în rezumat, în Buletinul Casaţiei, Buletinul Jurisprudenţei, culegerile de practică judiciară şi pagina de internet a instanţei supreme.

 În anul 2009 au avut loc 11 întâlniri ale Comisiei de unificare a practicii judiciare din cadrul Consiliului Superior al Magistraturii cu preşedinţi ai secţiilor curţilor de apel, care s-au desfăşurat după următorul program: 

- în materie penală:

· 25 martie 2009 – au fost puse în discuţie 25 de probleme de drept, iar în 2 cazuri s-a hotărât sesizarea Parchetului de pe lângă Înalta Curte de Casaţie pentru analizarea oportunităţii promovării recursului în interesul legii. 

· 17 iunie 2009 – au fost discutate 34 de subiecte care au fost dezbătute cu această ocazie, iar în 5 cazuri s-a hotărât sesizarea Parchetului de pe lângă Înalta Curte de Casaţie pentru analizarea oportunităţii promovării recursului în interesul legii. 
· 16 septembrie 2009 – au fost discutate 12 probleme de drept, nefiind vreun caz în care participanţii la dezbateri să aprecieze oportună sesizarea Parchetului de pe lângă Înalta Curte de Casaţie şi Justiţie pentru analizarea promovării unui recurs în interesul legii

· 18 noiembrie 2009 - au fost discutate 27 de subiecte care au fost dezbătute cu această ocazie, iar într-un caz s-a hotărât sesizarea Parchetului de pe lângă Înalta Curte de Casaţie şi Justiţie pentru analizarea oportunităţii promovării recursului în interesul legii.

- în materie civilă, conflicte de muncă şi asigurări sociale:

· 01 aprilie 2009 – au fost discutate 72 probleme de drept, iar într-un caz s-a decis sesizarea Parchetului de pe lângă Înalta Curte de Casaţie şi Justiţie pentru analizarea oportunităţii promovării unui recurs în interesul legii.

· 24 iunie 2009 - au fost discutate 28 probleme care au fost sintetizate din materialele înaintate de curţile de apel, nefiind vreun caz în care să se decidă sesizarea Parchetului de pe lângă Înalta Curte de Casaţie şi Justiţie pentru analizarea oportunităţii promovării unui recurs în interesul legii.

· 23 septembrie 2009 - au fost discutate 24 probleme care au fost sintetizate din materialele înaintate de curţile de apel, iar într-un caz s-a decis sesizarea Parchetului de pe lângă Înalta Curte de Casaţie şi Justiţie pentru analizarea oportunităţii promovării unui recurs în interesul legii.

· 25 noiembrie 2009 - au fost discutate 26 probleme care au fost sintetizate din materialele înaintate de curţile de apel, iar într-un caz s-a decis sesizarea Parchetului de pe lângă Înalta Curte de Casaţie şi Justiţie pentru analizarea oportunităţii promovării unui recurs în interesul legii.

- în materie comercială, contencios administrativ şi fiscal:

· 10 martie 2009 –. Direcţia de specialitate din cadrul Consiliului Superior al Magistraturii a sintetizat din materialele înaintate de curţile de apel 46 de subiecte care au fost dezbătute cu această ocazie, fără a se justifica însă promovarea recursului în interesul legii în vreun caz.     

· 01 iulie 2009 – au fost discutate 17 de subiecte, iar într-un caz s-a decis sesizarea Parchetului de pe lângă Înalta Curte de Casaţie şi Justiţie pentru analizarea oportunităţii promovării unui recurs în interesul legii.

Organizarea acestor întâlniri a fost utilă, aşa cum rezultă şi din cuprinsul Raportului privind progresele înregistrate de România în cadrul mecanismului de cooperare şi verificare, dat publicităţii la 22 iulie 2009 de către Comisia Europeană,  în care se arată printre altele  faptul că “numărul recursurilor în interesul legii au atins un maxim în 2007, numărul mai mic înregistrat în 2008 putând indica faptul că s-au obţinut unele progrese în privinţa unificării”.

Pentru anul 2009, Consiliul Superior al Magistraturii a avut ca priorităţi creşterea transparenţei şi predictibilităţii soluţiilor pentru fiecare instanţă din ţară şi creşterea gradului de conştientizare în rândul magistraţilor asupra importanţei soluţiilor unitare la nivel naţional.

Începând cu luna mai 2009 a început derularea proiectului finanţat din Facilitatea de Tranziţie privind unificare practicii judiciare. Proiectul îşi propune următoarele măsuri:

· elaborarea de propuneri legislative şi de altă natură menite să contribuie la interpretarea şi aplicarea unitară a legii de către instanţe, în acord cu cele mai bune practici ale Uniunii Europene;

· elaborarea unei metodologii privind o abordare unitară de soluţionare a cauzelor şi iniţierea diseminării metodologiei în cadrul sistemului judiciar;

· identificare a cel puţin 10 domenii ale dreptului în care lipsa unei jurisprudenţe unitare şi consecvente este resimţită cu cea mai mare stringenţă, urmată de organizarea de seminarii de formare profesională în aceste domenii de drept şi realizarea unor culegeri de jurisprudenţă, care vor fi folosite şi ca suport de curs pentru auditorii Institutului Naţional al Magistraturii.

Prin Hotărârea nr. 308 din data de 5 martie 2009, Plenul Consiliului Superior al Magistraturii a aprobat derularea Proiectului Jurindex – Extinderea publicării on-line a hotărârilor judecătoreşti la nivelul sistemului judiciar în scopul de a uniformiza jurisprudenţa instanţelor din România, pe de o parte şi, totodată, de a reprezenta un instrument facil şi eficace atât profesioniştilor dreptului, în general, cât şi studenţilor şi cetăţenilor – justiţiabili şi nu numai, pe de altă parte.

Nu în ultimul rând, trebuie menţionat că proiectul noului Cod de procedură civilă reglementează, în vederea unificării practicii, un mecanism similar recursului prealabil de la Curtea  de Justiţie a Comunităţilor Europene, constând în posibilitatea instanţelor de a se adresa Înaltei Curţi de Casaţie şi Justiţie pentru interpretarea prealabilă a unei norme de drept neclare.

III.4.3. Măsuri de unificare a practicii judiciare la nivelul instanţelor judecătoreşti/parchetelor de pe lângă acestea

În luna august 2006, în baza Raportului de ţară din iunie 2006, a fost adoptat de către Consiliul Superior al Magistraturii un Plan de acţiune destinat unificării practicii la nivelul instanţelor din România.

Potrivit acestui Plan de acţiune, s-a instituit pentru fiecare instanţă obligaţia de a analiza cazurile de practică neunitară de la nivelul acelei instanţe, iar trimestrial, pentru fiecare curte de apel, de a analiza practica neunitară la nivelul instanţelor din circumscripţia sa.

De asemenea, curţile de apel au obligaţia de a întocmi rapoarte prin care sunt semnalate problemele de drept rezolvate neunitar, rapoarte ce sunt discutate trimestrial la întâlnirile organizate de Comisia „Unificarea practicii judiciare” constituită la nivelul Consiliul Superior al Magistraturii. În urma acestor întâlniri este agreată o listă a cazurilor în care se justifică exercitarea de către Parchetul de pe lângă Înalta Curte de Casaţie şi Justiţie a recursului în interesul legii. 

În afara măsurilor amintite, în cursul anului 2009, la nivelul instanţelor judecătoreşti au fost luate şi una sau mai multe dintre următoarele măsuri pentru unificarea practicii judiciare: întâlniri lunare şi trimestriale cu judecătorii de la instanţele arondate curţilor de apel; publicarea hotărârilor judecătoreşti relevante pe portalul instanţei; actualizarea portalului cu jurisprudenţă relevantă şi asigurarea accesului informatizat direct la  site-uri specializate de jurisprudenţă, legislaţie şi doctrină naţională şi europeană (jurindex, juridice.ro şi alte link-uri); asigurarea informării judecătorilor privind deciziile pronunţate de Înalta Curte de Casaţie şi Justiţie în recursurile în interesul legii; participarea la şedinţele de învăţământ profesional şi la seminariile organizate în cadrul activităţii de formare profesională continuă centralizată de Institutul Naţional al Magistraturii; întâlniri ale judecătorilor din secţie, formare continuă la nivel descentralizat; elaborarea practicii judiciare pe secţii; comunicarea minutelor întocmite cu ocazia întâlnirilor organizate la nivelul Consiliului Superior al Magistraturii; discutarea periodică a problemelor de practică neunitară cu evidenţierea opiniei majoritare în cadrul şedinţelor de studiu profesional; informarea judecătorilor cu privire la acte normative noi, decizii pronunţate în interesul legii, jurisprudenţa CEDO, deciziile Curţii Constituţionale, jurisprudenţa celorlalte curţi de apel; studierea Buletinului Casaţiei; întocmirea Buletinului jurisprudenţei; dezbaterea lunară a problemelor de drept ce pot genera practică neunitară şi analiza soluţiilor; analiza periodică a practicii de casare; discutarea hotărârilor casate de Înalta Curte de Casaţie şi Justiţie, practica CEDO, practica altor instanţe; discuţii periodice la nivel de secţie a practicii de casare, discutarea în şedinţele secţiei a rezultatelor la care s-a ajuns ca urmare a  întâlnirilor de lucru trimestriale organizate de Consiliul Superior al Magistraturii pe diferite probleme neunitare de practica; solicitarea modificării Regulamentului de ordine interioară, prin desemnarea unei persoane care să comunice şi să solicite tuturor curţilor de apel practica într-o anumită materie; prezentarea concomitenta a argumentelor pro si contra fiecărei soluţii şi dezbaterea lor; discutarea cadrului de interpretare a dispoziţiilor legale noi, în prealabil aplicării legii.
La nivelul parchetelor au fost luate următoarele măsuri de unificare a practicii judiciare, precum: analiza în cadrul şedinţelor săptămânale a practicii neunitare; note elaborate la în vederea promovării unor recursuri în interesul legii; includerea de teme privind practica neunitara in cadrul formării continue descentralizate; discuţii informale în colectivul de procurori; sesiuni trimestriale de pregătire profesională; dezbateri la analiza soluţiilor; prelucrarea jurisprudenţei curţilor de apel şi Înaltei Curţi de Casaţie şi Justiţie; organizarea de seminarii; analiza soluţiilor în cadrul colectivului de procurori; controalele tematice efectuate la nivelul unităţilor de parchet din teritoriu;  diseminarea constantă a practicii judiciare; transmiterea la parchetele din subordine de note de studiu privind probleme de drept rezolvate în mod neunitar; punerea la dispoziţia procurorilor a jurisprudenţei Înaltei curţi de Casaţie şi Justiţie; analiza periodică a soluţiilor instanţelor de judecată; şedinţe de învăţământ profesional.
În ceea ce priveşte eficienţa măsurilor de unificare a practicii judiciare atât la nivel central, cât şi la nivelul fiecărei instanţe judecătoreşti şi fiecărui parchet, semnalele sunt pozitive, având în vedere răspunsurile transmise de instanţe şi parchete la chestionarul întocmit în vederea colectării datelor necesare redactării raportului privind starea justiţiei pe anul 2009.

Astfel, se constată că aproape toate curţile de apel au transmis faptul că, în anul 2009, practica judiciară neunitară a existat numai în anumite domenii, în mod izolat (88%) şi că, faţă de anul 2008, cazurile de practică neunitară s-au diminuat (94% din răspunsuri). Au existat şi răspunsuri în sensul că a existat practică unitară în toate domeniile (12%) sau că situaţiile de practică neunitară au rămas relativ neschimbate sub aspect numeric (6%).

Parchetele de pe lângă curţile de apel au răspuns în sensul că, în anul 2009, practica judiciară neunitară a existat în numai în anumite domenii, în mod izolat (94%), şi numai într-o proporţie redusă că a existat practică unitară în toate domeniile (6%).
În ceea ce priveşte dinamica situaţiilor de practică neunitară, răspunsurile parchetelor de pe lângă curţile de apel au fost atât în sensul că, faţă de anul 2008, cazurile de practică neunitară s-au diminuat (50%), cât şi în sensul că acestea au rămas relativ neschimbate sub aspect numeric (50%).
III.5. Aplicarea dispoziţiilor Convenţiei europene pentru apărarea drepturilor omului şi a libertăţilor fundamentale în sistemul juridic românesc, de către judecători şi procurori
Conform datelor statistice publicate de Curtea Europeană a Drepturilor Omului, la data de 31 decembrie 2009, România a fost al patrulea stat după numărul cauzelor aflate pe rolul Curţii Europene a Drepturilor Omului, însumând 8,2% (9.800 de cauze) din numărul total al cauzelor înregistrate, primele trei locuri fiind ocupate de Rusia cu 28,1% (33.550 de cauze), Turcia cu 11% (13.100 de cauze) şi Ucraina 8,4 (10.000).

În anul 2009, Curtea de la Strasbourg a analizat 4.247 de plângeri îndreptate împotriva României, 3.948 dintre acestea, aproximativ 97% din numărul total de plângeri, fiind  declarate inadmisibile de un comitet de 3 judecători.

Din totalul cauzelor privind România, Curtea Europeană a Drepturilor Omului a pronunţat, în anul 2009, 168 de hotărâri, dintre care 6 au privit aplicabilitatea art.41 din convenţie - satisfacţie echitabilă, în cauze în care Curtea a constatat anterior încălcări ale dispoziţiilor convenţiei, 2 au privit aplicabilitatea art.37 din Convenţie
, cauzele fiind radiate de pe rolul Curţii, în 6 cauze s-a statuat că nu a existat nici o încălcare a drepturilor omului de către statul român,  în restul de 153 de hotărâri, aproximativ 3% din numărul total al plângerilor contra României, constatându-se cel puţin o încălcare a dispoziţiilor Convenţiei, în special în ceea ce priveşte dispoziţiile art. 3
, art. 5
, art. 6
, art. 8
, art. 10
, art.13
, art.14
 şi art. 1 din Protocolul nr. 1
. 

De asemenea, în cursul anului 2009, Curtea de la Strasbourg a pronunţat 147 de decizii prin care a respins o serie de cauze ca fiind inadmisibile, alte cauze fiind radiate de pe rolul Curţii ca urmare a procedurilor de înţelegere amiabilă între reclamanţi şi statul român sau ca urmare a declaraţiilor unilaterale ale Guvernului.
Principalele categorii de cauze care au atras condamnarea statului român în anul 2009
A. Nerespectarea principiului securităţii raporturilor juridice datorită desfiinţării unor hotărâri judecătoreşti definitive şi irevocabile în urma promovării unor căi extraordinare de atac: 14 cauze.

Curtea europeană a drepturilor omului a constatat în aceste cauze încălcarea dreptului la un proces echitabil (art.6 din Convenţia pentru apărarea drepturilor omului şi a libertăţilor fundamentale), precum şi a dreptului la respectarea proprietăţii (art.1 din primul protocol adiţional la Convenţie), ca urmare a admiterii căilor extraordinare de atac împotriva unor hotărâri judecătoreşti civile irevocabile prin care se recunoşteau reclamanţilor drepturi de creanţă sau alte drepturi civile, ori prin care se dispusese restituirea unor imobile naţionalizate către foştii proprietari. 
România a fost condamnată în aceste cauze, deşi dispoziţiile legale privind recursul în anulare au fost abrogate atât în materie civilă cât şi în materie penală, prin Legea nr. 219/2005 privind aprobarea OUG nr.138/2000 privind modificarea şi completarea Codului de procedură civilă şi prin Legea nr. 576/2004 privind modificarea Codului de procedură penală.
Este de menţionat faptul că aceste condamnări survin pe fondul pronunţării hotărârilor Curţii europene în cauze precum Brumărescu şi S.C. Maşinexportimport S.A. prin care curtea a statuat că desfiinţarea, pe calea recursului în anulare, a unei hotărâri judecătoreşti irevocabile prin care s-a recunoscut un drept civil în favoarea reclamantului, încalcă principiul securităţii juridice şi, pe cale de consecinţă, dreptul la un proces echitabil.
B. Încălcarea garanţiilor oferite de art.6 din convenţie (dreptul de acces efectiv la un tribunal, principiul prezumţiei de nevinovăţie, independenţa şi imparţialitatea instanţei etc.): 39 cauze
Aceste cauze se referă în principal la impedimentele care au determinat întârzieri nejustificate în executarea unor hotărâri judecătoreşti, procedurile greoaie pentru executarea acestora, lipsa de eficienţă atât a instanţelor de judecată, cât şi a altor organe ale statului, refuzul instanţelor judiciare de a supune legalitatea unei decizii emise de o autoritate administrativă controlului judiciar, lipsa de coordonare şi colaborare eficientă între instanţele judecătoreşti şi alte organe ale statului (executori judecătoreşti, comisii locale sau judeţene de aplicare a legii nr. 18/1991 etc.), 
În 22 de cauze
, curtea a considerat că atât refuzul de a executa hotărâri judecătoreşti cât şi întârzierea nejustificată în această executare reprezintă o atingere adusă dreptului de acces efectiv la un tribunal, în sensul prevăzut de art. 6 alin. 1 al Convenţiei. 

Condamnarea României în aceste cazuri a fost cauzată de exercitarea de către justiţiabili a mai multor căi de atac, care au fost soluţionate cu întârziere, de notificările repetate pe care trebuiau să le trimită organelor însărcinate cu executarea, de demararea procedurilor de executare silită care erau împiedicate de nerespectarea unor dispoziţii procedurale etc. 

În 5 cauze  (Daniel Ionel Constantin c. României, Ilic c. României, Rusen c. României, Adam c. României, Brezeanu c. României) Curtea de la Strasbourg a constatat încălcarea dreptului de acces efectiv la un tribunal prin stabilirea unei sume excesive cu titlu de taxă de timbru în sarcina reclamanţilor, sumă pe care aceştia nu au putut-o achita şi care a determinat anularea acţiunii. 

În prezent, legea privind taxele de timbru (Legea nr. 146/1997) stabileşte plata unor taxe de timbru raportat la valoarea obiectului litigiului, în cazul litigiilor patrimoniale evaluabile în bani, fapt ce ar putea atrage din nou condamnarea României, în cazul în care aceste sume se dovedesc a fi excesive, mai ales că instanţa europeană apreciază suma costurilor de acest gen în lumina circumstanţelor unui caz dat, înţelegând aici şi solvabilitatea solicitantului şi faza procedurii prin care restricţia în chestiune îi este impusă.
În cauzele Băcanu şi SC "R" SA c. României şi Tarău c. României, Curtea de la Strasbourg a reţinut încălcarea art.6 al.1 şi 3 lit.d, ca urmare a faptului că instanţele naţionale au respins în mod nejustificat cererile reclamanţilor în ceea ce priveşte audierea unor martori, fapt care a condus la încălcarea dreptului la apărare şi, implicit, a dreptului la un proces echitabil. 
În cauza Marin c. României, s-a reţinut încălcarea art.6 al.1 ca urmarea a faptului ca instanţa a condamnat reclamanta fără a-i respecta dreptul la apărare, după ce în prealabil schimbase încadrarea juridică a faptelor.
În cauza Constantin şi Stoian c. României, Curtea, constatând încălcarea art.6 al.1 din Convenţie, a reiterat jurisprudenţa sa recentă pe terenul art. 6, prin care a dezvoltat conceptul de provocare (entrapment), distinct de folosirea legitimă a operaţiunilor sub acoperire şi a reafirmat obligaţia instanţelor naţionale de a proceda la o examinare atentă a materialului din dosar în cazul în care inculpatul invocă instigarea din partea poliţiei. În acest context, Curtea a stabilit, de asemenea, că rolul său, în temeiul art. 6 alin. 1 nu este acela de a determina dacă anumite mijloace de probă au fost obţinute legal, ci de a examina dacă aceasta „nelegalitate” a condus la încălcarea unui alt drept protejat de Convenţie; ei îi revine, prin urmare, rolul de a examina calitatea evaluării pretinsei provocări, făcută de instanţele naţionale şi de a se asigura că acestea au protejat în mod adecvat drepturile acuzatului, în special dreptul la o procedură contradictorie şi la „egalitatea armelor”.
În cauza Faimblat c. României, Curtea a constatat încălcarea dreptului reclamanţilor de acces la justiţie, garantat de art.6 al.1 din Convenţie, prin respingerea ca inadmisibilă a acţiunii având ca obiect constatarea caracterului nelegal al naţionalizării  unui  imobil, cu motivarea că reclamanţii ar fi trebuit să urmeze şi să aştepte să se finalizeze procedura administrativă prevăzută de Legea nr. 10/2001, ingerinţă  ce nu respectă principiul proporţionalităţii.
În cauza Ştefan şi Ştef c. României, Curtea a reţinut încălcarea art.6 al.1 din Convenţie ca urmare a faptului că incertitudinea jurisprudenţială şi absenţa unui mecanism capabil să asigure coerenţa de practică chiar în cadrul celei mai înalte instanţe naţionale, au avut ca efect privarea reclamanţilor de dreptul la primirea în profesia de avocat cu scutire de examen.

În cauza Haralambie c. României, invocând jurisprudenţa sa în materie, cauzele Glod, Hauler sau Valentin Dumitrescu c. României, Curtea a reţinut încălcarea art.6 al.1 din Convenţie, ca urmare a faptului că instanţele naţionale au respins acţiunea reclamantului fără a o examina pe fond, invocând competenţa exclusivă a autorităţilor administrative în domeniu, fapt ce încalcă însăşi esenţa dreptului de acces la un tribunal aşa cum este interpretat în lumina dispoziţiilor şi jurisprudenţei CEDO. 
C. Durata excesivă a procedurilor judiciare: 16 cauze.

Durata excesivă a procedurilor judiciare este cauzată, în majoritatea cauzelor, de activitatea defectuoasă, în unele cazuri, a instanţelor, parchetelor sau a altor organe ale statului, dar şi de numeroasele modificări legislative.

Deşi dreptul părţilor la soluţionarea cauzelor într-un termen rezonabil are consacrare constituţională (art. 21 alin. 3 din Constituţia României), în practică acest drept se loveşte de unele impedimente care ţin de erori de apreciere a obiectului acţiunii, volumul mare de muncă al judecătorilor şi procurorilor, capacitatea de administrare şi organizare a activităţii instanţelor, modificările legislative numeroase care determină blocaje în aplicarea legilor etc., situaţie care probabil va continua până la crearea unui cadru legislativ stabil asupra tuturor aspectelor legate de activitatea instanţelor şi parchetelor.
Cauzele în care România a fost condamnată pentru încălcarea dreptului la soluţionarea cauzelor într-un termen rezonabil (art. 6 alin. 1 al Convenţiei) sunt: Abramiuc c. României (o întârziere nejustificată de 11 ani pentru executarea unei hotărâri judecătoreşti pronunţată în anul 1994); Laurenciu Popovici c. României; Parohia greco-catolica Sfantul Vasile Polona c. României (12 ani pentru 4 grade de jurisdicţie; procedura revendicare a durat peste 6 ani şi 10 luni pentru 3 grade de jurisdicţie); Didu c. României (6 ani şi 5 luni); Dan Cristian Ionescu c. României (6 ani şi 9 luni pentru trei grade de jurisdicţie); Damian-Burueana şi Damian c. României (procedurile pentru acordarea de despăgubiri au avut o durată de peste 8 ani şi 8 luni); Codarcea c. României (Curtea a considerat ca perioada de 9 ani, 6 luni şi 23 de zile excede noţiunii de durată rezonabilă); Enyedi c. României; Soare c. României (6 ani şi 8 luni); Lăzărescu c. României (comportamentul autorităţilor a cauzat amânări de 2 ani şi 2 luni din durata totală a procedurilor de 7 ani şi 6 luni); Balea c. României (Curtea a apreciat că durata fiecăreia din cele două proceduri litigioase nu poate fi considerată rezonabilă în accepţiunea dată de Curte); Ioan Moldovan c. României (durată excesivă a procedurilor nepenale); Marinica Titian Popovici c. României;  Otopeanu c. României;  Vidraşcu c. României (7 ani, 4 luni şi 17 zile), Ciovică c. României (7 ani pentru 2 grade de jurisdicţie). 

D. Imposibilitatea foştilor proprietari, ale căror imobile naţionalizate fără titlu au fost vândute chiriaşilor sau altor terţe persoane, de a obţine restituirea în natură a acestora sau o alta formă de despăgubire: 37 de cauze
.

Înainte de prezentarea hotărârilor de condamnare pronunţate împotriva României, prin care s-au constatat încălcări ale art.1 din Prot.1 al Convenţiei, trebuie făcute câteva precizări cu privire la faptul că, în ultima perioadă, Curtea de la Starsbourg a recurs tot mai des la invocarea prevederilor art.46 din Convenţie, pronunţând hotărâri care în doctrină sunt incluse în categoria aşa-numitele hotărâri pilot.
În cadrul unor astfel de hotărâri, avându-se în vedere faptul că numărul de cauze pe aceeaşi problematică este foarte mare şi că statul român nu reuşeşte să-şi rezolve problemele de sistem, Curtea face recomandări cu caracter general, pentru remedierea situaţiilor ce conduc la încălcarea dispoziţiilor convenţiei.
Astfel, în cauze precum Katz, Stanciu, Elias, Glatz şi alţii, Czaran şi Grofcsik, Athanasiu Marshall, Turus, Becskei, Popa Aurel, Cernitu şi Dumitras c. României,  Curtea, invocând prevederile art.46 din Convenţie, a constatat că frecventele încălcări ale dispoziţiilor art.1 din protocolul nr.1 relevă o problemă structurală, rezultând din redactarea defectuoasă a legislaţiei ce priveşte restituirea imobilelor naţionalizate şi care au fost vândute ulterior de către statul român. 
Curtea a remarcat cu îngrijorare că a analizat deja foarte multe cauze similare celor menţionate, Străin nefiind decât prima din această grupă vastă şi că, multe alte cauze similare sunt în prezent înregistrate pe rolul Curţii. 
Curtea a precizat că eşecul statului român de a pune ordine în sistemul său legislativ nu constituie doar un factor agravant cu privire la responsabilitatea statului pentru nerespectarea Convenţiei, din cauza unei situaţii trecute sau actuale, ci chiar o ameninţare pentru eficienţa viitoare a sistemului pus în aplicare de Convenţie.
Astfel, având în vedere circumstanţele cauzelor şi încărcarea rolului cu multe alte cauze similare, Curtea a examinat consecinţele ce pot fi trase din art. 46 din Convenţie pentru statul pârât. 
Cu privire la măsurile destinate să garanteze eficienţa mecanismului stabilit de Convenţie, Curtea a atras atenţia asupra Rezoluţiei (2004)3 şi Recomandării (2004)6 a Comitetului de miniştri al Consiliului Europei, adoptate în 12 mai 2004.

 Deşi, în principiu, Curtea nu are competenţa de a defini care sunt măsurile adecvate pentru ca statul pârât să se achite de obligaţiile ce-i revin în baza art.46 din Convenţie, având în vedere natura deficienţelor constatate, Curtea observă că statul trebuie să acţioneze pentru a înlătura obstacolele juridice care împiedică vechii proprietari să obţină fie restituirea bunurilor lor, fie o despăgubire rapidă şi adecvată pentru prejudiciul suferit, inclusiv prin adoptarea de măsuri legislative, administrative şi bugetare apte să garanteze un astfel de rezultat.
În special, statul trebuie să îmbunătăţească procedurile reglementate de legile reparatorii (în prezent Legile nr.10/2001 şi 247/2005) în aşa fel încât să devină realmente proceduri coerente, rapide şi previzibile, inclusiv cu privire la metoda de alegere a dosarelor care sunt trimise comisiei centrale. Astfel, sistemul trebuie să permită celor interesaţi să primească despăgubiri şi/sau acţiuni la Fondul Proprietatea, în funcţie de opţiunea lor, într-un termen rezonabil.
Ţinând cont de faptul că hotărârea în cauza Străin şi alţii c. României, a fost dată în urmă cu peste patru ani, respectiv 21 iulie 2005, precum şi de faptul că procedura restituirii nu este eficientă nici în prezent, în ciuda numeroaselor modificări ale Legii nr.10/2001, Curtea apreciază că guvernul trebuie să facă dovada unor îmbunătăţiri vizibile a sistemului în cel mai scurt timp.
Astfel, motivele care au determinat condamnarea României în aceste cauze sunt legate de incoerenţa legislativă şi aplicarea defectuoasă a legislaţiei existente în materia restituirii imobilelor naţionalizate, întârziindu-se ori împiedicându-se nejustificat restituirea imobilelor solicitate sau acordarea de despăgubiri.
Ca şi în cauzele Străin şi alţii c. României şi Păduraru c. României, în prezentele cauze, terţe persoane au devenit proprietarii imobilelor în litigiu mai înainte ca dreptul de proprietate al reclamanţilor asupra acestor bunuri să fie confirmat definitiv cu efect retroactiv, reclamanţii fiind recunoscuţi (ca şi în cauza Porteanu c. României) drept proprietari legitimi, dat fiind caracterul abuziv al naţionalizării. Curtea a reţinut că vânzarea bunurilor reclamanţilor către chiriaşi i-a împiedicat să-şi exercite dreptul de proprietate şi că nici o despăgubire nu le-a fost acordată pentru această lipsire de bunuri. Curtea a observat că, deşi în virtutea Legii nr. 247/2005, persoanele care se află în situaţia reclamanţilor au dreptul la o indemnizaţie egală cu valoarea de piaţă a bunului care nu poate fi restituit, sub formă de titluri de valoare la Fondul „Proprietatea”, acest fond nu funcţionează, în prezent, de o manieră susceptibilă să conducă la acordarea efectivă a unei despăgubiri. În concluzie, Curtea a considerat că privarea reclamanţilor de bunurile lor, combinată cu absenţa totală a unei despăgubiri timp de mai mulţi ani,  a determinat  o pierdere disproporţionată şi excesivă, incompatibilă cu dreptul la respectarea bunurilor, garantat de articolul 1 al primului protocol adiţional la Convenţie. 
E. Încălcarea art. 1 din Protocolul nr. 1 prin ingerinţe nejustificate asupra dreptului de proprietate, altele decât cele rezultate din vânzarea unor bunuri recunoscute reclamanţilor către terţe persoane: 54 de cauze
.

Enumerăm cu titlu exemplificativ cauzele în care România a fost condamnată sub acest aspect, situaţiile de fapt şi motivaţia Curţii europene a drepturilor omului fiind variate ca natură. 
În cauzele Schmidt c. României, Brumărescu c. României (nr.2) s-a constatat încălcarea art.1 din primul protocol adiţional la convenţia europeană, fiind criticată Ordonanţa de Urgenţă a Guvernului nr. 40/1999, prin prisma condiţiilor de formă pe care le prevede cu privire la notificarea chiriaşilor, modalitatea de exprimare a consimţământului de către terţul proprietar al locuinţei oferite chiriaşului pentru schimbul obligatoriu de locuinţe, exigenţele de calitate impuse ca o astfel de locuinţă să fie considerată „convenabilă” şi a sancţiunilor ce intervin în cazul nerespectării acestora, fapte considerate de Curte ca impunând o sarcină specială şi exorbitantă asupra proprietarilor şi de natură a nu asigura un just echilibru între interesele proprietarilor şi cele ale chiriaşilor – raţionament prezentat în cauza Radovici şi Stănescu c. României.
În 5 cauze (Gavriş c. României, Bozian c. României, Balauca c. României, Bizau c. României, Gologus c. României), Curtea a reţinut încălcarea art.1 din protocolul nr.1 ca urmare a impozitării de către stat a plăţilor compensatorii acordate reclamanţilor, precum şi a art.14 din Convenţie care interzice discriminarea. 
Încălcări ale art.1 au fost reţinute de Curte şi ca urmare a neexecutării sau executării cu întârziere a unor hotărâri judecătoreşti prin care se recunoşteau bunuri, în sensul Convenţiei, în favoarea reclamanţilor – cauzele Mihai şi Radu Radulescu c. României, Roman c. României, Ciornei c. României,  Silviu Marin c. României,   S.C. Ghepardul S.R.L. c. României. 

De asemenea, în 20 de cauze, Curtea, reţinând încălcarea articolului 6 alin.1, a constatat şi încălcarea articolului 1 din Protocolul nr.1 datorită neexecutării sau întârzierii în executarea unor hotărâri judecătoreşti privind dreptul de proprietate, precizând că reclamanţii au suferit un prejudiciu ce decurge din faptul că nu a beneficiat de bunurile lor o lungă perioadă de timp.

Încălcări ale art.1 din Protocolul 1 al Convenţiei au fost reţinute şi în 7 cauze în care Curtea a constatat încălcarea art.6 al. 1, ca urmare a nesocotirii principiului securităţii raporturilor juridice, în urma promovării unor căi extraordinare de atac reclamanţii neputând beneficia nici de bunurile la care aveau dreptul, nici de despăgubiri
.

Încălcarea art.1 din Protocolul nr.1 la Convenţie a fost reţinută şi în cauze în care Curtea a constatat încălcarea art.6 sub aspectul duratei nerezonabile a procedurilor – cauze precum Abramiuc c. României, Dan Cristian Ionescu c. României.
E. Aplicarea unor tratamente inumane si degradante de către reprezentanţi ai unor instituţii publice şi absenţa unei anchete eficiente referitoare la aceasta: 14 cauze.
Încălcarea articolului 3 se referă în principal la relele tratamente aplicate de către ofiţeri de poliţie şi/sau jandarmerie, precum şi la neefectuarea unor anchete eficiente cu privire la aceste cauze. 
În cauzele Damian-Burueana şi Damian c. României, Toma c. României, Olteanu c. României, s-a constatat încălcarea articolului 3 al Convenţiei atât în ceea ce priveşte partea sa materială (aplicarea de rele tratamente inumane sau degradante pe perioada cât reclamanţii se aflau în custodia poliţiei sau în stare de arest preventiv) cât şi în ceea ce priveşte partea sa procedurală, în sensul că ancheta efectuată de autorităţi în urma plângerilor reclamanţilor a fost lipsită de efectivitate.

În cauzele Bolovan c. României, L.Z. c. României, instanţa de la Strasbourg a reţinut încălcarea art. 3 din Convenţie în ceea ce priveşte latura sa procedurală datorită faptului că anchetele desfăşurate de autorităţi cu privire la plângerile reclamanţilor nu au avut un caracter efectiv.
În 7 cauze, Eugen Gabriel Radu c. României, Stoicescu Marian c. României, Artimenco c. României, Maciuca c. României, Viorel Burzo c. României, Gagiu c. României şi Branduse c. României Curtea a reţinut încălcarea art.3 din Convenţie datorită condiţiilor necorespunzătoare din penitenciarele în cadrul cărora sunt deţinuţi reclamanţii, în special în ceea ce priveşte suprapopularea acestora şi lipsa condiţiilor de igienă, asistenţă medicală etc..
G. Alte cauze
În anul 2009 s-au pronunţat hotărâri de condamnare a României în cauze în care s-a invocat încălcarea art.2 (6 cauze - Gagiu c. României, Voiculescu c. României, Agache şi alţii c. României, Trufin c. României, Velcea şi Mazare c. României, Sandru şi alţii c. României) art. 5 (Raducu c. României, Tiron c. României, Tanase c. României, Viorel Burzo c. României, Stoican c. României, Irinel Popa şi alţii c. României, Mihuta c. României, Tarau c. României, Toma c. României), art. 8 (12 cauze - Tatar c. României, Gagiu c. României, Toma c. României, Branduse c. României, Raducu c. României, Damian-Burueana şi Damian c. României, Amanalachioai c. României, Codarcea c. României, Viorel Burzo c. României, Costreie c. României, Haralambie c. României, Velcea şi Mazare c. României), art. 10 (3 cauze - Bacanu şi SC "R" SA c. României, Ieremeiov c. României (no. 1),  Ieremeiov c. României (no. 2) ), art. 13 ( 3 cauze - Parohia greco-catolică Sfantul Vasile polona c. României, Soare c. României, Abramiuc c. României) şi a art.14 din convenţie ( 5 cauze - Gavris c. României, Bozian c. României,  Balauca c. României, Bizau c. României, Gologus c. României).

De asemenea,  curtea de la Strasbourg s-a pronunţat în 6 hotărâri (Draculet c. României,  Ilutiu c. României, Grosu c. României, Tetu c. României Draica c. României S.C. PILOT SERVICE S.A. Constanta c. României) asupra aplicabilităţii art. 41 din Convenţia europeană (satisfacţia echitabilă) obligând statul român la restituirea unor imobile sau la plata unor despăgubiri către reclamanţi. 
În cauzele Agache şi alţii c. României, Sandru şi alţii c. României, Trufin c. României, Velcea şi Mazăre c României şi Voiculescu c. României, Curtea de la Strasbourg a reţinut încălcarea art.2 din Convenţie, sub aspectul laturii sale procedurale, întrucât anchetele efectuate în privinţa deceselor unor rude ale reclamanţilor, nu au avut gradul de celeritate şi eficienţă impus de Convenţie sau nu au fost efectuate de un magistrat independent şi imparţial.  
În cauza Gagiu c. României, au fost reţinute două încălcări ale art.2 (dreptul la viaţă) datorită nerespectării de către statul român a obligaţiilor de a proteja viaţa reclamantului prin administrarea unui tratament medical adecvat şi a celei privind efectuarea unei anchete efective.
În cauza Toma c României,  Curtea a reţinut încălcarea art.5 al. 3 si 4 din Convenţie Din cauza faptului că nu au fost identificate motivele pentru care reclamantul a fost ţinut în stare de detenţie timp de o lună înainte de a fi prezentat în faţa unui judecător, precum şi datorită faptului că nefiind prezent în persoană la audierea din  aprilie 2003, a fost privat de posibilitatea de a contesta hotărârea de prelungire a arestării preventive.
În cauza Tarău c. României, Curtea a constatat încălcarea art. 5 alin.3 şi 4 din Convenţie ca urmare a faptului că instanţele naţionale nu au arătat în motivarea hotărârilor prin care au menţinut măsura arestării preventive, care este pericolul concret pe care îl reprezintă reclamanta pentru ordinea publică, limitându-se la a reproduce în motivare textul de lege,  nefiind luată în calcul nici un moment posibilitatea adoptării unei măsuri alternative dintre cele prevăzute în dreptul intern şi ca urmare a faptului că reclamantei nu i s-a asigurat o apărare efectivă cu ocazia soluţionării recursului împotriva măsurii arestării preventive.
În cauza Tatar c. României, Curtea de la Strasbourg a reţinut încălcarea art.8 din convenţie, prin încălcarea obligaţiilor pozitive ale statului român de a lua măsurile necesare pentru a asigura respectarea dreptului la un mediu înconjurător sănătos, hotărârea pronunţată în această cauză fiind prima în care România este condamnată de Curtea europeană într-un caz legat de protecţia mediului. 
Având în vedere numărul mare de hotărâri de condamnare pronunţate de Curtea de la Strasbourg împotriva României, deşi majoritatea acestora privesc chestiuni ce nu au legătură directă cu activitatea organelor judiciare, se impun intensificate eforturile de a înlesni accesul magistraţilor la jurisprudenţa CEDO, diversificarea surselor de informare pe problematica Convenţiei Europene, precum şi dezvoltarea continuă a programelor şi a formelor de pregătire profesională specifică la nivel centralizat/descentralizat, dedicate aspectelor legate de aplicarea dispoziţiilor Convenţiei pentru apărarea drepturilor omului şi a libertăţilor fundamentale.  
III.5.1. Cauze în care s-au pronunţat hotărâri/decizii de respingere. Statistica cererilor declarate inadmisibile şi a celor în care litigiul s-a stins prin învoiala părţilor.  
În anul 2009, Curtea de la Strasbourg a analizat 4.247 de plângeri îndreptate împotriva României, 3.948 dintre acestea, aproximativ 97% din numărul total de plângeri, fiind  declarate inadmisibile de un comitet de 3 judecători.

Curtea de la Strasbourg a pronunţat 147 de decizii prin care a respins 30 de cauze ca fiind inadmisibile, a radiat de pe rol 81 de cauze ca urmare a procedurilor de înţelegere amiabilă sau ca urmare a declaraţiilor unilaterale formulate de Guvern, în timp ce alte 36 de cauze au fost radiate de pe rolul Curţii ca urmare a faptului că reclamanţii au renunţat expres sau tacit la susţinerea cererilor.

De asemenea, în anul 2009, Curtea de la Strasbourg a pronunţat 6 hotărâri
 prin care a reţinut că nu a existat nici o încălcare a drepturilor omului de către statul român, precum şi 5 hotărâri
 în care s-a reţinut că o parte din susţinerile reclamanţilor, privind încălcări ale dispoziţiilor Convenţiei, nu au fost întemeiate, neexistând aceste încălcări.

Curtea a pronunţat 2 hotărâri  prin care a decis radierea de pe rolul său  a cauzelor Gavrileanu c. României şi Tănase şi alţii c. României - ca urmare a decesului reclamantului şi a faptului că moştenitorii nu şi-au manifestat intenţia de a continua procedurile în faţa curţii –(Gavrileanu) şi ca urmare a înţelegerii amiabile intervenită între părţi (Tănase).

Astfel, cauzele Martin c. României, Tanase c. României, Baka c. României, Bican c. României, Viorel Burzo c. României, Chirita c. României au avut ca obiect pretinse încălcări ale articolului 6 din Convenţia europeană a drepturilor omului şi a libertăţilor fundamentale, Curtea europeană concluzionând că nu au avut loc încălcări ale dispoziţiilor articolului invocat. 
Cauza Marin c. României a avut ca obiect pretinsa încălcare a articolului 10 din Convenţia europeană, curtea apreciind că ingerinţa autorităţilor în ceea ce priveşte dreptul reclamantei la liberă exprimare a fost justificată şi legitimă. 
III.5.2. Aplicarea Convenţiei europene pentru apărarea drepturilor omului şi a libertăţilor fundamentale în dreptul intern
. Aplicarea directă a CEDO în activitatea instanţelor şi parchetelor. 
În conformitate cu dispoziţiile art. 11 alin. 2 din Constituţia României, revizuită în anul 2003, tratatele ratificate de Parlament, potrivit legii, fac parte din dreptul intern, iar potrivit art. 20 din legea fundamentală, dispoziţiile constituţionale privind drepturile şi libertăţile cetăţenilor vor fi interpretate şi aplicate în concordanţă cu Declaraţia universală a drepturilor omului, cu pactele şi cu celelalte tratate la care România este parte. Dacă există neconcordanţe între pactele şi tratatele privitoare la drepturile fundamentale ale omului, la care România este parte, şi legile interne, au prioritate reglementările internaţionale, cu excepţia cazului în care Constituţia sau legile interne conţin dispoziţii mai favorabile.
Instanţele judecătoreşti şi parchetele de pe lângă acestea au fost întrebate cu privire la aplicarea directă a dispoziţiilor Convenţiei privind apărarea drepturilor omului şi libertăţilor fundamentale în cauzele soluţionate ori instrumentate de acestea. 

Luând în considerare răspunsurile furnizate de instanţe, se poate observa că  majoritatea acestora - 15 curţi de apel (94%)- au semnalat, la propriul nivel de jurisdicţie sau al celorlalte instanţe din circumscripţie, aplicarea directă a dispoziţiilor Convenţiei privind apărarea drepturilor omului şi libertăţilor fundamentale, interpretate în lumina jurisprudenţei Curţii europene a drepturilor omului. 
Câteva din domeniile în care s-a realizat aplicarea directă a dispoziţiilor convenţiei şi a jurisprudenţei curţii de la Strasbourg de către instanţe au fost:
În materie comercială - hotărârea Papamidralopoulos şi alţii c. Greciei – aplicată în cereri având ca obiect obligarea SC Electrica S.A. să mute stâlpii de pe terenul reclamantului - art. 1 din Protocolul 1 al Convenţiei ;
În materia fondului funciar: - dispoziţiile CEDO se aplică în materia protejării drepturilor procedurale în astfel de litigii (respectarea dreptului la apărare, egalitatea armelor, - imparţialitatea instanţei); cauza Ion Cetină şi Ion c. României, cauza Popescu c. României; - componentele dreptului de proprietate, acces liber la justiţie, practică unitară ş.a.: art. 6 şi art. 1 din primul protocol adiţional CEDO - cauzele Beian c. României, Lupşa c. României, Ioan c. României, Manoilescu şi Dobrescu c. României, Drăculeţ c. României, Jones c. României, Viasu c. României, Gold c. României ş.a.;

În materie civilă: - posibilitatea ca persoana îndreptăţită să solicite direct despăgubiri de la statul român - Curtea a constatat că Fondul Proprietatea nu funcţionează în prezent într-un mod care să permită o despăgubire efectivă (cauza Străin c. Românie); - dreptul de superficie (cauza Bock şi Palade c. României) – art. 1 Protocolul 1; - proprietate, liberă circulaţie, cauza Caracas c. României – admisibilitate acţiune în revendicare imobil preluat abuziv, legea nr. 10/2001; Burmărescu c. României – legea nr.10/2001, Străin ş.a. c. România; - cerere de scutire de la plata taxe de timbru – art. 6 CEDO – cauza Weissman c. României; - minori şi familie : legături personale cu minorul – art. 8 CEDO – hotărârile Eriksson c. Suediei, Ignaccolo-Zenide c. României şi Boylevs c. României; Surugiu c. României (art. 8 şi 6 par. 1); - obligarea proprietarului imobilului restituit în baza Legii 10/2001 să încheie contract de închiriere în baza OUG 40/1999;  art. 1 al Protocolului 1- cauza Radovici şi Stănescu c. României; cauza Popescu şi Toader c. României;cauza Oancea ş.a. C. României; cauza Tarik c. României.
Contencios administrativ – cauza Anghel c. României - art. 6 CEDO.

Materie penală:- motivarea hotărârilor (cauza Bodea c. României); - cauza Novak Indre – trimitere spre rejudecare ca efect al lipsei motivării – nulitate absolută; - dreptul la apărare – audierea inculpaţilor în toate fazele procesului penal şi în căile de atac; - cauza Tierce c. San Marino 2000, aplicată în cauze având ca obiect infracţiuni de înşelăciune; - pedepse accesorii – art. 8 CEDO - cauza Hirst c. Marea Britanie; cauza Sabău şi Pârcălab c. României; - respingerea cerilor de sesizare a Curţii Constituţionale cu excepţii de neconstituţionalitate  - art. 6 CEDO – cauzele Cornel Ivanciuc c. României, Hodoş c. României, Ruiz-Mateos c. Spaniei; - arestări preventive:  „pronunţarea în şedinţa publică” - art. 6 par. 1 teza a ii-a– Axen c. Germaniei; - în materie contravenţională: interpretarea probelor şi sarcina acestora: art. 6 şi 7 din CEDO : cauza Őztűrk c. Germaniei; - întrerupere executare pedeapsă: art. 2 şi 3 : cauza Gagiu c. România 24.02.2009; - proces-echitabil, motivarea hotărârilor : art. 6 CEDO: hotărârea din 15 februarie 2007 Boldea c. României; - dreptul de acces la instanţă, calitatea, claritatea şi previzibilitatea legii  (cu referire la art. 2781 alin. 1 şi 2 C.P.P.): art. 6 CEDO - hotărârea din 21 februarie 1975 în cauza Golder c. Regatului unit; hotărârile în cauzele Rotaru c. României - 29 martie 2000; Dragotoniu şi Militaru-Pidhorni c. României - 24 mai 2007; Sunday Times c. Regatului unit – 1979; Vasilescu c. României - 22 mai 1998.

La nivelul parchetelor aplicabilitatea dispoziţiilor convenţiei şi a jurisprudenţei CEDO a înregistrat un nivel mai scăzut. Doar 10 parchete de pe lângă curţile de apel (63%) au precizat că s-a realizat aplicarea directă a dispoziţiilor Convenţiei, astfel cum sunt interpretate în jurisprudenţa Curţii europene a drepturilor omului, cu titlu de exemplu, câteva dintre domenii referindu-se la: - aplicarea pedepselor accesorii –cauza Sabou/Parcalab  c. României; art. 6 din Convenţie referitor la art. 205, 206 c.p.; - propunere arestare preventivă - cauza Calmanovici c. României; Pantea c. României; Popescu c. României; - dispoziţiile care reglementează pedepsele complementare - cauza Hirst c Regatului unit al Marii Britanii; art. 6 cedo – termenul rezonabil de soluţionare; - art. 6 din CEDO – Bata c. României – infracţiuni la Codul Vamal; - cauze privind infracţiuni de omor, viol ş.a. - art.5 din Convenţie; - Murray c. Marii Britanii - 28.10.1994; - pericol public concret – Leteller c. Franţei; - arestarea preventivă (excepţie) Wernhoff c. Germaniei; - previzibilitatea – art. 205, 206 cod penal – Tolstoi Miloslavski c. Marii Britanii; - inversarea sarcinii probei în cazul persoanei aflate în custodie, în arest sau penitenciar - art. 3 CEDO; - prezumţia de nevinovăţie - art. 6 CEDO.
III.6. Instanţele şi parchetele din România în planul dreptului comunitar şi a celui internaţional

III.6.1. Aplicarea dreptului comunitar de către instanţele de judecată

Instanţele de judecată din România, în contextul activităţii de soluţionare a cauzelor, au obligaţia de a face aplicarea directă a dreptului comunitar, dacă se constată incompatibilitatea dreptului naţional cu acesta, în virtutea principiilor efectului direct al dreptului comunitar şi al supremaţiei acestuia. 

 Astfel, orice instanţă naţională trebuie ca, într-o cauză ce intră în jurisdicţia sa, să aplice dreptul comunitar în totalitatea sa şi să protejeze drepturile pe care acesta le conferă cetăţenilor şi este obligată, ca atare, să nu aplice orice prevedere din dreptul naţional care ar putea veni în conflict cu dreptul comunitar, fie anterioară sau ulterioară intrării în vigoare a regulii comunitare.

În anul 2009, aplicarea directă a dreptului comunitar în soluţionarea cauzelor de către instanţele de judecată din România a fost semnalată în cazul litigiilor privind regimul liberei circulaţii a cetăţenilor români în străinătate în cadrul cărora instanţele de judecată  au constatat că dispoziţia naţională (art.38 din Legea nr.248/2005) contravine legislaţiei comunitare, judecătorul naţional fiind obligat să aplice dreptul comunitar, respectiv  art.18 (1) TCE şi  art. 27 din Directiva 2004/38/CEE din 29 aprilie 2004 privind dreptul la liberă circulaţie şi şedere pe teritoriul statelor membre pentru cetăţenii Uniunii şi membrii familiilor acestora.
O altă categorie de litigii în care a fost pusă în discuţie aplicarea dreptului comunitar este cea a litigiilor privind plata taxei de înmatriculare  în România a autovehiculelor second-hand provenind din alte state ale Uniunii Europene, înlocuită cu taxa de poluare începând cu data de 1 iulie 2008.

În cazul litigiilor privind taxa de primă înmatriculare,  temeiul juridic a fost  reprezentat de prevederile art. 214 ind.1-214 ind.3 din  Codul fiscal până, iar de la data de 1 iulie 2008, de prevederile OUG nr. 50/2008, cu modificările ulterioare. Daca practica judiciară a instanţelor de judecată a fost constantă referitor la art. 214 ind.1-214 ind.3 din Codul fiscal, în sensul că aceste prevederi sunt contrare art. 90 TCE,  reţinându-se precedentul judiciar constând în jurisprudenţa Curţii de Justiţie
, nu aceeaşi uniformitate a caracterizat practica judiciară ulterioară,  întemeiată pe prevederile OUG nr. 50/2008,  modificată succesiv prin  O.U.G. nr. 208/2008 (ulterior abrogată),  prin O.U.G. nr. 218/2008,  prin O.U.G. nr. 7/2009 şi mai recent prin Legea nr. 329/2009.
Indiferent care dintre aceste prevederi a fost temeiul de drept care a reglementat taxa de poluare, instanţele de judecată au avut a se pronunţa dacă legislaţia română este contrară art. 90 TCE, prin aceea că ar  limita introducerea în România a unor autoturisme second-hand deja înmatriculate într-un alt stat membru UE, favorizând astfel vânzarea autoturismelor second-hand deja înmatriculate în România şi, mai recent, vânzarea autoturismelor noi produse în România. Practica judiciară a înregistrat soluţii variate: unele instanţe au sancţionat legislaţia internă ca fiind contrară dreptului comunitar şi au aplicat direct prevederile art. 90 TCE, iar altele, dimpotrivă, au considerat că prevederile legislaţiei naţionale sunt compatibile cu dreptul comunitar, aplicând dispoziţiile din dreptul intern. Unificarea practicii judiciare în această materie a necesitat supunerea spre examinare de către Parchetul de pe lângă Înalta Curte de Casaţie şi Justiţie a jurisprudenţei relevante, în vederea declarării unui eventual recurs în interesul legii. 

În acest context, Tribunalul Sibiu a solicitat Curţii de Justiţie a Comunităţilor Europene să se pronunţe printr-o hotărâre preliminară cu privire la compatibilitatea taxei de poluare instituită prin O.U.G. nr. 50/2008, cu modificările ulterioare, cu art. 90 din Tratatul privind instituirea Comunităţii Europene, articol ce reglementează interzicerea impunerii, asupra produselor din alte state membre, a unor taxe superioare celor care se aplica produselor naţionale. 

În anul 2009, dreptul comunitar a reprezentat un domeniu prioritar de formare profesională în cadrul Programului de formare profesională continuă a judecătorilor şi procurorilor pentru anul 2009, atât la nivel centralizat cât şi descentralizat.  Acest program a fost aprobat prin Hotărârea Plenului Consiliului Superior al Magistraturii nr. 1488/17 decembrie 2008 (referitor la  domeniile de formare profesională),  şi prin Hotărârea Plenului Consiliului Superior al Magistraturii nr. 500/19 martie 2009 (referitor la numărul seminariilor necesar a fi realizate). Programul de formare continuă descentralizată pentru anul 2009 a prevăzut dreptul comunitar ca domeniu obligatoriu de formare profesională pentru toate curţile de apel şi parchetele de pe lângă acestea, acestora revenindu-le obligaţia de a organiza minim 1 seminar/an la nivel de curte de apel/parchet de pe lângă curte de apel.
Programul de formare continuă centralizată a fost modificat  în  luna mai 2009, urmare a rectificării bugetare operate prin OUG nr. 34/2009 cu privire la rectificarea bugetară pe anul 2009 şi reglementarea unor măsuri financiar-fiscale. Aşa fiind,  INM a decis suspendarea acţiunilor de formare continuă a căror realizare nu a mai fost posibilă din cauza insuficienţei fondurilor bugetare, fiind susţinute doar acţiunile de formare cu finanţare externă.  Ca urmare, în anul 2009 s-au realizat efectiv în acest domeniu de către Institutul Naţional al Magistraturii un număr de 7 seminarii, din care trei seminarii au fost realizate în cadrul proiectului Phare 2006/018-147.01.04 „Continuarea asistenţei acordate Institutului Naţional al Magistraturii” (două seminarii de formare continuă şi un seminar de formare a formatorilor ) şi patru au fost organizate în colaborare cu Oficiul TAIEX (seminarii de formare continuă cu tema Cooperare judiciară în materie civilă, comercială şi penală între statele membre UE).

Potrivit informaţiilor primite de la Institutul Naţional al Magistraturii, în anul 2009, cursurile şi seminariile organizate în cadrul formării continue au evidenţiat un nivel de pregătire în domeniul dreptului comunitar caracterizat prin diversitate şi stratificare. Cea mai mare parte a magistraţilor  (aproximativ 90%) au cunoştinţe elementare de drept comunitar, specifice cunoaşterii naturii instituţiilor U.E. şi naturii legislaţiei comunitare; o parte importantă (aproximativ 40%) au cunoştinţe generale la nivel avansat, specifice cunoaşterii raportului dintre legislaţia comunitară şi cea naţională, elaborării unor cereri de hotărâri preliminare, impactului legislaţiei europene asupra domeniului de activitate; iar o parte (aproximativ 25%) cunoştinţe avansate specifice specializării (cunoştinţe aprofundate ale legislaţiei şi jurisprudenţei europene în domeniul dreptului muncii, dreptului proprietăţii intelectuale, cooperării judiciare penale etc.). În anul 2009, activitatea de pregătire în domeniul dreptului comunitar s-a remarcat prin includerea unor teme de drept comunitar în cadrul seminariilor dedicate formării specializate a magistraţilor, anterior acest fapt fiind realizat doar într-o manieră sporadică, în funcţie de modul de abordare avut în vedere de formatorii acestor seminarii. Astfel, în agendele seminariilor de dreptul concurenţei, dreptul muncii, drept comercial, drept administrativ şi financiar-fiscal, combaterea discriminării, s-au regăsit teme de drept comunitar. 

Informaţiile oferite de către Institutul Naţional al Magistraturii în domeniul dreptului comunitar au fost diversificate, incluzând atât surse de documentare convenţionale oferite în cadrul seminariilor, cât şi metode moderne de informare on-line. În cadrul seminariilor de formare continuă au fost oferite participanţilor (în format hârtie) extrase (articole) din Tratatele Uniunii Europene, acte secundare (regulamente, directive, decizii, decizii-cadru), jurisprudenţa relevantă a Curţii de Justiţie a Uniunii Europene. 

În acelaşi timp, în cadrul seminariilor au fost prezentate de către formatori paginile de internet unde pot fi găsite legislaţia, materiale pregătitoare pentru adoptarea legislaţiei europene şi jurisprudenţa europeană (europa.eu, eur-lex, curia etc).

În cadrul seminariilor pentru dobândirea de cunoştinţe avansate în domenii specializate (de genul mandatul european de arestare sau taxele interne ce contravin legislaţiei comunitare) au fost indicate articole, studii şi monografii care se regăsesc la biblioteca I.N.M.

De asemenea, începând cu anul 2007, în cadrul INM a fost înfiinţat un birou virtual de informare în domeniul dreptului comunitar, pe baza unui cont de e-mail (comunitar@inm-lex.ro), în care se primesc întrebări privind sursele de informare în materia dreptului comunitar.
Pentru anul 2010,  Institutul Naţional al Magistraturii îşi propune îmbunătăţirea mijloacelor de pregătire şi informare, având în vedere următoarele: 

- organizarea, şi în viitor, a unor seminarii generale de bază, la care încă nu se poate renunţa, cu atât mai mult cu cât noul Tratat de la Lisabona, intrat în vigoare la 1/12/2009, a adus modificări importante de ordin general; seminarii generale la nivel avansat; şi seminarii specializate, pe teme anume, precum cele dedicate impozitelor interne sau mandatului european de arestare. 

· 
- desemnarea unor coordonatori în cadrul instanţelor şi parchetelor, care să reprezinte un punct de informare în materia dreptului UE pentru colegii magistraţi;
· lansarea noului program de învăţare la distanţă (e-learning), în cadrul căruia se vor derula 2 cursuri generale de drept al Uniunii Europene, adaptate la modificările aduse de Tratatul de la Lisabona. 
În ce priveşte participarea magistraţilor români la forme de pregătire profesională organizate în domeniul juridic de instituţii europene, CSM a acordat în anul 2009 fonduri limitate, motivat de insuficienţa fondurilor alocate în acest scop din bugetul de stat. În pofida fondurilor financiare reduse, în luna noiembrie 2009, Plenul CSM a aprobat finanţarea cheltuielilor aferente desfăşurării unui nou program de schimb la care participă 15 magistraţi români, implementat sub egida EJTN, până la data de 31 martie 2010.  Tot în materia dreptului comunitar, INM va realiza şi două seminarii de formare specializată în colaborare cu ERA, precum şi un seminar de formare cu experţi Cambridge în drept comunitar. 

III.6.2. Cooperarea judiciară în cadrul Uniunii Europene şi pe plan internaţional

III.6.2.1. Cooperarea în materie civilă şi comercială

În anul 2009, Reţeaua Judiciară Europeană în materie civilă şi comercială a organizat 6 reuniuni. La 4 dintre reuniuni, România a fost reprezentată de punctele naţionale de contact, iar la o reuniune România a fost reprezentată de un membru al Reţelei Globale pentru Convenţia de la Haga din 25.10.1980 cu privire la aspectele civile ale răpirii internaţionale de copii şi un reprezentant al autorităţii centrale române. 

În cadrul acestor reuniuni au fost discutate o serie de acte normative comunitare: Regulamentul (CE) nr. 1393/2007 al Parlamentului European şi al Consiliului din 13 noiembrie 2007 privind notificarea sau comunicarea în statele membre a actelor judiciare şi extrajudiciare în materie civilă sau comercială şi abrogarea Regulamentului (CE) nr. 1348/2000, Regulamentul (CE) nr. 2201/2003 al Consiliului din 27 noiembrie 2003 privind competenţa, recunoaşterea şi executarea hotărârilor judecătoreşti în materie matrimonială şi în materia răspunderii părinteşti, de abrogare a Regulamentului (CE) nr. 1347/2000.

Totodată, reuniunile au avut ca obiect prezentarea şi discutarea Raportului către Parlamentul European, Consiliu şi Comitetul Economic şi Social European privind aplicarea Regulamentul (CE) nr. 44/2001 al Consiliul din 22 decembrie 2000 privind competenţa judiciară, recunoaşterea şi executarea hotărârilor în materie civilă şi comercială,  broşurii privind videoconferinţa în aplicarea Regulamentului (CE) nr. 1206/2001 al Consiliului din 28 mai 2001 privind cooperarea între instanţele statelor membre în domeniul obţinerii de probe în materie civilă sau comercială, proiectului de Manual privind videoconferinţa şi proiectelor de ghiduri practice referitoare la aplicarea Regulamentului (CE) nr. 1896/2006 al Parlamentului european şi al Consiliului  din 12 decembrie 2006 privind instituirea procedurii europene a somaţiei de plată şi Regulamentului nr. 861/2007 al Parlamentului European şi al Consiliului din 11 iulie 2007 de stabilire a unei proceduri europene cu privire la cererile cu valoare redusă. 

Cu prilejul acestor reuniuni, au fost puse în discuţie, de fiecare dată, noile obligaţii ale punctelor naţionale de contact aşa cum rezultă din Decizia nr. 568/2009/CE a Parlamentului European şi a Consiliului din 18.06.2009 de modificare a Deciziei Consiliului Uniunii Europene nr. 470/CE/2001 din  28 mai 2001 privind înfiinţarea Reţelei Judiciare Europene în materie civilă şi comercială, care va intra în vigoare la 01.01.2011.

În vederea reglementării în plan naţional a celor prevăzute de decizia menţionată mai sus, în anul 2009 a fost elaborat ordinul ministrului justiţiei de numire a punctelor de contact pentru Reţeaua Judiciară Europeană în materie civilă şi comercială şi a membrilor Reţelei Judiciare Române în materie civilă şi comercială şi de stabilire a rolului şi funcţiilor Reţelei Judiciare Române în materie civilă şi comercială şi a atribuţiilor membrilor acesteia. Proiectul a fost avizat favorabil de Plenul Consiliului Superior al Magistraturii prin Hotărârea nr. 2228 din 17 decembrie 2009.

III.6.2.2. Cooperarea în materie  penală
La data de 16 decembrie 2008 Consiliul a adoptat Decizia nr. 2008/976/JAI privind Reţeaua Judiciară Europeană (RJE). Decizia a intrat în vigoare la data publicării ei în Jurnalul Oficial al Uniunii Europene (seria L nr. 348/130), respectiv la data de 24 decembrie 2008. 

Decizia RJE oferă Statelor Membre (SM) posibilitatea desemnării unuia sau mai multor puncte de contact, a unui corespondent naţional al RJE şi a unui corespondent naţional tehnic, fiind obligatoriu ca persoanele desemnate să deţină atribuţii în legătură cu cooperarea judiciară în materie penală şi să cunoască o limbă a Uniunii Europene, alta decât limba naţională. 

Decizia RJE stabileşte, printre altele, funcţiile pe care punctele de contact la RJE ale fiecărui SM trebuie să le îndeplinească în relaţia cu autorităţile judiciare naţionale şi cu cele ale altor SM (art. 4), precum şi relaţia acestora cu membrul naţional la Eurojust (art.10).
Cele mai importante funcţii, stabilite de Decizia nr. 2008/976/JAI, pe care punctele naţionale de contact vor trebui să le îndeplinească sunt următoarele: 
· furnizarea de informaţii juridice şi practice (necesare, printre altele, pentru îmbunătăţirea cooperării judiciare în general) judecătorilor şi procurorilor naţionali, punctelor naţionale de contact ale altor SM şi judecătorilor şi procurorilor ai altor SM;
· implicarea şi promovarea organizării de cursuri de formare profesională în domeniul cooperării judiciare în beneficiul judecătorilor, procurorilor şi personalului auxiliar din justiţie, dacă este cazul în cooperare cu Reţeaua Judiciară Europeană pentru Formare; 
O astfel de funcţie nu atribuie punctelor de contact calitatea de formatori. Desigur că nimic nu interzice ca aceştia să dobândească o astfel de calitate, în condiţiile legii naţionale. 

De altfel, din perspectiva României, unele din punctele naţionale de contact la RJE au o astfel de calitate. Conţinutul şi modalitatea de realizare a acestei funcţii va trebui analizată şi prin raportare la dispoziţiile actuale care reglementează categoriile şi modul de desfăşurare a cursurilor de formare profesională. 
· promovarea în plan naţional a rolului RJE şi încurajarea folosirii instrumentelor operaţionale (în acest sens este şi Recomandarea 4 din Raportul Final al celei de-a Patra Runde de Evaluare);

· informarea, de la caz la caz, a membrului lor naţional la Eurojust cu privire la toate cazurile cu privire la care punctele naţionale de contact consideră că Eurojust se află într-o poziţie mai bună de soluţionare. 

Obligaţia corespondentă a membrului naţional la Eurojust este stabilită la art. 25a paragraful 1 din Decizia de consolidare a Eurojust şi de modificare a Deciziei Consiliului 2002/187/JAI privind înfiinţarea Eurojust în vederea luptei împotriva infracţiunilor grave, publicată în Jurnalul Oficial al Uniunii Europene, seria L nr. 138/25 din 4 iunie 2009. 

Toate aceste funcţii, importante de altfel, vor trebui îndeplinite, împreună sau individual, ceea ce necesită ca, pentru fiecare funcţie în parte, să fie identificate şi adoptate măsuri, respectiv să fie planificate şi realizate activităţi la nivel naţional şi în relaţia cu punctele de contact ale altor state membre.  

Promovarea în plan naţional a rolului RJE şi încurajarea folosirii instrumentelor operaţionale este o funcţie importantă a cărei realizare trebuie să ocupe un loc important în activitatea punctelor naţionale de contact. 

În vederea reglementării în plan naţional a celor prevăzute de Decizia RJE, în anul 2009 a fost elaborat ordinul ministrului justiţiei de numire a punctelor de contact pentru Reţeaua Judiciară Europeană şi a membrilor Reţelei Judiciare Române în materie penală şi de stabilire a rolului şi funcţiilor Reţelei Judiciare Române în materie penală şi a atribuţiilor membrilor acesteia. Proiectul a fost avizat favorabil de plenul Consiliului Superior al Magistraturii prin Hotărârea nr. 2229 din 17 decembrie 2009.

Un alt instrument juridic care vizează Reţeaua Judiciară Europeană este Decizia de consolidare a Eurojust şi de modificare a Deciziei Consiliului 2002/187/JAI privind înfiinţarea Eurojust în vederea luptei împotriva infracţiunilor grave, publicată în Jurnalul Oficial al Uniunii Europene, seria L 138/25 din 4 iunie 2009, care stabileşte obligaţia SM ca, până la data de 4 iunie 2011, să instituie Sistemul naţional de coordonare Eurojust, din care vor face parte, sistem vor face parte, din perspectiva RJE, corespondentul naţional la RJE şi cel mult alte trei puncte de contact (art. 12). 

 
Din perspectiva legislaţiei române, cadrul legal de interes pentru punctele naţionale de contact îl constituie art. 24 Ordonanţa de Urgenţă a Guvernului nr. 123/2007 privind unele măsuri pentru consolidarea cooperării judiciare cu Statele Membre ale Uniunii Europene, publicată în Monitorul Oficial al României, Partea I, nr. 751 din 6 noiembrie 2007, aprobată prin Legea nr. 85/2008, publicată în Monitorul Oficial al României, Partea I, nr. 292 din 15 aprilie 2008 şi ordinul ministrului justiţiei.

În anul 2009 au fost organizate trei reuniuni plenare  ale Reţelei Judiciare Europene RJE, la Bruxelles (23 februarie), Praga (24-26 iunie 2009) şi Solna (23-24 noiembrie 2009). 

La reuniunea organizată la Praga (24-26 iunie 2009), sub egida Preşedinţiei Cehe, au participat 2 dintre punctele naţionale de contact (Ministerul Justiţiei şi Parchetul de pe lângă Înalta Curte de Casaţie şi Justiţie) şi un procuror membru al Reţelei Judiciare Române în materie penală (Parchetul de pe lângă Curtea de Apel Braşov). În cadrul reuniunii Reţelei va fi organizată Conferinţa „Aplicarea supravegherii transfrontaliere, a livrării supravegheate şi a interceptării telecomunicaţiilor în asistenţa juridică reciprocă dintre Statele Membre ale Uniunii Europene”. 

În cadrul reuniunii au fost adopte o serie de acte importante pentru activitatea viitoare a Reţelei Judiciare Europene şi a punctelor naţionale de contact referitoare la reuniunile regionale ale RJE şi la structura EJE. 

La reuniunea organizată la Solna (23-24 noiembrie 2009) ), sub egida Preşedinţiei Suedeze, au participat 3 dintre punctele naţionale de contact ( un reprezentant al Ministerului Justiţiei şi 2 reprezentanţi ai Parchetului de pe lângă Înalta Curte de Casaţie şi Justiţie)

La data de 20 aprilie 2009, la Haga, a avut loc o întâlnire a Grupului informal Extraordinar al Corespondenţilor Naţionali pentru implementarea Deciziei privind Reţeaua Judiciară Europeană. 

Principalele subiecte de discuţie ale acestei reuniuni au vizat a) rolul şi activităţile Secretariatului RJE, b) dezvoltarea capacităţii Secretariatului RJE, în special în ceea ce priveşte resursele umane, c) planificarea reuniunilor corespondenţilor naţionali şi ale corespondenţilor tehnici şi d) reuniunile regionale ale punctelor naţionale de contact.

Poziţia Secretariatului RJE a fost aceea că este necesar ca aceasta să fie consolidată şi ca Secretariatul să aibă propriul sistem de resurse umane, în special de jurişti, şi de resurse tehnice. Secretariatul RJE a încurajat organizarea reuniunilor regionale prin implicarea activă a punctelor naţionale de contact şi a practicienilor din SM sau din statele terţe implicate.

În acest sens, s-a arătat că rapoartele anterioare referitoare la activitatea reţelei denotă faptul că, în practică, la nivel naţional, există o tot mai mare deschidere şi un deosebit interes al practicienilor, judecători şi procurori, pentru activitatea juridică şi de specialitate a reţelei. 

La data de 16 octombrie 2009 a fost organizată şi prima reuniune a Corespondenţilor Naţionali (Haga, Regatul Olandei, la sediul Secretariatului RJE).

Corespondenţii Naţionali la RJE acţionează ca un comitet director (informal) al RJE care are ca principale responsabilităţi: a) pregătirea şi executarea bugetului RJE, b) politica internă a RJE, inclusiv problemele administrative, documente sau reguli aplicabile la nivelul RJE, c) politica externă a RJE, inclusiv relaţiile publice şi activităţile legate de relaţiile externe ale RJE (în speciale cu statele terţe), d) pregătirea deciziilor strategice legate de dezvoltarea instrumentelor IT pe site-ul RJE, inclusiv alocarea de resurse; e) comunicarea informaţiilor furnizate de punctele naţionale de contact cu privire la activitatea în plan naţional şi a principalelor preocupări ale practicienilor naţionali (judecători şi procurori); f) comunicarea de informaţii cu privire la stadiul implementării la nivel naţional a Deciziei Consiliului privind RJE; g) pregătirea, elaborarea şi implementarea de posibile planuri de acţiune referitoare la noile proiecte (ca de altfel şi a celor deja în desfăşurare) ale RJE. 

Reuniunile Corespondenţilor Naţionali sunt organizate de cel puţin două ori pe an (în lunile martie/aprilie şi octombrie) în vederea dezbaterii activităţilor relevante ale RJE şi pregătirii reuniunilor plenare ale RJE organizate în Statul Membru care deţine Preşedinţia Consiliului la sfârşitul perioadei de Preşedinţie. Lucrările acestor reuniuni sunt prezidate de corespondentul naţional al Statului Membru care deţine Preşedinţia Consiliului cu sprijinul şi în strânsă colaborare cu Secretariatul RJE. 

La data de 21 aprilie 2009, la Haga, a avut loc cea de-a 8-a Reuniune a Corespondenţilor Tehnici (a punctelor naţionale de contact care răspund de administrarea informaţiilor din Atlasul Judiciar). La această reuniune România a fost reprezentantă de către Ministerul Justiţiei.

Exclusiv în relaţia cu România, în perioada 10 - 11 decembrie 2009, la iniţiativa Secretarului Reţelei Judiciare Europene (RJE) a fost organizată întâlnirea de lucru dintre corespondentul tehnic, desemnat la nivelul Ministerului Justiţiei, şi webmaster-ul RJE. 

În cadrul întâlnirii au fost discutate aspecte legate de editarea de către România în Atlasul Judiciar, precum şi în celelalte instrumente operaţionale ale RJE, a datelor şi informaţiilor corespunzătoare organizării judiciare, respectiv a cadrului legislativ şi practicii judiciare în domeniul cooperării judiciare în materie penală. 

III.7. Creşterea gradului de specializare în activitatea judiciară

III.7.1. Tribunale specializate în materia cauzelor cu minori, a cauzelor comerciale, a litigiilor de muncă şi în domeniul insolvenţei

Legea nr. 304/2004, în forma anterioară modificării şi completării ei prin Legea nr. 247/2005, stabilea obligativitatea înfiinţării a patru tipuri de tribunale specializate (pentru minori şi familie, de muncă şi asigurări sociale, comerciale,  administrativ-fiscale) care urmau să fie puse în funcţiune, în mod eşalonat, până cel mai târziu la data de 1 ianuarie 2008.

Sub imperiul acestui cadru normativ au fost înfiinţate 4 tribunale specializate, care funcţionează şi în prezent, respectiv: Tribunalul pentru Minori şi Familie Braşov, Tribunalul Comercial Cluj, Tribunalul Comercial Mureş şi Tribunalul Comercial Argeş.

Aceste instanţe nu au personalitate juridică, au sediul de regulă în municipiul reşedinţă de judeţ şi preiau cauzele de competenţa tribunalului în domeniile în care se înfiinţează, iar activitatea lor s-a desfăşurat în condiţiile unei specializări reale şi efective a judecătorilor, ceea ce a condus la creşterea calităţii actului de justiţie, prin operativitatea soluţionării cauzelor şi calitatea hotărârilor pronunţate.

Prin Legea nr. 247/2005 s-a renunţat la obligativitatea înfiinţării instanţelor specializate în favoarea  secţiilor şi completelor specializate. Totuşi, înfiinţarea de instanţe specializate nu a fost total exclusă, fiind menţinută posibilitatea organizării acestora.

În cadrul curţilor de apel funcţionează secţii sau, după caz, complete specializate pentru cauze civile, cauze penale, cauze comerciale, cauze cu minori şi de familie, cauze de contencios administrativ şi fiscal, cauze privind conflicte de muncă şi asigurări sociale, precum şi, în raport cu natura şi numărul cauzelor, secţii maritime şi fluviale (la Curţile de Apel Constanţa şi Galaţi) sau pentru alte materii.

În cadrul tribunalelor funcţionează secţii sau, după caz, complete specializate pentru cauze civile, cauze penale, cauze comerciale, cauze cu minori şi familie, cauze de contencios administrativ şi fiscal, cauze privind conflictele de muncă şi asigurări sociale, precum şi, în raport cu natura şi numărul cauzelor, secţii maritime şi fluviale sau pentru alte materii.

Potrivit legii de organizare judiciară, în cadrul judecătoriilor se organizează secţii sau complete specializate pentru minori şi familie, iar în raport cu natura şi numărul cauzelor, se pot înfiinţa secţii sau complete specializate.
În conformitate cu procedura reglementată de Legea privind organizarea judiciară, secţiile şi completele specializate ale curţilor de apel şi ale instanţelor din circumscripţia acestora se înfiinţează, la propunerea colegiilor de conducere ale fiecărei instanţe, prin hotărâre a Consiliului Superior al Magistraturii, iar componenţa completelor specializate se stabileşte de colegiul de conducere al instanţei în raport cu volumul de activitate şi specializarea judecătorilor.

În afară de dispoziţiile generale din legea de organizare judiciară, înfiinţarea secţiilor specializate este prevăzută şi de legi speciale, aşa cum se întâmplă în cazul secţiilor de insolvenţă reglementate prin Legea nr. 85/2006 privind procedura insolvenţei, cu modificările şi completările ulterioare, care, la art. 6 prevede că toate procedurile, cu excepţia recursului prevăzut la art. 8, sunt de competenţa secţiei de insolvenţă a tribunalului în a cărui rază teritorială îşi are sediul debitorul, astfel cum figurează acesta în registrul comerţului, respectiv în registrul societăţilor agricole sau în registrul asociaţiilor şi fundaţiilor, şi sunt exercitate de judecătorul-sindic. În acelaşi act normativ se prevede că în circumscripţia curţii de apel va funcţiona o singură secţie de insolvenţă, aceasta fiind organizată în cadrul tribunalului din localitatea în care îşi are sediul respectiva curte de apel.

Actul normativ prevedea înfiinţarea secţiilor de insolvenţă în termen de 6 luni de la intrarea în vigoare a ordonanţei de modificare a Legii insolvenţei.

Consiliul Superior al Magistraturii a apreciat că înfiinţarea secţiilor de insolvenţă în termenul prevăzut de lege ar fi de natură să perturbe grav activitatea la nivelul tribunalelor care vor prelua cauzele în materia insolvenţei.

Având în vedere că termenul stabilit era insuficient pentru realizarea demersurilor necesare funcţionării secţiilor de insolvenţă şi ţinând cont de contextul economic actual care a impus reduceri semnificative ale cheltuielilor bugetare, a fost adoptată Ordonanţa Guvernului nr. 1/2010 prin care termenul de înfiinţare a secţiilor de insolvenţă a fost modificat la 1 an de la data intrării în vigoare a actului normativ.  

În anul 2009, Parlamentul României a transmis Consiliului Superior al Magistraturii, spre avizare, propunerea legislativă privind înfiinţarea, organizarea şi funcţionarea instanţelor pentru soluţionarea litigiilor de muncă şi asigurări sociale, propunere care viza înfiinţarea Tribunalelor de muncă şi asigurări sociale precum şi a Curţilor sociale de apel, ca instanţe fără personalitate juridică, înfiinţarea unui corp al judecătorilor sociali – foştii asistenţi judiciari - care să fie preocupaţi numai de soluţionarea cauzelor în domeniu şi care să aibă un statut identic cu cel al judecătorilor (denumiţi în propunerea legislativă judecători de carieră).

Prin Hotărârea nr. 1609 din data de 17 septembrie 2009, Plenul Consiliului Superior al Magistraturii a avizat negativ această propunere legislativă.

Plenul Consiliului Superior al Magistraturii a apreciat că, în ceea ce priveşte înfiinţarea curţilor sociale de apel, din punct de vedere formal (fără a analiza oportunitatea şi posibilitatea practică), având în vedere că organizarea şi funcţionarea instanţelor judecătoreşti este reglementată prin lege organică (Legea nr. 304/2004 privind organizarea judiciară, republicată, cu modificările şi completările ulterioare) şi că acest act normativ nu prevede posibilitatea înfiinţării curţilor de apel specializate, aceasta s-ar putea face numai prin modificarea şi completarea legii de organizare şi nu prin alte acte normative ale căror dispoziţii să se completeze cu cele din legea de organizare, aşa cum se propune în acest caz.

Aplicând acelaşi raţionament, reglementarea statutului judecătorilor sociali ar fi posibilă, formal, dacă nu ar exista impedimente de ordin constituţional.

Trecând peste aspectele de formă şi analizând conţinutul actului normativ, s-a apreciat că prevederile referitoare la judecătorii sociali  - foştii asistenţi judiciari - care fac parte din corpul magistraţilor, sunt numiţi în funcţie de preşedintele României, în urma promovării concursului organizat de Consiliul Superior al Magistraturii şi Consiliul Economic şi Social, sunt inamovibili, au toate drepturile, obligaţiile, interdicţiile şi incompatibilităţile magistraţilor, sunt neconstituţionale. 

Legea fundamentală prevede la art. 125 o singură categorie de judecători şi nu două categorii distincte – judecătorii de carieră şi judecătorii sociali – aşa cum se prevede în propunerea legislativă transmisă spre avizare.  Mai mult decât atât, deşi se vorbea despre asimilarea funcţiei de judecător social cu funcţia de judecător de carieră, judecătorilor sociali li se acorda inamovibilitate, prerogativă care, potrivit aceleiaşi prevederi constituţionale, este recunoscută numai judecătorilor şi nu categoriilor asimilate. În concluzie, prin această propunere legislativă s-a urmărit înfiinţarea, pe lângă judecători şi procurori, a unei categorii distincte de magistraţi – judecătorii sociali – prevederile respective fiind în contradicţie evidentă cu Constituţia României.

III.7.2. Secţii şi complete specializate
În cursul anului 2009 a continuat procedura de înfiinţare a completelor specializate la instanţele judecătoreşti, în acord cu prevederile  art.35 alin.2, art.36 alin.3 şi art.39 din Legea nr.304/2004 republicată, cu modificările şi completările ulterioare, în vederea specializării judecătorilor, potrivit propunerilor formulate, în sprijinul creşterii calităţii actului de justiţie.

 În această perioadă, în temeiul dispoziţiilor art. 41 alin. 1 din Legea nr.304/2004 republicată, cu modificările şi completările ulterioare, Secţia pentru judecători a Consiliului Superior al Magistraturii a aprobat propunerile colegiilor de conducere ale unor instanţe privind  înfiinţarea de complete specializate, după cum urmează:

· 50 complete specializate în materia cauzelor civile cu minori şi de familie, precum şi în materia cauzelor penale cu minori (28 fond, 9 apel şi 13 recurs);

· 11 complete specializate în materia fondului funciar (6 fond şi 5 recurs); 

· 12 complete specializate în materia contenciosului administrativ şi fiscal;
· 5 complete specializate  în materia cauzelor de corupţie;.

· 3 complete specializate în materia cauzelor de insolvenţă; 

· 2 complete de recurs specializate în materia litigiilor de muncă şi asigurări sociale; 

· 1 complet specializat în materia creaţiei intelectuale şi proprietăţii industriale.
Totodată, Secţia pentru judecători a Consiliului Superior al Magistraturii a dispus desfiinţarea a 7 complete specializate în materia cauzelor cu minori şi de familie şi a 9 complete specializate de fond funciar, având în vedere solicitările punctuale formulate de colegiile de conducere ale Judecătoriilor Braşov, Paşcani şi Oneşti.

La nivelul Curţilor de Apel Târgu Mureş şi Cluj, au fost admise propunerile de constituire a completelor specializate mixte, pe grade de jurisdicţie, motivate prin necesitatea specializării tuturor judecătorilor care funcţionează în cadrul secţiilor penale ale instanţelor respective, în următoarele materii: cauze cu minori, cauze de corupţie şi cele asimilate acestora, cauze de criminalitate organizată şi terorism, cauze de criminalitate informatică. 

O propunere în acelaşi sens, soluţionată de Secţia pentru judecători, a vizat secţiile penale ale Tribunalului Bucureşti, solicitându-se suplimentarea numărului de complete specializate în soluţionarea cauzelor de corupţie, astfel încât  toate completele existente la nivelul acestor secţii să soluţioneze şi astfel de cauze. S-a argumentat necesitatea acestei măsuri prin aceea că există situaţii în care cauzele de corupţie sunt repartizate aleatoriu unui complet nespecializat în această materie, fapt care determină prelungirea duratei de soluţionare a cauzelor, urmare a acordării de termene succesive pentru ca dosarul să ajungă la un complet specializat.

Astfel de dificultăţi întâmpinate cu ocazia repartizării aleatorii a cauzelor de corupţie s-au  înregistrat şi în activitatea altor instanţe, după cum s-a reţinut în Studiul privind modul de individualizare a pedepselor aplicate de instanţe pentru infracţiunile de corupţie. Ca urmare a acestui fapt, în acest Studiu s-a propus eficientizarea măsurilor administrative privind înfiinţarea completelor specializate şi repartizarea aleatorie a cauzelor de corupţie, inclusiv prin modificarea Regulamentului de ordine interioară al instanţelor judecătoreşti.

În ceea ce priveşte înfiinţarea secţiilor specializate, procesul a continuat la nivelul judecătoriilor prin aprobarea înfiinţării  unei secţii civile şi a unei secţii penale în cadrul Judecătoriei Târgu Jiu, urmând ca aceste secţii să funcţioneze după înfiinţarea posturilor de preşedinţi de secţie şi de grefieri şefi de secţie, în statul de funcţii şi de personal al instanţei.

Au fost admise şi două propuneri ale Curţilor de Apel Iaşi şi Suceava, de desfiinţare a secţiilor pentru soluţionarea cauzelor cu minori şi familie, având în vedere volumul redus de cauze înregistrat în această materie, cu consecinţa restructurării completelor specializate care urmează să soluţioneze astfel de cauze, în cadrul secţiilor civile şi penale ale acestor instanţe.

În general, solicitările de acest gen au fost admise, având în vedere dispoziţiile art.41 alin.2 din Legea nr.304/2004 republicată, cu modificările şi completările ulterioare, potrivit cărora, componenţa secţiilor şi completelor specializate se stabileşte de colegiul de conducere al instanţei, în raport de volumul de activitate, ţinând seama de specializarea judecătorului, acest organ colegial având rolul, potrivit legii, de a adopta măsuri menite să asigure buna organizare şi funcţionare a instanţei.

De asemenea, la analiza propunerilor formulate s-au luat în considerare criteriile legale şi subsidiare consacrate, respectiv volumul şi natura cauzelor în materiile respective, precum şi necesitatea asigurării condiţiilor pentru realizarea repartizării aleatorii a cauzelor, soluţionării specializate a cauzelor casate cu trimitere spre rejudecare şi a incidentelor procedurale.

În ceea ce priveşte opinia instanţelor referitoare la materiile în care consideră că se justifică cu precădere înfiinţarea de noi secţii sau complete specializate, precizăm că acestea au arătat că este necesar acest fapt în aceleaşi materii cu cele pentru care există înfiinţate secţii sau complete şi în prezent.

Referitor la materiile în privinţa cărora instanţele au considerat că nu se mai justifică păstrarea instanţelor, secţiilor sau completelor specializate existente în momentul de faţă, este de precizat că majoritatea instanţelor care au răspuns la chestionar a apreciat că se justifică menţinerea celor existente, doar o mică parte considerând că se impune desfiinţarea completelor specializate în materii precum: proprietate intelectuală (motivat de încărcătura foarte mică în raport cu celelalte materii), în materia cauzelor cu minori şi de familie, fond funciar, contencios administrativ şi fiscal.

Totodată, instanţele au fost întrebate în care dintre următoarele situaţii ar putea fi atinsă cea mai bună eficienţă şi cel mai înalt nivel de calitate a activităţii: în cadrul unor instanţe specializate în anumite materii, în cadrul unor secţii specializate la nivelul instanţelor existente, în cadrul unor complete specializate, fără a fi nevoie de instanţe/secţii specializate sau dacă nu este nevoie de instanţe, secţii sau complete specializate. 

La această întrebare, 80 % dintre respondenţi au apreciat că cel mai înalt nivel de calitate a activităţii se poate atinge în cadrul unor secţii specializate la nivelul instanţelor existente, 13 % au indicat ca fiind posibil acest lucru în cadrul unor complete specializate, fără a fi nevoie de instanţe/secţii specializate, în timp ce 7 % dintre instanţe au considerat că este necesară existenţa unor instanţe specializate în anumite materii.

De precizat că la analiza propunerilor colegiilor de conducere ale instanţelor judecătoreşti de înfiinţare a secţiilor sau completelor specializate, Secţia pentru judecători a Consiliului Superior al Magistraturii are în vedere atât criteriile legale, respectiv volumul şi natura cauzelor în materiile respective, precum şi unele criterii subsidiare, şi anume necesitatea asigurării condiţiilor pentru realizarea repartizării aleatorii a cauzelor, soluţionării specializate a cauzelor casate cu trimitere spre rejudecare şi a incidentelor procedurale.

III.7.3. Parchete specializate şi structuri specializate în cadrul parchetelor
În sistemul parchetelor, există la acest moment un singur parchet specializat - Parchetul de pe lângă Tribunalul pentru Cauze cu Minori şi de Familie Braşov şi secţii specializate maritime şi fluviale în cadrul Parchetului de pe lângă Judecătoria Constanţa, Parchetului de pe lângă Tribunalul Constanţa, Parchetului de pe lângă Curtea de Apel Constanţa, Parchetului de pe lângă Judecătoria Galaţi, Parchetului de pe lângă Tribunalul Galaţi şi Parchetului de pe lângă Curtea de Apel Galaţi.

În cadrul Parchetului de pe lângă Înalta Curte de Casaţie şi Justiţie funcţionează, în baza O.U.G. nr. 43/2002 cu modificările şi completările ulterioare Direcţia Naţională Anticorupţie şi în baza Legii nr. 508/2004 cu modificările şi completările ulterioare Direcţia de Investigare a Infracţiunilor de Criminalitate Organizată şi Terorism, două structuri specializate în combaterea corupţiei, respectiv criminalităţii organizate şi terorism, care răspund provocărilor specifice actualului context intern şi internaţional.

În cadrul celorlalte parchete, în funcţie de aria de competenţă, resursele de personal şi specializarea individuală a procurorilor funcţionează secţii, servicii şi birouri specializate pe anumite materii sau categorii de lucrări sau de activităţi.
III.8. Formarea profesională în sistemul judiciar

Creşterea calităţii actului de justiţie depinde, în foarte mare măsură, de nivelul de pregătire profesională a întregului personal implicat în înfăptuirea acestuia, ceea ce presupune asigurarea şi dezvoltarea continuă a unor programe de formare profesională, iniţială şi continuă, a magistraţilor şi a personalului auxiliar din cadrul instanţelor şi parchetelor.

În contextul necesităţii asigurării unei formări profesionale de calitate rezultate atât din rapoartele de monitorizare ale Comisiei europene 
, dar şi din noile reglementări europene cu privire la formarea magistraţilor şi a personalului auxiliar 
, formarea magistraţilor şi a personalului auxiliar din sistemul justiţiei este firesc să constituie una din priorităţile sistemului judiciar.

De aceea, între principalele direcţii de acţiune asumate de către Consiliul Superior al Magistraturii pentru anul 2009 prin Hotărârea Plenului Consiliului Superior al Magistraturii nr. 307/ 2009, pe baza constatărilor, criticilor şi recomandărilor aduse României prin Raportul intermediar al Comisiei Europene din 12 februarie 2009, şi actualizate prin Hotărârea Plenului Consiliului Superior al Magistraturii nr. 1421/2009, s-au numărat şi obiective vizând formarea profesională a judecătorilor şi procurorilor, precum şi a personalului auxiliar de specialitate, respectiv: 

· consolidarea pregătirii profesionale la nivel centralizat şi descentralizat în domeniul unificării practicii judiciare şi al luptei împotriva corupţiei;

· asigurarea formării profesionale a judecătorilor şi procurorilor, precum şi a personalului auxiliar de specialitate în vederea aplicării corespunzătoare a dispoziţiilor noilor coduri;

· asigurarea pregătirii profesionale a judecătorilor şi procurorilor admişi în magistratură în condiţiile art. 33 din Legea nr. 303/2004, pe baza programului de formare profesională a acestei categorii de magistraţi, astfel cum a fost revizuit prin Hotărârea Plenului Consiliului Superior al Magistraturii nr. 651/2008. 

Realizarea unor programe de formare profesională, cu un nivel ridicat de performanţă, presupune însă şi alocarea unor resurse financiare corespunzătoare, în absenţa cărora formarea iniţială şi continuă a magistraţilor şi a personalului auxiliar de specialitate ar avea în mod serios de suferit. În anul 2009, contextul economic general a avut consecinţe inclusiv cu privire la formarea profesională a judecătorilor şi procurorilor, în principal sub aspectul numărului acţiunilor de formare organizate de către Institutul Naţional al Magistraturii şi Şcoala Naţională de Grefieri şi, implicit, al ponderii personalului din justiţie care a beneficiat de acţiuni de formare în acest an. 

III.8.1. Dezvoltarea programelor de formare profesională specializată pentru magistraţi şi personalul auxiliar 

Necesitatea unei formări profesionale specializate a magistraţilor rezultă din dispoziţiile Legii nr. 303/2004 privind statutul judecătorilor şi procurorilor, republicată, cu modificările şi completările ulterioare (art. 35 alin. 3), precum şi cele ale Regulamentului privind modul de desfăşurare a cursurilor de formare profesională continuă a judecătorilor şi procurorilor şi atestare a rezultatelor obţinute, aprobat prin Hotărârea Plenului Consiliului Superior al Magistraturii nr. 322/ 2005, potrivit cărora Institutul Naţional al Magistraturii organizează cursuri pentru judecătorii din instanţele specializate şi procurorii din parchetele de pe lângă acestea. 

În anul 2009, ca şi în ultimii 5 ani, unul dintre obiectivele prioritare ale Programului de formare profesională continuă a judecătorilor şi procurorilor (aprobat prin Hotărârea Plenului Consiliului Superior al Magistraturii nr. 1488/17 decembrie 2008), l-a constituit asigurarea unei formări axate pe specializarea judecătorilor şi procurorilor, în concordanţă cu nevoile sistemului. De asemenea, respectarea principiului specializării judecătorilor şi procurorilor a fost menţinut ca unul dintre criteriile de selecţie a participanţilor la seminariile organizate în anul 2009.

Domeniile de formare care au fost avute în vedere în cadrul obiectivului menţionat şi numărul de magistraţi formaţi pentru fiecare din aceste domenii, în cadrul programelor de formare organizate de către Institutul Naţional al Magistraturii, se prezintă după cum urmează:

· Combaterea corupţiei – 1 atelier de lucru organizat în cadrul Proiectului Phare 2006/018-147.01.04 „Continuarea asistenţei acordate INM”, pentru 3 judecători şi 12 procurori;

· Infracţiuni economico-financiare – 6 seminarii, din care un seminar organizat din fondurile INM, la care au participat 1 judecător şi 10 procurori, un seminar organizat în cadrul Proiectului Phare 2006/018-147.01.04 „Continuarea asistenţei acordate INM”, pentru 3 judecători şi 11 procurori şi 4 seminarii organizate în cadrul Proiectului Phare 2007-IB/JH/03/TL - „Întărirea capacităţii operaţionale a instituţiilor de aplicare a legii din România în lupta împotriva criminalităţii economice şi financiare”, derulat de Parchetul de pe lângă Înalta Curte de Casaţie şi Justiţie, pentru un număr total de 20 judecători şi 30 procurori, precum şi 20 experţi PÎCCJ;

· Criminalitate organizată – în cadrul Proiectului Phare „Continuarea consolidării capacităţii instituţionale a Ministerului Public în special în domeniul luptei împotriva criminalităţii organizate şi a terorismului” 2006/018-147.01.04.08.02, al cărui beneficiar este DIICOT, au fost organizate 8 seminarii de formare continuă în domeniul „Criminalitate organizată şi terorism”, la care au participat, în total, 169 procurori şi 11 specialişti DIICOT;
· Criminalistică - Metodologia investigării infracţiunilor (au fost introduse inclusiv teme privind investigarea accidentelor auto) – 1 seminar, pentru 18 procurori;
· Dreptul muncii – 1 seminar, la care au participat 13 judecători şi 1 consilier juridic de la Parchetul de pe lângă Înalta Curte de Casaţie şi Justiţie;

· Drept comercial (Practică neunitară) – 2 seminarii, pentru un număr total de 26 judecători;

· Drept administrativ – 1 seminar, la care au participat 19 judecători şi 1 expert INM;

· Dreptul proprietăţii intelectuale – 2 seminarii, din care un seminar internaţional în materia brevetelor de invenţie organizat în colaborare cu Oficiul European de Brevete şi Oficiul de Stat pentru Invenţii şi Mărci, la care au participat 19 magistraţi români (14 judecători şi 5 procurori), precum şi reprezentanţi ai MJLC, OSIM şi magistraţi străini, precum şi un seminar în cadrul Proiectului Phare 2006/018-147.01.04 „Continuarea asistenţei acordate INM”, pentru 17 procurori;

· Dreptul concurenţei. Legislaţie antitrust – 3 seminarii, din care 2 seminarii în cadrul Proiectului Phare 2006/018-147.01.04 „Continuarea asistenţei acordate INM”, pentru un număr total de 38 judecători şi 1 procuror şi un seminar în colaborare cu Academia de Drept European de la Trier (ERA), la care au participat 16 judecători;

· Protecţia consumatorului. Elemente din dreptul comunitar – 3 seminarii, organizate în cadrul Proiectului Phare 2006/018-147.01.04 „Continuarea asistenţei acordate INM”, pentru un număr total de 31 judecători şi 6 procurori;

· Drept civil. Drept procesual civil (Practică neunitară) – 4 seminarii, organizate din fondurile INM, pentru un număr total de 84 judecători, 1 procuror, şi 2 experţi asimilaţi magistraţilor din cadrul MJLC;

· Drept penal (Practică neunitară) – 2 seminarii, organizate din fondurile INM, la care au participat, în total, 30 magistraţi 13 judecători şi 17 procurori;
· Justiţie pentru minori – 2 seminarii, din care un seminar cu tema „Audierea copilului în proceduri judiciare” organizat în cadrul unui proiect dezvoltat în colaborare cu Fundaţia Alternative Sociale - Iaşi, pentru 20 judecători şi 4 procurori şi un seminar cu tema „Justiţie pentru minori” organizat în cadrul colaborării cu EJTN, la care au participat 16 magistraţi români (11 judecători şi 5 procurori), precum şi 8 magistraţi din Spania (5 judecători şi 3 procurori) şi 1 judecător din Estonia;

· Delincvenţa juvenilă şi violenţa în familie – 3 seminarii, organizate în cadrul Proiectului Phare RO 2007-IB/JH/01/TL - „Întărirea capacităţii instituţionale a Ministerului Public”, la care au participat, în total, 6 judecători şi 53 procurori.
Preocupări pentru formarea profesională specializată a magistraţilor s-au regăsit şi în cadrul programului de formare descentralizată, derulat la nivelul curţilor de apel şi al parchetelor de pe lângă acestea.

Astfel, avându-se în vedere şi faptul că în cadrul principalelor direcţii de acţiune ale Consiliului Superior al Magistraturii stabilite pentru anul 2009 este cuprinsă şi consolidarea pregătirii profesionale la nivel descentralizat în domeniul unificării practicii judiciare şi al luptei împotriva corupţiei, în Programul de formare continuă descentralizată pentru anul 2009 (aprobat prin Hotărârea Plenului Consiliului Superior al Magistraturii nr. 500/2009) cele două domenii au fost stabilite ca domenii prioritare de formare, fiind prevăzute ca obligatorii cel puţin 4 activităţi de formare continuă în materia unificării practicii judiciare şi cel puţin o activitate de formare continuă în materia combaterii corupţiei şi al criminalităţii economico-financiare. Ca atare, au fost organizate, în domeniul luptei împotriva corupţiei, un număr total de 32 seminarii la nivelul curţilor de apel şi, respectiv, 55 la nivelul parchetelor de pe lângă curţile de apel, iar în domeniul practicii judiciare – 732 activităţi de formare la nivelul curţilor de apel şi al instanţelor din circumscripţie
 şi, respectiv, 109 la nivelul parchetelor de pe lângă curţile de apel şi al unităţilor de parchet arondate.
Alte domenii de specializare care s-au regăsit cu frecvenţă în planurile de formare continuă descentralizată pentru anul 2009 au fost: drept civil - practică neunitară, drept penal - practică neunitară, drept comercial, justiţia pentru minori, dreptul muncii, contencios administrativ, criminalistică ş.a.

Totodată, şi în ceea ce priveşte personalul auxiliar din cadrul instanţelor judecătoreşti şi al parchetelor de pe lângă acestea, obiectivul principal al formării profesionale a vizat dezvoltarea şi perfecţionarea programelor de formare iniţială şi a programelor de formare continuă în vederea asigurării creşterii gradului de profesionalizare a grefierilor în funcţie, precum şi a asigurării unui nivel adecvat de pregătire profesională a grefierilor nou recrutaţi, prin concurs de ocupare în mod direct a posturilor.

Ca atare, în cadrul Programului de formare continuă a grefierilor din instanţe judecătoreşti şi parchetele de pe lângă acestea pentru anul 2009 (aprobat prin Hotărârea Plenului Consiliului Superior al Magistraturii nr. 1365/11 decembrie 2008 
) au fost cuprinse acţiuni de formare în domeniile: drept procesual civil (inclusiv seminarii de Executări civile – pentru grefierii delegaţi la compartimentul de executări civile şi/sau la biroul de executări contravenţionale), drept procesual penal (inclusiv seminarii de Executări penale – pentru grefierii delegaţi la compartimentul de executări penale), organizare judiciară, drept comercial, dreptul muncii, protecţia drepturilor minorilor în materie civilă şi, respectiv, în materie penală.

De asemenea, cursurile de pregătire a personalului auxiliar de specialitate organizate de Şcoala Naţională de Grefieri sub forma învăţământului la distanţă (e-learning) au vizat şi formarea profesională specializată, la disciplina drept procesual penal – urmărire penală, pentru grefierii din parchete.

Stagiile de formare a grefierilor recrutaţi în mod direct s-au desfăşurat în mod specializat, pentru grefierii din instanţe şi, respectiv, pentru grefierii din parchete, cuprinzând materii ca drept procesual civil, drept procesual penal, organizare judiciară şi, respectiv, drept procesual penal, organizare judiciară.

Ţinând seama şi de rezultatele anilor 2007 şi 2008, avându-se însă în vedere şi durata redusă de şcolarizare (6 luni), Şcoala Naţională de Grefieri a menţinut varianta realizării unei formări specializate inclusiv pentru formarea iniţială, a cursanţilor care sunt repartizaţi pe posturi la instanţe şi, respectiv, la parchete.

De asemenea, având în vedere interesul deosebit de mare arătat de grefieri cu privire la introducerea unei noi discipline, respectiv Arhivarea documentelor, au fost cuprinse în programul de formare pentru anul 2009 acţiuni de formare cu acest specific, fiind recrutaţi în acest sens formatori din rândul specialiştilor de la Arhivele Naţionale şi Direcţiile Judeţene.

Seminarii în domenii de formare specializată s-au desfăşurat şi în cadrul acţiunilor de formare a personalului auxiliar de specialitate organizate în colaborare cu conducerile Curţilor de apel Bucureşti, Cluj şi Craiova, şi anume 4 seminarii de arhivare documente la sediul Curţii de Apel Bucureşti, 2 seminarii de drept procesual civil, 2 de drept procesual penal şi 2 de arhivare documente, la sediul Curţii de Apel Cluj, precum şi 2 seminarii de procedură civilă şi 2 de procedură penală la instanţele din raza Curţii de Apel Craiova (Curtea de Apel Craiova, Tribunalul Olt, Tribunalul Gorj şi Tribunalul Mehedinţi).

III.8.2. Dezvoltarea abilităţilor non-juridice ale magistraţilor şi ale personalului auxiliar

Relaţia dintre magistraţi şi societatea civilă contemporană impune, din ce în ce mai acut, formarea unui magistrat adaptat realităţilor şi adaptabil în perspectiva provocărilor dezvoltării alerte a societăţii. 

Etica şi deontologia profesională, relaţia cu mass-media, comunicarea interpersonală şi organizaţională 
, metodologia actului de justiţie, relaţia cu societatea civilă, managementul judiciar, managementul propriei cariere, pregătirea în domeniul limbilor străine sunt doar câteva dintre domeniile vizate în cadrul obiectivului privind formarea magistraţilor în ceea ce priveşte abilităţile non-juridice, obiectiv ce a ocupat şi el mereu o pondere importantă din totalul acţiunilor de formare profesională organizate.

De altfel, necesitatea formării în ceea ce priveşte abilităţile non-juridice reiese şi din analiza liniilor directoare cu privire la formarea profesională a personalului din sistemul judiciar stabilite prin Rezoluţia Consiliului şi a reprezentanţilor guvernelor statelor membre reuniţi în cadrul Consiliului privind formarea profesională a judecătorilor, a procurorilor şi a personalului din justiţie în cadrul Uniunii Europene 
, precum şi Avizul nr. 4 al Consiliului Consultativ al Judecătorilor Europeni (CCJE) referitor la formarea iniţială şi continuă a judecătorilor la nivel naţional şi european 
. 

Domeniile de formare care au fost avute în vedere în cadrul obiectivului menţionat şi numărul de magistraţi formaţi pentru fiecare din aceste domenii, în cadrul programelor de formare organizate de către Institutul Naţional al Magistraturii, se prezintă după cum urmează:
· Dezvoltare abilităţi nonjuridice - Etică şi deontologie – 6 seminarii organizate în cadrul Programului de formare continuă descentralizată pentru 2009, pentru un număr total de 32 judecători şi 77 procurori;

· Dezvoltare abilităţi nonjuridice - Etică şi deontologie – a 6-a ediţie a Şcolii de Vară a fost organizată cu sprijinul Proiectului Phare 2006/018-147.01.04 „Continuarea asistenţei acordate INM” (acţiune inclusă în catalogul EJTN), în perioada 29 iunie - 3 iulie 2009 la Sovata; la eveniment au participat 23 magistraţi români (16 judecători şi 7 procurori), 10 magistraţi din Spania, 2 magistraţi din Italia, 2 magistraţi din Austria (la lucrări au participat, ca invitaţi speciali, şi directorul adjunct INM – responsabil cu formarea continuă a magistraţilor, 1 judecător de la Curtea de Apel Târgu Mureş şi 5 procurori de la Parchetul de pe lângă Înalta Curte de Casaţie şi Justiţie, Parchetul de pe lângă Curtea de Apel Târgu Mureş, Parchetul de pe lângă Judecătoria Sighişoara);
· Dezvoltare abilităţi nonjuridice - Management judiciar – 6 seminarii, din care 4 seminarii din fondurile INM, pentru 40 judecători şi 23 procurori, precum şi 2 seminarii în cadrul Proiectului Phare 2006/018-147.01.04 „Continuarea asistenţei acordate INM”, cu o componentă de formare a formatorilor - 27 judecători şi 9 procurori, precum şi 20 noi formatori formaţi în cadrul componentei de formare a formatorilor - 14 judecători şi 6 procurori care au susţinut prelegeri în cadrul celei de a doua etape a formării;

· Dezvoltare abilităţi nonjuridice – Conferinţa Politici publice în justiţie; Locul şi rolul justiţiei în statul de drept a fost organizată cu sprijinul EJTN şi Phare 2006/018-147.01.04 „Continuarea asistenţei acordate INM”; la conferinţă au participat 59 magistraţi români (32 judecători – dintre care 1 director INM şi 1 director SNG, 27 procurori – din care 1 detaşat INM director adjunct), 7 reprezentanţi CSM, 3 avocaţi Baroul Bucureşti, 1 expert internaţional din cadrul Proiectului Phare 2006 al CSM, 1 expert din partea Comisiei Europene, 1 expert din partea Consiliului Europei, directorul Centrului de Informare, Institutul Naţional de Justiţie din Bulgaria, 5 magistraţi din Spania;

· Dezvoltare abilităţi nonjuridice - Combaterea discriminării – 4 seminarii, din care 2 seminarii în cadrul proiectului de colaborare cu Consiliul Naţional pentru Combaterea Discriminării, pentru un număr total de 27 judecători şi 18 procurori şi 2 seminarii (Elemente de drept comunitar) în cadrul Proiectului Phare 2006/018-147.01.04 „Continuarea asistenţei acordate INM”, la care au participat, în total, 16 judecători şi 6 procurori;

· Dezvoltare abilităţi nonjuridice - Relaţia cu mass-media – 1 seminar organizat în colaborare cu EJTN, la care au participat 14 judecători şi 10 procurori.

Avându-se în vedere Hotărârea Plenului Consiliului Superior al Magistraturii nr. 820/2008, prin care se evidenţia necesitatea continuării implementării Strategiei de Comunicare şi Relaţii Publice, aprobată de Consiliul Superior al Magistraturii, cu accent pe organizarea seminariilor de pregătire a magistraţilor şi a personalului auxiliar în domeniul comunicării publice, în planul de învăţământ pentru 2008-2009 al auditorilor de justiţie, anul I de studiu, a fost inclusă o nouă disciplină obligatorie – Comunicare.

Şi în calendarul de perfecţionare profesională pentru anul 2009 a personalului auxiliar din cadrul instanţelor judecătoreşti şi parchetelor au fost introduse teme de dezvoltare personală a grefierului: managementul timpului, comunicarea eficientă, relaţii cu publicul şi deontologie, gestionarea situaţiilor conflictuale ş.a.m.d. Aceste teme au fost solicitate de grefieri în cuprinsul chestionarelor de evaluare a formării profesionale continue şi au fost recomandate şi de Raportului final din cadrul Proiectului intitulat „Revizuirea activităţii de perfecţionare continuă a Şcolii Naţionale de Grefieri”.

De asemenea, în cadrul Programului de formare continuă 2009 au fost organizate şi seminarii de Informatică, Statistică, Informaţii clasificate (destinate exclusiv grefierilor cu atribuţii în gestionarea informaţiilor clasificate), precum şi seminarii de Management (pentru grefierii care ocupă funcţii de conducere).

Avându-se în vedere Hotărârea Plenului Consiliului Superior al Magistraturii nr. 820/2008, mai sus menţionată, au fost organizate seminarii de comunicare şi deontologie, distinct pentru grefierii arhivari şi registratori, dar şi pentru celelalte categorii de personal auxiliar, seminarii de comunicare şi relaţii publice, dedicate exclusiv grefierilor desemnaţi la BIRP, precum şi module distincte incluse în formarea grefierilor nou recrutaţi (prin concurs de ocupare în mod direct a posturilor).

Seminarii de comunicare şi deontologie s-au desfăşurat şi în cadrul acţiunilor de formare a personalului auxiliar de specialitate organizate în colaborare cu conducerile Curţilor de apel Bucureşti şi Craiova, şi anume 3 seminarii de comunicare şi 6 de deontologie la sediul Curţii de Apel Bucureşti, iar la instanţele din raza Curţii de Apel Craiova (Curtea de Apel Craiova, Tribunalul Olt, Tribunalul Gorj şi Tribunalul Mehedinţi) - 2 seminarii de comunicare şi 2 de deontologie.

De asemenea, în cadrul programele de studiu pentru cursurile de formare profesională iniţială organizate de Şcoala Naţională de Grefieri au fost introduse, pentru prima dată în anul şcolar 2008-2009, cu caracter facultativ, seminarii în domeniul limbilor străine (engleza şi franceza juridică).

III.8.3. Scurtă analiză statistică privind activitatea Institutului Naţional al Magistraturii în anul 2009
III.8.3.1. Recrutarea şi formarea iniţială a auditorilor de justiţie
Recrutarea auditorilor de justiţie în 2009

În perioada 25 iunie - 25 septembrie 2009 s-a desfăşurat concursul de admitere la Institutul Naţional al Magistraturii, continuându-se modalitatea de examinare aplicată în 2008 – pe lângă testarea privind cunoştinţele juridice, candidaţii au susţinut un test de verificare a raţionamentului logic constând în evaluarea capacităţii de analiză şi sinteză, a raţionamentului logic şi un interviu constând în chestionarea orală a candidaţilor în scopul identificării aptitudinilor, motivaţiilor şi elementelor de etică specifice profesiei de magistrat.

Un element de noutate l-a reprezentat în acest an includerea, alături de cele 100 de întrebări deja existente şi ale căror răspunsuri au fost punctate, a unui număr de 20 întrebări în conţinutul testului de verificare a raţionamentului logic, ale căror răspunsuri nu au fost punctate, în vederea pretestării acestora în condiţii reale de concurs.

Concursul a fost organizat pentru ocuparea unui număr de 200 de locuri de auditori de justiţie, din care 100 de locuri au fost alocate funcţiei de procuror şi 100 de locuri au fost alocate funcţiei de judecător, numărul candidaţilor declaraţi admişi după susţinerea probelor de concurs fiind de 200.

Strategia formării iniţiale

Printre abilităţile pe care formarea în cadrul Institutului Naţional al Magistraturii a urmărit să le creeze şi să le dezvolte auditorilor de justiţie pe parcursul anului universitar 2008-2009, s-au regăsit: interpretarea şi aplicarea dreptului în mod uniform; existenţa unei deschideri europene, internaţionale asupra dreptului; stăpânirea nu doar a normelor de drept, ci şi a tehnicilor specifice profesiei de magistrat; existenţa unei conştiinţe a apartenenţei la profesie; existenţa unei formări generaliste.
Procesul de integrare a României în Uniunea Europeană a ridicat problema adaptării propriului sistem juridic, astfel încât să-i permită să facă faţă problemelor legate de aplicarea directă a dreptului comunitar, pe de o parte, iar, pe de altă parte, de modificarea pe care o suportă dreptul intern ca urmare a presiunii jurisprudenţei Curţii Europene de Justiţie şi a Curţii Europene a Drepturilor Omului, fiind astfel necesare:

· formarea în domeniul dreptului comunitar, al dreptului internaţional al drepturilor omului, instituţiilor judiciare europene; 

· crearea unor programe de cooperare cu instituţii responsabile de formarea magistraţilor din ţările europene precum şi cu instituţiile judiciare europene; 

· înlesnirea participării auditorilor de justiţie la diverse stagii şi vizite de studiu la Curtea Europeană a Drepturilor Omului şi la Curtea Europeană de Justiţie.

Planul de învăţământ şi Programul de stagiu

În anul de învăţământ 2008-2009, formarea profesională a auditorilor de justiţie a fost realizată conform Planului de învăţământ (pentru anul I de studiu) şi a Programului de stagiu (pentru anul II de studiu), aşa cum au fost adoptate prin Hotărârea Plenului Consiliului Superior al Magistraturii nr. 808/2008. În cadrul Planului de învăţământ, pentru fiecare disciplină, au fost prevăzute obiectivele conferinţelor şi ale dezbaterilor, modul de evaluare a activităţii auditorilor de justiţie – prin raportare la Sistemul European de Transfer şi Acumulare a Creditelor – numărul de teste obligatorii, de procese simulate, precum şi alte informaţii utile pentru programarea desfăşurării seminariilor şi a cursurilor. Programele de studiu ale disciplinelor studiate au fost elaborate la începutul anului universitar şi aprobate de Consiliul Ştiinţific al Institutului, fiind postate la dispoziţia auditorilor de justiţie şi a formatorilor atât pe site-ul Institutului, cât şi pe intranet.

Odată cu aprobarea programului de formare profesională iniţială de către Plenul Consiliului Superior al Magistraturii, ca urmare a observaţiilor formulate de Comisia Resurse Umane din cadrul Consiliului Superior al Magistraturii, în planul de învăţământ pentru anul I a fost inclusă o nouă disciplină obligatorie – Comunicare. Introducerea acestei discipline a fost justificată de priorităţile rezultate din Raportul Comisiei Europene către Parlamentul European şi Consiliu privind progresele înregistrate de România în cadrul mecanismului de cooperare şi verificare, dat publicităţii la data de 23 iulie 2008.

Dat fiind caracterul de noutate al acestei discipline, în cadrul programului de formare iniţială a auditorilor de justiţie, atât la sfârşitul anului 2008, cât şi pe parcursul anului 2009, în cadrul INM au fost efectuate demersurile necesare sporirii personalului de instruire cu noi formatori pentru această componentă, conform Hotărârii Plenului Consiliului Superior al Magistraturii nr. 613/2007 de aprobare a Statutului de formator al INM – recrutare, evaluare si revocare, Consiliul Ştiinţific aprobând, astfel, recrutarea unor noi formatori cu normă parţială şi hotărând transmiterea acestor propuneri Consiliului Superior al Magistraturii, în vederea includerii persoanelor selectate în lista formatorilor pentru formarea iniţială. 

Totodată, la începutul anului 2009, Consiliul Ştiinţific al INM a aprobat recrutarea a încă 2 formatori cu normă parţială pentru disciplina Metodologia actului de justiţie, modulul „Management judiciar şi măsurarea calităţii în justiţie”, precum şi a încă unui formator pentru disciplina Dreptul consumatorului.
Pe parcursul anului 2009 o atenţie deosebită a fost acordată creşterii numărului coordonatorilor de practică, ca urmare a opţiunilor orientative exprimate de auditorii de justiţie privind localitatea de desfăşurare a stagiului de practică corespunzător celui de al doilea an de studiu în Institut şi având în vedere imposibilitatea acoperirii cheltuielilor ocazionate de plata chiriei auditorilor aflaţi în stagiu în alte localităţi decât cele de domiciliu.

Prin Hotărârea nr. 1396/9 iulie 2009, Plenul Consiliului Superior al Magistraturii a aprobat Programul de formare profesională iniţială pentru anul universitar 2009-2010, stabilind, totodată, localităţile în care auditorii de justiţie din anul II de studiu îşi vor desfăşura stagiul de practică. Totodată, prin Hotărârea nr. 7/26 mai 2009, Consiliul Ştiinţific al INM a dispus ca stagiul de practică al auditorilor de justiţie din anul II să se realizeze la judecătorii şi parchete de pe lângă judecătorii din localităţile în care se află sediile curţilor de apel, în funcţie de opţiunile formulate.

Atât pentru tutorii de practică recent recrutaţi, cât şi pentru formatorii INM, au fost organizate seminarii având ca obiectiv dezvoltarea şi îmbunătăţirea unor aptitudini didactice de către aceştia, precum şi seminarii de formare în vederea utilizării unor mijloace moderne de predare. 

Concursul de referate CEDO 

În scopul impulsionării şi stimulării pregătirii profesionale în domeniul drepturilor omului, INM a organizat, pe data de 8 mai 2009, a cincea ediţie a Concursul de referate CEDO adresat atât auditorilor de justiţie din anul I, cât şi celor din anul terminal. Referatele selectate au fost susţinute public în faţa unui juriu independent, ataşat problematicii legate de drepturile omului, formate din personalităţi ale vieţii juridice ataşate de problematica drepturilor omului: d-na Irina Moroianu Zlătescu, Director, Institutul Român pentru Drepturile Omului; dl. Ferenc Csaba Asztalos, Preşedinte, Consiliul Naţional pentru Combaterea Discriminării; dl. Horaţiu Răzvan Radu, Subsecretar de stat, Agent Guvernamental al României pentru CEDO, Ministerul Afacerilor Externe.

Referatele susţinute au abordat teme precum: dreptul la un recurs efectiv şi termenul rezonabil în dreptul român, interzicerea discriminării în dreptul român prin prisma jurisprudenţei CEDO, libertatea de exprimare şi garantarea autorităţii şi imparţialităţii puterii judecătoreşti, dreptul de asociere, ancheta penală sub incidenţa articolului 2 al Convenţiei, taxele de timbru ca obstacol în calea accesului la justiţie, încălcarea prezumţiei de nevinovăţie prin declaraţii oficiale ale reprezentanţilor statului, Legea nr. 76/2008 privind organizarea şi funcţionarea Sistemului Naţional de Date Genetice Judiciare (S.N.D.G.J.) şi compatibilitatea acesteia cu dispoziţiile art. 8 din Convenţie, justiţia negociată şi respectarea echitabilităţii procedurilor penale. 

Cele mai apreciate lucrări au fost premiate, auditorii premiaţi având posibilitatea de a efectua un stagiu de pregătire la Curtea Europeană a Drepturilor Omului de la Strasbourg pe parcursul anului 2010.
Conferinţe şi proiecte extracurriculare

Datorită importanţei pe care astfel de activităţi o prezintă în crearea şi dezvoltarea calităţilor şi competenţelor auditorilor de justiţie specifice profesiei de magistrat, Institutul Naţional al Magistraturii a asigurat derularea, pe parcursul anului universitar 2008-2009, a unor proiecte şi conferinţe extracurriculare pentru auditorii de justiţie, având o tematică diversificată. Un exemplu este conferinţa susţinută de doamna judecător Marie Leclair, expert în cadrul Ministerului Justiţiei din România şi membră a Asociaţiei Franco-Române a Juriştilor, pe temele organizării judiciare în Franţa şi a instituţiei judecătorului de instrucţie.

Având în vedere dificultăţile constatate în aplicarea reglementărilor specifice arbitrajului comercial şi civil intern şi internaţional, precum şi importanţa studiului medierii în materie comercială, INM a inclus în curricula specifică anului I de studiu pentru 2008-2009 conferinţe extracurriculare având această temă. Pentru organizarea unor astfel de prelegeri pe tema soluţionării litigiilor comerciale care sunt de competenţa Curţii de Arbitraj Comercial Internaţional, Institutul Naţional al Magistraturii a colaborat cu reprezentanţi ai Curţii, precum şi cu reprezentanţi ai unor asociaţii internaţionale în domeniul medierii. Conferinţele au fost susţinute la începutul anului 2009 de jurişti-arbitri şi experţi din cadrul Curţii de Arbitraj Comercial Internaţional şi din cadrul acestor asociaţii, având ca teme amendarea Legii nr. 192/2006 şi rolul judecătorilor în promovarea medierii.

Stagii şi vizite de studiu externe

Componenta europeană a formării iniţiale reprezintă o preocupare constantă a Institutului Naţional al Magistraturii, reflectându-se atât în Planul de învăţământ şi în programele de studiu, cât în alte activităţi în care sunt implicaţi auditorii de justiţie şi formatorii Institutului Naţional al Magistraturii care au contribuit la consolidarea poziţiei de lider a Institutului Naţional al Magistraturii printre şcolile de magistratură din Europa de Est. O recunoaştere implicită a valorii INM şi corpului său de formatori a constituit-o selectarea de către Consiliul Europei, din rândul acestora, a unor experţi în cadrul programelor având ca obiectiv dezvoltarea capacităţii instituţionale a unor şcoli de magistratură din Europa estică.

Sunt de menţionat ca activităţi realizate în anul universitar 2008-2009 în domeniul stagiilor şi vizitelor de studiu externe următoarele: 

· Programul de schimb desfăşurat de către INM în parteneriat cu ENM (Şcoala de Magistratură din Franţa)

În 2009, programul s-a derulat în perioada 15 noiembrie - 6 decembrie 2009 şi a cuprins două categorii – Cooperare judiciară internaţională în materie civilă şi Cooperare judiciară internaţională în materie penală, reprezentând o continuare a proiectelor desfăşurate în anii 2005, 2006, 2007 şi 2008, în consens cu cele trei principii identificate ca esenţiale pentru formarea iniţială a magistraţilor: formare practică, formare socială, formare europeană. 

Prima parte a programului de schimb din acest an a constat în vizita la INM a unui grup de şase auditori de justiţie francezi, însoţiţi de doi formatori ai ENM, în perioada 16 - 22 noiembrie 2009, iar în cea de a doua etapă, şase auditori de justiţie români şi un formator ai INM au fost găzduiţi la Bordeaux, la sediul ENM, în perioada  29 noiembrie - 6 decembrie 2009.

· Stagiile desfăşurate anual în cadrul Programului de Schimb între Autorităţi Judiciare al Reţelei Europene de Formare Judiciară (EJTN) 

Colaborarea Institutului Naţional al Magistraturii cu EJTN a continuat şi pe parcursul anului universitar 2008-2009 pe cele două direcţii: 

· programul de schimb de magistraţi între statele Europei, intitulat Programme d’echanges d’autorites judiciaires (Program de schimb al autorităţilor judiciare);

· acţiunile de formare dedicate judecătorilor din statele Europei incluse în catalogul EJTN.

În cadrul Programului de schimb între autorităţi judiciare, auditorilor de justiţie ai INM li s-a oferit posibilitatea de a-şi depune candidaturile în vederea efectuării unor stagii în străinătate prin intermediul Reţelei, numărul auditorilor de justiţie care au fost selectaţi pentru efectuarea acestor stagii fiind de 9.

· Stagii şi vizite de studiu la Curtea Europeană de Justiţie de la Luxemburg; Vizite de studiu la Curtea Europeană a Drepturilor Omului; Stagii şi vizite de studiu organizate în cadrul programului PHARE 2006/018 – Continuarea asistenţei acordate INM

Pregătirea auditorilor de justiţie în domeniul dreptului comunitar şi în cel al drepturilor omului s-a realizat, şi pe parcursul anului 2008-2009, inclusiv printr-o serie de stagii de practică şi vizite de studiu organizate la CJCE şi la CEDO, în cadrul unei colaborări între INM şi cele două instanţe.

Graţie acestui program de colaborare, în cursul anilor 2008 şi 2009, 4 absolvenţi ai INM – participanţi la concursurile de referate pe teme de jurisprudenţă a CEDO (ediţiile din 2007, respectiv 2008) – au avut prilejul de a efectua un stagiu de câte 3 luni la Curtea Europeană a Drepturilor Omului, alţi 2 absolvenţi – participanţi la concursul THEMIS – au efectuat în cursul anului 2008 un stagiu de practică de câte 3 luni la Curtea de Justiţie a Comunităţilor Europene, iar 4 auditori de justiţie au beneficiat, pe parcursul aceluiaşi an, de vizite de studiu la cele două instituţii, astfel: 2 la CJCE şi 2 la CEDO.

În cursul anului 2009, auditorilor de justiţie din anul I şi II de studiu le-a fost oferită posibilitatea participării la vizite de studiu şi stagii de pregătire finanţate în cadrul programului PHARE 2006/018 – Continuarea asistenţei acordate INM. Astfel, prima vizită a avut loc în perioada 6 - 11 mai 2009, în cadrul unor instituţii de profil din Olanda (atât la şcoala de magistratură, cât şi la alte instituţii naţionale sau internaţionale de profil), numărul auditorilor participanţi fiind de 6. Cel de al doilea stagiu organizat în cadrul programului s-a derulat în perioada 14 - 18 septembrie 2009 şi a inclus vizite la Consiliul Europei (Strasbourg), CEDO, Biroul Schengen (Strasbourg), instituţia Ombudsman-ului (Strasbourg), CJCE (Luxembourg), Parlamentul UE. Numărul locurilor disponibile pentru auditorii de justiţie pentru această vizită a fost, de asemenea, de 6.

· Vizite de studiu la sediul INM din partea unor delegaţii străine

În cursul anului trecut, între INM şi Consiliul Europei a fost stabilit un parteneriat care a asigurat efectuarea, de către o delegaţie a Şcolii de magistraţi din Albania, a unei vizite de lucru, la sediul INM, în perioada 2 - 5 martie 2009. 

· Alte vizite de studiu şi stagii dedicate auditorilor de justiţie

La începutul anului 2009, Academia de Justiţie Justizakademie Nordrhein-Westfalen (Germania) a adresat Institutului Naţional al Magistraturii invitaţia de a desemna auditori de justiţie, precum şi judecători şi procurori stagiari interesaţi să participe la desfăşurarea, în cursul anului 2009, a unor seminarii având ca tematică Dreptul comunitar. Seminariile constituie, pentru tinerii magistraţi, cadrul ideal de a întâlni colegi europeni, provenind din state membre ale Reţelei Europene de Formare Judiciară, precum şi de a-şi îmbunătăţi cunoştinţele de drept comunitar. 

Astfel, în cadrul proiectului au fost programate două evenimente având conţinut similar – unul dintre acestea s-a derulat în perioada 9 - 13 februarie 2009, iar cel de al doilea în perioada 12 - 16 octombrie 2009, un număr de 2 magistraţi stagiari şi un auditor de justiţie înscriindu-se şi fiind selectaţi să participe. 

În perioada 6 - 31 iulie 2009 s-a desfăşurat, la Strasbourg, cea de a 40-a sesiune de formare în cadrul Institutului Internaţional pentru Drepturile Omului (IIDO/IIDH) – „Detention et Droit International des Droits de l’Homme”. Prin amabilitatea reprezentanţilor IIDH, pentru doi dintre magistraţii stagiari doritori să participe a fost posibilă acoperirea taxelor de înscriere, prin alocarea unei burse.
Concursul Şcolilor de magistratură din Europa - THEMIS

Cea de a patra ediţie a evenimentului internaţional adresat viitorilor judecători şi procurori europeni, THEMIS, a fost organizată în anul 2009 de către Centro de Estudios Judiciarios din Portugalia (CEJ) în parteneriat cu Institutul Naţional al Magistraturii, în perioada 18 - 25 octombrie, desfăşurându-se la sediul CEJ din Lisabona. 

Ediţia din acest an a proiectului a avut un format tip showroom, având ca principal obiectiv asigurarea unui cadru favorabil dezvoltării relaţiilor profesionale între participanţi, viitori magistraţi, precum şi între aceştia şi formatorii diferitelor instituţii europene de profil împărtăşind aceleaşi valori în domenii care presupun aplicarea directă a normelor de drept internaţional. 

La evenimentul din acest an, la care au fost invitaţi să se înscrie reprezentanţi ai tuturor şcolilor de magistratură europene membre ale REFJ/EJTN şi/sau ale Reţelei de la Lisabona (Consiliul Europei), au participat 17 echipe provenind din 17 state – Albania, Austria, Bosnia & Herţegovina, Cehia, Danemarca, Franţa, Germania, Italia, Macedonia, Olanda, Polonia, Portugalia, Republica Moldova, România, Slovacia, Spania, Ungaria. 

Ca în fiecare an, programul s-a desfăşurat sub egida Reţelei de la Lisabona din cadrul Consiliului Europei şi a Reţelei Europene de Formare Judiciară (REFJ/EJTN). 

În 2009, Institutul Naţional al Magistraturii a fost reprezentat la eveniment în cadrul componentei Interpretarea şi Aplicarea Convenţiei Europene a Drepturilor Omului de o echipă alcătuită din 3 auditori de justiţie coordonată de un formator cu normă întreagă din cadrul Institutului, obţinând premiul pentru cea mai bună lucrare în cadrul secţiunii respective.
Organizarea deplasării delegaţiei române la eveniment s-a bucurat de sprijin financiar oferit prin intermediul Programului PHARE 2006/018 – Continuarea asistenţei acordate INM.

Participarea remarcabilă a echipelor româneşti la ediţia din 2009, cât şi la ediţiile anterioare ale competiţiei, precum şi premiile obţinute reprezintă o dovadă a calităţii pregătirii auditorilor de justiţie din Institutul Naţional al Magistraturii, atât teoretice cât şi practice.

Absolvirea auditorilor de justiţie în 2009

În perioada 25 - 29 mai 2009 a fost organizat la sediul Institutului examenul de absolvire a auditorilor de justiţie, promoţia 2007 - 2009. La data de 23 iunie 2009, un număr de 173 de auditori de justiţie ai promoţiei „Octavian Căpăţână” au absolvit cursurile Institutului Naţional al Magistraturii şi au fost repartizaţi pe posturile indisponibilizate în acest scop prin Hotărârea Plenului Consiliului Superior al Magistraturii nr. 958/21 mai 2009, devenind magistraţi stagiari, astfel: 98 procurori stagiari şi 75 judecători stagiari.
III.8.3.2. Formarea continuă a judecătorilor şi procurorilor

Activitatea de formare continuă a judecătorilor şi procurorilor a urmărit îndeplinirea Programului de formare profesională continuă a judecătorilor şi procurorilor pentru anul 2009 aprobat în şedinţa Plenului Consiliului Superior al Magistraturii din data de 17 decembrie 2008 în ceea ce priveşte domeniile de formare continuă pentru anul 2009 (Hotărârea Plenului nr. 1488/ 2008). Astfel, au fost aprobate propunerile de programe de formare pentru fiecare domeniu, însă stabilirea numărului concret al seminariilor pentru fiecare domeniu în parte a fost amânată până după momentul aprobării bugetului INM pentru anul 2009. Ulterior, prin Hotărârea Plenului Consiliului Superior al Magistraturii nr. 500/19 martie 2009 a fost aprobat şi numărul de seminarii care vor fi realizate în cadrul acestui program.

Institutul Naţional al Magistraturii a identificat următoarele obiective ale formării continue pentru anul 2009, cu următoarea ordine de prioritate:

· Pregătirea magistraţilor în vederea asigurării cunoştinţelor necesare pentru integrarea sistemului judiciar românesc în contextul european actual, cu un accent deosebit pe formarea în domenii ca: drept comunitar, CEDO, cooperare judiciară internaţională în materie civilă şi penală. Întărirea cooperării europene şi regionale; 

· Unificarea practicii judiciare;

· Asigurarea unei formări axate pe specializarea judecătorilor şi procurorilor, în concordanţă cu nevoile sistemului judiciar;

· Dezvoltarea abilităţilor non-juridice specifice profesiei de magistrat prin crearea unei punţi de comunicare eficiente între magistraţi şi societate;

· Implicarea judecătorilor şi procurorilor în dezvoltarea politicilor publice în justiţie;

· Asigurarea pregătirii judecătorilor şi procurorilor admişi în magistratură în condiţiile art. 33 din Legea nr. 303/2004 privind statutul judecătorilor şi procurorilor.

Toate aceste obiective au fost avute în vedere la întocmirea Programului de formare continuă şi se reflectă în domeniile de formare abordate şi în tematica acţiunilor de formare realizate.

Anii 2008 şi 2009 au adus, din păcate, o scădere semnificativă a numărului de seminarii realizate şi de magistraţi formaţi. Astfel, în 2009 s-au realizat 113 seminarii, cifră care se situează sub nivelul rezultatelor anului 2005.

În ceea ce priveşte numărul magistraţilor formaţi, seminariile realizate în 2009 au asigurat formarea a 1.757 magistraţi (853 judecători, 890 procurori, 5 personal de specialitate juridică asimilat magistraţilor şi 9 magistraţi asistenţi), respectiv 1.962 participări ale magistraţilor (1030 de judecători, 918 procurori, 5 personal de specialitate juridică asimilat magistraţilor şi 9 magistraţi asistenţi). 

Situaţia poate fi ilustrată astfel:


[image: image40.emf]3026

3687

4454

4193 1962

0

1000

2000

3000

4000

5000

Număr de participări la acţiuni de formare

2005

2006

2007

2008

2009


În ceea ce priveşte situaţia opţiunilor magistraţilor formulate la momentul transmiterii listelor cu seminarii, la începutul anului 2009, 4.950 magistraţi au formulat opţiuni de a participa la una din acţiunile organizate de INM. Astfel, numărul judecătorilor şi procurorilor care au participat efectiv la programele de formare din 2009 reprezintă 35 % din numărul magistraţilor care au formulat opţiuni de participare. 

Precizăm că INM şi-a propus pentru 2009 realizarea unui număr de 327 de seminarii, ceea ce ar fi permis tuturor magistraţilor din sistem să participe la acţiuni de formare continuă. Aceste obiective nu au putut fi realizate întrucât, deşi bugetul INM avea aprobate sumele necesare desfăşurării formării continue, în cursul anului 2008 Ministerul Finanţelor Publice nu a aprobat deschiderile necesare, iar în 2009 datoriile acumulate şi rectificările bugetare succesive au diminuat foarte mult bugetul alocat formării continue, INM fiind obligat să suspende aproape toate acţiunile din fonduri proprii programate pentru perioada iunie - decembrie 2009. 

Au fost menţinute în special acele acţiuni de formare asumate de INM prin documente internaţionale sau prin alte parteneriate interne importante, cum sunt: cele 6 seminarii incluse în Catalogul EJTN şi deschise participării magistraţilor străini, programul de colaborare cu ERA în domeniul dreptului concurenţei sau programul realizat în colaborare cu Banca Mondială în domeniul aptitudinilor didactice (4 seminarii).

O parte însemnată a fondurilor alocate pentru 2009 au fost destinate programului de formare al magistraţilor recrutaţi în condiţiile art. 33 din Legea nr. 303/2004 privind statutul judecătorilor şi procurorilor, prin concurs, în luna noiembrie 2008 (63 de magistraţi), respectiv celor care au promovat concursul de admitere în magistratură în luna mai 2009 (137 magistraţi). Durata programului de formare urmat de aceşti magistraţi, la sediul INM, este de 4 săptămâni.

O mare parte din seminariile realizate în cursul anului 2009 au fost finanţate din fondurile Programului Phare al cărui beneficiar a fost INM (31 de seminarii). Conferinţa de Politici publice în justiţie şi Şcoala de Vară de la Sovata s-au realizat, de asemenea, în cadrul programului Phare INM, sumele necesare desfăşurării acestor acţiuni de formare fiind astfel asigurate din surse extrabugetare. În cadrul Programui Phare CSM s-au realizat 4 întâlniri ale responsabililor cu formarea descentralizată precum şi programul de continuare a formării evaluatorilor.

Apreciem că, în contextul în care domeniul justiţiei se află sub monitorizarea Comisiei Europene, iar continuarea formării profesionale judecătorilor şi procurorilor români în cadrul Institutului Naţional al Magistraturii este una dintre condiţiile esenţiale menţionate în rapoartele privind progresele realizate de România în cadrul Mecanismului de cooperare şi verificare, asigurarea resurselor necesare desfăşurării acestui proces trebuie să reprezinte o prioritate pentru România.

Domeniile în care au fost realizate seminarii în 2009 sunt:

· Formarea magistraţilor recrutaţi prin examen direct pe post – 11 seminarii (din care 9 seminarii pe o perioadă de 1 lună şi 2 seminarii de 5 zile); 

· Drept comunitar – 7 seminarii, din care 3 seminarii au fost realizate în cadrul proiectului Phare 2006/018-147.01.04 „Continuarea asistenţei acordate INM” (unul de formare de formatori şi 2 de formare continuă, cu o componentă de formare a formatorilor) şi 4 seminarii au fost organizate în colaborare cu Oficiul TAIEX (în cadrul programului început în anul 2008);

· CEDO – 9 seminarii, din care 4 seminarii în domeniul CEDO civil, 4 în domeniul CEDO penal şi un seminar în colaborare cu Reţeaua Europeană de Formare Judiciară (EJTN);

· Combaterea corupţiei – 1 atelier de lucru organizat în cadrul Proiectului Phare 2006/018-147.01.04 „Continuarea asistenţei acordate INM”;

· Infracţiuni economico-financiare – 10 seminarii, din care 6 seminarii de formare continuă şi 4 seminarii de formare a formatorilor. 

Din cele 6 seminarii de formare continuă unul a fost realizat din fondurile proprii ale INM, unul în cadrul Proiectului Phare 2006/018-147.01.04 „Continuarea asistenţei acordate INM” şi 4 seminarii în cadrul Proiectului Phare 2007-IB/JH/03/TL privind „Întărirea capacităţii operaţionale a instituţiilor de aplicare a legii din România în lupta împotriva criminalităţii economice şi financiare”, derulat de către Parchetul de pe lângă Înalta Curte de Casaţie şi Justiţie.

Din cele 4 seminarii de formare a formatorilor, 2 au fost realizate în cadrul Proiectului Phare RO 2007-IB/JH/01/TL -„Întărirea capacităţii instituţionale a Ministerului Public” şi 2 în cadrul Proiectul Phare 2007-IB/JH/03/TL privind „Întărirea capacităţii operaţionale a instituţiilor de aplicare a legii din România în lupta împotriva criminalităţii economice şi financiare”, derulat de către Parchetul de pe lângă Înalta Curte de Casaţie şi Justiţie;

· Criminalitate organizată – 10 seminarii, realizate în cadrul Proiectului Phare „Continuarea consolidării capacităţii instituţionale a Ministerului Public în special în domeniul luptei împotriva criminalităţii organizate şi a terorismului” 2006/018-147.01.04.08.02 al cărui beneficiar este DIICOT. Din cele 10 seminarii, 8 au vizat formarea continuă, iar 2 formarea de formatori;

· Criminalistică – Metodologia investigării infracţiunilor – 1 seminar; 

· Cooperare judiciară în materie civilă şi comercială – 3 seminarii organizate în cadrul Proiectului Phare 2006/018-147.01.04 „Continuarea asistenţei acordate INM”;
· Cooperare judiciară în materie penală – 10 seminarii, din care unul din fonduri proprii, inclus şi în Catalogul EJTN, 4 seminarii în cadrul Proiectului Phare 2006/018-147.01.04 „Continuarea asistenţei acordate INM” şi 5 seminarii în cadrul Proiectul Phare RO 2007-IB/JH/01/ TL - „Întărirea capacităţii instituţionale a Ministerului Public”, implementat de Parchetul de pe lângă Înalta Curte de Casaţie şi Justiţie şi Fundaţia Germană pentru Cooperare Judiciară Internaţională (IRZ);

· Dreptul muncii – 1 seminar; 

· Drept comercial – 2 seminarii; 

· Drept administrativ – 1 seminar; 

· Dreptul proprietăţii intelectuale – 2 seminarii; 

· Dreptul concurenţei. Legislaţie antitrust – 3 seminarii;

· Protecţia consumatorului. Elemente din dreptul comunitar – 3 seminarii; 

· Drept civil. Drept procesual civil – 4 seminarii; 

· Drept penal – 2 seminarii; 

· Justiţie pentru minori – 7 seminarii, din care unul a fost realizat în cadrul unui proiect dezvoltat în colaborare cu Fundaţia Alternative Sociale - Iaşi, un altul din fonduri proprii, inclus şi în Catalogul EJTN, iar 5 cu tema „Delincvenţa juvenilă şi violenţa în familie” au fost organizate în cadrul Phare RO 2007-IB/JH/01/TL - „Întărirea capacităţii instituţionale a Ministerului Public”;
· Etică şi deontologie – 7 seminarii, din care 6 seminarii au fost organizate în cadrul Programului de Formare Continuă Descentralizată pentru 2009. Cel de-al şaptelea seminar a fost cea de-a 6-a ediţie a Şcolii de Vară, organizată cu sprijinul Proiectului Phare 2006/018-147.01.04 „Continuarea asistenţei acordate INM”, acţiune inclusă în catalogul EJTN;
· Management judiciar – 8 seminarii, din care 6 seminarii de formare continuă şi 2 seminarii de formare a formatorilor;

· Politici publice în justiţie – 1 conferinţă, organizată cu sprijinul programului Phare 2006/ 018-147.01.04 „Continuarea asistenţei acordate INM” şi inclusă în catalogul EJTN;

· Combaterea discriminării – 4 seminarii, din care 2 în cadrul programului de colaborare cu Consiliul Naţional pentru Combaterea Discriminării şi 2 în cadrul Proiectului Phare 2006/018-147.01.04 „Continuarea asistenţei acordate INM”;

· Relaţia cu mass-media – 1 seminar;

· Aptitudini didactice – 5 seminarii, 2 din fonduri bugetare şi 3 realizate în cadrul proiectului Băncii Mondiale „Crearea de standarde pentru formatori” - cofinanţare fonduri bugetare. 

Grafic, această situaţie poate fi reprezentată astfel:

Alte activităţi organizate în cadrul INM sau la care acesta a participat: 

· În cadrul Proiectului Phare 2006/018-147.01.04 „Continuarea asistenţei acordate INM” au fost organizate de asemenea, 3 ateliere de lucru pentru obiectivul I – recomandări pentru politicile de formare profesională ale INM. 

· În cadrul proiectului Reforma Sistemului Judiciar (BIRD 4811 RO), implementat cu susţinerea financiară a World Bank – „Asistenţă tehnică pentru dezvoltarea şi consolidarea aptitudinilor profesionale ale reţelei de formatori a INM şi dezvoltarea tehnicilor de predare” - a fost organizat la Bucureşti, în perioada 10 - 12 iunie 2009, un seminar de lucru cu tema „Standarde profesionale pentru formatorii INM”, la care au participat formatori INM, coordonatorul departamentului de formare a formatorilor din cadrul INM, precum şi specialistul INM în ştiinţele educaţiei.

· Totodată, în perioada 12-13 mai 2009 au fost organizate la Poiana Braşov, în cadrul Proiectului Phare 2006/018.147.01.04.01- 01 „Întărirea capacităţii Consiliului Superior al  Magistraturii de a-şi îndeplini atribuţiile”, întâlnirile responsabililor cu formarea continuă la nivel descentralizat cu tema “Perspective practice în activitatea de formare descentralizată”, întâlnirile fiind destinate, separat, judecătorilor şi procurorilor.

Aspecte bugetare

Activitatea de formare continuă a magistraţilor în funcţie, finanţată de la bugetul de stat, a început în cadrul INM în anul 2001, fondurile bugetare repartizate fiind la articolul bugetar 30 - alte cheltuieli. Fondurile alocate pe fiecare an sunt redate mai jos:

	An
	Credite aprobate iniţial
	Credite definitive 

	
	ROL/RON
	EURO
	ROL/RON
	EURO

	2001
	50.000.000
	1.921,09
	16.000.000
	614,74

	2002
	360.000.000
	11.518,064
	350.210.000
	11.204,837

	2003
	3.083.260.000
	82.097,951
	3.243.200.000
	86.356,673

	2004
	4.112.000.000
	101.450,430
	5.657.000.000
	139.568,357

	2005
	4.112.000.000
	112.648,275
	6.075.000.000
	166.575,26

	2006
	1.300.000
	371.428,57
	2.137.506
	610.716

	2007
	1.619.000
	476.176,47
	1.921.000
	565.000

	2008
	1.915.000
	520.380,43
	1.892.600
	514.293

	2009
	1.722.000
	406.419,63
	1.664.118
	392.758


În ceea ce priveşte suma cheltuită pentru formare continuă pentru un magistrat, aceasta a evoluat constant, de la 0,0973 Euro/magistrat în anul 2001, la 24,3709 Euro/magistrat în 2005, la 95,48 Euro/magistrat în 2006 şi la 86 Euro/magistrat în 2007 (sumă obţinută prin raportarea fondurilor bugetare alocate formării continue în fiecare an la numărul total de magistraţi din sistem în anul de referinţă). 

	An
	Număr posturi magistraţi 

în România 
	Suma cheltuită pentru un magistrat

	
	
	ROL/RON
	EURO

	2001
	5.618
	2.534,709/0,25
	0,0973

	2002
	5.749
	60.913,202/6,09
	1,9488

	2003
	5.786
	464.377,80/46,43
	12,3649

	2004
	6.675
	846.680,149/84,66
	20,8891

	2005
	6.835
	888.807,600/88,88
	24,3709

	2006
	6.396
	334,194
	95,48

	2007
	6.410
	280
	82,35

	2008
	6.349
	298
	81

	2009
	6.349
	262
	61,8


Această evoluţie poate fi ilustrată grafic, astfel:

III.8.3.3. Formarea formatorilor 

În ceea ce priveşte formarea formatorilor, în anul 2009 au fost organizate 14 seminarii la care au participat 217 formatori şi viitori formatori din care 241 magistraţi (61 judecători şi 180 procurori) şi 11 formatori care nu sunt magistraţi (fiind experţi asimilaţi magistraţilor, ofiţeri sau specialişti din alte autorităţi ale statului, specialişti în ştiinţele educaţiei) şi 4 seminarii de formare continuă ce au reprezentat etapa a doua a formarii de formatori - evaluarea prestaţiei acestora in cadrul unor sesiuni de formare a magistraţilor.

Seminariile au fost organizate în următoarele domenii:
· Aptitudini didactice – 5 seminarii pentru 46 formatori INM, 2 din fonduri bugetare şi 3 realizate în cadrul proiectului Băncii Mondiale „Crearea de standarde pentru formatori”- cofinanţare fonduri bugetare;

· Drept comunitar – 3 seminarii, unul de formare de formatori şi 2 de formare continuă, cu o componentă de formare a formatorilor realizate în cadrul proiectului Phare 2006/018-147.01.04 „Continuarea asistenţei acordate INM”;

· Management judiciar – 4 seminarii, două de formare de formatori şi 2 de formare continuă, cu o componentă de formare a formatorilor realizate în cadrul proiectului Phare 2006/018-147.01.04 „Continuarea asistenţei acordate INM”;

· Criminalitate economico-financiară – în cadrul proiectelor Phare derulate în cadrul altor instituţii din sistemul judiciar au fost organizate seminarii de formare a propriilor formatori în acest domeniu. Astfel, au fost organizate 4 seminarii, 2 în cadrul Proiectului Phare RO 2007-IB/JH/01/TL - „Întărirea capacităţii instituţionale a Ministerului Public” şi 2 în cadrul Proiectul Phare 2007-IB/JH/03/TL privind „Întărirea capacităţii operaţionale a instituţiilor de aplicare a legii din România în lupta împotriva criminalităţii economice şi financiare”, derulat de către Parchetul de pe lângă Înalta Curte de Casaţie şi Justiţie;

· Criminalitate organizată şi terorism – în cadrul Proiectului Phare „Continuarea consolidării capacităţii instituţionale a Ministerului Public în special în domeniul luptei împotriva criminalităţii organizate şi a terorismului” 2006/018-147.01.04.08.02 al cărui beneficiar este DIICOT, proiect implementat de către European Consultants Organisation în consorţiu cu B&S Europe, au fost programate a fi organizate 2 seminarii de formare a formatorilor în acest domeniu. 
Este de menţionat, totodată, în cursul anului 2009, aprobarea de către Consiliul Superior al Magistraturii, la propunerea Consiliului ştiinţific, a noilor strategii ale Institutului Naţional al Magistraturii, pentru 2009 - 2012, respectiv:

· Strategia de formare iniţială 2009-2012 (aprobată prin Hotărârea Plenului Consiliului Superior al Magistraturii nr. 810/2009);

· Strategia de formare continuă 2009-2012 (aprobată prin Hotărârea Plenului Consiliului Superior al Magistraturii nr. 811/2009);

· Strategia de recrutare, formare şi evaluare a formatorilor Institutului Naţional al Magistraturii 2009-2012 (aprobată prin Hotărârea Plenului Consiliului Superior al Magistraturii nr. 812/2009).

III.8.4.  Scurtă analiză statistică privind activitatea Şcolii Naţionale de Grefieri în anul 2009
În activitatea Şcolii Naţionale de Grefieri au continuat să se obţină progrese şi în anul 2009, acestea manifestându-se în principal printr-un plus de calitate, constatat în activitatea specifică pe care o această instituţie o desfăşoară, atât în ceea ce priveşte formarea personalului auxiliar de specialitate al instanţelor judecătoreşti şi al parchetelor, cât şi în cadrul condiţiilor proprii de funcţionare, chiar dacă nu toate obiectivele propuse au fost atinse.

III.8.4.1. Formarea iniţială

Anul şcolar 2008-2009 a fost organizat, ca şi cele precedente, pentru o durată de şcolarizare redusă, insuficientă, de 6 luni.

În scopul realizării cât mai performante, în condiţiile date, a unei pregătiri profesionale la standarde înalte şi ţinând seamă de rezultatele anului anterior, Şcoala Naţională de Grefieri a menţinut varianta realizării unei formări iniţiale specializate pentru cursanţii care sunt repartizaţi pe posturi la instanţe, respectiv pentru cei care sunt repartizaţi la parchete. Şi în acest an şcolar formarea profesională iniţială a avut în vedere exclusiv grefierii cu studii superioare juridice.

Planificarea formării iniţiale a grefierilor cu studii superioare juridice pe durata de şcolarizare redusă la 6 luni a menţinut coordonatele stabilite în anul şcolar precedent. Astfel, perioada de pregătire efectivă s-a derulat pe parcursul a 19 săptămâni, completată fiind de cea de practică cu o durată de 4 săptămâni. 

Organizarea activităţii de formare, planul de învăţământ şi stabilirea obiectivelor a ţinut seama de nivelul studiilor cursanţilor şi de specializarea acestora raportată la specificul activităţilor, diferite, realizate de grefierii din instanţe şi cei din parchete. Pentru asigurarea unei pregătiri cât mai temeinice şi complete a viitorilor grefieri, s-a pornit de la atribuţiile actuale ale grefierilor, legate în primul rând de şedinţa de judecată, dar şi de activitatea aferentă compartimentelor auxiliare ale instanţelor şi, respectiv, a ţinut seama de activitatea specifică grefierilor din parchete. S-a menţinut standardul de pregătire juridică, atât teoretică cât şi practică, astfel încât grefierii cu studii superioare juridice să poată prelua cu succes sarcinile administrative de la judecător sau procuror.
Astfel, s-a păstrat şi dezvoltat experienţa didactică dobândită împreună cu formatorii Şcolii, punând în mod deosebit accentul pe caracterul practic al activităţii de învăţământ. Cursurile s-au concretizat în dezbateri şi/sau aplicaţii practice, care au intenţionat să acopere palierele activităţii grefierilor din instanţele judecătoreşti şi parchete şi s-a urmărit dobândirea de către cursanţi a deprinderilor profesionale întemeiate pe solide cunoştinţe juridice la un standard ridicat, deschiderea şi responsabilizarea lor pentru noi atribuţii, fără a fi neglijate aspectele legate de deontologie.

Pentru organizarea acestui an şcolar, cu aceeaşi durată de şcolarizare de 6 luni apreciată unanim ca insuficientă, ca şi cel precedent, în planul de învăţământ pentru grefierii de instanţe au fost suplimentate cu 16 ore (maxima posibilă) disciplinele judecata în procesul civil şi judecata în procesul penal, prin renunţarea la unele discipline care interesează grefierii din secţii specializate şi care se vor realiza în cadrul formării continue, iar comunicarea a fost evidenţiată ca disciplină separată, fără a fi posibilă însă suplimentarea orelor anterior alocate şi desfăşurate în cadrul celor de deontologie. Insuficienţa numărului de ore de dactilografie şi informatică a fost remediată prin achiziţionarea de computere în cadrul programelor internaţionale, astfel că fiecare cursant are asigurat accesul la computer în timpul seminarelor.

Pentru grefierii de parchete, dat fiind specificul activităţii grefierilor, specializarea ei şi complexitatea mai redusă a acesteia, planul de învăţământ are posibilitatea să cuprindă în număr apreciat suficient disciplinele de bază, fiind dublat numărul de ore de registratură şi secretariat, dar şi discipline complementare: statistică judiciară, judecata penală în instanţă, comunicare (în număr de ore dublu faţă de cel alocat pentru grefierii de instanţe), fiind cu aproximativ 50 de ore mai mic faţă de cel pentru instanţe. Cu excepţia inconvenientului desfăşurării cursurilor între orele 14.00 şi 20.00, din cauza spaţiului insuficient, organizarea activităţii pentru grupele de parchete este mai bine structurată şi răspunde nu doar cerinţelor stricte pentru desfăşurarea cu profesionalism a activităţii de grefier în parchete, ci vine să completeze benefic profilul uman şi profesional al grefierului de parchete.

Stagiul practic, efectuat în cadrul judecătoriilor şi parchetelor de pe lângă judecătoriile din Bucureşti, sub coordonarea şi supravegherea îndrumătorilor de stagiu, s-a desfăşurat potrivit unui program stabilit şi comunicat instanţelor judecătoreşti şi parchetelor. S-a derulat pe durata a 4 săptămâni, fiind organizat, în principiu, la jumătatea perioadei de pregătire sistematizată, desfăşurată sub formă de dezbateri şi aplicaţii practice.

Atât în instanţe cât şi la parchete, cursanţilor li s-a oferit posibilitatea să cunoască activitatea compartimentelor instanţelor judecătoreşti, respectiv, parchetelor, atribuţiile specifice grefierilor şi chiar să lucreze efectiv îndeplinind toate sarcinile ce le revin în exercitarea acestei profesii. În vederea coordonării desfăşurării stagiului, formatorul desemnat, judecător sau procuror, alături de un reprezentant al şcolii, a organizat şi a condus activitatea concretă a cursanţilor în fiecare compartiment auxiliar al instanţei judecătoreşti sau parchetului.

Stagiul practic s-a încheiat cu o evaluare întocmită în formă continuă şi cu un interviu final.

Evaluarea cursanţilor s-a realizat continuu ţinându-se seamă de mai multe criterii. Notele pentru fiecare disciplină au avut o anumită pondere în cadrul mediei finale, alături de examenele de absolvire, raportată la importanţa disciplinei respective.

Desfăşurarea la un standard ridicat a activităţii didactice a fost asigurată de echipa de formatori a Şcolii Naţionale de Grefieri, numită prin Hotărâre a Consiliului Superior al Magistraturii şi alcătuită din 48 formatori şi 12 îndrumători de stagiu practic (6 judecători şi 6 procurori). Echipa este formată în cea mai mare parte din formatori cu experienţă în activitatea didactică a Şcolii, urmărindu-se păstrarea continuităţii în predare, incluzând deopotrivă şi formatori noi. În marea lor majoritate, formatorii de la formarea iniţială sunt judecători (judecata în procesul civil, cererea de chemare în judecată şi taxa de timbru, căi de atac în procesul civil, judecata în procesul penal, executări penale, cooperare judiciară, cauze de dreptul familiei, deontologie, drept comunitar etc.), dar şi procurori (urmărire penală, cauze cu minori la parchete, registratură şi secretariat parchete, cooperare judiciară internaţională în materie penală, deontologie, comunicare, drept penal), grefieri cu studii superioare juridice (executări penale, registratură şi secretariat parchete, dactilografie, informatică), informaticieni care îşi desfăşoară activitatea la instanţele din Bucureşti, specialişti în statistică judiciară parchete, comunicare, profesori universitari şi alţi specialişti.

Examenul de absolvire al promoţiei 2008-2009 a fost promovat de toţi cei 113 de cursanţi admişi, care au optat la începutul cursurilor, după o minimă familiarizare cu activitatea specifică din instanţe şi parchete, în funcţie de media de admitere, pentru una din cele două specializări. Cei 73 de grefieri pentru instanţe şi cei 40 de grefieri pentru parchete au fost repartizaţi la Înalta Curte de Casaţie şi Justiţie şi celelalte instanţe judecătoreşti (judecătorii, tribunale şi curţi de apel) din toată ţara, respectiv la parchetele de pe lângă acestea. 

Activitatea anului şcolar a fost evaluată, pe de o parte, de către cursanţii Şcolii. În urma analizării rezultatelor aplicării fişei de evaluare a activităţii Şcolii Naţionale de Grefieri distribuită cursanţilor, studiul a evidenţiat aprecierea pozitivă a acestora faţă de atmosfera generală la nivelul Şcolii (calitatea relaţiilor) şi realizarea aşteptărilor lor care au tins spre motivaţii şi trebuinţe superioare, vizând pregătirea profesională de specialitate, acumulare de noi cunoştinţe şi asigurarea unui anumit statut socio-profesional. Răspunsuri majoritare pozitive au cumulat atitudinea acestora faţă de profesia de grefier, buna organizare şi utilitate a stagiului de practică, modalitatea de desfăşurare a cursurilor şi seminarelor. Aspectele mai puţin plăcute care necesită intervenţie/ îmbunătăţire au făcut referire la necesitatea atribuirii unui număr mai mare de ore la disciplinele de bază (procedură civilă, procedură penală, informatică şi dactilografie) şi mărirea duratei de şcolarizare, cele 6 luni de pregătire fiind apreciate ca insuficiente.

Pe de altă parte, Consiliul Pedagogic al Şcolii, analizând activitatea de formare iniţială consideră cu consecvenţă că se impune revizuirea duratei de şcolarizare.

Pentru anul şcolar 2009-2010 s-au stabilit iniţial 90 de locuri pentru cursanţi cu studii superioare juridice, din care 74 pentru grefierii de instanţe şi 16 pentru grefierii de parchete, menţinându-se formarea profesională iniţială specializată.

Pentru organizarea anului şcolar, cu aceeaşi durată de şcolarizare de 6 luni, planul de învăţământ a păstrat structura anului şcolar precedent.

La data de 6 septembrie 2008 a fost organizat concursul de admitere la Şcoala Naţională de grefieri pentru promoţia 2009-2010. Au fost declaraţi admişi 58 candidaţi şi au fost validaţi ca şi cursanţi ai Şcolii. Dată fiind necompletarea locurilor scoase la concurs numărul de locuri stabilit iniţial potrivit specializării a fost redus proporţional, respectiv au fost stabilite 48 de locuri pentru grefierii de instanţe şi 10 locuri pentru cei de parchete.

Cursurile au început la 19 octombrie 2009. În prima săptămână de şcoală, după efectuarea unor seminarii aplicative de procedură civilă şi penală la judecătoriile din Bucureşti şi parchetele de pe lângă acestea, cursanţii au optat între cele două specializări. 

Avându-se în vedere deficitul masiv de personal auxiliar din instanţe şi parchete, Şcoala, în urma Hotărârii Consiliului Superior al Magistraturii, a deschis în luna decembrie 2009 procedura organizării unui concurs de admitere excepţional la data de 28 februarie 2010, pentru 75 de grefieri cu studii superioare juridice, anul şcolar urmând să înceapă după absolvirea şi repartizarea promoţiei în curs.
Şcoala Naţională de Grefieri realizează şi formarea iniţială a grefierilor arhivari şi registratori prevăzută la art. 10 coroborat cu art. 28 din Legea nr. 567/2004. Această formă de pregătire iniţială se desfăşoară în temeiul programului de stagiu adoptat de Şcoală şi aprobat de către Consiliul Superior al Magistraturii, în funcţie de concursurile de ocupare a respectivelor posturi, organizate de curţile de apel. Datorită lipsei de personal, Şcoala Naţională de Grefieri întâmpină mari dificultăţi în realizarea acestei activităţi şi întârzieri în derularea ei în termenele propuse.

III.8.4.2. Formarea continuă
Potrivit dispoziţiilor art. 30 din Legea nr. 567/2004 privind statutul personalului auxiliar de specialitate din instanţele judecătoreşti şi parchetele de pe lângă acestea, astfel cum a fost modificată, coroborate cu prevederile art. 41 şi urm. din Regulament – seminariile şi sesiunile de formare continuă a grefierilor se realizează pe baza unui program anual aprobat de Consiliul Superior al Magistraturii, la propunerea Consiliului de conducere. 
Calendarul de formare pentru anul 2009 a fost întocmit cu consultarea judecătorilor, procurorilor şi grefierilor din instanţele judecătoreşti şi de la parchete, dar şi a formatorilor Şcolii şi a fost aprobat prin Hotărârea Plenului Consiliului Superior al Magistraturii nr. 1365/ 11.12.2008. Ulterior, acest program de formare a suferit multiple modificări.
I. Programul de formare profesională continuă pentru anul 2009, astfel cum a fost aprobat prin Hotărârea Plenului Consiliului Superior al Magistraturii nr. 1365/2008, a cuprins iniţial 104 acţiuni de formare continuă, la care s-a adăugat un număr de 14 acţiuni desfăşurate la sediul Curţii de Apel Bucureşti şi acţiuni de formare la distanţă (e-learning) de drept comunitar şi cooperare judiciară internaţională în materie civilă şi comercială pentru instanţe, respectiv drept procesual penal – urmărire penală pentru parchete.

Calendarul acţiunilor de formare pentru anul 2009 şi-a propus să valorifice propunerile Raportului final din cadrul Proiectului intitulat „Revizuirea activităţii de perfecţionare continuă a Şcolii Naţionale de Grefieri”, dar şi concluziile preliminare ale chestionarelor de evaluare a formării profesionale continue a personalului auxiliar de specialitate, transmise în teritoriu de către Biroul formare profesională din cadrul Consiliului Superior al Magistraturii.
Astfel, în vederea îmbunătăţirii modului de selecţie a participanţilor, aspect care cade la nivelul curţilor de apel şi parchetelor de pe lângă acestea în sarcina preşedinţilor şi procurorilor generali, s-au creat, pentru fiecare acţiune de formare, grupuri ţintă bine determinate (spre exemplu: seminariile de Comunicare şi relaţii cu publicul. Deontologie – sunt adresate grefierilor arhivari şi registratori, seminariile de Informaţii clasificate – sunt destinate exclusiv grefierilor cu atribuţii în gestionarea informaţiilor clasificate, seminariile de Cooperare judiciară internaţională în materie penală – sunt adresate grefierilor care participă la judecarea cauzelor penale, seminariile de Executări civile – grefierilor care sunt delegaţi la compartimentul de executări civile şi/sau la biroul de executări contravenţionale, seminariile de Drept procesual penal (Măsuri preventive şi alte măsuri procesuale) – grefierilor care participă la judecarea cauzelor penale, în special de la judecătorii şi tribunale; pentru seminariile de Comunicare şi relaţii publice – s-au stabilit drept grup ţintă - grefierii desemnaţi la BIRP, iar pentru cele de Management – grefierii care ocupă funcţii de conducere ş.a.m.d.).

Pentru îmbunătăţirea modului de selecţie, s-a creat la finalul anului 2008 o bază de date, în format electronic, cuprinzând informaţii cu privire la grefierii care au o vechime în funcţie de cel puţin 5 ani, dar nu au mai participat în ultimii 5 ani la forme de perfecţionare organizate de SNG, evidenţă ce a fost retransmisă preşedinţilor curţilor de apel şi procurorilor generali, imediat ce Plenul Consiliului Superior al Magistraturii a aprobat programul de formare, cu recomandarea de a fi cuprinşi, cu predilecţie la seminarii, aceşti grefieri (peste 1200 de persoane la instanţe şi 84 de persoane la parchete).

Şcoala Naţională de Grefieri, pe parcursul întregului an 2009 a monitorizat includerea acestor grefieri în sesiunile de formare astfel că, la finalul anului 2009 s-a reuşit „şcolarizarea” prin SNG a aproximativ 40% dintre grefierii din instanţe şi 50% din grefierii din parchete.

În acelaşi timp, la nivelul departamentului de formare continuă s-a reuşit, în cursul anului 2009, centralizarea informatică a tuturor grefierilor care au participat la seminarii de perfecţionare continuă organizate de către SNG, cu precizarea datelor referitoare la instanţa/ parchetul de provenienţă, compartimentul la care funcţionează, vechime în funcţie, denumirea seminarului la care a participat, centrul de formare, perioada, nota obţinută la evaluare.

Un alt element de noutate l-a reprezentat introducerea, cu titlu experimental, a unui seminar de drept procesual civil în două etape, la care a participat acelaşi grup de grefieri:

· etapa I – Actele de procedură (cererea de chemare în judecată, întâmpinarea, cererea reconvenţională, citarea şi comunicarea actelor de procedură, termenele, nulităţile actelor de procedură). Activitatea grefierului înaintea, în timpul şi ulterior şedinţei de judecată;

· etapa a II-a – Aspecte problematice avansate pentru grefierii de şedinţă din instanţele de fond. Cauze care determină admiterea căilor de atac.

Din păcate, în ciuda succesului ridicat de care s-a bucurat în rândul grefierilor şi formatorilor, pe fondul gravelor probleme de personal din sistemul judiciar, a fost destul de dificilă dislocarea aceluiaşi grefier la sesiuni de formare de două ori, în cursul aceluiaşi an.

De asemenea, având în vedere interesul deosebit de mare arătat de grefieri cu privire la introducerea unei noi discipline, respectiv Arhivarea documentelor, au fost cuprinse în programul de formare pentru anul 2009 acţiuni de formare cu acest specific, fiind recrutaţi în acest sens formatori din rândul specialiştilor de la Arhivele Naţionale, dar şi de la Direcţiile Judeţene.

Totodată, în calendarul de perfecţionare profesională pentru anul 2009 au fost introduse teme de dezvoltare personală a grefierului: managementul timpului, comunicarea eficientă, relaţii cu publicul şi deontologie, gestionarea situaţiilor conflictuale ş.a.m.d. Aceste teme au fost solicitate de grefieri în cuprinsul chestionarelor de evaluare a formării profesionale continue şi au fost recomandate şi de Raportului final din cadrul Proiectului intitulat „Revizuirea activităţii de perfecţionare continuă a Şcolii Naţionale de Grefieri”.

La proiectarea calendarului au fost incluse seminarii de cooperare judiciară internaţională în materie civilă şi comercială, dar şi în materie penală, seminarii de drept comunitar şi de drepturile omului, conform dispoziţiilor Rezoluţiei Consiliului şi a reprezentanţilor guvernelor Statelor Membre reuniţi în cadrul Consiliului privind formarea profesională a magistraţilor şi a personalului din justiţie în cadrul Uniunii Europene.
În acelaşi timp, a fost avută în vedere Hotărârea Plenului Consiliului Superior al Magistraturii nr. 820/2008 prin care au fost adoptate măsurile menite să îmbunătăţească activitatea sistemului judiciar conform direcţiilor principale de acţiune rezultate din Raportul referitor la progresele înregistrate de România din 23.07.2008 şi în concordanţă cu măsurile asumate de Consiliul Superior al Magistraturii în cadrul Planului de Acţiune pentru îndeplinirea condiţionalităţilor din cadrul mecanismului de cooperare şi verificare în domeniul reformei sistemului judiciar şi a luptei împotriva corupţiei pentru anul 2008.

Astfel, în hotărârea Plenului, mai sus amintită, se evidenţia necesitatea continuării implementării Strategiei de Comunicare şi Relaţii Publice, aprobată de Consiliul Superior al Magistraturii, cu accent pe organizarea seminariilor de pregătire a magistraţilor şi a personalului auxiliar în domeniul comunicării publice. Au fost introduse seminarii de comunicare şi deontologie, distinct pentru grefierii arhivari şi registratori, dar şi pentru celelalte categorii de personal auxiliar, seminarii de comunicare şi relaţii publice, dedicate exclusiv grefierilor desemnaţi la BIRP, dar şi module distincte incluse în formarea grefierilor nou recrutaţi, prin concurs de ocupare în mod direct a posturilor.

II. Având în vedere dispoziţiile art. 30 alin. 2 din Legea nr. 567/2004 privind statutul personalului auxiliar de specialitate al instanţelor judecătoreşti şi al parchetelor de pe lângă acestea, astfel cum a fost modificată, care prevăd obligativitatea comunicării programului anual de formare aprobat de către Consiliul Superior al Magistraturii tuturor instanţelor şi parchetelor de pe lângă acestea în luna decembrie a anului anterior, programul a fost întocmit anterior aprobării bugetului pentru anul 2009 de către Parlamentul României astfel că, în luna martie, datorită alocaţiilor bugetare insuficiente, repartizate formării profesionale continue, Şcoala Naţională de Grefieri a înaintat Plenului propuneri privind modificarea programului anual de perfecţionare continuă.

În consecinţă, prin Hotărârea Consiliului Superior al Magistraturii nr. 598/26.03.2009, Plenul a aprobat modificarea acestui program, fiind luate mai multe măsuri pentru afectarea într-o proporţie cât mai mică a procesului de formare.

În acest sens: a fost redusă durata de formare a grefierilor debutanţi, pentru cea de-a doua sesiune, de la 12 zile - la 9 zile, a fost redus numărul de participanţi de la 25 la 20 de cursanţi, o parte din seminarii au fost preluate de varianta învăţământului la distanţă, altele urmând a se desfăşura cu finanţare Phare.

III. În condiţiile în care, nici după luarea măsurilor indicate mai sus, sumele alocate formării continue, nu ajungeau pentru desfăşurarea integrală a seminarelor, ca urmare a intrării în vigoare a O.U.G. nr. 34/2009 cu privire la rectificarea bugetară pe anul 2009 şi reglementarea unor măsuri financiar-fiscale, prin Hotărârea nr. 1025/11.06.2009, Plenul Consiliului Superior al Magistraturii a stabilit, printre altele, suspendarea desfăşurării efective a seminariilor aprobate pentru perioada 2 septembrie - 9 decembrie 2009, cu excepţia celor destinate formării grefierilor recrutaţi prin concursuri organizate de curţile de apel şi parchetele de pe lângă acestea pentru ocuparea în mod direct a posturilor vacante, precum şi seminarul de management adresat primilor grefieri din cadrul parchetelor de pe lângă curţile de apel.

Având în vedere pe de-o parte economiile realizate (rezultate după caz, din neprezentarea tuturor cursanţilor la seminarii ori din împrejurarea reducerii numărului de formatori implicaţi în procesul de formare ca urmare a desfăşurării cursurilor de către coordonatorii de seminar, detaşaţi în cadrul Şcolii, la disciplinele pentru care au calitatea de formatori SNG), iar pe de alta parte suplimentarea fondurilor bugetare aferente formării continue, prin trecerea unor sume de la alte categorii de cheltuieli la articolul „Alte bunuri şi servicii”, Şcoala a reuşit, începând cu data de 1 noiembrie 2009, reluarea unei părţi din cursurile prevăzute în programul aprobat iniţial de Plen şi suspendate.

Astfel, la finalul anului 2009, din cele 104 acţiuni prevăzute iniţial în programul de formare s-au derulat efectiv doar 74 de acţiuni, restul acţiunilor fiind desfăşurate fie cu finanţare externă, fie sub forma învăţământului la distanţă ori în colaborare cu conducerile curţilor de apel sau amânate pe durată nedeterminată.

La cele 74 de acţiuni de formare au participat 1202 grefieri, din care 119 grefieri recrutaţi prin concursuri de ocupare în mod direct a posturilor, concursuri desfăşurate în anul 2008, la nivelul Înaltei Curţi de Casaţie şi Justiţiei, a Parchetului de pe lângă Înalta Curte de Casaţie şi Justiţie, a Direcţiei Naţionale Anticorupţie, a curţilor de apel şi a parchetelor de pe lângă acestea.

Stagiile de formare a grefierilor recrutaţi în mod direct s-au desfăşurat pe durata a două sesiuni cuprinzând materii ca: drept procesual civil, drept procesual penal, deontologie, organizare judiciară, comunicare - pentru grefierii din instanţe, respectiv: drept procesual penal, deontologie, organizare judiciară şi comunicare - pentru grefierii din parchete.

Pe fondul reducerii drastice a resurselor financiare alocate formării profesionale continue, cu consecinţa suspendării unor acţiuni prevăzute în calendarul de formare aprobat iniţial de Plenul Consiliului Superior al Magistraturii, trebuie amintită foarte buna colaborare cu conducerile curţilor de apel Bucureşti, Cluj şi Craiova, prin al căror sprijin s-a reuşit organizarea în anul 2009 a unui număr de 27 de acţiuni de formare a personalului auxiliar de specialitate, după cum urmează: 

· la sediul Curţii de Apel Bucureşti s-au desfăşurat 13 seminarii (trei de comunicare, şase de deontologie şi patru de arhivare documente), la care au participat efectiv 186 de grefieri, din care 67 au susţinut şi testare, eliberându-li-se adeverinţe;

· la sediul Curţii de Apel Cluj s-au desfăşurat 6 seminarii (două de drept procesual civil, două de drept procesual penal şi două de arhivare documente), la care au participat 120 de cursanţi care au susţinut şi testul de verificare a cunoştinţelor dobândite;

· la instanţele din raza Curţii de Apel Craiova (Curtea de Apel Craiova, Tribunalul Olt, Tribunalul Gorj şi Tribunalul Mehedinţi) s-au desfăşurat 8 seminarii (două de procedură civilă, două de procedură penală, două de comunicare şi două de deontologie), la care au participat 156 de cursanţi cărora li s-au eliberat şi adeverinţe de participare.

Pentru a asigura o mai largă participare a grefierilor la sesiunile de pregătire, Şcoala Naţională de Grefieri a organizat şi un curs de pregătire a personalului auxiliar de specialitate sub forma învăţământului la distanţă la disciplina drept procesual penal – Urmărirea penală, adresat grefierilor din parchete, la care s-au înscris 127 de grefieri, 94 dintre aceştia parcurgând modulul de formare integral şi obţinând şi adeverinţele cu rezultatele evaluării.

În anul precedent, seminariile au fost desfăşurate în centrele de pregătire a magistraţilor şi a personalului auxiliar situate în Bârlad, Sovata, Amara, Timişoara, dar şi la Buziaş şi au fost susţinute de formatorii departamentului de formare continuă numiţi de Consiliul Superior al Magistraturii din rândul magistraţilor, al grefierilor cu studii superioare juridice şi al altor specialişti din cadrul instanţelor şi al parchetelor ori din cadrul Arhivei Naţionale a României şi a Direcţiilor Judeţene, reţea ce a fost aprobată de Plenul Consiliului Superior al Magistraturii prin Hotărârea nr. 1489/17.12.2008.
III.8.4.3. Formarea formatorilor

Datorită lipsei resurselor umane, în anul 2009 activitatea de formare a formatorilor a fost realizată doar în cadrul programelor cu finanţare europeană, respectiv prin derularea programului PHARE 2006.

În cadrul acestui program au fost realizate seminarii de formare a formatorilor în următoarele materii: procedura insolvenţei; instituţiile implicate în protecţia juridică a minorilor; cooperare judiciară la nivel european în materie civilă şi penală. Tot în cadrul aceluiaşi program am beneficiat de asistenţă pentru dezvoltarea unei curricule pentru seminarele de formare continuă în domeniile menţionate mai sus, conţinând cunoştinţele dobândite de formatori ca urmare a activităţii de formare asigurate de experţii pe termen scurt în România.

De asemenea, au fost organizate două workshop-uri/ateliere de lucru având ca obiect tehnicile didactice şi metodele moderne de comunicare, adresate formatorilor SNG, la care au participat 32 de formatori ai Şcolii. 

III.8.4.4. Relaţii internaţionale 

Şcoala Naţională de Grefieri a implementat în cursul anului 2009, prin Departamentul de relaţii internaţionale, următoarele programe: 

· Proiectul PHARE RO2006-018.147.01.04.04–01 intitulat „Continuarea Dezvoltării Şcolii Naţionale de Grefieri” care s-a derulat în beneficiul Şcolii Naţionale de Grefieri pe o perioadă de 12 luni între 30.11.2008 şi 30.11.2009, implementarea acestuia fiind asigurată de către Consultantul WYG International Limited, în calitate de lider de consorţiu, împreună cu European Consultants Organisation (ECO3) şi Centre of Legal Competence (CLC). Acest proiect a reprezentat o continuare a proiectelor anterioare de asistenţă tehnică ale Şcolii Naţionale de Grefieri, iar obiectivul său a constat în dezvoltarea instituţională continuă a Şcolii Naţionale de Grefieri, pentru a fi în măsură să răspundă nevoilor de formare a grefierilor din sistemul judiciar român. 

Toate rezultatele pe care Şcoala a urmărit să le atingă prin acest proiect au fost atinse, toate activităţile mai sus enumerate fiind implementate cu succes. 

Astfel, în cadrul proiectului a fost realizată Strategia de comunicare şi relaţii publice a SNG, au fost elaborate, tipărite şi distribuite beneficiarului 500 de fluturaşi, 500 de broşuri, 500 de CD-uri şi 200 de afişe, toate având ca obiectiv promovarea Şcolii în rândul principalilor parteneri şi categorii de public-ţintă. Tot în cadrul componentei 1 a proiectului au fost organizate şi 2 ateliere de lucru la care au participat 32 de persoane, prim grefieri şi preşedinţi ai instanţelor din ţară, membri ai Consiliului de conducere al SNG, reprezentanţi ai CSM. De asemenea, în perioada 19-20 noiembrie 2009, a fost organizată Conferinţa “Şcoala Naţională de Grefieri - Provocări şi Perspective” la care au participat circa 100 de persoane si care a fost un real succes. Au fost organizate 3 seminarii pentru formarea formatorilor în 3 discipline specifice, la care au participat un număr de 24 de formatori din reţeaua SNG, fiind elaborate curricule pentru fiecare dintre cele 3 discipline care urmează să fie distribuite formatorilor interesaţi din reţeaua SNG şi postate pe site-ul Şcolii. Mai mult, cele 2 workshopuri organizate pentru un număr de 32 de formatori ai SNG pe tema tehnicilor moderne de predare au fost implementate cu succes. A fost elaborat un studiu pentru evaluarea politicii privind selecţia formatorilor şi a sistemului de formare şi s-au organizat 2 vizite de studiu pentru un număr total de 14 persoane, toţi formatori ai SNG, una în Germania şi alta în Portugalia. Un număr de 198 de grefieri în funcţie au participat în cadrul proiectului la 12 seminarii de formare profesională având ca tematici: procedura insolvenţei; instituţii implicate în protecţia juridică a minorilor; relaţii publice şi comunicare; cooperare judiciară în materie civilă şi penală la nivel european; relaţia dintre instanţele naţionale şi cele europene. Nu în ultimul rând, experţi de înaltă ţinută profesională au elaborat 3 manuale pentru următoarele materii: instituţii implicate în protecţia juridică a minorilor; relaţii publice şi comunicare; relaţia dintre instanţele naţionale şi cele europene. Fiecare din cele 3 manuale a fost tipărit în 500 de exemplare şi urmează a fi distribuit grefierilor de la instanţele si parchetele din ţară precum şi formatorilor din reţeaua SNG. 

· Proiectul PHARE RO2006-018.147.01.04.04-01 - „Continuarea Dezvoltării Şcolii Naţionale de Grefieri” a adus o contribuţie valoroasă la consolidarea instituţională a Şcolii Naţionale de Grefieri, aceasta putând fi deja cuantificată cel puţin din perspectiva câtorva coordonate: materialul de promovare produs şi distribuit în cadrul proiectului a dus la o creştere a numărului de înscrieri la admitere la SNG în noul an universitar 2009-2010 cu peste 200%; participanţii la cursurile de formare de formatori au furnizat, în calitate de voluntari, o parte din sesiunile de formare pentru grefierii din instanţe, în scopul îmbunătăţirii abilităţilor acestora; contactele dintre Şcolile de grefieri din cadrul UE şi SNG au fost extinse prin intermediul vizitelor de studiu şi al conferinţei; manualele elaborate au fost foarte apreciate de SNG; toate atelierele de formare şi seminarele pentru formarea formatorilor sau cele pentru formarea grefierilor au fost evaluate de participanţi ca fiind bune şi foarte bune.

· În cursul anului 2009 a fost parcursă procedura de selecţie pentru Programul Facilitatea de Tranziţie - Anvelopa Nealocată TF 2007/19343.07.01.02.13 „Asistenţă tehnică pentru consolidarea capacităţii instituţionale a Şcolii Naţionale de Grefieri”. Termenii de referinţă aferenţi proiectului sus menţionat au fost redactaţi de Şcoala Naţională de Grefieri şi aprobaţi de Consiliul Superior al Magistraturii. 

Obiectivul proiectului constă în îmbunătăţirea calităţii actului de justiţie şi a accesului la justiţie prin continuarea dezvoltării instituţionale a Şcolii Naţionale de Grefieri astfel încât aceasta să fie capabilă să îndeplinească în mod corespunzător sarcinile de formare a grefierilor din sistemul judiciar din România, precum şi prin creşterea accesului publicului la informaţii în cadrul instanţelor şi parchetelor. Actualul proiect urmăreşte creşterea continuă a dezvoltării instituţionale a Şcolii Naţionale de Grefieri, pentru ca aceasta să fie capabilă să corespundă nevoilor de formare ale grefierilor din sistemul judiciar român. 

· În cursul anului 2009 a fost parcursă procedura de selecţie şi pentru Programul Facilitatea de Tranziţie - Anvelopa Nealocată TF TF2007/19343.07.01.02.14 „Continuarea asistenţei tehnice pentru consolidarea reţelei de formatori a SNG şi pentru îmbunătăţirea abilităţilor lor de predare în ceea ce priveşte noul Cod civil şi noul Cod penal”. 

Obiectivul general al proiectului este acela de a consolida reţeaua de formatori a Şcolii Naţionale de Grefieri prin îmbunătăţirea curiculei. Scopul proiectului constă în dezvoltarea instituţională continuă a Şcolii Naţionale de Grefieri prin consolidarea reţelei de formatori precum şi prin îmbunătăţirea curriculei de formare profesională cu noile dispoziţii  din noul Cod civil şi din noul Cod penal. La ora actuală, principalele priorităţi ale Şcolii Naţionale de Grefieri sunt consolidarea capacităţii sale instituţionale şi adaptarea strategiei sale de formare la numărul crescut de atribuţii acordate grefierilor din instanţe precum şi la preconizatul transfer de atribuţii administrative de la judecători la grefieri.

III.9. Creşterea nivelului calitativ al managementului instanţelor şi parchetelor
III.9.1. Monitorizarea calităţii  managementului instanţelor şi parchetelor
Controalele manageriale efectuate în cursul anului 2009 au fost prevăzute în Programul de activitate al Inspecţiei Judiciare aprobat de Plenul Consiliului Superior al Magistraturii şi au vizat verificarea întregii activităţi a instanţei/parchetului, pentru stabilirea eficienţei manageriale şi a modului de îndeplinire a atribuţiilor de conducere ce decurg din legi şi regulamente, pentru  asigurarea bunei funcţionări a instanţelor şi parchetelor, a calităţii corespunzătoare a serviciului de către judecătorii şi procurorii cu funcţii de conducere. Controalele au avut ca obiective: verificarea organizării eficiente a activităţii, a comportamentului şi comunicării, asumării responsabilităţii şi a aptitudinilor manageriale ale magistraţilor cu funcţii de conducere; organizarea, funcţionarea şi evaluarea activităţii compartimentelor auxiliare ale instanţelor/parchetelor, precum şi prestaţia profesională grefierilor cu funcţii de conducere; modul de desfăşurare a raporturilor de serviciu cu publicul.
În cadrul verificărilor vizând eficienţa managerială, a fost urmărită şi modalitatea de funcţionare a sistemul de distribuire aleatorie a cauzelor şi respectarea principiului continuităţii completului de judecată în soluţionarea acestora, precum şi identificarea dosarelor mai vechi de un an în fond şi apel şi mai vechi de 6 luni în recurs, precum şi a motivelor de tergiversare în soluţionarea acestora, în cazul instanţelor, iar la parchete identificarea dosarelor mai vechi de un an de la sesizare şi mai vechi de 6 luni de la începerea urmăririi penale şi a motivelor de temporizare a procedurilor.
Astfel de verificări directe s-au efectuat la: Tribunalul Caraş-Severin, Curtea de Apel Suceava şi instanţele din circumscripţia acesteia, Judecătoria Timişoara, Judecătoria Bacău, Parchetul de pe lângă Judecătoria Buftea, Parchetul de pe lângă Judecătoria Sectorului 4 Bucureşti. De asemenea s-au efectuat verificări privind remedierea deficienţelor constatate la controalele anterioare la: Curtea de Apel Braşov şi instanţele arondate, Parchetul de pe lângă Judecătoria Buftea, Parchetul de pe lângă Judecătoria Sectorului 4 Bucureşti, Parchetul de pe lângă Curtea de Apel Ploieşti, Parchetul de pe lângă Judecătoria Ploieşti şi Parchetul de pe lângă Curtea de Apel Târgu Mureş şi unităţile din subordine, Parchetul de pe lângă Tribunalul Iaşi, Parchetul de pe lângă Judecătoria Vaslui şi Parchetul de pe lângă Judecătoria Iaşi. Cu ocazia verificărilor efectuate, inspectorii au pus în evidenţă unele disfuncţionalităţi administrative în organizarea instanţelor şi parchetelor şi a modului de îndeplinire a atribuţiilor prevăzute în Regulamentul de ordine interioară a instanţelor şi parchetelor, pentru înlăturarea cărora s-a propus luarea unor măsuri, propunerile fiind însuşite de Secţia pentru judecători şi, respectiv, Secţia pentru procurori.

După aprobare, rapoartele de control au fost comunicate instanţelor şi parchetelor verificate pentru a lua măsuri în vederea înlăturării deficienţelor constatate.

O altă parte a verificărilor au avut caracter tematic, fiind circumscrise unor aspecte concrete din activitatea instanţelor judecătoreşti.

Astfel, a fost efectuat un control tematic la toate curţile de apel şi instanţele arondate, privind verificarea modului în care sunt respectate obligaţiile legale, astfel cum sunt prevăzute în Hotărârea Plenului nr.387/2005, cu modificările şi completările ulterioare, pentru aprobarea Regulamentului de ordine interioară al instanţelor judecătoreşti, de către judecătorii şi personalul auxiliar în activitatea compartimentului de executări penale, precum şi a modului de gestionare a dosarelor având  ca obiect amânarea, respectiv întreruperea executării pedepselor.

Controlul a fost dispus prin Hotărârea nr. 43/05.02.2009 a Secţiei pentru judecători şi a vizat verificarea activităţii desfăşurate de compartimentul executări penale în materia punerii în executare a pedepsei închisorii şi a pedepsei detenţiunii pe viaţă, a hotărârilor de amânare şi de întrerupere a executării pedepsei închisorii şi a detenţiunii pe viaţă, precum şi a hotărârilor de aplicare a măsurii educative de internare a minorului într-un centru de reeducare. Controlul a fost efectuat în perioada 25.02.2009 – 20.03.2009, la toate instanţele din ţară, iar raportul întocmit de inspecţie a fost aprobat Secţia pentru judecători a Consiliului Superior al Magistraturii.

În urma controlului efectuat s-a constatat că la majoritatea instanţelor verificate s-au respectat, în general, dispoziţiile legale şi regulamentare care reglementează activitatea compartimentului executări penale: prin excepţie, s-au constatat şi unele disfuncţionalităţi şi practice administrative neunitare care au fost evidenţiate punctual în raportul de control. După aprobarea raportului Secţia pentru judecători a dispus comunicarea acestuia tuturor instanţelor, în vederea remedierii deficienţelor constatate, şi totodată pentru unificarea practicii în activitatea compartimentului de executări penale. S-a decis totodată înaintarea actului de control Direcţiei Legislaţie, Documentare şi Contencios pentru analiză în cadrul Comisiei juridice, în vederea modificării dispoziţiilor Codului de procedură penală, precum şi modificarea şi completarea dispoziţiilor Regulamentului de ordine interioară al instanţelor judecătoreşti. Totodată, s-a dispus monitorizarea judecătoriilor Bacău, Roman, Piatra Neamţ, Moineşti, Braşov, Constanţa, Galaţi, Focşani, Brăila, Tecuci, Iaşi, Arad, Timişoara şi Oradea, cu un număr mare de mandate neexecutate privind pedepse privative de libertate.

În opinia preşedinţilor instanţelor, în ceea ce priveşte principalele trei dificultăţi întâmpinate în anul 2009 din punct de vedere managerial, în exercitarea atribuţiilor ce le revin potrivit legii şi regulamentelor, au fost indicate următoarele:

· subfinanţarea sistemului judiciar;

· existenţa unui număr semnificativ de posturi vacante de judecător la instanţe, situaţie determinată şi de eliberarea din funcţie, prin pensionare, a unui număr mare de magistraţi în cursul anului 2009;

· numărul insuficient de personal auxiliar de specialitate, precum şi blocarea posturilor vacante prin O.U.G. nr. 34/2009 cu privire la rectificarea bugetară pe anul 2009 şi reglementarea unor măsuri financiar-fiscale.
În opinia procurorilor generali şi a prim procurorilor parchetelor, principalele trei dificultăţi întâmpinate din punct de vedere managerial, în exercitarea atribuţiilor ce le revin potrivit legii şi regulamentelor, în anul 2009,  au fost:

· lipsa şi fluctuaţia personalului (procurori şi personal auxiliar) determinate de schimbarea bruscă a structurii colectivelor prin pensionări masive, integrarea greoaie a stagiarilor, neocuparea posturilor de funcţii de conducere etc.;

· volumul mare de activitate ca urmare a lipsei de personal, frecventelor modificări legislative, exercitarea în exces a unor atribuţii non-judiciare etc.;

· subfinanţarea sistemului judiciar. 
III.9.2. Proiectul pilot privind managerul de instanţă
Proiectul PHARE de înfrăţire instituţională „Asistenţă pentru eficientizarea sistemului judiciar prin dezvoltarea instituţiei managerului de instanţă” se derulează de Ministerul Justiţiei în parteneriat cu Fundaţia Germană pentru Cooperare Judiciară Internaţională şi are drept scop elaborarea, pe parcursul a 12 luni, a unei propuneri privind introducerea la nivelul instanţelor judecătoreşti din România a unui nou sistem de management al instanţei, având ca punct central managerul de instanţă.

În scopul implementării proiectului s-a constituit un grup de lucru ( Grupul mixt de experţi), alcătuit din preşedinţi de instanţă, judecători, prim grefieri/grefieri şefi şi manageri economici/manageri de instanţă, români şi germani şi din reprezentanţi ai următoarelor instituţii: Ministerul Justiţiei, Consiliul Superior al Magistraturii, Şcoala Naţională de Grefieri şi Institutul Naţional al Magistraturii.

Până în prezent, au avut loc mai multe întâlniri ale grupului de lucru, în cadrul cărora s-au realizat, printre altele, următoarele:

· S-au stabilit instanţele pilot care vor participa la acest program, respectiv: Curtea de Apel Bucureşti, Tribunalul Bucureşti, Tribunalul Călăraşi, Judecătoria sectorului 1 Bucureşti, Curtea de Apel Braşov şi Tribunalul Braşov;

· S-a procedat la identificarea atribuţiilor prevăzute de lege şi de Regulamentul de ordine interioară al instanţelor judecătoreşti pentru preşedintele sau vicepreşedintele instanţei, care ar putea fi transferate către managerul de instanţă;

· S-a conturat un posibil statut al managerului de instanţă, pornind de la un act normativ din Germania ( „Dispoziţie generală cu privire la desemnarea şi atribuţiile managerilor administrativi din tribunalele şi parchetele din Renania de Nord-Westfalia” ) şi având în vedere cadrul legislativ din România;

· S-a elaborat «  Ghidul pentru pilotarea noului sistem al Managerului de instanţă” şi o programă (curricula) de formare profesională pentru managerul de instanţă.

La solicitarea Ministerului Justiţiei, în şedinţa din data de 25 iunie 2009, Plenul Consiliului Superior al Magistraturii a aprobat derularea Programului pilot la cele 6 instanţe pilot (Curtea de Apel Bucureşti, Curtea de Apel Braşov, Tribunalul Bucureşti, Tribunalul Braşov, Tribunalul Călăraşi, Judecătoria Sectorului 1 Bucureşti),  în baza „Ghidului pentru pilotarea noului sistem al Managerului de instanţă”.

De asemenea, Plenul Consiliului Superior al Magistraturii a apreciat că, în situaţia în care anumite atribuţii dintre cele care urmează a fi îndeplinite de managerul de instanţă revin, potrivit legii, preşedintelui, vicepreşedintelui, colegiului de conducere, primului grefier/grefierului şef, actele acestora, în exercitarea competenţelor respective, trebuie să fie dublate de documente însuşite în mod experimental, fără a produce efecte, de managerul de instanţă şi să fie ulterioare acestora din urmă. 

Programul de pilotare a început, efectiv, după decizia Plenului din data de 25 iunie 2009.

În cadrul proiectului sus menţionat au fost prevăzute 5 misiuni de asistenţă ale unor manageri de instanţă germani, la cele 6 instanţe pilot, cu  durata de câte o săptămână.

Rapoartele întocmite de către managerii de instanţă germani, cu ocazia primelor 3 misiuni de asistenţă, au fost înaintate, spre informare, Plenului Consiliului Superior al Magistraturii, care a luat act de conţinutul acestora în şedinţa din data de 1 octombrie 2009.

Cu aceeaşi ocazie, Plenul a decis că pe perioada pilotării, preşedintele şi vicepreşedintele pot delega managerului de instanţă din atribuţiile  prevăzute de lege, care, potrivit Ghidului de pilotare, cad în sfera de competenţă a managerului de instanţă, răspunzând în continuare pentru modul de exercitare al acestora, alături de cel căruia i-au fost delegate. 

La solicitarea Ministerului Justiţiei, în şedinţa din data de 29 octombrie 2009, Plenul Consiliului Superior al Magistraturii a aprobat prelungirea perioadei de pilotare la cele 6 instanţe desemnate, până la data de 30 noiembrie 2009, având în vedere că, potrivit Convenţiei de Twinning încheiată între acest Minister şi Germania, durata pilotării, care a început ulterior datei de 25 iunie 2009, este de 5 luni. 

Raportul final întocmit de experţii germani va fi supus analizei Ministerului Justiţiei şi Consiliului Superior al Magistraturii, care, pe baza concluziilor acestuia, vor aprecia asupra măsurilor care se impun.
III.10. Creşterea gradului de transparenţă a funcţionării justiţiei

III.10.1. Aplicarea de către instanţe şi parchete a dispoziţiilor Legii nr.544/2001

În ceea ce priveşte relaţiile statornicite între sistemul judiciar şi mass-media, în anul 2009, numărul cererilor de furnizare a datelor de interes public a crescut. La chestionarele comunicate instanţelor de către Consiliul Superior al Magistraturii, 6 dintre curţile de apel (într-o de proporţie de 38% din numărul total al celor chestionaţi), au arătat că acesta a crescut; 3 curţi de apel (în proporţie de 19%) au arătat că acesta a scăzut, iar 7 (în proporţie de 44%) au arătat că acesta a  rămas constant. 

De asemenea, se observă din chestionarele comunicate instanţelor  că cererile întemeiate pe dispoziţiile Legii 544/2001 au fost admise într-o proporţie covârşitoare, 81% dintre respondenţi au arătat că cererile au fost admise într-o proporţie de peste 90%.

Analiza datelor rezultate din chestionarele referitoare la aplicarea Legii 544/2001 pe segmentul parchete, poate fi următoarea:

În ceea ce priveşte relaţiile statornicite între parchete şi mass-media, în anul 2009, numărul cererilor de furnizare a datelor de interes public a rămas relativ constant: 12 dintre parchetele curţilor de apel - în o proporţie de 75%, au arătat că acesta a rămas relativ constant; 3 parchete - în proporţie de 19% au arătat că au crescut, iar 1 – în proporţie de 6% au scăzut. 

De asemenea, se observă din chestionarele comunicate  parchetelor,  că cererile întemeiate pe dispoziţiile Legii 544/2001 au fost admise într-o proporţie covârşitoare, 94% dintre respondenţi au arătat că cererile au fost admise  într-o proporţie de peste 90%.

Numărul mic al reclamaţiilor administrative precum şi al acţiunilor întemeiate pe Legea 544/2001 dovedeşte marea deschidere a instanţelor şi parchetelor pentru furnizarea acestor datelor de interes public către petenţi.
III.10.2. Aplicarea de către instanţe şi parchete a dispoziţiilor Legii nr. 677/2001
Astfel cum rezultă din prevederile art. 3 lit. e din Legea nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, cu modificările şi completările ulterioare, instanţele şi parchetele au calitatea de operator de date cu caracter personal. Prin urmare, acestora le incumbă obligaţia respectării legislaţiei primare şi secundare în materia prelucrării datelor personale.

Potrivit datelor furnizate de instanţe şi parchete, 6 % dintre instanţe şi 19 % dintre parchete s-au confruntat, în cursul anului 2009, cu solicitări a căror soluţionare implica respectarea normelor privind protecţia datelor cu caracter personal prevăzute de Legea nr.677/2001, cu modificările şi completările ulterioare.

Instanţele şi parchetele au menţionat, cu titlu de exemplu, următoarele solicitări din categoria menţionată înregistrate, în perioada de referinţă, la nivelul acestora:

· informaţii referitoare la interceptări şi înregistrări de convorbiri telefonice sau alte comunicări; 

· cereri privind informaţii referitoare la cauze a căror furnizare integrală putea aduce atingere vieţii private, intime a persoanei;
· accesul la dosarele instanţei de către reprezentanţii mass-media;

· solicitări de eliberare de copii după înscrisuri ce conţin date personale;

· relaţii privind viaţa privată a procurorilor;

· cereri privind venitul brut şi sporurile încasate de fiecare dintre judecătorii unei instanţe.

Referitor la respectarea prevederilor Ordinului nr. 52/2002 al Avocatului Poporului privind aprobarea Cerinţelor minime de securitate a prelucrărilor de date cu caracter personal precizăm că instanţele şi parchetele au aplicat o serie de măsuri tehnice şi organizatorice pentru protejarea datelor personale, în acord cu prevederile actului normativ menţionat, cum ar fi: 

· instruirea periodică a personalului care prelucrează date cu caracter personal; 

· protejarea lucrărilor în reţeaua informatică;

· securizarea computerelor si terminalelor de acces in cadrul sistemului IT;
· folosirea unui program antivirus;

· accesul la bazele de date cu caracter personal pe baza identificării utilizatorului calculatorului, prin introducerea codului de identificare de la tastatură; 

· interzicerea folosirii de către utilizatori a programelor software care provin din surse externe, precum şi implementarea unor sisteme automate de devirusare şi de securitate a sistemelor informatice;
· crearea reţelei securizate intranet;

· înregistrarea oricărei operaţiuni de accesare a bazei de date într-un fişier de acces;

· acces la bazele de date care conţin date cu caracter personal limitat strict la utilizatorii care au nevoie de aceste date pentru îndeplinirea atribuţiilor de serviciu;
· copiile de siguranţă ale datelor sunt realizate  de personalul de specialitate informatică  din cadrul instanţei şi sunt stocate în condiţii de siguranţă;

· amplasarea computerelor în încăperi care se pot încuia.

 Potrivit art. 21 alin. 3 din Legea nr. 677/2001, cu modificările şi completările ulterioare, Autoritatea Naţională de Supraveghere a Prelucrării Datelor cu Caracter Personal monitorizează şi controlează, sub aspectul legalităţii, prelucrările de date cu caracter personal care cad sub incidenţa prezentei legi. În scopul arătat, aceasta exercită, printre alte atribuţii, şi pe aceea de efectuare a unor investigaţii din oficiu sau la primirea unor plângeri ori sesizări.

Astfel cum rezultă din datele furnizate de instanţe şi parchete, în cursul anului 2009, acestea nu au fost supuse unei proceduri de investigare exercitată de Autoritatea Naţională de Supraveghere.

Totodată, pe baza centralizării răspunsurilor la chestionarul pentru colectarea datelor necesare redactării prezentului raport rezultă că toate instanţele şi parchetele menţionează numărul de înregistrare în registrul de evidenţă a prelucrărilor de date cu caracter personal, comunicat de Autoritatea Naţională de Supraveghere, pe actele prin care sunt colectate, stocate sau dezvăluite date cu caracter personal, astfel cum prevede art. 24 alin. 2 din Legea nr. 677/2001, cu modificările şi completările ulterioare.

III.10.3. E-justiţie

III.10.3.1. Jurindex – Baza de date naţională de jurisprudenţă
Publicarea pe internet a hotărârilor pronunţate de instanţele judecătoreşti constituie o obligaţie asumată de statul român în contextul Mecanismului de cooperare şi verificare a progreselor înregistrate după aderare în domeniul reformei justiţiei şi a luptei împotriva corupţiei.

Tribunalul Vrancea a lansat la data de 10 noiembrie 2008 serviciul JURINDEX, prima aplicaţie din România care permite publicarea integrală a jurisprudenţei unei instanţe, cu respectarea dispoziţiilor Legii nr. 677/2001 privind protecţia datelor cu caracter personal.

În februarie 2009, între Tribunalul Vrancea şi Consiliul Superior al Magistraturii s-a încheiat un protocol de colaborare având drept scop extinderea serviciului JURINDEX – index de jurisprudenţă la nivelul întregului sistem judiciar. Publicarea pe internet a hotărârilor instanţelor judecătoreşti constituie una dintre principalele direcţii de acţiune ale Consiliului Superior al Magistraturii stabilite pentru anul 2009, având în vedere Raportul interimar al Comisiei Europene din data de 12 februarie 2009.

Ulterior, Consiliul Superior al Magistraturii a adoptat măsurile practice necesare extinderii JURINDEX la nivelul tuturor instanţelor judecătoreşti.

Astfel, prin Hotărârea nr. 308 din data de 5 martie 2009, Plenul Consiliului Superior al Magistraturii a aprobat derularea Proiectului Jurindex – Extinderea publicării on-line a hotărârilor judecătoreşti la nivelul sistemului judiciar - stabilind condiţiile publicării – anonimizarea datelor cu caracter personal, publicarea numelor judecătorilor, numărului de dosar şi a numărului hotărârii, obligaţiile care revin instanţelor de judecată şi Consiliului Superior al Magistraturii, excepţiile de la publicare.

Scopurile proiectului de publicare pe internet a tuturor hotărârilor judecătoreşti, pe măsura pronunţării lor, astfel cum au fost asumate de Consiliul Superior al Magistraturii, sunt următoarele:

· creşterea transparenţei sistemului judiciar prin asigurarea accesului integral şi gratuit al publicului la jurisprudenţa instanţelor;

· creşterea responsabilităţii sistemului judiciar;

· constituirea unui mecanism de unificare a practicii judiciare şi creşterii gradului de predictibilitate a acesteia.

Referitor la datele cu caracter personal din cuprinsul hotărârilor judecătoreşti, s-a reţinut că, având în vedere dispoziţiile art. 3 lit. a) şi b) din Legea nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, cu modificările şi completările ulterioare, publicarea hotărârilor judecătoreşti care conţin date cu caracter personal reprezintă o operaţiune de prelucrare a acestor date.

În aceste condiţii, în lipsa consimţământului persoanelor vizate, s-a stabilit că se impune anonimizarea tuturor datelor cu caracter personal, referitoare la orice persoană menţionată în cuprinsul hotărârii. În ceea ce priveşte numele judecătorilor şi procurorilor, s-a apreciat că, având în vedere scopul  Legii nr. 677/2001 şi dat fiind că asocierea unei hotărâri judecătoreşti cu numele şi prenumele judecătorilor indică modul de exercitare a atribuţiilor de serviciu, nefiind vorba de date cu privire la viaţa intimă, familială şi privată, publicarea acestora nu este contrară legii.

Totodată, pentru realizarea unei cât mai bune protecţii a datelor cu caracter personal, s-a apreciat că este necesară exceptarea de la publicare a hotărârilor pronunţate în acele cauze care pot dezvălui aspecte ce nu pot fi date publicităţii, prin Hotărârea Plenului Consiliului Superior al magistraturii fiind prevăzute în mod expres, pe materii (penal, civil, minori şi familie, proprietate intelectuală), care sunt excepţiile de la publicare.

Într-o primă etapă, au fost publicate hotărârile pronunţate în anul 2008 de cele 16 curţi de apel din ţară, constituindu-se o bază de date publică, portalul jurisprudenţei naţionale, formată din cca 100.000 de hotărâri, centralizarea acestora făcându-se prin intermediul reţelei de comunicaţii administrată de Ministerul Justiţiei şi Libertăţilor Cetăţeneşti.

În a doua etapă, proiectul prevede crearea a 16 centre de prelucrare a hotărârilor judecătoreşti cu anonimizatorul Hotmod, acestea urmând să fie încărcate într-un server central care va asigura publicarea lor pe portalul JURINDEX. Fiecare centru zonal va asigura preluarea automată şi prelucrarea hotărârilor pronunţate de instanţele din circumscripţia curţii de apel respective, pe măsura includerii lor în aplicaţia ECRIS.

Termenul preconizat pentru finalizarea reţelei este 31.12.2010, când toate instanţele din ţară îşi vor publica după protocoale automatizate toate hotărârile pronunţate.

În cursul anului 2009, Consiliul Superior al Magistraturii a apreciat că este necesară consultarea instanţelor judecătoreşti în legătură cu derularea acestui proiect, inclusiv cu privire la oportunitatea publicării numelor judecătorilor.

Prezentăm, în cele ce urmează, opiniile exprimate de instanţele judecătoreşti în legătură cu derularea proiectului JURINDEX:

Toate instanţele au fost de acord, în principiu, cu derularea acestui proiect, în scopul de a uniformiza jurisprudenţa instanţelor din România, pe de o parte şi, totodată, de a reprezenta un instrument facil şi eficace atât profesioniştilor dreptului, în general, cât şi studenţilor şi cetăţenilor – justiţiabili şi nu numai, pe de altă parte. În ceea ce priveşte publicarea numelor judecătorilor, unele instanţe au opinat în sensul că nu este oportună publicarea acestora, din diferite considerente. Astfel, s-a apreciat că prin publicarea numelor judecătorilor se încurajează o abordare jurisprudenţială pentru avocaţi şi părţi, ce nu este specifică dreptului românesc, ce are căi pe deplin lămurite pentru unificarea jurisprudenţei, precum recursul în interesul legii, cu atât mai mult cu cât părţile nu pot fi titulari ai acestei modalităţi de unificare a practicii judiciare. Prin publicarea numelor judecătorilor care apar în hotărârile judecătoreşti s-ar asigura un mijloc facil care să fie folosit de orice persoană care, dintr-un motiv sau altul, ar aduce atingere în vreun fel tuturor aspectelor ce ţin de viaţa personală a judecătorului şi familiei sale. Contraargumentul potrivit căruia măsura vizează numai modul în care judecătorul îşi exercită atribuţiile de serviciu, nu poate fi avut în vedere, întrucât membrii familiei unui magistrat nu sunt obligaţi să se expună în vreun fel, neavând legătură cu atribuţiile de serviciu ale judecătorului. De asemenea, s-a apreciat că se creează o discriminare între părţile care se adresează sistemului judiciar şi care beneficiază de anonimizarea datelor personale şi judecători. S-au exprimat şi opinii în sensul că, prin publicarea numelor judecătorilor fără acordul acestora, se încalcă dispoziţiile Legii nr. 677/2001, având în vedere că exercitarea drepturilor prevăzute de acest act normativ nu poate fi restrânsă decât în cazuri expres şi limitativ prevăzute de lege iar până în prezent legiuitorul nu a prevăzut o excepţie cu privire la judecători. A fost invocat şi un alt argument, în sensul că soluţiile pronunţate în cauze asemănătoare, ar determina numeroase cereri de recuzare pe motivul antepronunţării. S-a arătat că transparenţa sistemului faţă de public trebuie să se traducă în facilitatea accesului la jurisprudenţa instanţelor, neavând relevanţă din acest punct de vedere persoana care a pronunţat hotărârea. Respectiva hotărâre nu va fi atribuită unei anumite persoane, ci instanţei din care aceasta face parte. Faţă de cele expuse, s-a apreciat că este oportun ca, în acest caz, Consiliul Superior al Magistraturii să revină şi să analizeze concordanţa între Proiectul JURINDEX şi Legea nr. 677/2001 în ceea ce priveşte asocierea numelui şi prenumelui unui judecător cu o hotărâre judecătorească.

O altă opinie exprimată de judecătorii de la instanţele din ţară este în sensul că publicarea numelor judecătorilor în cadrul programului JURINDEX este oportună, fiind de natură a determina creşterea responsabilizării judecătorilor în adoptarea soluţiei şi în modul de redactare a hotărârii, deci, creşterea calităţii actului de justiţie.

A fost exprimată şi opinia izolată, în sensul că anonimizarea ar trebui să vizeze şi numărul de dosar, întrucât  în funcţie de numărul de dosar, pot fi identificate părţile, ceea ce face inutilă anonimizarea numelui, prenumelui şi altor date cu caracter personal.

În legătură cu alte aspecte care ţin de derularea proiectului JURINDEX, instanţele au semnalat unele deficienţe şi au formulat o serie de observaţii:

Tribunalul Bucureşti – Secţia a II-a penală a precizat că hotărârile judecătoreşti nu sunt păstrate în forma ,,in extenso" pe suport magnetic. Pentru a înregistra o hotărâre în aplicaţia informatică este necesară mai întâi reunirea tuturor părţilor acesteia (redactate separat) ceea ce înseamnă, fie desemnarea unui grefier pentru această activitate, fie stabilirea în sarcina fiecărui grefier de şedinţă a acestei obligaţii. Or, în condiţiile în care personalul auxiliar de specialitate (nu numai la Secţia a II -a Penală ci şi la celelalte secţii ale Tribunalului Bucureşti) se află intr-o situaţie dramatică, fiind depăşit de volumul ridicat de activitate, îndeplinirea cerinţei de mai sus apare ca fiind imposibila fizic. Se mai precizează că, având în vedere starea tehnică deplorabilă a reţelei informatice, sunt serioase rezerve că aplicaţia va suporta o nouă încărcare substanţială cu date.

Judecătoria Buftea a comunicat  că, din verificările efectuate de grefierii de şedinţă, s-a constatat că la data redactării hotărârii, documentele nu pot fi salvate în ECRIS pentru a fi preluate în programul Jurindex. 

Curtea de Apel Craiova a semnalat  imposibilitatea căutării dosarelor după anumite criterii (numărul dosarului, numele instanţei) şi dificultatea căutării după obiectul acţiunii, numărul obiectelor fiind foarte limitat.

Curtea de Apel Timişoara a formulat următoarele propuneri de îmbunătăţire a programului JURINDEX:

· introducerea unor criterii mai specifice de căutare, ceea ce ar permite rafinarea căutării (spre exemplu, în câmpul Obiectul dosarului, în subdomeniul Reziliere contract s-ar impune adăugarea unor elemente suplimentare de căutare/de rafinare a întrebărilor constând în cuvinte-cheie referitoare la: tipul contractului a cărui reziliere se cere; condiţiile ce trebuie îndeplinite pentru a opera rezilierea precum şi o sinteză a  faptelor concrete care au determinat aplicarea normei);

· iniţierea unei forme de standardizare a modului de redactare a unei hotărâri judecătoreşti, nu numai din punctul de vedere al structurii acesteia, dar şi al stilului;

· referitor la datele personale cuprinse în hotărâri, deşi acestea trebuie protejate datorită constrângerilor legale impuse de Legea nr.677/2001-republicată, s-a arătat că nu există un impediment major pentru a putea defini o cauză relevantă din punct de vedere jurisprudenţial (leading case) prin folosirea denumirii/numelui uneia dintre părţi şi pentru aceasta se poate vedea inclusiv practica Curţii Supreme a Statelor Unite (ex. Cauza Miranda vs. SUA, ş.a.m.d.), practica CEDO (ex: cauza Brumărescu vs. România, ş.a.m.d.) ori practica Curţii Europene de Justiţie/CEJ (ex: cauza Johnston vs. Regatul Unit, ş.a.m.d.).  Aceasta cu atât mai mult cu cât cauza ar fi vizualizată şi citată datorită relevanţei şi notorietăţii sale şi în plus, prin simpla menţionare a numelui de familie al uneia dintre părţi ori a denumirii unei persoane juridice într-o astfel de cauză notorie nu ar fi înfrânt în mod necesar dreptul la viaţă intimă, familială şi privată.

Curtea de Apel Cluj – Secţia comercială, contencios administrativ şi fiscal a propus modificarea motoarelor de căutare, folosirea lor de către utilizatori fiind prea greoaie, ataşarea unei note la hotărâri, referitoare la soluţiile pronunţate ulterior în căile de atac, dacă este cazul, sau indicarea caracterului irevocabil al acelei hotărâri, în caz de neexercitare a căii de atac sau în situaţia epuizării tuturor căilor de atac, pentru a se avea o imagine de ansamblu asupra speţei, o interfaţă mai „prietenoasă”.

Analizând observaţiile formulate de instanţe, se poate observa că cele mai multe dintre acestea vizează unele deficienţe de ordin tehnic sau îmbunătăţirea programului JURINDEX, formulându-se unele propuneri concrete care ţin în cea mai mare parte tot de partea tehnică (informatică) a acestui program.

După consultarea instanţelor judecătoreşti în legătură cu derularea acestui proiect, s-a apreciat că este să se verifice care este modalitatea de derulare a unor programe asemănătoare în alte state, dacă aceasta implică şi publicarea numelui judecătorilor care au pronunţat hotărârea supusă publicării, precum şi dacă există remediu pentru evitarea eventualelor inconveniente decurgând din posibilitatea persoanelor interesate de a constitui o bază de date cu privire la soluţiile pronunţate de fiecare judecător ( cum ar fi acela constând în  introducerea de către aceeaşi parte a mai multor cereri cu acelaşi obiect până când una dintre acestea este repartizată unui judecător care, în speţe asemănătoare, a adoptat soluţii ce pot prefigura un rezultat favorabil pentru partea respectivă).

La întrebările formulate au răspuns 11 state – Anglia şi Ţara Galilor, Austria, Croaţia, Danemarca, Italia, Lituania, Olanda, Polonia, Slovenia, Scoţia, Ungaria.

Se constată că în majoritatea statelor care au răspuns la chestionar, se publică numai hotărârile pronunţate de instanţa supremă sau cele mai importante hotărâri judecătoreşti. În Scoţia şi Ungaria se publică toate hotărârile judecătoreşti (cu câteva excepţii în Scoţia). Există şi state în care nu există portaluri sau aplicaţii care să permită accesul publicului la hotărârile judecătoreşti – Danemarca, Italia, Polonia. Cu excepţia Sloveniei, în statele în care hotărârile judecătoreşti se publică, numele judecătorilor apar în cuprinsul hotărârii, în timp ce datele de identificare ale părţilor sunt anonimizate.

Precizăm că în ceea ce priveşte al treilea aspect supus discuţiei – eventuale inconveniente decurgând din posibilitatea persoanelor interesate de a constitui o bază de date cu privire la soluţiile pronunţate de fiecare judecător, toate statele au răspuns în sensul că nu s-a constatat o astfel de problemă, cu precizarea că în Scoţia este necesară o declaraţie cu privire la proceduri legate de cauză, ceea ce ar atrage atenţia instanţei cu privire la existenţa mai multor cereri similare.

III.10.3.2. Progrese înregistrate în procesul de informatizare a instanţelor şi parchetelor

În cursul anului 2009, conform „Strategiei de informatizare a sistemului judiciar pe perioada 2005-2009” aprobată prin HG. nr.543/28.06.2005, s-a continuat informatizarea instanţelor şi parchetelor.

Dotarea cu tehnică de calcul

În strategia de informatizare a sistemului judiciar, în cadrul  componentei „Dotarea cu tehnică de calcul şi produse software a tuturor instituţiilor sistemului judiciar” s-a urmărit:

· dotarea cu tehnică de calcul şi produse software a unităţilor sistemului judiciar;

· distribuirea echipamentelor şi produselor software conform necesităţilor utilizatorilor.

În cursul anului 2009 a fost desfăşurată şi finalizată componenta de achiziţie a Programului PHARE 2006 derulată împreună cu Ministerul Justiţiei ca Autoritate de implementare, prin care s-a continuat dotarea instanţelor şi parchetelor cu servere, computere, SAN-uri, UPS-uri, laptop-uri, imprimante, scanere. În cadrul proiectului, în anul 2009, s-au efectuat următoarele:

· realizarea împreună cu contractantul a documentelor de recepţie şi acceptanţă;

· realizarea/comentarea planului calităţii;

· realizarea graficului de desfăşurare a cursurilor de instruire din cadrul proiectului;

· s-a realizat planul de implementare şi graficul de livrare;

· au fost livrate, instalate şi configurate toate echipamentele; 

· au fost derulate toate cursurile de instruire.

Asigurarea infrastructurii de comunicaţie

Prin componenta „Crearea unei reţele informatice securizate şi interconectarea tuturor instituţiilor sistemului judiciar prin această reţea” s-a urmărit:

· realizarea comunicaţiei de date între toate componentele sistemului judiciar;

· asigurarea accesului la date într-un mod cât mai eficient;

· reducerea birocraţiei;

· reducerea costurilor prin eliminarea tipăririi documentelor intermediare;

· creşterea numărului de puncte de acces la internet în cadrul instituţiilor sistemului judiciar.

În prezent, toate instanţele şi parchetele sunt incluse în sistemul de comunicaţii, cu câteva excepţii datorate fie unor sedii improprii de desfăşurare a activităţii, fie intrării în funcţiune a unităţii la sfârşitul anului 2009.

Această infrastructură a permis accesul la sisteme informatice şi servicii precum legislaţie, sisteme de comunicaţie LIVE, transferul de informaţii în format electronic etc. 

În cursul anului 2009, serviciile oferite au fost optimizate, extinse şi menţinute permanent în funcţiune.

Dezvoltarea sistemului ECRIS
Sistemul de gestiune al dosarelor şi lucrărilor ECRIS CDMS este instalat şi funcţional la toate instanţele şi parchetele, aflându-se în momentul de faţă la versiunea 2, la parchete, respectiv 3, la instanţe.

Versiunea 4 a aplicaţiei ECRIS urmează să aducă modificări majore în privinţa unor module precum: raportările statistice, repartizarea cauzelor, modulele de executări civile şi penale, dar şi să corecteze unele deficienţe existente în versiunea curentă.

În absenţa noii versiuni de ECRIS, la nivelul instanţelor şi parchetelor, s‑a continuat crearea, testarea şi publicarea scripturilor de actualizare pentru versiunea curentă.

Dezvoltarea Sistemului de Arhivare Electronică (SAE)

Prin programul Phare RO 2005/017-553.01.04.08 a fost dezvoltat Sistemul de Arhivare Electronică (SAE), destinat creării arhivei istorice în format electronic.

Principalele obiective urmărite prin realizarea acestui sistem sunt legate de asigurarea integrităţii arhivei istorice şi regăsirea rapidă, după criterii multiple, prin interogarea bazei de date, a documentelor arhivate.

În cursul anului 2009 au fost derulate următoarele activităţi legate de acest proiect:

· s-a realizat etapa de roll-out în toate instanţele şi parchetele precum şi instruirea utilizatorilor;

· au fost testate procedurile de backup, restore şi disaster recovery;

· au fost rezolvate problemele semnalate după instalare;

În prezent aplicaţia este instalată în toate instanţele şi parchetele.
Participarea la proiectul Eurojust - EPOC III şi EPOC IV

Aplicaţia EPOC III a fost dezvoltată la iniţiativa EUROJUST, scopul fiind acela al realizării unui sistem de management al cazurilor penale, în special de crimă organizată şi corupţie pentru Eurojust. Aplicaţia a fost instalată şi configurată la PICCJ, într-un mediu care permite utilizarea ei de către orice unitate de parchet din Ministerul Public. Integrarea în sistemul de comunicaţii al Ministerului Public a fost făcută astfel încât să permită, începând cu versiunile următoare, schimbul de informaţii cu ţările membre UE. 

În perioada 20-21 iulie 2009 a avut loc la Haga (Olanda) întâlnirea de deschidere a proiectului EPOC IV.  S-au discutat îmbunătăţirile aduse software-ului EPOC III+ şi anume: profile de utilizator complexe, securizarea accesului către CMS din reţele cu nivel de securitate scăzută (reţeaua EuroJust), arhitectura client .NET Smart Client, introducerea workflow-rilor, structura meniului îmbunătăţită, integrare cu Microsoft Outlook (import export). 

Realizarea sistemului informatic destinat proprietăţii intelectuale (DPI)

Aplicaţia şi baza de date privind drepturile de proprietate intelectuală şi industrială au fost dezvoltate în programul PHARE RO2005/IB/OT/02, „Întărirea capacităţii instituţionale de protejare a drepturilor de proprietate intelectuală şi industrială”, în perioada aprilie 2007-noiembrie 2008, de către Oficiul de Mărci Danez împreună cu Ministerul Public ca autoritate de implementare, Poliţia Romană, Poliţia de Frontieră, ANV, OSIM şi ORDA. Scopul a fost acela de a crea o bază de date comună populată cu informaţii despre mărcile, brevetele, desenele, modele industriale, fonograme, multiplicatori privaţi etc., colectate de sistemele informatice operaţionale ale instituţiilor enumerate, dar şi o aplicaţie de evidenţă operativă a cazurilor penale din domeniul drepturilor de proprietate intelectuală, utilă îndeosebi poliţiştilor şi procurorilor de pe întreg cuprinsul ţării. Pentru acestea s-au asigurat în cadrul aceluiaşi program resursele hardware şi de comunicaţii. Aplicaţia este în producţie din februarie 2009, fiind utilizată de toate unităţile beneficiare şi gestionată de către Parchetul de pe lângă Înalta Curte de Casaţie şi Justiţie. 

În anul 2009 s-a modificat aplicaţia, s-au creat proceduri şi rapoarte în funcţie de solicitările utilizatorilor şi conducerii P.I.C.C.J., de către specialiştii IT din cadrul Direcţiei de exploatare a tehnologiei informaţiei. A fost îmbunătăţit planul de mentenanţă şi s-a realizat (în vederea testării) mirroring la nivelul bazei de date.

Alte proiecte

· Proiectul PHARE 2004 / 016-772.01.03.01.03 "Integrated Software Solution – Human Resources Management Information System for National Agency of Civil Servants". În cadrul proiectului realizat cu ANFP s-au instalat echipamentele de comunicaţii, s-au realizat conexiunile şi s-a dat în exploatare aplicaţia pentru evidenţa funcţionarilor publici.
· Proiectul Ministerului Economiei şi Finanţelor privind realizarea unei reţele de comunicaţii de date privind bugetul naţional. S-au configurat şi setat toate echipamentele destinate proiectului şi s-a dat în funcţiune aplicaţia. 

· s-a realizat aplicaţia destinată evidenţei documentelor pentru Compartimentul de Documente Clasificate.
· sistem de videoconferinţă la instanţe şi parchete;

· poartă detectoare de metale pentru acces în instanţă, la nivelul tribunalelor;

· sistem de supraveghere video pentru acces public şi traseu deţinuţi;

Perfecţionarea continuă a personalului de specialitate IT

Prin Programul PHARE 2006 au beneficiat de cursuri Microsoft (sisteme de operare, reţele şi baze de date)  toţi specialiştii IT din cadrul instanţelor şi parchetelor.

III.11. Iniţiative legislative privind degrevarea judecătorilor şi procurorilor de sarcinile non-judiciare 

În şedinţa din data de 19 iunie 2008, Plenul Consiliului Superior al Magistraturii a sesizat ministrul justiţiei şi libertăţilor cetăţeneşti cu propunerea de iniţiere a unor acte normative prin care magistraţii să fie degrevaţi de atribuţiile care nu au legătură cu actul de justiţie, acestea urmând să fie preluate de autorităţi sau instituţii publice din sfera autorităţii executive – fie că este vorba de autorităţi sau instituţii deja existente fie că este vorba de autorităţi sau instituţii care vor fi înfiinţate prin legi speciale.

Având în vedere faptul că degrevarea magistraţilor de atribuţiile cu caracter administrativ  constituie o prioritate, în şedinţa din data de 8 octombrie 2009, Plenul Consiliului Superior al Magistraturii a hotărât revenirea la Ministerul Justiţiei şi Libertăţilor Cetăţeneşti cu o sesizare în acelaşi sens. De asemenea, Plenul Consiliul Superior al Magistraturii a adresat celor două camere ale Parlamentului României – Camera Deputaţilor şi Senatul – rugămintea a iniţia demersurile legislative necesare pentru degrevarea magistraţilor de toate atribuţiile care nu au legătură cu actul de justiţie.  

Plenul Consiliului Superior al Magistraturii a avut în vedere unele acte normative care prevăd în sarcina judecătorilor atribuţii care nu au legătură cu activitatea de judecată – cele referitoare la societăţile comerciale, societăţile agricole, asociaţii şi fundaţii, partide politice, sindicate, asociaţii de proprietari, legile din domeniul electoral ş.a. 

S-a apreciat că, prin atribuirea unor competenţe instanţelor judecătoreşti, de altă natură decât cele în legătură cu înfăptuirea actului de justiţie, se încalcă principiul separaţiei puterilor în stat consacrat prin art. 1 alin. (4) din Constituţia României. De asemenea, aceste texte sunt contrare principiilor imparţialităţii justiţiei şi independenţei judecătorilor, prevăzute în art. 124 alin. (2) şi (3) din Constituţie, magistraţii neputându-se transforma în funcţionari publici ori personal contractual al administraţiei publice. Totodată, dispoziţiile menţionate contravin şi prevederilor art. 115 alin. (6) din Legea fundamentală.

Se observă că toate aceste reglementări prevăd în sarcina magistraţilor unele atribuţii care, prin natura lor, ţin de exercitarea unei funcţii publice şi nu de activitatea de judecată sau de urmărire penală, ajungându-se în situaţia în care, magistraţii exercită concomitent atât funcţia de judecător sau procuror, cât şi alte atribuţii aferente unei funcţii publice.

Or, potrivit art. 125 alin. (3) din Constituţie, funcţia de judecător este incompatibilă cu orice altă funcţie publică sau privată, cu excepţia funcţiilor didactice din învăţământul superior.

Această prevedere constituţională este preluată la art. 5 alin. (1) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, potrivit căruia „Funcţiile de judecător, procuror, magistrat-asistent şi asistent judiciar sunt incompatibile cu orice alte funcţii publice sau private, cu excepţia funcţiilor didactice din învăţământul superior, precum şi a celor de instruire din cadrul Institutului Naţional al Magistraturii şi al Şcolii Naţionale de Grefieri, în condiţiile legii.”

O situaţie de excepţie există în cazul activităţii desfăşurate de judecătorii de la Înalta Curte de Casaţie şi Justiţie în cadrul Biroului Electoral Central. Trebuie precizat că în legătură cu acest aspect, Curtea Constituţională s-a pronunţat prin Decizia nr. 326 din 14 septembrie 2004, cu ocazia analizării excepţiei de neconstituţionalitate a prevederilor art. 32 din Legea nr. 67/2004. Curtea a respins excepţia de neconstituţionalitate, reţinând în considerentele deciziei pronunţate faptul că „organizarea şi desfăşurarea operaţiunilor electorale trebuie realizate de organisme neutre, alese sau desemnate prin procedee democratice şi transparente.” S-a arătat  că participarea judecătorilor Înaltei Curţi de Casaţie şi Justiţie în calitate de membri ai Biroului Electoral Central se constituie într-o garanţie privind desfăşurarea corectă a întregului proces electoral, subliniindu-se şi faptul că pe perioada în care exercită aceste atribuţii, judecătorii de la  Înalta Curte de Casaţie şi Justiţie au statutul de detaşaţi, exercitând numai atribuţii proprii procesului electoral.

Studiul de drept comparat  referitor la participarea judecătorilor la activităţile extrajudiciare a pus în evidenţă o serie de elemente care prezintă relevanţă în demersul de degrevare a magistraţilor de atribuţiile care nu au legătură cu actul de justiţie.

Astfel, în Anglia şi în Ţara Galilor judecătorii nu sunt implicaţi în activităţi extrajudiciare de natură administrativă, întrucât aceste activităţi sunt considerate incompatibile cu poziţia autorităţii judecătoreşti, ca putere distinctă în stat.

Se observă că, spre deosebire de România, unde legislaţia consacră obligaţia judecătorilor de a exercita o serie de atribuţii extrajudiciare, în Cehia, Danemarca, Germania, Lituania, Italia, Polonia legislaţia permite judecătorilor să se implice în activităţi extrajudiciare, cu precizarea că în Danemarca, aceştia sunt remuneraţi pentru activităţile extrajudiciare prestate, nivelul veniturilor neputând depăşi 50% din salariul de judecător. 

Este important de reţinut că în Cehia participarea judecătorilor în cadrul comitetelor electorale este posibilă dacă aceştia se oferă voluntari.
Trebuie făcută precizarea că, în majoritatea statelor în care judecătorii exercită atribuţii extrajudiciare, implicarea în aceste activităţi nu reprezintă o obligaţie legală, ci o posibilitate, iar această posibilitate este în strânsă legătură cu regimul incompatibilităţilor şi interdicţiilor care nu este atât de strict, legislaţia permiţând magistraţilor să desfăşoare alte activităţi şi chiar să realizeze venituri suplimentare din aceste activităţi. 

Or, în raport de incompatibilităţile şi interdicţiile la care sunt supuşi magistraţii din România, obligaţia acestora de a exercita atribuţii extrajudiciare este nejustificată.

O posibilă soluţie legislativă este aceea de a degreva total instanţele de judecată de orice activitate referitoare la societăţile agricole. Aceasta presupune modificarea legii în sensul înfiinţării unei autorităţi/instituţii care să preia toate atribuţiile instanţei de judecată cu privire la înregistrarea societăţilor agricole

O soluţie legislativă similară a fost adoptată şi în situaţia înfiinţării la nivelul fiecărui judeţ şi în municipiul Bucureşti a oficiilor de cadastru şi publicitate imobiliară ca unităţi cu personalitate juridică în subordinea Agenţiei Naţionale, prin reorganizarea actualelor oficii judeţene de cadastru, geodezie şi cartografie şi al municipiului Bucureşti şi a birourilor de carte funciară de pe lângă judecătorii, prin Ordonanţa de urgenţă a Guvernului nr. 41/2004, care a avut drept efect degrevarea judecătoriilor de această activitate.

O altă soluţie legislativă a fost adoptată la modificarea Legii cetăţeniei române nr. 21/1991 prin Ordonanţa de urgenţă nr. 87/2007, care prevede înlocuirea comisiei formată din 5 judecători cu o comisie formată din personal de specialitate juridică din cadrul Ministerului Justiţiei, precum şi înlocuirea activităţii nepermanente cu o activitate permanentă. Modificarea adusă răspunde atât cerinţelor de creştere a celerităţii în instrumentarea acestor dosare, cât şi priorităţii degrevării judecătorilor de atribuţiile care nu au legătură cu activitatea de judecată.

Precizăm că, urmare a demersurilor repetate ale CSM, un prim pas în sensul degrevării magistraţilor de atribuţiile extrajudiciare a fost făcut la sfârşitul anului 2009, prin adoptarea Ordonanţei de urgenţă a Guvernului nr. 116/2009 pentru instituirea unor măsuri privind activitatea de înregistrare în registrul comerţului, publicată în Monitorul Oficial al României, Partea I, nr. 926 din 30 decembrie 2009, act normativ temporar potrivit căruia competenţa de soluţionare a cererilor de înregistrare în registrul comerţului şi, după caz, a altor cereri aflate în competenţa de soluţionare a judecătorului delegat, pe o perioadă de maximum 6 luni de la data intrării în vigoare, aparţine directorului oficiului registrului comerţului de pe lângă tribunal şi/sau persoanei sau persoanelor desemnate de către directorul general al Oficiului Naţional al Registrului Comerţului.
Această măsură provizorie de degrevare a judecătorilor trebuie să fie urmată de degrevarea definitivă de aceste atribuţii prin adoptarea proiectului de lege privind înfiinţarea, organizarea şi funcţionarea profesiei de registrator comercial, în termen de 6 luni de la intrarea în vigoare a Ordonanţei de urgenţă a Guvernului nr. 116/2009.
În anul 2009, Consiliul Superior al Magistraturii a supus atenţiei Avocatului Poporului problema neconstituţionalităţii dispoziţiilor legale  ce consacră constituirea birourilor şi oficiilor electorale cu participarea magistraţilor, pentru a aprecia asupra necesităţii sesizării directe a Curţii Constituţionale cu excepţia de neconstituţionalitate a respectivelor norme -  în temeiul art. 146 lit. d) teza finală din Constituţia României, ale art. 13 lit. f) din Legea nr. 35/1997 privind organizarea şi funcţionarea instituţiei Avocatul Poporului şi ale art. 32 din Legea nr. 47/1992 privind organizarea şi funcţionarea Curţii Constituţionale.
Examinând în acest context problema în discuţie, s-a apreciat că soluţia normativă a constituirii birourilor electorale şi oficiilor electorale cu participarea magistraţilor (judecători şi/sau procurori), fie în mod obligatoriu, fie în mod facultativ, este în conflict cu dispoziţiile constituţionale privind incompatibilitatea funcţiei de judecător sau de procuror cu orice altă funcţie publică sau privată (art. 125 alin. 3 şi art. 132 alin. 2), independenţa judecătorilor (art. 124 alin. 3), imparţialitatea procurorilor (art.  132 alin. 1), inamovibilitatea judecătorilor (art. 125 alin. 1) şi dependenţa poziţiei judecătorilor doar de Consiliul Superior al Magistraturii (art. 125 alin.2). 

III.12. Accesul liber la justiţie
Accesul liber la justiţie, drept fundamental al omului, este consacrat atât în documentele internaţionale, cât şi în legislaţia ţării noastre.

Astfel, art.21 din Constituţia României, în concordanţă cu art.6 par.1 din Convenţia Europeană a Drepturilor Omului, art.10 din Declaraţia universală a drepturilor omului, precum şi cu art.14 pct.1 din Pactul internaţional cu privire la drepturile civile şi politice, prevede că orice persoană se poate adresa justiţiei pentru apărarea drepturilor, a libertăţilor şi a intereselor sale legitime, nicio lege neputând îngrădi exercitarea acestui drept.

Principiul liberului acces la justiţie este reiterat de art. 6 din Legea nr. 304/2004 privind organizarea judiciară, republicată, cu modificările şi completările ulterioare, prevăzându-se că orice persoană se poate adresa justiţiei pentru apărarea drepturilor, a libertăţilor şi a intereselor sale legitime în exercitarea dreptului său la un proces echitabil, iar accesul la justiţie nu poate fi îngrădit.

Pentru asigurarea respectării principiului amintit, au fost inserate în legislaţia naţională mai multe dispoziţii referitoare la diferite drepturi subsumate accesului la justiţie:

· Legea nr. 211/2004 reglementează unele măsuri de informare a victimelor infracţiunilor cu privire la drepturile acestora, dreptul la consiliere psihologică, asistenţă juridică gratuită, dar şi compensarea financiară a victimelor infracţiunilor violente.

· Art.74 din Codul de procedură civilă prevede, pentru cel care nu e în stare să facă faţă cheltuielilor unei judecăţi, fără a primejdui propria sa întreţinere sau a familiei sale, dreptul de a cere instanţei de judecată asistenţă judiciară, iar art.75 din acelaşi cod prevede că în conţinutul conceptului de asistenţă judiciară intră acordarea de scutiri, reduceri, eşalonări, sau amânări pentru plata taxelor de timbru şi a timbrului judiciar, precum şi apărarea şi asistenţa gratuită printr-un avocat delegat de baroul avocaţilor.

· O.G. nr. 27/2002 privind reglementarea activităţii de soluţionare a petiţiilor, modificată şi completată prin Legea nr. 233/2002, reprezintă cadrul legal pentru soluţionarea cererilor adresate de către cetăţeni oricărei instituţii publice, inclusiv instanţelor, parchetelor, Ministerului Justiţiei şi Libertăţilor Cetăţeneşti ori Consiliului Superior al Magistraturii. Totodată, acelaşi act normativ impune redirecţionarea petiţiilor greşit îndreptate către instituţiile competente a le soluţiona.

· Legea nr. 544/2001 privind liberul acces la informaţiile de interes public, cu modificările şi completările ulterioare, permite publicului să aibă o imagine adecvată şi să-şi formeze o opinie critică cu privire la societatea în care trăieşte şi la autorităţile care îl guvernează. Ea încurajează participarea informată a persoanelor, grupurilor şi comunităţilor la chestiunile de interes public, ajută la creşterea eficienţei administraţiei, legislativului şi justiţiei şi la menţinerea integrităţii acestora prin reducerea riscului corupţiei. Accesul la informaţii de interes public are capacitatea să conducă la transparenţă instituţională, determinând în mod esenţial evoluţia spre o democraţie stabilă.

Cadrul legal amintit nu epuizează dispoziţiile privitoare la accesul liber la justiţie, însă evidenţiază demersurile statului pentru asigurarea unor relaţii optime între instituţiile publice şi cetăţeni, evidenţiate mai-jos, cu ocazia analizării sintetice a măsurilor comunicate de către instanţe şi parchete.

Instanţele judecătoreşti au apreciat că, în cursul anului 2009, următoarele împrejurări au avut o pondere esenţială în îmbunătăţirea accesului liber la justiţie:

· acordarea de  asistenţă judiciară gratuită în materie civilă

· aducerea la cunoştinţa victimelor infracţiunilor a drepturilor ce le revin sau admiterea unor cereri având ca obiect astfel de drepturi

· distribuirea de ghiduri de îndrumare pentru justiţiabili

· afişarea la sediul instanţei a informaţiilor de interes pentru justiţiabili

· soluţionarea cu celeritate a cererilor privind furnizarea informaţiilor de interes public

· răspunsul cu celeritate la petiţiile adresate instanţei

· organizarea de manifestări de tipul “uşi deschise”.

În cuprinsul anului 2009, la nivelul parchetelor şi-au găsit aplicabilitate practică următoarele măsuri, susceptibile de a conduce la îmbunătăţirea accesului liber la justiţie:

· aducerea la cunoştinţa  victimelor infracţiunilor a drepturilor ce le revin sau admiterea unor cereri având ca obiect astfel de drepturi

· distribuirea de ghiduri de îndrumare pentru justiţiabili

· afişarea la sediul parchetului a informaţiilor de interes pentru justiţiabili

· soluţionarea cu promptitudine a cererilor privind furnizarea informaţiilor de interes public

· răspunsul cu celeritate la petiţiile adresate parchetului

· organizarea de manifestări de tipul “uşi deschise”

· asigurarea unui program zilnic de audienţe

· transmiterea de informări periodice privind stadiul cercetărilor.

Cererile de acordare a asistenţei judiciare gratuite în materie civilă au fost în majoritate admise, toate instanţele civile semnalând existenţa unor cazuri în care s-a acordat scutirea totală sau parţială de la plata taxelor de timbru. 
Un număr însemnat de unităţi de parchet şi instanţe judecătoreşti au dispus măsuri adecvate în vederea respectării drepturilor statuate prin Legea nr. 211/2004 pentru victimele infracţiunilor.

Capitolul IV Gestionarea resurselor
IV.1. Stadiul implementării Strategiei de resurse umane a Consiliului Superior al Magistraturii pentru perioada august 2008-2011

În cursul anului 2009 s-a procedat la actualizarea obiectivelor şi măsurilor prevăzute în Strategia de resurse umane a Consiliului Superior al Magistraturii, pentru intervalul august 2008-2011, aprobată prin Hotărârea nr. 1320/2008 a Plenului Consiliului Superior al Magistraturii. Astfel, prin Hotărârea nr. 307/26.02.2009 a Plenului au fost aprobate principalele direcţii de acţiune ale Consiliului, pentru anul 2009, având în vedere Raportul intermediar al Comisiei Europene din 12.02.2009, iar prin Hotărârea nr. 1421/2009 au fost actualizate aceste direcţii de acţiune, ca urmare a Raportului Comisiei Europene din iulie 2009. 

În aceeaşi perioadă, Direcţia resurse umane şi organizare din cadrul Consiliului Superior al Magistraturii a urmărit realizarea obiectivelor stabilite prin documentele sus menţionate.

IV.2. Politica de resurse umane privind judecătorii şi procurorii  în anul 2009

IV.2.1. Ocuparea posturilor de execuţie vacante 

La începutul anului 2009, din totalul de 4486 posturi de judecător, erau vacante 344, din care 215 erau corespunzătoare funcţiilor de execuţie, iar 129 funcţiilor de conducere.

Comparativ, este de precizat că la începutul anului 2008, erau vacante 347 de posturi de judecător.

Distribuţia posturilor vacante, pe grade de jurisdicţie, era configurată astfel:

· 5 posturi la Înalta Curte de Casaţie şi Justiţie;

· 7 posturi la curţile de apel şi Curtea Militară de Apel;

· 79 posturi la tribunale şi Tribunalul Militar Teritorial;

· 253 posturi la judecătorii şi tribunalele militare. 

Procentul de ocupare a posturilor, pe grade de jurisdicţie, era cel prevăzut în graficul alăturat

La aceeaşi dată, la nivelul parchetelor, din totalul de 2859 posturi de procuror erau vacante 480, din care 332 erau corespunzătoare funcţiilor de execuţie, iar 148 funcţiilor de conducere (sunt incluse şi parchetele militare).

Comparativ, la începutul anului 2008 erau vacante 540 de posturi de procuror.

Distribuţia posturilor vacante, pe grade de jurisdicţie, se prezenta astfel :

· 59 posturi la Parchetul de pe lângă Înalta Curte de Casaţie şi Justiţie, D.N.A. şi D.I.I.C.O.T. şi Secţia Parchetelor Militare

· 29 posturi la parchetele de pe lângă curţile de apel şi Parchetul Militar de pe lângă Curtea Militară de Apel;

· 117 posturi la parchetele de pe lângă tribunale şi Parchetul Militar de pe lângă Tribunalul militar Teritorial;

· 275 posturi la parchetele de pe lângă judecătorii şi parchetele militare de pe lângă tribunalele militare. 

Pe parcursul anului 2009, ocuparea posturilor de execuţie vacante s-a realizat prin valorificarea tuturor modalităţilor de recrutare prevăzute de Legea nr.303/2004 republicată, cu modificările şi completările ulterioare şi anume:

 Repartizarea auditorilor de justiţie, absolvenţi ai Institutului Naţional al Magistraturii, promoţia 2009

Potrivit dispoziţiilor art.13 din Legea nr.303/2004 republicată, cu modificările şi completările ulterioare, admiterea în magistratură şi formarea profesională iniţială, în vederea ocupării funcţiei de judecător şi procuror, se realizează prin Institutul Naţional al Magistraturii.

În acord cu prevederile Legii nr. 303/2004, republicată, cu modificările şi completările ulterioare, prin Hotărârea nr. 1141/25.06.2009 a Plenului Consiliului Superior al Magistraturii, au fost numiţi în funcţia de judecător stagiar un număr de 74 de auditori de justiţie şi în funcţia de procuror stagiar un număr de 97 de auditori de justiţie – promoţia 2009 (faţă de 98 de auditori – promoţia 2008, numiţi în funcţia de judecător, respectiv 79 de auditori - promoţia 2008, numiţi în funcţia de procuror).

 Numirea în magistratură pe bază de concurs, conform dispoziţiilor art. 33 al. (1)-(4) din Legea 303/2004

Potrivit art. 33 alin. 1 din Legea 303/2004, republicată, cu modificările şi completările ulterioare, pot fi numiţi în magistratură, pe bază de concurs, dacă îndeplinesc condiţiile prevăzute la art. 14 alin. (2), foştii judecători şi procurori care şi-au încetat activitatea din motive neimputabile, personalul de specialitate juridică prevăzut la art. 87 alin. (1), avocaţii, notarii, asistenţii judiciari, consilierii juridici, personalul de probaţiune cu studii superioare juridice, ofiţerii de poliţie judiciară cu studii superioare juridice, grefierii cu studii superioare juridice, persoanele care au îndeplinit funcţii de specialitate juridică în aparatul Parlamentului, Administraţiei Prezidenţiale, Guvernului, Curţii Constituţionale, Avocatului Poporului, Curţii de Conturi sau al Consiliului Legislativ, din Institutul de Cercetări Juridice al Academiei Române şi Institutul Român pentru Drepturile Omului, cadrele didactice din învăţământul juridic superior acreditat, precum şi magistraţii-asistenţi de la Înalta Curte de Casaţie şi Justiţie, cu o vechime în specialitate de cel puţin 5 ani. 

Prin Hotărârea nr. 200/2009, Plenul Consiliului Superior al Magistraturii a aprobat organizarea unui concurs de admitere în magistratură, la data de 29 martie 2009, în condiţiile art.33 alin. 1 din Legea nr. 303/2004, republicată, cu modificările şi completările ulterioare. După finalizarea acestui concurs, au fost numite în funcţia de judecător la judecătorii 74 de persoane şi în funcţia de procuror la parchetele de pe lângă judecătorii 57 de persoane.

De asemenea, urmare a Hotărârii nr. 1645/2009 a Plenului Consiliului Superior al Magistraturii, la data de 15 noiembrie 2009, a fost organizat un nou astfel de concurs, pentru ocuparea unui număr de 70 de posturi de judecător la judecătorii şi a 50 de posturi de procuror la parchetele de pe lângă judecătorii.  După finalizarea concursului, s-a propus numirea în funcţia de judecător a 55 de persoane, iar în funcţia de procuror a 28 de persoane.
Potrivit tabelului cu rezultatele finale, au obţinut media necesară pentru a fi declaraţi admişi la proba scrisă 55 de candidaţi pentru funcţia de judecător şi 28 pentru funcţia de procuror.

Comparativ, în anul 2008, urmare concursurilor de admitere organizate de Consiliul Superior al Magistraturii şi Institutul Naţional al Magistraturii conform art.33 din Legea nr.303/2004, au fost propuşi pentru numire în funcţia de judecător 70 de candidaţi, iar pentru funcţia de procuror 116 candidaţi.
Numirea, la cerere, a procurorilor în funcţia de judecător şi a judecătorilor în funcţia de procuror

În prealabil, trebuie precizat că această  procedură se constituie într-o modalitate complementară de ocupare a posturilor vacante la instanţe sau parchete, dat fiind că cererile de numire a procurorilor în funcţia de judecător şi a judecătorilor în funcţia de procuror se analizează, în principal, prin prisma interesului judecătorului sau procurorului solicitant.

Textul care prevede această posibilitate a judecătorilor şi procurorilor este art. 61 din Legea nr. 303/2004, republicată, cu modificările şi completările ulterioare, potrivit căruia, la cererea motivată, judecătorii pot fi numiţi în funcţia de procuror, iar procurorii, în funcţia de judecător, prin decret al Preşedintelui României, la propunerea Consiliului Superior al Magistraturii, cu respectarea condiţiilor prevăzute de lege. 

Pentru numirea în funcţiile respective, candidaţii susţin un interviu în faţa Secţiei pentru judecători a Consiliului Superior al Magistraturii în cazul procurorilor care solicită numirea ca judecători şi a Secţiei pentru procurori a Consiliului Superior al Magistraturii, în cazul judecătorilor care solicită numirea ca procurori.

Reglementări detaliate privind această procedură sunt prevăzute în Regulamentul privind transferul şi detaşarea judecătorilor şi procurorilor, delegarea judecătorilor, numirea judecătorilor şi procurorilor în alte funcţii de conducere, precum şi numirea judecătorilor în funcţia de procuror şi a procurorilor în funcţia de judecător, aprobat prin Hotărârea nr. 193/2006 a Plenului Consiliului Superior al Magistraturii şi modificat prin Hotărârea nr. 727/2009. 

În raport cu dispoziţiile legale invocate, în cursul anului 2009, Plenul Consiliului Superior al Magistraturii a propus Preşedintelui României eliberarea din funcţie a 23 de procurori şi numirea lor în funcţia de judecător (faţă de 11 procurori în anul 2008 numiţi în funcţia de judecător) şi eliberarea din funcţie a 5 judecători şi numirea acestora în funcţia de procuror (faţă de 6 judecători numiţi în anul 2008 în funcţia de procuror) .

Numirea în funcţia de judecător, după promovarea examenului de capacitate, a procurorilor care au optat în acest sens

Potrivit art. 25 alin. 1 din Legea nr. 303/2004, republicată, cu modificările şi completările ulterioare, după încheierea perioadei de stagiu, judecătorii şi procurorii stagiari sunt obligaţi să se prezinte la examenul de capacitate.

În conformitate cu prevederile art. 30 alin. 2 din acelaşi act normativ, candidaţii declaraţi admişi la examenul de capacitate au dreptul, în ordinea mediilor, să-şi aleagă posturile, în termen de 15 zile libere de la publicarea acestora în Monitorul Oficial al României, Partea a III-a.

În acord cu aceste prevederi legale, prin Hotărârea nr. 60/15.01.2009, Plenul Consiliului Superior al Magistraturii a propus Preşedintelui României numirea candidaţilor care au promovat examenul de capacitate organizat în perioada 9 noiembrie - 9 decembrie 2008, în funcţiile de judecător şi procuror, printre aceştia regăsindu-se şi 6 procurori care au optat pentru funcţia de judecător.

În graficele alăturate este redată situaţia ocupării posturilor de execuţie de judecător şi procuror, în cursul anului 2009.

IV.2.2. Promovarea în funcţii de execuţie vacante

Potrivit dispoziţiilor art.43 alin.(1) şi (2) din Legea nr.303/2004 republicată, cu modificările şi completările ulterioare, promovarea judecătorilor şi procurorilor se face numai prin concurs organizat la nivel naţional, în limita posturilor vacante existente la tribunale, tribunale specializate, Tribunalul Militar Teritorial, curţi de apel şi Curtea Militară de Apel sau, după caz, la parchetele corespunzătoare.

Prin Hotărârea nr. 546/26.03.2009, Plenul Consiliului Superior al Magistraturii a aprobat organizarea unui concurs de promovare a judecătorilor şi procurorilor în funcţii de execuţie, efectivă şi pe loc, la data de 31 mai 2009. 

Pentru promovarea efectivă au fost scoase la concurs 142 de posturi de execuţie la instanţele judecătoreşti (131 de posturi la tribunale şi 11 posturi la curţile de apel)şi 151 de posturi de execuţie la parchete (105 posturi la parchetele de pe lângă tribunale, 27 posturi la parchetele de pe lângă curţile de apel şi 19 posturi la Parchetul de pe lângă Înalta Curte de Casaţie şi Justiţie). 

Pentru promovarea pe loc au fost scoase la concurs 140 de posturi de judecător (100 de posturi la tribunale şi 40 de posturi la curţile de apel) şi 70 posturi de procuror (20 posturi la parchetele de pe lângă curţile de apel şi 50 posturi la parchetele de pe lângă tribunale). 


După finalizarea acestui concurs, în şedinţa din data de 9 iulie 2009, Plenul Consiliului Superior al Magistraturii a dispus promovarea efectivă a 10 judecători la curţile de apel şi a 91 de judecători la tribunale începând cu data de 15 iulie 2009. În aceeaşi şedinţă, s-a dispus promovarea pe loc, cu aceeaşi dată, pentru 132 de judecători (din care 41 la curţile de apel şi 91 la tribunale). De asemenea s-a dispus promovarea efectivă a 18 procurori la parchetele de pe lângă curţile de apel, 55 de procurori la parchetele de pe lângă tribunale şi a 13 procurori la Parchetul de pe lângă Înalta Curte de Casaţie şi Justiţie şi promovarea pe loc a 64 de procurori (20 la parchetele de pe lângă curţile de apel şi 44 la parchetele de pe lângă tribunale).

Comparativ cu datele prezentate pentru anul 2009, în anul 2008, urmare concursurilor organizate, au fost promovaţi efectiv 109 judecători la tribunale, tribunale specializate şi Tribunalul Militar Teritorial şi 25 de judecători la curţile de apel, respectiv 60 de procurori la parchetele de pe lângă tribunale şi 16 procurori la parchetele de pe lângă curţile de apel. În cursul anului 2008 nu a fost organizat concurs pentru promovarea pe loc a judecătorilor şi procurorilor în funcţii de execuţie.

Situaţia judecătorilor şi procurorilor promovaţi în cursul anului 2009 este prezentată în graficele alăturate:

IV.2.3. Numirea în funcţii de conducere

Numirea judecătorilor în funcţii de conducere

· Numirea judecătorilor în funcţia de preşedinte şi vicepreşedinte

La începutul anului 2009 erau vacante un număr de 129 de funcţii de conducere (preşedinte şi vicepreşedinte) la judecătorii, tribunale, tribunale specializate, curţi de apel şi Curtea Militară de Apel. 
Pentru ocuparea acestora şi a celor care s-au mai vacantat ulterior (în total 131 de funcţii), prin Hotărârea nr. 666/09.04.2009, Plenul a aprobat organizarea unui concurs sau examen în perioada 10 aprilie - 30 iunie 2009.
După finalizarea acestui concurs, s-au ocupat 43 de funcţii de conducere dintre cele menţionate, începând cu data de 15.07.2009. 

Ca urmare a neocupării tuturor funcţiilor de conducere vacante la concursul arătat şi a expirării altor mandate în cursul anului 2009, prin Hotărârea nr. 1687/01.10.2009, Plenul a aprobat organizarea unui concurs sau examen, în perioada 2 octombrie - 15 decembrie 2009, pentru ocuparea unui număr de 179 funcţii vacante de preşedinte şi vicepreşedinte la curţi de apel, tribunale, tribunale specializate şi judecătorii.

În şedinţa din data de 17 decembrie 2009, Secţia pentru judecători a Consiliului Superior al Magistraturii a dispus numirea celor 96 de judecători declaraţi admişi în funcţiile de conducere pentru care au candidat, începând cu data de 01.01.2010.

Pe baza datelor anterior prezentate rezultă că la concursul sau examenul organizat în perioada 10 aprilie - 30 iunie 2009, atât participarea cât şi gradul de promovabilitate, în ceea ce priveşte funcţiile de conducere de la nivelul instanţelor judecătoreşti, au fost reduse. Astfel, au fost depuse 79 de candidaturi (89 iniţial, din care 10 candidaturi au fost retrase) şi au fost ocupate 43 de funcţii de conducere, din cele 131 scoase la concurs ( procentul de ocupare  fiind de 32,8 %).

Prin comparaţie, la cel de-al doilea concurs sau examen organizat în cursul anului 2009 participarea şi gradul de promovabilitate au fost mai ridicate, fiind depuse 169 de candidaturi şi ocupate 96 de funcţii, din cele 179 scoase la concurs ( procent de ocupare  înregistrat – 53,63 %).

Comparativ, astfel cum rezultă din datele prezentate în anul 2008, urmare concursurilor organizate în anul anterior, au fost ocupate 105 de funcţii de preşedinte şi vicepreşedinte la instanţe, din cele 261 de posturi scoase la concursuri.  

· Numirea judecătorilor în alte funcţii de conducere, în temeiul dispoziţiilor art. 48 alin. 9 din Legea nr. 303/2004 


În conformitate cu dispoziţiile Legii nr. 303/2004, republicată, cu modificările şi completările ulterioare, numirea în celelalte funcţii de conducere, altele decât cele de  preşedinte şi vicepreşedinte de instanţă, respectiv preşedinte de secţie la judecătorii, tribunale şi la curţile de apel se face pe o perioadă de 3 ani, cu posibilitatea reînvestirii, o singură dată, de Consiliul Superior al Magistraturii, la propunerea preşedintelui instanţei.

În cursul anului 2009, Secţia pentru judecători a numit 83 de judecători în funcţii de preşedinte de secţie (faţă de 57 de judecători numiţi în funcţii de preşedinte de secţie în anul 2008). 

Conform procedurii speciale prevăzute de art. 53 din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, Secţia pentru judecători a Consiliului Superior al Magistraturii a propus Preşedintelui României numirea în funcţiile de preşedinte al Secţiei de contencios administrativ şi fiscal a Înaltei Curţi de Casaţie şi Justiţie şi de preşedinte al Secţiei comerciale.

Urmare acestor demersuri, în cursul anului 2009 au fost numiţi, prin Decret al Preşedintelui României, doamna judecător Gabriela Bîrsan în funcţia de preşedinte al Secţiei de contencios administrativ şi fiscal la Înalta Curte de Casaţie şi Justiţie şi domnul judecător Gheorghe Buta în funcţia de preşedinte al Secţiei comerciale la aceeaşi instanţă.

Numirea procurorilor  în funcţii de conducere

· Numirea procurorilor în funcţia de procuror general, procuror general adjunct, prim procuror şi prim procuror adjunct

Pentru ocuparea celor 142 de funcţii de conducere vacante la parchete (procuror general, procuror general adjunct, prim procuror şi prim procuror adjunct), prin Hotărârea nr. 666/09.04.2009, Plenul a aprobat organizarea unui concurs sau examen în perioada 10 aprilie - 30 iunie 2009.  

După finalizarea acestui concurs, s-au ocupat 84 de funcţii de conducere dintre cele menţionate, începând cu data de 15.07.2009, procentul de ocupare a funcţiilor de conducere scoase la concurs fiind de 59,15%.
Ca urmare a neocupării tuturor funcţiilor de conducere vacante la concursul arătat şi a expirării unor mandate în cursul anului 2009, prin Hotărârea nr. 1687/01.10.2009, Plenul a aprobat organizarea unui concurs sau examen, în perioada 2 octombrie - 15 decembrie 2009, pentru ocuparea unui număr de 97 funcţii vacante de procuror general, procuror general adjunct, prim procuror şi prim procuror adjunct. 

După finalizarea acestui concurs, s-au ocupat 39 de funcţii de conducere dintre cele menţionate, începând cu data de 01.01.2010, procentul de ocupare a funcţiilor de conducere scoase la concurs fiind de 40,20%. 

In cursul anului 2008, urmare concursurilor organizate, au fost ocupate 142 de funcţii de procuror general, procuror general adjunct, prim procuror şi prim procuror adjunct, din cele 236 de funcţii anunţate la concurs.

· Numirea procurorilor în alte funcţii de conducere, în temeiul dispoziţiilor art. 49 alin. 9 din Legea nr. 303/2004

În conformitate cu dispoziţiile Legii nr. 303/2004, republicată, cu modificările şi completările ulterioare, numirea în celelalte funcţii de conducere, altele decât cele de procuror general, procuror general adjunct, prim procuror şi prim procuror adjunct, se face pe o perioadă de 3 ani, cu posibilitatea reînvestirii, o singură dată, de Consiliul Superior al Magistraturii, la propunerea procurorului general al Parchetului de pe lângă Înalta Curte de Casaţie şi Justiţie.

În cursul anului 2009, Secţia pentru procurori a numit 88 de procurori în alte funcţii de conducere decât cele de procuror general, procuror general adjunct, prim procuror şi prim procuror adjunct, respectiv în funcţii de procurori şefi secţie (comparativ cu 62 de procurori numiţi în anul 2008).

Conform procedurii speciale prevăzute de art. 54 din Legea nr. 303/2004, republicată, cu modificările şi completările ulterioare, Secţia pentru procurori a Consiliului Superior al Magistraturii a emis avize pentru 7 procurori, referitor la numirea în funcţii de conducere la Parchetul de pe lângă Înalta Curte de Casaţie şi Justiţie şi Direcţia Naţională Anticorupţie (faţă de cele 6 avize emise în anul 2008).
 Situaţia posturilor de judecător şi procuror la începutul anului 2010

La data de 1 ianuarie 2010, în schemele instanţelor judecătoreşti erau prevăzute 4486 de posturi de judecător, repartizate astfel:

· 121 de posturi la Înalta Curte de Casaţie şi Justiţie;

· 758 de posturi la curţile de apel (inclusiv Curtea Militară de Apel);

· 1439 posturi la tribunale, tribunale specializate (inclusiv instanţele militare);

· 2168 posturi la judecătorii (inclusiv instanţele militare).

Ca urmare a valorificării tuturor procedurilor de ocupare a posturilor vacante, la aceeaşi dată, numărul posturilor de judecător vacante, de execuţie şi de conducere, era de 558 (faţă de 344 posturi vacante la începutul anului 2009), repartizate pe grade de jurisdicţie astfel: 

·  9 posturi la Înalta Curte de Casaţie şi Justiţie;

· 44 posturi la curţile de apel şi Curtea Militară de Apel;

· 137 posturi la tribunale şi Tribunalul militar Teritorial;

· 368 posturi la judecătorii şi tribunalele militare. 

Din cele 558 de posturi vacante, 386 sunt posturi de execuţie şi 172 funcţii de conducere. 

Diferenţa de 21 de posturi dintre intrările şi ieşirile din sistem intervenite în cursul anului 2009 este dată de ocuparea pe perioadă determinată, în condiţiile art. 1341 din Legea nr. 304/2004, republicată, cu modificările şi completările ulterioare, a unora dintre posturile temporar vacante de la următoarele instanţe: Curtea de Apel Bucureşti, Curtea de Apel Târgu Mureş, Tribunalul Bucureşti, Tribunalul Iaşi şi Tribunalul Constanţa. Această procedură a determinat creşterea numărului vacanţelor la instanţele de unde au plecat judecătorii care au ocupat posturile temporar vacante la instanţele mai sus menţionate, fără să fie însă evidenţiată o creştere a numărului posturilor ocupate, nefiind alocate efectiv posturi din fondul de rezervă.

La aceeaşi dată, în schemele parchetelor erau prevăzute 2873 de posturi de procuror, repartizate astfel:

· 555 de posturi la Parchetul de pe lângă Înalta Curte de Casaţie şi Justiţie;

· 263 de posturi la parchetele de pe lângă curţile de apel (inclusiv Parchetul Militar de pe lângă Curtea Militară de Apel);

· 648 posturi la parchetele de pe lângă tribunale, tribunale specializate (inclusiv parchetele militare);

· 1407 posturi la parchetele de pe lângă judecătorii (inclusiv parchetele militare).

Ca urmare a valorificării tuturor procedurilor de ocupare a posturilor vacante, la data de 1 ianuarie 2010, numărul posturilor de procuror vacante, de execuţie şi de conducere, era de 621 (faţă de 433 posturi vacante la începutul anului 2009), repartizate pe grade de jurisdicţie, astfel: 

· 101 posturi la Parchetul de pe lângă Înalta Curte de Casaţie şi Justiţie;

· 43 posturi la parchetele de pe lângă curţile de apel şi Parchetul de pe lângă Curtea Militară de Apel;

· 161 posturi la parchetele de pe lângă tribunale şi Parchetul Militar de pe lângă Tribunalul Militar Teritorial;

· 316 posturi la parchetele de pe lângă judecătorii şi parchetele militare de pe lângă  tribunalele militare. 

Din cele 621 de posturi vacante, 471 sunt posturi de execuţie şi 150 funcţii de conducere. 

IV.2.4. Delegarea în funcţii de conducere a judecătorilor şi procurorilor

Potrivit art. 57 alin. 4 şi 5 din Legea nr. 303/2004, republicată, cu modificările şi completările ulterioare, delegarea în funcţii de conducere a judecătorilor de la curţile de apel, tribunale, tribunale specializate şi judecătorii se dispune, cu acordul scris al acestora, de Consiliul Superior al Magistraturii, până la ocuparea funcţiei prin numire, iar delegarea în funcţiile de conducere de la Înalta Curte de Casaţie şi Justiţie a judecătorilor de la această instanţă se dispune de Consiliul Superior al Magistraturii, cu acordul scris al acestora, la propunerea preşedintelui Înaltei Curţi de Casaţie şi Justiţie.

Prin Ordonanţa de Urgenţă a Guvernului nr. 59/27.05.2009, publicată în Monitorul Oficial nr. 439/26.06.2009, a fost modificată Legea nr. 303/2004 privind statutul judecătorilor şi procurorilor, republicată, în ceea ce priveşte perioada pentru care se poate dispune delegarea judecătorilor şi procurorilor, inclusiv în funcţii de conducere.

Astfel, potrivit reglementării actuale, delegarea judecătorilor şi procurorilor se poate face pe o perioadă de cel mult 6 luni şi poate fi prelungită, cu acordul scris al acestora, cel mult încă 6 luni. Anterior modificării, delegarea putea fi dispusă pe o perioadă de cel mult 90 de zile într-un an şi putea fi prelungită, cu acordul scris al judecătorului sau procurorului, cel mult încă 90 de zile.
Procedura delegării în funcţii de conducere a judecătorilor este cuprinsă în Regulamentul privind transferul şi detaşarea judecătorilor şi procurorilor, delegarea judecătorilor, numirea judecătorilor şi procurorilor în alte funcţii de conducere, precum şi numirea judecătorilor în funcţia de procuror şi a procurorilor în funcţia de judecător, aprobat prin Hotărârea nr. 193/2006 a Plenului, cu modificările ulterioare, iar competenţa în a dispune această delegare aparţine Secţiei pentru judecători a Consiliului Superior al Magistraturii. 
În cursul anului 2009, Secţia pentru judecători a CSM a admis 326 de delegări în funcţii de conducere, 129 de prelungiri în aceste funcţii şi a dispus încetarea delegării în 113 situaţii. 

IV.2.5. Promovarea la Înalta Curte de Casaţie şi Justiţie

Potrivit art. 52 din Legea nr. 303/2004, republicată, cu modificările şi completările ulterioare, promovarea în funcţia de judecător la Înalta Curte de Casaţie şi Justiţie se face de către Consiliul Superior al Magistraturii, dintre persoanele care au îndeplinit funcţia de judecător în ultimii 2 ani la tribunale sau curţi de apel, au obţinut calificativul "foarte bine" la ultima evaluare, nu au fost sancţionaţi disciplinar, s-au remarcat în activitatea profesională şi au o vechime în funcţia de judecător sau procuror de cel puţin 12 ani. Prin Decizia nr.866/28.11.2006, Curtea Constituţională a României a decis că dispoziţiile art.52 alin.1 din Legea nr.303/2004, în partea care condiţionează promovarea în funcţia de judecător la Înalta Curte de Casaţie şi Justiţie  de îndeplinirea funcţiei de judecător în ultimii 2 ani sunt neconstituţionale.

Pe baza prevederilor legale menţionate, în cursul anului 2009 au fost promovaţi, în funcţia de judecător la Înalta Curte de Casaţie şi Justiţie, 12 judecători, ca urmare a 3 proceduri de selecţie organizate de Consiliul Superior al Magistraturii în anul 2009 şi ca urmare a finalizării procedurii declanşate la sfârşitul anului 2008, avându-se în vedere şi rapoartele consultative întocmite de colegiul de conducere al Înaltei Curţi de Casaţie şi Justiţie (comparativ, în anul 2008 au fost promovaţi 6 judecători prin 3 proceduri de selecţie desfăşurate).

În perioada octombrie - decembrie 2009 s-a desfăşurat cea de a patra procedură de promovare la instanţa supremă, fiind promovaţi 8 noi judecători, începând cu data de 01.01.2010.

IV.2.6. Situaţia posturilor de magistrat asistent-asistent la Înalta Curte de Casaţie şi Justiţie 

În statul de personal al Înaltei Curţi de Casaţie şi Justiţie sunt prevăzute 85 de posturi de magistrat asistent din care, la începutul anului 2009, erau vacante 6 posturi.

Potrivit dispoziţiilor art. 66 alin. 2 din Legea nr. 303/2004, republicată, cu modificările şi completările următoare, magistraţii-asistenţi sunt numiţi şi promovaţi în funcţie de Consiliul Superior al Magistraturii, pe bază de concurs.

În cursul anului 2009 a fost organizat un concurs pentru ocuparea a 7 posturi vacante de magistrat asistent, toate posturile alocate acestui concurs fiind ocupate şi 2 concursuri pentru ocuparea a 4 posturi vacante de magistrat asistent aferente funcţiilor de conducere de prim magistrat asistent şi magistrat asistent şef.

De asemenea, la sfârşitul anului 2009 a fost aprobată organizarea unui nou concurs, în luna ianuarie 2010, pentru ocuparea a 2 posturi vacante de magistrat asistent aferente funcţiilor de conducere de magistrat asistent şef şi a unui concurs, pentru luna februarie 2010, pentru ocuparea a 9 posturi vacante de execuţie de magistrat asistent. 

La data de 1 ianuarie 2010, din cele 85 de posturi de magistrat asistent prevăzute în statele de funcţii şi de personal ale Înaltei Curţi de Casaţie şi Justiţie, erau ocupate 74 şi vacante 11 posturi.

IV.3. Fluctuaţia judecătorilor şi procurorilor în anul 2009
IV.4. Eliberări din funcţia de judecător/procuror

În cursul anului 2009, Plenul Consiliului Superior al Magistraturii a propus Preşedintelui României eliberarea din funcţia de judecător  a 368 de persoane, pentru următoarele motive: 

· 350 de persoane, prin pensionare;

· 10 persoane, prin demisie;

· 5 persoane, ca urmare a numirii în funcţia de procuror;

· 2 judecători ca urmare a condamnării definitive;

· 1 judecător ca urmare a aplicării sancţiunii disciplinare a excluderii din magistratură

Totodată, în cursul acestui an s-au vacantat 2 posturi, ca urmare a decesului unor judecători.

Comparativ, în anul 2008, Plenul Consiliului Superior al Magistraturii a propus Preşedintelui României eliberarea din funcţia de judecător a 180 de persoane, pentru următoarele motive, 159 persoane, prin pensionare (procedura fiind finalizată pentru 153 persoane), 15 persoane, prin demisie, 6 persoane, ca urmare a solicitării numirii în funcţia de procuror. Totodată s-au vacantat 7 posturi, ca urmare a decesului unor judecători.

În cursul anului 2009, Plenul Consiliului Superior al Magistraturii a propus Preşedintelui României eliberarea din funcţia de procuror a 276 de persoane. pentru următoarele motive: 

· 243 de persoane, prin pensionare;

· 3  persoane, prin demisie;

· 23 persoane, ca urmare a numirii în funcţia de judecător;

· 6 persoane, ca urmare a numirii în funcţia de judecător, după promovarea examenului de capacitate;

· 1 procuror ca urmare a condamnării definitive;

Totodată, în cursul acestui an s-a vacantat 3 posturi, ca urmare a decesului unor procurori.

Comparativ, în anul 2008, Plenul Consiliului Superior al Magistraturii a propus Preşedintelui României eliberarea din funcţia de procuror a 130 de persoane, pentru următoarele motive: 113 persoane, prin pensionare, 6 persoane, prin demisie, 11 persoane, ca urmare a solicitării numirii în funcţia de procuror. Totodată s-au vacantat 7 posturi, ca urmare a decesului unor judecători.

IV.4.1. Transferul judecătorilor şi procurorilor

Transferul judecătorilor de la o instanţă la altă instanţă şi transferul procurorilor de la un parchet la alt parchet se aprobă, la cererea celor în cauză, de secţia corespunzătoare a Consiliului Superior al Magistraturii.

În cursul anului 2009, prin Hotărârea Plenului nr.727/23.04.2009, publicată în Monitorul Oficial nr. 313/12.05.2009, a fost modificat şi completat Regulamentul privind transferul şi detaşarea judecătorilor şi procurorilor, delegarea judecătorilor, numirea judecătorilor şi procurorilor în alte funcţii de conducere, precum şi numirea judecătorilor în funcţia de procuror şi a procurorilor în funcţia de judecător, aprobat prin Hotărârea nr. 193/2006 a Plenului Consiliului Superior al Magistraturii, în scopul asigurării transparenţei şi a unei eficienţe sporite a procedurii de transfer a judecătorilor şi procurorilor.

Astfel, potrivit art.2 alin.1 şi 2 din Regulament, lista posturilor vacante se actualizează şi se publică în prima zi lucrătoare a fiecărei luni, iar cererile de transfer se depun în termen de 5 zile de la data publicării.

 De asemenea, potrivit alineatului 6 al aceluiaşi articol, toate cererile de transfer formulate pentru un anumit post vacant, depuse la Consiliului Superior al Magistraturii în termenul menţionat, se soluţionează până la sfârşitul lunii, în aceeaşi şedinţă, pe baza criteriilor prevăzute la articolul 3.
Criteriile avute în vedere la soluţionarea cererilor de transfer, astfel cum acestea au fost completate prin Hotărârea nr. 727/2009, se referă la: 

· volumul de activitate al instanţei sau parchetului de la care se solicită şi la care se solicită transferul, numărul posturilor vacante la instanţele ori parchetele implicate şi dificultăţile de ocupare a acestora;

· vechimea efectivă în funcţia de judecător sau procuror;

· vechimea la instanţa sau parchetul de la care se solicită transferul;

· vechimea în gradul aferent instanţei, respectiv parchetului la care se solicită transferul
· domiciliul solicitantului;
· locul de muncă al soţului sau soţiei;
· distanţa între domiciliu şi sediul instanţei sau parchetului la care funcţionează judecătorul sau procurorul şi posibilităţile reale de navetă, inclusiv timpul afectat acesteia;
· starea de sănătate şi situaţia familială.

În cursul anului 2009, Secţia pentru judecători a Consiliului Superior al Magistraturii a admis 168 de cereri de transfer ale judecătorilor, 390 au fost respinse, 3 solicitări au fost amânate şi s-au înregistrat 6 renunţări la soluţionarea cererilor de transfer.

În aceeaşi perioadă, Secţia pentru procurori a Consiliului Superior al Magistraturii a admis un număr de 89 cereri de transfer ale procurorilor, 151 au fost respinse şi s-a înregistrat o cerere de retragere a transferului solicitat.
IV.4.2. Detaşarea judecătorilor şi procurorilor

Potrivit art. 58 alin. (1) din Legea 303/2004, republicată, cu modificările şi completările ulterioare, Consiliul Superior al Magistraturii dispune detaşarea judecătorilor şi procurorilor, cu acordul scris al acestora, la alte instanţe sau parchete, la Consiliul Superior al Magistraturii, Institutul Naţional al Magistraturii, Ministerul Justiţiei sau la unităţile subordonate acestuia ori la alte autorităţi publice, în orice funcţii, inclusiv cele de demnitate publică numite, la solicitarea acestor instituţii, precum şi la instituţii ale Uniunii Europene sau organizaţii internaţionale.
Competenţa de a dispune detaşarea, respectiv prelungirea detaşării judecătorilor şi procurorilor revine secţiilor corespunzătoare ale Consiliului Superior al Magistraturii. 

În cursul anului 2009, în ceea ce priveşte judecătorii, au fost admise 45 de solicitări de detaşare şi respinse 42. Totodată, s-a dispus încetarea detaşării în 43 de situaţii şi s-au înregistrat 2 renunţări la soluţionarea cererilor de detaşare.

În aceeaşi perioadă, au fost aprobate 8 solicitări de prelungire a detaşării, iar 2 au fost respinse.

La sfârşitul anului 2009, numărul judecătorilor detaşaţi la alte instituţii decât instanţele judecătoreşti era de 64, ponderea acestora, raportat la numărul total al judecătorilor în funcţie, fiind de 1,65%, procent care relevă că detaşările menţionate nu au afectat normala funcţionare a instanţelor. 

În cursul anului 2009 au fost admise 37 solicitări de detaşare a procurorilor şi respinse 13. Au fost prelungite 4 detaşări, încetate 40 de detaşări ale procurorilor şi respinsă o încetare de detaşare.

La sfârşitul anului 2009 erau detaşaţi 51 de procurori la alte instituţii, ponderea acestora comparativ cu numărul total al procurorilor în funcţie fiind de 1,14% procent care demonstrează că detaşările nu au afectat normala funcţionare a parchetelor.
IV.5. Analiza procesului de evaluare a activităţii profesionale a judecătorilor şi procurorilor 

Legiuitorul român a prevăzut în cuprinsul Legii nr. 303/2004 (art. 39-42) efectuarea evaluării activităţii profesionale a judecătorilor şi procurorilor, la fiecare trei ani, în ceea ce priveşte eficienţa, calitatea activităţii şi integritatea, obligaţia de formare profesională continuă şi absolvirea unor cursuri de specializare, pentru verificarea îndeplinirii criteriilor de competenţă profesională şi de performanţă. În cazul judecătorilor şi procurorilor numiţi în funcţii de conducere, evaluarea se face şi asupra modului de îndeplinire a atribuţiilor manageriale.

Prima evaluare a activităţii profesionale a magistraţilor realizată potrivit noilor dispoziţii şi a actualului Regulament privind evaluarea activităţii profesionale a judecătorilor şi procurorilor, aprobat prin Hotărârea Plenului Consiliului Superior al magistraturii nr. 676/2007, cu modificările şi completările ulterioare a început la data de 1 martie 2008. Prin Hotărârea Plenului Consiliului Superior al Magistraturii nr. 150/2009, constatându-se că procesul de evaluare nu a fost finalizat, a fost stabilită data de 1 martie 2009 ca dată limită a finalizării procesului de evaluare (respectiv 15 martie 2009 pentru Parchetul de pe lângă Înalta Curte de Casaţie şi Justiţie), urmând a fi evaluaţi şi magistraţii care împlineau perioada de evaluare prevăzută de lege (2 sau 3 ani de la numirea în funcţie) până în luna februarie 2009
. 

Realizarea unei analize a primului proces de evaluare a activităţii profesionale a magistraţilor, desfăşurat în baza noilor dispoziţii, precum şi formularea de propuneri de îmbunătăţire a procedurii de evaluare a reprezentat una dintre principalele direcţii de acţiune asumate de Consiliul Superior al Magistraturii prin Hotărârea Plenului nr. 1421/10 septembrie 2009, având în vedere şi Raportul Comisiei Europene din 22 iulie 2009. 

În perioada iulie– noiembrie 2009 au fost realizate măsurile necesare pentru analiza procesului de evaluare, stabilite prin Hotărârea Plenului Consiliului Superior al Magistraturii nr. 1395/9 iulie 2009, după cum urmează: 

· realizarea unei analize a rapoartelor de evaluare comunicate Consiliului Superior al Magistraturii prin verificarea comunicării rapoartelor de evaluare pentru toţi magistraţii evaluabili (inclusiv a respectării perioadei de evaluare pentru fiecare magistrat) şi prin verificarea modului de întocmire a rapoartelor de evaluare comunicate (exclusiv sub aspectul respectării condiţiilor de formă prevăzute de art. 35 alin. 2 din Regulamentul privind evaluarea activităţii profesionale a judecătorilor şi procurorilor);   

· formularea de către direcţiile de specialitate (Direcţia resurse umane şi organizare şi Direcţia Legislaţie, Documentare şi Contencios) a unor propuneri de modificare a Regulamentului privind evaluarea activităţii profesionale a judecătorilor şi procurorilor, pe baza centralizării problemelor de aplicare a dispoziţiilor privind evaluarea în cadrul primului proces de evaluare, probleme analizate şi soluţionate de către Plenul Consiliului;

· organizarea, în cursul lunii septembrie 2009, la nivelul fiecărei curţi de apel şi al fiecărui parchet de pe lângă curtea de apel a unei întâlniri a formatorilor în evaluare cu membrii/reprezentanţi ai comisiilor de evaluare din circumscripţia curţii de apel/parchetului de pe lângă curtea de apel, în vederea analizării modului de desfăşurare a procesului de evaluare şi formularea de observaţii şi propuneri de îmbunătăţire a actualului cadru de evaluare (întâlniri la care au participat şi reprezentanţi ai magistraţilor evaluaţi);
· organizarea, în luna octombrie 2009, a două ateliere de lucru cu formatorii în evaluare pentru analiza procesului de evaluare  şi formularea unor propuneri de îmbunătăţire a actualului cadru privind evaluarea, inclusiv sub aspectul valorificării rezultatelor evaluării pentru formarea profesională continuă a magistraţilor în ceea ce priveşte repartizarea acestora în programe de instruire
.  

Concluziile activităţilor desfăşurate, centralizate în cadrul unui raport privind analiza procesului de evaluare, precum şi propuneri de modificare şi completare a Regulamentului privind evaluarea activităţii profesionale a judecătorilor şi procurorilor şi a Ghidului de evaluare a activităţii profesionale a magistraţilor, au fost supuse dezbaterii în cadrul Comisiei resurse umane. 

Este de menţionat că în cadrul primului proces de evaluare, derulat în baza noilor dispoziţii, au fost evaluaţi 4878 judecători şi procurori
, din care 3309 judecători şi 1569 procurori.

Calificativele judecătorilor şi procurorilor evaluaţi în perioada de referinţă se prezintă după cum urmează:

· FOARTE BINE(media între 9 şi 10) - 3304 judecători şi 1557 procurori;

· BINE(media între 7 şi 9) – 4 judecători şi 12 procurori;

· SATISFĂCĂTOR(media între 5 şi 7) – 1 judecător. 

În actualul proces de evaluare au fost formulate 7 contestaţii cu privire la evaluare, din care:
· 5 contestaţii împotriva calificativului obţinut la evaluare (1 judecător şi 4 procurori), soluţionate astfel: 

· 2 contestaţii admise de Secţia pentru procurori;

· 1 contestaţie respinsă de Secţia pentru judecători;

· 2 contestaţii respinse de Plenul CSM;

· 2 contestaţii care nu au fost formulate împotriva calificativului
, ci au vizat: 

· competenţa şi autoritatea comisiei de evaluare, modalitatea în care s-a realizat activitatea de evaluare, precum şi modul de notare la anumiţi indicatori sau 
· încălcarea atribuţiilor care reveneau comisiei de evaluare pentru efectuarea unei evaluări corecte; subiectivismul manifestat în activitatea de evaluare; afectarea reputaţiei profesionale prin concluziile care rezultă din rapoartele întocmite.
Este de menţionat că acest prim proces de evaluare a activităţii profesionale a magistraţilor, în baza noilor dispoziţii, a avut un caracter „atipic”, întrucât activitatea de evaluare a activităţii profesionale a magistraţilor s-a realizat doar la finalul perioadei de evaluare (2 sau 3 ani), pentru întreaga perioadă evaluată (2005-2007), nu şi prin întocmirea unor procese anuale de evaluare, conform prevederilor regulamentare, şi pe baza unor indicatori de evaluare care nu au fost cunoscuţi de către magistraţii evaluaţi decât la finalul perioadei de evaluare. În aceste condiţii, în acest stadiu, nu pot fi conturate concluzii pe deplin relevante sub aspectul eficienţei actualului cadru normativ de evaluare.  

Cu toate acestea, având în vedere, în principal, concluziile întâlnirilor organizate în luna septembrie, la nivelul curţilor de apel şi parchetelor de pe lângă acestea, ale formatorilor în evaluare cu membrii comisiilor de evaluare şi magistraţi evaluaţi, concluziile rezultate în cadrul atelierelor de lucru din 19-20 octombrie 2009 şi 2 noiembrie 2009, organizate în cadrul Programului Phare RO2006/018–147.01.04.01-01-Întărirea capacităţii Consiliului Superior al Magistraturii de a-şi îndeplini atribuţiile, precum şi analiza rapoartelor de evaluare comunicate Consiliului Superior al Magistraturii, s-au conturat următoarele concluzii generale: 

· procesul de evaluare a fost conceput ca unul prea complex şi de durată în raport de funcţiile sale, iar eficacitatea procesului a fost diminuată de existenţa multor criterii, indicatori şi subindicatori a căror apreciere trebuie explicată; 

· raportat exclusiv la calificativele acordate ( fără a se putea aprecia în acest moment cu privire la impactul evaluării performanţei profesionale asupra dezvoltării profesionale personale a fiecărui magistrat), actualul proces de evaluare a avut un caracter formal. 

În ceea ce priveşte cauzele care au determinat acordarea, într-o proporţie covârşitoare, a unor calificative „foarte bine” acestea au fost identificate ca fiind următoarele (astfel cum a rezultat din atelierele de lucru):

· caracterul sancţionator al calificativelor rezultate din evaluarea profesională, cu excepţia celui de „foarte bine” (singurul care permite accesul la promovarea în funcţii de execuţie/ conducere), fiind evitată acordarea calificativelor inferioare celui de „foarte bine” pentru a nu împiedica accesul spre o funcţie superioară; această consecinţă asupra carierei magistraţilor a fost dificil de asumat de comisiile de evaluare;

· existenţa unor condiţii de lucru dificile, în privinţa resurselor umane şi/sau materiale, pentru unele instanţe/parchete; evaluarea individuală a fost alterată de lipsa unor condiţii optime în care magistratul să aibă posibilitatea să fie performant şi, în consecinţă, aceasta s-a realizat în condiţii mai puţin stricte, luând în considerare condiţiile reale de muncă (lipsa personalului, volumul de muncă);   

· subiectivismul membrilor comisiilor de evaluare, determinat de relaţiile de colegialitate şi cunoaşterea condiţiilor concrete de muncă, precum şi lipsa de continuitate în activitatea unor comisii de evaluare datorată modificărilor frecvente în componenţa acestora au imprimat un caracter subiectiv notării comisiilor.

Ca principale măsuri pentru optimizarea procesului de evaluare a performanţelor profesionale a judecătorilor şi procurorilor, s-au propus următoarele: 

· măsuri pe termen scurt ( au ca scop eficientizarea desfăşurării procedurii de evaluare pentru evaluarea activităţii profesionale din perioada 2008-2010):

· modificarea/completarea Regulamentului privind evaluarea activităţii profesionale a judecătorilor şi procurorilor aprobat prin HCSM nr. 676/2007, cu modificările şi completările ulterioare şi ale Ghidului de evaluare a activităţii profesionale a magistraţilor, cu dispoziţii care să clarifice aspectele interpretate în mod neunitar de către comisii, să simplifice activitatea comisiilor de evaluare (cu respectarea principiilor evaluării) şi să permită valorificarea rezultatelor evaluării pentru repartizarea magistraţilor în programe de instruire, în funcţie de competenţele ce trebuie dezvoltate.
· consolidarea pregătirii formatorilor în evaluare, a membrilor comisiilor de evaluare, precum şi a tuturor magistraţilor în domeniul evaluării profesionale 

· măsuri pe termen mediu (au ca scop revizuirea sistemului actual de evaluare individuală a activităţii profesionale a magistraţilor, pentru creşterea eficienţei acestuia): 

· elaborarea de propuneri privind creşterea eficienţei sistemului de evaluare, în cadrul unui proiect ce se va derula în cadrul programelor finanţate din Anvelopa Nealocată din Facilitatea de Tranziţie (măsură asumată de Consiliul Superior al Magistraturii prin HCSM nr. 1421/10.09.2009);

· analizarea şi promovarea unor propuneri de modificare a Legii nr. 303/2004 privind statutul judecătorilor şi procurorilor, cu modificările şi completările ulterioare. 

IV.6. Stadiul aplicării dispoziţiilor legale referitoare la depunerea diferitelor  tipuri de declaraţii de către judecători şi procurori

Potrivit reglementărilor specifice, judecătorii şi procurorii au obligaţia să dea declaraţiile prevăzute de următoarele dispoziţii legale:

1. Art. 5 alin. 3 din Legea nr. 303/2004, republicată, cu modificările şi completările ulterioare, care statuează că „judecătorii şi procurorii sunt obligaţi să dea, anual, o declaraţie pe propria răspundere în care să menţioneze dacă soţul, rudele sau afinii până la gradul al IV-lea inclusiv exercită o funcţie sau desfăşoară o activitate juridică ori activităţi de investigare sau cercetare penală, precum şi locul de muncă al acestora. Declaraţiile se înregistrează şi se depun la dosarul profesional.”
După cum rezultă din evidenţele Direcţiei resurse umane şi organizare a Consiliului Superior al Magistraturii, la momentul centralizării datelor necesare întocmirii raportului, peste 96 % dintre judecători şi peste 85% dintre procurori depuseseră declaraţiile aferente anului 2009.

Trebuie precizat că magistraţii care nu au depus la finele anului 2009 declaraţiile prevăzute de art.5 alin.3 din Legea nr.303/2004 sunt în majoritate cei numiţi în funcţia de judecător în cursul anului 2009,  legea neprevăzând un termen special limită de la numirea în funcţie până la care poate fi dată prima declaraţie din această categorie sau cei care se află în situaţii speciale, constând în întreruperea temporară a relaţiilor de serviciu din anumite cauze: concedii de îngrijire copil, suspendări din funcţie, concedii medicale sau fără plată. 

2. Art. 6 alin. 1 din Legea nr. 303/2004, republicată, cu modificările şi completările ulterioare, din care rezultă că, pe lângă alte categorii de personal,  judecătorii şi procurorii sunt obligaţi să facă o declaraţie autentică, pe propria răspundere potrivit legii penale, privind apartenenţa sau neapartenenţa ca agent sau colaborator al organelor de securitate, ca poliţie politică.

Această declaraţie se depune o singură dată pe parcursul carierei de judecător sau procuror.

La momentul centralizării datelor necesare întocmirii raportului, 99 % dintre judecători  şi 95% dintre procurori depuseseră declaraţiile aferente anului 2009, procentul redus al celor care nu au depus această declaraţie până la sfârşitul anului fiind constituit din cei numiţi în funcţia de judecător în cursul anului 2009 sau de judecători ale căror raporturi de serviciu sunt suspendate.

3. Art. 7 alin. 2 din Legea nr. 303/2004, republicată, cu modificările şi completările ulterioare, potrivit căruia, judecătorii şi procurorii  completează, anual, o declaraţie autentică, pe propria răspundere potrivit legii penale, din care să rezulte că nu sunt lucrători operativi, inclusiv acoperiţi, informatori sau colaboratori ai serviciilor de informaţii.

După cum rezultă din evidenţele Direcţiei resurse umane şi organizare a Consiliului Superior al Magistraturii, la momentul centralizării datelor necesare întocmirii raportului, peste 99 % dintre judecători şi peste 91% dintre procurori depuseseră declaraţiile aferente anului 2009, procentul redus al nedeponenţilor fiind reprezentat de judecători aflaţi în situaţiile speciale prezentate la paragrafele precedente.

4. Art. 44 alin. 2 coroborat cu art. 41 alin. 1 pct. 6 din Legea nr. 144/2007 privind înfiinţarea, organizarea şi funcţionarea Agenţiei Naţionale de Integritate, republicată, potrivit cărora judecătorii şi procurorii sunt obligaţi să depună/actualizeze declaraţiile de avere şi de interese,  până cel mai târziu la data de 15 iunie, pentru anul fiscal anterior. 

În temeiul art. 44 alin.1 din lege, declaraţiile de avere şi de interese se depun în termen de 15 zile de la data numirii sau alegerii în funcţie ori de la data începerii activităţii, iar potrivit alin. 3 al aceluiaşi articol, în termen de cel mult 15 zile de la data încheierii mandatului sau a încetării activităţii, magistraţii au obligaţia să depună o nouă declaraţie de avere şi declaraţie de interese.

Faţă de anul 2008, s-a constatat o îmbunătăţire a modului de completare a declaraţiilor de avere şi de interese, precum şi depunerea acestora, în termen, ţinând cont de numărul mare de persoane care depun aceste declaraţii la Consiliul Superior al Magistraturii (Consiliul gestionează, anual, 13000 - 14000 de declaraţii de avere şi de interese). 

În conformitate cu prevederile art. 11 lit. g) din Legea nr. 144/2007 republicată,  Consiliul Superior al Magistraturii a publicat pe pagina sa de internet situaţia persoanelor care nu au depus sau au depus după expirarea termenului prevăzut de lege, declaraţiile de avere sau de interese a căror gestionare revine Consiliului, această evidenţă fiind actualizată în general lunar, pe baza datelor existente la nivelul Direcţiei resurse umane şi organizare.

Potrivit ultimei actualizări a situaţiei depunerii declaraţiilor de avere şi de interese (inclusiv de către persoanele numite în funcţie/eliberate din funcţie după data de 15 iunie 2009), situaţia statistică a depunerii declaraţiilor se prezintă astfel:

* persoane care nu au depus/actualizat declaraţia de avere şi/sau declaraţia de interese (cu precizarea că o persoană care nu a depus una dintre declaraţii, iar pe cealaltă a depus-o tardiv, a fost inclusă în ambele evidenţe):

· judecători în funcţie - 2

· judecători eliberaţi din funcţie - 71

· procurori în funcţie –  9

· procurori eliberaţi din funcţie -85

* persoane care au depus / actualizat declaraţiile de avere şi/sau de interese după expirarea termenului limită prevăzut de lege (cu precizarea că o persoană care nu a depus una dintre declaraţii, iar pe cealaltă a depus-o tardiv, a fost inclusă în ambele evidenţe):

·  judecători în funcţie - 114

· judecători eliberaţi din funcţie - 91

· procurori în funcţie – 115

· procurori eliberaţi din funcţie – 35
IV.7. Aspecte privind răspunderea disciplinară şi penală a judecătorilor, procurorilor şi magistraţilor asistenţi
IV.7.1. Aspecte privind răspunderea disciplinară şi penală a judecătorilor, procurorilor şi magistraţilor asistenţi 

În anul 2009, cele mai multe sesizări înregistrate la Comisiile de disciplină pentru judecători şi procurori au fost formulate de petiţionari, prin memoriile adresate Consiliului Superior al Magistraturii. Altele au fost înregistrate în urma sesizării din oficiu de către Inspecţia Judiciară, ca urmare a constatărilor rezultate în cadrul verificărilor directe efectuate la instanţe şi parchete sau a activităţii de soluţionare a memoriilor.

Se poate constata, în raport cu anul 2008, o scădere a sesizărilor formulate de către colegiile de conducere ale instanţelor şi respectiv, de către Ministerul Justiţiei, precum şi o creştere semnificativă a numărului sesizărilor din oficiu ale Inspecţiei Judiciare, precum şi al celor realizate de către părţile din dosare.

De asemenea, se poate constata o sporire a numărului acţiunilor disciplinare cu care a fost sesizată Secţia pentru judecători din cadrul Consiliului Superior al Magistraturii, numărul acţiunilor disciplinare admise fiind aproape identic cu numărul total al sesizărilor Secţiei pentru judecători din anul 2008.

Astfel, în cursul anului 2009, la Inspecţia Judiciară s-au înregistrat, în vederea soluţionării, un număr de total de 3192 de lucrări, impunându-se însă a fi menţionat faptul că în anul 2009, au fost înregistrate, ca o singură lucrare la Inspecţia Judiciară, sesizările privind nedepunerea sau depunerea cu întârziere a declaraţiilor de interese/avere, fiecare dosar primind însă număr distinct în cadrul celor două Servicii. 

La Serviciul de inspecţie judiciară pentru judecători s-au înregistrat un număr total de 3527 lucrări, din care 2672 sesizări înregistrate în cursul anului 2009, iar 855 reveniri la lucrările deja soluţionate.

La Serviciul de inspecţie judiciară pentru procurori s-au înregistrat un număr total de 1503 lucrări, din care 1075 sesizări înregistrate în cursul anului 2009, iar 428 reveniri la  lucrările deja soluţionate.

La Comisiile de disciplină, în anul 2009, au fost înregistrate 367 de sesizări privind activitatea judecătorilor (la care s-au adăugat 26 lucrări din anul anterior) şi 80 referitoare la conduita procurorilor (la care s-au adăugat 8 lucrări din anul anterior).

Dintre acestea, Comisia de disciplină pentru judecători a dispus clasarea în 363 de cazuri, a exercitat un umăr de 27 de acţiuni disciplinare, rămânând în lucru un număr de 3 lucrări.

Comisia de disciplină pentru procurori a dispus clasarea în 73 de cazuri, a exercitat un număr de 11 acţiuni disciplinare, rămânând în lucru o lucrare.

Majoritatea soluţiilor de clasare pronunţate de Comisiile de disciplină au avut drept temei sesizări în cazul cărora, în urma verificărilor efectuate, s-a constatat că vizau aspecte ce nu îndeplineau condiţiile prevăzute de lege pentru angajarea răspunderii disciplinare a magistraţilor.

Astfel, majoritatea petiţiilor au vizat chestiuni de judecată sau de administrare a urmăririi penale, care, potrivit legii, nu pot face obiectul verificărilor administrative de competenţa Inspecţiei Judiciare a Consiliului Superior al Magistraturii, acestea fiind supuse exclusiv controlului judiciar, prin exercitarea, în condiţiile şi de către persoanele expres şi limitativ prevăzute de lege, a căilor de atac.

În alte situaţii, aspectele semnalate au fost apreciate ca încălcări ale normelor Codului deontologic al judecătorilor şi procurorilor, care, potrivit legii, nu sunt sancţionate ca abateri disciplinare.

Soluţiile de clasare s-au impus şi în raport cu împlinirea termenului de prescripţie a răspunderii disciplinare a magistraţilor, în acest sens putând fi oferite ca exemplu sesizările formulate de către Ministerul Finanţelor Publice având drept scop verificarea îndeplinirii condiţiilor prevăzute de lege în vederea exercitării acţiunii în regres împotriva magistraţilor care şi-au exercitat funcţia cu rea-credinţă sau gravă neglijenţă.

Din totalul celor 27 acţiuni disciplinare (la care s-au adăugat 3 acţiuni din anul anterior), Secţia pentru judecători a soluţionat 28 acţiuni, dintre care 15 au fost admise şi 13 respinse, fie ca rămase fără obiect întrucât magistraţii cercetaţi fuseseră eliberaţi din funcţie prin pensionare, fie ca neîntemeiate (două cazuri).

La sfârşitul anului, au rămas înregistrate pe rolul Secţiei pentru judecători un număr de  4 acţiuni disciplinare aflate în curs de soluţionare.

Faptele pentru care s-a dispus sancţionarea disciplinară a judecătorilor în cauzele mai susmenţionate sunt: exercitarea funcţiei, inclusiv nerespectarea normelor de procedură, cu rea-credinţă sau gravă neglijenţă, dacă fapta nu constituie infracţiune ( 9 judecători); atitudinea nedemnă în timpul exercitării atribuţiilor de serviciu faţă de colegi, avocaţi şi justiţiabili (un judecător); efectuarea cu întârziere a lucrărilor din motive imputabile ( 4 judecători). 

Sancţiunile aplicate, stabilite în raport de gravitatea faptei şi circumstanţele personale, au constat în: avertisment - 2 cazuri, diminuarea indemnizaţiei lunare brute cu 15% pe o perioadă de 3 luni – 9 cazuri şi excluderea din magistratură – 4 cazuri.

În ceea ce priveşte activitatea procurorilor, în anul 2009 Comisia de disciplină pentru procurori a exercitat 11 acţiuni disciplinare la care s-au adăugat alte 3 acţiuni disciplinare aflate pe rolul Secţiei pentru procurori a Consiliului Superior al Magistraturii din anul anterior. Dintre acestea, până la sfârşitul anului, au fost soluţionate de Secţie 10 acţiuni disciplinare, fiind admise 5 acţiuni, respinse 5, iar una a fost declinată la Secţia pentru judecători, întrucât magistratul dobândise calitatea de judecător. Pe rolul Secţiei pentru procurori, la sfârşitul anului au rămas un număr de 3 acţiuni în curs de soluţionare.

Faptele pentru care s-a dispus sancţionarea magistraţilor în cele 5 hotărâri pronunţate se referă la exercitarea funcţiei cu gravă neglijenţă, dacă fapta nu constituie infracţiune (3 procurori); nerespectarea confidenţialităţii lucrărilor şi atitudinea nedemnă în timpul exercitării atribuţiilor de serviciu  (un procuror) şi încălcarea prevederilor legale referitoare la incompatibilităţi şi interdicţii privind judecătorii şi procurorii (un procuror).

Sancţiunile aplicate, stabilite în raport de gravitatea faptei şi circumstanţele personale, au constat în: avertisment - 2 cazuri; diminuarea indemnizaţiei lunare brute cu 15 % pe o perioadă de 3 luni – un caz şi excluderea din magistratură – două cazuri.

Ca exemple de acţiuni disciplinare în care Secţiile Consiliului Superior al Magistraturii au dispus sancţionarea magistraţilor este de menţionat cea referitoare la atitudinea unui judecător care în primele 3 trimestre ale anului 2009, dintr-un număr de 350 dosare soluţionate, în 73 de cauze a dispus amânarea pronunţării pe o durată mai mare de 28 de zile, într-un număr semnificativ de cauze, depăşind chiar 3 luni de zile. S-a reţinut că, în unele cazuri, după amânarea pronunţării o perioadă mare de timp, s-a dispus repunerea cauzelor pe rol, fie ca urmare a respingerii unor excepţii procesuale, fie pentru suplimentarea probatoriului. Astfel, s-a apreciat că, modalitatea de lucru adoptată de către judecător, concretizată în amânarea nejustificată şi în mod repetat a pronunţării pe o durată semnificativă de timp, în multe dintre cauzele reţinute spre soluţionare, a condus la temporizarea procedurilor judiciare.

Într-o altă cauză, s-a reţinut în sarcina altui judecător că a întocmit un proiect de hotărâre contrar celor stabilite la deliberări, precum şi refuzul de a semna hotărârea tehnoredactată şi semnată de către ceilalţi doi membri ai completului de judecată.

De asemenea, în sarcina unui judecător s-a reţinut că în perioada ianuarie 2008 – iulie 2009, dintre sentinţele pronunţate, un număr de 48 (37 pronunţate în materie civilă şi 11 pronunţate în materie penală) au fost supuse căilor de atac, iar dintre acestea 22 (18 sentinţe civile şi 4 sentinţe penale) au fost desfiinţate, respectiv casate de către instanţa de control judiciar. Dintre acestea, 6 hotărâri au fost casate cu trimitere spre rejudecare pe considerentul lipsei motivării.

Sub aspectul modului de redactare a considerentelor în cazul unui număr însemnat de hotărâri judecătoreşti se constată, din partea judecătorului o atitudine de neglijenţă şi lipsă de interes, cel puţin pentru nerespectarea normelor care reglementează motivarea hotărârilor, evidenţiind dezinteresul manifestat de acesta în întocmirea lucrărilor ce are drept consecinţă şi prelungirea nejustificată a procedurilor judiciare.

Într-o altă cauză, s-a reţinut că  un judecător a motivat hotărârile ce-i reveniseră spre redactare cu întârziere, în general, cu mult peste termenul prevăzut de lege, cu consecinţa directă asupra prelungirii în timp a procedurii judiciare, împrejurare de natură a conduce la premisele încălcării art. 6 din Convenţia Europeană a Drepturilor Omului, care garantează dreptul la soluţionarea cauzei într-un termen rezonabil.

De asemenea, s-a reţinut în cazul unui judecător nerespectarea de către acesta a normelor de procedură din gravă neglijenţă, cu ocazia soluţionării cauzei cu care fusese investit, sens în care magistratul a luat act de încheierea unei tranzacţii, fără ca actul menţionat să se afle la dosarul cauzei. 

Secţia pentru procurori a reţinut în sarcina unui procuror că, deşi se afla în una din situaţiile de incompatibilitate prevăzută de art. 48 alin. (1) lit. (d) raportat la art. 49 alin. (2) Cod procedură penală, în anii 2005-2006 l-a reprezentat pe numitul I.I. în mai multe cauze penale şi civile, iar ulterior, fiind numit procuror, a înregistrat două dosare penale  şi a dispus efectuarea de cercetări faţă de 2 martori pentru săvârşirea infracţiunii de mărturie mincinoasă în condiţiile în care fiul său, O. R. I., a reprezentat interesele numitului I.I. 

În sarcina altui procuror s-a reţinut că acesta a refuzat cu rea credinţă înregistrarea de îndată şi atribuirea numărului unic penal unei sesizări evidenţiate la Poliţie, sub număr de lucrare penală; nu s-a sesizat din oficiu în condiţiile art. 221 Cod procedură penală, nesocotind dispoz. art. 1, 2, 3, din Ordinul nr. 10/29.01.2004, art. 114 din Regulamentul de ordine interioară al parchetelor, art. 465 – 468 Cod procedură penală; nu a confirmat începerea urmăririi penale dispusă de organele de poliţie judiciară, în aceste modalităţi perturbând activitatea de cercetare penală cu impact asupra legalităţii actelor şi măsurilor dispuse şi blocând aptitudinea legală de a aprecia asupra oportunităţii dispunerii unor măsuri preventive în cazul unor infracţiuni flagrante.

Într-o altă cauză, s-a reţinut în sarcina procurorului că, în calitate de prim procuror şi purtător de cuvânt al parchetului de pe lângă un tribunal, a întocmit un comunicat de presă şi a acordat un interviu postului local de televiziune privind situaţia unui dosar, prin care a dezvăluit informaţii care ţineau de desfăşurarea anchetei, respectiv destinaţia sumelor de bani cerute şi primite de traficantul de influenţă, fără a verifica veridicitatea celor declarate de denunţător, într-un moment în care  dosarul nu se mai afla pe rolul parchetului de pe lângă acel tribunal şi totodată a dezvăluit informaţii care au permis identificarea judecătorului G. E. ca fiind una dintre persoanele către care aveau să ajungă sumele de bani.

S-a mai reţinut într-o cauză în sarcina procurorului că, prin gravă neglijenţă în exercitarea atribuţiilor profesionale nu a identificat şi solicitat instanţei oportunitatea reunirii a două cauze penale cu identitate de obiect şi persoană care ulterior au primit soluţii diferite din partea instanţei; nu a insistat pentru lămurirea unor împrejurări privind legătura de cauzalitate dintre boala gravă şi imposibilitatea continuării executării pedepsei în regim de detenţie şi pericolul concret pentru ordinea publică prin lăsarea în libertate a condamnatului.

De asemenea, Secţia pentru procurori a reţinut în sarcina unui procuror că s-a deplasat într-o localitatea din Franţa împreună cu avocatul şi a acceptat să poarte discuţii cu inculpatul S. S. într-un alt cadru decât cel procesual, în condiţiile în care nu a anunţat conducerea parchetului unde funcţiona sau a Ministerului Public, creând aparenţa unei lipse de imparţialitate generate de interesul procurorului în cauză şi de nerespectarea obligaţiei legale de a se abţine în orice demers judiciar dar şi de modalitatea în care a înţeles să accepte relaţia deontologică impusă de cadrul judiciar dintre magistrat – avocat. 

Totodată, s-a mai reţinut că procurorul care, în calitate de procuror şef adjunct al Direcţiei de Investigare a Infracţiunilor de Criminalitate Organizată şi Terorism – Structura Centrală, a refuzat să declare calea de atac a recursului împotriva unei încheieri prin care instanţa a revocat măsura preventivă dispusă faţă de inculpatul S. S., deşi procurorul ierarhic i-a solicitat expres acest lucru, a avut o conduită necorespunzătoare prin desemnarea unui procuror care nu cunoştea dosarul pentru a motiva recursul într-un termen scurt, nu a fost consecvent în concluziile formulate cu privire la aceeaşi cerere formulată de alţi doi inculpaţi, datorită acţiunilor persuasive ale avocatului inculpatului S. S., permise şi acceptate de procuror chiar într-un cadru extraprocesual şi la iniţiativa sa.

În vederea asigurării transparenţei activităţii Consiliului Superior al Magistraturii în materie disciplinară, în anul 2009, Inspecţia Judiciară a elaborat o culegere de practică în materie disciplinară, în care este prezentată jurisprudenţa secţiilor Consiliului Superior al Magistraturii şi a Înaltei Curţi de Casaţie şi Justiţie în perioada 2006-2009. 

De asemenea, culegerea cuprinde o selecţie a soluţiilor de clasare pronunţate de Comisiile de disciplină pentru judecători şi respectiv procurori în aceeaşi perioadă de referinţă.

IV.7.2. Răspunderea penală a judecătorilor şi procurorilor

Din datele transmise de Parchetul de pe lângă Înalta Curte de Casaţie şi Justiţie – Direcţia Naţională Anticorupţie a rezultat că, în anul 2009, pentru comiterea unor infracţiuni de corupţie şi fapte asimilate acestora prevăzute de Legea nr. 78/2000 pentru prevenirea, descoperirea şi sancţionarea faptelor de corupţie, republicată şi modificată, au fost condamnaţi definitiv 3 judecători şi 3 procurori. 

În cauzele aflate în curs de urmărire penală, în care s-a dispus punerea în mişcare a acţiunii penale, precum şi în cele aflate în curs de judecată, Consiliul Superior al Magistraturii a dispus suspendarea din funcţie a doi procurori şi a unui judecător, măsură ce a fost comunicată atât magistraţilor, cât şi parchetelor şi instanţei în care aceştia îşi desfăşurau activitatea.

Inspecţia Judiciară a efectuat în anul 2009 verificări, în condiţiile art. 43 lit. (d) şi art. 44 lit. (d) din Regulamentul de organizare şi funcţionare a Consiliului Superior al Magistraturii, în vederea încuviinţării de către Secţiile Consiliului Superior al Magistraturii a propunerilor de efectuare a percheziţiei faţă de 2 magistraţi (un judecător şi un procuror), cu privire la propunerea de reţinere a doi magistraţi (un judecător şi un procuror) şi cu privire la propunerea de arestare preventivă a doi procurori şi a unui judecător, sub aspectul săvârşirii unor infracţiuni de corupţie prevăzute şi sancţionate de Legea nr. 78/2000 republicată şi modificată.

IV.8. Apărarea independenţei, imparţialităţii şi reputaţiei profesionale a judecătorilor şi procurorilor

Independenţa şi imparţialitatea magistratului este premisa statului de drept şi garanţia fundamentală a unei corecte judecăţi şi al unui proces echitabil. Aceasta presupune că nimeni nu poate interveni în deciziile şi modul de gândire al judecătorului sau procurorului.

Totodată, imparţialitatea, ca element al unui proces echitabil, reprezintă garanţia încrederii justiţiabililor în magistraţii şi instituţiile în care se realizează actul de justiţie. Esenţa acesteia constă în obligaţia magistratului de a se manifesta, în acelaşi mod, faţă de toţi participanţii la proces şi de a nu avea o atitudine unilaterală ce ar aduce atingere spiritului de obiectivitate, de nepărtinire şi de echidistanţă.

De aceea, judecătorul sau procurorul care consideră că independenţa, imparţialitatea sau reputaţia profesională îi este afectată în orice mod se poate adresa Consiliului Superior al Magistraturii care, după caz, poate dispune verificarea aspectelor semnalate, publicarea rezultatelor acesteia, poate sesiza organul competent să decidă asupra măsurilor care se impun sau poate dispune orice altă măsură corespunzătoare, potrivit legii.

De asemenea, în calitatea sa de garant al independenţei justiţiei, Consiliul Superior al Magistraturii, conform prevederilor art. 30 din Legea 317/2004, are dreptul şi obligaţia de a se sesiza şi din oficiu pentru a apăra judecătorii şi procurorii împotriva oricărui act care le-ar putea afecta independenţa sau imparţialitatea ori ar crea suspiciuni cu privire la acestea.

Astfel, în anul 2009 Consiliului Superior al Magistraturii a exercitat, în fapt, această atribuţie constituţională fiind sesizat cu un număr de 24 de cereri ale judecătorilor şi procurorilor (12 cereri formulate de judecători şi 12 cereri formulate de procurori).Dintre cele 12 cereri formulate de către judecători, 5 se aflau la sfârşitul anului în curs de soluţionare.

Două dintre cererile de apărare a reputaţiei profesionale au fost formulate de către judecători în raport cu o serie de articole de presă, apreciate ca având drept consecinţă lezarea în mod gratuit a reputaţiei profesionale de magistrat şi a prestigiului moral în rândul opiniei publice.

Prin hotărârile adoptate, Plenul Consiliului Superior al Magistraturii a hotărât admiterea cererilor de apărare a reputaţiei profesionale formulate de către judecători, apreciind, pe baza verificărilor şi propunerilor formulate de Inspecţia Judiciară, că prin materialele de presă s-a adus atingere prestigiului şi credibilităţii justiţiei. 

Exemplificativ, analizând cererea privind apărarea independenţei justiţiei formulată de asociaţiile profesionale ale judecătorilor şi procurorilor, Plenul a decis că acreditarea ideii încălcării de către corpul magistraţilor chiar a unor valori ocrotite de legea penală este de natură a crea un grav prejudiciu de imagine, de credibilitate a justiţiei, care în sine reprezintă o încălcare a independenţei justiţiei, din perspectiva cerinţei de aparenţă inclusă în conceptul de independenţă, constituind un atac la adresa independenţei funcţionale a justiţiei, prin încercarea de a se diminua încrederea pe care într-o societate democratică, autorităţile judiciare trebuie să o inspire justiţiabililor.

Într-o altă cerere, prin care s-a solicitat apărarea independenţei, imparţialităţii  şi reputaţiei  profesionale în raport cu afirmaţiile făcute într-un material, postat pe blog de către o persoană care avea calitatea de inculpat într-un proces penal. În urma analizării cererii, Plenul a hotărât că modul în care părţile înţeleg să îşi exercite drepturile lor procesuale, conduita lor procesuală, faptul că acestea îşi exprimă nemulţumirile în raport cu măsurile procesuale dispuse în cursul judecăţii în diferite modalităţi, din ce în ce mai diverse, nu trebuie să afecteze imparţialitatea judecătorului învestit cu soluţionarea unei cauze, cu atât mai puţin în ipoteza de faţă, a eventualităţii judecării unei anumite cauze, astfel că afirmaţiile postate pe blogul inculpatului nu sunt de natură a afecta independenţa şi imparţialitatea judecătorului.

Totodată, în raport cu împrejurarea că materialul postat pe blogul inculpatului cuprinde şi afirmaţii în legătură cu întreaga activitate a magistratului, de natură să conducă la formarea unei păreri publice defavorabile cu privire la profesionalismul judecătorului în cauză, a fost apreciată ca justificată intervenţia Consiliului Superior al Magistraturii pentru apărarea reputaţiei profesionale a acestuia.
Cu privire la alte două cereri de apărare a reputaţiei profesionale formulate de către judecători, Plenul Consiliului Superior al Magistraturii a hotărât respingerea acestora, apreciind că măsurile dispuse de conducerea instanţei pentru repartizarea în şedinţele de judecată ori impunerea obligaţiei de semnare a condicii de prezenţă nu reprezintă acte de imixtiune în activitatea profesională a judecătorului şi nici un act discreţionar al preşedintelui instanţei, astfel de acte nefiind în măsură să aibă drept consecinţă afectarea reputaţiei profesionale sau a independenţei judecătorului.

Dintre cererile de apărare a reputaţiei profesionale formulate de către procurori, 7 se aflau la sfârşitul anului în curs de soluţionare.

În cazul cererilor de apărare a reputaţiei profesionale formulate de către procurori, admise de către Plenul Consiliul Superior al Magistraturii, s-a apreciat că aspectele menţionate în conţinutul unor emisiuni televizate ori al unor articole de presă, s-au întemeiat pe fapte neverificate, prezentate într-un mod tendenţios: Plenul a subliniat din nou că protecţia oferită ziariştilor de art. 10 al Convenţiei Europene a Drepturilor Omului nu echivalează cu exonerarea de obligaţia de a respecta celelalte drepturi garantate de Convenţie, printre care se înscrie şi dreptul la reputaţie, ca element esenţial al dreptului la respectarea vieţii private, garantând astfel atât dreptul presei la informarea publicului, cât şi dreptul publicului de a fi informat într-un mod adecvat.

Urmare admiterii cererilor de apărare a independenţei, imparţialităţii, reputaţiei profesionale ale judecătorilor şi procurorilor, Plenul a dispus ca hotărârile pronunţate în această materie să fie aduse la cunoştinţa publicului, prin comunicate de presă şi prin publicare pe site-ul Consiliului Superior al Magistraturii. Pe lângă aceste măsuri, Plenul a mai dispus în anumite cazuri sesizarea Clubului Român de Presă şi a Consiliului Naţional al Audiovizualului în legătură cu conduita nedeontologică a ziariştilor şi moderatorilor de televiziune.
Pentru semnalarea ingerinţelor în activitatea autorităţii judecătoreşti, de natură să afecteze independenţa, imparţialitatea şi reputaţia profesională a judecătorilor şi procurorilor, se află în curs de redactare o culegere, care îşi propune să analizeze speţele soluţionate de Plenul Consiliului Superior al Magistraturii în această materie. Culegerea reprezintă continuarea unui demers materializat deja într-o ediţie anterioară, care a cuprins speţele rezolvate până la nivelul anului 2006 şi continuă examinarea practicii Plenului pentru perioada următoare. Lucrarea îşi propune prezentarea practicii Consiliului Superior al Magistraturii în realizarea rolului constituţional de garant al independenţei justiţiei, concretizată în hotărârile adoptate de Plen în materia apărării independenţei, imparţialităţii şi reputaţiei profesionale ale judecătorilor şi procurorilor, în perioada 2006 – 2009.

IV.9. Politica de resurse umane privind personalul auxiliar

IV.9.1. Modalităţile de ocupare a posturilor vacante de personal auxiliar de specialitate din cadrul instanţelor şi parchetelor                  

Recrutarea personalul auxiliar de specialitate al instanţelor judecătoreşti şi parchetelor de pe lângă acestea s-a realizat şi în cursul anului 2009 prin intermediul concursului organizat de Consiliul Superior al Magistraturii, prin Şcoala Naţională de Grefieri, la data de 6 septembrie 2009.

În cursul anului 2009, ocuparea posturilor vacante de grefier prin concursuri organizate la nivelul curţilor de apel şi al parchetelor de pe lângă acestea, conform art. 36 din Legea nr. 567/2004, republicată, cu modificările şi completările ulterioare, a fost restrânsă, ca efect al dispoziţiilor O.U.G. nr. 223/2008 şi O.U.G. nr. 34/2009.

De asemenea, în conformitate cu prevederile art. 683  alin. 2 teza a II-a şi alin.3 din actul normativ menţionat, în cursul anului 2009, Consiliul Superior al Magistraturii a examinat cereri de reîncadrare şi de numire în funcţia de grefier, fără concurs.

IV.9.2. Principalele categorii de personal auxiliar şi rolul acestora pentru buna desfăşurare a activităţii instanţelor şi parchetelor 

Sunt conexe personalului auxiliar de specialitate al instanţelor judecătoreşti şi al parchetelor de pe lângă acestea funcţiile de agent procedural, aprod şi şofer.

Astfel cum statuează art. 1 din Legea nr. 567/2004, cu modificările şi completările ulterioare, în înfăptuirea actului de justiţie, munca personalului auxiliar de specialitate constituie un sprijin pentru judecători şi procurori.

Potrivit art. 2  din acelaşi act normativ, personalul auxiliar de specialitate funcţionează în cadrul următoarelor compartimente auxiliare ale instanţelor judecătoreşti şi parchetelor de pe lângă acestea: registratura; grefa; arhiva; biroul de informare şi relaţii publice; biblioteca.
 Repartizarea personalului în cadrul compartimentelor auxiliare de specialitate se face de preşedintele instanţei sau de procurorul general ori, după caz, de prim-procurorul parchetului.

Grefa, registratura şi arhiva efectuează operaţiuni privind primirea, înregistrarea şi expedierea corespondenţei, îndosarierea actelor, păstrarea registrelor, precum şi alte lucrări cu caracter auxiliar, necesare bunei desfăşurări a activităţii instanţelor si parchetelor.

Biroul de informare şi relaţii publice asigură legăturile instanţei sau ale parchetului cu publicul şi cu mijloacele de comunicare în masă, în vederea garantării transparenţei activităţii judiciare, în condiţiile stabilite de lege.
Totodată, potrivit art. 54 din Regulamentul de ordine interioară al instanţelor judecătoreşti, aprobat prin Hotărârea nr. 387/2005 a Plenului Consiliului Superior al Magistraturii, grefierul de şedinţă are următoarele atribuţii: participă la şedinţele de judecată, îndeplinind atribuţiile prevăzute de lege şi de prezentul regulament, sub controlul preşedintelui completului de judecată; întocmeşte conceptele pentru citarea părţilor din proces; întocmeşte actele de procedură dispuse de completul de judecată; completează borderourile şi predă corespondenţa pentru expediere; completează condica şedinţelor de judecată, în care se trec dosarele din şedinţa respectivă, în ordinea înscrisă în lista cauzelor, cu următoarele menţiuni: numărul curent, numele sau denumirea părţilor, numărul dosarului şi obiectul cauzei, termenul acordat, cu indicarea motivului amânării cauzei; în cazul amânării pronunţării, se va indica data acesteia; comunică hotărârile judecătoreşti în termenul prevăzut de lege; tehnoredactează hotărârile judecătoreşti şi alte lucrări repartizate de conducerea instanţei; hotărârile vor cuprinde, în final, iniţialele redactorului, ale tehnoredactorului, data tehnoredactării şi numărul de exemplare; la instanţele de control judiciar se trece, în plus, compunerea completului de judecată a instanţei a cărei hotărâre este supusă controlului judiciar, cu indicarea, dacă este cazul, a caracterului reformării; transcrie înregistrările audio sau stenogramele şedinţelor de judecată, în condiţiile legii;

Atribuţiile în detaliu ale personalului auxiliar al instanţelor şi parchetelor sunt prevăzute în Regulamentul de ordine interioară al instanţelor judecătoreşti şi în Regulamentul de ordine interioară al parchetelor, aprobat prin Ordinul nr. 529/C/2007 al ministrului justiţiei.

IV.9.3. Răspunderea disciplinară şi penală a personalului auxiliar de specialitate din cadrul instanţelor şi parchetelor 

Potrivit art. 82 din Legea nr. 567/2004 privind statutul personalului auxiliar de specialitate al instanţelor judecătoreşti şi al parchetelor de pe lângă acestea, cu modificările şi completările ulterioare, personalul auxiliar de specialitate al instanţelor judecătoreşti şi al parchetelor de pe lângă acestea răspunde civil, disciplinar, administrativ şi penal.
În conformitate cu prevederile art. 83 din acelaşi act normativ, personalul auxiliar de specialitate răspunde disciplinar pentru abaterile de la îndatoririle de serviciu, precum şi pentru comportările care dăunează intereselor serviciului sau prestigiului justiţiei. 

Legea prevede expres faptele care constituie abatere disciplinară şi sancţiunile care se pot aplica într-o astfel de situaţie.

Cu excepţia avertismentului, care se aplică de conducătorul instanţei sau al parchetului în cadrul căruia îşi desfăşoară activitatea cel sancţionat, celelalte sancţiuni disciplinare se aplică, după caz, de către preşedintele Înaltei Curţi de Casaţie şi Justiţie, procurorul general al Parchetului de pe lângă Înalta Curte de Casaţie şi Justiţie sau al Departamentului Naţional Anticorupţie ori, după caz, de preşedintele curţii de apel sau de procurorul general al parchetului de pe lângă curtea de apel în a cărui circumscripţie teritorială îşi desfăşoară activitatea cel sancţionat.

Din datele furnizate de instanţe rezultă că în cursul anului 2009 au fost aplicate personalului auxiliar 54 de sancţiuni disciplinare, după cum urmează: 20 de avertismente, 26 de sancţiuni vizând reducerea drepturilor salariale, 2 sancţiuni constând în retrogradare în grad/treaptă profesională, o revocare din funcţia de conducere deţinută, 4 mutări disciplinare la o altă instanţă din circumscripţia curţii de apel şi o excludere din profesie. La parchete, în cursul anului 2009, au fost aplicate 5 sancţiuni disciplinare constând în avertisment.


În perioada de referinţă, nu au fost raportate de către instanţe şi parchete cazuri de trimiteri în judecată sau condamnări în ceea ce priveşte personalul auxiliar de specialitate pentru fapte penale în legătură cu exerciţiul atribuţiilor de serviciu.

IV.10. Resursele materiale aflate la dispoziţia instanţelor şi parchetelor în anul 2009. Iniţiative pentru combaterea stării de subfinanţare a sistemului judiciar

Asigurarea resurselor materiale necesare este esenţială pentru buna funcţionare a justiţiei ca serviciu public. Totodată, locul justiţiei în echilibrul puterilor, ca putere/autoritate a statului de drept nu poate fi garantat decât dacă se asigură şi independenţa financiară a acesteia, în sensul că bugetul justiţiei trebuie să fie stabilit, pe de o parte, în funcţie de o serie de factori obiectivi (volum de activitate, schemele de personal etc.) iar pe de altă parte, la un nivel corespunzător care să permită îndeplinirea rolului social şi atribuţiilor prevăzute de lege pentru sistemul judiciar. 

În acest context, prezentăm câteva aspecte esenţiale care privesc finanţarea justiţiei, în conformitate cu planurile de acţiune pentru Reforma în justiţie.

IV.10.1. Starea sediilor instanţelor şi parchetelor. Programe în derulare privind îmbunătăţirea situaţiei acestora

Pentru asigurarea şi dezvoltarea capacităţii administrative în sistemul justiţiei în anul 2009, fondurile pentru dotări şi investiţii au fost în valoare totală de  88.722 mii lei, astfel:

1. Înalta Curte de Casaţie şi Justiţie – bugetul alocat pentru anul 2009 a fost de 350 mii lei.  Pentru dotarea corespunzătoare au fost alocate de la bugetul statului suma de 350 mii lei pentru analizator reţea, echipamente IT şi alte echipamente. În completarea acestor dotări, Înalta Curte de Casaţie şi Justiţie a primit în anul 2009 echipamente IT de la Ministerul Justiţiei în cadrul programului PHARE RO 2006/018-147.01.04.10.01.10. Pentru anul 2010, au fost prevăzute în proiectul de buget fonduri pentru investiţii în valoare de 1.000 mii lei pentru dotări şi 600 mii lei cheltuieli cu studii de prefezabilitate pentru construirea unui sediu nou deoarece actualul imobil nu are spaţiul necesar pentru buna derulare a activităţii.

2. Parchetul de pe lângă Înalta Curte de Casaţie şi Justiţie – bugetul alocat pentru anul 2009 a fost de 27.375 mii lei, din care 15.948 mii lei pentru reparaţii curente, capitale, investiţii noi şi în continuare în vederea asigurării  desfăşurării activităţii în bune condiţii. Suma de 11427 mii lei a fost utilizată pentru achiziţia de autoturisme, centrale termice, centrale telefonice,sisteme detecţie efracţie şi incendiu.

În structura Ministerului Public funcţionează un număr de 234 unităţi, care îşi desfăşoară activitatea în 182 de sedii, din care:

· 130 de sedii sunt în administrare

·  31 unităţi funcţionează în comun cu instanţele, în sedii administrate de Ministerul Justiţiei

·   8 unităţi îşi desfăşoară activitatea în sedii cu chirie

·   8 unităţi funcţionează în sedii la terţi ( primării, prefecturi etc.) fără chirie 

·   5 sedii revendicate

Situaţia sediilor unităţilor de parchet aflate în administrare, se prezintă astfel:

· 99 sedii în stare tehnică foarte bună  şi nu necesită lucrări imediate

· 28 sedii în stare tehnică bună şi  necesită reparaţii curente sau capitale

· 3 sedii în stare tehnică satisfăcătoare şi se află în planul multianual de investiţii pentru a fi demarate lucrări de reparaţii capitale sau investiţii


Suma de 15.948 mii lei a fost utilizată, astfel: 7.325 mii lei – reparaţii capitale în curs de derulare la 12 sedii;50 mii lei – consolidare; 8.428 mii lei – investiţii în curs de derulare pentru 9 obiective; 145 mii lei – studii de fezabilitate pentru lucrări noi de investiţii

În anul 2010 sunt propuse a fi începute 4 lucrări de reparaţii capitale, care se află în prezent la faza de proiectare. Pentru aceste lucrări cât şi pentru cele 7 lucrări aflate în derulare s-a propus a se aloca 9.500 mii lei. Pentru lucrările de consolidări aferente lucrărilor de reparaţii capitale a fost propusă suma de 80 mii lei.

De asemenea, pentru anul 2010, în proiectul de buget sunt cuprinse a fi demarate 2 lucrări de investiţii noi. Pentru aceste lucrări, cât şi pentru cele 8 lucrări aflate în derulare sunt propuse a fi alocate 10.900 mii lei, iar pentru studii de fezabilitate suma de 80 mii lei.

Suma de 6.660 mii lei prevăzută la dotări este destinată pentru achiziţionarea de mobilier,  autoturisme şi alte bunuri necorporale. Au fost utilizate fonduri şi pentru achitarea ratelor aferente contractului multianual de achiziţionare în sistem leasing de tehnică de calcul nr. 64/C/2006, în baza căruia s-au achiziţionat un număr de 4.300 calculatoare, 495 Notebook, 3.315 imprimante, 346 aparate multifuncţionale, 488 servere, 416 scanere.

În anul 2008 au fost achiziţionate bunuri prin derularea programelor PHARE 2005 şi PHARE 2006 în valoare de 1.497,4 mii lei din care pentru DIICOT dotări în sumă de 89,8 mii lei.

3. Direcţia Naţională Anticorupţie îşi desfăşoară activitatea într-un sediu central, 14 sedii ale serviciilor teritoriale şi 3 sedii ale birourilor teritoriale.

Cuantumul fondurilor alocate în anul 2009 pentru cheltuieli de întreţinere, reparaţii curente şi chirii la sediile existente a fost de 3.242 mii lei. Menţionăm că din totalul de 18 imobile destinate desfăşurării activităţii, două sunt în folosinţa serviciului Teritorial Alba Iulia şi Constanţa, iar pentru sediul central al Serviciului teritorial Bucureşti se fac demersuri pentru preluarea imobilului de la RAPPS. Restul sediilor funcţionează în spaţii închiriate, preluate cu contract de comodat, iar două servicii teritoriale au spaţii aflate în administrarea tribunalelor. 

Pentru anul 2010 au fost solicitate fonduri în valoare de 100 mii lei la reparaţii capitale, modernizări şi investiţii pentru sediile serviciilor teritoriale Alba Iulia şi Constanţa, aflate în administrarea D.N.A.

Situaţia sediilor DNA este bună, sediul pentru Serviciul Teritorial Alba Iulia a fost renovat şi reabilitat în anul 2007.

Pentru dotări cu mobilier, aparatură birotică, echipamente, programe informatice, mijloace de transport au fost utilizate în anul 2009 fonduri în valoare de 273 mii lei, iar pentru anul 2010 au fost solicitate prin buget la capitolul de cheltuieli cu această destinaţie suma de 750 mii lei.

Din totalul dotărilor existente până în prezent în valoare de 19.946,46 mii lei, au fost achiziţionate bunuri de 7.968,1 mii lei din fonduri PHARE la care se adaugă alte bunuri primite de la Ministerul Justiţiei în valoare de 1.377,79 mii lei.

4. Menţionăm că procesul investiţional desfăşurat de către Ministerul Justiţiei în anul 2009 a avut în vedere prevederile din H.G. nr. 1346/21.10.2007 privind aprobarea Planului de acţiune pentru îndeplinirea condiţionalităţilor din cadrul mecanismului de cooperare şi verificare a programului realizat de România în domeniul reformei sistemului judiciar şi al luptei împotriva corupţiei.

Totodată, în anul 2009 au mai fost dotate instanţele judecătoreşti cu echipamente de IT, piese de mobilier, mijloace de transport şi alte echipamente, conform unor proiecte cu finanţare din fonduri externe nerambursabile, în valoare totală de 5.942.197,43 euro. Pentru anul 2010, din aceeaşi sursă de finanţare se vor achiziţiona echipamente audio-video pentru video-conferinţe, sisteme de arhivare electronică şi aplicaţie software de gestionare electronică a documentelor procesate, echipamente IT având ca destinaţie instanţe judecătoreşti, în valoare totală de 1.557.350,78 euro.

Sumele alocate Ministerului Justiţiei în anul bugetar 2009 la dotări, reparaţii capitale şi investiţii pentru sediile instanţelor au fost în sumă totală de 34.707 mii lei, după ultima rectificare bugetară pe anul 2009.

Creditele au fost utilizate potrivit programului de investiţii, astfel:

· fonduri pentru construcţii în valoare de 12.379 mii lei;

· suma de 8.904 mii lei din bugetul aprobat pentru anul 2009 pentru reparaţii capitale;

· pentru dotări independente au fost alocate credite în valoare de 13.424 mii lei.

 Ministerul Justiţiei a semnat un acord de împrumut cu Banca Mondială în valoare de 110 milioane euro, din care 65,9 milioane euro pentru reabilitare a 20 de sedii de instanţă, partea de reabilitare instanţe fiind negociată de Ministerul Justiţiei potrivit programului de prioritizare a investiţiilor la sediile de instanţă. Se mai adaugă suma de cca 7 milioane euro  pentru proiectarea a 5 obiective din cele 20, asistenţă pentru supervizare lucrări şi audit tehnic.

Prin H.G. nr. 1161/26.09.2007 s-au aprobat indicatorii tehnico-economici aferenţi obiectivelor de investiţii publice, potrivit documentaţiilor de studiu de fezabilitate. Creditele aprobate prin bugetul anului 2009 pentru obiectivele ce se finanţează din Împrumutul nr. 4811-RO, semnat de Guvernul României la 27 ianuarie 2006, pentru sprijinirea procesului de reformă a sistemului judiciar au fost în sumă de 20.057 mii lei.

Pentru obiectivele din planul de acţiuni în curs de derulare pe anul 2010 s-au prevăzut în proiectul de buget sume în valoare de 112.640 mii lei, din care:

· lucrări de investiţii în valoare de 68.546 mii lei ;

· sistemul de management al resurselor din sistemul judiciar-18.000 mii lei ;

· mobilier pentru sedii instanţe în sumă de 3.000 mii lei.

Stadiul implementării Componentei I a Proiectului - Reabilitarea infrastructurii instanţelor cu privire la situaţia pe obiective, se prezintă astfel:

· pentru 8 obiective contractele sunt  în curs de execuţie cu termene de finalizare în 2010 şi aprilie 2011;

· alte 12 obiective se prezintă  în diverse stadii, după cum urmează: pentru Ialomiţa se semnează contractul în anul 2010;Tribunalul Tulcea şi Tribunalul Argeş vor semna contractele de execuţie lucrări în februarie 2010; Curtea de Apel Piteşti are procedura de achiziţie în derulare; Curtea de Apel Craiova pentru obţinerea autorizaţiei de construcţie trebuie să obţină avizul Ministerului Culturii, clădirea fiind monument istoric; Palatul de Justiţie Iaşi şi Tribunalul Sibiu se află în curs de obţinerea autorizaţiei de construcţie; Curtea de Apel Oradea este în curs de obţinerea avizelor necesare pentru începerea lucrării; pentru Judecătoria Câmpina este în pregătire studiul de fezabilitate; Curtea de Apel Cluj şi Turda pentru obţinerea avizelor au lucrări în completare la proiectanţi; Tribunalul Prahova este în faza preliminară de obţinerea avizului de principiu al Direcţiei Naţionale a Monumentelor Istorice.

În ceea ce priveşte sediile în care îşi desfăşoară activitatea instanţele judecătoreşti, numărul total al acestora este de 219, acestea aflându-se în diferite stări de funcţionare, astfel:

-   sedii în stare foarte bună - 40

· sedii în stare bună de funcţionare - 58

· sedii în stare tehnică satisfăcătoare - 80

· sedii în stare tehnică nesatisfăcătoare - 37

· sedii în stare foarte rea -4. 
În perioada 1990-decembrie 2009 au fost finalizate 19 obiective noi de investiţii.

În proiectul de buget pentru anul 2010 au fost prevăzute fonduri pentru cheltuieli de capital în valoare de 38.697 mii lei în următoarea structură:

· pentru construcţii credite în valoare de 9.299 mii lei;

· pentru reparaţii capitale au fost prevăzute credite în valoare de 4.398 mii lei;

· la dotări independente au fost propuse credite în valoare de 25.000 mii lei.

IV.10.2. Resursele financiare disponibile la nivelul instanţelor şi parchetelor în cursul anului 2009

În anul 2009 au existat rectificări bugetare pentru sistemul judiciar care au  reglementat interdicţii şi limitări de fonduri, atât  la cheltuielile de personal, cât şi la cheltuielile materiale, după cum urmează:

· Înalta Curte de Casaţie şi Justiţie – bugetul final rectificat pentru anul 2009 a fost în valoare totală de 69.269 mii lei faţă de bugetul aprobat iniţial de 85.356 mii lei;

· Parchetul de pe lângă Înalta Curte de Casaţie şi Justiţie – bugetul final rectificat pentru anul 2009 a fost în valoare totală de 562.640 mii lei faţă de bugetul aprobat iniţial de 594.886 mii lei;
· Direcţia Naţională Anticorupţie – bugetul rectificat pentru anul 2009 a fost în valoare totală de 58.632 mii lei, bugetul iniţial fiind diminuat cu 1.676 mii lei la toate titlurile de cheltuieli, în afară de cheltuielile de personal care au fost majorate cu 5.416 mii lei pentru plata drepturilor stabilite  până la finele anului 2009 deoarece bugetul stabilit iniţial era insuficient,iar la ultima rectificare tot la cheltuieli de personal s-a diminuat bugetul cu suma de 1.558 mii lei;

Menţionăm că, raportat la bugetul anului 2009, propunerile de buget ale DNA sunt de 102.487 mii lei, suma propusă fiind mult mai mare pentru realizarea programului principal „Combaterea marii corupţii”, deoarece obiectivele fixate au avut susţinere financiară limitată în anul 2009.

 - Ministerul Justiţiei – bugetul rectificat pentru anul 2009 a fost în valoare de 2.130.533 mii lei, din care fondurile alocate suplimentar faţă de bugetul iniţial au fost de 218.761 mii lei. 

Majoritatea fondurilor alocate suplimentar pentru anul 2009 au fost necesare pentru acoperirea drepturilor de natură salarială cuvenite potrivit reglementărilor legale în domeniu,  pentru alte destinaţii de cheltuieli materiale, transferuri şi cheltuieli de capital.

 Potrivit prevederilor Ordonanţei Guvernului nr.11/2009 au fost propuse în proiectul de buget pentru anul 2010 fonduri în valoare de 1.820.119 euro pentru proiecte de investiţii necontractate în cadrul exerciţiului de programare PHARE 2006.

· Consiliul Superior al Magistraturii

Programul de cheltuieli pentru anul 2009, potrivit bugetului de stat aprobat prin Legea nr. 18/2009, cu modificările şi completările ulterioare, care a susţinut financiar atât activitatea Consiliului Superior al  Magistraturii, cât şi derularea activităţilor cu privire la Planul de acţiune privind Reforma în justiţie, a fost în valoare totală de 75.056 mii lei, din care:

· aparat propriu  CSM


49.271 mii lei

· I.N.M. 




20.795 mii lei

· S.N.G. 




  4.990 mii lei.

IV.10.3. Iniţiative pentru combaterea stării de subfinanţare a sistemului justiţiar

În ceea ce priveşte măsurile pentru combaterea  stării de subfinanţare a sistemului judiciar, se au în vedere următoarele:

· creşterea gradului de accesare printr-o gestionare eficientă a fondurilor europene pentru dotări şi servicii;

· asigurarea unui management adecvat al fondurilor primite de la Banca Mondială pentru finanţarea programelor de investiţii şi servicii;

· utilizarea cu economie a fondurilor alocate pentru cheltuieli materiale şi servicii prin bugetele ce vor fi aprobate în anul 2010 ;

· îmbunătăţirea mediului de control intern pentru o mai bună alocare a resurselor pe destinaţii de cheltuieli ;

· prevederea în fişa postului managerului economic al ordonatorilor secundari de credite a atribuţiilor de monitorizare şi control asupra ordonatorilor terţiari, inclusiv dispunerea unor misiuni de control financiar de gestiune de către ordonatorul secundar de credite.

Apărarea independenţei sistemului judiciar presupune, în mod absolut, asigurarea stabilităţii şi securităţii financiare a acestuia, sistemul judiciar, în ansamblul său, neputând fi independent şi funcţional dacă nu are asigurate resursele necesare pentru a-şi desfăşura activitatea.

Cu toate acestea, în fiecare an sistemul judiciar s-a confruntat cu condiţii precare de finanţare iar, în prezent, tabloul negativ al subfinanţării sistemului judiciar este completat şi de recenta trecere la bugetele locale a sumelor provenind din taxele judiciare de timbru, realizată prin Legea nr. 76/2009 pentru aprobarea Ordonanţei de urgenţă a Guvernului nr. 75/2008 privind stabilirea de măsuri pentru soluţionarea unor aspecte financiare în sistemul justiţiei.  

Subfinanţarea sistemului amplifică riscurile legate de perturbarea gravă a activităţii judiciare, afectând sever independenţa justiţiei şi subminând rolul constituţional al Consiliului Superior al Magistraturii.

În aceste condiţii, în şedinţa din 11 iunie 2009, Plenul Consiliului Superior al Magistraturii a hotărât sesizarea Guvernului României, Ministerului Finanţelor Publice şi a Ministerului Justiţiei şi Libertăţilor Cetăţeneşti  în vederea adoptării unor măsuri, prezentate în cele ce urmează, de natură să asigure suplimentarea fondurilor care ar putea alimenta bugetele instanţelor judecătoreşti. 

· Trecerea sumelor provenind din taxele judiciare de timbru de la bugetele locale la bugetele instanţelor judecătoreşti.

Actuala destinaţie a sumelor rezultate din plata taxelor judiciare de timbru nu poate fi justificată obiectiv în condiţiile în care autorităţile locale nu alocă niciun fel de resurse pentru funcţionarea instanţelor. 

Pentru obţinerea acestor venituri, instanţele judecătoreşti alocă importante resurse financiare şi umane, în scopul desfăşurării proceselor, motiv pentru care  este necesar – mai ales în condiţiile dificultăţilor financiare grave cu care se confruntă în prezent sistemul judiciar - ca sumele rezultate din plata taxelor judiciare de timbru să fie preluate urgent la bugetele instanţelor. 

· Majorarea  nivelurilor taxelor judiciare de timbru, care sunt  încă la nivelurile stabilite pentru anul 2007. 

În acest context, semnalăm, cu titlu de exemplu, nivelul extrem de redus al unora dintre taxe pentru acţiuni introduse frecvent  la instanţe:

· cererile pentru anularea actului sau, după caz, recunoaşterea dreptului pretins, formulate în materia contenciosului administrativ – 4 lei;

· cererile de divorţ, întemeiate pe art. 38 alin. (1) şi (2) din Codul familiei – 39 lei, sau cele întemeiate pe art. 38 alin. (3) din Codul familiei – 8 lei;

· acţiunile, cererile şi contestaţiile în materia falimentului – 39 lei;

· cererile pentru emiterea somaţiei de plată -39 lei;

· contestaţia la executare, care, indiferent de valoarea contestată, nu poate depăşi suma de 194 lei;

· cererile pentru stabilirea  calităţii de moştenitor, a masei succesorale şi cererile de partaj – 19 lei.

În privinţa acestor din urmă cereri, s-a apreciat că taxele ar trebui stabilite la nivelurile celor reglementate în activitatea notarială. Nu există nicio raţiune pentru stabilirea unor taxe diferite pentru cereri având acelaşi scop şi oricum nu este justificată stabilirea unui nivel mai mic al taxei pentru cererile adresate instanţei, în condiţiile în care cheltuielile pe care le presupune, pentru stat, derularea unei proceduri  judiciare, sunt mult mai mari.

În acelaşi sens, taxa judiciară de timbru pentru cererile prin care se solicită pronunţarea unei hotărâri care să ţină loc de contract de vânzare - cumpărare ar trebui să fie stabilită la nivelurile reglementate în activitatea notarială pentru încheierea contractului de vânzare - cumpărare.

· Unificarea grilelor utilizate pentru stabilirea taxelor de timbru în activitatea notarială cu normativele avute în vedere de experţii judiciari evaluatori, cunoscut fiind faptul că în cazul cererilor care se timbrează la valoare, valoarea avută în vedere pentru stabilirea taxei judiciare de timbru este, de cele mai multe ori, cea stabilită de expertiză.

· Reintroducerea cheltuielilor de procedură în procesele civile. 

Instituţia propusă, similară cheltuielilor judiciare avansate de stat în procesele penale, ar crea posibilitatea acoperirii tuturor cheltuielilor efectuate de stat în cursul procesului de către partea aflată în culpă procesuală. Într-o astfel de reglementare, partea din cheltuielile efectuate de stat, neacoperită de taxa judiciară de timbru, ar  fi acoperită pe calea obligării celui aflat în culpă procesuală la plata cheltuielilor de procedură. În acest fel, s-ar asigura posibilitatea recuperării tuturor cheltuielilor făcute de stat, după terminarea procesului, eliminându-se totodată inconvenientul afectării accesului la justiţie şi a dreptului la un proces rezonabil, pe care l-ar presupune plata anticipată a unor taxe judiciare de timbru costisitoare.

Dacă propunerea ar fi însuşită s-ar impune şi reglementarea unor criterii pentru determinarea cuantumului cheltuielilor de procedură; de asemenea, astfel de criterii sunt necesare şi pentru determinarea cuantumului cheltuielilor judiciare avansate de stat în procesele penale.

· Instituirea unei taxe pentru cererile de eliberare a unor copii simple de pe înscrisuri din dosare  de către instanţele judecătoreşti.

Chiar şi în condiţiile în care operaţiunea propriu-zisă de copiere nu se realizează de instanţă, pentru eliberarea  acestor copii trebuie afectat personal din cadrul instanţei, care să asigure securitatea pieselor dosarului în cursul operaţiunii de copiere.

· Instituirea unei taxe pentru înregistrarea la curţile de apel a executorilor judecătoreşti şi a notarilor publici, respectiv pentru înregistrarea la tribunale a interpreţilor şi a traducătorilor.

· Constituirea ca venituri în bugetele instanţelor judecătoreşti a sumelor încasate din închirierea unor spaţii în sediile acestora (pentru vânzarea de carte juridică, fotocopiere, tehnoredactare, bufet), precum şi a sumelor încasate din folosirea locurilor de parcare din apropierea sediilor instanţelor judecătoreşti.

· Reglementarea unei taxe pentru eliberarea de copii de pe documentele deţinute de instanţele judecătoreşti,  în urma unei solicitări de informaţii de interes public. În acest sens, menţionăm că în prezent există deja cadrul normativ care reclamă stabilirea unei astfel de taxe. 

Potrivit art. 9 alin. (1) din Legea nr. 544/2001 privind liberul acces la informaţiile de interes public, cu modificările şi completările ulterioare, “costul serviciilor de copiere este suportat de solicitant, în condiţiile legii”; aşadar, tocmai în aplicarea acestei dispoziţii legale, este necesară reglementarea cuantumului taxei de copiere.

S-a apreciat că implementarea urgentă a acestor măsuri ar putea fi de natură să amelioreze situaţia precară a finanţării sistemului judiciar, prin majorarea bugetelor instanţelor cu sumele care ar urma să fie încasate.
Capitolul V Raporturile dintre sistemul justiţiei şi celelalte instituţii şi organisme, precum şi cu societatea civilă
V.1. Raporturile dintre instanţe şi parchete, precum şi cu CSM

Relaţiile dintre instanţe şi parchete
, precum şi cele dintre aceste instituţii şi Consiliul Superior al Magistraturii reprezintă temelia bunei înfăptuiri a justiţiei şi au o influenţă hotărâtoare asupra percepţiei publice asupra actului de justiţie.

Pentru acest motiv, analizarea acestora şi eliminarea oricăror tensiuni existente constituie o condiţie sine qua non a unui sistem juridic performant.

Instanţele de la nivelul întregii ţări au caracterizat relaţia cu parchetele corespunzătoare ca fiind foarte bună, desfăşurată în lumina dispoziţiilor legale, în baza unei bune colaborări şi a respectului reciproc, doar trei curţi de apel apreciind relaţia ca fiind una bună.

Pentru îmbunătăţirea relaţiei instituţionale cu parchetele aferente, au fost propuse mai multe demersuri, după cum urmează: 

· organizarea de întâlniri profesionale periodice între judecători şi procurori

· participarea reprezentanţilor parchetelor la şedinţele de practică neunitară trimestriale ale secţiilor penale de la curţile de apel şi instanţele din circumscripţiile acestora

· sesizarea la timp a disfuncţionalităţilor apărute între parchete şi instanţe

· înaintarea la parchet a Buletinului Jurisprudenţei

· participarea reciprocă a conducătorilor instanţelor şi parchetelor la dezbaterea bilanţurilor 

· transmiterea de date în sistem electronic

· comunicarea tuturor relaţiilor solicitate în timp util

· sesizarea instanţelor de judecată cu respectarea termenelor procedurale

· creşterea gradului de comunicare între instituţii

· discuţii comune privind cauzele civile la care participarea procurorului este obligatorie

Parchetele au caracterizat relaţia cu instanţele judecătoreşti ca fiind una bună şi foarte bună, bazată pe colaborare, respect, disponibilitate, legalitate şi interes reciproc în rezolvarea tuturor problemelor.

În ceea ce priveşte parchetele, pentru îmbunătăţirea relaţiei instituţionale cu instanţele pe lângă care acestea funcţionează au fost făcute mai multe recomandări:       

· organizarea de dezbateri, întâlniri şi seminarii cu judecătorii pe probleme de practică neunitară;

· contacte directe şi permanente între conducătorii instanţelor şi parchetelor

· corelarea completelor cu numărul de procurori de judiciar 

· asigurarea condiţiilor optime pentru studierea dosarelor la sediul instanţelor

· conduită bazată pe relaţii principiale.


Se poate observa că, în cursul anului 2009, atât instanţele cât şi parchetele nu au evidenţiat inadvertenţe în relaţiile dintre aceste instituţii, acestea fiind calificate, în mare majoritate, drept foarte bune.
Îmbunătăţirea constantă a relaţiilor dintre instanţe şi parchete conduce la ocrotirea drepturilor şi intereselor părţilor, la soluţionarea cu celeritate, în mod imparţial şi legal a cauzelor şi, implicit, la  sporirea încrederii populaţiei în actul de justiţie.

Relaţiile instanţelor
 şi parchetelor cu Consiliul Superior al Magistraturii au fost apreciate ca fiind bune şi foarte bune, într-o situaţie singulară, acestea fiind calificate ca „satisfăcătoare”.

În vederea îmbunătăţirii relaţiei instituţionale cu Consiliului Superior al Magistraturii, atât instanţele, cât şi unităţile de parchet au evidenţiat mai multe sugestii, acestea fiind, în ordinea priorităţilor: 

· să acorde în mai mare măsură sprijin magistraţilor pentru apărarea drepturilor şi statutului acestora;

· să apere eficient magistraţii împotriva eventualelor presiuni exercitate prin mass-media;

· să apere eficient judecătorii şi procurorii împotriva oricăror imixtiuni de natură politică sau economică;

· să dezvolte comunicarea cu întreg corpul magistraţilor prin întâlniri periodice, revista CSM, forumul informatic al magistraţilor etc.;

· să consulte mai des instanţele şi parchetele în procesul său decizional;

· să reacţioneze mai prompt în privinţa cererilor de apărare a independenţei sau a reputaţiei profesionale formulate de judecători.

V.2. Raporturile dintre instanţe/parchete şi barourile de avocaţi, colegiile consilierilor juridici, experţii judiciari, precum şi cu justiţiabilii

Alături de magistraţi, avocaţii, consilierii juridici, experţii judiciari şi justiţiabilii reprezintă persoane implicate în procesul de înfăptuire a actului de justiţie, iar raporturile instanţelor/parchetelor cu acestea sunt esenţiale pentru soluţionarea legală şi cu celeritate a cauzelor. 

În marea lor majoritate, instanţele şi parchetele au apreciat relaţia instituţională cu barourile ca fiind bună şi foarte bună. 


Pentru îmbunătăţirea relaţiilor dintre instanţe şi barourile de avocaţi, instanţele au propus următoarele demersuri:

· delegaţiile pentru apărătorii desemnaţi din oficiu să fie emise în termen util pentru studierea dosarelor; 

· încurajarea metodelor alternative de soluţionare a litigiilor;
· înţelegerea de către avocaţi a rolului şi misiunii acestora în raport cu instanţele şi, în special, legat de aplicarea O.G. 52/2008 privind ajutorul public judiciar;
· delegarea de către barouri a unor reprezentanţi pentru informarea asupra problemelor ce apar în relaţiile dintre instituţii şi corelarea măsurilor pentru preîntâmpinarea disfuncţiilor;
· planificarea permanenţei avocaţilor pe cel puţin 30 de zile, astfel încât la data de 01. a lunii lista să fie afişată la instanţă;
· asigurarea substituirilor în cazul lipsei titularilor de angajamente în materie penală, iar în materie civilă, responsabilizarea apărătorilor în cazul asigurării ajutorului public judiciar;
· întâlniri tematice periodice;
· relaţii de tip profesional pentru întărirea deontologiei profesionale în ambele sensuri;    

Parchetele de la nivelul întregii ţări au avut următoarele propuneri pentru menţinerea şi îmbunătăţirea unor relaţii corespunzătoare cu barourile de avocaţi:

· organizarea eficientă a serviciilor de asistenţă judiciară din oficiu;
· întâlniri periodice pentru întărirea conlucrării şi încrederii reciproce;
· întâlniri cel puţin anuale între conducerile celor două instituţii;
· respectarea de către avocaţi a normelor procedurale;
· respectarea planificării zilnice stabilite de barou privind asistenţa judiciară din oficiu;
· solicitudine la asistenţă din oficiu ori în afara orelor de program;
· creşterea calităţii actului de asistenţă judiciară.

Referitor la relaţia instituţională a instanţelor cu colegiile consilierilor juridici, aceasta a fost apreciată drept bună, în majoritatea cazurilor. Mai mult, trei curţi de apel au catalogat raporturile lor cu reprezentanţii acestei profesii juridice ca fiind foarte bună.

O altă categorie juridică ai cărei reprezentanţi desfăşoară o activitate cu o influenţă covârşitoare asupra activităţii judiciare, fie în cursul urmăririi penale, fie în cursul judecăţii, este cea a experţilor judiciari.

Instanţele au caracterizat relaţiile cu experţii judiciari ca fiind, în mare majoritate, bune şi foarte bune, aceleaşi aprecieri fiind făcute şi de către parchete (opinia parchetelor include şi relaţia cu institutele de medicină-legală).

De asemenea, parchetele au evidenţiat existenţa unor relaţii bune şi foarte bune cu organele de cercetare penală, sugerând mai mulţi factori de natură să contribuie la eficientizarea activităţii comune, desfăşurate în scopul bunei înfăptuiri a justiţiei:

· răspuns prompt la solicitările formulate de parchet;
· trecerea poliţiei judiciare în subordinea parchetului;
· elaborarea unui ghid de bune practici;
· şedinţe comune de analiză;
· aplicarea art. 198 C.p.p.;
· seminarii de pregătire profesională;
· colaborare şi respect reciproc;
· comunicări cu privire la eficientizarea activităţii.

Analizarea relaţiilor dintre justiţiabili, pe de o parte, şi parchete sau instanţe, pe de altă parte constituie un punct de plecare în aprecierea motivelor actualei percepţii a cetăţenilor asupra justiţiei.

La instanţe şi-au desfăşurat în continuare activitatea Birourile de Relaţii cu Publicul însărcinate a soluţiona petiţiile justiţiabililor, în conformitate cu dispoziţiile O.G. 27/2002 modificată şi completată prin Legea nr. 233/2002.

Principalele solicitări ce se regăsesc în petiţiile sau cererile adresate instanţelor judecătoreşti au vizat:

· acordarea asistenţei juridice din partea magistraţilor;

· exprimarea unor nemulţumiri cu privire la actul de justiţie;

· exprimarea unor nemulţumiri cu privire la prestaţia unor magistraţi în timpul şedinţelor de judecată;

· luarea de măsuri administrative pentru rezolvarea favorabilă a cauzei;

· comunicarea de copii de pe înscrisurile din dosare formulate, în special, de către deţinuţi;

· comunicarea de date statistice;

· analizarea administrativă a soluţiilor pronunţate şi solicitarea unor lămuriri sau explicaţii cu privire la acestea;

· acordarea unor termene de judecată mai scurte;

· cereri în legătură cu modalităţile de obţinere a asistenţei judiciare gratuite;

· acordarea de informaţii despre cauzele importante sau despre modul de organizare şi funcţionare a instanţei;

· cereri pentru urgentarea soluţionării şi redactării cauzelor, respectiv hotărârilor;

· relaţii privind demersurile necesare pentru promovarea unor acţiuni în justiţie;

· informaţii în legătură cu unele măsuri administrative;

· solicitarea intervenţiei conducătorului instanţei în modul de administrare a dosarelor de către completul de judecată;

· sesizări referitoare la activitatea altor organe judiciare;

· sesizări privind refuzul unor instituţii de a pune în executare hotărârile judecătoreşti;

· nemulţumiri privind durata proceselor;

· cereri de primire în audienţă la conducerea instanţei.

Parchetele au enumerat ca principale solicitări în cadrul petiţiilor următoarele aspecte:

· informaţii privind stadiul soluţionării dosarelor şi plângerilor;

· copii ale documentelor din dosare;

· solicitări privind urgentarea soluţionării cauzelor;

· date statistice;

· soluţii date în anumite cauze;

· solicitări de a se comunica în termen soluţiile;

· cereri de consultare dosare.

Atât la instanţe şi parchete, cât şi la Consiliul Superior al Magistraturii s-au organizat manifestări de tipul „uşilor deschise". De asemenea, au fost oferite publicului, verbal sau prin afişare, informaţii privind principalele proceduri judiciare şi drepturile legale ale părţilor litigante.

Majoritatea parchetelor au acordat audienţe justiţiabililor pentru a asigura o informare corectă şi adecvată a acestora şi pentru a putea soluţiona rapid şi eficient orice nemulţumire exprimată de cetăţeni.

Totodată, s-au soluţionat pozitiv, în foarte multe cazuri, cereri de acordare a asistenţei juridice potrivit normelor procedurale şi s-au asigurat drepturile prevăzute de Legea nr. 211/2004, privind unele măsuri pentru asigurarea protecţiei victimelor infracţiunilor. 

Apreciem că, în ciuda eforturilor pentru o îmbunătăţire a percepţiei cetăţenilor referitoare la actul de justiţie, concretizată în soluţionarea petiţiilor şi în acordarea de audienţe, solicitările justiţiabililor au vizat în continuare şi aspecte ce exced competenţelor instituţiilor sesizate. 

V.3. Raporturile cu mass-media

Una dintre direcţiile de acţiune spre care este orientată reforma sistemului judiciar vizează asigurarea transparenţei actului de justiţie.

 Procedurile judiciare nu sunt cunoscute întotdeauna de publicul căruia li se adresează, ceea îngreunează activitatea magistraţilor şi creează o percepţie negativă asupra actului de justiţie.

 Prin contactul cu comunitatea şi prin demonstrarea abilităţilor şi cunoştinţelor lor, magistraţii pot câştiga respectul celor cărora actul de justiţie li se adresează. 

 Sistemul judiciar român a trecut peste reticenţa primelor momente ale deschiderii către publicul larg, de la ideea că “ cel mai bun magistrat este cel care tace”, la disponibilitate şi transparenţă.

Comunicarea cu publicul este unul dintre scopurile justiţiei, pentru a face cunoscută activitatea desfăşurată, iar mass- media este modalitatea şi mijlocul  în care el se poate realiza. 

Faţă de alte servicii publice, justiţia are o situaţie specială în domeniul comunicării, deoarece ea tranşează situaţii litigioase, iar magistraţii sunt datori ca atât în activitatea pe care o desfăşoară, cât şi în activitatea de comunicare, să respecte principiile unui proces echitabil, a prezumţiei de nevinovăţie, a dreptului la viaţă privată şi familie, dar şi  obligaţia de rezervă specifică muncii lor.

Apare evident faptul că în justiţie comunicarea are caracteristici specifice care o fac să devină uneori o mare provocare.  

Consiliul Superior al Magistraturii a urmărit diversificarea activităţilor referitoare la relaţiile publice atât la nivelul instituţiei, cât şi la nivelul instanţelor şi parchetelor, în aplicarea recomandărilor formulate de expertul care a realizat Strategia de comunicare a Consiliului Superior al Magistraturii şi a sistemului judiciar.

Preşedintele Consiliului Superior al Magistraturii a solicitat în cursul acestui an preşedinţilor curţilor de apel implicarea activă în realizarea unor centre de presă la nivelul tuturor tribunalelor, după modelul celor existente la instanţele pe care le conduc.
Consiliul Superior al Magistraturii a facilitat dotarea birourilor purtătorilor de cuvânt ale curţilor de apel cu mijloace logistice constând în: telefoane mobile, reportofoane digitale, panouri mobile şi pupitru pentru organizarea centrelor de presă, laptop-uri, publicaţii, cărţi de specialitate  în limba română şi în limba engleză, achiziţionate prin proiectul RO 2005/017-553.01.04-07 – Transparenţa actului de justiţie.

Numerele de telefon de serviciu ale purtătorilor de cuvânt de la Curţile de Apel au fost publicate  pe pagina de internet a Consiliului Superior al Magistraturii şi pot fi accesate folosind   link-ul: http://www.csm1909.ro/csm/linkuri/02_03_2009__21259_ro.doc ).
Consiliul Superior al Magistraturii a stabilit în baza Raportului intermediar al Comisiei Europene din data de 12 februarie 2009 că trebuie să facă în continuare eforturi pentru creşterea transparenţei actului de justiţie.

Acest deziderat, necesar realizării tuturor condiţionalităţilor stabilite în sarcina sistemului judiciar românesc, este realizat şi prin asigurarea funcţionării corespunzătoare a compartimentului de specialitate din cadrul Consiliului şi, implicit, a purtătorilor de cuvânt, dotaţi de către Consiliul Superior al Magistraturii cu mijloace care să faciliteze transmiterea în timp real a informaţiilor referitoare la activitatea instanţei.
În şedinţa din 5 martie 2009, Consiliul Superior al Magistraturii a adoptat măsurile necesare extinderii proiectului Jurindex – index de jurisprudenţă, care are drept obiectiv publicarea on-line a tuturor hotărârilor judecătoreşti la nivelul sistemului judiciar românesc, ca măsură prioritară adoptată în cadrul direcţiilor de acţiune stabilite de CSM în baza Raportului intermediar al Comisiei Europene din 12 februarie 2009.

Consiliul Superior al Magistraturii a încheiat un Protocol cu Tribunalul Vrancea care are ca obiect extinderea proiectului Jurindex - index de jurisprudenţă, dezvoltat şi lansat de Tribunalul Vrancea.

În prezent, Consiliul, împreună cu instanţele şi parchetele, sunt puse în situaţia de a-şi flexibiliza politicile de comunicare şi să treacă de la deschidere spre mass-media şi public spre crearea planificată a unei imagini pozitive.

Paşii necesari pentru realizarea dezideratului de mai sus vizează concretizarea la nivelul comunicării a celor trei elemente absolut necesare: misiune; viziune; valori.
Misiunea pe care şi-a asumat-o Consiliul Superior al Magistraturii, încă de la momentul reluării activităţii sale este recunoaşterea justiţiei ca putere egală cu celelalte puteri, cu tot ceea ce  presupune acest lucru.

Viziunea trebuie să reprezinte imaginea justiţiei la 11 ianuarie 2011-data la care misiunea actualului CSM va înceta şi care trebuie să fie armonizată cu direcţiile de acţiune pe care şi le-a propus.

Valoarea ce guvernează întreaga activitate a CSM este justiţia în general şi magistratul în special.
Cele trei elemente descrise mai sus sunt deosebit de importante în economia elementelor comunicării ce se impun a fi permanent îmbunătăţite. 

Dispoziţiile art. 30 din Legea 317/2004 prevăd că judecătorul sau procurorul care consideră că independenţa, imparţialitatea sau reputaţia profesională îi este afectată în orice mod se poate adresa Consiliului Superior al Magistraturii care, după caz, poate dispune verificarea aspectelor semnalate, publicarea rezultatelor acesteia, poate sesiza organul competent să decidă asupra măsurilor care se impun sau poate dispune orice altă măsură corespunzătoare, potrivit legii.        

 Întocmirea unui comunicat de presă în aceste situaţii de către BIRPMM nu este o măsură eficientă şi suficientă deoarece finalizarea verificărilor de către Inspecţia Judiciară se realizează relativ târziu în raport cu momentul producerii încălcării.  În momentul în care Plenul Consiliului se pronunţă asupra cererii privind apărarea reputaţiei, independenţei, imparţialităţii magistratului, hotărârea luată nu mai este o ştire din perspectivă jurnalistică şi nu există interes şi nici vreo dispoziţie legală care să oblige jurnalistul să publice decizia luată.

Efectuarea mediatizării se poate realiza în opinia noastră mai eficient pe acelaşi plan pe care s-a produs afectarea reputaţiei, respectiv pe cel  local.

De aceea, Consiliului îi revine sarcina ca, alături de întocmirea comunicatului de presă şi postarea acestuia pe pagina de internet, să ceară instanţei sau parchetului din care face parte magistratul ce a formulat cererea să procedeze la mediatizarea hotărârii luate.

Este îndeobşte cunoscut că reputaţia magistraţilor în general, a fiecărui  magistrat în parte în special este deosebit de dificil de remediat în situaţia în care s-a produs o deteriorare a acestei valori, soluţiile găsite de diferite sisteme de drept fiind mai degrabă paleative decât de substanţă. 

De aceea, fiecărei instanţe, parchet dar şi Consiliului Superior al Magistraturii îi revine dificila sarcină de a preveni deteriorarea prestigiului justiţiei, găsirea de metode şi mijloace la nivel sistemic pentru îmbunătăţirea imaginii ei în scopul creşterii încrederii publicului.

Principalele domenii în care Consiliul Superior al Magistraturii trebuie să acţioneze sunt:

1. comunicare internă cu două componente: comunicarea înăuntrul Consiliului şi  comunicarea cu magistraţii.
Comunicarea internă se bazează cea externă şi nu poate exista o bună comunicare externă fără o bună comunicare  internă, cea dintâi fiind clădită pe cea de-a doua.

2. comunicarea externă, cu două componente: cu presa şi prin intermediul ei cu publicul larg şi cu persoanele din afara sistemului şi care fie se adresează Consiliului pentru a obţine informaţii de interes public, fie Consiliul se adresează într-un cadru organizat altor instituţii ori persoane pentru promovarea unei imagini pozitive. 

Biroul de presă al Consiliului Superior al Magistraturii şi-a stabilit încă din 2006 principiile conform cărora îşi desfăşoară munca de comunicare:

· Flexibilitatea: capacitatea de a răspunde rapid la semnalele venite din mediul extern 

· Transparenţa: aptitudinea de a furniza la timp informaţie obiectivă şi corectă despre activităţile noastre

· Imparţialitatea: o abordare obiectivă a fiecărei probleme şi asumarea greşelilor

· Eficienţa: utilizarea optimă a resurselor în vederea atingerii unui impact maxim

· Răspunderea publică: interesul public stă în centrul activităţii noastre

Grupurile ţintă cărora se adresează Consiliul în transmiterea mesajelor sale sunt: presa centrală şi regională, scrisă şi audio-vizuală; elevii şi tinerii; publicul larg; ONG-uri, asociaţii profesionale.
În esenţă, direcţiile de acţiune sunt:

·  asigurarea transparenţei activităţii CSM;

·  sporirea eficienţei şi responsabilizării sistemului judiciar;

·  garantarea accesului liber la informaţie şi la justiţie;

·  prevenirea corupţiei din sistemul judiciar.

Dezvoltarea modului de publicare pe propria pagină de internet a soluţiilor adoptate de către plen şi secţii, creşterea rapidităţii publicării acestora în cadrul ordinii de zi soluţionate reprezintă repere calitative prin care s-a amplificat transparenţa Consiliului. Acestora li se adaugă dezvoltarea relaţiilor de parteneriat cu instituţii publice şi organizaţii neguvernamentale sau asociaţii care promovează actul de justiţie şi instituţiile sistemului judiciar, activitatea cotidiană permanentă şi interesul manifestat de către Consiliu în promovarea imaginii reale a magistratului român.

Consiliul Superior al Magistraturii a fost gazda celei de-a 7 ediţii a Adunării Generale a Reţelei Europene a Consiliilor Judiciare, care s-a desfăşurat în perioada 27-29 mai 2009 la Bucureşti şi care a avut ca temă - Transparenţă şi acces la justiţie. Tema conferinţei a fost aleasă în considerarea faptului că echilibrul între transparenţa activităţilor judiciare şi accesul la justiţie reprezintă o problemă de actualitate pentru multe ţări din spaţiul european.

La acest eveniment au fost invitate delegaţii din partea tuturor celor 18 consilii care au statut de membru al reţelei, 12 delegaţii din partea consiliilor/ministerelor de justiţie cu statut de observator, precum şi reprezentanţi ai Parlamentului European, Comisiei Europene, Consiliului Consultativ al Judecătorilor Europeni, Curţii de Justiţie a Comunităţilor Europene, Reţelei Europene de Formare Profesională în domeniul judiciar, Reţelei Europene a preşedinţilor Curţilor Supreme de Justiţie, etc.   

Rezoluţia adoptată cu această ocazie a fost mediatizată http://www.csm1909.ro/csm/linkuri/29_05_2009__23714_ro.PDF în ediţie bilingvă.   

La data de 16 octombrie 2009, la sediul Consiliului Superior al Magistraturii, a fost organizată „Ziua uşilor deschise”. Sărbătoarea este deja tradiţională în sistemul juridic românesc, iar Consiliul Superior al Magistraturii a fost vizitat cu acest prilej de elevi ai liceelor bucureştene, reprezentanţi ai mass-media, justiţiabili, precum şi alte persoane mânate doar de dorinţa de a cunoaşte sistemul nostru judiciar. Au fost distribuite materiale şi broşuri cu acte normative, în scopul apropierii cetăţeanului de actul de justiţie şi cunoaşterii sistemului judiciar român.

V.4. Raporturile cu societatea civilă

Prin însăşi menirea sa, Consiliul Superior al Magistraturii este exponentul corpului magistraţilor în relaţia cu societatea, cu alte instituţii ale statului de drept. 

În acelaşi timp, Consiliul are drept prioritate îmbunătăţirea continuă a modului în care îşi împlineşte actul decizional în scopul perfecţionării sistemului judiciar românesc, implicit al perfecţionării activităţii magistraţilor.

Din perspectiva Consiliului Superior al Magistraturii comunicarea cu magistraţii trebuie considerată o problemă de comunicare internă, deoarece întreruperea ori apariţia unor disfuncţionalităţi în acest domeniu duc la slăbirea sistemului judiciar şi, implicit, a poziţiei Consiliului Superior al Magistraturii în cadrul societăţii.

Comunicarea cu persoanele din exteriorul sistemului trebuie efectuată cu deosebită acurateţe, promptitudine  şi  rigoare, deoarece imaginea oricărei instituţii şi politicile publice ale celorlalte puteri se realizează în contextul actual pornind de la opiniile publicului larg, după consultare prin sondaje de opinie.   

În considerarea calităţii sale de garant al independenţei justiţiei, Consiliul şi-a amplificat mesajul către magistraţi, pe de o parte, dar şi către societatea civilă şi clasa politică.

Consiliul Superior al Magistraturii a invitat reprezentanţii tuturor asociaţiilor profesionale a magistraţilor  la sediul Consiliului Superior al Magistraturii, pentru a discuta şi găsii soluţii în legătură cu teme de interes pentru sistemul judiciar, ulterior materializate în conţinutul unei rezoluţii.

De asemenea, Consiliul Superior al Magistraturii a susţinut în mod constant necesitatea eliminării oricăror forme de discriminare a personalului din sistemul judiciar românesc sub aspectul formei de salarizare.

Consiliul Superior al Magistraturii consideră că întărirea legăturii permanente  cu corpul magistraţilor  este  vitală .

Susţinând respectarea principiilor care stau la baza legii salarizării unitare a personalului plătit din fonduri publice, principii care asigură respectarea drepturilor câştigate de către magistraţi, reprezentanţii consiliului au sprijinit judecătorii şi procurorii în demersul acestora de a beneficia de un statut predictibil. Consiliul Superior al Magistraturii, în şedinţă extraordinară, şi-a însuşit principiile Rezoluţiei privind starea financiară şi situaţia administrativă a instanţelor judecătoreşti şi parchetelor de pe lângă acestea, ca rezultat al analizării efectelor subfinanţării sistemului judiciar după rectificarea bugetară. 

Aceste principii sunt:
· asigurarea independenţei efective a sistemului judiciar prin administrarea bugetului instanţelor judecătoreşti de către Înalta Curte de Casaţie şi Justiţie;

· înlăturarea discrepanţelor şi discriminărilor privind salarizarea magistraţilor şi a personalului auxiliar;

· readucerea la bugetele instanţelor judecătoreşti şi parchetelor a sumelor provenite din taxele judiciare de timbru şi timbru judiciar;

· respectarea principiului universal al independenţei judecătorilor şi procurorilor prin garantarea unui statut stabil şi predictibil din punct de vedere material, cu respectarea standardelor internaţionale în materie; 
·    stabilirea unui prag minim de cel puţin 1% din produsul intern brut pentru bugetul instanţelor judecătoreşti şi parchetelor. 
 Consiliul Superior al Magistraturii a hotărât convocarea adunărilor generale ale instanţelor şi parchetelor de pe lângă acestea în perioada 24-29 aprilie 2009, pentru a se pronunţa cu privire la textul Rezoluţiei. 

Şedinţa extraordinară a Plenului Consiliul Superior al Magistraturii a fost convocată în considerarea solicitării a peste 80 de adunări generale ale instanţelor, precum şi a asociaţiilor profesionale ale judecătorilor, care relevă într-un punct de vedere comun că activitatea instanţelor poate intra în blocaj datorită subfinanţării sistemului judiciar. Asociaţiile profesionale ale procurorilor au comunicat că sunt solidare cu demersul iniţiat de judecători, pe care îl susţin în totalitate. 

Evenimentele succedate în cursul acestui an au determinat Consiliul Superior al Magistraturii să exprime public, în repetate rânduri, opinia referitor la revendicările magistraţilor, considerate  legale, întemeiate şi justificate şi cu privire la care şi-a manifestat suportul.

Pe termen mediu şi lung, Consiliul a reiterat invitaţia mai veche de a semna un pact între toate puterile statului în ceea ce priveşte statutul magistratului. 

Pe fondul situaţiei din justiţie, Consiliul a anulat în cursul acestui an manifestările, devenite tradiţie, de omagiere a  Zilei Justiţiei. Domnul judecător Viorel Virgil Andreieş afirma, în mesajul transmis magistraţilor cu această ocazie, că ”Aspecte precum supraîncărcarea cu dosare şi insuficienţa resurselor au devenit probleme cronice ale sistemului, timp  în care celelalte două puteri ale statului întârzie să aibă o reacţie corespunzătoare faţă de solicitarea Consiliului Superior al Magistraturii de a garanta şi de a întări statutul magistraţilor, pentru a limita numărul de ieşiri din sistem şi pentru a asigura prestigiul justiţiei”. 

Dezvoltând parteneriate cu alţi magistraţi din Uniunea Europeană, Consiliul, prin domnul preşedinte Virgil Andreieş, s-a întâlnit cu delegaţia Asociaţiei profesionale a magistraţilor austrieci.
Potrivit asociaţiilor profesionale care au răspuns la chestionarul special publicat pe pagina de Internet a Consiliului Superior al Magistraturii, principalii factori cu influenţă negativă cu privire la respectarea independenţei justiţiei în cursul anului 2009 au constat în:

- subfinanţarea instanţelor şi refuzul decidenţilor politici de a trece în administrarea Înaltei Curţi de Casaţie şi Justiţie bugetul ce ar trebui alocat acestora pentru o funcţionare normală şi eficientă; se creează astfel o dependenţă/subordonare financiară a instanţelor faţă de Ministerul Justiţiei, instituţie executiv-politică;

- tendinţa puterii executive de „subordonare” a sistemului judiciar, manifestată, de pildă, inclusiv prin iniţiativele de modificare a componenţei Consiliului Superior al Magistraturii, a statutului judecătorilor sau prin decredibilizarea constantă a întregului corp de judecători;

- politizarea implicită a structurilor care îşi desfăşoară activitatea în aparatul central al unor instituţii judiciare (spre exemplu, prin numirea de către Preşedintele României în unele funcţii de conducere din parchete);

- mediatizarea trunchiată, exagerată, incorectă şi părtinitoare a unor cauze aflate în curs de soluţionare şi/sau a soluţiilor pronunţate în anumite cauze, însoţită de lipsa de reacţie a reprezentanţilor puterii judecătoreşti la asemenea poziţionări publice;

- modificările legislative succesive, făcute în funcţie de interesul unor facţiuni politice, care nu respectă cerinţele previzibilităţii; de asemenea, există inacţiuni flagrante, precum respingerea propunerii care viza suspendarea judecăţii în cazul trimiterii excepţiei de neconstituţionalitate la Curtea Constituţională numai la dispoziţia instanţei;

- cadrul legislativ care reglementează modul de organizare şi funcţionare a sistemului judiciar;

- lipsa resurselor umane şi materiale;

- lipsa de unitate şi de coerenţă a jurisprudenţei.

Potrivit repondenţilor nu se poate vorbi în anul 2009 de progrese semnificative privind modul de organizare şi administrare a sistemului judiciar cât timp nu s-a redus durata de soluţionare a cauzelor, nu s-au ocupat posturile vacante din sistem, Institutul Naţional al Magistraturii a fost subfinanţat, noile coduri nu au intrat în vigoare şi nu s-a îmbunătăţit procesul de unificare a practicii judiciare. Într-o altă opinie se poate chiar vorbi de un regres evident în ceea ce priveşte resursele umane, finanţarea, stabilitatea şi predictibilitatea statutului magistraţilor. Punctele pozitive au fost identificate în dezvoltarea proiectului privind volumul optim de muncă al judecătorilor şi luarea primelor măsuri pentru implementarea acestuia.

Principalele vulnerabilităţi ale sistemului judiciar s-au manifestat în anul 2009 sub aspecte precum: - lipsa unei evaluări reale a sistemului judiciar, atât la nivel general, cât şi individual;  - practica neunitară; - lipsa unei colaborări eficiente între Consiliul Superior al Magistraturii şi Ministerul Justiţiei, în ceea ce priveşte modificările legislative şi finanţarea sistemului; - lipsa echilibrului între volumul de activitate constant crescător şi resursele umane disponibile efectiv; - subfinanţarea cronică a instanţelor; - incoerenţa actelor normative în anumite materii; - lipsa de previzibilitate a diferitelor aspecte privind statutul magistraţilor; - lipsa măsurilor necesare implementării noilor Coduri.

În ceea ce priveşte colaborarea dintre sistemul judiciar şi societatea civilă, propunerile formulate au vizat: informarea şi consultarea permanentă şi prealabilă a tuturor asociaţiilor profesionale cu privire la toate aspectele subsumate noţiunii de „probleme de politici publice în justiţie, precum şi preluarea şi valorificarea iniţiativelor acestora; organizarea unor conferinţe legate de percepţia justiţiabililor asupra activităţii instanţelor; implicarea benevolă a magistraţilor în acţiuni civice.

În sfârşit, măsurile prin care s-ar stimula o creştere cât mai rapidă a calităţii actului de justiţie pot consta în:


- urgentarea proiectului de lege referitor la practica neunitară, având în vedere şi jurisprudenţa recentă a CEDO;


- redimensionarea schemelor de personal, astfel încât acestea să răspundă realităţilor actuale;


- îmbunătăţirea procedurilor de recrutare a magistraţilor;


- regândirea şi redimensionarea sistemului judiciar, inclusiv în ceea ce priveşte suprimarea unui grad de jurisdicţie şi desfiinţarea/comasarea unor instanţe/parchete;


- modificările legislative prin care să fie accelerate procedurile judiciare;


- autoadministrarea instanţelor, prin adunările generale, sub anumite aspecte;


- degrevarea efectivă a judecătorilor/procurorilor de sarcini non-judiciare;


- reglementarea şi implementarea efectivă a instituţiei managerului de instanţă;


- actualizarea taxelor judiciare de timbru;


- reanalizarea unor dispoziţii procedurale;


- respectarea dispoziţiilor Legii nr.52/2003 în ce priveşte activitatea normativă proprie a CSM, precum şi luarea măsurilor necesare flexibilizării procedurilor acestuia.

V.5. Raporturile cu instituţiile şi organizaţiile internaţionale 

V.5.1. Relaţii bilaterale ale Consiliului Superior al Magistraturii  cu alte Consilii Judiciare din Europa

Consiliul Superior al Magistraturii din România a fost reprezentat la ediţia din anul 2009 a Conferinţei Internaţionale a Autorităţilor Judiciare, organizată în Muntenegru, în data de 29.09.2009. 

Prima ediţie a Conferinţei Internaţionale a Autorităţilor Judiciare s-a desfăşurat în anul 2006, la Sarajevo, din iniţiativa Fundaţiei Konrad Adenauer şi a avut drept obiectiv înfiinţarea unui spaţiu de dialog în zona Balcanilor pentru problemele comune din domeniul justiţiei, astfel încât să poată fi dezvoltate parteneriate durabile. În acest sens, s-a propus şi semnarea unei Declaraţii Comune privind o serie de principii şi obiective ce pot fi atinse prin intermediul acestui for.

Lucrările conferinţei au constat în luări de cuvânt şi dezbateri cu privire la probleme de interes pentru participanţi şi anume: rolul consiliilor judiciare, recrutarea şi promovarea judecătorilor, demersurile şi măsurile realizate pentru  reformarea sistemelor judiciare  din diverse state europene. 
Acest eveniment contribuie an de an  la promovarea cooperării între Consiliile Judiciare, metoda de lucru, fiind considerată utilă în vederea întăririi independenţei şi a imparţialităţii instanţelor, în calitatea lor de garant al statului de drept. Următoarele ediţii vor aborda o tematica unitară, cum ar fi, spre exemplu, criteriile pentru numirea judecătorilor. 

 Relaţiile de colaborare cu alte Consilii Judiciare din Europa au fost mult intensificate, Consiliul Superior al Magistraturii beneficiind de asistenţa Consiliilor Judiciare din state precum: Anglia şi Ţara Galilor, Spania, Olanda, Italia şi Suedia  în organizarea unor stagii de pregătire pentru magistraţii români. 

Aceste stagii de pregătire au fost organizate în cadrul unui proiect PHARE de asistenţă tehnică  al cărui beneficiar a fost Consiliul Superior al Magistraturii din România, în perioada noiembrie 2008 - noiembrie 2009. 

Scopul stagiilor de pregătire organizate în cadrul acestui proiect au vizat îmbunătăţirea capacităţii de organizare a activităţilor judiciare în vederea soluţionării cauzelor în timp rezonabil, prin intermediul contactelor directe cu magistraţi străini şi observarea în practică a detaliilor organizatorice ale instanţelor şi parchetelor, aceste demersuri contribuind la o mai bună înţelegere a funcţionării instanţelor şi parchetelor şi a rezolvării unui dosar cu celeritate.

 30 de magistraţi români, inclusiv membri ai Consiliului Superior al Magistraturii au participat la aceste stagii de pregătire,  după cum urmează:

· Marea Britanie, 1-10 iunie 2009 (8 magistraţi)

· Italia, 1-9 iunie 2009 (3 magistraţi)

· Suedia, 30 august - 8 septembrie 2009 (7 magistraţi)

· Spania, 12-23 octombrie 2009 (6 magistraţi)

· Olanda, 8-19 noiembrie 2009 (6 magistraţi). 

Un eveniment deosebit desfăşurat sub coordonarea Consiliului Judiciar din Olanda, la care Consiliul Superior al Magistraturii este invitat să participe din anul 2007, este reprezentat de sesiunea de procese simulate „Stichting International Moot Court”  (IMC 2009). 

La  această a cincea ediţie a sesiunii de procese simulate IMC 2009,  care  a avut loc la Haga în perioada 19-22 noiembrie 2009, Consiliul Superior al Magistraturii a selectat o echipă formată din 6 magistraţi români. Echipa magistraţilor români a susţinut o şedinţă de judecată, conform procedurii judiciare româneşti, în faţa unui public format din studenţi, magistraţi şi reprezentanţi ai instituţiilor judiciare relevante din Haga. 

La această ediţie a sesiunii de procese simulate au participat magistraţi şi avocaţi din următoarele state: Anglia şi Ţara Galilor, Belgia, Olanda, Statele Unite ale Americii, Turcia, România.  Pentru Consiliul Superior al Magistraturii acest eveniment a reprezentat o ocazie de a consolida relaţiile de cooperare cu Consiliul Judiciar din Olanda, gazda acestui eveniment, precum şi de a susţine magistraţii români în astfel de schimburi de experienţă, numărul magistraţilor români interesaşi de astfel de evenimente fiind din ce în ce mai mare.

Ca o dovadă elocventă a relaţiilor bune de cooperare ale Consiliului cu instituţii omoloage din alte state ale Uniunii Europene, Consiliile Judiciare din Spania şi Italia - Consejo General del Poder Juicial şi Consiglio Superiore della Magistratura – au răspuns solicitării CSM privind implementarea unor proiecte de Twinning light în domeniul evaluării profesionale a magistraţilor şi activităţii Inspecţii Judiciare. Astfel, ca urmare a procedurii de selecţie desfăşurată la sfârşitul anului 2009 şi finalizată prin semnarea contractelor la data de 15.12.2009; Consiliul Superior al Magistraturii va implementa în parteneriat cu Consiliile Judiciare din Spania şi Italia 2 proiecte, şi anume: „Creşterea eficienţei activităţii Inspecţiei Judiciare” şi „Creşterea  eficienţei sistemului de evaluare profesională a magistraţilor din România”.

V.5.2. Relaţiile Consiliului Superior al Magistraturii cu alte Consilii Judiciare în cadrul Reţelei Europene a Consiliilor Judiciare

Relaţia Consiliului Superior al Magistraturii cu celelalte Consilii Judiciare, membre ale Reţelei Europene a Consiliilor Judiciare, se desfăşoară pe o bază permanentă prin participarea reprezentanţilor CSM la lucrările grupurilor de lucru din cadrul Reţelei, precum şi la toate activităţile desfăşurate de Reţea ce presupun cooperarea intensă între membrii săi. 

 Astfel, la data de 19 februarie 2009, reprezentanţii Consiliului Superior al Magistraturii au participat la deschiderea oficială a Biroului Permanent al Reţelei Europene a Consiliilor Judiciare, care a avut loc la Bruxelles (Belgia).

La şedinţa de deschidere a Biroului Permanent al Reţelei Europene a Consiliilor Judiciare au participat reprezentanţi din partea celorlalte Consilii Judiciare, membri ai Reţelei, invitaţi din partea observatorilor Reţelei precum şi reprezentanţi ai Comisiei Europene. Cu acest prilej au luat cuvântul Sir John Thomas, preşedintele Reţelei Europene a Consiliilor Judiciare şi domnul Jacques Barrot, vicepreşedintele Comisiei Europene. Cei doi vorbitori au subliniat importanţa deosebită a înfiinţării Biroului Oficial al Reţelei Europene a Consiliilor Judiciare, în special în ceea ce priveşte îmbunătăţirea coordonării între membrii actuali ai Reţelei, dar şi a dialogului cu parteneri precum Comisia Europeană.

Conform celor stabilite cu ocazia Adunării Generale din 2008, cele 6 grupuri de lucru - Încredere reciprocă II, Răspunderea judecătorilor, E-Justice, Managementul calităţii, Încrederea publică în justiţie şi Justiţia penală în Uniunea Europeană - şi-au continuat activitatea şi în perioada  mai 2008 – mai  2009, Consiliul Superior al Magistraturii fiind reprezentat în cadrul întâlnirilor de lucru, după cum urmează:

· grupul de lucru „Încredere reciprocă II” s-a reunit la data de 4 mai 2009, la Berlin;

· grupul de lucru „Răspunderea judecătorilor” s-a întrunit în cadrul a 2 întâlniri, la data de 20 martie 2009 şi 12 mai 2009, la Bruxelles;

· grupul de lucru „E-Justice” şi-a desfăşurat lucrările pe parcursul a două întâlniri, în data de 17 martie 2009 şi 27 aprilie 2009 la Madrid, ocazie cu care a fost elaborat şi aprobat planul de activităţi şi raportul de activitate. 

· grupul de lucru „Managementul calităţii” şi-a desfăşurat lucrările în cadrul a 2 întâlniri,12-13 februarie 2009 –Riga şi 24 aprilie 2009 – Haga;

· grupul de lucru „Încrederea publică în justiţie” a avut o singură întâlnire, la data de 16 februarie  2009 – Varşovia;

· grupul de lucru „Justiţia penală în Uniunea Europeană” a lucrat în anul 2009 pe parcursul unei singure întâlniri, organizată la Roma, în perioada 7-8 mai 2009. 

Activitatea grupurilor de lucru s-a finalizat prin elaborarea unor rapoarte specifice temelor abordate de grupurile de lucru, acestea fiind prezentate şi supuse aprobării Adunării Generale a RECJ, întrunire ce a avut loc la Bucureşti,  în perioada 28-29 mai 2009.  

 Activitatea acestor grupuri de lucru este deosebit de importantă pentru schimbul de idei şi experienţă şi consolidarea relaţiilor de cooperare între consiliile judiciare reprezentate la aceste întâlniri. Temele abordate şi obiectivele propuse sunt de actualitate pentru activitatea Reţelei şi în concordanţă cu evoluţiile pe plan juridic european. Cu titlu de exemplu, pot fi menţionate: managementul calităţii în cadrul sistemului judiciar, încrederea în instanţele şi sistemele judiciare din Uniunea Europeană, factorii care afectează încrederea publică în justiţie, transparenţa actului de justiţie, demersuri europene şi naţionale pentru dezvoltarea e - justiţiei, statutul, incompatibilităţile şi răspunderea judecătorilor în Uniunea Europeană. 

În perioada 27 – 29 mai 2009, Consiliul Superior al Magistraturii a celebrat 100 de ani de la înfiinţare şi a fost gazda celei de-a 7-a Adunări Generale a Reţelei Europene a Consiliilor Judiciare, având tema „Transparenţă şi acces la justiţie”. 

Consiliul Superior al Magistraturii a invitat la aceste evenimente aproximativ 33 de delegaţii din partea tuturor celor 18 Consilii care au statut de membru al Reţelei, 12 delegaţii din partea consiliilor/ministerelor de justiţie cu statut de observator, precum şi reprezentanţi ai Parlamentului European, Comisiei Europene, Consiliului Consultativ al Judecătorilor Europeni, Curţii de Justiţie a Comunităţilor Europene, Reţelei Europene de Formare Profesională în domeniul judiciar, Reţelei Europene a preşedinţilor Curţilor Supreme de Justiţie, etc.
Lucrările principale ale Adunării Generale au privit aspecte precum: prezentarea raportului de activitate pentru 2008/2009 şi aprobarea planului de activitate al Reţelei pentru perioada 2009-2010, aprobarea conturilor asociaţiei pentru anul 2008, a bugetului asociaţiei pentru anul 2009 şi stabilirea cotizaţiei  de membru pentru anul 2010, prezentarea rapoartelor întocmite de grupurile de lucru ale RECJ, analizarea viitorului program multianual al UE în domeniul justiţiei, adoptarea Rezoluţiei comune cu privire la tema generală a Adunării,  acceptarea de noi observatori – Consiliului Judiciar din Fosta Republică Iugoslavă Macedonia şi Administraţia Naţională a instanţelor din Norvegia au primit statut de observator etc. 

O realizare esenţială a Adunării Generale organizată de Consiliul Superior al Magistraturii la Bucureşti a fost adoptarea Rezoluţiei cu privire la „Transparenţa şi  accesul la justiţie”, ce cuprinde o serie de principii recunoscute de toate statele democratice ale Europei, cu privire la accesul la justiţie, în sens larg, precum şi responsabilitatea Consiliilor judiciare în ceea ce priveşte funcţionarea adecvată a administrării justiţiei şi transparenţa sistemului judiciar.  

Totodată, s-a decis ca viitoarea Adunare Generală a Reţelei să fie organizată de Consiliul Judecătorilor din Anglia şi Ţara Galilor, la Londra, în perioada 2-4 iunie 2010.

Cu ocazia dezbaterilor interactive purtate de participanţi pe durata întâlnirilor în sesiuni plenare şi sub-grupuri de lucru, Adunarea Generală a decis înfiinţarea a cinci grupuri de lucru al căror rol este de a contribui  la îndeplinirea obiectivelor şi activităţilor viitoare ale Reţelei Europene a Consiliilor Judiciare:

· Deontologia judiciară;

· Încredere reciprocă (care include şi evaluarea sistemelor judiciare);

· Încredere publică;

· Calitate şi acces la justiţie;

· Statutul judecătorilor (care va include şi tema independenţei).

De asemenea, s-a hotărât înfiinţarea a două grupuri de specialişti care vor dezbate aspecte mai tehnice decât cele abordate în cadrul activităţii prezente a grupurilor de lucru, în domeniile:

· Justiţiei penale (care va include şi Deciziile –cadru ale UE);

· E-justice. 

După înfiinţare, noile grupuri de lucru s-au reunit pentru stabilirea obiectivelor şi a planurilor de activităţi aferente perioadei 2009-1010, Consiliul Superior al Magistraturii fiind reprezentat în cadrul întâlnirilor, după cum urmează: 

· grupul de lucru „Calitate şi acces la justiţie” s-a reunit în data de 2 octombrie 2009, la Copenhaga; 

· grupul de lucru „Conduita judiciară” s-a reunit în data de 9 octombrie 2009, la Bruxelles; 

· grupul de specialişti „E-justice” s-a întrunit la data de 15 octombrie 2009, la Madrid; 

· grupul de lucru "Încredere reciprocă" s-a reunit la data de 27 octombrie 2009, la Bruxelles; 

· grupul de lucru „Statutul judecătorilor” s-a reunit la data de 13 noiembrie 2009, la Roma; 

· grupul de lucru „Încredere publică” s-a reunit la data de 30 noiembrie 2009, la Varşovia.

Întâlnirile grupurilor de lucru din perioadele menţionate mai sus s-au desfăşurat cu participarea unor reprezentanţi ai Consiliului Consultativ al Judecătorilor Europeni, Comisiei pentru Eficientizarea Justiţiei, precum şi ai Comisiei Europene.  

De asemenea, conform celor stabilite în cadrul Adunării Generale organizate la Bucureşti, în perioada 9-10 noiembrie 2009, un reprezentant al Consiliului a participat  la Bruxelles la întâlnirea comună de lucru a RECJ, în vederea elaborării unui plan strategic multianual al Reţelei Europene a Consiliilor Judiciare. Astfel au fost decise şi elaborate: misiunea, viziunea Reţelei precum şi obiectivele strategice ale RECJ pentru  următorii ani. 

V.5.3. Relaţiile Consiliului Superior al Magistraturii cu alte instituţii internaţionale 

 În vederea îndeplinirii atribuţiilor legale şi constituţionale, în cadrul colaborării cu alte instituţii internaţionale, Consiliul Superior al Magistraturii a continuat dezvoltarea bunelor relaţii stabilite cu reprezentanţii ai Comisiei Europene, ai Reţelei Europene de Formare Judiciară, Comisia pentru Eficientizarea Justiţiei din cadrul Consiliului Europei, precum şi cu alte instituţii judiciare.

A. Relaţii de colaborare cu Comisia Europeană
După data de 1 ianuarie 2007, când România a devenit membru cu drepturi depline al Uniunii Europene, a continuat monitorizarea la nivelul Comisiei Europene, a progreselor înregistrate în activitatea Consiliului, prin întocmirea unor rapoarte lunare cu privire la stadiul îndeplinirii principalelor măsuri aflate în competenţa Consiliului Superior al Magistraturii a instanţelor şi parchetelor şi a celor două instituţii din coordonare – INM şi SNG. 

De asemenea, prin Decizia Comisiei Europene din data de 13 decembrie 2006, s-a decis continuarea monitorizării României, prin instituirea unui mecanism de cooperare şi verificare post-aderare a evoluţiilor înregistrate în domeniile reformei sistemului judiciar şi luptei împotriva corupţiei. Mecanismul de cooperare şi verificare mai sus-menţionat prevede obligaţia României de a transmite Comisiei Europene rapoarte semestriale privind progresele înregistrate în remedierea deficienţelor semnalate prin cele patru condiţionalităţi menţionate în cadrul Raportului de Monitorizare din septembrie 2006. 

Astfel, acest mecanism îi conferă Comisiei posibilitatea unei implicări active în procesul de monitorizare a progreselor, inclusiv prin organizarea unor misiuni de experţi.
În perioada 23 – 25 iunie 2009, a avut loc vizita experţilor europeni pentru verificarea progreselor înregistrate de România în cadrul reformei sistemului judiciar monitorizate în cadrul Mecanismului de Cooperare şi Verificare. 

În urma misiunii de evaluare s-a întocmit un raport care a stat la baza publicării la data de 22 iulie 2009 a Raportului Comisiei către Parlamentul European şi Consiliu, care cuprinde evoluţiile înregistrate în perioada iunie 2008 - martie 2009 în îndeplinirea condiţionalităţilor stabilite în cadrul Mecanismului de Cooperare şi Verificare (MCV) privind reforma sistemului judiciar şi lupta anticorupţie.

Pe parcursul anului 2009 a existat un dialog permanent între conducerea Consiliului şi reprezentanţii instituţiilor europene, prin întâlniri în care s-a realizat o informare detaliată şi completă asupra stadiului îndeplinirii de către CSM a condiţionalităţilor monitorizate de Comisia Europeană.

Astfel, au fost organizate 2 întâlniri ale conducerii şi reprezentanţilor CSM cu reprezentanţii Comisiei Europene (o întâlnire la Bruxelles – 19 ianuarie 2009 şi o întâlnire la Bucureşti, cu ocazia derulării misiunii de peer-review din perioada 23 - 25 iunie 2009), respectiv 5 întâlniri cu responsabilul pentru justiţie din cadrul Reprezentanţei Comisiei Europene din România (13 ianuarie, 2 martie, 13 mai, 28 septembrie, 24 noiembrie 2009). 

B. Relaţiile de colaborare cu Reţeaua  Europeană de Formare Judiciară (EJTN)
Având în vedere că participarea la seminariile organizate în cadrul Reţelei Europene de Formare Judiciară (EJTN) reprezintă un pas important în schimbul de experienţă şi informaţii între judecătorii şi procurorii din statele membre UE, care va contribui la crearea unui spaţiu de libertate, securitate şi justiţie, în urma selecţiei organizate de INM, Plenul CSM a continuat susţinerea magistraţilor români în ceea ce priveşte participările la activităţile de formare profesională cu caracter internaţional.

Astfel, Plenul CSM a aprobat participarea a 10 magistraţi români la stagii de câte 10 zile, organizate în perioada septembrie –decembrie 2009 în cadrul Programului de schimb între Autorităţile Judiciare 2008. 

De asemenea, în cadrul Programului de schimb pentru anul 2009, ce va fi derulat până la data de 31 martie 2010 sub egida Reţelei Europene pentru Formare Judiciară, 15 magistraţi români vor participa la stagii de pregătire organizate în Austria, Estonia, Franţa, Italia, Olanda, Portugalia, Slovenia, Danemarca, Polonia şi Spania.

În cadrul Programului de schimb între autorităţile judiciare, desfăşurat de Reţeaua Europeană pentru Formare Judiciară (EJTN), în data de 17 noiembrie 2009, Consiliul Superior al Magistraturii a primit vizita a 5 judecători din Italia, Franţa şi Austria, ocazie cu care au fost dezbătute aspecte referitoare la modul de organizare şi funcţionare a instanţelor din România, atribuţiile CSM în ceea ce priceşte cariera şi răspunderea disciplinară a magistraţilor.

C. Relaţii de colaborare cu alte organisme judiciare din străinătate
În cadrul relaţiilor de cooperare, pe parcursul anului 2009, reprezentanţii Consiliului Superior al Magistraturii au avut mai multe întrevederi cu miniştri de justiţie din statele membre UE sau cu alţi reprezentanţi ai sistemelor judiciare, după cum urmează:

· în data de 30 martie 2009, conducerea Consiliului Superior al Magistraturii a primit vizita ministrului justiţiei din Republica Cehă, domnul Jiri Pospisil şi a Excelenţei sale domnul Petr Dokladal, Ambasadorul Republicii Cehe în România;

· în data de 6 mai 2009, preşedintele Consiliului Superior al Magistraturii, a primit vizita unei delegaţii din partea Asociaţiei profesionale a magistraţilor din Austria;

· în data de 10 iunie 2009, Consiliul Superior al Magistraturii a primit vizita unei delegaţii condusă de domnul Štefan Harabin, vice-premier şi ministru al justiţiei din Republica Slovacia.

· în data de 26 noiembrie 2009, preşedintele Consiliului Superior al Magistraturii a primit vizita domnului Vassilios Skouris, preşedintele Curţii de Justiţie a Comunităţilor Europene.

D. Relaţii de colaborare cu Comisia pentru Eficientizarea Justiţiei 

Consiliul a fost informat periodic cu privire la lucrările Comisiei pentru Eficientizarea Justiţiei din cadrul Consiliului Europei 

În acest sens, Consiliul Superior al Magistraturii este reprezentat de Secretarul General al instituţiei la Comisia pentru Eficientizarea Justiţiei a Consiliului Europei, în calitate de corespondent. Reprezentantul CSM a transmis informaţii privind sistemul judiciar din România, ce urmează a fi incluse în Raportul privind sistemele judiciare Europene - Ediţia 2010. 

V.5.4. Relaţia cu Consiliul Consultativ al Judecătorilor Europeni 

În cursul anului 2009, CSM a continuat colaborarea cu Consiliul Consultativ al Judecătorilor Europeni, prin intermediul reprezentantului României la acest organism, doamna Rodica Aida POPA, judecător la Înalta Curte de Casaţie şi Justiţie, respectiv prin intermediul Reţelei Europene a Consiliilor Judiciare.

Astfel, în urma solicitării RECJ, Consiliul Superior al Magistraturii a formulat observaţii cu privire la proiectul celei de-a douăsprezecea Opinii a acestui for, intitulată „Relaţiile între judecători şi procurori”.

La începutul lunii decembrie 2009, Consiliul Consultativ al Judecătorilor Europeni a emis Opinia nr. 12, care a fost tradusă şi publicată pe site-ul CSM, la secţiunea „Legislaţie - Documente internaţionale”.

De asemenea, opinia a fost transmisă direcţiilor competente din cadrul Consiliului Superior al Magistraturii, spre a fi avută în vedere în cadrul activităţii acestora.

V.5.5. Programe cu finanţare europeană 

V.5.5.1. Programe aflate în derularea Consiliului Superior al Magistraturii

Autoritatea de Implementare din cadrul Consiliului Superior al Magistraturii (prin intermediul Unităţii de Implementare a proiectelor Phare) implementează, începând cu anul 2005, programele Phare şi Facilitatea de Tranziţie de care beneficiază această instituţie, precum şi pe cele ai căror beneficiari sunt Institutul Naţional al Magistraturii şi Şcoala Naţională de Grefieri. 

A. Programe Phare 2006 

Conform Memorandumului de Finanţare semnat la data de 27 iulie 2006 între Guvernul României şi Comisia Europeană, referitor la Programul Naţional Phare 2006/018.147.01.04, Consiliul Superior al Magistraturii este Autoritate de implementare pentru următoarele proiecte: 

· PHARE 2006/018-.147.01.04.01- 01 „Întărirea capacităţii Consiliului Superior al Magistraturii de a-şi îndeplini atribuţiile”;

· RO 2006/018-.147.01.04.03- 01 „Continuarea asistenţei acordate Institutului Naţional al Magistraturii”;
· RO 2006/018-.147.01.04.04- 01 „Continuarea dezvoltării Scolii Naţionale de Grefieri”.

PHARE 2006/018-.147.01.04.01- 01 „Întărirea capacităţii Consiliului Superior al  Magistraturii de a-şi îndeplini atribuţiile”

Contractul a fost semnat la data de 30 noiembrie 2008, fiind implementat în parteneriat cu Hulla & Co Human Dynamics KG pe parcursul a 12 luni (30 noiembrie 2008 – 30 noiembrie 2009). Bugetul aferent programului  a fost de 799.800 euro (fonduri PHARE).

Proiectul a abordat trei componente principale, după cum urmează: 

Componenta 1: Întărirea sistemului de specializare a magistraţilor şi îmbunătăţirea calităţii hotărârilor pronunţate

Principalele rezultate obţinute în cadrul acestei componente au fost următoarele: 

· revizuirea curriculei  INM pentru formarea continuă a magistraţilor, pentru fiecare domeniu de specializare, prin:
· elaborarea unor cursuri şi module adaptate învăţământului la distanţă/e-learning în următoarele 4 domenii de specializare: drept comunitar, CEDO, aspecte de practică judiciară neunitară privind restituirea imobilelor şi aspecte de practică judiciară neunitară privind restituirea terenurilor;

·  elaborarea unui ghid general aplicabil pentru transformarea unei curricule de tip ‘tradiţional/clasic’ în curriculă de tip ‘e-learning/ învăţământ la distanţă;

· reevaluarea nevoilor individuale de specializare pentru fiecare magistrat prin actualizarea bazei de date a INM, care va permite unificarea şi /armonizarea bazelor de date între CSM şi INM precum şi îmbunătăţirea bazei de date a INM prin adăugarea unor noi funcţionalităţi, şi anume selectarea unor noi forme de formare continuă, precum: formarea descentralizată, participarea la seminarii/activităţi de formare internaţionale, recomandări venite din partea comisiilor pentru formare profesională din cadrul instanţelor specializate. De asemenea, personalul INM  şi CSM a participat la activităţi de formare privind noile funcţionalităţi şi funcţionarea bazei de date.

· au fost organizate două ateliere de lucru pentru formatorii în evaluarea profesională a magistraţilor şi membri ai comisiilor de evaluare în vederea elaborării unor criterii unitare de elaborare a recomandărilor de formare profesională  în cadrul procesului de evaluare individuală a magistraţilor.

Componenta nr. 2 - Îmbunătăţirea capacităţii de a organiza activităţile judiciare astfel încât cauzele să fie judecate cu celeritate

Au fost organizate 6 stagii de pregătire pentru magistraţii românii la instanţele şi instituţiile judiciare relevante din alte state membre ale Uniunii Europene, şi anume: Italia, Marea Britanie, Suedia,  Spania şi Olanda.  Scopul acestor stagii de pregătire l-a reprezentat îmbunătăţirea capacităţii de organizare a activităţilor judiciare în vederea soluţionării cauzelor în timp rezonabil, prin intermediul contactelor directe cu magistraţi străini şi observarea în practică a detaliilor organizatorice ale  instanţelor şi parchetelor, aceste demersuri contribuind  la o mai bună înţelegere a funcţionării instanţelor şi parchetelor şi a rezolvării unui dosar cu celeritate.  

Componenta 3:  Îmbunătăţirea capacităţii instanţelor şi parchetelor de a organiza activităţi de pregătire continuă  

Au fost editate  şi distribuite  la nivelul instanţelor sau parchetelor  7.000  broşuri  şi CD - uri  cu privire la  formarea continuă a magistraţilor din România (principiile şi obiectivele formării continue, selecţia participanţilor la acţiunile de formare continuă, prezentarea celor două sisteme de formare continuă la nivel central şi descentralizat,  recrutarea şi formarea formatorilor INM, precum şi relaţiile externe dezvoltate de Institutul Naţional al Magistraturii cu alte instituţii  judiciare sau de formare similare.  De asemenea, în cadrul acestei componente, au fost organizate patru ateliere de lucru,  pentru judecătorii şi procurorii responsabili pentru formarea continuă descentralizată la nivelul curţilor de apel şi parchetelor de pe lângă curţile de apel, cu scopul de a îmbunătăţi activităţile de proiectare a curriculelor şi agendelor cursurilor de formare, selectare a participanţilor, planificare  a cursurilor de formare continuă la nivel descentralizat. 

 În final, trebuie menţionate rezultatele  obţinute în cadrul acestui proiect, şi anume: elaborarea primelor cursuri de învăţământ la distanţă/e-learning în cadrul programelor de formare continuă a magistraţilor organizate de Institutul Naţional al Magistraturii, analiza cadrului actual al funcţionării şi eficienţei sistemului de evaluare a activităţii profesionale a magistraţilor, modernizarea bazei de date a INM şi îmbunătăţirea funcţionalităţii acesteia în vederea creşterii rigurozităţii selecţiei candidaţilor pentru diverse forme de formare profesională continuă, informarea largă a magistraţilor prin intermediul unei broşuri asupra aspectelor  esenţiale legate de formarea continuă.

RO 2006/018-.147.01.04.03- 01 „Continuarea asistenţei acordate Institutului Naţional al Magistraturii”

Contractul a fost semnat de părţi la data de 30 noiembrie 2008, în urma procedurii de evaluare fiind selectat consultantul  Hulla&Co Human Dynamics KG.  Proiectul a fost implementat pe o durată de 12 luni, în perioada 30.11.2008-30.11.2009 şi a beneficiat de un buget în valoare de 986.500 euro. 

Principalele activităţi şi  rezultate prevăzute în fişa de proiect au fost următoarele:

Componenta 1 – Îmbunătăţirea politicii de pregătire continuă şi de formare a formatorilor INM 
Obiectivul final al acestei componente a fost reprezentat de elaborarea unei analize a situaţiei actuale a sistemului de pregătire a magistraţilor, precum şi a unui set de propuneri privind îmbunătăţirea activităţii de formare oferită de către INM. 

Astfel, a fost dezvoltat un sistem de măsurare a calităţii formării oferite în cadrul INM, luându-se în considerare următoarele aspecte: 
· funcţionarea sistemului de pregătire existent (rezultate, resurse umane şi materiale, management etc.)

· instituţiile ce coordonează sistemul

· factorii care induc condiţionalităţi asupra  politicii de formare şi care influenţează dezvoltarea sistemului de pregătire a judecătorilor şi procurorilor. 

Consultantul a realizat un studiu privind procedura de evaluare continuă a formării judecătorilor şi procurorilor din cadrul seminariilor de pregătire organizate de către INM pentru judecători şi procurori în funcţie, fiind astfel evaluată calitatea implementării diferitelor componente ale formării continue realizate în cadrul INM.

Pentru a obţine rezultatele dorite de către beneficiar, activităţile din cadrul acestei componente au presupus organizarea de conferinţe şi workshop-uri unde au fost invitaţi să participe experţi din statele membre ale Uniunii Europene (experţi în educaţie sau experţi în dezvoltarea resurselor umane din sistemul judiciar), în vederea prezentării experienţei statelor membre în dezvoltarea politicilor şi programelor de pregătire magistraţilor.

36 de magistraţi români au participat la activităţile din cadrul acestei componente.

Componenta 2 – Magistraţi (judecători şi procurori) formaţi în domeniul dreptului comunitar şi al drepturilor omului

În cadrul proiectului au fost organizate conferinţe, workshop-uri şi sesiuni de formare a judecătorilor şi procurorilor în funcţie, atât în Bucureşti, cât şi în cele 4 centre de pregătire regionale. Accentul a fost pus în următoarele domenii în care a fost constatată până în prezent nevoia de pregătire a judecătorilor şi procurorilor: 

· drept comunitar (ajutorul de stat, al treilea pilon şi cooperarea judiciară);

· criminalitate economico-financiară (evaziune fiscală, spălare de bani, infracţiuni  împotriva intereselor financiare al Comunităţilor Europene);

· anticorupţie;

· legislaţie anti-trust;

· dreptul concurenţei;

· proprietate intelectuală;

· procedurile privind apelul în cazul solicitanţilor de azil şi CEDO. 

De asemenea, au fost organizate activităţi de formare în domeniul abilităţilor non-juridice (etică, management judiciar etc.). Seminariile de formare pentru judecătorii şi procurorii în funcţie au fost organizate avându-se în vedere nevoile de pregătire în domeniul dreptului comunitar şi CEDO ale judecătorilor şi procurorilor români identificate de către INM dar şi ca urmare a evaluării sistemului de pregătire realizată în cadrul proiectului. 

Pregătirea magistraţilor în cadrul instanţelor statelor membre şi schimburile de experienţă directe dintre judecătorii şi procurorii români şi colegii lor din statele membre ale UE reprezintă un obiectiv pe termen lung, care se consideră a fi o metodă utilă de perfecţionare a resurselor umane din sistemul judiciar. În acest context, în cadrul proiectului, Consultantul au fost organizate 4 stagii de pregătire pentru magistraţi români şi auditori de justiţie în cadrul instanţelor şi parchetelor din statele membre sau la instituţii europene.
În total, în cadrul acestei componente, au fost organizate 28 seminarii de formare continuă, la care au fost pregătiţi 393 de magistraţi: 283 judecători, 98 procurori, 11 experţi CSM, 1 expert INM.

Componenta 3 – Reţeaua de formatori  a INM consolidată şi dezvoltată

În vederea dezvoltării reţelei de formatori  a INM, activităţile de formare a formatorilor au vizat atât pregătirea viitorilor formatori INM, cât şi a formatorilor din reţeaua de formatori deja existentă.

Activitatea de formare profesională continuă a fost asigurată de personalul de instruire al INM, acesta fiind format din judecători şi procurori, cadre didactice din învăţământul superior juridic acreditat, alţi specialişti români şi străini, precum şi personal de specialitate juridică asimilat judecătorilor şi procurorilor. 
Seminariile s-au bazat pe conţinuturi deja cunoscute de participanţi, pe care s-au pliat cunoştinţele didactice aplicate. 

În cadrul proiectului au fost prezentate noi tehnici didactice interactive, precum şi noi metode pedagogice aprofundate, adaptate nevoilor de pregătire continuă ale judecătorilor şi procurorilor.

57 magistraţi au participat la seminariile organizate în cadrul componentei de formare a formatorilor (3 seminarii de formare a formatorilor şi 3 seminarii de formare continuă cu o componenta de formare a formatorilor).

Componenta 4 – Achiziţia de carte juridică pentru biblioteca INM

Scopul acestei componente a fost acela de a avea posibilitatea de a achiziţiona cele mai recente cărţi pentru Biblioteca INM. Pe lângă lista de cărţi de specialitate, agreate de INM, vor fi achiziţionate, până la finalul perioadei de implementare a proiectului, şi  10 abonamente la reviste de drept.

În total, în cadrul tuturor componentelor proiectului, au fost pregătiţi 450 de magistraţi.

RO 2006/018-.147.01.04.04- 01 „Continuarea dezvoltării Scolii Naţionale de Grefieri”

Contractul a fost semnat la data de 30 noiembrie 2008, în urma procedurii de evaluare  fiind selectat Consultantul WYG International Limited împreună cu European Consultants Organisation (ECO3) şi Center of Legal Competence (CLC). Durata de implementare a proiectului a fost de 12 luni, bugetul aferent fiind de 994.000 euro (fonduri PHARE). 
Proiectul a abordat şase componente principale, după cum urmează: 

Componenta 1 - Îmbunătăţirea promovării activităţii şi scopurilor şcolii

Activităţile din cadrul componentei au vizat elaborarea unei strategii de creştere a vizibilităţii, elaborarea şi editarea a 500 de broşuri informative, 500 de fluturaşi, 500 de CD-uri despre activitatea şi obiectivele Şcolii, 200 de afişe privind activitatea Şcolii, precum şi a unui ghid de identitate vizuală a SNG, organizarea a cel puţin 2 întâlniri şi a unei conferinţe care sa promoveze Şcoala, strategia sa de dezvoltare şi reformarea profesiei de grefier în concordanţă cu standardele UE, precum şi organizarea unei conferinţe pentru promovarea SNG.

Astfel, au fost obţinute următoarele rezultate:

· strategia privind Relaţiile Publice a fost finalizată, aprobată de SNG, tipărită şi distribuită factorilor interesaţi relevanţi, iar Consultantul s-a angajat să ofere asistenţă pentru implementare

· 500 fluturaşi, 500 de broşuri, 500 de CD-uri şi 200 de afişe au fost pregătite şi depuse la SNG, pentru a fi distribuite

· patru ateliere de lucru au fost organizate în cadrul acestei activităţi.

· conferinţa a fost organizată în perioada 19 - 20.11.09.

Componenta 2 - Formatori ai SNG instruiţi în diverse materii specifice 

Activităţile au urmărit formarea formatorilor aparţinând reţelei create prin Programul de Twinning Phare 2002 (RO/02/JH/IB-10) şi a viitorilor formatori selectaţi in următoarele materii: procedura de insolvenţă; instituţiile implicate în protecţia juridică a minorilor; cooperare judiciară la nivel european în materie civilă şi penală, precum şi furnizarea de asistenţă pentru dezvoltarea unei curricule pentru seminariile de formare continuă în domeniile menţionate mai sus, conţinând cunoştinţele dobândite de formatori ca urmare a activităţii de formare asigurate de experţii pe termen scurt în România.

Astfel, au fost organizate trei seminarii de formare a formatorilor, iar participanţii la aceste cursuri de formare a formatorilor şi-au exprimat disponibilitatea de a fi formatori voluntari în cadrul activităţilor de formare viitoare.

De asemenea, curriculele pentru cele trei materii au fost elaborate, discutate, agreate şi depuse la SNG.

Componenta 3 - Formatori capabili să aplice tehnici şi metode didactice moderne 

În cadrul acestei componente, activitatea principală a fost legată de organizarea de workshop-uri sau ateliere de lucru având ca obiect tehnicile didactice şi metodele moderne de comunicare, adresate formatorilor SNG.
Activităţile din cadrul acestei componente au fost finalizate în întregime şi 3 ateliere au fost organizate şi implementate.

Componenta 4 - Îmbunătăţirea recrutării formatorilor şi a politicii de formare 

Activităţile principale au fost elaborarea unui studiu de evaluare a politicii de recrutare a formatorilor şi a sistemului de formare astfel încât SNG să poată face propuneri de îmbunătăţiri viitoare, precum şi organizarea a 2 stagii practice pentru formatorii Şcolii şi cursanţii Şcolii/grefierii in funcţie, la instituţii de formare similare şi/sau instanţe judecătoreşti dintr-un stat membru UE.
Astfel, studiul cu privire la evaluarea politicii de formare şi recrutare a Şcolii a fost aprobat de SNG, tipărit şi distribuit factorilor interesaţi relevanţi

De asemenea, au fost organizate 2 vizite de studiu pentru 7 participanţi fiecare. În perioada 14 - 21 iunie 2009 a fost implementată prima vizită de studiu, la Starnberg în Germania, în cooperare cu Ministerul de Justiţie bavarez, iar cea de-a doua vizită de studiu a fost organizată între 20 - 25 septembrie 2009, în Portugalia.

Componenta 5 - Grefierii din instanţe instruiţi în materii specifice, care să răspundă exigenţelor instanţelor/secţiilor/completelor specializate precum şi exigenţelor legate de integrarea europeană 

Principalele activităţi din cadrul componentei au urmărit formarea grefierilor în următoarele domenii: procedura de insolvenţă; instituţiile implicate în protecţia juridică a minorilor; relaţii publice şi comunicare; cooperare judiciară la nivel european în materie civilă şi penală; relaţia între instanţele naţionale şi Curţile Europene.

12 seminarii de formare au fost organizate şi implementate în cadrul componentei, la care au participat în total 198 de grefieri din instanţe, care au fost formaţi în materiile menţionate. De asemenea,  materialele de formare pregătite au fost distribuite fiecărui participant.

Componenta 6 - Elaborarea unor manuale în materii specifice 

Activitatea principala a acestei componente a fost elaborarea a 3 manuale, câte unul pentru fiecare din următoarele materii: protecţia juridică a minorilor, relaţii publice şi comunicare, relaţia între instanţele naţionale şi Curţile Europene.
Astfel, cele trei manuale au fost elaborate, discutate şi agreate împreună cu SNG. Acestea urmează a fi tipărite în 500 de exemplare fiecare, împreună cu varianta în format CD şi distribuite beneficiarilor conform SNG.

Facilitatea de tranziţie RO-2007-IB-JH-01; 2007/19343.01.01 “Unificarea jurisprudenţei instanţelor şi parchetelor din România” 

Contractul a fost semnat la data de 17 iunie 2009, iar implementarea propriu zisă a început în luna august 2009. Proiectul urmează să fie implementat pe o perioadă de 12 luni şi beneficiază de un buget de 800.000 Euro (din care 600.000 Euro fonduri Phare şi 200.000 Euro cofinanţare). Statul membru partener este Germania, iar partenerul de proiect este Fundaţia Germană pentru Cooperare Legală Internaţională. 
Proiectul se înscrie în cadrul mai larg al eforturilor întreprinse pentru consolidarea mecanismelor procedurale existente şi a celorlalte măsuri care să ducă la îmbunătăţirea calităţii hotărârilor judecătoreşti, în vederea reducerii numărului de cauze a căror soluţie a fost modificată în căile de atac, creşterea  încrederii justiţiabililor în actul de justiţie şi implicit pentru a asigura consolidarea statului de drept şi a supremaţiei legii. 

Convenţia este structurată pe 4 arii de lucru, fiecare dintre acestea fiind subdivizate în componente şi activităţi cu rezultate, resurse şi limite de timp precis stabilite:

Aria de lucru numărul 1. Evaluarea cadrului legislativ existent şi a practicii judecătoreşti din România referitoare la interpretarea şi aplicarea unitare a legii şi elaborarea de propuneri de măsuri legislative şi de altă natură care să conducă la îmbunătăţirea situaţiei, în acord cu cele mai bune practici din Uniunea Europeană. 

În cadrul acestei arii de lucru au fost concepute două componente:

· realizarea unui studiu de evaluare privind stadiul actual al legislaţiei şi practicii referitoare la interpretarea şi aplicarea unitare a legii de către instanţe;

· elaborarea de propuneri de măsuri legislative şi de altă natură menite să contribuie la interpretarea şi aplicarea unitare a legii de către instanţe, în acord cu cele mai bune practici ale Uniunii Europene. 

Pentru implementarea celor două componente va fi creat un grup mixt de experţi, format din expertul cheie 1, doi experţi pe termen scurt internaţionali (judecători) şi 9 experţi români (doi judecători de la Înalta Curte de Casaţie şi Justiţie, 2 judecători de curte de apel, un judecător de tribunal, un judecător de judecătorie, un procuror, un judecător detaşat la Institutul Naţional al Magistraturii, un judecător inspector din cadrul Inspecţiei Judiciare a CSM); echipa de proiect va fi coordonată de Liderul de proiect. 

Echipa de experţi va culege date şi va elabora rapoarte pe baza informaţiilor culese referitoare la stadiul actual al cadrului legislativ relevant şi a practicii instanţelor (aşa cum rezultă din motivarea hotărârilor judecătoreşti), atât prin studiul legislaţiei şi a hotărârilor judecătoreşti transmise de instanţe, cât şi prin familiarizarea directă a experţilor străini, în cadrul unor misiuni la nivelul instanţelor. Rezultatele activităţilor vor fi discutate într-o serie de 3 workshop-uri ale echipei de experţi, care vor implica şi participarea judecătorilor de la toate gradele de jurisdicţie.

Catalogul de propuneri de măsuri legislative şi de altă natură va fi prezentat Consiliului Superior al Magistraturii pentru analizarea şi posibila implementare a iniţiativelor propuse (inclusiv, în limitele competenţelor, prin transmiterea unor propuneri către Ministerul Justiţiei, pentru încurajarea unor acţiuni legislative). 

Aria de lucru numărul 2. Evaluarea cadrului legislativ existent şi a situaţiei de fapt referitoare la practica unitară în activitatea parchetelor şi elaborarea de propuneri de măsuri legislative şi de altă natură care să conducă la îmbunătăţirea situaţiei, în acord cu cele mai bune practici din Uniunea Europeană. 
În mod asemănător activităţilor proiectate în cele două componente ale ariei de lucru numărul 1, cu observarea atentă a specificului activităţii parchetelor şi a relevanţei acesteia în ceea ce priveşte impactul asupra practicii unitare, în cadrul ariei de lucru au fost concepute două componente:

· realizarea unui studiu de evaluare privind stadiul actual al legislaţiei şi situaţiei de fapt referitoare la practica judiciară unitară în activitatea parchetelor;

· elaborarea de propuneri de măsuri legislative şi de altă natură menite să contribuie la asigurarea unei practici judiciare unitare în activitatea parchetelor, în acord cu cele mai bune practici ale Uniunii Europene. 

Pentru implementarea celor două componente va fi creat un grup mixt de experţi, format din expertul cheie 2, un expert pe termen scurt internaţional şi 7 experţi români (un procuror de la Parchetul de pe lângă Înalta Curte de Casaţie şi Justiţie, un procuror de parchet de pe lângă curte de apel, un procuror de parchet de pe lângă tribunal, un procuror de parchet de pe lângă judecătorie, un judecător, un procuror detaşat la Institutul Naţional al Magistraturii, un procuror inspector din cadrul Inspecţiei Judiciare a CSM); echipa de proiect va fi coordonată de Liderul de proiect. 

În urma implementării unor activităţi similare celor descrise în aria de lucru numărul 1, catalogul de propuneri de măsuri legislative şi de altă natură va fi prezentat Consiliului Superior al Magistraturii pentru analizarea şi posibila implementare a iniţiativelor propuse (inclusiv, în limitele competenţelor, prin transmiterea unor propuneri către Ministerul Justiţiei, pentru încurajarea unor acţiuni legislative). 

Aria de lucru numărul 3. Elaborarea unei metodologii privind o abordare unitară de soluţionare a cauzelor şi iniţierea diseminării metodologiei în cadrul sistemului judiciar. 

Dacă ariile de lucru 1 şi 2 au fost concepute pentru îmbunătăţirea cadrului legislativ şi factual relevant pentru consolidarea unei jurisprudenţe unitare şi consecvente, eforturile din cadrul ariei de lucru 3 vor fi îndreptate spre elaborarea unei metodologii coerente şi cuprinzătoare de tratare şi soluţionare unitară a cauzelor. Această metodologie, existentă şi în alte state membre ale UE, va fi concepută ca un instrument ajutător pentru judecători şi procurori, fără să aibă caracter obligatoriu. 

Echipa mixtă de experţi care va fi creată pentru implementarea acestei arii de lucru (expertul cheie 1, doi experţi pe termen scurt internaţionali (judecători) şi 9 experţi români - doi judecători de la Înalta Curte de Casaţie şi Justiţie, 2 judecători de curte de apel, un judecător de tribunal, un judecător de judecătorie, 2 procurori şi un judecător detaşat la Institutul Naţional al Magistraturii) va desfăşura activităţi în cadrul următoarelor două componente:

· elaborarea metodologiei de tratare unitară a cauzelor;

· diseminarea metodologiei de tratare unitară a cauzelor în cadrul sistemului judiciar. 

În cadrul a 6 workshop-uri şi întâlniri de lucru, echipa de experţi va proceda la elaborarea unui Manual de metodologie, care, înainte de prezentarea lui Plenului CSM, va fi dezbătut şi cu judecători şi procurori reprezentând instanţe şi parchete de la toate gradele de jurisdicţie. De asemenea, va fi elaborată o curriculă de training, pentru diseminarea metodologiei astfel elaborate. 

În cadrul celei de a doua componente a ariei de lucru 3 va fi creată şi pregătită o reţea de 60 de judecători (câte 4 din circumscripţia fiecărei curţi de apel), care vor fi astfel calificaţi ca formatori în această metodologie.

De asemenea, vor fi organizate 7 întâlniri regionale (campanii de informare) cu magistraţii de la toate nivelele de decizie pentru prezentarea şi promovarea acceptării noii metodologii de tratare şi soluţionare unitară a cauzelor, în urma cărora aproximativ 300 de participanţi vor fi familiarizaţi cu noua metodologie. 
Aria de lucru numărul 4. Consolidarea eforturilor pentru asigurarea unei jurisprudenţe consecvente în anumite domenii de drept în care lipsa unei practici unitare este resimţită mai acut. 

În timp ce activităţile prevăzute în cadrul ariilor de lucru 1, 2 şi 3 sunt îndreptate cu precădere spre eradicarea cauzelor problemei existente, prin stabilirea unei fundaţii legislative şi metodologice stabile care să permită dezvoltarea unei jurisprudenţe coerente şi consecvente, aria de lucru 4 va avea în vedere simptomele situaţiei actuale. 

În acest context, vor fi implementate două componente:

· identificarea a cel puţin 10 domenii ale dreptului în care lipsa unei jurisprudenţe unitare şi consecvente este resimţită cu mai mare stringenţă;

· implementarea de măsuri de formare profesională în aceste domenii de drept. 

După identificarea celor 10 domenii de drept mai sensibile şi elaborarea curriculei de formare, echipa proiectului va organiza o serie de 30 seminarii la care vor participa aproximativ 600 de magistraţi din toată ţara. De asemenea, în aceste domenii de drept vor fi compilate culegeri de jurisprudenţă, care vor fi folosite şi ca suport de curs pentru auditorii INM. 

Implementarea proiectului a început efectiv în luna septembrie 2009, când au fost organizate primele misiuni ale experţilor străini la instanţele şi parchetele din Bucureşti, cu scopul de a le oferi acestora posibilitatea să se familiarizeze direct cu starea de fapt şi de drept care generează fenomenul practicii neunitare în România. 

Pentru elaborarea de propuneri de măsuri legislative şi de altă natură menite să contribuie la interpretarea şi aplicarea unitare a legii de către instanţe, respectiv la asigurarea unei practici judiciare unitare în activitatea parchetelor, în acord cu cele mai bune practici ale Uniunii Europene au fost constituite două grupuri de lucru, unul pentru instanţe şi altul pentru parchete. Cele două echipe mixte de experţi - din care fac parte judecători şi procurori români, reprezentanţi ai Consiliului Superior al Magistraturii şi ai Consiliului Ştiinţific al INM, precum şi experţi străini, liderul de proiect şi consilierul rezident de Twinning - se reunesc periodic pentru a elabora câte un set de propuneri ce vor fi prezentate Consiliului Superior al Magistraturii, care le va valorifica ulterior. 

Au fost, de asemenea, antamate şi activităţile din cadrul ariilor de lucru 3 şi 4, prin organizarea de seminarii şi ateliere de lucru care pregătesc activităţile planificate pentru anul viitor. Au fost întreprinse deja demersuri pentru identificarea acelor domenii de drept în care practica neunitară se resimte mai acut, urmând ca ele să fie folosite la elaborarea curriculei pentru seminariile adresate magistraţilor şi la elaborarea culegerilor de jurisprudenţă. 

Facilitatea de tranziţie - Anvelopa Nealocată

Pentru a se asigura continuitatea si stabilitatea procesului de implementare, programul Facilitatea de Tranziţie s-a constituit ca o continuare a Programului Phare prin care s-a acordat sprijin financiar nerambursabil României în eforturile sale de finalizare a măsurilor necesare aderării. Astfel, structurile şi procedurile stabilite pentru implementarea programelor Phare, asigură şi implementarea programului Facilitatea de Tranziţie. După finalizarea etapei de programare stabilită pentru programul Facilitatea de Tranziţie, experţii europeni au considerat că numai o parte din proiectele propuse spre finanţare sunt eligibile, fondurile necontractate fiind reunite sub denumirea Facilitatea de Tranziţie 2007 – Anvelopa Nealocată. 

În acest context, Autoritatea pentru Coordonarea Instrumentelor Structurale (ACIS) din cadrul Ministerului Finanţelor Publice (care îndeplineşte rolul de coordonator naţional al asistenţei financiare în relaţia cu Uniunea Europeană) s-a adresat Unităţilor de Implementare cu solicitarea ca eventualele propuneri de proiecte care pot fi finanţate în cadrul programului Facilitatea de Tranziţie – Anvelopa Nealocată să fie transmise în vederea analizării şi prezentării acestora spre aprobare către Comisia Europeană. 

Consiliul Superior al Magistraturii, Institutul Naţional al Magistraturii şi Şcoala Naţională de Grefieri ar urma să beneficieze de 3 proiecte de asistenţă tehnică şi 3 proiecte de Twinning Light, după cum urmează:

· FT 2007/19343.07.01.02.12 – „Asistenţă tehnică pentru consolidarea capacităţii de management a Consiliului Superior al Magistraturii în domeniul resurselor umane din cadrul aparatului propriu şi din sistemul judiciar din România”

· FT 2007/19343.07.01.02.13 – „Asistenţă tehnică pentru consolidarea capacităţii instituţionale a Şcolii Naţionale de Grefieri”

· FT 2007/19343.07.01.02.14 – „Continuarea asistenţei tehnice pentru consolidarea reţelei de formatori a Şcolii Naţionale de Grefieri şi pentru îmbunătăţirea abilităţilor de predare în ceea ce priveşte noul Cod civil şi noul Cod penal”

· RO 2007/IB/JH – 24 TL – „Creşterea eficienţei Inspecţiei Judiciare din România”

· RO 2007/IB/JH – 25 TL – „Creşterea eficienţei sistemului de evaluare profesională a magistraţilor” 

· RO 2007/IB/JH – 26 TL – „Dezvoltarea formării profesionale continue a judecătorilor şi procurorilor prin e-learning”  

FT 2007/19343.07.01.02.12 – „Asistenţă tehnică pentru consolidarea capacităţii de management a Consiliului Superior al Magistraturii în domeniul resurselor umane din cadrul aparatului propriu şi din sistemul judiciar din România”

Comisia Europeană a aprobat proiectul la data de 12.08.2009. Dosarul de licitaţie a fost transmis Autorităţii pentru Coordonarea Instrumentelor Structurale şi publicat pe www.e-licitatie.ro la data de 23.09.2009 (număr SEAP 86975). Şedinţa de deschidere a ofertelor a avut loc la data de 3 noiembrie 2009. 

În urma procedurii de evaluare, a fost selectată oferta depusă de consultantul Lattanzio e Associati S.p.A în consorţiu cu Emme&Erre Societa di Formazione Management e Ricerca S.p.A din Italia. Proiectul dispune de un buget de 199.500 Euro fonduri Facilitatea de Tranziţie şi 20.000 Euro fonduri de cofinanţare, urmând a fi implementat pentru o perioadă de 9 luni de la data semnării contractului (15 decembrie 2009). 

Proiectul are drept scop consolidarea capacităţii de management a Consiliului Superior al Magistraturii în domeniul resurselor umane din cadrul aparatului propriu şi din sistemul judiciar din România. 
Proiectul se va axa pe 3 componente principale, după cum urmează:

Componenta 1: Îmbunătăţirea eficienţei managementului resurselor umane proprii ale CSM prin analizarea metodelor de recrutare şi de evaluare aplicate la nivelul Consiliului Superior al Magistraturii şi elaborarea de propuneri şi recomandări în acest sens. 

În acest context, vor fi analizate metodele de recrutare şi evaluare existente şi vor fi elaborate propuneri clare şi adecvate pentru îmbunătăţirea acestora şi, implicit, a eficienţei politicii de management a resurselor umane proprii. 

În completarea celor de mai sus, pentru a asigura consistenţa şi uniformitatea aplicării metodelor, în cadrul proiectului va fi elaborat un ghid conţinând standarde şi indicatori care vor fi folosiţi în practica recrutării şi evaluării activităţii personalului din cadrul aparatului propriu al Consiliului. 

Componenta 2: Revizuirea Strategiei Consiliului Superior al Magistraturii în domeniul resurselor umane pentru sistemul judiciar.  

În cadrul acestei arii de lucru, Strategia Consiliului Superior al Magistraturii în domeniul resurselor umane din sistemul judiciar va fi evaluată şi revizuită din perspectiva modificărilor rezultând din schimbările de competenţă aduse de noile coduri. Echipa de experţi va realiza o analiză comparativă aprofundată a politicilor de resurse umane din diferite state membre ale Uniunii Europene şi va evalua cadrul legal privind dinamica personalului (cu precădere problema pensionărilor). 

În urma acestor demersuri vor fi elaborate propuneri care să poată fi adaptate specificului realităţilor sistemului judiciar din România şi resurselor umane ale acestuia. 

Componenta 3: Îmbunătăţirea eficienţei managementului resurselor umane din sistemul judiciar prin elaborarea de propuneri/recomandări în acest sens şi formarea personalului CSM specializat în gestionarea resurselor umane din sistemul judiciar.  

În cadrul componentei 3 de lucru va fi evaluată activitatea Consiliului Superior al Magistraturii în domeniul resurselor umane din sistemul judiciar şi va fi elaborat un document care va conţine recomandări pentru îmbunătăţirea cadrului existent în acest domeniu. 

De asemenea, echipa de experţi va întreprinde un studiu de evaluare a nevoilor de formare a personalului CSM cu competenţe în acest domeniu şi vor fi organizate sesiuni de pregătire. 

FT 2007/19343.07.01.02.13 – „Asistenţă tehnică pentru consolidarea capacităţii instituţionale a Şcolii Naţionale de Grefieri”

Comisia Europeană a aprobat proiectul la data de 12.08.2009. Dosarul de licitaţie a fost transmis Autorităţii pentru Coordonarea Instrumentelor Structurale şi publicat pe www.e-licitatie.ro la data de 22.09.2009 (număr SEAP 87105). Şedinţa de deschidere a ofertelor a avut loc la data de 5 noiembrie 2009. 

În urma procedurii de evaluare, oferta selectată a fost cea depusă de consultantul Hulla & Co Human Dynamics KG din Austria. Proiectul dispune de un buget de 241.000 Euro fonduri Facilitatea de Tranziţie şi 35.000 Euro fonduri de cofinanţare, urmând a fi implementat pentru o perioadă de 6 luni de la data semnării contractului (15 decembrie 2009). 

Obiectivul proiectului constă în continuarea dezvoltării instituţionale a Şcolii Naţionale de Grefieri astfel încât aceasta să fie capabilă să îndeplinească în mod corespunzător sarcinile de formare a grefierilor din sistemul judiciar din România, precum şi prin creşterea accesului publicului la informaţii în cadrul instanţelor şi parchetelor.

Proiectul este structurat pe 3 componente, subsumate atingerii rezultatelor prevăzute în fişa de proiect:

Componenta 1: Îmbunătăţirea rolului grefierului în asigurarea şi garantarea accesului publicului la informaţii în sistemul judiciar .

În contextul legislativ actual, este incontestabilă utilitatea unor dezbateri având ca temă rolul grefierului în asigurarea şi garantarea accesului publicului la informaţii în sistemul judiciar, mai ales între persoanele cu responsabilităţi directe în acest domeniu şi pentru care astfel de dezbateri prezintă un real interes. 

De aceea, organizarea unor workshop-uri (ateliere de lucru), la care să fie invitaţi grefierii–şefi şi prim-grefierii de la instanţele judecătoreşti din ţară, grefierii–şefi şi prim-grefierii de la parchetele din ţară precum şi grefierii de la Birourile de Informare şi Relaţii cu Publicul din cadrul instanţelor judecătoreşti şi parchetelor din ţară, reprezintă o modalitate eficientă de a supune dezbaterilor principalele probleme ivite în activitatea grefierilor cu astfel de responsabilităţi. 

Unificarea bunelor practici ale grefierilor în domeniul comunicării cu publicul în actul de justiţie, dar cu referire specială la obligaţia acestora de a asigura şi garanta accesul publicului la informaţii în sistemul judiciar, reprezintă obiectivul urmărit prin activitatea propusă în cadrul acestui rezultat şi care constă în elaborarea unui studiu de evaluare a modului în care grefierii de la instanţele judecătoreşti şi parchetele din ţară asigură accesul publicului la informaţii în sistemul judiciar. 

Componenta 2: Elaborarea de ghiduri teoretice şi  practice în materii specifice pentru uzul grefierilor din instanţele judecătoreşti şi din parchete 

Proiectul va oferi asistenţă (în ceea ce priveşte forma şi conţinutul) în procesul de elaborare a unor ghiduri teoretice şi practice în teme specifice de interes pentru profesia de grefier, redactate pentru uzul grefierilor din instanţele judecătoreşti şi din parchete elaborate. 

Vor fi astfel elaborate 2 ghiduri teoretice şi practice, câte unul pentru fiecare din următoarele materii : “Accesul publicului la informaţii în sistemul judiciar” şi “Tehnica de redactare a actelor procedurale în materie penală”. 

Componenta 3: Instruirea grefierilor din instanţe şi parchete instruiţi în materii specifice, care să răspundă exigenţelor privind transparenţa actului de justiţie precum şi unificarea practicii.

Activităţile specifice care urmează a fi implementate în cadrul acestei componente a proiectului de asistenţă tehnică se referă la formarea continuă a grefierilor în următoarele materii: pe de o parte, „tehnica de redactare a actelor procedurale în materie penală. Unificarea practicii. Aspecte de drept comparat”, iar pe de altă parte, „rolul grefierului în asigurarea şi garantarea accesului publicului la informaţii în sistemul judiciar”. Tematica acestor seminarii se armonizează cu celelalte componente ale proiectului şi vine în completarea acestora din urmă. 

     Vor fi astfel organizate în cadrul acestei componente, 4 seminarii pentru 4 grupuri distincte a câte 16 participanţi fiecare provenind de la cele 16 Curţi de Apel din ţară. 

FT 2007/19343.07.01.02.14 – „Continuarea asistenţei tehnice pentru consolidarea reţelei de formatori a Şcolii Naţionale de Grefieri şi pentru îmbunătăţirea abilităţilor de predare în ceea ce priveşte noul Cod civil şi noul Cod penal”

Comisia Europeană a aprobat proiectul la data de 19.09.2009. Dosarul de licitaţie a fost transmis Autorităţii pentru Coordonarea Instrumentelor Structurale şi publicat pe www.e-licitatie.ro la data de 08.10.2009 (număr SEAP 88128). Şedinţa de deschidere a ofertelor a avut loc la data de 19 noiembrie 2009. 

În urma procedurii de evaluare, oferta selectată a fost cea depusă de consultantul SC EWC Romania SRL  în asociere cu European Consultants Organisation (ECO3), din Belgia. Proiectul dispune de un buget de 158.700 Euro fonduri Facilitatea de Tranziţie şi 20.000 Euro fonduri de cofinanţare. 

Contractul urmează a fi implementat pentru o perioadă de 6 luni de la data semnării contractului (15 decembrie 2009). 

Scopul proiectului constă în continuarea dezvoltării instituţionale a Şcolii Naţionale de Grefieri prin consolidarea reţelei de formatori precum şi prin îmbunătăţirea curriculei de formare profesională cu noile dispoziţii  din noul Cod civil şi din noul Cod penal.

Proiectul este structurat pe 2 componente, subsumate atingerii rezultatelor prevăzute în fişa de proiect:

Componenta 1: Elaborarea a 3 manuale în domenii specifice pentru uzul formatorilor din reţeaua SNG

Proiectul va oferi asistenţă (în ceea ce priveşte forma şi conţinutul) în procesul de elaborare a unor manuale pentru uzul formatorilor din reţeaua SNG, având ca tematici: implementarea dispoziţiilor civile din noul Cod civil; implementarea dispoziţiilor de dreptul familiei din noul Cod civil; implementarea noului Cod penal. Vor fi astfel elaborate 3 manuale, câte unul pentru fiecare din materiile anterior menţionate.

Componenta 2: Instruirea formatorilor SNG în ceea ce priveşte noul Cod civil şi noul Cod penal

Proiectul va sprijini îmbunătăţirea reţelei de formatori deja existente, în ceea ce priveşte pregătirea unui număr total de 45 de formatori din reţeaua SNG. 
RO 2007/IB/JH – 24 TL – „Creşterea eficienţei Inspecţiei Judiciare din România”

Comisia Europeană a aprobat proiectul la data de 15.10.2009. Conform procedurilor de contractare aferente programelor Twinning, varianta finală a fişei Twinning a fost transmisă, ulterior aprobării de către Comisia Europeană, într-o “Solicitare de Propuneri”, tuturor Statelor Membre ale UE, prin intermediul Punctelor Naţionale de Contact pentru Twinning din fiecare Stat Membru, responsabile de identificarea omologului potrivit al beneficiarului proiectului. Termenul pentru depunerea ofertelor pentru acest proiect a fost data de 26 noiembrie 2009. În urma acestei proceduri au depus oferte instituţii publice din Franţa, Germania şi Spania. Ca urmare a procedurii de evaluare, a fost  selectată oferta depusă de Consiliul General al Puterii Judiciare din Spania. 

Proiectul dispune de un buget de 164.000 Euro fonduri Facilitatea de Tranziţie şi 30.000 Euro fonduri de cofinanţare. 

Contractul a fost semnat în cursul lunii decembrie 2009 şi va fi implementat pentru o perioadă de 5 luni. 

În cadrul proiectului vor fi  derulate o serie de activităţi specifice structurate în cadrul a 2 componente, după cum urmează:

Componenta 1 – Analiza aprofundată a cadrului legal şi procedural care guvernează în prezent organizarea şi funcţionarea Inspecţiei Judiciare din România 

· vor fi evaluate dispoziţiile legale şi aspectele procedurale care guvernează activitatea Inspecţiei Judiciare ( experţii vor analiza cadrul legislativ în domeniu şi vor realiza un studiu de drept comparat privind procedura de recrutare a inspectorilor, funcţionarea Inspecţiei Judiciare, metodologia care stă la baza verificărilor realizate, sistemul de abateri disciplinare şi sancţiuni disciplinare aplicabile).

· va fi elaborat un document de sinteză care va conţine propuneri pentru îmbunătăţirea legislaţiei şi procedurilor în domeniul Inspecţiei Judiciare; se va acorda o atenţie sporită următoarelor arii de intervenţie:

Componenta 2 – Organizarea unei conferinţe internaţionale de două zile pe tema deontologiei profesionale a magistraţilor, pentru aproximativ 80 de participanţi 

Obiectivul acestei conferinţe este acela de a aduce laolaltă experienţe diferite şi bune practici care privesc sfera deontologiei profesionale, de a compara diferitele abordări în domeniu şi a de concluziona cu privire la aspectele relevante specifice care ar putea fi adaptate realităţilor sistemului judiciar românesc. Această activitate va sprijini schimbul imediat de informaţii şi dezbaterile pe teme de deontologie, dar şi pe probleme care privesc activitatea Inspecţiei Judiciare (precum organizare şi funcţionare, obiective şi metodologie, deontologia judecătorilor şi procurorilor). Participanţii vor fi stabiliţi de experţi, cu consultarea Beneficiarului, şi vor fi judecători şi procurori, reprezentanţi ai instituţiilor din statele membre UE cu competenţe în ceea ce priveşte deontologia magistraţilor, reprezentanţi ai Consiliilor Judiciare similare, ai corpurilor de inspecţie judiciară sau ai organismelor cu atribuţii similare Inspecţiei Judiciare din România, reprezentanţi ai societăţii civile şi jurnalişti. 
RO 2007/IB/JH – 25 TL – „Creşterea eficienţei sistemului de evaluare profesională a magistraţilor” 

Comisia Europeană a aprobat proiectul la data de 15.10.2009. Conform procedurilor de contractare aferente programelor Twinning, varianta finală a fişei Twinning a fost transmisă, ulterior aprobării de către Comisia Europeană, într-o “Solicitare de Propuneri”, tuturor Statelor Membre ale UE, prin intermediul Punctelor Naţionale de Contact pentru Twinning din fiecare Stat Membru, responsabile de identificarea omologului potrivit al beneficiarului proiectului. Termenul pentru depunerea ofertelor pentru acest proiect a fost data de 26 noiembrie 2009, oferta depusă de Consiliul Judiciar din Italia - Consiglio Superiore della Magistratura - fiind selectată în cadrul procedurii de evaluare.

Proiectul dispune de un buget de 248.050 Euro fonduri Facilitatea de Tranziţie şi 30.000 Euro fonduri de cofinanţare. 
Contractul a fost semnat în cursul lunii decembrie 2009 şi va fi implementat pentru o perioadă de 6 luni.

În cadrul proiectului urmează a fi derulate o serie de activităţi specifice structurate în cadrul a 3 componente, după cum urmează:

Componenta 1: Elaborarea unui studiu de drept comparat  cu privire la sistemele de evaluare a activităţii profesionale a magistraţilor existente în Europa, cu accent pe principalele sisteme de evaluare 

· vor fi studiate şi analizate sistemele de evaluare a activităţii profesionale a magistraţilor existente în Europa în ceea ce priveşte evaluarea individuală a magistraţilor cât şi evaluarea sistemelor judiciare în ansamblu, dintr-o perspectivă de drept comparat. Aspecte precum procedura, metodologia, criteriile de evaluare, consecinţele rezultatelor evaluării pentru cariera magistraţilor şi pentru sistemul judiciar, în ansamblu, vor fi identificate.

· vor fi studiate şi identificate avantajele şi dezavantajele principalelor sisteme de evaluare a magistraţilor existente în statele europene, prezentând dificultăţile majore şi soluţiile identificate în alte sisteme de evaluare  precum şi modul în care acestea ar putea fi adaptate la realităţile din România cu privire la evaluarea profesională a magistraţilor;

· vor fi prezentate Beneficiarului o serie de recomandări privind  cel mai bun model de evaluare: evaluarea individuală a judecătorilor şi procurorilor sau evaluarea sistemului judiciar.

Componenta  2: Elaborarea unei lucrări conţinând propuneri concrete privind crearea procedurilor şi metodologiei necesare  în vederea introducerii evaluării sistemului judiciar în România

· pe baza unei analize aprofundate a sistemelor de evaluare structurală a performanţei sistemului judiciar şi a specificităţilor sistemului judiciar din România, experţii vor elabora un document conţinând o serie de propuneri concrete privind crearea procedurilor şi metodologiei necesare  în vederea introducerii evaluării sistemului judiciar în România 
· vor fi  organizate consultări asupra acestor propuneri, în cadrul unui atelier de lucru de 1 zi cu participarea tuturor  actorilor implicaţi;

· documentul elaborat şi propunerile formulate vor  fi prezentate Beneficiarului. Acestea 
Componenta 3: Organizarea unei conferinţe internaţionale cu privire la cele mai bune practici ale sistemelor de evaluare profesională a magistraţilor din Europa

Consultantul va organiza  o conferinţă internaţională  cu o durată de  2 zile,  cu privire la cele mai bune practici ale sistemelor de evaluare a activităţii profesionale a magistraţilor  din Europa, la care vor lua parte 80 de participanţi: practicieni, magistraţi, personal implicat în procesul de evaluare, experţi în evaluarea profesională a magistraţilor din România şi din alte state europene şi instituţii ale Uniunii Europene. 

RO 2007/IB/JH – 26 TL – „Dezvoltarea formării profesionale continue a judecătorilor şi procurorilor prin e-learning”  

Comisia Europeană a aprobat proiectul la data de 15.10.2009. Conform procedurilor de contractare aferente programelor Twinning, varianta finală a fişei Twinning a fost transmisă, ulterior aprobării de către Comisia Europeană, într-o “Solicitare de Propuneri”, tuturor Statelor Membre ale UE, prin intermediul Punctelor Naţionale de Contact pentru Twinning din fiecare Stat Membru, responsabile de identificarea omologului potrivit al beneficiarului proiectului. Termenul pentru depunerea ofertelor pentru acest proiect este 26 noiembrie 2009. Ca urmare a procedurii de evaluare, a fost  selectată oferta depusă de Consiliul General al Puterii Judiciare din Spania. Proiectul dispune de un buget de 150.000 Euro fonduri Facilitatea de Tranziţie şi 30.000 Euro fonduri de cofinanţare. 
Contractul a fost semnat în cursul lunii decembrie 2009 şi va fi implementat pentru o perioadă de 6 luni. 

În cadrul proiectului vor fi  derulate o serie de activităţi specifice structurate în cadrul a 2 componente, după cum urmează:

Componenta 1: Pregătirea formatorilor în ceea ce priveşte elaborarea şi dezvoltarea cursurilor de învăţământ la distanţă (e-learning)

· vor fi analizate şi prezentate în cadrul unui studiu detaliat cele mai bune practici utilizate în diferite state în domeniul  formării profesionale prin metode electronice/învăţământ la distanţă;

· va fi realizată o curriculă de pregătire a formatorilor INM în domeniul metodologiei e-learning, fiind organizate 2 workshop-uri a câte 2 zile fiecare în vederea dezbaterii acesteia;

· vor fi organizate 4 seminarii de pregătire pentru 20 formatori în vederea dobândirii abilităţilor necesare utilizării platformelor de învăţământ on-line create în cadrul proiectului;

· materialele de pregătire vor fi cuprinse într-un ghid practic adresat formatorilor în domeniul e-learning. De asemenea, vor fi prezentate cele mai bune practici utilizate în statele membre în privinţă tehnicilor şi metodologiei e-learning.

Componenta 2:  Elaborarea unor module de formare profesională prin mijloace electronice (e-learning) în următoarele domenii: anticorupţie, lupta împotriva criminalităţii economico-financiare şi confiscarea bunurilor rezultate din infracţiuni

· va fi realizată o analiză a funcţionalităţii metodelor de e-learning utilizate în cadrul formării profesionale a magistraţilor şi se vor crea metode noi adaptate necesităţilor INM;

·  vor fi făcute propuneri de îmbunătăţire a platformelor tehnice de învăţământ on-line prin utilizarea celor mai bune tehnici de e-learning;

· vor fi elaborate 3 module de formare profesională on-line în următoarele domenii: anticorupţie, lupta împotriva criminalităţii economico-financiare şi confiscarea bunurilor.
V.5.5.2. Programe aflate în derularea Ministerului Justiţiei şi Libertăţilor Cetăţeneşti
A. Proiecte derulate în cursul anului 2009
În cursul anului 2009 Autoritatea de Implementare constituită la nivelul Ministerului Justiţiei şi Libertăţilor Cetăţeneşti a implementat următoarele proiecte: 

· PHARE RO 2004/016-772.01.04.14 – „Continuarea informatizării sistemului judiciar – dezvoltarea sistemului ECRIS de management al cauzelor” - proiect de asistenţă tehnică, care a avut ca obiectiv dezvoltarea noului sistem ECRIS, precum şi formarea profesională a 1500 de utilizatori din cadrul sistemului judiciar. Au fost întreprinse demersuri pentru operaţionalizarea codurilor sursă ale aplicaţiei ECRIS, în vederea finalizării aplicaţiei şi instalării acesteia la nivelul instanţelor.

· PHARE RO 2005/017-553.01.04.08 – „Continuarea procesului de informatizare la nivelul sistemului judiciar”- Sistemul de Arhivare Electronică - proiect de investiţii care a avut ca rezultat elaborarea Sistemului de Arhivare Electronică - aplicaţie software care să permită scanarea dosarelor şi a altor documente specifice activităţilor instituţiilor beneficiare, arhivarea acestora, şi posibilitatea de integrare sau relaţionare cu alte aplicaţii software existente sau viitoare utilizate în cadrul instituţiilor din sistemul judiciar, livrarea componentelor de infrastructură hardware necesare, precum şi instruirea utilizatorilor final la nivelul sistemului judiciar.

· PHARE RO 2006/018-147.01.04.09.01 - „Asistenţă pentru eficientizarea sistemului judiciar prin crearea instituţiei managerului de instanţă” - proiect de înfrăţire instituţională de lungă durată, care a avut ca obiectiv evaluarea posibilităţii dezvoltării instituţiei managerului de instanţă la nivelul sistemului judiciar din România. La finalul proiectului, a fost elaborat un raport de evaluare cu recomandări pentru îmbunătăţirea metodologiei de lucru şi pentru asigurarea  unei practici unitare în domeniul managementului de instanţă şi o programă de învăţământ pentru viitorii manageri de instanţă români. 

· PHARE RO 2006/018-147.01.04.09.02 - „Îmbunătăţirea condiţiilor de lucru ale judecătorilor” - proiect de investiţii în cadrul căruia au fost livrate filtre de securitate (87 porţi detectoare de metale şi 105 detectoare de metale portabile) destinate controlului accesului publicului în 62 de instanţe de judecată (curţi de apel şi tribunale) şi mobilier pentru dotarea birourilor judecătorilor din cadrul a 24 de instanţe (19 judecătorii, 4 tribunale şi o curte de apel). 

· PHARE RO 2006/018-147.01.04.10.01 – „Continuarea informatizării sistemului judiciar I” - proiect de investiţii în cadrul căruia au fost livrate echipamente IT (112 servere, 75 racks, 73 SANs, 968 UPSs, 2977 staţii de lucru şi calculatoare portabile, 1323 imprimante, scannere şi maşini multifuncţionale, programe antivirus) către toate cele 608 locaţii beneficiare, iar personalul de specialitate de la nivelul fiecăreia dintre locaţiile beneficiare a fost instruit în vederea utilizării echipamentelor IT livrate. Un număr de 370 de specialişti IT din cadrul sistemului judiciar a urmat cursuri de formare profesională specializate Microsoft.

· PHARE RO 2006/018-147.01.04.10.01.01 – „Continuarea informatizării sistemului judiciar II” - proiect de investiţii în cadrul căruia au fost livrate echipamente IT (18 servers, 2 racks, 1 SAN, 34 UPSs, 336 staţii de lucru şi calculatoare portabile, 41 imprimante, 13092 upgrade-uri de memorie, programe antivirus şi 1437 SQL licenţe server 2008 ) către toate cele 511 locaţii beneficiare, iar personalul de specialitate de la nivelul fiecăreia dintre locaţiile beneficiare a fost instruit în vederea utilizării echipamentelor IT livrate.

· PHARE RO 2006/018-147.01.04.10.03 – „Dotarea instanţelor de judecată cu sisteme de supraveghere video” - proiect de investiţii. În cursul anului 2009 au fost dotate 184 de instanţe (judecătorii, tribunale, curţi de apel) cu sisteme de supraveghere video destinate monitorizării locaţiilor arhivelor, registraturilor şi a holurilor tranzitate de către deţinuţi. În anul 2010 vor mai fi dotate cu sisteme de supraveghere video 56 de instituţii judiciare (Ministerul Justiţiei, curţi de apel, tribunale, judecătorii).

B. Proiecte ce vor fi derulate în cursul anului 2010
B.1. Facilitatea de tranziţie – Anvelopa Nealocată
· FT 2007/19343.07.01/IB/JH -09 TL „Continuarea asistenţei în domeniul cooperării judiciare în materie penală şi civilă” - proiect de înfrăţire instituţională de scurtă durată care are ca obiectiv îmbunătăţirea cunoştinţelor practicienilor (judecători, procurori, grefieri şi personal de specialitate care îşi desfăşoară activitatea în cadrul Ministerului Justiţiei şi Libertăţilor Cetăţeneşti) în domeniul cooperării judiciare în materie penală şi civilă.

· FT 2007/19343.07.01/IB/JH -10 TL „Sprijinirea schimbului de bune practici în domeniul investigării faptelor de (mare) corupţie” - proiect de înfrăţire instituţională de scurtă durată care are ca obiectiv creşterea capacităţii profesionale a magistraţilor români implicaţi în soluţionarea cauzelor de (mare) corupţie prin intermediul unui schimb de bune practici în domeniu între magistraţii români şi omologii acestora din alte State Membre.

· FT 2007/19343.07.01/IB/JH -11 TL „Creşterea eficienţei sistemului de expertiză judiciară din România”  - proiect de înfrăţire instituţională de scurtă durată care are ca obiectiv familiarizarea practicienilor cu noul cadru legal din domeniul expertizei judiciare.

· FT 2007/19343.07.01/IB/JH 13 TL „Asistenta pentru îmbunătăţirea proiectului de act normativ pentru remediile judiciare aplicabile în cazul duratei nerezonabile a procedurilor civile şi penale” - proiect de înfrăţire instituţională de scurtă durată care are ca obiectiv elaborarea unui cadru legislativ care să permită identificarea unor soluţii în vederea reducerii duratei excesiv de lungi a procedurilor civile şi penale existente.

· FT 2007/19343.07.01/IB/JH 14 TL -„Îmbunătăţirea sistemului românesc de combatere a spălării banilor” - proiect de înfrăţire instituţională de scurtă durată care are ca obiectiv consolidarea sistemului de luptă împotriva spălării banilor prin îmbunătăţirea procedurilor privind asigurarea condamnărilor precum şi prin continuarea specializării persoanelor implicate în desfăşurarea procesului penal. 

B.2. Programe specifice („Criminal Justice”, „Civil Justice”)
 

Programul specific „Criminal justice ” 

· Proiect „Seminar european pentru judecători în cauze penale EU având drept obiect recunoaşterea reciprocă a hotărârilor judecătoreşti: Dezvoltarea unei culturi judiciare europene”, dezvoltat în parteneriat de Olanda, România şi Polonia şi dispunând de un buget de 284,412 Euro (199.088 Euro grant solicitat de la Comisia Europeană şi 85.324 Euro contribuţie a partenerului olandez). 

· Proiect „Implementarea utilizării videoconferinţei în cauze transfrontaliere” - dezvoltat în parteneriat de Olanda, România, Austria, Germania, Bulgaria, Italia, Cehia şi Malta. Obiectivul proiectului constă în identificarea unor cerinţe funcţionale şi standarde comune de calitate privind utilizarea videoconferinţei în cauze transfrontaliere, pe baza evaluării condiţiilor tehnice existente la nivelul statelor membre participante (ex. tipuri de echipamente de videoconferinţă utilizate, modalităţi posibile de stabilire a conexiunii pentru mijlocirea videoconferinţei etc.), în vederea facilitării utilizării videoconferinţei în materia cooperării judiciare internaţionale, în scopul audierii la distanţă a martorilor, experţilor etc. în procese transfrontaliere.

· Proiect „C3PO – Platforma electronică europeană destinată traducerii”- dezvoltat în parteneriat de Franţa, Austria şi România. Obiectivul proiectului este de a îmbunătăţi cooperarea judiciară în materie penală prin elaborarea unei platforme electronice care să faciliteze traducerea documentelor procedurale şi a legislaţiei europene şi a statelor partenere în materie penală. 

Programul specific „Civil Justice ” 

· Proiect “Consolidarea cooperării judiciare internaţionale în domeniul responsabilităţii parentale” – dezvoltat în parteneriat de România şi Ungaria. 

· Proiect „Concept de cooperare electronică transfrontalieră pentru mijlocirea procedurii electronice a somaţiei europene de plată” – dezvoltat în parteneriat de Austria, Germania, Olanda şi România. 
B.3. E-JUSTICE (Portalul E-justice European)  

Proiectul are ca obiectiv oferirea de servicii electronice accesibile cetăţenilor şi instituţiilor judiciare europene. Principalele părţi implicate în implementarea proiectului vor fi Comisia Europeană, Consultantul/ii contractaţi de aceasta, reprezentanţii Statelor Membre, Secretariatul General al Consiliului UE. Bugetul alocat este de 1, 5 mil. Euro pentru prima versiune a portalului, sumă finanţată din bugetul Comisiei Europene. 

V.5.5.3. Programe aflate în derularea Parchetului de pe lângă Înalta Curte de Casaţie şi Justiţie  

În cursul anului 2009 Autoritatea de Implementare de la nivelul Parchetului de pe lângă Înalta Curte de Casaţie şi Justiţie a continuat implementarea proiectelor cu asistenţă financiară comunitară. 

A. Phare 2006 

Ca Autoritate de Implementare, Ministerul Public a implementat în cursul anului 2009 proiectul Phare 2006/018-147.01.04 Continuarea consolidării capacităţii instituţionale a Ministerului Public, în special în domeniul luptei împotriva criminalităţii organizate şi a terorismului, proiect de asistenţă tehnică care a avut şi o componentă de achiziţie de bunuri. Proiectul, finalizat în noiembrie 2009, a avut un buget de 887.500 Euro (componenta de asistenţă tehnică), respectiv de 334.436,32 Euro, din care 248.887,52 Euro contribuţie Phare şi 85.548,80 Euro cofinanţare naţională (componenta de dotare). 

B. Facilitatea de Tranziţie 

În cadrul Programului Facilitatea de Tranziţie au fost finalizate sau sunt în curs de derulare următoarele proiecte: 

· FT 2007/19343.01.02 Întărirea capacităţii instituţionale a Ministerului Public. Proiectul de Twinning Light, implementat împreună cu Fundaţia Germană pentru Cooperare Judiciară Internaţională, s-a axat pe formarea profesională a 200 de procurori din cadrul parchetelor de pe lângă tribunale şi judecătorii, în vederea unei mai bune aplicări a legii la nivelul unităţilor teritoriale ale Ministerului Public. A beneficiat de un buget de 250.000 Euro, din care 170.000 Euro contribuţie Phare şi 80.000 Euro cofinanţare naţională. 

· FT 2007/19343.01.04 Întărirea capacităţii operaţionale a agenţiilor de aplicare a legii din România de a combate infracţiunile economico-financiare (beneficiarii proiectului de Twinning Light: Ministerul Public, Inspectoratul General al Poliţiei Române, Consiliul Superior al Magistraturii şi Garda Financiară). 

· FT 2007/19343.01.03 Întărirea capacităţii instituţiilor din România de a lupta împotriva criminalităţii informatice (proiect de Twinning Light şi achiziţie de bunuri, ai căror beneficiari sunt Ministerul Public şi Inspectoratul General al Poliţiei Române). 

· FT 2007/19343.01.09 Întărirea capacităţii investigative a DNA (proiect de Twinning ai căror beneficiari sunt Direcţia Naţională Anticorupţie, Ministerul Justiţiei, Agenţia Naţională de Administrare Fiscală, Oficiul Naţional al Registrului Comerţului, Banca Naţională a României, Oficiul Naţional pentru Prevenirea şi Combaterea Spălării Banilor, Asociaţia Naţională a Evaluatorilor, Comisia Naţională a Valorilor Mobiliare, Comisia Naţională a Asigurărilor). 

C. Programul Justiţia Penală 

În cursul anului 2008, Ministerul Public a aplicat pentru două proiecte, ambele aprobate de Comisia Europeană în septembrie 2008. Aceste două proiecte, JLS/2008/JPEN/028 Punerea la dispoziţia procurorilor a mijloacelor necesare de a combate activităţile infracţionale  şi JLS/2008/JPEN/029 Îmbunătăţirea cunoştinţelor şi abilităţilor procurorilor români şi bulgari în aplicarea instrumentelor de cooperare judiciară internaţională, au fost implementate în cursul anului 2009.  

***

Pentru a continua sprijinirea funcţionării sistemului de justiţie, PÎCCJ a iniţiat următoarele proiecte cu finanţare europeană care vor fi implementate in 2010:

Programul Facilitatea de Tranziţie – Anvelopa Nealocată 

· TF2007/19343.07.01.02.10 Continuarea consolidării aplicării legii in domeniul drepturilor de proprietate intelectuala si industrială prin îmbunătăţirea bazei de date

· TF2007/19343.07.01 Consolidarea cadrului legal si practic din România în domeniul recuperării bunurilor 

Programul Prevenirea şi lupta împotriva criminalităţii organizate 

Proiectele au fost programate la nivelul Unităţii de Implementare a proiectelor Phare a PÎCCJ în cursul anului 2009 și au fost trimise spre evaluare Comisiei Europene. În luna octombrie 2009, PICCJ a fost notificat că proiectele se află în evaluare și rezultatul va fi comunicat în cursul primul trimestru al anului 2010.

· JLS/2009/ISEC/AG/122 Întărirea luptei comune la nivel european împotriva criminalităţii de mediu

· JLS/2009/ISEC/AG/122 Întărirea capacităţii instituţionale a României  în lupta împotriva spălării banilor

Fonduri Structurale 

Unitatea de Implementare a proiectelor Phare a PICCJ a iniţiat un proiect ce va accesa fondurile structurale disponibile prin Programul Operaţional „Dezvoltarea capacităţii administrative” (PODCA). Proiectul - Dezvoltarea abilităţilor profesionale ale managerilor economici şi a personalului de specialitate în domeniul economic din cadrul Ministerului Public va avea ca obiectiv dezvoltarea abilităţilor profesionale în domeniul managementului economico-financiar pentru conducătorii departamentelor economice şi personalului de specialitate în domeniul economic, din cadrul Ministerului Public. 

V.5.5.4. Programe aflate în derularea Direcţiei Naţionale Anticorupţie 

În cursul anului 2009 Direcţia Naţională Anticorupţie a beneficiat de proiecte Phare care au vizat consolidarea capacităţii administrative şi instituţionale, precum şi de consolidare a infrastructurii, după cum urmează:

· Proiectul de înfrăţire instituţională cu Northern Ireland Public Sector Enterprises Ltd. (NI-CO) (RO 07/IB/JH/03).  Acest proiect este implementat de DNA, are o durată de 10 luni şi îşi propune să redacteze ghiduri de bune de practici pentru investigarea cazurilor de corupţie conexe infracţiunilor comise în domeniul pieţei de capital, spălării banilor, pieţei asigurărilor, privatizărilor şi achiziţiilor publice. De asemenea, în cadrul componentei de formare, ghidurile vor fi diseminate unui număr de 60 judecători şi 30 procurori.

· Proiectul de înfrăţire instituţională RO 06/IB/JH/03 „Continuarea luptei împotriva corupţiei în administraţia publică”, implementat de Direcţia Generală Anticorupţie din cadrul Ministerului Administraţiei şi Internelor. Obiectivul general al proiectului care a avut o durata de 18 luni (aprilie 2008 – octombrie 2009) a fost creşterea protecţiei integrităţii structurilor administrative prin simplificarea procedurilor administrative şi a normelor legislative acolo unde este cazul, creşterea transparenţei şi introducerea pregătirii continue a personalului din administraţie relativ la aspectele prevenirii fenomenului corupţiei.

· Proiectul PHARE 2006/018-147.03.12.5, implementat de către Oficiul Naţional de Prevenire şi Combatere a Spălării Banilor, prin intermediul căruia DNA va primi în format electronic toate analizele de caz efectuate de către ONPCSB, în care au fost depistate indicii temeinice de spălare a banilor. 
· Proiectul PHARE 2006/018-147.01.04.10, „Continuarea informatizării sistemului judiciar”, implementat de către Ministerul Justiţiei şi Libertăţilor Cetăţeneşti, prin care DNA a beneficiat de staţii de lucru mobile şi tip desktop în vederea completării şi înlocuirii echipamentelor de acest tip aflate în uz.

V.5.6. Stadiul derulării programelor finanţate de Banca Mondială (Banca Internaţională pentru Reconstrucţie şi Dezvoltare) – Programul privind Reforma Sistemului Judiciar (împrumutul BIRD 4811 – RO)

Instituţiile sistemului judiciar beneficiază în prezent de Împrumutul acordat de Banca Internaţională pentru Reconstrucţie şi Dezvoltare pentru finanţarea Proiectului, în valoare de 110 milioane Euro, destinat să completeze acţiunile finanţate atât din fonduri europene, cât şi din fonduri provenind de la bugetul de stat.

Durata de implementare a programului este estimată la 4 - 5 ani (2006 – 2010/2011). 

În conformitate cu prevederile Acordului de Împrumut
  implementarea proiectului (negociere contracte, plăţi, planuri de achiziţii, organizarea şi derularea procedurilor de selecţie de oferte etc.) este realizată de Ministerul Justiţiei şi Libertăţilor Cetăţeneşti (MJLC) - Direcţia de Implementare a Proiectelor Finanţate din Împrumuturi Externe (DIPFIE). CSM are rolul de a asigura buna derulare a proiectelor de care beneficiază (inclusiv a celor de care beneficiază INM şi ŞNG), respectiv redactarea caietelor de sarcini, în acord cu procedurile Băncii Mondiale, organizarea activităţii grupurilor de lucru pentru implementarea fiecărui proiect, îndeplinirea obiectivelor, aplicarea lor ulterioară, respectarea calendarelor de implementarea a proiectelor. 

Majoritatea fondurilor incluse în acest proiect (peste 90 la sută din suma totală a împrumutului) au fost destinate realizării Componentei I a Programului– reabilitarea infrastructurii la nivelul instanţelor (responsabil: Ministerul Justiţiei şi Libertăţilor Cetăţeneşti). 

Totodată, obiective importante privind creşterea eficienţei şi transparenţei instanţelor din România şi responsabilizarea sistemului judiciar,  sunt cuprinse în componentele a II-a, a III-a şi, mai ales, în cea de-a patra componentă, privind „Dezvoltarea capacităţii instituţionale a instituţiilor sistemului judiciar, respectiv CSM, INM, ŞNG, MJLC” (responsabili: instituţiile beneficiare), după cum urmează: 
A. Componenta II: „Consolidarea capacităţii administrative a instanţelor”: 

I. Proiectul „Servicii de consultanţă pentru dezvoltarea unui plan de optimizare a operaţiunilor procedurale în instanţe” şi Proiectul „Transferul sarcinilor administrative de la judecători către grefieri”:

În urma negocierilor purtate cu experţii Băncii Mondiale, cele două proiecte au fost reunite, fiind evidente interdependenţele dintre ele.

În contextul priorităţilor stabilite de Plenul CSM, obiectivele esenţiale ale serviciilor pe care Consultantul le va oferi au în vedere, în mod unitar, următoarele:

· să asiste CSM în identificarea şi utilizarea instrumentelor adecvate pentru creşterea eficienţei întregii activităţi a instanţelor, în ceea ce priveşte managementul şi administrarea resurselor; 

· stabilirea gradelor de complexitate a cauzelor şi a volumului optim de activitate la instanţe;
· asigurarea mai bunei departajări, respectiv transfer al atribuţiilor profesionale, de la magistraţi către personalul auxiliar.

În scopul realizării acestui obiectiv general, Consultantul va analiza corelat diferite aspecte şi va formula propuneri concrete, referitoare la: cauzele de întârziere în soluţionarea dosarelor; gradele diferite de complexitate şi criteriile de stabilire a acestora, volumul actual şi cel optim de muncă, necesităţile şi modalităţile de transfer al atribuţiilor ne-judiciare de la magistraţi către grefieri, precum şi potenţiala necesitate de crearea a postului de manager/administrator al instanţei şi parchetului.

Proiectul urmează să înglobeze şi activităţile din cadrul proiectului-pilot demarat deja de CSM.

Durata estimată a proiectului este de 15 luni.
Procedura de selecţie a consultantului a fost finalizată  la începutul lunii octombrie 2009.

În acelaşi timp, ţinând cont de priorităţile formulate de comisiile de lucru constituite la nivelul CSM, precum şi de recomandările experţilor Băncii, au fost consolidate şi redimensionate anumite activităţi privind determinarea volumului optim de activitate al magistraţilor, gradele de complexitate ale cauzelor etc., astfel încât proiectul să beneficieze de o solidă expertiză internă şi de rezultatele muncii grupurilor de lucru deja constituite. Plenul CSM a aprobat Nota DAERIP nr.1/13974/1154/2009, în urma căreia au fost trimise adrese la toate curţile de apel din ţară, prin care s-au solicitat mai multe măsuri, privind următoarele aspecte: constituirea de grupuri locale de lucru, care să contribuie la identificarea nevoilor existente pentru optimizarea organizării şi funcţionării instanţelor şi să sprijini implementarea adecvată a proiectului finanţat de Banca Mondială
; transmiterea către CSM a propunerilor formulate de fiecare grup de lucru privind necesităţile existente pentru optimizarea organizării şi funcţionării instanţelor şi realizarea obiectivelor proiectului. Răspunsurile primite de la curţile de apel au fost centralizate şi vor fi puse la dispoziţia consultantului, activitatea acestuia urmând a se desfăşura în strânsă legătură cu cea a grupurilor locale de lucru şi a comisiilor constituite la nivelul CSM. 

B Componenta III: „Realizarea unui sistem integrat de management al resurselor în sistemului judiciar”
Proiectul „Realizarea unui sistem integrat de management al resurselor instituţiilor din cadrul sistemului judiciar”

Obiectivul final al proiectului este redactarea specificaţiilor tehnice pentru o aplicaţie software complexă, integrată şi particularizată, care urmează să fie utilizată de toate instituţiile sistemului judiciar pentru administrarea resurselor proprii, cu posibilitatea de a integra, cel puţin pe partea de raportare, aplicaţiile software ale fiecărei instituţii.

Proiectul a reprezentat o primă etapă în definirea şi aplicarea unui sistem comprehensiv de gestiune a resurselor umane, financiare şi materiale ale sistemului judiciar român, precum şi funcţii de sprijin pentru management, prin furnizarea  de servicii, bunuri şi pregătire. Consultantul selectat a fost compania AAM Management Information Consulting Ltd (Ungaria).

Proiectul a debutat în 20 februarie 2007 şi a fost finalizat în 2008, coordonatorul general al implementării proiectului fiind Ministerul Justiţiei şi Libertăţilor Cetăţeneşti.

La acest moment, se află în derulare partea a doua a proiectului, vizând crearea propriu-zisă a sistemului de management integrat al resurselor sistemului judiciar. Participarea CSM la derularea tuturor etapelor privind selecţia companiei care va realiza acest sistemul integrat a fost aprobată de Plenul CSM, prin Hotărârea nr.813 din 4 septembrie 2008. Licitaţia privind achiziţionarea sistemului integrat de resurse a sistemului judiciar a început în toamna anului 2008 şi, la acest moment, etapa a doua de selecţie consultantului este în curs de finalizare, potrivit procedurilor Băncii Mondiale.

C. Componenta IV: „Dezvoltarea capacităţii instituţionale a instituţiilor sistemului judiciar, respectiv CSM, INM, ŞNG, MJLC” ( Beneficiari CSM, INM, SNG, MJLC):

C.1.Proiectul „Realizarea unei strategii de comunicare şi relaţii publice a sistemului judiciar”:

Obiectivul general al serviciilor furnizate de Consultant este cel al îmbunătăţirii comunicării publice a CSM şi a sistemului judiciar, în general.

Obiectivele specifice au în vedere:

· elaborarea strategiei de comunicare publică pentru sistemul judiciar;

· construirea capacităţii instituţionale de PR a CSM.

Durata proiectului: 9 luni

Potrivit contractului încheiat între DIPFIE-MJ şi compania TEMPO, proiectul a debutat în 27 februarie 2007 şi s-a finalizat în noiembrie 2007.

Compania Tempo a furnizat mai multe rapoarte, care au fost dezbătute în cadrul grupului de lucru constituit la nivelul CSM şi apoi aprobate de Plenul CSM: 

La acest moment, continuă implementarea propunerilor formulate în cuprinsul Strategiei. Astfel, grupul de lucru pentru implementarea proiectului la nivel central
 s-a reunit de mai multe ori în cursul lui 2008 şi 2009, fiind formulate o serie de propuneri concrete de implementare a strategiei, aprobate de Plenul CSM. 

Măsurile de realizare a obiectivelor de comunicare internă şi externă, de competenţa CSM, au fost implementate sau sunt în curs de implementare, după cum urmează:

· măsuri privind utilizarea sistemului informatic în aplicarea strategiei: acest tip de măsuri se află în plin proces de aplicare, unele dintre ele fiind deja realizate, anume: crearea paginilor web şi a portalurilor la instanţe şi parchete, îmbunătăţirea paginii web a CSM, publicarea hotărârilor judecătoreşti pe Internet. Altele urmează să fie realizate sau completate, spre ex.: realizarea unei modalităţi mai simple de accesare a dosarelor/datelor în cadrul ECRIS,  a forumului de dialog cu magistraţii etc.

· măsuri privind pregătirea profesională în materia comunicării a magistraţilor şi grefierilor, deja realizate începând cu anul de studii 2008-2009, prin introducerea în curricula INM şi ŞNG a modulelor de formare iniţială şi continuă în materia comunicării. 

Alte direcţii importante de acţiune, în sensul aplicării recomandărilor din Strategie, au fost: comunicarea promptă a informaţiilor de interes public către organizaţiile societăţii civile; îmbunătăţirea modalităţilor de relaţionare directă cu reprezentanţii societăţii civile; continuarea distribuirii ghidurilor de orientare pentru justiţiabili – iniţiativă care s-a bucurat, încă de la debut, de un deosebit succes, fiind bine primită de opinia publică - în acest sens, au fost utilizate şi fonduri europene, fiind realizate şi distribuite mai multe ghiduri; continuarea organizării unor manifestări precum „Ziua porţilor deschise la instanţe” etc.

De asemenea, Plenul CSM a aprobat
 selectarea unui consultant în materie relaţiilor publice şi a comunicării publice a sistemului judiciar, care să sprijine şi continuarea aplicării Strategiei de comunicare, pentru o perioadă de cel puţin un an, începând cu 2009. În acest scop, în primele patru luni ale anului 2009 s-a derulat licitaţia pentru achiziţionarea acestui tip de servicii. Datorită, însă, diminuării substanţiale a bugetului CSM  la ultima rectificare bugetară, nu au mai putut fi alocate fondurile necesare angajării consultantului. În scopul continuării activităţilor mai-sus menţionate, s-a obţinut acordului din partea responsabililor Băncii Mondiale, astfel încât caietul de sarcini să poată fi adaptat cerinţelor Băncii şi să se obţină sprijinul financiar pe această cale.

C.2. Proiectul privind achiziţionarea de servicii de consultanţă în scopul implementării unui Sistem de Management al Calităţii în cadrul Consiliului Superior al Magistraturii

Principalul obiectiv al proiectului este acela de a oferi servicii de consultanţă pentru implementarea unui Sistem de Management al Calităţii (SMC) cuprinzător, la nivelul Consiliului Superior al Magistraturii, ţinând cont de certificarea SR EN ISO 9001:2001.

Obiectivele specifice şi principalele activităţi vor urmări: realizarea documentaţiei necesare şi a design-ului sistemului de management al calităţii SR EN ISO 9001:2001; implementarea SMC SR EN ISO 9001:2001, incluzând oferirea de asistenţă tehnică în cadrul procesului de utilizare a diferitelor tipuri şi forme de documente standard; realizarea unui audit în scopul evaluării nivelului de implementare de către beneficiar a SMC SR EN ISO 9001:2001, premergător obţinerii certificării de la instituţia autorizată; pregătirea corespunzătoare a personalului din cadrul aparatului tehnic al CSM.

Durata estimată a proiectului: 17 luni.

Etapele parcurse şi stadiul actual:  Caietul de sarcini a fost aprobat de Plenul CSM în data de 5 martie 2009 şi transmis direcţiei de specialitate a MJLC – DIPFIE, pentru demararea procedurilor de selecţie de oferte. Procedura de selecţie a Consultantului este în derulare.
C.3. Proiectul privind furnizarea de asistenţă tehnică în vederea pregătirii şi realizării celui de-al doilea studiu de percepţie (sondaj de opinie) asupra opiniilor şi atitudinilor privind implementarea reformei sistemului judiciar din România 

La fel ca în cazul primului proiect
,  cel de-al doilea sondaj de opinie va contribui la monitorizarea progresului Programului Băncii Mondiale privind Reforma Sistemului Judiciar, prin evidenţierea percepţiei asupra eficienţei şi responsabilităţii sistemului judiciar, atât în prima etapă de implementare a Programului (aspect realizat prin derularea primului sondaj de opinie), precum şi pe parcursul implementării Programului (aspect urmărit în cel de-al doilea sondaj) şi la încheierea acestuia. Se va avea în vedere evaluarea percepţiei publicului şi a profesioniştilor din sistemul judiciar (judecători, procurori, grefieri, avocaţi etc.) cu privire la: performanţele sistemului, în termeni de eficienţă (celeritate, corectitudine, accesibilitate, capacitate de a asigura executarea hotărârilor), transparenţă, integritate şi profesionalism; stadiul actual şi realizările în procesul de reformă a justiţiei.

Durata estimată a proiectului: 3 luni.

Etapele parcurse şi stadiul actual: Caietul de sarcini a fost definitivat în cadrul grupului de lucru constituit la nivelul CSM pentru implementarea primului proiect, şi a cărui componenţă a fost păstrată şi completată, în vederea implementării celui de-al doilea proiect similar. În urma aprobării sale de către Plenul CSM, în decembrie 2009, caietul de sarcini a fost transmis MJLC, astfel încât să demareze procedura de selecţie a ofertelor.
 C.4. Proiectul privind achiziţionarea de „Servicii de consultanţă pentru asistenţă tehnică în vederea dezvoltării testelor de raţionament logic aplicate în cadrul procedurilor de selecţie a magistraţilor – LSAT faza a III-a – INM”: 

Principalul obiectiv al proiectului a fost continuarea pregătirii echipei de specialişti români constituită în faza I a proiectului şi a celor 7 noi specialişti recrutaţi la recomandarea consultantului. În acest fel, s-a urmărit realizarea unui test de raţionament logic în limba română, adaptat specificului şi realităţilor româneşti, care să fie utilizat pentru examenul de intrare în magistratură.

Durata proiectului: 16 luni

Etape parcurse: în urma desfăşurării procedurilor de selecţie, realizate de INM şi DIPFIE-MJ, a fost ales consultantul - Comisia pentru Admitere la Facultatea de Drept - SUA (Law School Admission Council). Acesta  a depus la Institutul Naţional al Magistraturii rapoartele referitoare la:  „Testul de gândire critică – concursul de admitere la INM, septembrie 2007”, „Seminarul din februarie 2008 şi evaluarea pre-testării testului dezvoltat de echipa INM”, „Evaluarea calităţii şi prestaţiei statistice a întrebărilor de evaluare a gândirii critice, elaborate de experţii INM” şi „Seminarul din august 2008, de la INM” După avizarea lor de către instituţia beneficiară, rapoartele au fost analizate şi aprobate de către Plenul CSM, în şedinţele sale din iunie şi noiembrie 2008.

Proiectul a fost finalizat în luna ianuarie 2009, prin aprobarea de către Plenul CSM a notei DAERIP nr.2/698/1154/12.01.2009, care a prezentat ultimele două rapoarte elaborate de Consultant, însoţite de propuneri. 

Totodată, având in vedere modificarea operată în regulamentul concursului de admitere din 2009, ca şi recomandările echipei LSAC, INM a făcut demersurile pentru continuarea acordării de consultanţă atât prin furnizarea de subiecte cât şi pentru selectarea subiectelor elaborate de experţii români. Din acest motiv INM a supus aprobării Consiliului Ştiinţific, în şedinţa din 16.12.2008, propunerea de a solicita Băncii Mondiale prelungirea proiectului cu o nouă etapă. 

Trebuie menţionat faptul că, neavând posibilitatea de a pre-testa subiectele elaborate de echipa de specialişti români în condiţii de concurs, INM a organizat până în prezent 3 pretestări cu studenţi şi absolvenţi ai facultăţilor de drept. Experienţa primelor pretestări a demonstrat faptul că eficienţa acestui tip de pretestare şi relevanţa analizei statistice a rezultatelor sunt diminuate de lipsa mizei concursului şi de numărul destul de redus de studenţi interesaţi să participe. Totuşi,  în februarie 2009 INM a adresat studenţilor de anul III şi IV precum şi absolvenţilor facultăţilor de drept din toată ţara invitaţia de a se înscrie pentru participarea la această pretestare. Au răspuns acestei invitaţii 1211 studenţi şi absolvenţi, dintre care 863 au participat efectiv la pretestările organizate în următoarele oraşe: Bucureşti, Cluj, Craiova, Iaşi, Sibiu, Timişoara. 

Stadiul actual: la acest moment se desfăşoară cea de-a treia etapă a LSAT – proiect sprijinit de asemenea de Programul Băncii Mondiale privind reforma sistemului judiciar
 - principiile şi metodologia metodei LSAT vor fi folosite pentru a continua dezvoltarea acestor modalităţi de testare a competenţelor, abilităţilor de analiză şi generalizare, a gândirii logice şi rezistenţei la stres a candidaţilor.

Pe parcursul fazei a III-a din proiect Consultantul va desfăşura următoarele activităţi: organizarea unui seminar de pregătire a experţilor români;  
oferirea de consultanţă în cadrul unui seminar de patru zile organizat înaintea concursului de admitere la INM din august 2009; elaborarea unui manual pentru pregătirea viitorilor candidaţi la admiterea la INM. Consultantul va acorda consultanţă în mai multe domenii prioritare, precum: realizarea şi dezvoltarea bazei de date cu întrebări; metodologia de dezvoltare a testului, metodologia de pretestare a întrebărilor, probleme de securitate a testului, revizuirea întrebărilor elaborate de experţii INM, asamblarea testului, analiza statistică a întrebărilor testate şi pre-testate, dezvoltarea unui manual (ghid).

Etapa negocierilor pentru contractarea consultantului unic a fost încheiată în vara lui 2009, iar în luna decembrie 2009 Plenul CSM a aprobat Primul raport redactat de Consultant, cuprinzând, între altele: evaluarea întrebărilor testului de Gândire Critică ale INM (traduse în limba engleză) şi pre-testate în luna aprilie 2009, în cadrul exerciţiului de pretestare desfăşurat de INM; evaluarea întrebărilor de test elaborate recent de echipa INM şi traduse în limba engleză; evaluarea activităţii participanţilor la cele 2 seminare de pregătire, organizate de LSAC (unul prin teleconferinţă şi unul la Bucureşti), în baza calităţii întrebărilor test produse, aşa cum s-a stabilit în urma revizuirii conţinutului întrebărilor şi a rezultatelor statistice ale întrebărilor, în cadrul pretestării.

C.5. Proiectul  privind „Dezvoltarea tehnicilor didactice pentru formatorii INM”

Proiectul are ca obiectiv fundamental asistenţa oferită INM de către firma de consultanţă care va fi selectată, în scopul consolidării reţelei de formatori, prin intermediul punerii în practică a unui program de pregătire a acestora. 

Programul de pregătire răspunde unei priorităţi a activităţii INM la acest moment – anume, dezvoltarea tehnicilor de predare (aptitudinilor didactice) utilizate de formatorii INM. În acest sens, echipa de consultanţi cooperează în activitatea sa cu expertul INM în ştiinţele educaţiei, în scopul evaluării activităţii în domeniu desfăşurate până acum de INM; va fi elaborat, apoi, un standard pentru aptitudinile (tehnicile) didactice pentru formatorii INM, concomitent cu îmbunătăţirea modului de proiectare a programei şi metodelor de evaluare.

De asemenea, Consultantul va propune patru seminarii de pregătire pentru formatorii INM (grupuri ţintă); la sfârşitul fiecărui seminar se va desfăşura un proces de evaluare a cunoştinţelor şi aptitudinilor dobândite de participanţi, completat de un raport de evaluare, înaintat beneficiarului.

Programul de pregătire va avea în vedere dezvoltarea tehnicilor de predare (aptitudinilor didactice) utilizate de formatorii INM. În acest sens, echipa de consultanţi va coopera cu expertul INM în ştiinţele educaţiei, în scopul evaluării activităţii în domeniu desfăşurate până acum de INM; va fi elaborat, apoi, un standard pentru aptitudinile (tehnicile) didactice pentru formatorii INM, concomitent cu îmbunătăţirea modului de proiectare a programei şi metodelor de evaluare.

Durata estimată a proiectului: 9 luni.

Etapele parcurse şi stadiul actual: Proiectul este în derulare, Consultantul selectat fiind un consorţiu format din East-West Management Institute (SUA) şi Institutul Român de Training (IRT). Echipa consultantului, împreună cu experţii INM şi specialistul INM în ştiinţele educaţiei, au redactat prima formă a standardului pentru aptitudinile (tehnicile) didactice pentru formatorii INM, analizat şi completat în cadrul primului seminar organizat conform termenilor de referinţă, în luna iunie 2009. Seminarul a reunit un grup de 12 formatori INM cu experienţă în activităţile de formare (atât de la formarea iniţială, cât şi de la formarea continuă), experţi INM, reprezentanţi ai conducerii INM şi reprezentanţi ai CSM.   În luna octombrie 2009 a fost organizat cel de-al doilea  seminar prevăzut în proiect, la sediul INM din Bucureşti. Conform planului descris în primul Raportul Interimar, seminarul s-a axat pe formarea formatorilor în domenii privind aplicarea şi diseminarea "Standardelor profesionale pentru formatorii INM", care au fost redactate in cadrul proiectului, cu accent pe elementele care vizează planificarea programelor de formare si utilizarea metodologiilor de formare şi evaluare.

La seminar au participat 25 de formatori INM, o parte a acestora participând şi la seminarul din luna iunie 2009, în etapa de redactare a standardelor.
C.6.Proiectul privind „Revizuirea activităţii de perfecţionare continuă a Şcolii Naţionale de Grefieri (ŞNG)”  

Proiectul şi-a propus două obiective majore: dezvoltarea, în urma unui proces de evaluare, a unui concept şi unei abordări a desfăşurării programelor de formare continuă destinate grefierilor, precum şi întocmirea unor propuneri de îmbunătăţire a programei de formare continuă, care să contribuie la aplicarea conceptului propus.

Durata proiectului: 7 luni.

Etapele parcurse: Consultantul - consorţiul format din East West Management Institute (SUA) şi Institutul Român de Training - a propus un proiect extins de programă – inclusiv o Matrice ilustrativă a programei - pentru trei ani, în baza clasificării tuturor cursurilor existente şi a propunerii de 44 de noi cursuri, în 11 domenii tematice principale. 

Au fost propuse cursuri noi pe teme juridice, la un nivel avansat, precum şi o varietate de cursuri de formare pentru dobândirea competenţelor administrative şi profesionale, urmând ca beneficiarul să aleagă un anumit număr şi să stabilească priorităţile de aplicare a acestor propuneri. În formularea propunerilor s-a urmărit reducerea discrepanţei semnificative dintre nivelurile de pregătire ale participanţilor, prin adăugarea de niveluri (pentru a permite specializarea continuă) şi introducerea cerinţei obligatorii de participare anterioară la anumite cursuri, concomitent cu dezvoltarea de cursuri orientate şi specializate pe subiecte mai restrânse, dar necesare. S-a propus adăugarea a trei categorii majore de cursuri: management şi conducere; competenţe profesionale; administrarea instanţei şi managementul circuitului dosarelor, concomitent cu monitorizarea participării la cursurile de formare continuă, pentru a se asigura acoperirea tuturor zonelor ţării şi gradelor de jurisdicţie. 

Stadiul actual:

O serie de propuneri formulate de consultant au fost deja implementate la nivelul ŞNG, altele urmează a fi aplicate, ţinând cont şi de restricţiile bugetare ale anului 2009. În acest context, un nou proiect a fost propus spre finanţarea Băncii Mondiale, având ca obiectiv general dezvoltarea programelor analitice cuprinse în noua curricula a ŞNG, precum şi pentru elaborarea a patru module de formare a formatorilor - inclusiv prin aplicarea unor recomandări formulate în proiectul anterior -  în vederea asigurării unui nivel mai bun al pregătirii profesionale a grefierilor şi creşterii calităţii actului de justiţie. 

Durata estimată a noului proiect este de 9 luni. Consultantul va elabora programele de studiu, precum şi patru manuale şi materiale-suport pentru patru discipline de studiu, respectiv: managementul schimbării, managementul timpului, managementul documentelor, şi măsurarea şi îmbunătăţirea performanţelor instanţei; acestea vor fi utilizate de ŞNG, urmând să fie distribuite şi fiecărei curţi de apel şi parchetelor de pe lângă acestea. De asemenea, vor fi organizate patru seminarii de pregătire, pentru grupuri de câte 10 viitori formatori, la Centrul Regional de pregătire de la Bârlad sau la sediul ŞNG din Bucureşti, având fiecare o durată de trei zile. 

Caietul de sarcini a fost aprobat de Plenul CSM şi transmis direcţiei de specialitate a MJLC – DIPFIE, în data de 10 aprilie 2009, pentru demararea procedurilor de selecţie de oferte. În cursul lunilor iunie – septembrie s-a derulat prima etapă a procedurii de selecţie a consultantului (etapa evaluării expresiilor de interes), finalizată prin întocmirea şi semnarea raportului de evaluare. Cea de-a doua etapă de selecţie este în curs de desfăşurare.

V.5.7. Colaborarea Înaltei Curţi de Casaţie şi Justiţie, Ministerului Justiţiei şi Parchetului de pe lângă Înalta Curte de Casaţie şi Justiţie cu instituţii şi organisme internaţionale, care a avut ca obiectiv dezvoltarea sistemului judiciar 
V.5.7.1. Colaborarea Înaltei Curţi de Casaţie şi Justiţie cu instituţii şi organisme internaţionale
Potrivit competenţei sale, reglementate de art.86-88 din Regulamentul Înaltei Curţi de Casaţie şi Justiţie, Biroul de Relaţii Internaţionale din cadrul acesteia a desfăşurat în anul 2009 următoarele activităţi:

I. Redactarea de rapoarte naţionale solicitate Înaltei Curţi de către organisme internaţionale
În anul 2009, au fost redactate 6 rapoarte naţionale de către Biroul de Relaţii Internaţionale (BRI), după cum urmează:

· Raportul naţional cu tema: Aspects pratiques de l’indépendance de la justice, întocmit pentru al 4-lea Colocviu al Asociaţiei internaţionale Réseau des Présidents des Cours Suprêmes de Justice de l’Union Européenne, care va avea loc între 19-20 martie 2010, la Dublin,  12 p.

· Raportul naţional cu tema: Aide judiciaire, al doilea Raport naţional pregătitor întocmit pentru al 4-lea Colocviu al Asociaţiei internaţionale Réseau des Présidents des Cours Suprêmes de Justice de l’Union Européenne, care va avea loc între 19-20 martie 2010, la Dublin, 2 p.

· Raportul naţional cu tema: La défense des droits de l’enfant à l’intérieur et à l’extérieur des frontières, întocmit pentru Conferinţa A.H.J.U.C.A.F. (Association des Hautes Juridictions Ayant en Commun l’Usage du Français), conferinţă care a avut loc în perioada 8-9 octombrie 2009, la Budapesta, publicat pe site-ul asociaţiei la adresa: www.ahjucaf.org, 10 p.

· Raportul naţional cu tema: Internationalisation de la justice et internationalisation du droit, întocmit pentru Congresul A.H.J.U.C.A.F. (Association des Hautes Juridictions Ayant en Commun l’Usage du Français), congres care va avea loc în perioada 21-23 iunie 2010, la Ottawa, Canada, publicat pe site-ul asociaţiei la adresa:www.ahjucaf.org, 15 p.
· Raportul naţional cu tema: E-law survey, întocmit pentru Comisia europeană, pentru realizarea unei sinteze privind justiţia electronică în U.E., 4p.
· Raportul naţional cu tema: Justice administrative et e-Justice, întocmit pentru Association des Conseils d’Etat et des Juridictions Administratives Suprêmes de l’Union Européenne, pentru seminarul „La juridiction administrative et e-justice”, desfăşurat la Atena, în perioada 15-16 mai 2009, 20 p.
De asemenea, reprezentantul ICCJ la Consiliul Consultativ al Judecătorilor Europeni (CCJE) a redactat propunerile instanţei supreme privind Proiectul de aviz nr. 12/2009 al CCJE privind relaţiile între judecători şi procurori.

II. Integrarea jurisprudenţei Înaltei Curţi de Casaţie şi Justiţie la nivel european şi internaţional

A La nivel european, jurisprudenţa Înaltei Curţi este integrată în:

Portalul comun de jurisprudenţă al curţilor supreme din U.E. Portalul de jurisprudenţă a fost creat de Reţeaua Preşedinţilor Curţilor Supreme de Justiţie din Uniunea Europeană (Réseau des Présidents des Cours Suprêmes Judiciaires de l’Union Européenne). 

Portalul nu este o bază de date, ci un megamotor de cercetare a jurisprudenţei statelor membre U.E. şi a 3 state-observator (Croaţia, Norvegia şi Lichtenstein). Programul va selecţiona jurisprudenţa relevantă pentru toate statele incluse în program (în total, 30 de state). Rezultatele căutării vor fi date, în limba de redactare a deciziei selectate. 

Ceea ce este important este faptul că programul permite posibilitatea traducerii hotărârilor judecătoreşti găsite, în 21 din cele 23 de limbi oficiale ale U.E.

Dat fiind că ICCJ este membru al Asociaţiei mai sus amintite, Biroul de Relaţii Internaţionale a asigurat şi în anul 2009 redactarea corespondenţei în limba franceză sau engleză, redactarea materialelor pentru acţiunile şi congresele organizate de asociaţie, efectuând orice altă lucrare solicitată de aceasta.

B. La nivel internaţional, jurisprudenţa Înaltei Curţi este integrată în:
1. Programul JURICAF

Acest program a fost creat de AHJUCAF (Asociaţia Curţilor Supreme de Justiţie care folosesc în comun limba franceză) şi este exclusiv un program de jurisprudenţă francofonă, fiind conceput ca o bază de date. Sunt participante la program 48 de curţi supreme, ale căror state sunt membre ale Organizaţiei Internaţionale a Francofoniei. 

Prin urmare, fiecare curte supremă membru al programului transmite deciziile sale de referinţă, în limba franceză, în text integral, pentru a fi validate de către Curtea de Casaţie din Franţa. Fiecare decizie este însoţită de  o fişă juridică ce cuprinde arătarea sensului soluţiei, problema de drept pusă în speţă, extrasul soluţiei, instanţa inferioară a cărei decizie a fost atacată, data pronunţării hotărârilor judecătoreşti (pentru a se vedea dacă se asigură sau nu celeritatea actului de justiţie) etc. 

Programul are ca scop accesul la jurisprudenţa naţională a fiecărui stat membru, în mod gratuit. 

În anul 2009, a fost tradus textul integral şi s-a redactat Fişa juridică, în limba franceză a unui număr de 128 decizii ale ICCJ publicate pe situl www.juricaf.org. 
2. Programul „International law in domestic courts”

Acest program de jurisprudenţă este tot o bază de date şi se desfăşoară prin intermediul CSM şi al Ministerului Afacerilor Externe al României, fiind creat în parteneriat cu Oxford University Press şi Universitatea din Amsterdam. Obiectul programului îl constituie colectarea jurisprudenţei naţionale a statelor membre U.E., însă, exclusiv în materia dreptului internaţional, dreptului european şi a drepturilor omului.

Înalta Curte este rugată să contribuie la acest program, prin furnizarea  jurisprudenţei sale care face aplicarea actelor internaţionale la care România este parte, precum şi a actelor normative comunitare.

Programul a început să funcţioneze în anul 2008, dar, din păcate, nici până la această dată nu ne-a fost furnizată o adresă unde să-l putem consulta, furnizorul oficial de jurisprudenţă pentru România fiind MAE, nici CSM, nici Înalta Curte nefiind parte distinctă, oficială în program.

În anul 2009, Înalta Curte a furnizat CSM, la termenele solicitate, un număr de 93 de decizii.

III. Participarea la seminarii şi conferinţe internaţionale, organizarea de întrevederi, primiri de delegaţii

Înalta Curte a fost preocupată de formarea profesională continuă a judecătorilor şi a magistraţilor-asistenţi, astfel că a asigurat participarea, în limita restricţiilor bugetare, la diverse seminarii şi conferinţe internaţionale.

Aceste activităţi au fost desfăşurate în anul 2009 pentru un total general de 10 participări internaţionale, însă numai costurile a 3 delegaţii au fost suportate de Înalta Curte, restul fiind plătite de organizatori:

·  30 ianuarie 2009: ICCJ a participat, în Franţa, la Strasbourg, la Curtea europeană a drepturilor omului, la Şedinţa solemnă organizată cu ocazia împlinirii a 50 de ani de la înfiinţarea curţii.
· 14 martie 2009:  ICCJ a participat la Paris, la Consiliul de administraţie al Forumului European al judecătorilor pentru mediu; lucrările Consiliului au fost găzduite de Curtea de Casaţie a Franţei.
· 30-31 martie 2009: ICCJ a participat, la Luxembourg, la Curtea de Justiţie a Comunităţilor Europene, la simpozionul cu tema Reflecţii referitoare la procedura preliminară. La simpozion au fost invitaţi preşedinţii Curţilor supreme de justiţie, precum şi preşedinţii Curţilor constituţionale din statele membre ale Uniunii Europene. 
·  1-2 octombrie 2009: ICCJ a participat la Istanbul, la conferinţa Justiţia administrativă în Turcia, organizată de Asociaţia Consiliilor de Stat şi a Jurisdicţiilor Administrative Supreme din U.E.
·  7-8 octombrie 2009: ICCJ a participat la Budapesta, la Conferinţa AHJUCAF privind „Drepturile copilului”, organizată cu ocazia aniversării a 20 de ani de la adoptarea convenţiei în materie.

·  8-9  octombrie 2009:  ICCJ a participat la Cracovia, la Conferinţa Europeană privind drepturile fundamentale în litigiile civile. Conferinţa a fost organizată de Institutul de Studii Juridice Europene din Osnabrück (Germania), sub egida Comisiei Europene, în cooperare cu Academia Poloneză a Judecătorilor, Universitatea Jagiellonski din Cracovia şi Universitatea Osnabrück.
·  16-17 octombrie 2009: ICCJ a participat la Stockholm, la Conferinţa anuală a Forumului U.E. al Judecătorilor pentru Mediu.
·  30-31 octombrie 2009: ICCJ la Oficiul Brevetului European a participat la Veneţia, la Forumul judecătorilor europeni specializaţi în proprietate intelectuală.

·  21 octombrie 2009: ICCJ a participat la Bruxelles, la cursul de pregătire privind Portalul de jurisprudenţă al U.E., organizat de Reţeaua Preşedinţilor CSJ din U.E.

· 16-17 noiembrie 2009: o delegaţie a Înaltei Curţi de Casaţie şi Justiţie a participat la Curtea de Justiţie a Uniunii Europene de la Luxembourg, la Forumul Anual al Magistraţilor din statele membre ale U.E. 

Instanţa supremă a fost preocupată şi de dezvoltarea unor bune relaţii internaţionale cu diverse organisme din străinătate, astfel că în cadrul acţiunilor cu caracter internaţional desfăşurate la sediul  Înaltei Curţi de Casaţie şi Justiţie a României, în anul 2009, s-a primit vizita a 7 delegaţii străine, după cum urmează:

· 13 februarie 2009: o delegaţie a I.C.C.J. a primit vizita experţilor Fundaţiei germane pentru Cooperare Judiciară Internaţională (I.R.Z.), în vederea organizării unor seminarii de pregătire pentru combaterea criminalităţii economice. La întâlnire au participat şi reprezentanţi ai Parchetului de pe lângă Înalta Curte de Casaţie şi Justiţie.
· 11 martie 2009: o delegaţie a I.C.C.J.  a primit vizita unei delegaţii a Fundaţiei germane pentru Cooperare Juridică Internaţională (I.R.Z.). 

· 30 martie 2009: o delegaţie a I.C.C.J.  a primit vizita dnului Jiri Pospisil, ministrul ceh al justiţiei.

· 15 iunie 2009: o delegaţie a I.C.C.J.  a primit o nouă vizită a unei delegaţii a Fundaţiei germane pentru Cooperare Juridică Internaţională (I.R.Z.). 

· 13 noiembrie 2009: o delegaţie a I.C.C.J. a primit vizita unei delegaţii de judecători din Marea Britanie.

· 26 noiembrie 2009: Preşedintele Curţii de Justiţie a Comunităţilor Europene, dl. Vassilios Skouris, însoţit de doamna judecător prof. univ. dr. Camelia Toader au efectuat o vizită la Înalta Curte de Casaţie şi Justiţie, având o întâlnire cu judecătorii şi magistraţii-asistenţi ai celor 4 secţii ale instanţei supreme. Întâlnirea s-a concentrat asupra raportului dintre judecătorul naţional şi judecătorul european.

·  27 noiembrie 2009: la Secţia de Contencios Administrativ şi Fiscal a ICCJ au venit în vizită doi judecători francezi, de la Tribunalul administrativ din Clermont-Ferrand şi din Nantes, aflaţi în stagiu la instanţele din România, sub egida EJTN.

În ceea ce priveşte relaţiile cu Uniunea Europeană, Înalta Curte a avut o întâlnire cu o delegaţie a Comisiei Europene, la 24 iunie 2009, la solicitarea Ministerului Justiţiei, în cadrul misiunii „Cooperation and Verification Mechanism”, în vederea întocmirii raportului privind progresul reformei judiciare şi lupta împotriva corupţiei în România.

Pe de altă parte, în anul 2009, au continuat şi programele cu finanţare europeană, în cadrul acestora, Înalta Curte fiind beneficiara înnoirii echipamentelor IT, destinate îmbunătăţirii procesului repartizării aleatorii a dosarelor.

În anul 2009, comparativ cu anul precedent, se constată o dezvoltare a activităţii internaţionale a instanţei supreme, activitate ce a înregistrat progrese importante. Astfel, s-au intensificat întâlnirile de lucru ale ICCJ cu  Reţeaua Preşedinţilor Curţilor Supreme de Justiţiei din U.E, AHJUCAF, Asociaţia Consiliilor de Stat şi a Jurisdicţiilor Administrative Supreme din U.E., Înalta Curte fiind solicitată să-şi exprime punctul de vedere, să facă propuneri şi să redacteze rapoarte naţionale pe diverse probleme de drept, dintre care amintim: cooperarea judiciară internaţională, recunoaşterea internaţională a hotărârilor judecătoreşti, justiţia electronică, justiţia administrativă, internaţionalizarea justiţiei, ajutorul judiciar, apărarea drepturilor copilului, aspecte practice ale independenţei justiţiei, diversitatea juridică în spaţiul francofon.

De asemenea, Înalta Curte a asigurat, prin participarea la programele de jurisprudenţă, integrarea jurisprudenţei româneşti în jurisprudenţa europeană şi internaţională. 

Pe de altă parte, Înalta Curte de Casaţie şi Justiţie a avut o contribuţie importantă la nivel european în clarificarea unor probleme privind: mandatul european de arestare, recunoaşterea hotărârilor judiciare, statutul magistraţilor, rolul instanţei supreme în sesizarea Curţii de justiţie a U.E. cu întrebarea preliminară, îmbunătăţirea procedurii preliminare şi a procedurii accelerate, independenţa judecătorilor.

Prin toate aceste activităţi internaţionale, s-au oferit soluţii adoptate de alte curţi de casaţie europene (şi nu numai), astfel că s-au găsit soluţii cu privire la probleme interne ale sistemului judiciar românesc.

În fapt, întreaga activitate internaţională a Înaltei Curţi desfăşurată în cadrul asociaţiilor internaţionale a căror membră este, a avut un rol determinant în promovarea necesităţii consolidării independenţei sistemului judiciar şi a statutului profesiei de magistrat ca obiectiv major european.

V.5.7.2. Colaborarea Ministerului Justiţiei cu instituţii şi organisme internaţionale, care a avut ca obiectiv dezvoltarea sistemului judiciar
A. Activităţi în relaţia cu Consiliul Europei
Conferinţe ale Miniştrilor de Justiţie din Statele Membre ale Consiliului Europei
În perioada 17 -19 iunie 2009,  a avut loc la Tromsø, în Norvegia, cea de-a 29 Conferinţă a miniştrilor justiţiei din statele membre ale Consiliului Europei, organizată de această importantă organizaţie internaţională cu vocaţie regională, în parteneriat cu Ministerul Justiţiei din Norvegia.

Tema Conferinţei a fost dedicată punerii în discuţie a fenomenului violenţei domestice,  logo-ul Conferinţei fiind edificator în acest sens: Să rupem tăcerea  – Uniţi împotriva violenţei domestice.

Delegaţia României a fost condusă de doamna Rodica Constantinovici, secretar de stat, care a avut o alocuţiune în 18 iunie 2009, circumscrisă tematicii abordate. Totodată, Ministerul Justiţiei, în colaborare cu Agenţia Naţională pentru Protecţia Familiei şi Parchetul de pe lângă Înalta Curte de Casaţie şi Justiţie a întocmit un Raport tehnic privind problematica violenţei în familie

În alocuţiunea sa, reprezentantul Ministerului Justiţiei a arătat, între altele, că este foarte importată nevoia unei abordări multidisciplinare a problematicii, aceasta şi pentru că fenomenul violenţei domestice este unul care îmbracă multiple forme şi are multiple subiecte: femei, bărbaţi, copii, bătrâni, persoane cu probleme psihice, persoane cu dizabilităţi. Totodată, s-a subliniat că atenţia ar trebui concentrată pe îmbunătăţirea cadrului legislativ şi instituţional care să permită asigurarea securităţii victimelor, instituirea unor măsuri de protecţie cu caracter preventiv pentru a înlătura starea de pericol şi a preîntâmpina săvârşirea faptelor de violenţă domestică, acordarea unei asistenţe specializate persoanelor care au săvârşit infracţiuni care intră în sfera violenţei în familie, de către echipe multidisciplinare formată din psihologi, asistenţi sociali, consilieri de probaţiune, sociologi, consilieri pe probleme educaţionale şi consilieri juridici.

În context, reprezentantul Ministerului Justiţiei a făcut un apel pentru derularea unor ample campanii de informare a opiniei publice cu privire la drepturile pe care le au membrii familiei, care să fie accesibile tuturor categoriilor sociale, în scopul  schimbării mentalităţii şi atitudinii. În 19 iunie 2009, la finalul Conferinţei au fost adoptate : 

· Rezoluţia privind  lupta împotriva violenţei domestice prin care se reiterează sprijinul pentru activitatea Comitetului pentru combaterea violenţei domestice şi împotriva femeii (CAHVIO), se subliniază necesitatea atât a anchetării şi pedepsirii celor vinovaţi de astfel de fapte, cât şi cea a protecţiei victimelor, inclusiv din perspectiva accesului la justiţie şi creării de proceduri de compensare a victimelor violenţei domestice; totodată, se afirmă necesitatea supravegherii şi tratamentului juridic  adecvat al autorilor infracţiunilor de violenţă domestică;

· Rezoluţia privind asistenţa judiciară în materie penală, prin care statele membre ale Consiliului care nu au semnat/ratificat al doilea Protocol adiţional la Convenţia europeană privind asistenţa judiciară în materie penală, sunt încurajate atât să semneze şi/sau ratifice acest Protocol; România a ratificat acest Protocol prin Legea nr. 368/2004;

· Rezoluţia privind  activitatea Consiliului Europei pentru promovarea statului de drept. 

Participări şi contribuţii la lucrările reuniunilor următoarelor organisme: 

Comitetul European de Cooperare Juridică (în continuare CDCJ) s-a reunit în sesiune plenară, în perioada 6 -9 octombrie 2009, la Strasbourg, Franţa. 

Cu ocazia acestei reuniuni, CDCJ a luat în discuţie  cele trei proiecte de recomandări şi rapoartele explicative la acestea, care se referă la:

· principiile referitoare la mandatul reprezentantului legal  şi linii directoare avansate în cazul persoanelor aflate în stare de incapacitate; acest proiect de recomandare se intenţionează a fi un ghid pentru viitoare ajustări la nivel legislativ pe plan intern al SM ale Consiliului Europei; Discuţiile nu atins probleme de fond, iar adoptarea acestui proiect de recomandare s-a făcut în unanimitate;
· principiile privind persoanele dispărute şi prezumţia de deces; acest document cuprinde aspecte de drept civil şi nu de drept penal ori internaţional umanitar, nu a ridicat probleme de fond, fiind adoptat cu patru abţineri şi niciun vot împotrivă;
· proiectul de recomandare privind naţionalitatea (cetăţenia) minorilor; în esenţă, textul intenţionează soluţionarea cazurilor de apatridie a minorilor. Discuţiile au relevat necesitatea unor amendări ale textului care să clarifice aspectul de retroactivitate a legii care se degaja din formularea iniţială. Pe de altă parte, ar fi de dorit ca acest text să concilieze unele dispoziţii din Convenţia europeană privind cetăţenia şi Convenţia ONU asupra drepturilor copilului. S-a căzut de acord ca unele din textele de principiu (principiile 2, 16, 18) ale proiectului de recomandare să fie mai detaliat dezvoltate în raportul explicativ. 
Totodată, cu ocazia acestei reuniuni, CDCJ a aprobat Planul de acţiune pe anul 2010, cu priorităţi în domeniile: dreptul familiei, drept civil, stat de drept, drept administrativ, naţionalitate (cetăţenie), accesul la justiţie, protecţia datelor şi noile tehnologii; priorităţi subsidiare sunt în domeniile: răspunderea medicală, evitarea îndatorării excesive a persoanelor fizice. Acţiunile punctuale de urmărire a aplicării normelor CE vor fi realizate prin urmărirea activităţilor din comitete şi grupuri de lucru subordonate  şi  prin promovarea instrumentelor juridice recent adoptate de CE. 
Comitetul European pe Probleme Penale (în continuare CDPC) s-a reunit în sesiunea plenară din 12-16 octombrie 2009, la Strasbourg, Franţa

În perioada 12-16 octombrie a.c. a avut loc, la Strasbourg, cea de-a 58 reuniune a Comitetului Europene pe Probleme Penale (CDPC). În deschidere delegaţiilor li s-a adus la cunoştinţă o serie de informaţii cu caracter general privind aspecte precum:

· Protocolul 14  la Convenţia Europeană a Drepturilor Omului, care a fost deschis spre semnare statelor la data de 13 mai 2004 şi pentru a cărui intrare în vigoare este necesară ratificarea de către toate statele membre ale Consiliului Europei. Până în prezent, nu s-a realizat această cerinţă procedurală (a înregistrat un număr de 46 de ratificări/aderări). Inclusiv Uniunea Europeană poate accede la această convenţie (România a ratificat Protocolul 14 la data de 16 mai 2005).

· Este cunoscut însă că, la propunerea preşedintelui Curţii Europene a Drepturilor Omului (CEDO), s-a convenit o soluţie alternativă, cu caracter temporar, pentru aplicarea anticipată a anumitor dispoziţii prevăzute în Protocolul 14 - cele referitoare la organizarea completelor de judecată şi la extinderea competenţelor pentru unele din aceste complete. A se vedea în acest sens Acordul de la Madrid din 12 mai 2009 (10 state care au acceptat aplicarea provizorie a anumitor dispoziţii din Protocolul 14 - România nu se află printre ele).

· Aceste reglementări au fost practic preluate în Protocolul 14 bis la Convenţia Europeană a Drepturilor Omului, adoptat la Strasbourg, la 27 mai 2009, intrat în vigoare la data de 10 octombrie 2009. 

· Protocolul 14bis introduce anumite proceduri suplimentare la Convenţie menite să contribuie la eficienţa activităţii CEDO şi conţine prevederi speciale prin care se reglementează a) procedurile de examinare a cererilor individuale cu care instanţa este sesizată, b) reducerea numărului de judecători care pot decide cu privire la admisibilitatea şi fondul cererilor transmise instanţei de la Strasbourg. Protocolul 14 bis, ratificat în prezent de şapte state, este aplicat şi cu titlu provizoriu pentru acele state părţi care au formulat o declaraţie specială de acceptare a aplicării sale provizorii (Acordul de la Madrid).

· România a semnat Protocolul 14 bis la data de 15 septembrie 2009, urmând ca acesta să intre în vigoare la împlinirea unui termen de 3 luni de la exprimarea consimţământului de a fi parte (proceduri de ratificare). 

· Justiţia accesibilă minorilor (child friendly justice). Este de aşteptat ca liniile directoare ale Consiliului Europei (în contextul programului „Să construim o Europă cu şi pentru copii”) să fie adoptate sub forma unei Recomandări în noiembrie 2009. A fost creat un Task Force al Consiliului Europei în care Secretariatul CJ-S-CH este implicat. Aceste linii directoare se bazează pe instrumentele internaţionale, europene şi naţionale existente şi ar trebui, printre altele, să servească ca instrumente practice pentru Statele Membre în adaptarea sistemelor lor judiciare la specificul nevoilor copiilor în procedurile penale, civile şi administrative, să aibă în vedere locul şi vocea copiilor în procedurile judiciare şi extrajudiciare, anterior procedurilor (dreptul de a iniţia proceduri), în cursul procedurilor şi în timpul executării unei decizii şi să prezinte exemple de bune practici în special în ceea ce priveşte implementarea standardelor juridice. 

· Convenţia Consiliului Europei din 4 noiembrie 1998 privind protecţia mediului înconjurător prin dreptul penal ( nu a intrat în vigoare) şi Convenţia de la Basel a Organizaţei Naţiunilor Unite privind controlul transportului peste frontiere al deşeurilor periculoase şi al eliminării acestora, întocmită la 20-22 martie 1989 ( la care România a aderat prin Legea nr. 6/1991) cu modificările ulterioare (Convenţia de la Basel), şi cu cele ale amendamentelor la Convenţia de la Basel (Legea nr. 265/2002)

· Raportat la probaţiune Uniunea Europeană nu are competenţe şi nu există un instrument juridic adoptat ca atare în acest domeniu. Instituţiile probaţiunii şi a sancţiunilor alternative sunt recomandate în diferite contexte. Probaţiunea este folosită în Statele Membre ale Uniunii Europene şi anumite proiecte comune au fost dezvoltate cu susţinerea financiară a Uniunii Europene. 

· Consiliul Europei va intra într-un proces de prioritizare şi raţionalizare a acţiunilor sale (relaţia Consiliul Europei şi Uniunea Europeană este analizată).

Totodată, au fost aprobate (urmând să fie supuse Comitetului de Miniştri pentru decizie) 

· Proiectul celui de-al treilea Protocol Adiţional la Convenţia europeană de extrădare. Cel de-al treilea protocol adiţional la Convenţia europeană de extrădare şi raportul explicativ au fost elaborate de Comitetul de experţi al Consiliului Europei privind aplicarea Convenţiilor europene în materie penală  (PC-OC). Reprezentantul României la reuniunile PC-OC a contribuit pozitiv la elaborarea celui de-al treilea protocol adiţional la Convenţia europeană de extrădare şi a susţinut permanent necesitatea existenţei la nivelul Consiliului Europei a unor dispoziţii care să reglementeze extrădarea simplificată şi care să instituie noi reguli în ceea ce priveşte regula specialităţii (în cazul în care persoana solicitată îşi exprimă consimţământul). 

· Proiectul Convenţiei Consiliului Europei referitoare la contrafacerea produselor medicale şi la alte infracţiuni similare care implică ameninţări la adresa securităţii publice

· Proiectul Convenţiei Consiliului Europei referitoare la contrafacerea produselor medicale şi la alte infracţiuni similare care implică ameninţări la adresa securităţii publice a fost dezbătut în cadrul Comitetului (de experţi) ad hoc privind contrafacerea produselor medicale şi la alte infracţiuni similare care implică ameninţări la adresa securităţii publice (PC-IS).

· Proiectul preliminar al Convenţiei a fost elaborat de către Grupul (11 membri) de specialişti privind contrafacerea produselor farmaceutice (PC-S-CP) - România nu a făcut parte din acest grup de lucru -, fiind ulterior supus negocierii şi finalizării de către PC-ISP. Activitatea PC-ISP   s-a desfăşurat pe parcursul a două reuniuni (2-5 iunie şi 1-4 septembrie 2009), la lucrările acestora România fiind reprezentată de Agenţia Naţională a Medicamentului şi Ministerul Sănătăţii. Dispoziţiile privind cooperarea judiciară internaţională au fost supuse spre analiză şi PC-OC în cadrul reuniunii din 12-14 mai 2009. Textul a fost analizat şi revizuit în cadrul reuniunii Biroului CDPC din 14-15 septembrie 2009.

Convenţia stabileşte în sarcina statelor obligaţia de adopta (în măsura în care legislaţia  existentă nu acoperă situaţiile reglementate de convenţie) 

· măsuri legislative de drept penal substanţial şi procedural, inclusiv în domeniul cooperării internaţionale (de incriminare a numitor acte materiale, de stabilire a jurisdicţiei în funcţie de anumite criterii, de reglementare a răspunderii persoanei juridice, a anumitor circumstanţe agravante, de luare în considerare a hotărârilor de condamnare date de alte state, de instituire a unor sancţiuni efective, proporţionale şi disuasive, de specializare a serviciilor de investigaţii criminale),

· măsuri de ordin instituţional (coordonare, colaborare şi schimb de informaţii) şi

· măsuri de prevenţie şi de protecţie a victimelor (poziţia victimelor în cadrul procedurilor penale).

· Proiectul de Recomandare a Consiliului Europei cu privire la regulile de probaţiune

Proiectul de Recomandare a Consiliului Europei cu privire la regulile de probaţiune a fost elaborat în cadrul reuniunii Comitetul de experţi (9 membri) al Consiliului Europei în materie Execuţional Penală (PC-CP) din 21-23 septembrie 2009 - România nu face parte din acest grup de lucru. Comitetul a contact un expert român, în persoana dl. Ioan Durnescu (lector drd. în cadrul Universităţii Bucureşti).

Recomandarea susţine existenţa unor sisteme de probaţiune bine organizate la nivel naţional (înalte standarde) şi consolidează statutul personalului din probaţiune. 

B. Activităţi în relaţia cu Organizaţia Naţiunilor Unite
În anul 2009, reprezentanţi ai Ministerului Justiţiei au participat la lucrările mai multor conferinţe şi grupuri de lucru constituite la nivelul Organizaţiei Naţiunilor Unite. 

 C. Activităţi în plan bilateral
Întâlniri bilaterale la nivel înalt

La 30 martie 2009, Ministrul Justiţiei, domnul Cătălin Predoiu, a primit vizita unei delegaţii din Republica Cehă,   ţară care asigura preşedinţia Uniunii Europene, delegaţie condusă de omologul sau, domnul Jiří Pospíšil. Dialogul s-a concentrat pe următoarele teme de interes: progresele înregistrate în reforma sistemului judiciar, in contextul monitorizării europene şi agenda europeană - dosare aflate in negociere in cadrul UE, sub preşedinţia Cehă. 

La 22 mai 2009, domnul Cătălin Marian PREDOIU, ministrul justiţiei, s-a întâlnit la sediul Ministerului Justiţiei cu delegaţia Consiliului Constituţional al Republicii Islamice Iran. La întâlnire au mai participat o delegaţie a Ambasadei Republicii Islamice Iran în România, condusă de E.S. domnul Hamid Reza ARSHADI, ambasador extraordinar şi plenipotenţiar al Republicii Islamice Iran la Bucureşti şi o delegaţie a Curţii Constituţionale a României, condusă de domnul prof. univ. dr. Ioan VIDA, preşedinte. Dialogul s-a axat pe prezentarea sistemului juridic iranian şi a atribuţiilor ministrului şi ale Ministerului Justiţiei din România, precum şi a principalelor proiecte legislative aflate în curs de adoptare, iniţiate de Ministerul Justiţiei şi Libertăţilor Cetăţeneşti.

În perioada 9-10 iunie 2009, s-a desfăşurat vizita oficială în România a delegaţiei Ministerului Justiţiei al Republicii Slovace, conduse de domnul Štefan HARABIN, vice - premier şi ministru al justiţiei. Delegaţia slovacă a fost primită, în data de 9 iunie 2009, la sediul Ministerul Justiţiei şi Libertăţilor Cetăţeneşti, de domnul Cătălin Marian PREDOIU, ministrul justiţiei. La finalul discuţiilor, cei doi miniştri au semnat o declaraţie comună de cooperare, care demonstrează "voinţa celor două părţi de a coopera în plan european şi capacitatea României de a îndeplini standardele europene în domeniul cooperării judiciare", a declarat ministrul Cătălin Marian Predoiu. 

Ministrul Justiţiei, Cătălin Marian Predoiu, a avut la 23 iulie 2009, o întâlnire cu ministrul de interne italian, Roberto Maroni, care a întreprins o vizită în România. Oficialul italian a subliniat buna colaborare cu autorităţile române în eforturile de punere în aplicare a Acordului de transfer al cetăţenilor români condamnaţi de instanţele italiene, care-şi execută pedepsele în penitenciarele din peninsulă. Ministrul  Cătălin Predoiu a apreciat buna cooperare bilaterală la nivel instituţional şi a dat asigurări că partea română va întreprinde toate demersurile pentru continuarea punerii în practică a Acordului.

La 29 septembrie 2009, la sediul Ministerului Justiţiei au avut loc discuţii bilaterale între Ministrul Justiţiei, Cătălin Marian Predoiu, şi Ministrul Justiţiei şi Poliţiei din Regatul Norvegiei, Knut Storberget. Acestea au vizat continuarea colaborării bilaterale şi găsirea unor mecanisme prin care aceasta să fie extinsă şi întărită. În acest sens s-a discutat despre semnarea unui acord bilateral privind cooperarea pe plan juridic cu scopul asigurării schimbului de informaţii în probleme juridice de interes comun, armonizarea legislaţiei cu standardele internaţionale şi europene, schimburi periodice de experienţă la nivelul personalului din sistemul justiţiei. Ministrul Justiţiei şi Poliţiei din Regatul Norvegiei, Knut Storberget a afirmat că se aşteaptă la încheierea unui acord bilateral de natură să extindă sau să faciliteze aplicarea Deciziei Cadru a Consiliului U.E. din 27 noiembrie 2008 nr. 2008/909/JAI privind aplicarea principiului recunoaşterii reciproce hotărârilor penale prin care s-au aplicat pedepse cu închisoarea sau măsuri privative de libertate cu scopul executării lor în Uniunea Europeană . Totodată se are în vedere creşterea cooperării în domeniul acordării de asistenţă şi consultanţă de specialitate în ceea ce priveşte managementul serviciilor de probaţiune.

Consultări bilaterale la nivel de experţi 

În anul 2009 au fost organizate consultări bilaterale, la nivel de experţi, în domeniul cooperării judiciare în materie penală (extrădare, asistenţă judiciară internaţională şi transferarea persoanelor condamnate):

· Republica Italiană - aprilie 2009 (Bucureşti), la care au participat reprezentanţi ai Ministerului Justiţiei, Curţii de Apel Bucureşti şi ai Parchetului de pe lângă Curtea de Apel Bucureşti şi noiembrie (Roma) la care au participat reprezentanţi ai Ministerului Justiţiei;

· Statele Unite ale Americii - septembrie 2009 (Bucureşti), la care au participat reprezentanţi ai Ministerului Justiţiei şi ai Parchetului de pe lângă Înalta Curte de Casaţie şi Justiţie;

· Canada - septembrie 2009 (Bucureşti) la care au participat reprezentanţi ai Ministerului Justiţiei.

D. Seminarii în domeniul cooperării judiciare în materie penală
În data de 16 septembrie 2009 a fost organizat seminarul „Cooperarea judiciară în materie penală între România şi Statele Unite ale Americii”, la care au participat judecători şi procurori membri ai Reţelei Judiciare Române în materie penală. Prezentările experţilor americani din cadrul Departamentului de Justiţie al Statelor Unite ale Americii au vizat aspecte legate de organizarea sistemului de drept din Statele Unite ale Americii, extrădarea, confiscarea şi probele electronice.

Al doilea seminar cu tema „Extrădarea între România şi Canada” a fost organizat în data de 17 septembrie 2009 şi a fost adresat judecătorilor şi procurorilor membri ai Reţelei Judiciare Române în materie penală. Seminarul a fost conferenţiat de doamna Elaine Krivel şi domnul Jacques Lemire, consilieri în afaceri penale internaţionale, din cadrul Departamentului de Justiţie al Canadei.

E. Programe cu finanţare europeană aflate în derulare în domeniul cooperării judiciare în materie civilă şi penală

„Continuarea asistenţei în domeniul cooperării judiciare în materie penală şi civilă” (Proiect de înfrăţire instituţională de scurtă durată). Stat Membru partener: Austria - Ministerul Justiţiei din Austria în cooperare cu Austrian Center for the Promotion of Legal Competence in Eastern Europe and Central Asia (CLC). Perioada de implementare: decembrie 2009 – iunie 2010 
Obiectiv:  Îmbunătăţirea cunoştinţelor practicienilor (judecători, procurori, grefieri şi personal de specialitate care îşi desfăşoară activitatea în cadrul Ministerului Justiţiei şi Libertăţilor Cetăţeneşti) în domeniul cooperării judiciare în materie penală şi civilă.

V.5.7.3. Colaborarea Parchetului de pe lângă Înalta Curte de Casaţie şi Justiţie cu instituţii şi organisme internaţionale

Activităţile desfăşurate de Serviciul de cooperare judiciară internaţională, relaţii internaţionale şi programe din cadrul Parchetului de pe lângă Înalta Curte de Casaţie şi Justiţie au urmărit realizarea obiectivelor prioritare prevăzute în Strategiile naţionale de reformă a sistemului judiciar şi de combatere a criminalităţii organizate, în planurile de acţiune aferente acestora, în cuprinsul rapoartelor de monitorizare ale Comisiei Europene precum şi în celelalte documente ale UE. 

În cursul anului 2009, procurorii din cadrul Serviciului de cooperare judiciară internaţională, relaţii internaţionale şi programe au soluţionat un număr total de 1772 lucrări din care 671 la Biroul de relaţii internaţionale şi programe, altele decât programele Phare şi 1101 la Biroul de cooperare judiciară internaţională (598 cereri de comisii rogatorii internaţionale, 250 cereri de transfer de proceduri în materie penală, 103 cereri de comunicări de acte, 150 alte lucrări specifice).

Din analiza activităţii se constată pe de-o parte o creştere a numărului de cereri de comisii rogatorii internaţionale soluţionate, iar pe de altă parte o mai mare implicare a procurorilor din cadrul acestui birou în activităţi referitoare la transpunerea unor acte normative existente la nivel european, precum şi în elaborarea şi implementarea unor programe finanţate de Uniunea Europeană.

Potrivit atribuţiilor specifice, procurorii din cadrul Biroului de relaţii internaţionale şi programe, altele decât programele Phare au efectuat formalităţile necesare pentru un număr total de 125 deplasări externe în interes de serviciu, din care:

· PÎCCJ: 65 la seminarii, conferinţe internaţionale; 4 deplasări externe pentru efectuarea unor acte de urmărire penală; 
· DIICOT: 43 la conferinţe şi seminarii desfăşurate în străinătate; 13 deplasări pentru efectuarea unor acte de urmărire penală.

În cursul anului 2009, la Serviciul de cooperare judiciară internaţională, relaţii internaţionale şi programe, au fost înregistrate deplasări în străinătate efectuate de către un număr total de 193 procurori, din care 92 magistraţi de la structurile centrale şi teritoriale ale PÎCCJ, restul de 101 din cadrul DIICOT.

Pentru toate aceste deplasări, procurorii din cadrul Biroului de relaţii internaţionale şi programe, altele decât programele Phare au desfăşurat activităţi complexe, necesitând un volum considerabil de muncă şi timp (stabilirea şi menţinerea permanentă a contactelor necesare cu organizatorii străini ai evenimentelor, asigurarea legăturilor operative cu misiunile diplomatice ale României din ţările respective, întocmirea, la nevoie, a unor materiale documentare şi de sinteză, coordonarea îndeplinirii formalităţilor în vederea obţinerii vizelor de intrare în ţara gazdă).

Procurorii din cadrul Serviciului de cooperare judiciară internaţională, relaţii internaţionale şi programe, potrivit competenţelor specifice care le revin, au organizat şi asigurat desfăşurarea în bune condiţiuni a unui număr total de 15 întâlniri oficiale pe care Procurorul General al Parchetului de pe lângă Înalta Curte de Casaţie şi Justiţie, le-a avut, în cursul anului 2009, la Bucureşti, cu  omologi din alte ţări şi cu înalţi reprezentanţi ai unor autorităţi judiciare, organisme internaţionale şi organizaţii nonguvernamentale străine, 4 din aceste întâlniri au avut loc în perioada Summit-ului Mondial al Procurorilor Generali şi ai Procurorilor Şefi (convorbiri bilaterale cu Procurorii Generali din Republica Chile, Republica Armenia, Republica Islamică Iran şi Serbia).

O altă componentă majoră a activităţii desfăşurată de Serviciul de cooperare judiciară internaţională, relaţii internaţionale şi programe a reprezentat-o urmărirea derulării, în bune condiţii, a programelor de cooperare internaţională existente.

Astfel, în cursul anului 2009 au avut loc:

· în luna iulie la Haga – Olanda, întâlnirea de deschidere a  Programului E-POC IV cu tema ,,Continuarea dezvoltării  E-POC III  şi extinderea lui în ţările partenere˝. S-au stabilit activităţile ce vor avea loc în cadrul acestui proiect, acestea se vor desfăşura într-un interval de 36 luni, începând cu luna februarie 2010.

· în cadrul Programului AGIS cu tema ,,Utilizarea instrumentelor Uniunii Europene în cooperarea judiciară internaţională˝, a avut loc la Copenhaga – Danemarca, în luna octombrie un seminar la care au participat doi procurori cu competenţe în domeniul asistenţei judiciare internaţionale.

Parchetul de pe lângă Înalta Curte de Casaţie şi Justiţie împreună cu Institutul Naţional al Magistraturii, a organizat, în cursul anului 2009, un stagiu de pregătire pentru 3 procurori din Spania, implicarea procurorilor din cadrul serviciului în organizarea şi desfăşurarea acestor stagii fiind majoră.

Această acţiune a făcut parte din Programul de schimb al autorităţilor judiciare propus de Reţeaua Judiciară Europeană de Formare (EJTN). 

Au avut loc întâlniri cu reprezentanţii Direcţiei de Investigare a Infracţiunilor de Criminalitate Organizată şi Terorism, Direcţiei Naţionale Anticorupţie şi ai secţiilor din cadrul Parchetului de pe lângă Înalta Curte de Casaţie şi Justiţie.

Pe parcursul desfăşurării stagiului de pregătire, procurorii spanioli s-au deplasat la sediul Parchetului de pe lângă Tribunalul de Minori şi Familie Braşov, unde au avut loc discuţii cu privire la reglementările din domeniul protecţiei dreptului minorului şi au asistat la şedinţa din cadrul instanţei de judecată.

În acelaşi context, au avut loc întâlniri cu reprezentanţii Inspectoratului General al Poliţiei Române şi cu magistraţii Curţii Constituţionale.

Serviciul de cooperare judiciară internaţională, relaţii internaţionale şi programe  împreună cu Unitatea de Implementare a Programelor Phare a iniţiat şi redactat în concordanţă cu priorităţile stabilite de Comisia Europeană, trei fişe având ca temă ,,Mica corupţieʺ, ,,Spălarea banilorʺ şi ,,Infracţiuni de mediuʺ.

În acest scop, procurorii Biroului de relaţii internaţionale şi programe, altele decât programele Phare au desfăşurat activităţi de documentare în vederea întocmirii fişelor de proiect (identificarea infracţiunilor, actele normative aplicabile, competenţa după materie, instituţiile şi organele abilitate să cerceteze aceste infracţiuni, date statistice la nivel naţional).

Totodată, magistraţii din cadrul Biroului de relaţii internaţionale şi programe, altele decât programele Phare au contribuit, prin activitatea lor, la amplificarea şi diversificarea relaţiilor stabilite cu EUROJUST, Reţeaua Judiciară de Pregătire Europeană, EUROPOL, OLAF, SEEPAG, SECI, Asociaţia Internaţională a Procurorilor, precum şi cu omologi din alte ţări.

 Tot în cursul anului 2009, procurori din cadrul Serviciului de Cooperare Judiciară Internaţională, Relaţii Internaţionale, alături de reprezentanţi ai altor instituţii implicate, au pregătit şi/sau participat la:

· reuniunile şi grupurile de lucru privind transpunerea Deciziei Cadru 2006/960/1AI pentru simplificarea schimbului de date şi informaţii între autorităţile de aplicare a legii, a Deciziei 2007/845/1HA a Consiliului din 06.12.2007 privind cooperarea dintre oficiile de recuperare a creanţelor din Statele Membre în domeniul urmăririi şi identificării produselor provenite din săvârşirea de infracţiuni sau a altor bunuri având legătură cu infracţiunile şi a Convenţiei din 19 iunie 1990 de aplicare a Acordului de la Schengen din 14 iunie 1985 privind eliminarea graduală a controalelor la frontierele comune.

· reuniunile grupului de lucru inter-instituţional pentru implementarea Deciziei de consolidare a Eurojust şi de modificare a Deciziei Consiliului 2002/187/JAI privind înfiinţarea Eurojust în vederea luptei împotriva infracţiunilor grave.

· evaluarea României privind criminalitatea financiară desfăşurată în cadrul celei de-a 5-a Runde de evaluări reciproce ale Statelor Membre având ca obiect anchetele financiare, organizată sub egida Grupului Multidisciplinar al Consiliului VE privind Crima Organizată (MDG), 07.06.2009
· întâlnirile Reţelei Judiciare Române în materie penală, desfăşurate la Bucureşti între 04-05.03.2009 şi 16-17.09.2009

De asemenea, în cadrul Serviciului de Cooperare Judiciară Internaţională, Relaţii Internaţionale au fost pregătite şi elaborate răspunsuri la un număr de 4 chestionare transmise de parteneri străini sau instituţii române cu atribuţii în domeniul cooperării judiciare internaţionale cum ar fi: Reţeaua Judiciară Europeană în Materie Penală, Comisia Europeană, Consiliul UE Ministerul Justiţiei, Ministerul Internelor şi Reformei Administrative:

· chestionarul ataşat documentului intitulat ,,Carte verde privind obţinerea de probe în materie penală  dintr-un stat membru în altul şi asigurarea admisibilităţii acestoraʺ, care a fost înaintat Ministerului Justiţiei şi Libertăţilor Cetăţeneşti;

· date referitoare la problematica combaterii pornografiei infantile pe internet;

· chestionarul elaborat de Preşedinţia Cehă cu privire la practica şi experienţa autorităţilor naţionale care instrumentează cauze privind transferul de proceduri între statele membre;

· chestionarul Oficiului pentru Instituţii Democratice şi Drepturile Omului din cadrul Organizaţiei pentru Securitate şi Cooperare în Europa, referitor la infracţiunile motivate de ură.

În domeniul cooperării judiciare au fost  admise  două  recursuri  în interesul legii, astfel:

· nr. 602/C/3653/III-5/2009 în vederea stabilirii instanţei competente să soluţioneze cererile de contopire a pedepselor aplicate de către instanţele naţionale cu pedepse aplicate de către instanţe străine prin hotărâri recunoscute de Curtea de Apel Bucureşti în cadrul procedurii de transfer a persoanei condamnate, conform art. 149, alin. 4, art.150 din Legea 302/2004, modificată;

· nr. 1456/C/247/III-5/2009 în vederea stabilirii soluţiei ce trebuie dată de către instanţă în cazul solicitării, deducerii arestului la domiciliu executat în străinătate; aplicarea dispoziţiilor art.18 din Legea 302/2004.

De asemenea, a fost promovat recursul în interesul legii nr.602/C/2044/III-5/2009 având ca obiect stabilirea instanţei competente să soluţioneze procedura de schimbare a condamnării, procedură care are loc după transferarea persoanei condamnate, conform art. 146, alin. 3 din Legea 302/2004.

În perioada 9 - 10 octombrie 2009 a avut loc în staţiunea Băile Felix, judeţul Oradea întâlnirea de lucru dintre procurorii din zona de frontieră româno – ungară, având ca obiect calificarea unor disfuncţionalităţi care s-au înregistrat în cooperarea judiciară româno-maghiară şi identificarea unor soluţii care să ducă la creşterea operativităţii soluţionării cererilor de cooperarea judiciară internaţională.

Având în vedere importanţa întăririi şi dezvoltării în continuare a colaborării între Procuratura Generală a Federaţiei Ruse şi Parchetul de pe lângă Înalta Curte de Casaţie şi Justiţie a României, în lupta împotriva criminalităţii organizate transfrontaliere şi ţinând cont de necesitatea realizării unei cooperări cât mai eficiente, în cursul anului 2009 cele două părţi au făcut un schimb de proiecte privind încheierea unui Protocol de cooperare. 
În perioada 23 - 25 martie 2009, s-au desfăşurat la Bucureşti, în organizarea Ministerului Public, lucrările celui de-al Treilea Summit Mondial al Procurorilor Generali si Procurorilor Şefi, reunind participanţi din 112 state si 14 organizaţii internaţionale active in domeniul justiţiei penale.

Discuţiile celor două zile de lucrări s-au axat pe problematica independenţei investigative a procurorilor si necesitatea accentuării cooperării internaţionale in contextul globalizării fenomenului infracţional. 

Dezbaterile au vizat mai multe domenii de activitate:

· Rolul procurorilor in cadrul sistemului de justiţie penala. Astfel, Summit-ul a recomandat ca Statele sa promoveze in mod activ un rol strategic al procurorilor in stabilirea si formularea politicilor in domeniul controlului infracţionalităţii, furnizând consultanţă autoritarilor competente sa întreprindă reforma legislativă. De asemenea, s-au făcut recomandări in sensul luării unor masuri pentru promovarea participării procurorilor in cadrul unor echipe interdisciplinare, exercitarea de către procurori a unor abilitaţi de conducere, precum si implicarea lor in formarea ofiţerilor din organele de impunere a legii.

· Rolul procurorilor in consolidarea încrederii publice in justiţia penala. Astfel, lucrările Summit-ului au condus la concluzia că procurorii trebuie sa acţioneze conform nevoii de asigurare a unei protecţii absolute a drepturilor si libertăţilor cetăţeneşti atât ale inculpaţilor cat si ale victimelor. Summit-ul a recomandat adoptarea masurilor necesare nu doar la nivel legislativ, ci si la nivelul managerial al serviciilor de procuratură. In acelaşi timp, Summit-ul a recomandat instituirea unor proceduri adecvate pentru garantarea unui proces optim de selecţie a procurorilor si dezvoltare a carierei lor pe baza unor criterii strict obiective. 

· Rolul procurorilor in lupta împotriva criminalităţii organizate, corupţiei si terorismului. Astfel, Summit-ul a recunoscut că răspândirea tehnologiilor moderne de comunicare creează o vastă gamă de oportunităţi pentru comiterea de infracţiuni. Pentru combaterea lor, este necesara dezvoltarea unei reacţii mai eficiente din partea justiţiei penale, inclusiv o reconsiderare si actualizare a standardelor si normelor legislative. Summit-ul a recomandat statelor sa ratifice si sa implementeze convenţia Naţiunilor Unite împotriva Criminalităţii Organizate Transfrontaliere şi Protocoalelor aferente, Convenţia ONU împotriva corupţiei si setul de instrumente universale împotriva terorismului. În acelaşi timp, este necesar ca statul sa adopte masuri de implicare a procurorilor in formularea politicilor penale si strategiilor menite sa combată criminalitatea organizata, corupţia si terorismul. Summit-ul a recomandat să se ia masuri suplimentare pentru formarea şi dezvoltarea abilităţilor necesare managementului de caz şi susţinerea specializării procurorilor. In acest scop, Summit-ul a susţinut înfiinţarea de către UNODC si Interpol a Academiei Internaţionale Anticorupţie la Viena, în vederea specializării procurorilor în investigarea infracţiunilor de corupţie.
· Managementul datelor si tendinţelor in domeniul infracţionalităţii. Summit-ul a recomandat dezvoltarea unei metodologii ştiinţifice de măsurare a corupţiei şi a altor tipuri de criminalitate şi a încurajat activitatea în curs, de creare a unor sisteme de culegere şi prelucrare a informaţiilor bazate pe tehnologii moderne. 

În ceea ce priveşte consacrarea Summit-ului ca principal instrument de lucru in domeniul cooperării internaţionale, urmare celor decise de participanţi, la propunerea României, precum şi cu girul Comisiei ONU pentru Prevenirea Criminalităţii şi de Justiţie Penală, acordat prin Rezoluţia 18/4, adoptată în cursul celei de-a optsprezecea sesiuni a CPCJP, prin Ordinul Procurorului General nr. 158 din 30.06.2009, s-a dispus înfiinţarea în cadrul Serviciului de Cooperare Judiciară Internaţională, Relaţii Internaţionale şi Programe, în coordonarea adjunctului Procurorului General, a Secretariatului Summit-ului Mondial al Procurorilor Generali şi Procurorilor Şefi, cu următoarele atribuţii:

· Sprijinirea activităţilor de organizare a celei de-a patra ediţii a Summit-ului Mondial al Procurorilor Generali şi Procurorilor Şefi, asigurând continuitatea între ediţiile a treia şi a patra a acestui eveniment internaţional;

· Comunicarea cu Biroul Naţiunilor Unite pentru Droguri şi Criminalitate, Asociaţia Internaţională a Procurorilor, cabinetele procurorilor generali din statele membre ONU şi alte organisme inter-guvernamentale şi non-guvernamentale în domeniul funcţionării serviciilor de procuratură.

· Facilitarea unor activităţi de cercetare ştiinţifică şi diseminarea de cunoştinţe între participanţii la Summit;

· Gestionarea şi actualizarea bazei de date cu informaţiile privind datele de contact ale procurorilor generali din statele membre ONU;

· Gestionarea şi actualizarea site-ului dedicat Summit-ului cu informaţii de interes pentru procurorii generali din statele membre ONU, documente/evenimente juridice relevante  pe plan internaţional;

· Arhivarea documentelor şi a contribuţiilor ştiinţifice din cadrul celei de-a treia ediţii  a Summit-ului;  

Pregătirile pentru Summit au început in 2007, când România a fost desemnată de UNODC sa organizeze cea de-a treia ediţie a acestui eveniment mondial. Gazdele ediţiilor anterioare au fost, pe rând Guatemala, in 2004, unde au participat reprezentanţii a 75 de state si, respectiv, Qatar, in 2005, unde au participat reprezentanţii a 98 de tari. 

Având în vedere experienţa acumulată cu ocazia organizării Summit-ului şi ofertei adresate de promotorii Forumului Internaţional al Procurorilor, au fost demarate procedurile privind organizarea celei de-a treisprezecea ediţii a acestui eveniment, care va avea loc la Bucureşti în cursul lunii octombrie 2010. În acest sens, între altele, au avut deja loc două întâlniri la nivel înalt între conducerea Ministerului Public cu conducerea Parchetului General al Landului Saxonia, Germania.
Capitolul VI Concluzii

Analiza statistică a activităţii instanţelor şi parchetelor

În ceea ce priveşte activitatea judecătoriilor, volumul de muncă a crescut în ultimul an cu 28%. În consecinţă, numărul instanţelor cu un număr de dosare de soluţionat mai mare de 20.000 de cauze a crescut faţă de anul 2008 de la 7 la 12 iar al acelora cu un volum de activitate mai mare de 30.000 de dosare a crescut de la 5 la 10. Mai mult, 6 din cele 10 instanţe au înregistrat un volum de activitate de chiar peste 40.000 de dosare (Judecătoria Constanţa, Judecătoria Sectorului 1 Bucureşti, Judecătoria Iaşi, Judecătoria Craiova, Judecătoria Timişoara şi Judecătoria Cluj-Napoca). 

Unele instanţe s-au confruntat cu o creştere a volumului de activitate fără precedent în raport cu o perioadă statistică anterioară. Astfel, numărul dosarelor de soluţionat a crescut cu 26.103 cauze in cazul Judecătoriei Sectorului 1 Bucureşti, cu 17.032 în cazul Judecătoriei Sectorului 3 Bucureşti, cu 13.388 dosare la Judecătoria Cluj Napoca, cu 13.347 cauze în cazul Judecătoriei Sectorului 2 Bucureşti, cu 13.300 dosare în cazul Judecătoriei Galaţi, etc. 

Ca o consecinţă directă a creşterii importante a volumului de activitate s-a majorat în mod semnificativ şi numărul dosarelor pe judecător de la 632 la 915 cauze. De menţionat faptul că în cazul a 5 instanţe, încărcătura pe magistrat a fost mai mare de 1.500 de dosare (Judecătoria Lieşti, Judecătoria Pucioasa, Judecătoria Sectorului 1 Bucureşti, Judecătoria Şimleul Silvaniei şi Judecătoria Constanţa). Dintre acestea, Judecătoria Lieşti a atins chiar limita de 2.500 dosare pe judecător. 

Această supraaglomerare a instanţelor de judecată de acest nivel a avut repercusiuni importante şi asupra operativităţii, procentul mediu scăzând în anul 2009 faţă de perioada anului 2008 de la 79,18% la 76,73% (în timp ce în anul 2007, acesta a fost de 85,1%). 

Procentul dosarelor soluţionate la nivelul anului 2009 a fost de 72,9%. 

Ca şi în cazul judecătoriilor, şi la nivelul tribunalelor s-a înregistrat o creştere a numărului dosarelor de soluţionat, însă creşterea a fost moderată şi anume de 30.289 dosare. 

Ca în fiecare an, cel mai mare număr de dosare de soluţionat a fost înregistrat de Tribunalul Bucureşti (105.968 de cauze, cu peste 7.500 mai mult ca în anul 2008) şi Tribunalul Dolj. În acelaşi timp, în cazul unei singure instanţe s-a constatat o scădere importantă a volumului de activitate, de peste 10.000 de cauze (Tribunalul Gorj). 

Sub aspectul încărcăturii de dosare pe judecător, în anul 2009 faţă de anul anterior s-a constatat o creştere de 7,5%, de la 800 la 860 cauze pe judecător. 

Din acest punct de vedere se disting 3 instanţe cu un număr excesiv de mare de cauze pe magistrat (peste 1.200): Tribunalul Vaslui, Tribunalul Constanţa şi Tribunalul Bihor. 

Deşi la nivel naţional volumul de activitate a rămas relativ constant (o creştere moderată), operativitatea medie a scăzut faţă de anul 2008, de la 78,05% la numai 75,16% (81,59% operativitate în anul 2007). 

Procentul dosarelor soluţionate în perioada de referinţă a anului 2009 a fost de 71,2%.

În ceea ce priveşte activitatea curţilor de apel, situaţia este comparabilă cu cea a tribunalelor, înregistrând o creştere de activitate de 5,5% în anul 2009. Numărul unităţilor cu un volum de activitate mai mare de 15.000 de dosare a rămas constant în perioada 2007 – 2009 şi anume numai 2 instanţe. Aceste instanţe sunt, ca şi în anii anteriori, Curtea de Apel Bucureşti (în creştere chiar cu 4.533 dosare faţă de anul 2008) şi Curtea de Apel Craiova. 

Creşterea numărului de dosare pe fiecare judecător a fost de 75 dosare, de la 595 cauze la nivelul anului 2008 la 671 în perioada de referinţă 2009. 

Sub aspectul operativităţii, spre deosebire de judecătorii şi tribunale, curţile de apel au obţinut un procent mediu superior celui din anul 2008 (83,42% faţă de 82,79%). Operativitatea cea mai mare a fost înregistrată în acest an de Curtea de Apel Bacău. 

Procentul dosarelor soluţionate a fost în anul 2009 de 79,4%. 

Odată cu finalizarea proiectului demarat de Consiliul Superior al Magistraturii privind determinarea volumului optim de activitate, este de aşteptat ca presiunea asupra judecătorilor, cel puţin de la instanţele foarte aglomerate, să scadă semnificativ prin limitarea numărului de cauze repartizate la primul termen. De asemenea, faţă de nivelul de încărcare din acest moment al instanţelor şi ţinând seama şi de cerinţele soluţionării cauzelor într-un termen rezonabil, proiectul urmează să determine numărul concret de magistraţi care trebuie puşi la dispoziţia fiecărei instanţe.

 În ceea ce priveşte activitatea parchetelor de pe lângă judecătorii, se observă o creştere constantă şi semnificativă a acesteia în ultimii ani. Astfel, volumul de activitate al acestor unităţi sub aspectul numărului de dosare a crescut în anul 2009 faţă de anul 2008 cu 15%. De asemenea, în anul 2008, comparativ cu anul 2007, volumul de activitate a crescut cu 11,4% (raportat la numărul cauzelor penale), după ce în mod analog şi în anul 2007 s-a înregistrat o creştere a numărului acestora comparativ cu perioada anterioară de 10,13%. 

Pe de altă parte, creşterea numărului de procurori la nivelul unităţilor de acest rang a fost moderată, de aproximativ 1%, comparativ cu perioada anterioară când, în anul 2008 faţă de anul 2007 creşterea a fost de numai 0,5%. 

Ca o consecinţă directă a acestei creşteri a volumului de activitate la nivel general, a crescut de asemenea în mod constant începând cu anul 2006 numărul acelor unităţi cu un volum mare şi foarte mare de activitate. Referindu-ne numai la acele unităţi cu un volum foarte mare de activitate (peste 30.000 cauze), dacă în anul 2006 nici o unitate nu depăşea această limită, în anul 2007 numărul acestora a crescut la 2, în anul 2008 la 7 unităţi, ajungând în perioada de referinţă 2009 la 10 astfel de  parchete (Parchetul de pe lângă Judecătoria Sectorului 1 înregistrând chiar mai mult de 50.000 de cauze). Creşterea este similară şi în ceea ce priveşte activitatea parchetelor de pe lângă judecătorii privită prin prisma numărului de lucrări – mai mare de 30.000 - 12 în anul 2006, 16 în anul 2007, 18 în anul 2008 şi 19 în prezent. 

Unitatea cu cel mai mare număr de cauze în anul 2009 a fost Parchetul de pe lângă Judecătoria Sectorului 1 Bucureşti, poziţie ocupată şi în anii 2006, 2007 şi 2008. 

Spre deosebire de anul anterior însă, procentul cauzelor soluţionate a scăzut uşor în cadrul parchetelor de pe lângă judecătorii, de la 40,3% la 35,3%, după ce în anul 2008 faţă de anul 2007 scăderea a fost de la 42,2% în 2007 la 40,3%.  

De asemenea, operativitatea înregistrată în anul 2009 este mai mică cu 0,5% faţă de cea înregistrată în perioada anterioară, după ce în anul 2008 scăzuse cu mai mult de 6% faţă de cea din anul 2007. 
Ca o consecinţă directă a creşterii numărului de cauze la nivelul parchetelor de pe lângă judecătorii şi a menţinerii relativ constante a numărul de procurori disponibili, a crescut proporţional şi încărcătura cauzelor pe procuror de la 947 în anul 2007 la 1.065 în anul 2008 (o creştere de 12,5% faţă de anul 2007) respectiv la 1190 în prezent (o creştere de 11,7% faţă de anul 2008). În anul 2006, încărcătura a fost de numai 834 de cauze pe procuror. A fost înregistrată în anul 2009 o singură unitate de parchet care a contabilizat o încărcătură pe procuror aproximativ egală cu dublul mediei naţionale sub aspectul numărului de dosare – Parchetul de pe lângă Judecătoria Braşov, după ce în anul 2008, 3 unităţi se regăseau în această situaţie (Parchetul de pe lângă Judecătoria Cluj-Napoca, Parchetul de pe lângă Judecătoria Bistriţa şi Parchetul de pe lângă Judecătoria Timişoara). 

În ceea ce priveşte parchetele de pe lângă judecătorii, nivelul mediu al încărcăturii pe procuror (1090 cauze) este de zece ori sau chiar mai mare decât cel determinat în cazul parchetelor de pe lângă tribunale (131 cauze) respectiv de pe lângă curţile de apel (88 cauze).
În ceea ce priveşte parchetele de pe lângă tribunale, volumul de activitate al acestora sub aspectul numărului de dosare, a crescut semnificativ faţă de anul 2008, cu un procent de 15,4% (creşterea la nivelul anului 2008 faţă de 2007 a fost de numai 2%). 

Cu un volum ridicat de activitate şi în acest an se remarcă Parchetul de pe lângă Tribunalul Bucureşti, care a înregistrat în perioada de referinţă un volum de 60.215 lucrări, dintre care 9.029 dosare penale (în creştere accentuată faţă de perioada anterioară). În ordine descrescătoare a volumului de activitate, prin prisma numărului cauzelor penale, Parchetul de pe lângă Tribunalul Bucureşti a fost secondat de Parchetul de pe lângă Tribunalul Constanţa, Parchetul de pe lângă Tribunalul Timişoara şi Parchetul de pe lângă Tribunalul Iaşi (unităţi menţionate şi în rapoartele statistice anterioare). 
Procentul dosarelor soluţionate la nivelul anului 2009 a scăzut faţă de cel al anului 2008 cu 1,3% (de la 54% în anul 2008 la 52,7% în prezent), crescând însă semnificativ operativitatea (de la 6o,8% la 65,1 %). 
La nivelul parchetelor de pe lângă tribunale, a fost stabilită o medie naţională de dosare penale pe procuror de 131 cauze (faţă de 109  în anul anterior, 117 în anul 2007 şi 159 în anul 2006). Cifra este de aproape zece ori mai mică decât încărcătura medie înregistrată la nivelul judecătoriilor. În anul 2009 cea mai mare încărcătură a cauzelor pe procuror s-a înregistrat la nivelul Parchetului de pe lângă Tribunalul Vrancea (319 dosare), după ce în anii 2008 şi 2007 prima poziţie a fost ocupată de Parchetul de pe lângă Tribunalul Brăila (242 cauze).
  În ceea ce priveşte activitatea parchetelor de pe lângă curţile de apel, la rândul său a crescut semnificativ faţă de aceeaşi perioadă a anului 2008 sub aspectul numărului de dosare (o creştere de 41,5% ce survine unei creşteri anterioare de 27,4%). 
Parchetele cu  cel mai mare volum de dosare în anul 2009 au fost înregistrate ca fiind Parchetul de pe lângă Curtea de Apel Bucureşti cu 4.189 dosare (ocupând prima poziţie şi în anii 2007 şi 2008), urmat de  Parchetul de pe lângă Curtea  de Apel Braşov cu 2.015 dosare, Parchetul de pe lângă Curtea  de Apel Bacău  cu 1.690 dosare şi Parchetul de pe lângă Curtea  de Apel Galaţi  cu 1.428 cauze.

Procentul dosarelor soluţionate în acest an a rămas relativ identic cu cel din anii anteriori – 60,5%.

Sub aspectul încărcăturii de dosare pe procuror, ca urmare a creşterii volumul de activitate în anul 2009, aceasta s-a majorat în comparaţie cu valoarea stabilită în anul 2008, de la 65 la 88 dosare (o creştere de 35%). Cu toate acestea, comparativ cu valoarea medie înregistrată la nivelul parchetelor de pe lângă judecătorii, se constată o încărcătură medie la nivelul parchetelor de pe lângă curţile de apel de aproximativ 10 de ori mai mică. 

Operativitatea acestor unităţi de parchet a crescut în anul 2009 cu 3% faţă de 2008.

Aspecte calitative
Principalele coordonate între care şi-a desfăşurat activitatea sistemul judiciar în cursul anului 2009 au fost reprezentate, în principal, de insuficienţa resurselor bugetare, agravarea deficitului de resurse umane şi lipsa unei coordonări între autorităţile statului în ceea ce priveşte necesitatea şi ritmul unora dintre acţiunile privind modernizarea serviciului public al justiţiei. În privinţa acestei din urmă situaţii, pe finalul anului, s-au realizat premisele remedierii, prin acordul celor trei puteri ale statului de la finalul anului, asupra principiilor unui Pact naţional pentru justiţie.

Criza economică generală pe care o traversează România a marcat puternic modul de funcţionare a sistemului public al justiţiei. Efectele insuficienţei resurselor bugetare s-au resimţit nu numai prin arhicunoscuta problemă a plăţii drepturilor de natură salarială ale magistraţilor, stabilite în raport cu Ministerul Justiţiei şi Ministerul Public, în calitate de ordonatori de credite pentru instanţe
 şi parchete, dar şi sub aspecte cel puţin la fel de grave, precum lipsa fondurilor alocate desfăşurării activităţii curente a multor instanţe sau parchete (fonduri pentru plata facturilor de utilităţi, a citaţiilor etc.), ori funcţionarea „în regim de avarie” a celor două instituţii de formare profesională ale sistemului – Institutul Naţional al Magistraturii şi Şcoala Naţională de Grefieri.

Starea de subfinanţare pe care instanţele şi parchetele au resimţit-o în mod direct, în activitatea pe care o desfăşoară, a determinat adoptarea de rezoluţii de către adunările generale ale judecătorilor şi/sau procurorilor, prin care s-a solicitat Executivului şi Legislativului luarea unor măsuri concrete de eliberare a situaţiei financiare a sistemului judiciar: trecerea sumelor încasate din taxe de timbru la bugetele instanţelor, alocarea unui procent din PIB ca buget minimal al justiţiei etc. 

De asemenea, instanţele au considerat deosebit de importantă trecerea atribuţiilor de administrare a bugetelor instanţelor de la Ministerul Justiţiei la Înalta Curte de Casaţie şi Justiţie, atât din raţiuni de bună alocare şi gestiune a fondurilor bugetare, cât şi pentru consolidarea independenţei acestora în raport cu Executivul. Reamintim că preluarea calităţii de ordonator principal de credite pentru instanţele judecătoreşti de către preşedintele Înaltei Curţi de Casaţie şi Justiţie nu este un deziderat al instanţelor, ci o dispoziţie legală asupra căruia legiuitorul nu a revenit niciodată. Cu toate acestea, prin ordonanţe ale Guvernului termenul de punere în aplicare a acestei dispoziţii a fost permanent amânat pentru perioade succesive de un an, ultima prorogare operând în luna decembrie 2009, până la 1 ianuarie 2010. Justificată prin considerente de ordin logistic, această ultimă prorogare ridică totuşi semne de întrebare cu privire la angajamentul Executivului de a renunţa la pârghiile de control financiar asupra instanţelor şi, pe cale de consecinţă, cu privire la determinarea acestuia de a valorifica principiile noului Pact pentru justiţie. 

Având în vedere cronicizarea stării de subfinanţare a sistemului judiciar şi rezoluţiile adunărilor generale ale judecătorilor şi procurorilor, preşedintele Consiliului Superior al Magistraturii a considerat justificată sesizarea Curţii Constituţionale a României cu cererea de soluţionare a conflictului de natură constituţională între puterea executivă şi autoritatea judecătorească, generat de neasigurarea resurselor bugetare necesare justiţiei. Deşi Curtea Constituţională a apreciat că aspectele ridicate nu se încadrează în textele constituţionale care să fundamenteze apariţia unui conflict de natură constituţională între puterile statului, ca probleme de fond ele nu au fost niciodată infirmate şi, astfel cum atât magistraţii, cât şi justiţiabilii au resimţit în mod direct, au afectat puternic calitatea serviciului public al justiţiei.

Pe de altă parte, efectul de „bulgăre de zăpadă” al drepturilor salariale stabilite în favoarea judecătorilor şi procurorilor în contradictoriu cu statul, debite care au fost permanent reeşalonate şi lăsate să se acumuleze, combinat cu efectele crizei economice, a condus la acutizarea contrapunerii corpului magistraţilor faţă de Executiv, ca responsabil de asigurarea resurselor necesare funcţionării justiţiei. Se impune în acest context menţionarea unui alt conflict juridic supus soluţionării Curţii Constituţionale, care a opus de această dată Executivul şi Autoritatea judecătorească reprezentată de Înalta Curte de Casaţie şi Justiţie, prin care a fost sesizat modul de soluţionare a acţiunilor judiciare vizând refuzul de stabilire sau neplata drepturilor salariale. Decizia Curţii Constituţionale a statuat, în esenţă, că nu pot fi acordate drepturi salariale în lipsa unor dispoziţii legale care să le consacre, sau în baza unor texte de lege care nu se mai află în vigoare. Dincolo de modul în care unii reprezentanţi ai Executivului au încercat să interpreteze dispozitivul acestei decizii, este indubitabil că nu se poate nega dreptul şi, în acelaşi timp, obligaţia instanţelor judecătoreşti de a verifica modul de aplicare al dispoziţiilor legale inclusiv în ceea ce priveşte stabilirea drepturilor salariale în sistemul de stat, unele dintre premisele unei astfel de verificări de legalitate putând consta şi în stabilirea dacă, în cazul succesiunii în timp a unor acte normative, anumite dispoziţii au fost abrogate expres sau tacit. Pe de altă parte, faţă de dispoziţiile exprese ale Constituţiei României este în egală măsură indubitabil că orice persoană, inclusiv magistraţii, au dreptul de a sesiza instanţele de judecată în cazul încălcării sau limitării exerciţiului drepturilor sale de către oricine, inclusiv de către stat. 

Considerăm că, într-un stat de drept, din partea reprezentanţilor statului, oricărei puteri i-ar aparţine aceştia, luările de poziţie privind astfel de probleme ar trebui să se rezume la aspectele de legalitate, cele de „oportunitate” a unor astfel de acţiuni judiciare fiind de domeniul reflecţiei fiecărui titular în parte, în raport cu situaţia de fapt în care se găseşte, precum şi de resortul dezbaterii publice, inerentă într-o societate democratică. Totuşi, reamintim că Executivul însuşi a recunoscut în trecut legitimitatea unor astfel de acţiuni, spre exemplu, atunci când a recunoscut prin ordonanţă necesitatea acordării sporului de vechime inclusiv magistraţilor. De asemenea, situaţii de discriminare în ceea ce priveşte stabilirea drepturilor salariale au fost constatate în trecut şi de organe din afara autorităţii judecătoreşti, precum Consiliul Naţional pentru Combaterea Discriminării, până când acesta din urmă a fost lipsit de posibilitatea de a constata astfel de încălcări ale principiului discriminării, tot printr-un act normativ al Executivului.

Nealocarea fondurilor bugetare necesare pentru plata integrală a drepturilor salariale stabilite în favoarea judecătorilor şi procurorilor (în special sporul de suprasolicitare neuropsihică), precum şi existenţa a mai mulţi ordonatori principali de credite pentru sistemul judiciar a generat şi unele inechităţi grave de natură salarială atât în interiorul corpului magistraţilor, cât şi între diversele instituţii din sistem, respectiv judecătoriile, tribunalele şi curţile de apel, precum şi parchetele, în raport cu Înalta Curte de Casaţie şi Justiţie, respectiv Consiliul Superior al Magistraturii, instituţii care au identificat în bugetele proprii resursele necesare plăţii curente a acestor drepturi.

O parte a corpului magistraţilor, prin asociaţiile sale profesionale, şi-a manifestat nemulţumirea faţă de eşecul asigurării resurselor financiare pentru justiţie inclusiv în ceea ce priveşte activitatea Consiliului Superior al Magistraturii, adunările generale ale judecătorilor de la unele instanţe declanşând chiar procedura de revocare a unora dintre membrii aleşi ai Consiliului. Deşi aceste proceduri au eşuat, ele au constituit un avertisment serios în ceea ce priveşte aşteptările magistraţilor din partea organului reprezentativ al justiţiei. În acelaşi timp, lipsa de rezultat a acestor proceduri poate semnifica că majoritatea magistraţilor înţeleg că această instituţie nu este o organizaţie „sindicală” (cum de altfel este acuzat Consiliul, atunci când există acest interes, şi de reprezentanţii celorlalte puteri ale statului), rolul său nefiind protejarea intereselor magistraţilor, ci interesul social al asigurării garanţiilor de independenţă a justiţiei, care trebuie să se regăsească şi sub aspect financiar.

Unul dintre domeniile în care s-a făcut simţit cel mai pregnant deficitul de finanţare a sistemului judiciar a fost cel al formării profesionale, atât în ceea ce priveşte magistraţii – prin Institutul Naţional al Magistraturii, cât şi personalul auxiliar – prin Şcoala Naţională de Grefieri. În urma datoriilor acumulate din anul precedent, ca urmare a nedeschiderii la timp a liniilor de credit bugetare, precum şi a rectificărilor bugetare succesive, ambele instituţii, cărora le revine unul dintre cele mai importante roluri în ceea ce priveşte creşterea calităţii actului de justiţie, au fost nevoite să organizeze doar o parte dintre acţiunile programate, ori să reducă numărul de participanţi. Pentru a-şi păstra o minimă funcţionalitate, cele două instituţii au reacţionat prin dezvoltarea programelor alternative de formare, precum acelea de e-learning sau de formare descentralizată, care însă nu pot avea eficienţă decât într-o relaţie complementară cu cele „tradiţionale”, acestea din urmă stimulând într-o mult mai mare măsură unificarea practicii judiciare, precum şi a practicilor administrative ale instanţelor şi parchetelor. Perpetuarea unei astfel de situaţii ar putea produce consecinţe deosebit de grave, cu atât mai mult cu cât în cursul anului 2010 trebuie pregătit suportul diseminării informaţiilor legate de noile Coduri, iar creşterea eficienţei actului de justiţie rămâne un obiectiv primordial. Este sub acest aspect încurajator că bugetul Institutului Naţional al Magistraturii a cunoscut unele suplimentări în procedura parlamentară de aprobare a bugetului de stat pentru anul 2010.

Starea de subfinanţare a sistemului judiciar, neplata drepturilor salariale restante, inechităţile din sistemul de salarizare, refuzul Executivului de a renunţa la pârghiile financiare privind instanţele judecătoreşti, prin trecerea administrării bugetului acestora la Înalta Curte de Casaţie şi Justiţie, contestarea tot mai frecventă a celor mai importante elemente privind statutul judecătorilor şi procurorilor, dar, poate în principal, insuficienta disponibilitate la dialog şi cooperare reciprocă manifestată între cele trei puteri ale statului au constituit premisele declanşării protestului magistraţilor, eveniment fără precedent pentru sistemul judiciar din România.

În timpul protestului, care s-a generalizat foarte rapid la nivel naţional, au continuat să fie judecate în condiţii curente cauzele considerate de lege drept cele mai urgente, precum cele privind arestarea preventivă, măsurile de ocrotire a minorilor sau altele asemenea,  majoritatea cauzelor aflate pe rol fiind însă amânate până la încheierea protestului.

Este de remarcat că, cel puţin iniţial, reprezentanţii Executivului au adoptat o poziţie de forţă în ceea ce priveşte protestul magistraţilor, şi în prezent fiind contestată legalitatea acestuia. Totodată, s-a cerut la momentul respectiv declanşarea procedurilor disciplinare împotriva magistraţilor care au participat la protest. Totodată, Ministerul Justiţiei a cerut preşedinţilor curţilor de apel şi sancţionarea membrilor personalului auxiliar care s-au raliat la protestul magistraţilor.

Consiliul Superior al Magistraturii a încercat adoptarea unei poziţii echilibrate, susţinând, în mod public, justeţea obiectivelor protestului, dar insistând pentru protejarea intereselor justiţiabililor, solicitând magistraţilor limitarea efectelor negative provocate de protest cu privire la situaţia acestora. Totodată, Consiliul a apreciat că, de lege lata, modul de organizare şi de desfăşurare a şedinţelor de judecată este exclusiv de competenţa completelor de judecată respective. Ca urmare, o eventuală cercetare disciplinară putea interveni numai pentru cazuri concrete, individualizate în urma sesizării Inspecţiei judiciare prin modalităţile prevăzute de lege. O acţiune mai hotărâtă înainte de declanşarea protestului, precum şi un plus de fermitate în ceea ce priveşte protejarea drepturilor justiţiabililor ar fi fost poate necesare în ceea ce priveşte poziţia Consiliului. Trebuie însă amintit că la momentul protestului Consiliul uzase deja de principala sa „armă” constituţională pentru a proteja inclusiv independenţa financiară a sistemului judiciar – sesizarea Curţii Constituţionale cu un conflict de natură constituţională între autoritatea judecătorească şi puterea executivă, cerere care a fost însă restrânsă.

Trebuie însă subliniată disponibilitatea permanentă la dialog cu reprezentanţii Executivului, manifestată atât de către asociaţiile profesionale ale magistraţilor, cât şi la nivelul Consiliului Superior al Magistraturii, constituindu-se astfel premisele pentru  deblocarea activităţii magistraţilor şi pentru rezolvarea, cel puţin parţială, a cauzelor conflictului. Este de remarcat în acest context atitudinea constructivă manifestată la nivelul Parlamentului României, Pactul pentru justiţie marcând, cel puţin la nivel declarativ, un moment important pentru realizarea unui efort comun al celor trei puteri ale statului în vederea punerii la dispoziţia justiţiabililor a unei justiţii independente, moderne şi eficiente.

Cel mai regretabil este că obţinerea conlucrării tuturor celor trei puteri ale statului în vederea soluţionării problemelor de fond ale justiţiei s-a făcut cu preţul unor dificultăţi create tocmai justiţiabililor, deşi raţiunea de a exista a tuturor celor trei puteri ar trebui să fie reprezentată de protecţia şi promovarea drepturilor cetăţenilor.

În încheiere, referitor la legitimitatea protestului magistraţilor, precizăm că în preambulul Pactului puterilor privind justiţia (semnat de reprezentanţii tuturor celor trei puteri) se menţionează că acesta este încheiat şi având în vedere „reacţia fermă, solidară şi omogenă a corpului profesional al magistraţilor în raport de degradarea fără precedent, pe parcursul anului 2009, a statutului profesional şi economic al magistraţilor”.     

Pactul Puterilor privind Justiţia, însuşit de către reprezentanţii tuturor celor trei puteri ale statului – Executivul, Legislativul şi Autoritatea Judecătorească, are ca obiectiv stabilirea unor principii generale, care privesc practic funcţionarea statului de drept, în vederea apărării drepturilor şi a libertăţilor cetăţenilor şi a prezervării ordinii constituţionale. Cele trei puteri convin astfel asupra necesităţii de a respecta principiul constituţional al separaţiei şi echilibrului, în ceea ce priveşte atribuţiile lor, însă recunosc necesitatea colaborării inter-instituţionale şi chiar a controlului reciproc, dar într-o manieră constituţională şi transparentă. Pactul recunoaşte totodată ca neputând constitui obiect de negociere valorile fundamentale ale justiţiei - independenţa (atât instituţională, cât şi personală), precum şi inamovibilitatea judecătorilor. Totodată, acestea sunt reconsiderate la semnificaţia lor reală – de garanţie pentru justiţiabil, iar nu de privilegiu al justiţiei sau al judecătorilor.

Se instituie totodată o serie de linii directoare speciale, în ceea ce priveşte respectarea statutului judecătorilor, respectarea standardelor europene privind protecţia drepturilor omului, alocarea de resurse suficiente instanţelor, elaborarea unei strategii pe termen lung cu acest obiect, procedura de elaborare şi adoptare a bugetului justiţiei, consultarea magistraţilor la modificarea sau completarea actelor normative care vizează activitatea judiciară.

De o importanţă deosebită este angajamentul puterii legislative şi al celei executive de a asigura coerenţa şi stabilitatea sistemului legislativ. La rândul său, puterea judecătorească s-a angajat în sensul uniformizării practicii judiciare, îmbunătăţirii calităţii actului de justiţie şi a creşterii performanţelor profesionale ale corpului magistraţilor.

Se impune însă cu necesitate următoarea concluzie: Pactul Puterilor privind Justiţia instituie o serie de principii sănătoase în ceea ce priveşte funcţionarea şi dezvoltarea sistemului judiciar, premisă fundamentală a existenţei statului de drept. Măsura, rapiditatea şi fermitatea cu care aceste principii vor fi transpuse în realitate, astfel încât să producă un efect concret, perceptibil pentru cetăţeni, sunt elemente care depind de angajamentul real al fiecăreia dintre puterile implicate. 

În acest context, reiterăm faptul că noua prorogare a termenului privind preluarea administrării bugetului instanţelor judecătoreşti de către Înalta Curte de Casaţie şi Justiţie, produsă prin ordonanţă de urgenţă cu 3 zile înainte de intrarea în vigoare a modificării legislative, indiferent cât de obiectiv ar fi justificată, ridică unele temeri îndreptăţite.

Pe de altă parte, şi în ceea ce priveşte autoritatea judecătorească, inclusiv, sau chiar, mai ales, Consiliul Superior al Magistraturii, se impun cu necesitate o mai bună organizare a activităţii, creşterea gradului de responsabilitate şi o preocupare reală pentru refacerea imaginii şi a încrederii publice în justiţie.   

În altă ordine de idei, anul 2009 a confirmat concluzia din raportul anterior privind faptul că sistemul judiciar a atins deja limita până la care se poate dezvolta individual, fără intervenţia concertată a celorlalte puteri ale statului.

Demersurile de unificare a practicii judiciare (fie că se au în vedere deciziile pronunţate de Înalta Curte de Casaţie şi Justiţie în soluţionarea recursurilor în interesul legii, fie activităţile de formare profesională sau de stimulare a informării juridice, ori de schimb de opinii profesionale la nivel descentralizat între magistraţi) rămân lipsite de efect decisiv în condiţiile menţinerii contextului legislativ alambicat, stufos şi, uneori, incoerent. 

În acelaşi timp, continuă să se manifeste o anumită atitudine a magistraţilor care nu valorizează suficient importanţa pentru justiţiabil a unei practici unitare (care să facă previzibil rezultatul litigiului), manifestându-se cazuri de exagerare a orgoliului profesional şi de înţelegere rigidă şi parţial eronată a independenţei profesionale a magistratului. 

În acelaşi timp, Executivul, de la care provin majoritatea iniţiativelor legislative care afectează sistemul judiciar manifestă în continuare o importantă lentoare în efectuarea ajustărilor normative impuse de deficienţele constatate în practică şi continuă să nu fie suficient de ferm în ceea ce priveşte instituirea unui mecanism de consultare între cei care „fac” legile şi cei chemaţi să le aplice şi care pot cel mai uşor evalua impactul real al acestora. Sub primul aspect, este emblematică situaţia existentă în domeniul legislaţiei privind imobilele şi alte bunuri naţionalizate sau confiscate în mod abuziv în timpul regimului comunist, în care, deşi intervin în mod permanent condamnări ale României în faţa Curţii Europene a Drepturilor Omului (de altfel, Curtea a constatat expres şi fără echivoc un viciu structural al legislaţiei naţionale în acest domeniu), întârzie încă iniţierea unei noi reglementări, care să rezolve aceste probleme. Sub al doilea aspect, experienţa dezbaterilor care s-au purtat şi în cursul anului 2009 în cadrul celor două comisii parlamentare de specialitate, la care au luat parte şi reprezentanţi ai Ministerului Justiţiei, Consiliului Superior al Magistraturii şi asociaţiilor profesionale ale magistraţilor, constituie un argument puternic privind efectele pozitive pe care o astfel de cooperare le poate produce asupra coerenţei cadrului legislativ.

Este însă indubitabil că România are nevoie de un sistem legislativ simplu şi stabil. Existenţa acestuia, alături de o jurisprudenţă uniformizată, ar garanta caracterul accesibil şi previzibil al legislaţiei la nivelul cetăţenilor şi, pe cale de consecinţă, ar asigura respectarea drepturilor fundamentale ale acestora.  

În acest context, punerea în aplicare a noilor Coduri – Civil şi Penal şi adoptarea celor două noi Coduri procesuale trebuie considerate ca măsuri de maximă prioritate. Este însă în egală măsură de important ca această reformă legislativă profundă să nu rămână la nivel formal, să nu constituie o „formă fără fond”. Astfel revenim la necesitatea estimării exacte şi, cel mai important, la aceea a asigurării resurselor necesare pentru reuşita acestui proces, atât sub aspectul resurselor materiale, cât şi a celor umane. Prin urmare, dincolo de asumarea promovării şi implementării noilor Coduri, trebuie să existe decizia de a sparge în sfârşit cercul vicios necesităţi-resurse şi a aduce echilibru în cadrul acestei ecuaţii.

Nu este mai puţin adevărat că unele dispoziţii din noile Coduri pot fi implementate imediat şi se poate estima că vor avea un efect pozitiv asupra duratei şi simplităţii procedurilor judiciare. În acest sens, sunt de remarcat propunerile formulate de Comisia juridice din cadrul Consiliului Superior al Magistraturii privind modificările care ar putea fi puse imediat în aplicare.

Anul 2009 şi începutul anului 2010 au adus unele progrese privind degrevarea judecătorilor şi procurorilor de activităţi de natură administrativă, în special în ceea ce priveşte procedura de acordare a cetăţeniei române şi, pe de altă parte, înscrierile efectuate la Oficiul Registrul Comerţului. Este însă regretabil că, cel puţin în cel din urmă caz, promovarea modificării legislative s-a făcut numai ca urmare a blocării activităţii Registrului, ca efect al supraaglomerării şi al protestului magistraţilor. Situaţia creată exemplifică faptul că întârzierea efectuării ajustărilor necesare în ceea ce priveşte reorientarea activităţii judecătorilor şi procurorilor exclusiv spre activităţi judiciare poate aduce grave vătămări intereselor milioanelor de persoane care intră în contact, în fiecare an, cu serviciul public al justiţiei. Rămâne în continuare a fi soluţionată problema prezenţei judecătorilor şi procurorilor în oficiile şi birourile electorale, care perturbă grav activitatea instanţelor şi parchetelor şi care, în plus, creează, cel puţin la nivelul opiniei publice, percepţia implicării magistraţilor în mecanismul politic, situaţie inadmisibilă cât timp există o agenţie specializată a statului care ar trebui să organizeze desfăşurarea procesului electoral.

Agravarea deficitului de resurse umane disponibile la nivelul instanţelor şi parchetelor, în special pe fondul pensionărilor masive din sistem (proces care ameninţă să se acutizeze în condiţiile discuţiilor existente privind eliminarea pensiilor de serviciu din sistemul judiciar), impune la nivelul Consiliului Superior al Magistraturii, al Ministerului Justiţiei (în condiţiile în care acesta îşi păstrează calitatea de ordonator principal de credite pentru instanţele judecătoreşti) şi al Parchetului de pe lângă Înalta Curte de Casaţie şi Justiţie urgentarea demersurilor privind reechilibrarea schemelor de personal, situaţia putând justifica chiar o redimensionare a unora dintre instanţe sau parchete sau o regândire a numărului sau a circumscripţiilor acestora.

O importanţă deosebită prezintă reuşita proiectului privind stabilirea volumului optim de muncă la instanţe şi parchete, care, alături de uniformizarea gradelor de complexitate a cauzelor la nivel naţional (aspect realizat) ar putea fundamenta o reformă structurală a sistemului judiciar, atât pe verticală, cât şi pe orizontală, precum şi o mai bună repartizare a atribuţiilor şi sarcinilor în interiorul sistemului. O astfel de analiză trebuie însă să aibă la bază şi studiile de impact care vor fi realizate de către Ministerul Justiţiei privind punerea în aplicare a noilor Coduri.

Rămâne a fi continuat (şi, recomandabil, a fi aprofundat) procesul de deschidere şi de transparentizare a sistemului judiciar către cetăţeni, ca principală bază pentru redobândirea încrederii publice în justiţie. 

La momentul actual relaţia dintre justiţie şi societate a atins un punct critic. Pe de o parte, sistemul judiciar este decredibilizat în ochii publicului, atât din cauze obiective, legate de deficienţele modului său de funcţionare, cât şi din cauze subiective. Printre acestea din urmă menţionăm lipsa de informare privind modul de funcţionare a sistemului, dar şi lipsa de formare juridică elementară cu privire la aspecte de legalitate care ţin de viaţa de zi cu zi – valoarea consimţământului, forţa obligatorie a unui contract etc. Dispunând de mult mai mijloace de comunicare faţă de justiţie, unii dintre reprezentanţii celorlalte puteri ale statului îşi justifică în continuare propriile eşecuri prin culpabilizarea exclusivă a sistemului judiciar; de asemenea, în mediul politic există tendinţa de a se tranşa dispute de natură exclusiv politică prin mijloace judiciare, sau de a se da o încărcătură politică deciziilor judiciare, ceea ce afectează grav încrederea cetăţenilor în actul de justiţie.  

În ceea ce priveşte celălalt termen al ecuaţiei justiţie-societate, corpul magistraţilor a resimţit puternic pierderea statutului social şi al prestigiului profesiei de judecător sau procuror, culpabilizarea perpetuă şi generală cu privire la soluţiile pronunţate sau dispuse, precum şi contestarea vehementă a statutului profesional. Ca efect, unii magistraţi au reacţionat prin adoptarea unui formalism excesiv în ceea ce priveşte litigiile care le sunt deduse şi o atitudine de izolare şi chiar de superioritate faţă de argumentele părţilor şi ale celorlalţi participanţi la procedura judiciară. Aceste elemente, coroborate cu unele cazuri în care este înţeles greşit principiul independenţei justiţiei şi a magistratului (în sensul că acesta ar justifica adoptarea oricărei soluţii, oricât de absurdă sau de izolată, fără ca aceasta să poată fi contestată) au creat în percepţia publică o imagine de aroganţă a corpului magistraţilor, care în cea mai mare măsură rămâne nejustificată, dar care este periculoasă atât din punct de vedere al prestigiului justiţiei, cât şi în ceea ce priveşte rolul social al hotărârii judecătoreşti, acela de a tranşa în mod definitiv şi credibil stările litigioase. De asemenea, în anul 2009 s-a remarcat în unele cazuri o lipsă de coeziune internă a sistemului faţă de îndeplinirea obiectivelor pe care şi le asumă şi chiar faţă în chestiuni de disciplină şi organizare eficientă a activităţii.

Rezolvarea acestor probleme ţine în primul rând de atenuarea vulnerabilităţilor de fond cu care se confruntă justiţia. Ea ţine însă şi de asumarea necesităţii şi a rolului unei justiţii independente şi eficiente de către toate puterile statului. Ţine, de asemenea, şi de creşterea gradului de responsabilitate în interiorul sistemului judiciar, de desfăşurarea cu celeritate a procedurilor disciplinare şi de acceptarea faptului că justiţia trebuie să fie utilă cetăţenilor, să rezolve problemele acestora, astfel încât coeziunea şi previzibilitatea jurisprudenţei ar trebui să prevaleze asupra disputelor de natură academică sau asupra orgoliilor personale.

Ca în fiecare an, prin chestionarul de colectare a unor date necesare prezentului raport (transmis curţilor de apel şi a parchetelor de pe lângă acestea) instanţele şi parchetele au fost rugate să indice trei dintre vulnerabilităţile pe care le-au considerat cele mai importante în ceea ce priveşte funcţionarea serviciului public al justiţiei în anul 2009, precum şi cele mai adecvate modalităţi de remediere a acestora. 

Prezentăm, în sinteză, răspunsurile transmise.

INSTANŢELE JUDECĂTOREŞTI
	Vulnerabilităţi
	Acţiuni de remediere

	- insuficienta autonomie financiară a sistemului judiciar

- insuficienta finanţare

- insuficienta autonomie financiară şi administrativă a instanţelor judecătoreşti faţă de MJ, cât şi faţă de CSM

- subfinanţarea sistematică
	- trecerea bugetului la Înalta Curte de Casaţie şi Justiţie 

- acordarea 1 % din PIB pentru finanţarea sistemului judiciar
- redistribuirea bugetului propriu în cadrul sistemului judiciar

- protecţia surselor de autofinanţare parţială( taxe judiciare de timbru, amenzi judiciare  etc., astfel cum sunt ele identificate în Lege taxelor judiciare de timbru)

- alocarea fondurilor financiare necesare bunei funcţionări a sistemului

	- instabilitate şi incoerenţă legislativă

- neconcordanţa dintre normele interne şi normele internaţionale

- cadru legislativ depăşit în materie procedurală

- modificări legislative haotice şi numeroase
	- adoptarea unor legi clare, coerente şi în concordanţă cu legislaţia internaţională

- stoparea procesului de legiferare pe calea Ordonanţelor de Urgenţă
- adoptarea de legi previzibile şi durabile pe un interval mare de timp
- adoptarea codurilor de procedură civilă şi procedură penală, precum şi a unor legi unitare coerente, şi corelarea legislaţiei interne cu dreptul comunitar şi CEDO

- adoptarea noilor coduri de drept substanţial şi de procedură

- implicarea CSM în procesul legislativ  prin consultarea anticipată a acestuia în adoptarea legilor privind funcţionarea sistemului judiciar şi a celor privind codurile de procedură

- asigurarea coerenţei legislative prin consultarea prealabilă  în timp util a CSM şi corpului de magistraţi

- întărirea rolului Consiliului Legislativ

	- practică neunitară

- inexistenţa unui mecanism de unificare a practicii judiciare fiind necesară crearea unui asemenea mecanism

- lipsa de predictibilitate

- tergiversarea soluţionării cauzelor
	- implicarea mai eficientă a Înaltei Curţi de Casaţie şi Justiţie prin pronunţarea unor soluţii, decizii cu rol de îndrumare pentru instanţele inferioare)
- continuarea măsurilor pentru unificarea practicii judiciare prin întâlnirile organizate de Consiliului Superior al Magistraturii, cu participarea preşedinţilor de secţii ale Înaltei Curţi de Casaţie şi Justiţie şi curţilor de apel, întocmirea materialelor cu decizii relevante şi a buletinului jurisprudenţei, organizarea de întâlniri profesionale la nivelul judecătoriilor şi tribunalelor cu participarea judecătorilor de la instanţele de control judiciar

	- insuficienţa resurselor umane

- dezechilibrul major între volumul de activitate constant crescător al instanţelor şi resursele umane disponibile efectiv, constant descrescătoare, coroborat cu existenţa unui volum ridicat de activitate judiciară şi non-judiciară pe fiecare judecător

- politica greşită de resurse umane în ce priveşte sistemul de promovare

- absenţa pârghiilor reale în domeniul managementului resurselor umane

- încărcătura excesivă
- numărul insuficient de personal auxiliar de specialitate

- lipsa unei evaluări reale a sistemului justiţiei, atât în ce priveşte fiecare persoană cât şi ca ansamblu

- deficit de personal, produs prin detaşări/delegări dar şi prin blocarea posturilor de grefieri

- Volum mare  de activitate/judecător, ce conduce la reducerea timpului de studiu alocat fiecărui dosar
	- lărgirea schemelor de personal

- ocuparea posturilor de judecători şi personal auxiliar de specialitate, vacante la toate gradele de jurisdicţie

- reluarea procesului de specializare a judecătorilor

- asigurarea unei rezerve prin intermediul căreia să poată fi selectaţi rapid noi judecători

- desfiinţarea instanţelor mici şi nefuncţionale

– recrutarea de personal auxiliar şi judecători

- modificarea legii şi atribuirea de competenţe preşedintelui curţii în domeniul delegării judecătorilor fără acordul lor la instanţele aflate în dificultate pe o perioadă determinată

- desfiinţarea unor instanţe, redimensionarea altora, redistribuirea unor posturi

- o mai buna politică de resurse umane a CSM şi a curţilor de apel

- deblocarea posturilor de judecători şi personal auxiliar

- creşterea numărului de absolvenţi INM dar mai ales SNG

- degrevarea judecătorilor de sarcini extrajudiciare sau auxiliare

- reglementarea legislativă a unor modalităţi alternative de soluţionare a litigiilor

- normarea activităţii judecătorilor

- regândirea reţelei instanţelor, în sensul desfiinţării judecătoriilor cu o activitate mult sub media pe ţară, care nu îşi justifică existenţa, şi repartizarea posturilor de judecător către instanţele cu deficit de personal

- independenţa şi imparţialitatea judecătorului sunt valori care nu trebuie numai afirmate, ci apărate în concret, prin grija pentru selectarea unor judecători foarte bine pregătiţi şi având o bună reputaţie, prin respectarea statutului acestora, care include şi asigurarea unei remuneraţii pe măsura responsabilităţilor sociale şi a interdicţiilor pe care le presupune funcţia de judecător

	- dezechilibru între puterile statului, în defavoarea puterii judecătoreşti

- afectarea independenţei judecătorilor cu tendinţa de a-i transforma în funcţionari publici

- încercarea executivului de a îngenunchea sistemul judiciar şi de ai afecta independenta

- încălcarea drepturilor magistraţilor prin acte normative adoptate sau iniţiate de către guvern şi intenţiile declarate ale preşedintelui României de a determina luarea unor măsuri care vor afecta în mod evident independenţa şi inamovibilitatea magistraţilor şi prin care se neagă locul şi rolul justiţiei de putere in stat

- influenţele externe în privinţa actului de justiţie( în special cele de natură politică)
	- consolidarea statutului judecătorilor, prin reechilibrarea celor trei puteri şi încetarea imixtiunilor de ordin politic, directe sau indirecte

- consolidarea statutului material şi instituţional al judecătorilor

- instituirea unor reglementări legale exprese care să împiedice tentativele de imixtiune din partea Executivului

	- lipsa unei independenţe materiale efective a judecătorilor

- insuficienta salarizare a magistraţilor

- neplata drepturilor restante
	- asigurarea unei remuneraţii adecvate care să asigure o salarizare a judecătorilor compatibilă cu rolul lor în societate, răspundere şi interdicţii

	- imaginea defavorabilă a sistemului judiciar

- degradarea prestigiului justiţiei

- imixtiuni din partea politicului si presiuni din partea mass-media

- percepţia publică eronată a funcţionării sistemului judiciar

- lipsa de preocupare a mass-media de a creşte încrederea în actul de justiţie(pentru cetăţeni)

- denigrarea asiduă a corpului magistraţilor de către Preşedinţia şi Guvernul României

- intervenţia politicului, discreditarea sistemului judiciar

- degradarea prestigiului şi statutului magistraţilor, lipsa de apărare din partea CSM împotriva imixtiunilor
	- îmbunătăţirea comunicării C.S.M. şi a instanţelor cu mass-media şi societatea civilă, prin evidenţierea dificultăţilor, dar în acelaşi timp şi prin arătarea rezultatelor pozitive

- eliminarea din discursul politicianist a justiţiei

- îmbunătăţirea sistemului de comunicare dintre instanţe şi societatea civilă

- prezentarea obiectivă a problemelor sistemului judiciar
- informarea corectă a mass-media şi reproducerea de către aceasta a informaţiilor cu bună credinţă

- implicarea CSM în apărarea reputaţiei judecătorilor şi în ceea ce priveşte imaginea justiţiei

	- lipsa unei colaborări eficiente între MJLC şi CSM, în ce priveşte modificările legislative şi finanţarea adecvată a sistemului judiciar
	- consultarea instanţelor şi aprecierea corectă a măsurilor luate de M.J.L.C. şi CSM


PARCHETELE
	Vulnerabilităţi
	Acţiuni de remediere

	- personal insuficient

- volumul mare de activitate în raport cu situaţia resurselor umane
	– completarea schemelor de personal
- instituirea unui sistem permisiv de recrutare - zonal - pentru magistraţi şi personal auxiliar


	– subfinanţarea sistemului judiciar

- resurse bugetare insuficiente
	– alocarea unor sume corespunzătoare de la bugetul de stat

- alocarea unui procent determinat din PIB

	–cadrul legislativ instabil
	- coerenţa, armonizarea,stabilitatea legislaţiei

- adoptarea noilor coduri

- sistematizarea reglementărilor

	- degradarea prestigiului justiţiei şi a statutului social al magistraţilor
	– măsuri adecvate din partea legislativului şi executivului dar şi a magistraţilor

	- imixtiuni ale celorlalte puteri în stat în activitatea judiciară
	- modificări de ordin legislativ pentru limitarea unor astfel de imixtiuni

� Datele statistice cuprinse în această subsecţiune au fost comunicate de Înalta Curte de Casaţie şi Justiţie 


� Datele din prezenta secţiune provin din materialul rezumativ privind activitatea proprie, transmis de către Parchetul de pe lângă Înalta Curte de Casaţie şi Justiţie.


� Pentru amănunte a se vedea şi secţiunea V.5.5.3 din prezentul raport, precum şi Raportul de bilanţ al PÎCCJ..


� Pentru amănunte a se vedea Raportul de bilanţ al PÎCCJ.


� A se vedea şi Secţiunea V.5.5.3. a prezentului raport.


� Suspendarea cauzelor în materie civilă are, în principiu, la bază conduita culpabilă a părţilor, în special a reclamantului, care manifestă dezinteres pentru soluţionarea cauzelor sau nu îşi îndeplinesc unele obligaţii procesuale. În materie penală, suspendarea are de obicei drept cauză existenţa unor situaţii obiective care împiedică desfăşurarea în continuare a procesului penal – starea de boală a inculpatului, ocuparea de către acesta a unei funcţii care îi conferă imunitate pe perioada mandatului etc. În ambele materii, suspendarea judecăţii cauzei mai operează, de lege lata, atunci când se invocă o excepţie de neconstituţionalitate (cu respectarea unor condiţii de admisibilitate), judecata suspendându-se până la soluţionarea acesteia de către Curtea Constituţională.


� Nu se află în funcţiune Tribunalul Ilfov.


� Ca indicator statistic operativitatea se află în strânsă legătură cu durata de soluţionare a cauzelor, astfel încât, pentru o interpretare completă a datelor, a se vedea şi secţiunea corespunzătoare din prezentul Raport.


� Menţionăm că la calculul procentual al operativităţii se raportează numărul cauzelor soluţionate la volumul de activitate, după ce, în prealabil, s-a dedus din acesta numărul cauzelor suspendate. Soluţia se fundamentează pe faptul că suspendarea are la bază fie conduita culpabilă a părţilor, fie incidenţa unor factori obiectivi, externi activităţii instanţei, fiind astfel normal ca aceste cauze să nu afecteze indicatorul de operativitate. 


� Spre exemplu: dosarele judecate în recurs trebuie contabilizate în încărcătura aferentă fiecărui judecător, dintre cei trei membri ai completului de judecată, iar nu numai în cea a preşedintelui completului, toţi membrii completului efectuând aceleaşi activităţi de studiere a dosarelor, luând parte la administrarea probatoriului în şedinţa de judecată, documentare, deliberare etc.


� Date furnizate de PÎCCJ şi CSM - Biroul Statistică.


� Discrepanţa foarte mare dintre numărul cauzelor soluţionate cu trimitere în judecată şi cele pentru care s-a dispus neînceperea urmăririi penale sau scoaterea de sub urmărire penală reflectă starea litigioasă existentă la nivel social, precum şi tendinţa unor justiţiabili, probabil pentru a evita cheltuielile necesare promovării unui proces civil, de a încerca soluţionarea unor litigii de natură civilă, comercială etc. prin apelarea la organele de urmărire penală.


� Date furnizate de Parchetul Militar de pe lângă Curtea Militară de Apel şi sintetizate de Biroul Statistică din cadrul aparatului tehnic al Consiliului Superior al Magistraturii.





� Date statistice furnizate de Biroul Statistică, din cadrul aparatului tehnic al Consiliului Superior al Magistraturii.


� Criminalitatea în rândul minorilor şi tinerilor rămâne la un nivel îngrijorător, aceştia reprezentând aproape 20% din totalul persoanelor condamnate.


� Considerăm, ca şi în raportul precedent, că diferenţele foarte mari între durata de soluţionare a cauzelor în materia insolvenţei, faţă de media naţională,  nu pot fi justificate exclusiv prin complexitatea şi specificul acestor cauze şi semnalează anumite deficienţe sub aspectul reglementării aspectelor procedurale specifice, impunându-se din punct de vedere legislativ o revizuire a dispoziţiilor legale în materie.


� Ponderea atacabilităţii hotărârilor reprezintă procentul hotărârilor judecătoreşti împotriva cărora s-au exercitat căile de atac ordinare prevăzute de lege – apelul şi/sau recursul – (inclusiv recursul în materie civilă, calificat de Codul de procedură civilă drept cale extraordinară de atac) din totalul hotărârilor pronunţate.


� Indicele de casare (ponderea schimbării hotărârilor) semnifică procentul hotărârilor judecătoreşti care au fost casate,desfiinţate sau modificate în căile de atac  din totalul hotărârilor pronunţate.





� Prin urmare, peste 84% dintre hotărârile civile pronunţate de judecătorii au rămas irevocabile prin neexercitarea căilor de atac, situaţie care reprezintă o achiesare tacită a părţilor faţă de soluţia pronunţată. Totuşi, rezultatul se impune a fi ponderat dat fiind faptul că instanţele judecătoreşti judecă şi anumite categorii de cauze necontencioase, precum şi unele cauze care au numai formal un caracter contencios (spre pildă, divorţul prin acordul soţilor).


� Această deducere se justifică prin faptul că aplicarea art.181 Cod penal constituie o chestiune de apreciere judiciară, considerată neimputabilă magistratului. În astfel de cazuri, sunt întrunite toate condiţiile formale care ar impune angajarea răspunderii penale şi aplicarea unei pedepse: fapta săvârşită de inculpat este pe deplin probată, această faptă este prevăzută de legea penală şi a fost săvârşită cu forma de vinovăţie impusă de lege. Totuşi, răspunderea penală nu va fi angajată întrucât, în conţinutul său concret, fapta este în mod evident lipsită de importantă, atingerea adusă valorii sociale ocrotite prin norma penală fiind minimă. Ca urmare, în locul condamnării la o pedeapsă penală se va pronunţa achitarea, aplicându-i-se însă inculpatului, obligatoriu, o sancţiune cu caracter administrativ, dintre cele prevăzute de lege.


� Cauza Gavrileanu c. României – ca urmare a decesului reclamantului şi a faptului că moştenitorii nu şi-au manifestat intenţia de a continua procedurile în faţa Curţii; cauza Tănase şi alţii c. României - Curtea a luat act de  înţelegerea amiabilă intervenită între părţi.


� Dreptul de a nu fi supus torturii ori pedepselor inumane sau degradante.


� Dreptul la libertate şi siguranţă.


� Dreptul la un proces echitabil.


�  Dreptul la respectarea vieţii private şi de familie.


� Libertatea de exprimare.


� Dreptul la recurs efectiv.


� Interzicerea discriminării.


� Protecţia proprietăţii private.


� Costachescu c. României,  Luminita-Antoaneta Marinescu c. României,  Gaina c. României,  Nicolescu c. României,  Dimitriu şi Dumitrache c. României,  Hirgau şi Arsinte c. României,  Marinescu şi Mangu c. României,  Darnai c. României,  Musteata şi alţii c. României,  Nitescu c. României,  Forna c. României,  Carstea c. României,  Groza şi Marin c. României,  Paula Constantinescu c. României,  Popescu Octavian c. României,  Babei şi Clucerescu c. României,  Chibulcutean c. României,  S.C. Prodcomexim S.R.L. c. României,  Priotese c. României,  Tanasescu c. României,  Ghitoi şi alţii c. României,  Nitescu c. României.  


�Stanciu c. României; Petrini c. României; Katz c. României; Ionescu şi Istrate c. României; Ionescu şi Maftei c. României; Gherase c. României; Calinescu c. României; Cernescu şi Manolache c. României; Constantinescu Elena şi alţii c. României; Pascanu c. României; Marinescu c. României; Elias c. României; Glatz şi alţii c. României; Czaran şi Grofcsik c. României; Athanasiu Marshall c. României; Turus c. României; Becskei c. României; Camera de comerţ, industrie şi agricultură Timişoara (nr. 1) c. României; Popa Aurel c. României; Camera de comerţ, industrie şi agricultură Timişoara (nr. 2) c. României; David c. României; Cernitu c. României; Simionescu-Ramniceanu c. României; Ştefanescu şi altii c. României; Dumitras c. României; Rasidescu c. României; Tamir şi alţii c. României; Diver c. României; Schuster c. României; Anea si Nitescu c. României; Vidrascu c. României; Dermendyin c. României; Petroiu c. României; Petroiu şi alţii c. României; Cristian şi Mihail Dumitrescu c. României; Gherghiceanu şi altii c. României; Dumbravă c. României.


� Gavris c. României, Bozian c. României, Balauca c. României, Bizau c. României, Gologus c. României, Mihai şi Radu Radulescu c. României, Roman c. Romaniei, Ciornei c. Romaniei,  Silviu Marin c. României, S.C. Ghepardul S.R.L. c. României, Enyedi c. României, Denes şi alţii c. României, Burghelea c. României, Jones c. României, Brumarescu c. României, Schmidt c. României, Naghi c. României, Gatitu c. României, Ichim c. României, Stürner c. României, Bohnenschuh c. României, Demetrescu c. României, Rodica Mihaela Rotaru c. României, Visan c. României, Costachescu c. României,  Luminita-Antoaneta Marinescu c. României,  Gaina c. României,  Nicolescu c. României,  Dimitriu şi Dumitrache c. României,  Hirgau şi Arsinte c. României,  Marinescu şi Mangu c. României,  Darnai c. României,  Musteata şi alţii c. României,  Nitescu c. României,  Forna c. României,  Carstea c. României,  Groza şi Marin c. României,  Paula Constantinescu c. României,  Popescu Octavian c. României,  Babei şi Clucerescu c. României,  Chibulcutean c. României,  S.C. Prodcomexim S.R.L. c. României,  Priotese c. României,  Tanasescu c. României.  


� Petrini c. României, Sersescu c. României, Stoisor si altii c. României, Colceru c. României, S.C. Concordia International S.R.L. Constanta c. României, Simionescu-Ramniceanu c. României, Gardean si S.C. Group 95 S.A. c. României.


�Ileana Lazăr c. României, Martin c. României, Bican c. României, R.R. c. României (nr. 1), Baka c. României, Chirita c. României.


� Marin c. României, Tanase c. României, Bolovan c. României, Viorel Burzo c. României, Răducu c. României.


�  Date sintetizate pe baza răspunsurilor transmise de instanţe şi parchete la chestionarul pentru colectarea datelor necesare întocmirii raportului privind starea justiţiei.





� ICCJ, Secţia civilă şi de proprietate intelectuală, decizia civilă nr. 2119 din 31 martie 2008


� De exemplu, hotărârea Curţii din 13 iulie 2006 pronunţată în cauza Akos Nadasdi/Vam-es Penzugyorseg Eszak-Alfoldi Regionalis Parancsnoksaga, C-290/05 şi hotărârea Curţii din 11 decembrie 1990 pronunţată în cauza Comisia CE împotriva Regatului Danemarcei, C-47/88


� Raportul intermediar al Comisiei europene dat publicităţii la 12 februarie 2009 preciza că „România trebuie să remedieze de urgenţă problemele stringente legate de capacitatea sistemului de justiţie, menţinând însă un nivel ridicat al calităţii proceselor de recrutare şi formare” (s.n.).


� Este de menţionat în acest sens Rezoluţia Consiliului şi a reprezentanţilor guvernelor statelor membre reuniţi în cadrul Consiliului privind formarea profesională a judecătorilor, a procurorilor şi a personalului din justiţie în cadrul Uniunii Europene adoptată în cadrul reuniunii Consiliului Justiţie şi Afaceri Interne ce a avut loc la 24 octombrie 2008 la Luxemburg.


� Pentru prezentarea activităţii în anul 2009 a instituţiilor de formare profesională coordonate de către Consiliul Superior al Magistraturii – Institutul Naţional al Magistraturii şi Şcoala Naţională de Grefieri a se vedea secţiunile 3.8.3. şi, respectiv, 3.8.4. ale prezentului raport.


� Trebuie avut în vedere şi faptul că obligaţii cu privire la formarea profesională rezultă şi din analiza documentelor internaţionale referitoare la statutul judecătorilor şi procurorilor, cu valoare de principiu în materia formarii magistraţilor (cum este Avizul nr. 4 al Consiliului Consultativ al Judecătorilor Europeni (CCJE) referitor la formarea iniţială şi continuă a judecătorilor la nivel naţional şi european).


� În cadrul sesiunilor de pregătire profesională a judecătorilor pe probleme de practică neunitară au fost incluse, de către unele dintre curţile de apel, atât seminariile organizate în cadrul programului de formare continuă descentralizată, cu participarea INM, cât şi întâlnirile de practică neunitară organizate potrivit Regulamentului de ordine interioară a instanţelor.


� Programul de formare continuă aprobat iniţial a suferit două modificări, datorită alocaţiilor bugetare insuficiente repartizate formării profesionale continue, modificări aprobate prin Hotărârile Plenului nr. 598/26.03.2009 şi 1025/11.06.2009.


� În Programul de formare continuă pentru anul 2009 a fost introdus, pentru prima dată, în cadrul componentei abilităţi non-juridice, un program în domeniul comunicării interpersonale şi organizaţionale.


� Liniile directoare stabilite prin Rezoluţie urmăresc în principal următoarele obiective generale:


să contribuie la dezvoltarea unei culturi judiciare europene veritabile, bazate pe diversitatea sistemelor juridice şi judiciare ale statelor membre şi pe unitatea asigurată de dreptul European;


să îmbunătăţească cunoaşterea dreptului primar şi derivate al Uniunii Europene de către judecători, procurori şi personalul din justiţie, inclusiv favorizarea cunoaşterii procedurilor aplicate în cadrul CJCE, în special procedura de obţinere a unei hotărâri preliminare privind validitatea şi/sau interpretarea unor dispoziţii ale dreptului european;


să promoveze, printr-o formare profesională corespunzătoare, aplicarea dreptului european de către judecători, procurori şi personalul din justiţie, care să respecte pe deplin drepturile fundamentale şi principiile recunoscute la art. 6 din Tratatul privind Uniunea Europeană şi reflectate în Carta drepturilor fundamentele a Uniunii Europene;


să favorizeze cunoaşterea sistemelor juridice şi a dreptului celorlalte state membre, în special prin promovarea unor cursuri pertinente de drept comparat;


să îmbunătăţească competenţele lingvistice ale judecătorilor, procurorilor şi ale personalului din justiţie de pe întregul teritoriu al Uniunii Europene;


să favorizeze o abordare colectivă a problematicilor comune judecătorilor, procurorilor şi personalului din justiţie;


să promoveze reflecţia comună asupra dezvoltării spaţiului de libertate, securitate şi justiţie şi a implicaţiilor acestuia pentru buna funcţionare a justiţiei.


� În cuprinsul Avizului se menţionează că: „Independenţa sistemului judiciar conferă magistraţilor atât o serie de drepturi, cât şi obligaţii etice, de a-şi exercita rolul în mod diligent cu profesionalism, aceasta presupunând dobândirea, păstrarea şi perfecţionarea unor abilităţi profesionale de excepţie. Este esenţial magistraţii să beneficieze de o pregătire profesională detaliată, aprofundată şi diversificată, astfel încât să poată să îşi îndeplinească îndatoririle în mod satisfăcător. O astfel de pregătire este o garanţie a independenţei şi imparţialităţii lor, în concordanţă cu exigenţele Convenţiei pentru Protecţia Drepturilor Omului şi a Libertăţilor Fundamentale. Formarea este o condiţie esenţială pentru un sistem judiciar care îşi doreşte să fie respectat şi care merită să fie respectat. Încrederea societăţii în justiţie se va consolida dacă magistraţii vor dovedi că deţin cunoştinţe aprofundate şi diversificate în alte domenii decât cele juridice, tehnice, respectiv în domenii de interes social sau în alte domenii care să le îmbunătăţească propriile performanţe şi calităţi umane şi care să le permită o apropriere de justiţiabili şi o mai bună înţelegere a cauzelor pe care le soluţionează”.


� Prima ediţie a concursului de referate CEDO a avut loc în luna mai 2005, iar succesul acesteia a determinat Institutul să permanentizeze acest concurs. Organizarea acestui eveniment se înscrie în preocupările Institutului Naţional al Magistraturii de accentuare a componentei europene a pregătirii viitorilor judecători şi procurori în domeniul drepturilor omului, având în vedere pe de o parte, obligaţia constituţională de interpretare şi aplicare a legii române în concordanţă cu tratatele internaţionale privind drepturile omului, printre care se înscrie şi Convenţia Europeană a Drepturilor Omului, inclusiv jurisprudenţa Curţii de la Strasbourg pe baza acesteia şi pe de altă parte calitatea acestora de viitori judecători şi procurori europeni. 


� Ca urmare a progreselor înregistrate pe parcursul ultimilor ani şi a implicării în activităţile Reţelei Europene de Formare Judiciară, Institutul Naţional al Magistraturii a obţinut în unanimitate, în urma reuniunii de la Trier desfăşurată în perioada 11-13 iunie 2007, statutul de membru cu drepturi depline al EJTN (organizaţie internaţională care cuprinde instituţiile responsabile cu pregătirea în domeniul judiciar din Uniunea Europeană). De asemenea, INM a fost ales, pentru un mandat de 3 ani, ca membru al Comitetului de Pilotaj, organul de decizie al EJTN între două Adunări Generale. În plus, INM a fost desemnat, recent, membru al Grupurilor de lucru „Relaţii externe”, „Programe” şi „Tehnologii” ale Reţelei. 


� Având o relevanţă semnificativă sub aspectul formării unei conştiinţe europene asupra profesiei de magistrat în rândul auditorilor de justiţie, evenimentul a reprezentat o continuare a ediţiilor anterioare, astfel: 


Competiţia THEMIS adresată Şcolilor de Magistratură din Europa, organizată la iniţiativa INM în perioada 3- 7 aprilie 2006, la Bucureşti – Ediţia I;


Showroom-ul International de Formare Iniţială THEMIS, organizat de CEJ în perioada 24 - 29 septembrie 2007, la Lisabona – Ediţia a II-a;


Competiţia Internaţională THEMIS, organizată de INM în perioada 22 - 26 septembrie 2008, la Bucureşti – Ediţia a III-a.


� Bugetul INM pentru anul 2009 a prevăzut la capitolul 20.30.30 (capitol din care se realizează plata seminariilor de formare continuă) suma de 2.000.000 RON. Întrucât INM a înregistrat la începutul anului bugetar datorii în cuantum de 650.000 RON, pentru derularea acţiunilor de formare au rămas efectiv doar 1.350.000 RON, suma rămasă acoperind 6.280 de zile de formare (costul mediu al unei zile de seminar este de 215 RON). Având în vedere faptul că prin programul de formare continuă supus aprobării CSM a fost propusă realizarea a 291 de seminarii (echivalentul a 18.185 zile de formare), INM a fost nevoit să reducă numărul seminariilor în raport de posibilităţile financiare concrete. 


� Proiectul a vizat atingerea a 6 mari rezultate: Îmbunătăţirea promovării activităţii şi a scopurilor Şcolii; Formatori ai SNG instruiţi în diverse materii specifice; Formatori capabili să aplice tehnici şi metode didactice moderne; Îmbunătăţirea recrutării formatorilor şi a politicii de formare; Grefierii din instanţe instruiţi în materii specifice, care să răspundă exigenţelor instanţelor/secţiilor/completelor specializate precum şi exigenţelor legate de integrarea europeană; Elaborarea unor manuale în materii specifice.


� Rezultatele care se doresc a fi atinse de Prestator sunt următoarele: Rolul grefierului în asigurarea şi garantarea accesului publicului la informaţii în sistemul judiciar îmbunătăţit; Ghiduri teoretice şi practice în materii specifice pentru uzul grefierilor din instanţele judecătoreşti şi din parchete elaborate; Grefierii din instanţe şi parchete instruiţi în materii specifice, care să răspundă exigenţelor privind transparenţa actului de justiţie precum şi unificarea practicii.


� În cadrul acestui proiect sunt prevăzute două mari rezultate: Elaborarea a 3 manuale în domenii specifice pentru uzul formatorilor din reţeaua SNG; Formatorii SNG instruiţi în ceea ce priveşte noul Cod civil şi noul Cod penal. 


� Este de menţionat faptul că procesul de evaluare declanşat la data de 1 martie 2008 a vizat activitatea profesională a magistraţilor desfăşurată în perioada 2005-2007. 





� În perioada 19-20 octombrie 2009 şi la data de 2 noiembrie 2009 au avut loc la Bucureşti cele două ateliere de lucru organizate în cadrul Programului Phare 2006 – Întărirea capacităţii Consiliului Superior al Magistraturii de a-şi îndeplini atribuţiile, dedicate evaluării profesionale a judecătorilor şi procurorilor. La atelierul de lucru organizat la 19 - 20 octombrie 2009 au participat formatori în evaluare de la Înalta Curte de Casaţie şi Justiţie, Parchetul de pe lângă Înalta Curte de Casaţie şi Justiţie, fiecare curte de apel şi parchet de pe lângă curtea de apel, personal din cadrul CSM şi INM cu atribuţii în formare şi evaluare profesională, experţi străini cu specializare în evaluarea profesională a magistraţilor. La atelierul de lucru organizat la data de 2 noiembrie 2009 au participat reprezentanţi ai formatorilor în evaluare de la Înalta Curte de Casaţie şi Justiţie, Direcţia Naţională Anticorupţie şi de la unele curţi de apel/parchete de pe lângă curţi de apel, precum şi personal din cadrul CSM cu atribuţii în formare şi evaluare profesională. 





� Datele prezentate nu cuprind judecătorii şi procurorii pentru care nu era necesară efectuarea evaluării activităţii profesionale în perioada de referinţă (2005-2007, 2006-2007, 2007-2008 sau 2005-2008, după caz), respectiv judecătorii şi procurorii stagiari; judecătorii/procurorii care nu au împlinit 2 sau 3 ani de activitate efectivă până în februarie 2009 (urmare a întreruperilor în activitate); judecătorii/procurorii detaşaţi; judecătorii/procurorii membri ai Consiliului Superior al Magistraturii.  


� Legea permite formularea unei contestaţii de către judecătorul/ procurorul evaluat doar în cazul în care acesta este nemulţumit de calificativul acordat, ceea ce presupune calificativele "bine", "satisfăcător" sau "nesatisfăcător"; ca urmare, contestaţiile au fost respinse ca inadmisibile de către Secţie pentru procurori, respectiv Plenul Consiliului.  


� Relaţia a fost apreciată ca „foarte bunã” de 81% dintre instanţe şi drept „bunã” de cãtre 19 % dintre instanţe. La nivelul parchetelor au caracterizat relaţia ca „foarte bună” -  75 % şi ca „bunã” -  25 %. 





� Relaţia a fost apreciatã ca „ bunã” de 31% dintre instanţe şi drept „ foarte bunã” de cãtre 69 % dintre instanţe. La parchete relaţia a fost apreciată ca „foarte bună” în 56% dintre răspunsurile transmise, „bună” în 38% dintre răspunsuri şi „satisfăcătoare” de către 1 PCA.


� Stabilite prin decizii ale Consiliului Uniunii Europene (Decizia 2007/126/JAI, Decizia Consiliului nr.252/2007/JAI etc.) prin care se finanţează proiecte în domeniul justiţiei, libertăţilor fundamentale şi securităţii, elaborate de statele membre. 


� Ratificat prin Legea nr.205/2006


� S-a indicat ca grupurile locale de lucru să aibă următoarea componenţă: un judecător cu funcţie de conducere de la nivelul curţii de apel (coordonator al activităţii grupului de lucru); un judecător cu funcţie de conducere de la nivelul tribunalelor din circumscripţia curţii de apel; un număr de trei/cinci judecători provenind de la judecătorii, tribunale şi curtea de apel; unul/doi grefieri de la instanţele mai-sus precizate; doi manageri economici (la nivelul curţii de apel şi al unui tribunal).





� Format din purtătorii de cuvânt ai CSM, PÎCCJ, DNA şi reprezentanţi ai CSM (DRUO, DAERIP, Biroul Relaţii cu publicul), sub coordonarea d-nei jud.Ana Cristina Lăbuş, membru cu activitate permanentă al CSM


� Nota DAERIP nr.31689/1154/21.10.2008


� Realizat de compania Gallup România în perioada februarie 2007 – februarie 2008; raportul final (studiul de percepţie) a fost aprobat de Plenul CSM şi publicat pe pagina web a CSM.


� Caietul de sarcini destinat celei de-a treia etape a LSAT a fost aprobat de Plenul CSM şi transmis DIPFIE-MJLC, în iunie 2009


� Face excepţie Înalta Curte de Casaţie şi Justiţie, pentru care atribuţiile de ordonator principal de credite sunt exercitate de preşedintele acesteia.

